
AUTORIAUS ŽODIS 


Lietuvių literatūroje trūksta plačių bei išsamių monogra- 
fiją apie żymesniuosius mūsų tautos veikėjus ir rašytojus. To- 
kios monografijos padėtų geriau pažinti mūsų tautos kultūrą ir 
jos istoriją; jos taip pat ne mažai turėtų ir visuomeninės bei pe- 
dagoginės reikšmės. Tat jausdamas, aš ir ryžaus parašyti mo- 
nografiją apie kan. Dr. J. Tumą-Vaižgantą, kuris yra vienas iš 
žymiausių ir įdomiausių mūsų tautos žmonių. 

Svarbiausias kan. Dr. J. Tumo-Vaižganto veikimo tikslas 
— lietuvių tautinės sąmonės gaivinimas ir tautinės kultūros ug- 
dymas; šiam tikslui buvo skirtas visas jo gyvenimas. Tad ir 
šioje monografijoje tautiškumą aš dedu jo ideologinio veikimo 
pagrindan. 

Rinkdamas šiam savo darbui medžiagą, pirmiausia naudo- 
jausi archyviniais šaltiniais. Apsčiai ją radau kun. J. Tumo- 
Vaižganto ir prel. A. Dambrausko archyvuose, kurie dabar yra 
Vytauto D. Universiteto Bibliotekos rankraščių skyriuje. Ypač 
daug įdomios medžiagos J. Tumo-Vaižganto charakteristikai ir 
veikimui nušviesti duoda jo laiškai prel. Aleksandrui Dambraus- 
kui-Adomui Jakśtui. Įvairių dokumentų, dienoraščio nuotrupų 
man suteikė pats kan. J. Tumas-Vaižgantas. Keletą įdomių do- 
kumentų radau Kauno Metropolijos Kurijos archyve. Tai dau- 
giausia spaudos draudimo gadynės šaltiniai. Pastariesiems jo 
gyvenimo laikams nušviesti teko medžiagos ieškoti archyvuose 


tų įstaigų, su kuriomis jis reikalų turėjo. Be to, aš naudojaus 
kan, J. Tumo pasakojimais, kurių jis man nepašykštėdavo, ir jo 
įvairiuose raštuose išblaškytais atsiminimais. Ne mažai man 
medžiagos suteikė ir jo bičiuliai. 

Šiame tome aš nagrinėju kun. J. Tumo-Vaižganto asmenybę, 
o jo publicistiką ir beletristiką paliečiu tiktai tiek, kiek tatai 
reikalinga ryškiau nušviesti jo asmenybei. Kun, J. Tumo-Vaiž- 
ganto publicistiką ir beletristiką nagrinėju kituose tomuose. 

Kad minčių dėstymas būtų gyvesnis, o pati knyga lengviau 
skaitoma, aš kai kur panaudoju dialogą. 

Šią monografiją rašant, savo patarimais, nurodymais ar ku- 
riuo kitu būdu man padėjo J. E. Valstybės Prezidentas Antanas 
Smetona, J. E. Arkivyskupas Pr. Karevičius, Vytauto D. Un-to 
Bibliotekos direktorius prof. V. Biržiška, Sofija Čiurlionienė, 
doc. Paulius Galaunė, Liudas Gira, Matas Grigonis, Eimaitytė, 
Hum. Mokslų Fakulteto dekanas prof. Vincas Krėvė-Mickevičius, 
kun. V. Mironas. inż, K. Rimkus, Dr. A. Salys, plk. It. V. Stepo- 
naitis ir Kauno Metropolijos Kurijos archyvaras kun, P. Ve- 
blauskas. Už tai jiems reiškiu didžios padėkos. 

Taip pat nuoširdžiai dėkoju Akc. „Pažangos“ B-vės Val- 
dybai už gražų knygos išleidimą, o „Šviesos“ spaustuvės direk- 
toriui bei spaustuvės darbininkams už rūpestingai ir sąžiningai 
atliktą spaudos darbą. 


Ir tapau savosios, lietuviškos visuomenės tar- 
nas; ne, dar daugiau — jos vergas dėl jos metų 
metais nebematęs, kaip skaisti saulutė šviečia ir 
džiugina, Kur tik kas man liepė eiti, ėjau, neatsi- 
klausdamas, kas jį įgaliojo man liepti: bet tik vi- 
suomenės labui, Ėjau dirbau be atodairos, laiku 
nesumetęs, ar aš tam kvalifikuotas, 


Juozas Tumas-Vaižgantas 


SU AUŚRA ATBUDĘS 


an. Dr. J. Tumas-Vaižgantas į gyve- 
nimą išėjo sunkiais mūsų tautai lai- 
kais. Lietuva buvo rusų pavergta. 
Žmonės, neseniai atsipalaidavę iš bau- 
džiavos jungo, gyveno skurdžiai, Tam- 
sa ir prietarai slankiojo po šiaudines 
Lietuvos kaimo pastoges. Rusams 
1864 m. uždraudus lietuvių spaudą lo- 
tyniškomis raidėmis, buvo użkirstas 
platusis šviesos kelias į kaimą. Rusini- 
mo ir lenkinimo bangos negailestingai 
ardė mūsų tautinės kultūros likučius. Tokiu laiku prasimušti 
iš kaimo į viešumą sunku. Prislėgta nuotaika ir menki medžia- 
giniai ištekliai retai kuriam ūkininkui leido savo vaikus mo- 
kyti. Juozui Tumui šiuo atžvilgiu lyg pats likimas atėjo padėti. 
Jo nepaprastu laiku gimimas Tumų šeimoje sušvito šviesios vil- 
ties pragiedruliu. Juozas Tumas gimė Švenčiausios Panelės gi- 
mimo dieną 12 valandą, t. y. „per pat sumą". Šis nepaprastas 
įvykis mistiškai pamaldžiai ir egzaltuotai motinai buvo labai 
reikšmingas. Ji, iš bobutės sužinojus berniuką esant, čia pat 
iškėlus rankas kūdikį palaimino ir paskyrė jį Dievui tarnauti. 
Namiškiams sugrįžus iš bažnyčios, ji tuo pačiu širdies pakili- 
mu pareiškė savo padarytąjį pažadą, niekam, žinoma, nepro- 

testuojant, bet ir netikint, kad iš Malaišių kaimo išeitų kuni- 
gas.!) Tai buvo 1869 metais rugsėjo mėnesio 8(20) dieną Malaišių 
kaime, Svėdasų parapijoje. Pamaldi motutė Dievo malone tvir- 
tai tikėjo ir, savo pažadą atminus, karštai Visagalį maldavo, 
kad Jis malonėtų šią didžiausią jos auką priimti, 

Juozo motina Barbora Baltuškaitė (1824—-1889), kilusi iš 
gretimo Kunigiškių kaimo, buvo labai gyvo ir judraus tempera- 
mento moteriškė. Ji gyvenime daug buvo patyrusi ir dar dau- 
giau visko iškentusi. Atminė bado metus ir baudžiavos laikus, 
dešimtį sykių gimdė ir penkius savo vaikus numarino. Nors 
iškentėti vargai, nuolatiniai rūpesčiai ir skausmai iščiulpė jai 
kraują, tačiau jos dvasios nepakirto. Stiprybės ji sėmės iš Ap- 
vaizdos, su kuria mistiškai bendravo per Jo tvarinius. Jos, kaip 
ir daugelio mūsų senosios kartos kaimiečių, tikėjimas buvo pan- 
teistiškas. Ji pačią gamtą ir jos gaivalus laikė dievybės dalimi, 
todėl juos garbino. Apie žemę neleido niekam pikto žodžio 
ištarti, o ugnies lieti kitokiu vandeniu, kaip tik tyru, iš paties 
šulinio pasemtu.?) Jos pamaldumas reiškėsi gyva, kartais tie- 
siog improvizuota malda, kuri lydėjo kuone kiekvieną darbą. Ji 
taip pat buvo neapsakomai šneki. Kalbėjo ir žmonių draugijoje, 
ir su mažuoju Juozuku, ir pati viena būdama. Ji, pasak Vaiž- 
ganto, buvo gyva nervų pynė, virpanti styga, šnekutis ligi be- 
kraščio atvirumo, perregimas krištolas ne be gudrybės?) Juozo 
motutė visuomet buvo greita, skubinti. Mažas ūgis teikė jai 
vikrumo, o tamsus veidas ir juodi plaukai rodė jos karštą tem- 
peramentą. Daug savo gerosios motutės fizinių ir psichinių 
savumų yra paveldėjęs Juozas, 

Juozo tėvas Anūpras Tumas (1817—1902), žemo ūgio, petin- 
gas vyras, buvo visai kitokio temperamento. Jis buvo ramaus, 
tylaus ir be galo taikaus būdo žmogus. Tačiau tylumas ir lėtu- 
mas nenusmelkė jo dvasios karštumo. Jis mokėjo giliai pykti ir 
džiaugtis, nors to audringai ir nereiškė. Lėtumas daugiau buvo 
jo paviršiaus, negu vidaus žymė. Dirbo jis viską ramiai, nesku- 
bėdamas, bet ir netingėdamas. Vasarą daugiausia trūsdavo 
lauke ir sodyboje, o žiemą troboje. Buvo nagingas, todėl ūkio 
padargus ir namų rakandus pats pasidirbdavo.*) Jis taip pat, kaip 
ir motutė, buvo pamaldis ir savo protėvių papročius gerbiąs. 

J. Tumo- Vaižganto tėvas 


Juozukas savo tėvelių buvo labai mylimas ir lepinamas, nes 
jis buvo paskutinysis vaikas, gimęs tuomet, kada senstelėję tėvai 
kuo mažiausiai besitiki jų sulaukti. Mylavimams ir ūkavimams 
nebuvo galo. Motutė jam tarškėdavo ką tik bejmanydama. Ji 
savo mylimam sūneliui labai anksti nupasakojo savo pačios ir 
tėvelio giminės visokius atsitikimus, džiaugsmus, vargus, nelai- 
mes ir šviesiąsias viltis. Motutės širdį ir jausmus prie mažojo 
Juozuko siejo ir tai, kad jai penki berniukai buvo mirę. Augo 
Tumams trys dukterys — Marijona, Ona ir Severija ir du ber- 
niukai — Jonas ir Juozas. 

— Sesuo Marijona — pasakoja Vaižgantas — buvusi gra- 
žiausia visoje parapijoje juodukė mergiotė, tiesiog nežemiškai 
švelnia ir ramia šypsena. Į ją vyriškiai labai anksti pradėję 
žvairuotis, neišskiriant nė jauno grafo Marikonio, savininko 
iškilmingų rūmų su bokštu ir paslaptingo angliško parko pae- 
žerėje, — gyvos pasakos. Motutei krikščionei visa tai buvę tiek 
baisu, jog ji varu nusikračiusi nuo savo galvos „tą bėdą“ — gra- 
žią mergiūkštę.?) 

Ją vos septyniolikos metų tėvai prievarta išleido čia pat 
į kaimą už ūkininko Kazimiero Nokučio, kuris buvo dvigubai 
už ją vyresnis. Už nemylimo vyro varoma Marijona patyrė daug 
širdies skausmo, daug graudžių ašarų išliejo. Verkė prieš ves- 
tuves, verkė ir po vestuvių. 

— Vienatinė Marijonos pramoga — pasakoja Vaiżgantas — 
išsirėkti. Krūvos mylimy vaikų iš nemylimo vyro, kuo pado- 
riausias, kuo taikiausias vis dėlto sugyvenimas su juo, su jo tė- 
vais, su jo broliais ir visais namiškiais; priežodin įėjęs taikumas 
su kaimynais, — sudarė aplink tą seserį pagarbos, meilės, beveik 
šventumo aureolę. Ta mažutė martytė savo gražumu, savo mo- 
teriškumu žavėte žavėjo. Jai pasirodžius gryčioje, tilo didžiau- 
sias avantiūrininkas ir girtuoklis dieveris; žmogus, kurio nega- 
lėjo suvaldyti keli vyrai, tai marčiai, visai nepiktai ir nebaisiai, 
įėjus, miršo savo liežuvį, kvailėjo ir dūlino ten, kur marti jo 
nebematyty. Visi trys „dėdės“ dėl jos tik liko nevedę; išsižadėjo 
savo laimės, savo šeimynos, prikentė visokių katastrofų, bet tik 
nebūtų išdalytas valakas, bet tik marčios vaikai nenuskursty.*) 

Sesuo Marijona buvo už Juozą 19 metų vyresnė, ir jis gim- 
damas jos neužtiko tėvų gūštoje. Tačiau paūgterėjęs beveik 
kasdien su ja, o ypatingai su jos vaikais, susitikdavo. Juodu labai 
mylėjo vienas antrą. Marijona Juozo neskyrė iš savo vaikų, su 
kuriais jis mėgo bičiuliauti mažas būdamas ir moksleiviaudamas. 
Marijona ligi pat savo amžiaus galo (mirė 1918 m.) buvo išmin- 
tinga, malonaus ir simpatiško būdo moteriškė. Ji puikiai iš- 
manė ūkininkystę bei gyvulių auginimą, žinojo daugybę prietarų, 
pasakų ir kitokių kaimo gudrybių. Ji savo gražiais pasakoji- 
mais ugdė Juozo estetinius jausmus ir literatūrinį talentą. 

— O tokios sklandžios ir turtingos lietuvių kalbos — sako 
Vaižgantas — aš daugiau nė nebeužtikau. Ko gero mano raštų 
kalboje rasite, tai bus ne mano, tik iš sesers Marijonos išmokta.') 

Sesuo Aniotė buvo pirma kaime audėja, puiki raštų rinkėja 
ir didelė dainininkė. Ji šventaryčiais namie vedė Rožančių ir 
šventas giesmes, o kaime šventvakariais ir per darbymečius 
dainas. Ji, pasak Vaižganto, dainavo su dideliu temperamentu, 
bet ne dainos turinį, tik jos gaidą.) Aniotė devyniolikos metų 
ištekėjo už Tado Indrelės į Kamajų Mickūnus. Vyras turėjo du 
valakų žemės, bet buvo alkoholikas, todėl namuose nei ramybės 
nei perteklius nebuvo. Jausmingai Aniotei Dievas neskundė 
ir kitokių skausmų. Abu jos nepilnamečiai sūnūs, Antanas ir 
Juozas, dalyvavo 1905 metų revoliucijoje, pakliuvo rusams į na- 
gus ir buvo išsiųsti į katorgą. Antanas žuvo Šliselburgo tvir- 
tovėje, o Juozas, atlikęs katorgą, buvo įkurdintas Rytų Si- 
bire. Pati Aniotė buvo praprususi moteris. Daug skaitė, dar 
daugiau klausėsi ir visam kam pritarė be jokių abejojimų; pri- 
tarė 1905 m. revoliucijai ir ragino kitus joje dalyvauti.?) Išvežus 
sūnus į katorgą, Aniotė, pasak Vaižganto, liko tikra moralinių 
kančių Niobė, gyva tema smarkiausiai tragedijai. Dešimtį metų 
skursdama, laukė sūnaus pagrįžtant, nieko neįsileido į vyro ūkį, 
bet nesulaukus mirė. 

— Onos širdgėlos, žuvus vienam sūnui, pasiilśimo antrojo, 
vienišės smilkimo dideliame ūkyje aš negaliu — sako Vaiž- 
gantas — minėti be širdį šaldančio išgąsčio. Ji pergyveno visą 
motinos skausmų gamą. Jos jausmų niekas nenumaldė, nė neuž- 
tektina jos pačios inteligencija.!*) 

Trečioji Juozo Tumo sesuo, skaistveidė Severija, tą pačią 
dieną, kaip ir sesuo Aniotė, ištekėjo už Kunigiškių Liudo Mė- 
ginio, rimto, darbštaus ir visų gerbiamo dviejų valakų ūkininko. 
Jaunatvė, meilė ir perteklius jai lėmė laimingą gyvenimą. Bet 
tos laimės viliugės nebuvo: mirė daug vaikų, bevažiuojant į baž- 
nyčią pasibaidęs arklys užmušė vyrą, ir pačiai teko ūkininkauti. 
Nors ir bemokslė, tačiau Severija buvo didelės inteligencijos 
moteris. Viską svarstė giliai ir kritiškai apgalvodama, jaus- 
mams nepasiduodama. Ūkio dalykuose buvo pažangi: ji su sū- 
numi Kaziuku daugiausia padėjo Kunigiškius išskirstyti į vien- 
kiemius, Pati silpnai paskaitydama, vertė savo vaikus balsu skai- 
tyti, kad ji viską žinotų. Tad puikiai žinojo visus lietuvių var- 
gus, džiaugsmus ir lūkesčius. Ji buvo iš visų seserų jauniausia 
ir broliui Juozui artimiausia ir mylimiausia. 

— Nors aš negyvenau namie, — pasakoja Vaižgantas, — 
tačiau ši sesuo buvo mano padaras. Ji viena mano rolę, kaip 
reikiant, tesuprato, pritarė, manim didžiavosi ir mylėjo, mylėjo 
be galo; daugiau kaip savo vaikus. Aš irgi. Vargu bau bega- 
lima įsivaizduoti kitu du didesniu draugu ir susimylėjusiu bro- 
liu, kaip mudu su sesele buvova; vis drauge mintimis, nors to- 
limi vietomis. Ji savo lėšomis išleido mane į kunigus, dėstis, 
dėjo jų per 5 metus klierikavimo, kada brolis iš namų išėjo ego- 
jistiniais sumetimais. Ji ypatingai sielojosi dėl mano priepuolių 
ir nesulaukdama raminančių žinių, siuntinėjo į tolimuosius Že- 
maičius, į paprūsę žmones, kad gyvai patirtų, ar aš tebesu ne- 
suimtas. Laimingas tas, kam teko tokia širdis: tokie meilės 
ryšiai netrūksta ir vienam numirus. Sesuo Mėginienė ant mano 
rankų mirė Vilniuje 1910 m. iš pavojingosios anemijos, kaip tai 
atsitinka moterims, daug vaikų turėjusioms,!!) 

— Brolis Jonas irgi tipas visai originalus. Neapsakomo 
temperamento, sangvinizmo, pagavimo, kuris trykšte trykšta jau 


iš nosies šnervių; labai gražus juodbruvis — tikra pagunda; 
nematytos iškalbos, jausmo ir fantazijos, nesuvaldomas jokiuose 
jausmuose ir palinkimuose, lengvabūdis, — jis buvo pynė ge- 


rųjų ir blogųjų kraštutinumų, — sako Vaižgantas.!?) 
Jonui buvo ankšta tėvų pastogėje: jį viliojo platesnis pa- 
saulis. Tad daug klaidžiojo, padėjo kun. Juozui kontrabandauti 

iš Prūsų lietuvių draudžiamuosius raštus. Tačiau kun, Juozas, 
sakos, niekados su Jonu nesutikęs. Greičiausiai juodu nesutiko 
todėl, kad abiejų temperamentai buvo panašūs: Juozą Tumą iš 
pat mažens traukė tokie žmonės, kurie buvo kitokio, negu jis, 
temperamento, 

Savotiški, originalūs buvo ir Juozo dėdės, tėvelio broliai. 
Į užkūriomis išėjusį Pranciškų esąs atsigimęs brolis Jonas, o į 
protestantą ir revoliucininką Alijaušą — Juozas. Trečiasis, 
Karolis, buvęs tipingas dvariškis, šviesuolis bemokslis. Pasta- 
ruosius du dėdes ir tėvelį su motute Vaižgantas yra nesykį 
panaudojęs savo kūriniams.'4) 

— Savo temperamentus — sako Vaižgantas — visi mes 
esame paveldėję iš „svėdasiškių“, sangvinikų, linksmų, ne- 
skaudžių juokdarių, dažnai labai sąmojingų, savo padėtimi pa- 
tenkintų, nuolaidžių, neperdidelių šarpuolių darbe.!5) 

Ši aukštaičių Tumų charakteristika teisinga. Visi čia sumi- 
nėti aukštaičių savumai labai ryškūs J. Tumo-Vaižganto cha- 
rakteryje. Tik pastarąjį bruožą „neperdidelį šarpumą darbe" 
jis perauklėjo: J. Tumas buvo nuostabaus darbštumo žmogus. 

J. Tumo-Vaižganto protėviai ir iš tėvo ir iš motinos pusės 
yra grynakraujai aukštaičiai, kilę iš gretimų parapijų ir turį 
daug bendrų bruožų. Gyvendamas jaunystėje tarp daugeliu at- 
žvilgių panašių žmonių, J. Tumas-Vaižgantas, be abejo, dar la- 
biau sustiprino ir pagilino įgimtus aukštaičių būdo savumus, Se- 
sers ir brolis Jonas savo stipriais charakteriais, turiningomis ir 
kuo įvairiausiais niuansais pasireiškiančiomis sielomis, žiauriu 
savo gražiųjų svajonių su gyvenimo tikrove prasilenkimu anksti 
padėjo Juozui susiorientuoti paslaptinguose žmogaus buities 
labirintuose, užgrūdė jo sielą, kurios vėliau jokie skausmai ne- 
beiškraipė. 

Tėvų bei seserų meilė Juozo kūdikystę gaubė jaukia šeimos 
šiluma, skaidrino jo pirmuosius gyvenimo žingsnius. Motutes 
giedamos giesmės, seserų dainuojamos dainos ir tėvelio bei dė- 
džių sekamos pasakos Juozo vaizduotei padėjo kurti naują pa- 
sauli, Juozo sielai dainų ir pasakų pasaulis buvo daug gražesnis 
ir labiau viliojąs, negu kasdienis, kuriame monotoniškai kartojosi 
tie patys darbai ir vargai, 

II 


Anksti Juozas Tumas pajuto, kad ne kiekvienas žmogus, 
iš kaimo kilęs, gali su kaimo buitimi sutapti. Anksti jo siela 
išsiilgo platesnių akiračių, laisvės ir skaidresnių pasaulių. Su 
kaimu ir jo varginga buitimi Juozą Tumą daugiausia siejo 
gamta, kurios jis ilgėjos, su kuria kūnu ir siela norėjo susilieti. 
Iš pat mažens jį traukė gamta, jos nepaprastas grožis ir įvai- 
rumai. Gamta, burtų karalaitė, jį viliojo, savo grožiu svaigino 
iki užuomaršos, lyg pirmieji mylimosios glamonėjimai. Tad su 
vištomis per žiemą išnuobodžiavęs gryčioje, Juozas Tumas, 
pavasariui išaušus, leisdavos su savo amžininkais į pievas ir 
laukus. Dažnai gamtos prieglobstyje jis išbūdavo nuo saulėtekio 
ligi saulėlydžio, tik pavalgyti namo teparbegdamas. 

J. Tumo-Vaižganto gimtinės apylinkės gražios ir įvairios. 
Malaišiai, pats svėdasiškių pakraštys prie Kamajų parapijos 
sienos, guli giliame slėnyje. Jų laukai paliai Malaišos upeliu, ku- 
ris įteka į Jerą, į žavingos Šventosios intaką. Šventoji jau gana 
didelė ir tipinga Lietuvos upė, sruvenanti pro daugelį miestelių. 
Jos baseinas įvairus: kalnų kalneliai, dideli, puikūs pušynai, kai 
kur slėniai ir balos tyvuliuoja, 

— Gražus tai kraštas, tie. pašvenčiai, dainomis apdainuo- 
tas, Baranausko pagarsintas, mano svajonė, mano poetiškumo 
šaltinis, — sako Vaižgantas. — Nuo pat mažens aš negalėdavau 
sulaikyti širdies plakimo, ligi tik atsitikdavo vykti į pa- 
švenčius.!?) 

Malaišių apylinkėje daug gražių, žmonių keistais vardais 
vadinamų kalnelių. Jie ne žmonių supilti, bet pačios gamtos 
padaras, likęs, tur būt, iš ledynų gadynės. Tačiau vietiniai 
žmonės tuos kalnelius, matyt, labai mėgsta ir apie juos sukūrė 
nevieną gražų ir gūdžios paslapties kupiną padavimą. Juozas 
Tumas visais tais padavimais anksti susidomėjo. 

— Aš čia gyvenu — jis pasakoja — gamtos padavimų 
įspūdžiais ir taikių žmonių meile. Tie veiksniai sudarė mano 
sielą, jais ir tegaliu save išaiškinti. Mano raštų tipai, vietų 
vardai, aprašymai ir padavimai iš čia semti, ne pramanyti.) 

Svėdasų kraštas dvelkia ne tiktai gamtos grożiu, bet 
ir gilia kultūrine praeitimi. Archeologiniai radiniai mums liu- 
dija, kad tai esama seniai gyvenamo krašto: jau 1253 m. Min- 
daugo sutartys su kryžiuočiais mini tarp kitų vietų ir Malaišius, 
Visa dešimtis Malaišių kaimo ūkininkų — Tumas, Ožys, Že- 
maitis, Grižas, Jonaučius, Nokutis, Dagis, Baronas ir Gečiūnas— 
taip pat žilos senovės gyventojai. Juozo Tumo jaunystėje jie 
gyveno dar neišsiskirstę į vienkiemius. Kaime tuokart tebe- 
buvo gyvi gražūs aukštaičių liaudies papročiai, po laukus aidėjo 
skambios dainos, mergaitės, o ypač moterys, tebenešiojo seno- 
viškus tautiškus rūbus. Trumpai sakant, mūsų kaimas gyveno 
tuo, ką mes šiandien vadiname lietuviškąja kaimo romantika. 
Švelnūs tos romantikos vaizdai ugdė Juozo Tumo meniškąją 
sielą, skatino į gyvenimą žvelgti optimistiškai, 

Augant Juozukui, turtėjo ir jo dvasios pasaulis. Jo vis 
naujų įspūdžių ieškančioms akims atsiverdavo naujos vietos ir 
nauji žmonės. Šventadieniais su tėveliais nukeliaudavo į Svė- 
dasus, kurių bažnyčioje jis buvo krikštytas. Svėdasų miestelis 
stovi pakilioje vietoje, tarp dviejų ežerų — Alaušo ir Beragio. 
42 ha Alaušo ežeriukas prieina prie pat klebonijos, o anapus 
miestelio didokas Beragio ežeras, kurio antrajame pakraštyje 
matyti aristokratiška grafy Marikonių rezidencija!) Medinę 
Šv. Mykolo Arkangelo bažnyčią Svėdasuose pastatęs 1575 m. 
kunigaikštis Mykolas Radvila. Jai pasenus, 1784 m. Svėdasų 
klebonas Mykolas Smolskis (Smalstys) pastatė kitą, medinę, 
kuri ir dabar tebestovi. 1823 m. klebonas Ruseckas apmūrijo 
ir klevais apsodino erdvų šventorių. Medinė Svėdasų bažnyčia 
didelė, šviesi, švari ir visos parapijos mylima. 

Ilgainiui Salos su Svėdasais ir kitais dvarais atiteko gra- 
fams Marikonims, kurie mėgo statydinti meniškus rūmus. 
Vienus klasinio stiliaus rūmus pastatydino Juodžio, arba Dvi- 
ragio, ežero saloje, o antrus su bokštu — Beragio paežerėje. 
Aplink šiuos rūmus įveisė pasakiškai gražų, anglišką parką. 
Svėdasų dvare, Beragio paežerėje, prieš lenkmetį kurį laiką 
gyvenęs grafas Liucijonas Marikonis. Jo gyslose tekėjo iš mo- 
tinos pusės ir aukštaitiško kraujo. Mat, jo tėvas turėjęs romaną 
su kaimiete lietuvaite, tarnavusia Kraštų palivarke. Ji pagim- 

džiusi berniuką Liucijoną, kurį grafas pasiėmęs sau, labai jį 
mylėjęs, išleidęs didelius mokslus ir užrašęs jam visus savo 
dvarus bei kitus turtus. 

Užsieniuose išauklėtas Liucijonas Marikonis buvo didelis 
meno mėgėjas, bet labai menkas ūkininkas. Nesiskaitydamas 
su savo ištesėjimu, ėmęs statydintis stilingus rūmus ir taip visus 
turtus praleidęs. Be to, Liucijonas buvęs labai dievobaimingas, 
rengęsis įsišvęsti kunigu ir tam tikslui išvykęs į Romą. Tačiau 
pakeliui nusišypsojus kitokia laimė — susipažinęs su grafaite 
Plioteryte ir ją vedęs. Pirmajai mirus, vedęs antrą žmoną, gra- 
faitę Ledóchovskaitę; šiai gi mirus, trečią kartą susituokęs su 
savo vaikų guvernante angle, o pirmosioms dviem žmonom Svė- 
dasų bažnyčios šventoriuje, priešais Alaušo ežerą, pastatydino 
puikų gotikos stiliaus antkapi-koplytelę. Prieš ją simetriškai 
stovi kun. Siaurimavičius pastatydinta didelė mūro varpinė. 
Koplytėlės rūsyje be dviejų žmonų dar buvo palaidota Liucijono 
motina ir dukrelė Marytė. 

Grafas L. Marikonis buvo nepaprastai demokratiškas ir 
žmonių mylimas ponas. Jo dvaruose urėdai su baudžiauninkais 
elgdavos žmoniškai. Praleidęs pinigus gražiesiems statiniams, 
grafas Liucijonas išvažiavęs į Vilniaus gimnaziją mokytojauti. 
Čia dažnai kviesdavęs pas save atvažiavusius svėdasiškius, juos 
vaišindavęs ir ragindavęs kaimiečiams susidėjus pirkti jo dvarus. 
Visai kitoks buvo Ukmergės apskr. bajorų maršalka, Jonavos 
dvaro savininkas, Jonas Žurauskas. Jis, būdamas smulkus dva- 
rininkas ir taip pat statydamas brangius ir išmislingus rūmus, 
smarkiai spaudė baudžiauninkus. Suniokiojo savo žmones, bet 
ir pats tragiškai baigė gyvenimą — degte sudegė begerdamas 
degtinę gulomis, o muzikė sesuo Malvina susidėjo su Svėdasų 
vikaru Liudviku Jucevičium, žinomu mūsų rašytoju. 

Baudžiavas panaikinus, dvarininkų galybė išgaišo. Daugis 
jų subankrotėjo ir svetur iśsidangino. Tačiau jų pėdsakai dar 
ilgai liko Lietuvos žemelėje ir žmonių sielose. Juozas Tumas, 
augdamas pas tėvus, dvarininkų žiaurumų nebematė. Tylūs jų 
rūmai vaiko sieloje kėlė ne žiaurumą, bet grožio ilgesį. Tik 
tėvų pasakojimai ir su tais rūmais susijusios niaurios legendos 
žadino kitokius jausmus. Slogūs baudžiavos laikai negreit dilo 

iš žmonių atminimo, negreit gijo gilios baudžiauninkų sielų 
žaizdos. Jos lyg gyvos stodavo prieš Tumy Juozuką, kai tik jis 
klausydavo baudžiavos laikų atsiminimų. Nors Juozuko tėvai 
baudžiavos nėjo, motina buvo net iš karališkųjų ūkininkų, 
tačiau ir jie buvo baudžiavos įbauginti. Juose instinktyviškai 
reiškės vergiškumas: traukės ir lenkės prieš kiekvieną už save 
didesnį, kad tik nekliūtų. Vaikuose, augančiuose kitose sąlygose, 
ėmė busti laisvės dvasia, 

— Tėvelis vergiją bejsivaizdino gal tik kaip nemalonų 
sapną; nubudai, nebėra jo, tai nebėra nė ko skaitytis su juo, — 
pasakoja Vaižgantas, prisiminęs anuos laikus. — Man gi ver- 
gija tebebuvo gyvas faktas: jis tebesireiškė tėvelio nejučiomis 
tebesilaikomo ir kitiems tebepatariamo dėsnio: lenkis, kad ir 
tau nekliūtų. Manęs tai nebejtikino; manęs nebeėmė noras 
lenktis, ir aš paskui nebesilenkiau, daug kam galingam paprieš- 
taraudamas. Išdygęs laisvas, augau laisvas, galop apsisprendžiau 
laisvas, laisvą savo sumetimais sudarąs savo valstybę. Man 
buvo nepakenčiami bet kurie pančiai, ne tik išnykusi bau- 
džiava.!?) 

Laisvei reikštis davė valios ir Juozuko mylimieji tėveliai, 
Jie paskutiniojo, į kunigus skirtojo sūnaus, prie sunkių kaimo 
darbų nespyrė. Jei ką Juozukas dirbo, tai pats savo noru, 
pavyzdžiui, tėvelį pavaduodamas, išjodavo arklius naktigones. 
Dažnai tėvelis, kur važiuodamas, pasiimdavo ir Juozuką. Nu- 
vażiavus į malūną ar prekymetį ir tėveliui su reikalu kur pra- 
šapus, jis pasaugodavo vežimą, o pačioje kelionėje buvo niekuo 
nepamainomas draugas, kad nebūtų nuobodu. Geras buvo klau- 
sytojas tėvelio šnekos apie visa, ką tik juodu matė prava- 
žiuodami. Daug kuo domėdavos ir klausinėdavo tėvelį pats 
Juozukas. Keliones jis labai mėgo, ir jos buvo labai naudingos: 
jose daug naujų dalykų pamatydavo, daug įdomių pasakojimų 
prisiklausydavo. 

Pirmoji didžioji ir įspūdingoji kelionė buvo 1874 m. į 
Kauną pas vyskupą Motiejų Valančių. Nors Juozukas tuomet 
tebuvo tik penktų metų, bet kai kurie įspūdžiai ilgai pasiliko 
atminty. Nuvažiavę į Kauną, vyskupą rado namie sergantį, 
tačiau jis iš toli atkeliavusiems žmonėms sutvirtinimo sakra- 

Popšutės kalnelis 


mentą pasižadėjo suteikti rytojaus dieną. Per mišias Juozukui 
labiausiai krito į akį vyskupiška kepurė. Po mišių vyskupas 
dailiai paglostė vaikelius, kurie jam pabučiavo ranką, pagyrė 
vyresniuosius, kad rūpinas tikėjimo dalykais, ir reikalinguosius 
konfirmavo. 

Mažmožis, rodos, ta kelionė ir vaikiškieji jos įspūdžiai, 
tačiau jie ugdė tradicinį lietuvių pamaldumą ir gilius pėdsakus 
paliko vaiko sieloje. 

— Minkštą, riebią vysk. Valančiaus ranką — pasakoja 
Vaižgantas — tebejaučiu prie žando ir kaktos: tebejaučiu lyg 
tebetvinkčiotų užgautas skruostas, idant kantriai kentėčiau įžei- 
dimus dėl Kristaus, dėl Jo tikybos. Nors nedrįsdamas tiesiai 
žiūrėti, jaučiau to gero senelio meilę ir didžiavaus tapęs kei- 
mariniu vardu: Juozapas—Kazimieras.?) 


HI 


Tumai dukteris išleido už vyrų, vyresniajam sūnui Jonui 
paliko ūkį, o jaunesnįjį Juozą, motinos paskirtą į kunigus, nu- 
tarė leisti į mokslą. Išmokytas poterių, katekizmo ir kiek lie- 
tuviškai skaityti, Juozas buvo tėvų užrašytas į Kunigiškių 
pradžios mokyklą. Mediniai pradžios mokyklos namai buvo 
Kunigiškių kaimo gale, berods, vienas kilometras nuo Malaišių. 
Taigi, Juozukas pradžios mokyklą galėjo lankyti gyvendamas 
pas tėvus. Tai buvo ir tėvams patogu ir sūnui gera. 

Kunigiškių pradžios mokyklą Tumų Juozukas išėjo per 
dvi žiemas. Tai buvo palyginti labai greit: to nebuvo padaręs 
aname krašte nė vienas kitas kaimo vaikas. Todėl mokytojas 
senatikis Vosylionok, didžiai nustebęs tokiu gabiu berniuku, 
davė jam entuziastingą pagyrimo lapą, kuris daug nusvėrė 
stojant jam į Dinabarko realinę mokyklą. Nors Anykščiuose 
buvo išlaikęs pradžios mokyklos baigimo egzaminus ir gavęs 
pažymėjimą, trumpinantį kareiviavimo prievolę, tačiau laisvai 
rusiškai kalbėti beveik nemokėjo, o aritmetikos uždavinius 
spręsdavo mechaniškai, 

Pradžios mokykla nedaug mokslo žinių J. Tumui tedavė ir 
mažai jį teišlavino. Rusų pradžios mokyklos buvo svetimos 
lietuvių kaimiečio vaikui. Viskas ten vaikui buvo nesuprantama 
ir mažai kas jo širdelę galėjo prie savęs palenkti. Programa 
buvo nesuderinta su vaiko brendimo amžium, ir J. Tumas tik 
todėl gerai mokės, kad buvo pastabus ir turėjo labai gerą 
atmintį. Jis atmintinai galėjęs per vieną valandą išmokti bet 
kurią Krylovo pasakėčią, nesuprasdamas jos prasmės. Gera 
atmintis jam daug padėjo ir gimnazijoje. 

J. Tumo nieko nemokėjimas pasirodė tik tada, kai jis 
turėjo išlaikyti konkursinius egzaminus į pirmąją klasę, kur 
tebuvo priimtas trečdalis kandidatų. Prieš stodamas į egzaminus, 
jis ruošės privatiškai. Repetitorius, surusėjęs latgalietis Krepiš, 
per 3—4 savaites išmokė daugiau, negu Kolyško ir Vosylionok 
per dvi žiemas, 

Juozas Tumas labai norėjo toliau mokytis ir tėvus su aša- 
romis prašė leisti į Dinabarką. Tėvai gi vis delsė, nes medžia- 
ginės išgalės jiems to neleido. Mat, jie vos užpernai buvo išleidę 
dvi dukteris, reikėjo dalies ir kraičio duoti. Be to, turėjo žemės 
prisipirkę, taigi, atliekamų pinigų nebuvo. Tiesa, tėvai dar 
keletą šimtų rublių turėjo žmonėse — pas Tamošiūnus buvo likus 
motinos dalis, o pas vieną kaimyną įmokėtieji pinigai už dalį 
pripirktojo valako. Nerasdami kitokios išeities, tėvai ir nutarė 
skolą atsiimti. Atgavus kiek tos skolos, buvo galutinai nutarta 
sūnų leisti į Dinabarką. 

Jau buvo 1881 m. ruduo. Kitose mokyklose mokslas buvo 
prasidėjęs, tik Dinabarko realinėje mokykloje dėl remonto nauji 
mokslo metai kiek pavėluotai buvo pradėti, ir J. Tumas tais 
pačiais metais galėjo įstoti. Stojančių buvo 150, o priimamų 
tegalėjo būti tik 50. Todėl teko sunkokas konkursinis egza- 
minas laikyti. J. Tumas vis dėlto buvo silpnokai prisiruošęs ir 
per rusų kalbos egzaminus savo vyriškosios giminės „lydį“ ir 
rusiškai darė vyriškos giminės „ščuk" (iš tikrųjų lydys rusų 
kalboje yra moteriškosios giminės „ščuka“). Jis egzaminus, 
galima sakyti, išlaikė ne tiek savo žiniomis, kiek savo gyvu 
temperamentu, drąsa ir simpatiśkumu. 

Išlaikiusį laimingai į pirmąją klasę Juozuką tėvai įkurdino 

pas kažkokią vokietę, kapitono našlę, Sulygo už kambarį ir 
visą išlaikymą 16 rub. per mėnesį Šeimininkė, matyt, buvo 
šykšti ir nerūpestinga. Savo gyventojus maitindavo gerai, bet 
mažai, o vaikų švaros visai neprižiūrėjo (retai skalbinius teplau- 
davo). Jos mažieji gyventojai skurdo lyg daigeliai rūsy. Neuž- 
tektinas maistas ir skurdas gerokai Juozuką ir kitus suvargino. 
Juoba toks gyvenimas buvo kenksmingas dėl to, kad reikėjo 
daug dirbti, mokytis. Iš pradžių mokslas ėjo sunkiai, bet ne- 
trukus palengvėjo. Pirmoje klasėje laimėjo pagyrimą, o jau an- 
troje klasėje buvo atleistas nuo mokslapinigiy. 

Pabaigusį keturias klases sūnų tėvai ėmė raginti į kunigų 
seminariją. Jis į seminariją nenorėjo važiuoti, o tėvai nebete- 
sėjo toliau jo į Dinabarko realinę mokyklą leisti, Juozas Tumas, 
nujausdamas, kad pats šiaip taip galės be tėvų pagalbos išsi- 
versti, nebenorėjo jų varginti. Jis pats pasiryžo sau duonos už- 
sidirbti. Gavęs iš namų 60 rublių pašalpos, jis toliau savo jėgo- 
mis mokės. Gabiam, vikriam ir simpatingam mokiniui privačių 
pamokų surasti buvo nesunku, Vėliau už privačias pamokas 
kurį laiką pas vienus ponus gavo kambarį ir visą išlaikymą. 
Tačiau, aplamai imant, J. Tumo gyvenimas buvo sunkus ir var- 
gingas. Pats jis, būdamas kantrus ir žinodamas namiškių ma- 
terialį būvį, matyt, nesiskundė ir nesisakė, kad jam trūksta 
pinigų. O kad J. Tumo gyvenimas buvo sunkus ir reikėjo 
paramos, rodo inspektoriaus Morozovo laiškas, Jis rašo J. 
Tumo broliui, pranešdamas, kad J. Tumui trūkstą mokymuisi 
pinigų ir klausia, kiek tam reikalui brolis per metus galėtų 
duoti?!) Ar brolis paklausė inspektoriaus, ar padėjo Juozui, 
nežinau, Bet J. Tumas nuo penktos klasės iki mokyklos baigimo 
turėjo sunkiai dirbti Pačiam mokantis ir kitus mokant, teko 
kasdien dirbti po dvylika ir daugiau valandų. Toks intensyvus 
darbas dar labiau pakenkė iš prigimties ne per stipriausiai ir 
jau pirmais mokslo metais suvargintai sveikatai. Tapo maža- 
kraujis ir prie džiovos linkęs, Čia, žinoma, atsiliepė ir motinos 
liga — dusulys. Apardytos sveikatos padariniai tepasireiškė ku- 
nigų seminarijoje. Linksmas ir visuomet gerai nusiteikęs Juo- 
zukas Dinabarke tos nesveikatos vaisių dar nejautė. Be savo 
tiesioginių mokslo ir pragyvenimo darbų jis savo laisva valia 

dar dalyvavo bažnytiniame chore, kuriame giedojo bosu, nors 
buvo tenoras. 

Dinabarko realinėje J. Tumas to laiko papročiu buvo 
auklėjamas griežtai pozityviškai: daug matematikos ir gamtos 
mokslų, kuo mažiausiai humanitarinių mokslų. Nors literatūros, 
istorijos ir kitų humanitarinių mokslų buvo mokoma, tačiau juos 
nustelbdavo pozityviśkieji mokslai. O J. Tumas kaip tik la- 
biau buvo linkęs prie humanitarinių mokslų, juos labiau mėgo. 
Jau realinėje mokykloje jis parodė palinkimo ir gabumų litera- 
tūrai. Mėgo dailiąją literatūrą ir daug jos skaitydavo, Ketvir- 
toje klasėje ypač pamėgo biogratijas, autobiografijas, memuarus 
ir kitus panašius veikalus, Jie aiškiau mokė būsimojo gyvenimo 
tiesių ir kreivų kelių, rodė žmogaus sielos bei širdies paslaptis 
ir audras, ragino pati skaitytoją siekti ko nors aukštesnio, 
dirbti ir gyventi ne sau, bet visuomenei. Pagaliau viliojo skai- 
tytojų tų žmonių begalinių troškimų, nuolat tarp gero ir pikto 
svyruojanti širdis, tas niekad nenurimstąs, it jūros ban- 
gos, žmogaus protas bei valia, kuri kartais menkutes jėgas 
išugdo į milžinišką galybę, kartais visiškai žmogų pražlugdo. 
Iš rusų rašytojų J. Tumas daugiausia mėgo L, Tolstojaus „Diet- 
stvo, otročestvo i junost , Aksakovo „Zapiski rużeinago ochot- 
nika Orenburgskoj gubernii", „,Semeinaja chronika' ir Turge- 
nevo „Zapiski ochotnika". Be to, skaitydavo Glebą Uspenski, 
Zagoskiną, Gončarovą, Dobroliubovą, Pisarevą ir k. Jų veikalus 
daug kartų skaitė ir pats norėjo ką nors panašaus parašyti. Ap- 
lamai, reikia pasakyti, kad J. Tumas buvo gerokai susipažinęs 
_ su plačia rusų literatūra. Todėl ir rašiniai jam geriau sekdavosi 
ir juos klasėje ir namie rašė gerai. Literatūros mokytojas Pre- 
obraženskis dažnai ant jo rašinių pažymėdavo: „avtor s liu- 
bovju otnositsia k teme”. Rašinėjo J. Tumas realinėje rusiškai 
eilėraščių ir apysakėlių, bet visa tai, deja, žuvo. 

Iš viso reikia pasakyti, kad Dinabarko realinė daug davė 
žinių, bet menkai išauklėjimo. Daugumas mokytojų buvo geri sa- 
vo dalykų dėstytojai, bet blogi auklėtojai. Tuometinėse rusų mo- 
kyklose daug buvo dėmesio kreipiama į mokslinimą, bet labai 
maža į auklėjimą. Mokiniai baigdavo vidurines mokyklas pusė- 
tinai išmokslinti, prikimštomis galvomis visokių mokslo žinių, 

bet jiems trūkdavo sielos kultūros. Mokytojai buvo silpni psi- 
chologai. Jie nemokėjo ar nenorėjo suprasti jaunučių sielų, ne- 
sugebėdavo iš anksto užkirsti kelią įvairiems blogumams. Nusi- 
kaltusius mokinius žiauriai bausdavo, o baudžiamieji ne savo 
kaltę, bet pažeminimą jausdavo ir mokytojams negražiai ker- 
šydavo. Todėl mokinių santykiai su mokytojais dažniausiai bū- 
davo blogi. Trūkdavo nuoširdumo, kurio būtinai reikia auklė- 
jant jaunuosius. Mokiniai, jausdami nuoširdumo stoką, vengdavo 
mokytojų ir stengdavos jiems kuo galėdami įgilti. Geriausia tam 
priemonė — juokai, Juokus mokiniai krėsdavo ir mokykloje ir už 
mokyklos sienų, nes juokams surasti medžiagos ir progos ne- 
sunku, Mat, mokiniai yra pastabūs, jie greit suvokia mokytojo 
charakterį, pastebi jo kai kuriuos netikslumus ir juos tuojau pa- 
naudoja savo krečiamiems juokams. Ne kitokie buvo ir Dina- 
barko realinės mokyklos mokiniai. Kiekvienas geraširdis, bet 
su šiokiais tokiais silpnumais ar keistumais mokytojas tapdavo 
mokinių pajuokos objektu. Toks buvo prancūzų ir vokiečių 
kalbų mokytojas Piotr Jakovlević Bulle, ar tiesiog Peter Bulle. 
Jo pamokos buvo tikra pramoga ir atilsis. Juokingas buvo ir 
kitas vokiečių kalbos mokytojas, Slavsky, pasak J. Tumo, ma- 
žutis, liesutis, bet su visomis didelio žmogaus pretenzijo- 
mis, dirbtinai rimtas. Tik griežtam matematikos mokytojui 
Širiajevui tiko rimtumas ir šaltumas. Šypsantis jo niekas nebuvo 
matęs nei namie nei savo sužadėtinei, labai gražiai ir riebiai 
gimnazijos mokytojai, su kuria kasdien išeidavo pasivaikščioti 
į bulvarą ar į pylimą, o mokiniai pirmieji dėl to pasidarydavę 
sau pastabų. Bet vieną kartą ir jį mokiniai savo prašmatniais 
juokais prajuokinę.2ž) Šiaip jau J. Tumo bene daugiausia mėgs- 
tamas buvo literatūros mokytojas Preobrażenskis, Jis J. Tumą 
egzaminavo į pirmą klasę. Jis klasei jo literatūros gabumus 
pabrėždavo ir dėstė literatūrą visus septynerius metus. Nors 
mokiniai iš savo mokytojų pasijuokdavo, tačiau tie juokai bū- 
davo daugiau vaikiškumo ir nesubrendimo, negu keršto pada- 
rinys. Tik kitaip mokiniai elgdavos su inspektoriumi Vsevolodu 
Morozovu. 

Tai buvo didžiai žiaurus, netaktingas ir beširdis žmogus. 
Jis be pasigailėjimo persekiojo jaunuosius išdykėlius, beširdiškai 

grūsdavos ne tik į mokinių butus bei susirinkimus, bet ir į jų 
sielas. O nieko negali būti niekšiškesnio ir biauresnio, kaip ne- 
kenčiamo žmogaus lindimas į žmogaus, ypač jauno ir kupino 
paslapčių, sielą. Šis inspektorius nekviestas įlindo į J. Tumo 
sielą. O buvo taip. J. Tumas L. Tolstojaus ir Šv. Augustino įta- 
koje pradėjo analizuoti savo sielą. Tai jis darė ne kitiems paro- 
dyti ir pamokyti, bet sau, Tam tikslui pradėjo rašyti dienoraštį, 
kuriame perkratinėdavo kiekvienos dienos darbus ir jausmus. 
Tai darė slaptai, niekam nežinant. Vieną pavakarį, eidamas į 
mokyklą gimnastikuotis, pasiėmė ir savo dienoraštį. Vos tik į 
gimnastikos rūmus įėjęs, sutiko Visavaldį inspektorių, sekantį 
mokinius. Nuo jo kiaurai norinčių mokinį perregėti akių, pasak 
J. Tumo, darės taip nejauku, neramu, jog kas tik galėjo, šalin 
sprūdo ar už stulpo lindo. Visavaldis savo auka išsirinko J. 
Tumą, kuris rankoje nešės storą sąsiuvinį. 

— Parodyk, ką čia neśiojies? — sustabdęs J. Tumą paklausė 
Visavaldis inspektorius, 

J. Tumas iš baimės apmirė, 

— Tai... užrašomoji mano knygelė, — atsakė, alsuodamas, 
kaip kalvio dumples. 

Inspektorius, matydamas sumišusį ir išsigandusį berniuką, 
dar labiau susidomėjo jo užrašais, ir jo žandariškos akys su- 
žibo nepalaužiamu noru ištirti, 

— Dėl to gi ir parodyk! — atkartojo, jau ranką tiesdamas. 

Tai mano... dieninis, Vosiliaus Visavaldi... Aš jo niekam 
negaliu rodyti... — mėginau įtikinti, — sako J. Tumas, — visiš- 
kai iš proto eidamas ir nervingai saujoje sąsiuvinį spausdamas. 

Bet Visavaldis jau nebeklausė. Lengvai iš rankos sąsiuvinį 
ištraukė ir šalčiausiu krauju ėmė skaityti. O J. Tumas, iš susi- 
graužimo pamėlynavęs, galvelę aukštyn atmetęs, plačiai iškės- 
tom akutėm žiūrėjo į tą milžiną, į tą slibiną, ramiai sau vaikus 
ryjantį.28) 

— Kad Visavaldis būtų turėjęs nors kiek paprasto žmo- 
niškų jausmų švelnumo, nors truputėlį svetimos sielos supra- 
timo; kad būtų nors gi dirstelėjęs man į akis, — sako J. Tumas, 
— būtų supratęs, koksai pragariukas virė jaunutėlėje mano krū- 

tinėje, kiek jaučiaus be reikalo nužemintas ir taip užgautas, 
kaip kad prieš mano valią būtų viešai apnuoginę, Dievaž, kiek 
už tą gvoltą jaučiau neapykantos! Mano laimė, kad nieko ran- 
kose neturėjau: begu tik nebūčiau pasikėsinęs ant vyresniojo 
gyvasties, kaip jisai pasikėsino ant mano gėdingumo ir savi- 
meilės,..24) 

Storžievis inspektorius viso to nejautė, Jis perskaitė Tumo 
užrašus, nusišypsojo ir atkišo sąsiuvinį atgal, ramiai sau, lyg 
niekur nieko nebūtų atsitikę, o pats paėjėjo toliau medžioti. O 
Tumas pasiliko lyg įbestas bestovįs ir vos belaikydamas dviem 
pirštais sąsiuvinį, kaip kokį neapsakomai biauriai sugleivėtą 
daiktą. Taip atkišęs nuo savęs parsinešė namo ir stačiai įgrūdo 
į degančią krosni,*5) 

Šis įvykis, giliai įžeidęs J. Tumo sielą ir savimeilę, turėjo 
jam didelės įtakos. Jis pirmą sykį pajuto tą skaudžią tiesą, kad 
stinga pilnos asmens laisvės ir neliečiamybės, kad nė už krū- 
tinės kriauklų nėra taip atvangios vietos, kur nugalėtojai nemė- 
gintų savo purvinų rankų kišti. J. Tumo sieloje pradeda bręsti 
atkaklumas, kuris vėliau išaugs į didžią kovą su bet kuriuo. 
asmens laisvę varžančiu režimu. 


IV 


Tos kovos pradų mes jau užtinkame ir Dinabarko reali- 
nėje mokykloje. Gabesnieji mokiniai mokyklos teikiamomis ži- 
niomis nepasitenkindavo ir jų ieškodavo kitur, ypač vadinamuo- 
se slaptuosiuose lavinimosi rateliuose, Tokių ratelių buvo ir Di- 
nabarko realinėje. Vienam tokiam rateliui vadovavo pats J. 
Tumas. Tame ratelyje buvo nagrinėjami draudžiamieji raštai, 
svarstomi ir diskutuojami pasaulėžiūros dalykai. Skaitydavo 
Buckle'į, Draperį, Maleschotą, Lassalį ir kitus. Tie autoriai 
J. Tumui davė nemaža palaidų žinių, gerokai skepticizmo, bet 
ištiso pasaulėvaizdžio nesudarę, ar, tikriau sakant, jo nuotaikoje 
materializmas neradęs tinkamos dirvos. Nei socialistu nei 
materialistu J. Tumas netapo, nes savo siela buvo apsigimęs auš- 

rininkų tipo tautininku, buvo ankstyvas Dr. Jono Basanavičiaus 
ir Povilo Matulionio padaras. Susipratusiu lietuviu J. Tumas 
pasijuto lygiai su „Aušros“ pasirodymu, kai pirmieji jos spindu- 
liai pasiekė jį Dinabarke per P. Matulionį. 

Povilas Matulionis (1830—1932) buvo aukštaitis, kilęs iš J. 
Tumui kaimyninės Kupiškio parapijos. Jis su J. Tumu pasižino 
Dinabarko realinėje mokykloje, kur vienerius metus drauge mo- 
kes. P. Matulionis, 1882 m. pabaigęs Dinabarko realinę mokyklą, 
keletą metų mokė dvarininkų vaikus. Dažnai jis maišydavos 
Dinabarke, kur su J. Tumu susitikdavo pas bendruosius pa- 
żistamus. Didele, nelygiai apžėlusia, barzda, visuomet rim- 
tas P. Matulionis J. Tumui imponuodavo ir rodėsi nepaprastai 
išmintingas. Nors tada P. Matulionis buvo socialrevoliuciškos 
nuotaikos žmogus, tačiau savo kraštą mylėjo, jo tautiniu kili- 
mu domėjosi ir jam, kiek išmanė ir galėjo, dirbo. Skaitė 1883 m. 
pasirodžiusią „Aušrą“ ir ją tarp savo pažįstamų platino. No- 
rėjo ją ir tarp Dinabarko lietuvių mokinių paskleisti. To- 
dėl kartą, pasišaukęs J. Tumą, pasakė, kad norįs susipažinti 
„su Dinabarko lietuviais mokiniais, prašė juos kur nors sukviesti 
ir žadėjo jiems kažin ką naujo pasakyti. Tai padaryti J. Tu- 
mui buvo nelengva: nors Dinabarko realinėje ir buvo lietuvių, 
tačiau jie beveik su draugais niekad lietuviškai nekalbėdavo 
ir savo lietuvybe niekam nesigarsindavo. Mokiniai mokykloje 
ir savo susirinkimuose bei svečiuose kalbėdavo rusiškai, o ka- 
talikų bažnyčioje, nieko nesuprasdami, klausė lenkiškų pamok- 
slų ir iš lenkiškų maldaknygių atlikdavo daugiau pro forma, 
negu iš esmės, išpažintį, Del tautiškų dalykų niekas galvos 
nesuko. Tik J. Tumas su dusetiškiu A. Markeliu žinojo esą 
lietuviai ir tarp savęs lietuviškai kalbėjo. Todėl jis pasisakė 
galįs atsivesti tik vieną draugą Markelį P. Matulionis jie- 
dviem paskyrė ateiti į „Rygos“ restoraną. Markelio neradęs, 
J. Tumas vienas paskirtą valandą nuėjo į „Rygos“ restoraną, 
kur rado P. Matulionį su buvusiu piešimo mokytoju prie bu- 
teliuko besišnekučiuojančius. Ilgai teko laukti, kol juodu pasi- 
vaišino ir išsišnekėjo. P. Matulionis buvo užmiršęs savo jau- 
nesnįjį draugą, ir dabar stengės atsilyginti. Davė keletą kny- 
gelių, tarp kurių buvo ir „Aušros“. P. Matulionis paaiškino J. 

Kunigiškių pradžios mokykla 


Tumui, kad pradedamas dirbti lietuviškas darbas, ragino skai- 
tyti duotąsias knygeles ir ruoštis lietuviams tarnauti. 

Lietuviškos knygelės ir P. Matulionio raginimai J. Tumui 
padarė be galo didelio įspūdžio: jo akelės kažkokia nauja lieps- 
na sušvito, širdelė smarkiau ėmė tvinkčioti, sieloje suvirpėjo 
naujos stygos, kurios lig tol, rodos, niekad nevirpedavo. J. Tu- 
mas P. Matulionio paskelbtąją naujieną labiau pagavo jausmu, 
negu suvokė protu. Sugrįžęs namo, išgirstąją naujieną entu- 
ziastiškai papasakojo savo draugui Markeliui, ir juodu daž- 
niau ėmė kalbėti apie lietuviškuosius dalykus, dažniau svarstė, 
kaip čia ruoštis lietuviams tarnauti. Važiuodamas į tėviškę atos- 
togų, J. Tumas parsiveždavo vieną kitą lietuvišką knygelę, ku- 
rią ir namiškiams paskaitydavo. 

P. Matulionio įžiebtai lietuviškai tautiškai idėjai tarpti Di- 
nabarko realinėje mokykloje sąlygos buvo menkos: čia visai 
nebuvo veiksnių, kurie tautiškumą ugdytų ir stiprinty. Prie- 
šingai, dažnai į Dinabarką užklystą studentai mokiniuose skie- 
pijo ne tautiškumą, bet madingąjį socializmą. Mokinių slap- 
tuose rateliuose daugiausiai buvo svarstomi socialistiniai daly- 
kai, Todėl tie rateliai J. Tumo tautiškai ideologijai beveik nieko 
nedavė, 

Tačiau lavinimosi rateliai J. Tumui turėjo nemažai kito- 
kios įtakos. Jie pratino vadovauti ir ugdė jame konspiratyvišką 
dvasią. J. Tumo vadovaujamo slaptojo mokinių ratelio susirin- 
kimai būdavo žandarų pulkininko Latuchino bute. Mat, pulk. 
Latuchino sūnus Vladimiras, geras J. Tumo bičiulis, taip pat 
buvo to ratelio narys. O tuo tarpu pats pulkininkas be galo 
nekentė ir bijojo socialistų. Savo vyresnįjį sūnų Andriejų jis 
išsiuntė į Belgiją studijuoti aukštojo mokslo, nes Rusijos univer- 
sitetų jis vengė: ten sūnus galėjo tapti socialistu. Tačiau An- 
driejus ir be Rusų universiteto buvo karštas idėjinis socialistas. 
Savo nuotaiką ir idėjas jis išdėstė dienoraštyje, kurį atsiuntė 
savo jauniesiems draugams. Šie, bijodami dienoraštį laikyti ra- 
telio knygyne, kuris buvo Latuchino bute, slėpė jį malkineje, 
Latuchinų tarnaitė, imdama malkas, atrado tą dienoraštį ir 
įteikė pulkininkui, kuris, pasiskaitęs jį, stvėrės už galvos. Ar 
begali būti kas baisesnio: žandarų pulkininko, kovojančio su 

socializmu bute — jaunųjų socialistų lizdas, o vyriausias to so- 
cializmo propagandininkas — jo mylimas sūnus. Tuojau buvo pra- 
dėta ratelio nariai kratyti ir tardyti. J. Tumas ir jo bičiuliai 
irgi nesnaude. Tuojau pranešė apie įvykusią nelaimę Andriejui, 
Šis parašė tėvui aštrų laišką, prašydamas jo bičiulių neliesti, nes 
kitaip jis sugrįžęs nušausiąs tėvą arba pats nusišausiąs. Tėvas 
Gia turėjo nusileisti. Jauniesiems konspirantams padėjo ir ge- 
raširdis gimnazijos direktorius Kniazevas. Jis, bijodamas, kad 
ši byla gali būti per daug išpūsta, o mokiniai smarkiai nuken- 
tėti, liepė suimtąjį knygyną atgabenti į gimnaziją. Tuo jis žan- 
darams parodė, kad jame esančios knygos nėra jau tokios 
baisios, kaip policijai rodos. Iš antros pusės, jis, kaip rimtas 
pedagogas, norėjo, kad mokiniai nesijaustų gimnazijoje perse- 
kiojamais įnamiais, bet galėtų laisvai sau rūpimus klausimus 
gvildenti. Jis vengė mokinių būriavimosi už gimnazijos sienų. 
Tuo būdu ši byla baigės gana ramiai, ir mokiniai dėl jos nenu- 
kentėjo. J. Tumas savo geraširdį direktorių visuomet atsimin- 
davo ir 1905 m. gynė jį viešai „Rus“ laikraštyje dėl tariamojo 
mokinių skriaudimo. Už tai jam pedagogų taryba taip pat nuo- 
širdžiai padėkojo. 

Dabar kiek pažvelkime į Dinabarko realinės mokyklos 
mokinių privatinį gyvenimą, kuris buvo savotiškas. Mokiniai 
nesitenkindavo vienu tik mokslu, bet ieškodavo ir pramogų, O 
tokių pramogų, išskyrus gimnastiką, mokiniams nebūdavo. Te- 
atras retai teatvažiuodavo. Todėl mokiniams patiems tekdavo 
pasiieškoti pramogų. Mokiniai mėgdavo susirinkti prie alaus 
stiklo, aplankyti savo pažįstamas mergeles. Mokytojai, žinoma, 
tai drausdavo ir persekiodavo. Mokiniai gi savo persekiotojams 
keršydavo, ir čia kildavo juokingiausių įvykių. Daugiausia tek- 
davo mūsų jau minėtam inspektoriui. Jam, belendant pro už- 
pakalines duris į mokinių slaptąsias pasilinksminimų vietas, 
tekdavo ir maišas ant galvos, ir kėdės ant nugaros, ir visokių 
pamazgų. Išdaužė jam mokiniai ir langus, kai pas jį buvo sve- 
čių. Ponios per tokį skandalą apalpo, vyrai, be abejo, pyko, 
o ką jau besakyti apie inspektorių. Jis, lyg įgeltas, ieškojo kal- 
tininkų, sukėlė policiją, bet kaltininkai dingo, kaip į vandenį. 
J. Tumas tose nešvariose pramogose dėl savo jaunumo ir laiko 

stokos nedalyvaudavo. Jis buvo pašalinis žiūrėtojas. Jos jį veikė 
netiesioginai — ugdė nepasitenkinimą esamąja tvarka. Tačiau 
Dinabarke Juozas Tumas įgijo ir kai kurių blogų įpročių. Pa- 
vyzdžiui, visai jaunas įprato smarkiai rūkyti. Mėgdavo ir gai- 
vinamo alučio vieną antrą stiklą ištraukti ir su mergiotėmis 
pallirtuoti. O pastaraisiais mokslo metais, baigiamojoje šeš- 
toje klasėje, matyt, ir itin buvo įsilinksminęs. 

Tuomet jam buvo 18 metų. Taigi, pats jaunuolio audrin- 
gasis laikas. Įsižiūrėjus į 1886 m. Dinabarko realinės mokinių 
grupės fotografiją, tuoj J. Tumas visiems krinta į akis. Tempe- 
ramentas, nepaprastas gyvumas ir nenuoramos dvasia trykšte 
trykšta iš jo prašmatnios pozos. Į priekį įsmeigtos akys, ant 
šalies nukreipta kepurė, niekur nenurimstančios rankos laisvai 
sukryžiuotos ant krūtinės, o kojos šelmiškai iškreiptos. Tiek 
daug jame matyti energijos, suktumo ir vos suvaldomo tempe- 
ramento, jog net prieš foto aparatą jis negali nurimti. Rodos, 
pasirengęs kiekvieną akimirką šokti, išdykauti. Tai tikras aukš- 
taičių kaimo dainų bernelis šalbėrėlis. 

Kad Tumų Juozuko būta prašmatnaus, ne iš kelmo spirto 
bernelio, rodo ir tas faktas, jog jis baigiamojoje klasėje metų 
pradžioje su pačiais gabiaisiais draugais nutaria likti antrus 
metus. Ir paliko antrus metus ne dėl negabumo, bet dėl nieko 
bendro su mokslu neturinčios tinginystės, kuria kartais suserga 
palys gabiausieji mokiniai. J. Tumas Dinabarko realinėje buvo 
panašus į pavasario upelį. Iš pradžių pradėjo gerai mokytis, ir 
juo tolyn, juo geryn, bet prie galo savo stropumą sulėtino, mok- 
slui energija atslūgo, ir 1888 m. pabaigė mokyklą vidutiniškai. 
Taip iš dalies buvo ir todėl, kad rusų mokykla savo dvasia lie- 
tuvio sielai buvo svetima. Ji neauklėjo idealizmo, kurio taip 
iśsiilgęs kiekvienas jaunuolis. Slaptuosiuose rateliuose skelbia- 
mieji idealai irgi nebuvo J. Tumui artimi. Socializmas, kaip jau 
minėjom, jo dvasiai buvo svetimas. Lietuvos laukų išugdytam 
vaikui reikėjo lietuviškos dvasios, o jos mokykla nedavė ir, 
aplamai, rusų mokykla jos negalėjo duoti. 

Mokykloje mokiniai buvo rusinami, tačiau už mokyklos jie 
nebuvo lenkinami. Dinabarke lenkiškumas buvo gana silpnas, 
nes tai vokiškas latviškas miestas. Mokykloje buvo įvairių tau- 

tybių ir religijų mokinių, su kuriais J. Tumas labai gerai sugy- 
vendavo. Tas ugdė jame tolerantiškumą, kurio mes daug ran- 
dame šviesioje J. Tumo asmenybėje. 

Iš lietuvių geriausias J. Tumo bičiulis Dinabarko realinėje 
buvo Antanas Markelis, vėliau mokytas girininkas, džiova miręs 
Kryme. Juodu jungė lietuviškoji idėja, kuri abiem buvo artima 
ir brangi. Jų lietuviškumas pats savaime brendo, „Aušros“ spin- 
dulių gaivinamas. J. Tumo mokykla nebuvo nutautinus, todėl jo 
gyvenime nebuvo jokių tautinių atgimimų ar persilaużimy. Jo 
lietuvišką tautiškumą stiprindavo ir kaimas. Kiekvieną vasarą 
jis važiuodavo atostogų namo į kaimą. Ten savo mokinio mun- 
dierių kabindavo ant gembės, vilkdavos paprastais kaimietiškais 
drabužiais ir eidavo drauge su kitais namiškiais lauko darbų 
dirbti. Toks bendras su kamiečiais vasaros darbas buvo nau- 
dingas ir fiziniu ir dvasiniu atžvilgiu. Jis J. Tumą glaudžiau 
siedavo su kaimu, su liaudimi. J. Tumas turėdavo daugiau progos 
betarpiškai pažinti kaimo gyvenimą. Ne tik pažino tą gyvenimą, 
bet ir pamilo jį, nes gyvenimas savo artimųjų tarpe buvo gražus, 
šviesus, idiliškas. Jis sveikata ir energija spindėjo kaimiečių 
veiduose. 


y 


Pabaigus Dinabarko realinę mokyklą, J. Tumui iškilo naujas 
ir gana opus klausimas, būtent, kur dabar važiuoti: į kunigų 
seminariją ar į universitetą? Anais laikais to klausimo išspren- 
dimas parėjo ne tik nuo baigusiojo aukštesniąją mokyklą mokinio 
palinkimų, bet ir nuo tėvų noro ir kitokių pašalinių įtakų bei 
aplinkybių.  Religingi lietuviai norėdavo, kad jų vaikai stoty 
ne į universitetus, bet į kunigų seminarijas. Mat, lietuvio sielai 
artimesnis kunigas, negu gydytojas, inžinierius ar kuris kitas 
pasaulionis inteligentas. Kunigas anais laikais beveik visuomet 
pasilikdavo Lietuvoje, dirbdavo tarp liaudies, neužmiršdavo 
savo tėvų bei giminių ir jiems padėdavo. O tuo tarpu daugumas 
lietuvių, baigusių universitetus, įsikurdavo gyventi Rusijoje, ves- 

davo svetimtautes žmonas ir dingdavo ne tik savo artimiesiems, 
bet ir visai Lietuvai. Todėl suprantamas dalykas, kad apylin- 
kėje labiau garsėdavo tie tėvai, kurie susilaukdavo sūnaus 
` kunigo. 

J. Tumas jau iš mažens motinos buvo paskirtas kunigėliu 
būti. Ta kryptimi jis tėvų ir buvo auklėjamas. Sesers savo gra- 
žųjį Juozuką iš pat mažens ėmė vadinti „mūsų kunigėlis“, o iš 
ją nugirdę kaimo vaikai jį vadindavo „Tumų kunigėlis". Taigi, 
Juozui dažnai skambėdavo kunigo vardas. Pagaliau reikia pa- 
žymėti, kad ir Tumų giminėje iš motinos pusės buvo du kunigai: 
Musteikis-Musnickis ir Tamošiūnas-Tamaszewski. Jie yra buvę 
atvažiavę pas Tumus, ir Juozukas turėjo kiek progos iš arčiau 
pasižinti su kunigais. 

Jeigu mūsų čia suminėti veiksniai Juozo ir netraukė į se- 
minariją, tai vis dėlto nebaidė jo nuo seminarijos. Jie lengviau 
padėjo jam suaugti su mintimi, kad, baigus realinę, reiks važiuoti 
į seminariją. Tą mintį dar labiau sustiprino kiek pašlijusi 
Juozo sveikata. Kunigų seminariją jis pats, sako, pasirinkęs 
ne tiek dėl to, kad tėvai ir seserys to labai norėjo, kiek dėl to, 
kad rengęsis mirti, o mirti klieriku, už kurį meldžias tiek 
draugų, jam rodės išganingiau,?*) 

Jeigu namiškiai ir pašlijusi sveikata Juozą lenkė į kunigų 
seminariją, tai kai kurie jo draugai gundė jį kitur stoti. Vienas 
tokių didesnių gundytojų buvo Povilas Matulionis, Petrapilio 
miškų instituto studentas. Juozas su Povilu Matulioniu buvo 
geri bičiuliai ir laiškais susirašinėdavo. P. Matulionis ragino 
J. Tumą važiuoti į Petrapilį ir čia stoti į veterinarijos insti- 
tutą.??) Tačiau J. Tumo nei Petrapilis nei veterinarija netraukė, 
ir jis 1888 metų rudenį išvažiavo į Kauną, į Žemaičių Kunigų 
Seminariją. 

Į Žemaičių Kunigų Seminariją J. Tumas atvažiavo kelias sa- 
vaites anksčiau ir ketino ruoštis lotynų kalbos egzaminui. Čia 
ji labai nuoširdžiai sutiko ir pasiėmė globoti seminarijos inspek- 
torius prelatas Eduardas Barauskis. J. Tumas beveik visą laiką 
praleisdavo pas storoką, gražaus bajoriško veido ir puikių ma- 
nierų bei elegancijos prel. E. Barauski. Jis būsimąjį kunigą 
mokė lenkiškai, o šis jo seserėną rusiškai. Prel. E. Barauskis 

savo auklėtinį labai pamilo, daug jam pataikaudavo ir dar dau- 
giau nemačiomis praleisdavo. Jei ne inspektoriaus simpatijos, 
tai vargu ar J. Tumas su savo temperamentu būtų bent metus 
ištvėręs seminarijoje. Pas prel. E. Barauskį gyvendamas, 1888 m. 
rudenį J. Tumas pirmą kartą pamatė ir susipažino su naujuoju 
Žemaičių Kunigų Seminarijos rektoriumi, Petrapilio Kunigų 
Akademijos prof. Gasparu Felicijonu Cirtautu (1841—1913). Tai 
buvo didžios pedagoginės išminties bei takto ir be galo geros 
bei švelnios sielos jaunuomenės auklėtojas. 

Atsidūrus baltuosiuose seminarijos rūmuose, prasidėjo nau- 
jas, savotiškas klieriko gyvenimas. Atsirado naujų rūpesčių ir 
vargų, o senosios svajonės ir džiaugsmai liko toli tarp buvusiųjų 
bičiulių. Pirmiausia J. Tumui buvo nemaža vargo su lotynų 
kalba, kurios jis visai nemokėjo; negalėjo net lotyniškai paskai- 
tyti: dvibalsius oe, ae tarė vokiškai. Kadangi jis turėjo teisės 
stoti į seminariją be egzaminų, tai jį priėmė neegzaminavę iš 
lotynų kalbos. Šaukiamas į salę nors lotyniškai paskaityti, jis 
atsisakė, ir egzaminatoriai dėl formalumo nekvotę jam parašė 
trejetuką 28) 

Dar didesnio vargo atsirado, kai prasidėjo pamokos. Dau- 
gumas dalykų buvo dėstoma lotyniškai, o klierikai tiek nemokėjo 
lotynų kalbos, jog būtų supratę dėstomąjį dalyką. Štai pirmųjų 
metų pradžioje atėjo bažnyčios istorijos ir liturgikos proleso- 
rius į auditoriją, pakalbėjo lotyniškai, paskyrė porą puslapių 
iš vadovėlio išmokti ir išėjo. Klierikai, nežinodami, kas da- 
ryti, baisiai nusiminė, 

— Išmokti lotyniškai — iš pirmos dienos! To iš mūsų nė 
aukštosiose klasėse nereikalaudavo! — keikiasi naujokai, 

J. Tumas atsidėjęs skaito istorijos vadovėlį, nes jau loty- 
niškai šiek tiek skaityti buvo pramokęs. Nors ir atidžiai skaito, 
bet nė vieno žodelio nesupranta. Tas skaitomojo dalyko nesu- 
pratimas kuo blogiausiai nuteikia skatytoją ir nenoromis verčia 
ji tyliai galvoti apie bėgimą iš seminarijos. Jo kambarėlio drau- 
gas Bagdonavičius, baigęs keturias gimnazijos klases, rodos, 
turėjęs neblogai lotyniškai mokėti, nė žiūrėti nežiūri į knygą, o 
balsu rengiasi iš seminarijos bėgti. 

— Aš vistiek neišmoksiu, — sako jis J. Tumui, 

— O aš išmoksiu, — piktai paerzina J. Tumas nusiminusį 
draugą. 

— Kur ne! Daug tu savo realinėje lotyniškai išmokai?... — 
pašiepiamai atkerta draugas. 

— Na gi išmoksiu! — spiriasi J. Tumas. 

— Gal lažybų iš penkių kapeikų eisiva? — siūlo apkartęs 
draugas. 

— Eikiva! — sutinka J. Tumas, tur būt, įsitikinęs puikia 
savo atmintimi, 

Draugai susilažino, ir J. Tumas ėmė kalti istorijos pamoką 
taip smarkiai, jog net putos iš burnos tiško. Netrukęs nė valan- 
dos, atkišdamas knygą, sako draugui: 

— Še knygą — sek! 

Ir išpleškino atmintinai nuo galo ligi galo. Tiesa, išmokto- 
sios pamokos kalba buvo blogai kirčiuojama, kai kurie žodžiai 
baisiausiai iškreipiami, ar net visai nejučiomis išleidžiami, 

— Labai gaila, — vėliau ironiškai pasakojo J. Tumas savo 
atsiminimuose, — kad tuo mėtu nebuvo parankėje nė vieno 
senovės rymėno! Būtų buvusi scena: vienas barbaras negai- 
lestingai darko krikštalinę lotynų kalbą, o antras barbaras dide- 
lėm akim, nustebęs, garbina jį už tai! Nukankintas tokia scena 
arba pats rymėnas būtų negyvas kritęs, arba mudu užmušęs už 
toki paniekinimą „dievų kalbos''.2?) 

Pats J. Tumas jautė niekus darąs ir jau buvo besiekiąs į 
kišenę penkiakapeikio, bet puiki jo atmintis ir tvirtas jaunuoliš- 
kas pasiryžimas nustebino draugą, ir jis atkišo jam savo pen- 
keklį, didžiu įsitikinimu pagirdamas: 

— Kad aš taip galėčiau — nebėgčiau... 

Šis atviras ir nuoširdus giliai įsitikinusio draugo pagyrimas 
J. Tuma padrąsino. Buvo aišku, kad lotynų kalba nėra nenu- 
galima kliūtis, dėl kurios tektų skirtis su seminarija. Šios lažybos 
parodė, kad jis lotyniškai atsiminti gali ir dabar reikia tik 
išmoktąjį dalyką suprasti. Tam tikslui reikia kiekvienas lotynų 
kalbos žodis išversti. Bet į kurią kalbą? Lotynų lietuvių kal- 
bos žodyno tuomet dar nebuvo, rusiško taip pat nei J. Tumas 
nei jo draugai seminarijoje neturėjo; teko verstis lenkiškuoju 
Babrausko žodynu. Taip vargšai lietuviukai, nei lotyniškai nei 

lenkiškai nemokėdami, pasak J. Tumo, žuvo ištisomis dienomis 
žodžiaudami; jų žargonu tai vadinosi — „słówki wybieram”. 

— Taip per ištisus metus, kol priprasdavo prie tos kalbos. 
Dieve, kaip tai buvo nuobodu ir į „mokslą“ nepanašu! — sako: 
J. Tumas.30) 

Bet kitokios išeities nebuvo, reikėjo taip vargti. J. Tumui 
tas įkyrus ir nuobodus darbas iš pat pirmųjų dienų sekės, o juo 
toliau, juo labiau jis lengvėjo ir įdomėjo. Ilgainiui jis pramoko 
lotyniškai tiek, kad laisvai galėjo skaityti knygas. Jis išmoko 
seminarijoje ir lenkiškai. Tad lengvai galėjo naudotis plačia 
lenkų kalba dailiąja literatūra. Kiti mokslai J. Tumui semina- 
rijoje buvo lengvesni, bet ne ką įdomesni. Teologijos mokslas 
jo netraukė: jis labiau buvo linkęs prie grožinės literatūros ir 
gamtos mokslų, negu prie teologijos. 

Nugalėjus pirmuosius mokslo sunkumus, seminarijos gyveni- 
mas tapo jaukesnis ir įvairesnis; atsirado gerų bičiulių. Švelnia- 
sielis, linksmas, judrus ir visuomet nuoširdus J. Tumas tuoj 
daug kam patiko. Savo nepaprastu vikrumu, visuomet besišyp- 
sančiu veidu, gyvu sąmojumi ir neskaudžiais juokais jis pagy- 
vindavo asketišką seminarijos aplinką ir pralinksmindavo niau- 
rius kolegas, 

Temperamentingas, niekados vietoje nenurimstąs J, Tumas 
ypatingai buvo susibičiuliavęs su Antanu Kaupu, nusistojusio, 
vienodo ir lėto būdo žmogumi. Jis buvo tikra J. Tumo antitezė. 
Jų dviejų širdys iš karto sukrito, ir nebeturėjo juodu paslapčių, 
kurių nebūtų vienas antram pasakę. Juodu drauge džiaugės, 
drauge pyko ir liiidejo, Be to, Antanas Kaupas iš pradžių padėjo 
J. Tumui išmokti lotynų kalbos. 

Antras geras J. Tumo bičiulis buvo salantiškis žemaitis Ka- 
zimieras Pakalniškis, paskutiniojo kurso klierikas. Geltonplau- 
kis, mėlynakis žemaičių milžinas Kaz. Pakalniškis taip pat buvo 
labai ramus ir Hegmatiškas. Su tais dviem gilios lietuviškos 
sielos ir neabejotinų literatūrinių gabumų žmonėmis J. Tumą ar- 
tino ir siejo ne tiek, gal būt, temperamentų priešingumas, kiek 
visiems trims bendras idealizmas, instinktyviškas pamilimas tos 
pačios lietuviškos idėjos. 

J. Tumas (2 eil. 4 iš dešinės) Dinabarko realinės mokyklos II klasėje 

Lietuvių jaunuomenės idealizmą žadino ir kėlė tautiškoji 
idėja. Ji dar buvo neaiški, bet patraukli. Lietuviškoji dvasia 
kilo iš pasakiškųjų Lietuvos milžinkapių, bylojo jų padavimuose 
bei žmonių pasakose, skambėjo liaudies dainose, ji aiškėjo iš se- 
novės raštų, ją vertė pamilti Vilniaus universiteto romantikų 
poezija. Tos dvasios buvo svaiginamos jaunuolių širdys, stipri- 
nama valia ir šviečiamas protas. Ir štai toji gimnazijoje intui- 
tyviai pajausta dvasia seminarijoje sąmonėjo ir stiprėjo. Že- 
maičių Kunigų Seminarijoje atsidūręs J. Tumas tuoj pajuto tą 
dvasią, kurios įkvėptas Maironis čia savo pirmąsias poezijas 
kūrė, Al. Dambrauskas redagavo „Lietuvos“ laikraštėlį ir ruošės 
savo kraštui tarnauti, 

Šis lietuviškas patriotizmas dvelkė kažkokiu šviesiu ir vilio- 
jamu idealizmu, dėl kurios verta ne tik dirbti, bet ir pasiaukoti, 
Tas idealistinis patriotizmas iš dalies atstojo J. Tumui jo paties 
emocinį gyvenimą, kuris seminarijoje tyčia yra slopinamas, Jis 
vertė daugį seminarijoje pamiršti paprastose gyvenimo aplin- 
kybėse nepamirštamų dalykų. Jis padėjo lengviau užmiršti tas 
jaunuolio pirmosios meilės svajones, kurių kartais nepajėgia 
sulaikyti nei storiausios mūro sienos nei kiečiausia seminarijos 
askeza... Idealistinis patriotizmas, lyg kaitrusis pavasario sau- 
lės spindulys, sužadino J. Tumo sieloje pirmuosius kūrybos die- 
gus ir juos visą jo gyvenimą šildė. 

Žemaičių Kunigų Seminarijoje idealistiniam patriotizmui 
tarpti dirva buvo ne blogiausia, nes daugumas klierikų buvo iš 
kaimo kilę lietuviai, jų tautiškumas nebuvo jokių svetimybių 
suterštas, glūdėjo pasąmonėje ir kiekvieną valandą galėjo pasi- 
reikšti, 

Klierikų tarpe nejučiomis patriotizmą žadino ir kėlė prof. 
kun, Kazimieras Jaunius. Jis buvo šviesus žmogus, didelės eru- 
dicijos kalbininkas, puikus lietuvių kalbos mokovas ir entuzias- 
tingas jos mėgėjas, mokąs savo klausytojus sužavėti ir juos 
patraukti, 

— Neapsakomai atsidėjęs tiriamajam dalykui, kuogiliausiai 
įsitikinęs gautųjų rezultatų tikrumu, turtingas žinių ir aukso 

burna, profesorius ne mokė, bet darė reveliacijas, pranašavo, 
lyg kilte kilo katedroje į orą — pasakoja J. Tumas. — Žiūrėjo 
aukštyn, nematė auditorijos, mojavo rankom, lyg ką matydamas 
nesutinkant, nepažino nė vieno klausytojo per visą mokytoja- 
vimo laiką. Ir susidarydavo grynojo mokslo atmosfera, Net 
kuomažiausiai išmokslintam vaikezui, klausant Jauniaus, vėrės 
kažin kokie platūs tyrimo horizontai, rodės kažin kas ten gar- 
binga, gilu, skaistu, paslaptinga. O viso to centro vaidila — 
Jaunius; rodes, vienatinis genijus ir tiek jau pasiekęs, kiek kitas 
genijus per vieną amžių pasiekti negali!) 

Toks prof, Kaz. Jaunius J. Tumui buvo seminarijoje, tokiu 
rodės ir po keliasdešimt metų. Tuo savo nepaprastu iškalbin- 
gumu, didele dėstomojo dalyko meile ir giliu jo supratimu prof. 
Jaunius tapo klierikams lietuviško tautiškumo simboliu, Jis buvo 
klierikų gaubiamas meilės, pagarbos ir nusistebėjimo aureole.3?) 

Būdamas didis mokslininkas, betgi prof. Jaunius buvo men- 
kas mokytojas. Jis, tiesą sakant, ne mokė, bet savo surastąsias 
mokslo tiesas skelbė. Todėl jo lietuvių kalbos mokslas klierikus 
žavėjo, kėlė jų patriotizmą, bet praktiškos naudos maža tedavė. 
Jo skelbiamos žinios ne praktiškam gyvenimui, bet grynajam 
mokslui buvo skiriamos. Klierikams to buvo mažai: jie jautė, kad 
gražiomis ir giliomis teorinėmis žiniomis negalima pasitenkinti. 
Gyvenimas reikalauja veikimo, o tam veikimui reikalinga įgudi- 
mo ir praktikos, Taigi, pirmieji lietuviško pozityvizmo spinduliai 
pasiekė ir kunigų seminariją. Klierikuose atgijęs lietuviškumas 
nebesitenkino „Auśros” romantizmu, bet stengėsi pasireikšti re- 
aliais darbais savo tautos liaudžiai. Todėl jie nebe tiek, gal būt, 
svajojo apie romantišką tautos praeitį, kiek svarstė skurdžios 
dabarties reikalus, Žinoma, jie tuos tautos reikalus suprato siau- 
rai kunigiškai ir tik vėliau, išėjus iš seminarijos, ėmė jiems vertis 
platesni darbo akiračiai, Seminarijoje gi visi jų norai daugiausia 
kaupės ties lietuvių kalba religinės literatūros reikalais, lietu- 
viška spauda bei kova su pravoslavija, girtuoklyste ir kitais 
mūsų tautai žalingais reiškiniais. 

Žemaičių Kunigų Seminarijoje Juozas Tumas uoliai ruo- 
šėsi lietuviškam tautiškam darbui. Pirmiausiai jis, prof, K. Jau- 
niaus paragintas, atsidėjęs mokosi lietuvių kalbos. Tai mums 

"tarp kitko rodo iš 1889 m. išlikęs jo lietuvių kalbos pratimų 
sąsiuvinis šia antrašte: 
Sapienti sat! 
sireč 
Upražnienije po litovskomu jazyku, 
(Protingam gana! 
atseit lietuvių kalbos pratimai). 

Iš sąsiuvinyje išlikusių rašinių matyti, kad J. Tumui dau- 
giausiai rūpėjo tobulinti savo lietuvių kalbos stilių. Tam rei- 
kalui jis vertė Dalio, L. Tolstojaus, Puškino, Šmidto, Fedro, 
Ig. Chodžkos ir kt. kūrinėlius. Daugiausiai versta prozos, bet 
yra ir eilėraščių, kurie, palyginti, neblogai išversti. Patriotinis 
Ig. Chodžkos „Kęstučio mirties" vertimas, matyt, buvo skiria- 
mas spaudai, Tačiau J. Tumas jo każ kodėl nepabaigė. Gal 
dėl to, kad dar silpnokai temokėjo lenkiškai. Šalia vertimų 
yra ir gana ilgas samprotaujamas rašinys „Kunigai ir žydai". 

Juozas Tumas, tur būt, geriau už savo draugus mokėjo 
lietuvių kalbą ir buvo veiklesnis, nes, 1889 m, atvykęs į semi- 
nariją kun. Antanas Vytartas iš 150 klierikų būrio J. Tumą 
pasirinko sau talkininku baigti redaguoti didžiąją maldaknygę 
ir pamokslus. Taigi, J. Tumas ir kiti klierikai matydavo, kaip 
vienas kitas jaunųjų kunigų dirba katalikiškąjį bei tautiškąjį 
darbą. O tas susidūrimas su kunigais veikėjais, be abejo, ska- 
tino ir juos pačius dirbti, . 

Tokiu būdu kunigų seminarijoje klierikai pradėjo ruoštis 
lietuvių katalikiškam tautiškam darbui, Iš pradžių jis buvo palai- 
das, neorganizuotas. Seminarijos vyresnybė tai juto ir nepritarė: 
ji bijojo, kad kaskart labiau gyvėjąs ir augąs patriotizmas neati- 
trauktų klierikų nuo tiesioginių pareigų ir askezos ir nepaviliotų 
jų pasaulinei idėjai. Dalis klierikų paklausė seminarijos vyres- 
nybės ir kaupės tik ties savo tiesioginiais mokslo ir askezos da- 
lykais, tačiau buvo nemaža ir tokių, kurie slaptai nuo savo vy- 
resnybės ir draugų sukė galvas apie patriotizmą. Tokiems teko 
slėptis ir nuo savo vyresnybės ir nuo šiaipjau geriausių draugų; 
slaptumas, be abejo, skatino ir įdomino patį darbą. 

Per vakarinio poilsio valandas, kada klierikai laisvai vaikš- 
tinėja po seminarijos sodnelį ar šiaip sau žaidžia, patriotų būreliai 

rinkdavosi į kurio draugo kambarėlį; čia, užsidarę ir vieną prie 
durų pastatę artėjančiam pavojui įspėti ir nekviestam svečiui 
atsakyti, tarės, svarstė, ginčijos ir svajojo apie mylimąją idėją. 
Taip jiems praslinkdavo gražiosios poilsio valandos ir pažadinęs 
iš svajonių varpelis primindavo paprastas klierikų pareigas. Ir 
niekas iš jų, pasak J. Tumo, nesigraužė, kad nepakvėpavo grynu 
oru, nepramankštino per dieną sustingusių sąnarių, nepasižiū- 
rėjo, kaip gražiai saulė sėda už dviejų gražiųjų Lietuvos upių, už 
Nemuno ir Neries. 

Ketvirtadieniais klierikai išeidavo pasivaikščioti į puikiuo- 
sius Aleksoto kalnus ir į didingąjį Vytauto kalno ąžuolyną. 
Gamtos prieglobstyje pagyvėdavo jaunuoliškas klierikų entu- 
ziazmas ir jis juoku bei dainomis aidėdavo. Daugumui klierikų 
vaikiškai siaučiant, aktyvieji patriotai susibaudėliai, krūvelėmis 
suvirtę pakrūmėse, vėl „svajojo, tarės, żadinosi į darbą Lie- 
vos žmonių šviesti, tautos sąmonės gaivinti, knygelių dirbti ir 
platinti, laikraščių steigti lietuvių spaudos laisvės ieškoti. 
Draugijos darėsi savaime, be rašytų įstatymų. Būrė į kuopas 
Katalikų Bažnyčią ir Lietuvą-Tėvynę mylinčios širdys; mylin- 
čios tikrai, ne dėl pelno, ne dėl garbės; pasiryžusios pasišvęsti, 
daug ko išsižadėti, net kęsti už jas. Niekam nebuvo galvoje 
karjeros darytis ar turtai krautis''.33) 

Katalikiškąjį lietuviškąjį patriotizmą, patys to nejausdami, 
kėlė ir du lenkiškieji patriotai Eduardas ir Petras Barauskiai, 
kilę iš Pabiržės parapijos. Vyresnysis prelatas Eduardas, dėl 
savo gudrumo klierikų vadinamas „Bismarkiu', buvo daug metų 
vyskupo Motiejaus Valančiaus sekretoriumi. Jis padėjo vys- 
kupui kovoti su rusų vyresnybe ir dėl to nemažai nukentėjo. 
Todėl jis rusų be galo nekentė ir tąja neapykanta užkrėtė klie- 
rikus. Tokios pat antirusiškos nuotaikos buvo ir jo brolis kun. 
Petras, taip pat kunigų seminarijos profesorius. Tas didelis rusų 
nekentimas kiek vėliau labai ryškiai atsispindėjo „Žemaičių ir 
Lietuvos Apžvalgoje". 

Be mūsų čia suminėtų patriotizmo veiksnių klierikams 
stiprios įtakos turėjo lietuviškoji spauda. Lietuvių kalba drau- 
džiamosios literatūros į seminariją atnešdavo JuozasAngrabas- 
Angrabaitis ir kiti knygnešiai. 1889 m. pradėjus eiti „Varpui“, 

J. Tumas (1 eil. 3 iš kairės) 1886 m. Dinabarko realinėje mokykloje 


daugumas klierikų, tarp jų ir J. Tumas, jį skaitė. J. Tumas tais 
pačiais 1889 m. net buvo nusiuntęs „Varpui“ korespondenciją 
iš Svėdasų apie valsčiaus gydytojus. 

„Varpas“ šalia grynai patriotinių dalykų kiek palietė ir 
kunigų religinius jausmus. Jau 1883 m. „Aušra“ buvo sujudi- 
nusi senosios kartos kunigus, o 1889 m. „Varpas“ nebe tik žadino 
kunigų patriotizmą, bet vertė juos, ypač jaunesniuosius, rimtai 
pagalvoti, ar jie galės draug su varpininkais dirbti. Kad kuni- 
gams reikės lietuvių spaudoje dalyvauti, tai daugumui veikles- 
nių klierikų buvo aišku. Reikėjo tik išsiaiškinti, kaip visa tai 
daryti. Tam reikalui veiklesnieji ir labiau tautiškai susipratę 
klierikai ėmė organizuotis kurti draugiją. 

Pirmiausia buvo įsteigta Lietuvos Mylėtojų Draugija. Jos 
viršiausias tikslas — parūpinti liaudžiai gražia lietuvių kalba 
religinės literatūros. Tos draugijos pastangomis buvo išversta 
ir išleista „Evangelijos ant nedeldienių ir visų švenčių ištisų 
metų”. Be to, draugijos nariai dar buvo išvertę keletą knygelių, 
bet trūko lėšų joms išleisti. 

Lietuvos Mylėtojų Draugija iš pat pirmųjų dienų parodė 
daug idealizmo ir gerų norų. Jos nariai, vogdami brangų studijų 
laiką, vertė lietuviškas religines knygeles ir jas savo sumestiniais 
skatikais spausdino, Tačiau tarp šių idealistų atsirado ir vienas 
savanaudis intrigininkas Ložinskis, kuris panoro draugiją išar- 
dyti. Mat, jis nepateko į valdybą ir dėl to įsižeidė ir pradėjo 
kitą organizuoti, 

Pačiam įtakingajam Lietuvos Mylėtojų Draugijos valdybos 
nariui Pr. Urbonavičiui 1889 m. apie užgavėnes dėl plaučių 
silpnumo išvažiavus pasilsėti, Ložinskiui pavyko įsteigti antroji 
draugija, į kurios valdybą ir jis pats pateko. Apardyti Lietuvos 
Mylėtojų Draugiją buvo nesunku, nes ji buvo padariusi didelę 
klaidą. Ji turėjo susirašiusi aiškią savo būsimo veikimo pro- 
gramą, kurioje papunkčiui išdėstė draugijos credo. Po ta pro- 

grama, arba autodekretu, kaip ją Tumas buvo pavadinęs, pasi- 
rašė visi draugijos nariai. Tuo norėta ją labiau morališkai su- 
stiprinti. Tačiau toks klierikų žingsnis buvo labai pavojingas. 
Tą raštą rusų vyriausybei sučiupus, tektų visiems po juo pasira- 
šiusiems nukentėti. Taigi, Lożinskiui paagitavus, daugis su- 
prato, kad neatsargiai pasielgta. Dėl to dalis draugijos narių 
secesijonavo ir sudarė antrą draugiją. Principai paliko tie 
patys, tik, pasak J. Tumo, be formalumų, be biurokratizmo, be 
parašų ir net be rašytos programos. To griežtai reikalavo ir 
seminarijos inspektorius prel. E. Barauskis.34), 

Vis dėlto be jokių užrašų buvo keblu, ypač iždininkui, 
kuris turi iš narių per metus po keletą kartų surankioti pasiža- 
dėtuosius mokesčius. Tada J. Tumui atėjo galvon sąmojinga 
mintis: punktus ir slapyvardžius sujungti alegoriškai. Toks su- 
jungimas bus panašus į sodininkų ar daržininkų prospektus bei 
kainininkus ir nebebus įtariamas. Tą savo sumanymą J. Tumas 
surašė ir paskaitė, Visiems jo projektas patiko. Ir atsarges- 
niesiems jis rodės nepavojingas. To originalo saugotoju-kanc- 
leriu buvo išrinktas Petras Viengalis, 

Draugijos vardą sugalvojo Povilas Šilinskis, šviekšniškis 
žemaitis, dievobaimingas jaunikaitis, didelis Lietuvos karalaičio 
Šv. Kazimiero garbintojas. Jis, sužinojęs, kad kurią ten dieną 
ketinama iš Šv. Kazimiero grabo paimti kaulelių relikvijoms, 
nuvažiavo į Vilnių ir jų gavo savam reikalui. Parvažiavęs nu- 
pirko 10 varinių po 30 kap. kryželių ir į juos įdėjo relikvijų. 
Po to vieną dieną atėjo į susirinkimą nepaprastai nusiteikęs ir 
iškilmingai apdalijo dešimtį draugų tomis relikvijomis, sakyda- 
mas, kad jų darbui galybės duosią ne įstatymai, bet vienybė, 
malda ir darbas, globojant Lietuvos patronui Šventajam Kazi- 
mierui karalaičiui, į jį tatai reikia melstis, jo kaulelius visados 
su savim turėti. Savo kalbą P. Šilinskis baigė šiais žodžiais; 

— Tebūnie tai vienatinė jungė, tas vienas testamentas, 


išsiskirstant po visus kraštus! Mūsų draugija teesie — „Šv. Ka- 
zimiero Draugija" 135) 
Draugijos ženklas — dvi susiėmusios kryželį rankos — ir 


Šilinskio šūkis: „Ora et labora unitis viribus". Metalinis ant- 
spaudas su šia emblema, šūkiu ir J. Tumo inicialais ir dabar 

tebėra. Savo inicialus J, Tumas padėjo į tą oficialųjį antspaudą, 
pats imdamas atsakingumą už tai, kur bus jis prispaustas. Tuo 
buvo norima paslėpti draugijos pedsakus.3%) 

Tos slaptosios draugijos stipriai veikė jaunus ir idealizmo 
kupinus klierikus ir juos skatino dirbti savo tautai. Seminarijos 
vyresnybė, kaip jau minėjome, žinojo, kad klierikų tarpe yra 
kažkoks tautinis judėjimas. Nors atvirai ir griežtai su juo neko- 
vojo, tačiau jam nepritarė ir stengės jį stabdyti, skiepydama 
klierikams savotišką tautiškumo supratimą. Sykį inspektorius 
griebės net provokacijos, kad bent kiek pagasdintų klierikus, 
atgrasytų juos nuo konspiratyvaus veikimo ir apvalytų semi- 
nariją nuo draudžiamos literatūros. Tam tikslui prel. Ed. Ba- 
rauskis slaptai sušaukė prašmatniuosius klierikus į salę ir jiems 
intymiai išdėstė, kuris patriotizmas esąs tikras, t. y., einąs 
draug su religija, ir kuris netikras, t. y. einąs prieš religiją, 
skaidąs visuomenę ir t. t... Pabaigęs savo konferenciją, inspek- 
torius vienam kitam klierikui, jų tarpe ir J. Tumui, trumpai 
šnibšterėjo į ausį, gavęs žinių, kad šiandien būsianti visoje se- 
minarijoje revizija. Todėl visi draudžiamieji spaudiniai be jo- 
kios išimties reikią sunešti į biblioteką. 

— Žinia, — pasakoja J. Tumas, — jog šiandien būsianti se- 
minarijoje revizija, tuojau paplito ir nežmoniškai suterorizavo 
visus auklėtinius. Konsternacija, lygu tuč tuojau kibtų krėsti, su- 
iminėti auklėtinius, uždaryti įstaigą. Visi puolė į savo stalčius, 
etażeres, čemodanus ir darė tokią patys sau reviziją, kurios 
jokia žandarmerija niekur pasauly nepadaro. Užsikūrė visos 
krosnys, pleškėjo popieriai, kuriems reikėjo sudegti ir kuriems 
nereikėjo. 

— Aršiau buvo su spaudiniais. Iš kiekvieno sandėlio, iš 
kiekvienos celės klierikai nešė pundelius knygelių. Kiti po iš- 
tisą dėžę. Knygininkas, tai patyręs, atsisakė į didžiulę semina- 
rijos biblioteką priimti tiek draudžiamųjų raštų, nes, jei ateis 
krėsti, knygyno, tikrai, neaplenks ir pamanys, jog čia koks urmo 
sandėlis priešų kontrabandai. Kas gi daryti? Puolame į Barauskį. 
Jis tyli, kaip žemė. Beliko susiprasti patiems — deginti ir spau- 
dinius. Ir visi raudonais iš susijaudinimo veideliais, bailingai 
žvilgsėdami pro langus, ar jau atbėga žandarai, kemšame lie- 

tuviškas knygas, daugumą nieko nekaltas religines brošiūras, 
į krosnis ir uždegame. Knygos apsvyla, bet nedega. Tad visi, bu- 
deliais virtę, žarstekliais maišome krūvas pelenų, po kuriais 
tebėra dar nesudegusių gabalų. Viską sudeginau ir aš, ką tik 
turėjau. Ir aš gelbėjau įstaigą. Bet vargu bau randu kitą atsiti- 
kimą tiek biaurų, tiek mane skroste skrodžiusį, kaip buvo 
tas savo rankom už savo studentiškus, kita ko atsisakius, pi- 
nigus supirkinėtų spaudos retenybių deginimas.?7) 

Kaip vėliau pasirodė, niekas seminarijos krėsti neatėjo. 
Ta savo žiauria provokacija, matyt, inspektorius, norėjo pažiū- 
rėti, kiek plačiai yra išaugęs lietuviškas tautiškasis klierikų vei- 
kimas, na, ir tuo pačiu žygiu jis norėjo seminariją apvalyti nuo 
nepageidaujamų raštų. 

Čia mes kiek plačiau suminėjom tas aplinkybes, kuriose 
brendo seminarijoje J. Tumo asmenybė. Jos stiprino J. Tumo 
lietuviškąjį patriotizmą, kurį jis atvirai kiekviena proga pareikš- 
davo, nors už tokį savo atvirumą galėjo ir skaudžiai nukentėti. 
Mūsų tvirtinimą vaizdžiai paremia kad ir šis 1889 m. pavasario 
įvykis. 

Baigiant pirmuosius mokslo metus, prof, K. Jaunius pa- 
siūlė klierikams bet kuria laisvai pasirinkta tema parašyti lietu- 
vių kalbos egzaminams rašinį. Kas geriau parašys, tas per egza- 
minus gausiąs savo rašinį, praktiškai gramatikos taisykles aiš- 
kindamas, skaityti, ir tuo būdu tokiam nebereiksią mintinių eg- 
zaminų laikyti. Kadangi iš rašytųjų prof. K. Jauniaus paskaitų 
mokytis buvo sunku, tai kiekvienas stengės kuo geriausiai pa- 
rašyti, kad tektų skaityti, bet ne atsakinėti. Skaitančiajam, ži- 
nojo, aiškinti nebeteks: patsai profesorius užsidegs ir jau visą 
laiką pats aiškins.3*) 

J. Tumas tiems egzaminams parašė palyginti stiprų vaizdelį 
iš baudžiavos laikų. Vaizdelyje autorius gana gražiai beletristiš- 
kai piešia baudžiavos laikų ponų nedorybes ir trijų jaunikaičių 
kerštą.3?) Rašinys buvo nukreiptas prieš bajorus ir del jo 
J. Tumas vos neišlėkė iš kunigų seminarijos. Per lietuvių kalbos 
egzaminus, kurių asistentu buvo smarkusis „Pandziej —inspek- 
torius prel. Eduardas Barauskis, prof. Jaunius liepė J. Tumui 
skaityti savo rašinį. Prof. Jauniui rašinys patiko, ir jis įvertino 

gerai. Tačiau Ed. Barauskis, išklausęs J, Tumo vaizdelį, iš 
pykčio net pažaliavo. Pribėgęs traukte ištraukė iš jo rašinį ir 
pats jį ėmė skaityti. O po visam pasišaukė J. Tumą į savo butą 
ir sako jam: 

— Klausyk, ko tu čia gero prirašei? Juk taip anarchistai 
teraśo. Ar tikrai tai tavo nuomonės? 

— Dabar mano. Pirma buvo mano dėdės Alijaušo Tumo iš 
Ažubalių, buvusio „chodaka po krestjanskim dielam", — atsako 
J, Tumas nemirksedamas. 

Toksai J. Tumo „tikras anarchizmas" turėjo būti labai juo- 
kingas, nes inspektorius atlyżo. 

— Aš netikiu, — sako inspektorius, — kad tu būtumei 
tokių nuomonių, nes už tai bežiūrint reiktų apleisti seminarijos 
mūrai. Tu esi kvailas, nieko neišmanai, istorijos nežinai, žmonių 
nepažįsti, tai ir plepi niekus. Tikiuosi, kad pagyvenęs ir čia pasi- 
mokęs, imsi kitaip manyti. Ar tu iš tikrųjų manai, kad mužikai 
baudžiavos laikais buvo nelaimingesni, neg dabar?  Atmink, 
kad tuomet jiems niekas kitas nerūpėjo, kaip tiktai paskirti dar- 
bai dvarui atlikti. O visa kita buvo ant bajorų pečių. Bajoras tar- 
navo kariuomenėje, bajoras mokėjo valstybei iždą, bajorai statė 
mužikams namus, davė inventorių, gaisras sudegino, gyvuliai 
išgaišo — bajoro nelaimė, o ne mużiko, Bajoras mužiką maitino 
ir švietė... 

Tuos savo tipiškus seno bajoro argumentus prel. Ed, Ba- 
rauskis kartojo J. Tumui keliais atvejais, labai stengdamasis jį 
įtikinti ir iš klaidos kelio išvesti. Tačiau tie pasenę argumentai 
J. Tumo neįtikino, ir jis savo inspektoriui atsakydavo: 

— Gal būt: vis dėlto nei aš, nei mano tėvai, nei mano dėdė 
nebenorėtume, kad tie laikai sugrįžtų.40) 

Žinoma, inspektorius dėl tokių įsitikinimų J. Tumo iš semi- 
narijos nevarė, tik, gal būt, atidžiau jį sekė, kad jo tariamasis 
anarchizmas dar stipriau nepradėtų reikštis. 

Teisybė, J. Tumo rašinyje, bajoriškai jį vertinant, gal būt, 
kiek ir buvo anarchizmo, tačiau jis pats niekados anarchistiškai 
nebuvo nusiteikęs. Kunigų seminarijoje nuolatos didėjo ir stip- 
riau reiškėsi J. Tumo patriotizmas, bet ne anarchizmas, 

VIII 


Nors seminarijos vyresnybė ir nepalankiai žiūrėjo į klie- 
rikų lietuviškąjį tautiškąjį blūdą, tačiau jis nuolat augo ir didėjo. 
Susibūrusių Šv. Kazimiero Draugijoje klierikų galvose gimdavo 
kaskart naujų minčių ir gražių sumanymų. Čia jie verčia reli- 
ginio. turinio knygeles, čia vėl ketina išleisti kun. Ambraziejaus 
Pabrėžos Botaniką, sumano perspausdinti kan. Mykalojaus 
Daukšos Postillę ir išspausdinti Simano Daukanto Lietuvos isto- 
riją, kurios rankraštis buvo seminarijos bibliotekoje. Daugelis 
tų sumanymų sumanymais ir liko, nes trūko lėšų ir patyrimo 
jiems įkūnyti, 

Tas klierikų pasiryžimas dirbti lietuviams ir Lietuvai buvo 
žinomas ir už seminarijos sienų. Jų gražiais pasiryżimais pasi- 
naudojo tilžiškis Otto von Mauderodė, lietuviškų, daugiausia 
religinio turinio, knygelių leidėjas. Otto von Mauderodė, suma- 
nęs leisti katalikišką lietuvišką laikraštį, pirmiausia kreipėsi 
per savo korektorių Juozą Angrabą-Angrabaitį į Kauno kunigų 
seminarijos klierikus. 

1889 m. vėlai rudenį J. Angrabaitis atėjo į seminariją pas 
kun. Pakalniškį, kuris tuokart gyveno viename kambary su ką 
tik įšvęstais kunigais Petru Viengaliu, Adomu Žeimavičiumi 
ir Povilu Śilinskiu. Jiems J. Angrabaitis tarp kitų naujienų pra- 
nešė, kad netrukus būsiąs pradėtas leisti naujas lietuvių kata- 
likų laikraštis, „Žemaičių ir Lietuvos Apžvalga". Ji būsianti 
tos pat krypties, kaip ir Varšuvos „Przegląd Katolicki", Laik- 
raštį leisiąs Otto von Mauderodė, redaguosiąs jis, Angrabaitis. 
Tam laikraščiui raštų Angrabaitis prašė Kauno seminarijos „lite- 
ratų". Vakare tam dalykui apsvarstyti susirinko didesnis būrys 
klierikų, ir jie, žinoma, mielai pritarė ir pasižadėjo bendra- 
darbiauti, 

Tą pat rudenį išėjo ir „Apžvalgos“ prospektas: „Programas 
arba Apgarsinimas iszejnanczios Gazietos. Żemajcziu ir Lie- 
tuvos Apžwalga. Nedelinis lajkrasztis. Metuose 1889, Spalių m. 
22. Patalpinimai ir reikalingiausios žinios Apžwalgoje bus 
sudėtos teip det prascziokeliu, kaip ir det bagotesniu žmoneliu; 
ant gero ir naudos wisiems skajtytojems, o ipatingaj Žemai- 

cziu ir Lietuwos Katalikams". 1890 m. sausio mėn. pradėjo eiti 
ir pati „Žemaičiu ir Lietuvos Apžvalga. Katalikiszkas Laik- 
rasztis. Iszleidžiamas Draugijos milėtoju savo brolius Artojus, 
dėt naudos wisiems Żemajcziu ir Lietuvos Katalikams". Nuo tų 
pat metų kovo mėn. „Apžvalga“ virto dvisavaitiniu laikraščiu. 

Vyriausias „Apžvalgos“ vadas ir didžiausias jos rašytojas 
buvo neseniai įšvęstas kun, Kaz. Pakalniškis. „„Apżvalgai” taip 
pat rašydavo jaunesnieji kunigai, buvusieji seminarijoje Šv, Ka- 
zimiero Draugijos nariai. Nuo 1890 m. kovo men, „„Apžvalgoje“ 
pradėjo rašyti ir J. Tumas, tuomet antro kurso klierikas. Pir- 
mieji J. Tumo publicistiniai žingsniai kuklūs ir nedrąsūs. Jis 
savo raštelius pavadino bendra antrašte „Įspėjimai“ (Uvogos). 
Po jais J. Tumas, sekdamas Liudviku iš Pakievio (Liudviku 
Jucevičiu), pasirašydavo slapyvardžiu Juozapas iš Popšutės.*!) 
Tuose savo įspėjimuose J. Tumas gvildena ne politinius, ne so- 
cialinius, bet auklėjimo, ar bent šiek tiek su auklėjimu susiju- 
sius dalykus. 

Pirmame savo straipsnelyje jis rašo apie apokripus. An- 
trame straipsnelyje „Trusas apie vaikus" kelia mintį, kad lie- 
tuviai mažai tesirūpiną vaikų auklėjimu. Čia jis tarp kitko 
pabrėžia, kad neužtenka vaikams įskiepyti pagrindinių religijos 
tiesų, bet reikia ugdyti ir tėvynės meilę, kuri „tarp lietuvių ar 
visai nuskurdusi, ar taip giliai pasislėpusi, kad retai ją tepama- 
tysi. Apie tikėjimą mūsų vaikas dar turi šiokių tokių žinių, — 
rašo J. Tumas, — o apie pirmąsias tėvynės meilės sėklas nėra 
ko nė sakyti: kartais vaikas — pusbernis vargiai gali pasakyti 
prie kokios pridera tautos".42) Toliau autorius, remdamasis kun, 
Pelczaru, formuluoja, kas yra tėvynė? Tėvynė esanti ne tik toji 
žemė, kurioje gimėme ir kurioje atsilsės mūsų kaulai, bet ir „visa 
dvasios ir doros atstanka, tos žemės įstatymai, laisvė, papročiai, 
padavimai ir ta kalba, kurios mus išmokė motina, ir tas kata- 
likų tikėjimas, kurį paliko mums tėvai. Krikščionys ne tiktai 
gali, bet dar ir turi mylėti tėvynę, nes Dievas tą meilę įkvėpė 
į širdį, ir V. Jėzus žodžiu ir pavyzdžiu patvirtino" 43) 

Seminarijoje pradėto mokslo ir publicistikos J. Tumas kurį 
laiką toliau nebegalėjo tęsti: jis labiau ėmė džiova sirginėti ir 
nykti. Todėl nebaigęs antro kurso iš seminarijos išvažiavo į 

kaimą pailsėti ir sveikatos pataisyti. Grynas kaimo oras, svei- 
kas maistas, nervus ilsinąs ramumas bei rūpestinga namiškių 
globa greitai taisė pairusią Juozo sveikatą. Bet vos tik sugrįž- 
davo į ankštą seminarijos celę, tuojau jis vėl susilpnėdavo, To- 
dėl turėjo kaime išbūti ilgesnį laiką, kol jo nusilpusi sveikata vi- 
siškai sustiprėjo. 

Kaimas J. Tumą nepaprastai gerai veikdavo. Jis čia susi- 
rasdavo įvairių pramogų. Pati mėgiamoji jo pramoga — jodi- 
neti. Tumai turėdavo vieną geriau nušertą ir nuo lauko 
darbų laisvesnį arklį Juozas beveik kiekvieną dieną jį pasi- 
balnodavo ir leisdavos, kiek tik arklys iškerta, į laukus. Po ke- 
letos valandų tokio smagaus ir džiuginamo sporto sugrįždavo 
namo. Arklys būdavo šlapias, lyg išmaudytas, o pats raitelis 
džiaugsmu ir energija spindėdavo. Motina, matydama taip 
smagiai išdykaujantį sūnų, manydavo, kad jis tik apsimetąs ser- 
gančiu tam, kad nereikėtų į seminariją važiuoti. 

Atostogaudamas J. Tumas ruošė tris mokinius į seminariją. 
Gyvendavo čia pas vieną, čia pas antrą ar trečią. Laisvesniu 
laiku mėgdavo dirbti laukų darbus arba keliauti, norėdamas 
geriau pažinti savo apylinkės kraštą. Taigi, J. Tumas kaime 
ne tik savo sveikatą taisė, bet ir lavinos. Tos atotstogos buvo 
jam naudingos. Beilsėdamas jis retkarčiais šį tą parašydavo 
ir „Apžvalgai“; 1890 m. liepos mėn. buvo išspausdinta „Apie pri- 
klausymą svietiškų valdžių“, o 1891 m. buvo išspausdinti šie jo 
straipsniai: „Lietuvių kalbos svarbumas mokslo žvilgsniu“, 
„Kauno gubernatorius apie mūsų bažnyčias". „Girtybė ir papri- 
kai", „Poselenčikai“, „Judošių gaminimas“; 1892 m. „Apie 
Bevardžio knygelę“, „Margumynai”, „Katalikai ir ypač lietu- 
viai tarp stačiatikių". 

Šiuose straipsniuose gana ryškiai atsispindi lietuvių pra- 
eities ir būdo idealizavimas ir kėlimas aikštėn tų negerovių, 
kurios iš prigimties dorąjį lietuvį naikina ir į pražūtį gramzdina. 
Jei, kalbėdamas apie lietuvių praeitį bei jų būdą, J. Tumas pasi- 
tenkina bendrais skambiais posakiais bei šūkiais, tai, liesdamas 
dabartį, keldamas mūsų tautos negeroves, jis visur remias aiš- 
kiais ir vaizdžiais faktais, daugiausia imamais iš gimtojo krašto 
apylinkių. 

Pirmieji J. Tumo straipsniai rodė jį turint neabejotiną publi- 
cisto talentą, mokantį užgriebti mūsų tautos opas, jas tinkamai 
iškelti ir įtikinamai argumentuoti. Tačiau, po pusantrų metų 
sugrįžęs į seminariją, J. Tumas kurį laiką meta publicistiką. Jis 
jaučias, kad dar nesąs tinkamai pasiruošęs publicistikai ir pasi- 
žada tol neberašyti straipsnių, tol viešai nebekelti savo balso, 
ko! nepradės savarankiškai jausti, protauti, gyventi ir veikti 
visuomenėje. Ir Juozas Tumas keletą metų nutyla ir kruopš- 
čiai rengias prolesiniam ir visuomeniniam darbui. Tas J. Tumo 
ištesėtas pažadas mums rodo, kad jis rimtai žiūrėjo į savo publi- 
cisto ir visuomeninko veikimą. 

Atsitraukęs nuo publicistikos, jis daugiau turėjo laiko moks- 
lui. Pradėjo geriau mokytis. Mokslas, o ypač tie jo dalykai, 
kurie šiokiu ar tokiu būdu susiję su literatūra, jam kuo geriau- 
siai sekės. Tai iš dalies mums liudija ir išlikę jo rusų kalbos 
rašomieji darbai. Iš trečio kurso yra išlikę du J. Tumo rašo- 
mieji darbai: vienas, greičiausia namų rašomasis darbas, pažy- 
mėtas 1892 m, kovo men, 27 d. — „Ilouemy ADAH CEAMAKCb 
M ceaaTca no Geperamb pbkb, o3epb u Mopeii? Darbas para- 
šytas gerai, ir mokytojo tik kur-ne-kur mėlynu pieštuku pa- 
braukta. Antras keliamųjų egzaminų rašomasis darbas — 
EksameHauioHHaa pa6oTa no Pycckomy a3biky. BOCNATaHHHKa 
II k. P.- K. 4. C. locapa Tymaca. 1892 r. 16 irona. Tema — 
„Pe3AMUHbBIE CIIOCOÓBI Bbipaxenia UEAOBBueckof MbICAH H CpaB- 
HHTEAbHbIA HXb y406cTBa“. Rašinys gana ilgas, inteligentiškai 
parašytas ir mokytojo įvertintas penketu. Matyt, ir visus da- 
lykus J. Tumas trečiajame kurse mokėsi gerai, nes jis tą kursą 
baigė cum laude. 


Ir paskutiniajame ketvirtajame kurse J. Tumas taip pat 
gerai mokės. Iš to kurso išlikęs rašinys „Xapakrepucraka 
AxeghmuTrpia I no gpamb [Mymkuua  „Bopucb ToxyH0B>* 
parašytas gerai ir mokytojo įvertintas penketu su keturiais mi- 
nusais. . 

1893 metų rudenį J. Tumas pabaigė Žemaičių Kunigų Semi- 
mariją ir tų pat metų lapkričio mėn. 28 d. buvo įšventintas į 
kunigus. 

Kunigu J. Tumas įsišventė, būdamas psichiškai ir fiziškai 
subrendęs 24 metų vyras. Žemaičių Kunigų Seminarija gerokai 
jam davė teologinių žinių ir išauklėjimo. Čia jis, per penkerius 
metus griežtos seminarijos askezos ir disciplinos formuojamas, 
išsiugdė stiprų charakterį ir pareigingumą, o nenutraukdamas 
ryšių su gimtuoju kaimu ir veikliai dalyvaudamas slaptose klie- 
rikų draugijose, susidarė religišką-tautišką pasaulėžiūrą ir 
veikimo taktiką. Tačiau literatūrinio išsilavinimo jam kuni- 
gų seminarijos auklėjimas nedavė. Prof, V. Mykolaičio nuo- 
mone, seminarijos griežtai apribota lektūra, pedagogiškai mo- 
ralizuojamos tendencijos bei pamokslininkiškasis patosas daž- 
nai gadina ir įgimtąjį talentą. Be to, seminarijos auklėtiniams 
diegte diegiamas nusižeminimas ir jų emocinio gyvenimo susiau- 
rinimas taip pat žalingai veikia jauną talentą.**) Nors kuni- 
gų seminarijoje J. Tumo literatūriniam talentui tarpti buvo 
nepatogios sąlygos, tačiau jo neužslopino. Seminarija ir kuni- 
gavimas, gal būt, pasak prof. V. Mykolaičio, ir neleido jam vi- 
sų platumu pasireikšti, bet gyvybe trykštančios jo širdies nenu- 
marino. Jo šviesus optimizmas, patriotinis bei visuomeninis 
entuziazmas ir nuolatinis gyvenime grožio bei gėrio ieškojimas 
apsaugojo jį nuo visų nesveikų, slėgiančių ir griaunančių aplin- 
kumos veiksnių ir ne vieną kartą vertė save kūrybiškai menu 
pareikšti,*5), 

TĖVYNĖS SARGYBO JE 

evynioliktojo amžiaus antroje pu- 
sėje lenkystės banga jau buvo pasie- 
kusi net tolimiausius Žemaičių ir 
Šiaurės Lietuvos pakraščius. Nors čia 
ji nebuvo tiek galinga, kaip Rytų Lie- 
tuvoje, bet vis dėlto pamažu migdė 
lietuvių tautinę sąmonę, slopino jų 
kultūrą. Lenkų kalbai ir kultūrai Lie- 
tuvoje padėjo plisti sulenkėję dvarai 
ir bažnyčia. Beveik visuose dvaruose 
2 UZ ŽŽ > ir sea buvo kalbama len- 
kiškai. Jei tik kur atsirasdavo kiek daugiau lenkiškai kalbančių, 
tuoj būdavo įvedamos ir pridėtinės lenkų kalba pamaldos, len- 
kiškai sakomi pamokslai. Daugumas miestelėnų taip pat kal- 
bėdavo lenkiškai. Turtingesnieji kaimiečiai, dažnai susidur- 
dami su dvaru ir klebonija, nesąmoningai linkdavo prie lenkų 
kalbos ir, nuolatos ją girdėdami, greit jos pramokdavo. Mokąs 
lenkiškai būdavo laikomas aukštesnės kultūros žmogumi, 
Tačiau tuo pat metu ėmė busti ir lietuvių tautinė sąmonė. 
Kaimiečiai, atsipalaidavę iš baudžiavos jungo ir ekonomiškai 
sustiprėję, pradėjo savo vaikus leisti į mokslus. Tokiu būdu 
daugiau ėmė rastis inteligentų, kilusių iš ūkininkų luomo. Jie, 
mokyklose susipažinę su garsia savo tautos praeitimi ir kalba, 

tautiškai sąmonėjo. XIX a. vokiečių mokslininkų iškeltasis lie- 
tuvių kalbos senumas ir grožis skatino lietuvių inteligentus la- 
biau ją pamilti ir gaivinti, 1883 m. „Aušros“ sukeltas lietuvių 
tautinis judėjimas augo. 

Žinoma, tas lietuvių tautinės sąmonės kilimas nepatiko nei 
rusams nei lenkams. Nepatiko jis nei sulenkėjusiems kunigams 
nei bažnytinei vyresnybei, kuri nesuprato lietuvių tautinio kili- 
mo socialinių ir ideologinių pagrindų ir jame matė separatizmą. 
Todėl ji šį reiškinį laikė žalingu ir stengės jį įvairiais būdais slo- 
pinti. Labiau tautiškai susipratusius kunigus nukeldavo į tokias 
vietas, kur tautiškas veikimas galėtų kuo mažiausiai reikštis. 
Tad ir baigusį Žemaičių Kunigų Seminariją Juozą Tumą paskyrė 
vikaru ne Lietuvoje, bet Mintaujoje. Jį tyčia išsiuntė į Kuršą, 
tarp svetimų žmonių. 

Kun, J. Tumą į Kuršą išsiųsdino seminarijos inspektorius 
kan. Pr. Kriškijonas, sulenkėjęs letgalietis, didelis antilietuvis. 
Jis, skirdamas kun. J. Tumą į Kuršą, norėjo apsaugoti Žemaičių 
vyskupiją nuo karšto bei energingo litvomano ir tuo pačiu 
duoti latviams katalikams gaby bei darbštų žmogų. Kan. Pr. 
Kriškijono nuomone, kun. J. Tumas, išmokęs latvių kalbos, galės 
latvių religinei literatūrai daug naudos atnešti. Latviams kata- 
likams toks žmogus buvo reikalingas. Pats kan. Pr. Kriškijonas 
buvo latviškai parašęs keletą religinių knygų ir norėjo, kad 
kun. J. Tumas toliau tęstų jo darbą — pabaigtų ir išleistų kai 
kuriuos jo nebaigtus raštus ir rašytų naujų. Kad kun. J. Tumas 
greičiau galėtų išmokti latvių kalbos, kan. Pr. Kriškijonas norė- 
jo paskirti į tokią vietą, kur žmonės tik latviškai tekalba. Tokia 
vieta buvo numatyta Šimbarke, bet kiek vėliau pasirodė, kad 
bus geriau kun, J. Tumą tiesiog į Mintaują paskyrus. Visa tai kun. 
J. Tumui žodžiu pranešė pats inspektorius kan. Pr. Kriškijonas. 

Kun. J. Tumas savo buvusiam inspektoriui neprieštaravo, 
tačiau į savo paskyrimą žiūrėjo kaip į ištrėmimą. Jis jautė 
Žemaičių vyskupijos kurijai esąs nereikalingas ir todėl jos 
nevertinamas. Kan, Pr. Kriškijono skirtasis darbas jo sielai 
buvo sunkiai pakeliamas. Juk, prievarta išmokus svetimosios 
kalbos ir išsižadėjus savo gražiųjų svajonių, visą amžių dirbti 
svetimai kultūrai ir literatūrai — tai save gyvą palaidoti. Kun. 

J. Tumas galėjo svetimiesiems atiduoti savo energiją ir darbą, 
bet jokiu būdu ne sielą. Jis stipriai įaugęs į savo gimtinės žemę 
ir, tik jos sultimis misdamas, jos grožybėmis sielą gaivindamas, 
gali, visa to žodžio prasme, gyventi ir kurti. Išrautas iš savo 
tautos kultūrinės aplinkumos, jis trokš, kaip žuvis be vandens, 
ir visas jo darbas bus automatiškas savo pareigų atlikimas. 

Visa tai jautė kun, J. Tumas, palikdamas seminarijos mūrus, 
kur tiek daug buvo svajota ir ilgėtasi darbo tarp savųjų. Dabar 
tas svajones svetima ranka ėmė griauti, Niaurių minčių kamuo- 
jamas, kuo blogiausiai nusiteikęs sugrįžo į tėviškę laukti raštiško 
paskyrimo. Laukė jo daugiau kaip mėnesi. 1894 m., per Naujus 
Metus atlaikė primiciją, o prieš Tris Karalius, sulaukęs kurijos 
raštą, išvažiavo į Mintaują. 

Ir iš tikrųjų, Mintaujos klebonijoje kun. Juozas Tumas buvo 
visiškai nelaukiamas ir nepageidaujamas darbininkas. Klebo- 
nas ne tik kun. J. Tumo nelaukė, bet ir nieko nežinojo apie jo 
paskyrimą: jam apie tai kurija nepranešė, Be to, klebonui nau- 
jas vikaras buvo nereikalingas, nes vikarą kun. A. Skripkų iškė- 
lus, vikaro pareigas ėjo savivališkai į Mintaują atvykęs teol. 
kand. kun. Mykolas Andriuškevičius. Jis, kapelionaudamas 
Alūkštoje, susipyko su vietiniu klebonu M. Petrausku ir nei 
vyskupo prašęs nei jam pranešęs atkilo į Mintaują. Čia jo 
kurija vikaru netvirtino, bet ir kitur neskyrė. 

Kun. M, Andriuškevičius buvo jaunas, aukštas ir nepapras- 
tai gražiai išaugęs juodgarbenis vyras, turėjo gražų baritono 
balsą, buvo iškalbingas, mokąs kitus pajuokinti ir mėgstąs kor- 
tuoti. Šis daugeliu atžvilgių prašmatnus, bet tuštokas vyriškis 
buvo miestiečiams mielas, tiesiog ant rankų nešiojamas svečias. 
Mėgo jį ir klebonas teol. mag. kun, Petras Valentas ir jo mokslo 
draugas Mintaujos mokyklų kapelionas teol. mag. kun. Juozas 
Genys. Šie trys konfratrai kuo geriausiai tarp savęs sugyveno. 

Netikėtai atvažiavęs kurijos skirtasis naujas vikaras kun. 
J. Tumas buvo jiems svetimas ir nepageidaujamas. Tai buvo 
jaučiama ir matoma iš pirmojo susitikimo, Senieji konfratrai su 
atvykusiuoju pasisveikino šaltai, kuo ne piktai Per pietus su 
juo nekalbėjo, o po pietų visi trys suėjo į kurio ten vieno iš jų 
butą ir čia sau vieni, girkšnodami alų ir rūkydami cigarus, šne- 

kučiavos. Kun, J, Tumas neteisingai ir skaudžiai buvo įžeistas. 
Klebonas Valentas, tur būt, norėdamas labiau kun, J. Tumą 
išskirti iš savo tarpo, davė jam kambarėlį ne pačioje klebonijoje, 
bet ant klebonijos aukšto. 

Juo toliau, juo labiau jų santykiai blogėjo. Kažkas paleido 
paskalą, kad kun. J. Tumas esąs apsimetęs šventuolėlis (šwię- 
toszek), specialiai vicerektoriaus kan. Pr. Kriškijono atsiųstas jų 
šnipinėti ir Kauno kurijai jdavineti, Visa tai buvo gryniausias me- 
las ir nesąmonė, tačiau ji dar labiau didino koniratrų neapy- 
kantą ir vertė juos šalintis nuo kun, J. Tumo. 

Temperamentingam ir karštam kun, J. Tumui tie įtarinė- 
jimai ir kolegų nuoskaudos buvo sunku pakelti ir nežinia, kiek 
ilgai jis visa tai būtų ištvėręs, jei ne mintaujiškiai lietuviai inte- 
ligentai. Štai vieną dieną, kada kun. J. Tumui itin bloga buvę 
gyventi, ateina visai jam dar nepažįstamų lietuvių inteligentų 
būrelis ir prisistato: 

— Mokytojas Jonas Jablonskis, 

— Prisiekusio advokato padėjėjas Motiejus Lozoraitis, 

— Teismo kandidatas Antanas Kriščiukaitis, 

Ir dar keletas. Jie nuoširdžiai pasiaiškino, kad išgirdę atva- 
žiavus jauną lietuvį kunigėlį, ėmę ir atėję pasižiūrėti, kas jis per 
vienas ir gal tiksiąs jų ne per gausingai lietuviškajai draugei.*9) 

Tokio siurprizo kunigas J. Tumas, sakos, nė sapne nesap- 
navęs. Juk jį, dar visai jauną ir vos tiktai pradedantį gyventi 
kunigėlį, pirmieji nuoširdžiai atlanko rimto amžiaus, pačioti ir 
vaikuoti ponai. Paprasta tvarka jis pirmas turėjo juos aplan- 
kyti ir tik tuomet laukti jų atsilankymo.*7) 

Svečiai, išgirdę kun. Tumo nustebimą, paaiškino, kad jiems 
visos tos ceremonijos esančios svetimos; jie kun. J. Tumo laukią 
ne ceremoniališkai vizituoti, bet lankyti jų namus kada tik jis 
norėsiąs ir kiek tik kartų panorėsiąs; pas juos pakarčiui esą 
literatūros susirinkimai, kuniuose kas ką turi parašęs paskaitąs, 
klausytojai pakritikuoją turinį, pataisą kalbą ir, jei kas tinkąs 
spaudai, pasiunčią į Tilžę bendru siuntiniu, kad būtų pigiau ir 
patogiau, o jau ten laikraščiai pasidaliją medžiagą. Jei kun. 
Juozas Tumas panorėsiąs ir galėsiąs, tai ir jam reiksią šis tas 
parašyti ir draugijoje paskaityti.**) 

J. Tumas (2 eil. 7 iš kairės) Žemaičių Kunigų Seminarijoje 


— Na, ir duosime gi pipirų tamstai — klerikalui mes — 
„bedieviai“, — taręs meiliai šypsodamas Lozoraitis. 

— Duos ir mums klerikalas, kai mes ką skaitysime, — 
rimtai pridėjęs Jablonskis. 

— Aš tariaus — pasakoja kun, J. Tumas — visai sutirpsiąs 
toje meilioje, visai man svetimų žmonių atmosferoje. Čia pirmą 
kartą aš faktinai supratau, jog tautiečių esama brolių, visai ne 
svetimų žmonių, ypač tarp tikrai svetimų. Aš jiems atvirai, 
kuone verkdamas, apsisakiau, kaip man tenka gyventi su visai 
kitos rūšies lietuviais, kurie turėtų būti man kuo artimiausi, 
— su profesijos draugais kunigais.*?) 

Tie kunigo J. Tumo atviri ir nuoširdūs išsipasakojimai įti- 
kino atsilankiusius, kad kun. J. Tumas, tokiose sąlygose gyven- 
damas, negali būti klerikalas, su kuriais mintaujiškių lietuvių 
inteligentų santykiai buvo blogi. Jie iš pirmo pasimatymo jautė, 
kad kun. J. Tumas jiems mielas ir artimas žmogus. 

Daugumas lietuvių inteligentų, gimnazijose išauklėtų pozi- 
tyvistiškai ir Rusijos universitetuose susipažinusių su socializmu 
bei materializmu, religijos dalykuose daugiau ar mažiau buvo 
liberalai. Nors jie ir nebuvo sutraukę ryšių su tėvų religija, 
tačiau juose buvo išblėsęs tradicinis tėvų pamaldumas, Jie baž- 
nyčią retai telankydavo, o kai kurie jų su bažnyčia susidurdavo 
tiktai tiek, kiek to reikalavo būtinieji gyvenimo reikalai (krikš- 
tas, vestuvės, laidotuvės...). O tuo tarpu sulenkėjusiose semi- 
marijose išauklėti mūsų kunigai norėjo, kad inteligentai būtų 
taip prisirišę prie Bažnyčios, kaip ir lenkų aristokratai. Kuni- 
gai, nesuprasdami suliberalėjusių inteligentų dvasinės nuotaikos, 
suplakdavo juos su bedieviais ir tuo būdu juos dar labiau tolin- 
davo, jei ne nuo Bažnyčios, tai bent nuo savęs. Jeigu mūsų 
kunigai būtų giliau suvokę inteligentų dvasinę nuotaiką, dau- 
giau dėmesio. kreipę į laiko dvasią ir švelniau mokėję prieiti 
prie jų komplikuotos sielos, tai, be abejo, XIX a. pabaigoje tarp 
lietuvių inteligentų ir kunigų nebūtų atsiradusi ta praraja, kuri 
dar ir šiandien neišlyginta. 

Sutrūkus tarp inteligentų ir kunigų saitams, kunigai nebe- 
galėjo turėti inteligentams įtakos, o inteligentų per pamokslus 

ir spaudą plūdimas bedieviais... nieko pozityvaus nedavė ir 
neduos. Kun. J. Tumas, Dinabarko realinėje išauklėtas pozity- 
vistiškai, galėjo geriau suprasti inteligentų religinę nuotaiką ir 
su jais, jei ne religiniuose, tai bent kultūros dalykuose bendra- 
darbiauti. O su jais arčiau ir dažniau susidurdamas, šiek tiek 
veikė ir jų religinius jausmus, . 

Kun. Juozas Tumas pradėjo lankyti Jablonskius ir Lozorai- 
čius, įsitraukė į mintaujiškių inteligentų lietuvių gyvenimą, ėmė 
rūpintis ir džiaugtis tuo, kuo ir jie rūpinas ir džiaugias, trumpai 
sakant, dirbti lietuvišką, ne latvišką darbą. Be mūsų aukščiau 
minėtų lietuvių Mintaujoje dar buvo dvarininkas Mečislovas 
Davaina Silvestravičius, poetas aušrininkas, rašinėjęs žinutes 
Amerikos lietuvių laikraščiams, teismo kandidatas Vladas Ma- 
čys, kiek vėliau atsirado teisininkas Matas Čepas; dažnai iš 
Rygos atvažiuodavo Pranas Mašiotas ir Koncevičius, o iš Lie- 
tuvos Chodakauskai, Gabrielė Petkevičaitė ir retkarčiais Dr. 
Vincas Kudirka, Šie inteligentai artimai santykiavo su Prūsuose 
leidžiamu „Varpu“, rėmė jį raštais ir pinigais. Anuomet lie- 
tuvių rašytojų bei publicistų buvo nedaug, trūkdavo laikraš- 
čiams medžiagos; mintaujiškiai lietuviai inteligentai tos me- 
džiagos „Varpui“ visokiais būdais parūpindavo. Jie, kaip jau 
minėjom, patys rašydavo ir peržiūrėdavo kitų jiems atsiunčia- 
mus raštus ir spręsdavo, ar jie tinka „Varpui“, ar ne. 

Ir kun. J. Tumas pradėjo rašyti ir kitų lietuvių draugėje 
skaityti. Išvertė H. Sienkevičiaus pasaką „Būk palaiminta", 
kurią J. Jablonskis įdėjo 1895 m. į „Varpo“ Nr. 2, perskaitė su 
diskusijomis referatą „Apie tautinę lietuvių emancipaciją". Šiaip 
jau reikia pasakyti, kad iš pradžių kun. J. Tumui daug laiko 
atimdavo tiesioginės kunigo pareigos. Jis turėdavo sakyti 
katalikų bažnyčioje lietuviškai ir lenkiškai pamokslus, buvo 
kalėjimo ir privatinės Paukeraitės gimnazijos kapelionas, Ka- 
dangi jis buvo dar neįgudęs pamokslininkas, tai savo pamokslus, 
ypač lenkiškuosius, kurių klausydavo lenkiškai kalbą inteli- 
gentai, turėdavo pasirašyti Tokių pamokslų jis parašė gana 
daug. Skubiai rašomi jie nebuvo originalūs, bet kompiliuoti ir 
spaudai netiko. Nors kun. J. Tumas, rodos, gerai mokėjo len- 
kiškai, tačiau dar geriau mokantiems to buvo mażoka. Kartą 

gimnazijos mokytojas Gižyckis (rašytojas Wołyniak), paklausęs 
kun. J. Tumo pamokslo, demonstratyviškai pasikrapštęs ausį 
ir pusiau pamokslo išėjęs lauk. Kai kada ateidavo ir inteligen- 
tai lietuviai paklausyti kun. J. Tumo lietuviškųjų pamokslų, o 
vėliau, per literatūrinius susirinkimus, žinoma, juos pakritikuo- 
davo, liesdami daugiausia kalbos dalykus.*?) 


II 


Kun. J. Tumo glaudūs santykiai su inteligentais lietuviais 
nepatiko sulenkėjusiam klebonui Valentui, Nors mūsų anksčiau 
minėtieji kun. J. Tumo konfratrai kilimo buvo gryniausi lietu- 
viai, tačiau buvo stipriai sulenkėję, tarp savęs ir svečiuose len- 
kiškai kalbėdavo. Mintaujos klebonijoje jiems didelės įtakos 
darė gimnazijos mokytojas Gižyckis, tikras, anot kun, J. Tumo, 
lenkybės ir bajorybės maniakas. Mintaujoje buvo ir daugiau 
sulenkėjusių ir tikrųjų lenkų inteligentų. Vieni iš jų valdinin- 
kavo, kiti, čia gyvendami, leido savo vaikus į mokslą, treti laisvų 
profesijų žmonės. Visi jie ligi gyvo kaulo buvo sumiesčionėję, 
kultūros dalykais visai nesidomėjo, knygų ir laikraščių beveik 
neskaitė. Kun. J. Tumas sako, kad jis per visą savo Mintaujoje 
buvimo laiką nė pas vieną neaptikęs kuria nors kalba laikraščio, 
Dienos metu tariamieji Mintaujos inteligentai dirbo savo pro- 
fesinį darbą, po pietų eidavo pasivaikščioti, o „vakarais kortavo 
ir vakarieniavo su šnapseliu, iš eilės pas kiekvieną turintį šei- 
myną ir savo stalą'',50) 

Klebonas Valentas buvo šykštokas ir, sykį pas save priė- 
męs, sąžiningai visus savo svečius apeidavo, draug su savimi ves- 
damasis kunigas, kad nereiktų namie vakarienės rengti. Kape- 
lionas Genys kartais atsikalbėdavęs laiko neturįs, o kun. J. Tu- 
mas, klebonijai ištuštėjus, neturėdamas kur valgyti, noroms 
nenoroms turėdavo eiti su savo klebonu, Tačiau jam tas sve- 
čiavimasis buvo nuobodus ir įkyrus. Degtinės jis nemėgo, kor- 
tuoti nemokėjo ir mokomas nesidavė, nors iš pradžių su juo 
buvo žadama kortuoti be pinigų. Po vakarienės vyrams įnikus 

kortuoti, kun. Tumas likdavo su moterimis ir turėdavo būti 
„bawidamkiem“. Moterų, matyti, būta neinteligentiškų ir nej- 
domių ir su jomis kun. Tumui greit kalbos pritrūkdavo. Jis 
kaskart labiau ėmė bodėtis tokiu tuščiu, beprasmišku gyvenimu 
ir pradėjo atsiskirti nuo savo draugų. Jis lankydavosi ten, kur 
jam būdavo mieliau ir įdomiau, dažniausiai Jablonskių šeimoje. 
Kun. J. Tumą traukė ten, kur buvo jaučiamas lietuviškas gyve- 
nimas, kur buvo svarstomi lietuviški reikalai. Taigi, jis eidavo 
ten, kur rinkdavosi jo vienminčiai lietuviai, 

Toks kun. J. Tumo elgesys nepatiko klebonui Valentui, Jam 
buvo nesuprantama, kaip gali kunigas bendrauti su bedieviais. 
Iš pradžių buvusi „šventuolėlį“ kun. J. Tumą dabar klebonas 
pradėjo įtarti „liberalą“ esant. Netrukus tas baisus liberaliz- 
mas ir aikštėn iškilo. Mat, vieną popietį klebonijos prieangyje 
susiginčijo kunigai apie Bažnyčios santykius su tautybe. Ginčas 
buvo grynai scholastiśkas, Klebonas Valentas su savo kolegomis 
buvo tos nuomonės, kad visi tikį, neatsižvelgdami į savo tau- 
tybę, turį remti visuotinę katalikų Bažnyčią. 

Kun. J. Tumas buvo kitokios nuomonės; jis tvirtino, kad 
visuotinė katalikiškoji Bažnyčia, norėdama iš tikinčiųjų pasi- 
aukojimo ir aukų, turi pati to nusipelnyti, remdama žmonių indi- 
vidualybę ir tautybę. Kun, J. Tumo oponentams toji Bažnyčios 
pareiga buvo nesuprantama, ir jie tvirtino, kad pasiaukojimas 
Bažnyčiai turįs būti nesąlyginis net ir tada, kai Bažnyčia sau 
pareikalautų žmonių tautiškumo. Kun. J. Tumas tokios even- 
tualybós nenorėjęs pripažinti ir griežtai pasakęs: 

— Jei religija pareikalautų iš manęs išsižadėti mano įgim- 
tosios tautybės, aš „tokios“ religijos išsižadėčiau, 

— Net katalikybės? = 

— Net katalikybės. Bet tikroji katalikybė to iš manęs 
nepareikalaus, 

Kun. J. Tumo oponentai, girdėdami tokius žodžius, išsigando, 

— Štai, prie ko tave privedė tavo bendravimas su lietu- 
viais bedieviais. 

— Šitie jūsų tariamieji bedieviai dažnai, mano iśmanymu, 
krikščioniškesni už mus, krikščionybės atstovus! — atsikirto 
kun. J. Tumas. 

Po tokio pasiaiškinimo klebonui Valentui nebeliko nieko 
kito, kaip tik „paklydėlį“ gelbėti. Tam tikslui buvo sutarta 
dėl „dūšios išganymo“ daugiau jo nebeleisti į lietuvius, bet 
vedžiotis į lenkus, kur, anot J. Tumo, niekas nieko negalvoja 
ir kits kito nekvailina.51) 

Ir štai rytojaus dieną klebonas Valentas per tarną atsiun- 
čia kun. J. Tumui lenkiškai rašytą laišką: 


Kunigui Tumui 
Mylimas Kontratrai! 


Bus jau daugiau, kaip dvi savaitės, kai aš paser- 
gėjau Kunigą kuone kas dieną didžiąją dalį laiko 
praleidžiant ne klebonijoje. Paprašysiu Kunigą šiuo 
atžvilgiu atmainyti savo modus vivendi ir jei asme- 
niniu savo reikalu Kunigas eisi į miestą, tai malonėk 
man pasisakyti, kur eini, nebent eitumei spaceruoti, 
nes apie spacerus aš tenorėčiau žinoti, jei tai galima, 
kurias maždaug dienos valandas tam skirsi. Vaka- 
-ais gi, jei panorėsi vizituoti, tai prašom eiti tiktai 
drauge su kitais kunigais ten, kur specialiai būsime 
pakviesti, Mylimas Konfratrai, nepalaikyk man to 
blogu, kad to reikalauju, tai darau labai nenoromis ir 
su abuojumu, tačiau tam tikros aplinkybės, o dau- 
giausia tai, ką vakar išgirdau iš Kunigo, verčia mane 
tai padaryti. Šiuos savo prašymus paskelbiu Kon- 
fratrui ne žodžiais, bet raštu, idant šiuo atveju abudu 
geriau atmintume, ko prašyta ir kaip paklausyta. 


Mintaujoje, 1894 m. rugpiūčio 31 d. 
Kun. P. Valent 


Kvailų klebono reikalavimų kun, J. Tumas jokiu būdu ne- 
norėjo vykdyti; jis atsiųstuoju laišku pasijuto skaudžiai įžeistas, 
trūko jo kantrybė, tuojau savo klebonui lenkiškai parašė dar 
aštresnį laišką ir tą pat dieną jam pasiuntė. 

Jo Malonybei Kun. P. Valentui, 
Mintaujos Klebonui, Šv. Teologijos Magistrui. 


Didis esi, Konfratrai, savo majestote, kurį su- 
daro minėtieji titulai, bet kad prie tos didenybės 
būtų prijungta proporcionalė galia valdyti vikarą, 
atsiprašant, abejoju. 

Atsakydamas į Tamstos laišką, pilną slepiamo 
piktumo, o ne kunigiškų pareigų pajutimo, pareiškiu: 
išėjus visas kunigo ir vikaro pareigas, visas kitas lai- 
kas yra mano dispozicijoje, ir aš taip jį suvartosiu, 
kaip man patiks, žinoma, neįžeisdamas kunigo gar- 
bės, kurią vertinu, tur būt, ne mažiau, kaip ir Kon- 
fratrass Taigi melduosiuos išeidamas iš namų spa- 
ceruoti ir lankyti katalikiškų šeimynų mūsų mieste 
tik tada, kai klebonas parodysi man rašytą Ganytojo 
dokumentą, jog aš čia esu tokiose pat sąlygose, kaip 
buvo Sk. Aš Tau ne mokyklos vaikezas pas glo- 
bėją ar piemuo pas ūkininką, tik Tavo padėjėjas, 
lygiateisis asmens laisvėje. Juk iš namų išeini ir 
išvažiuoji kur kas dažniau, neg aš; juokinga būtų 
reikalauti, kad vikaras meliduotysi savo klebonui, 
net spaceruoti eidamas, kaip Kunigas reikalauji. 
Šeimas, kurias aš retkarčiais lankau, Klebonas per 
gerai žinai ir pats, nes ir pats jas lankai. Daugiau, 
reikalauji, kad dalyvaučiau Tavo draugėje; na, atsi- 
prašau, me! dėl dviejų priežasčių: 1) susidarius 
tokiems santykiams, kaip dabar, mums tai nebūtų 
malonu; 2) iki pusiaunaktų šveiti ten kortomis, aš 
gi, nesijausdamas pašauktas į tą profesiją, esu ver- 
čiamas žiovauti keletą valandų arba konversuoti su 
vienomis moterimis. Tai pažįstamus aš telankysiu 
tada, kai man bus patogiau, o ne Tau, Klebone. Gali 
sau dėl to rašyti vyresnybei ir atestuoti mane, kaip 
tinkamas; gadinti man sveikatą nervindamas, gadinti 
man ateitį ir charakterį, jaunam žmogui užgriauti 
kelią, — visa gali, jei turi lanksčią sąžinę: atsiskai- 


tysime pas Dievą. Tačiau ir pas vyresnybę neesi 
visagalis, ir vyresnybė, kai teks pasiaiškinti, supras 
mudviejų kaltybes ir įvertins jas. Tiek aš iki šiol teži- 
nau, jog niekas man nieko rimtai neprikiša, tai Kle- 
bono ožiavimosi visai nepaisau. 


Dixi Kun. Juozas 


1894 m. rugpiūčio 31 d. Mintaujoje.5?) 


Laišką perskaitęs, klebonas pamatė, kad jo vikaro taip pat 
ne pėsčio esama. Griežtas kun. J. Tumo atsikirtimas, ypač 
jo nevengimas pasiduoti dvasinės vyresnybės teismui, kur jis 
galėjo dar drastiškiau pakalbėti apie miesto kunigų gyvenimą, 
gerokai įbaugino kleboną Valentą, ir jis kun. J. Tumą atsiprašė. 
Tačiau tai buvo padaryta dėl akių, kun. J. Tumui nuraminti. 
Širdyje klebonas Valentas liko piktas ant savo vikaro ir apie 
jo tariamąją neištikimybę katalikų Bažnyčiai pranešė Kuršo 
dekanui, Liepojos klebonui baronui von der Roppui. Dekanas 
klebono skundu patikėjo ir kun. J. Tumą pradėjo traktuoti, 
kaip neištikimą Bažnyčiai žmogų. Be to, dekanas buvo lenko- 
manas ir kun, J. Tumo nemėgo už jo litvomaniją. 

Dalyką dar labiau pablogino paties kun. J. Tumo santykiai 
su Kuršo dekanu, jau mūsų minėtu baronu Roppu. Dekanas 
Roppas buvo labai blogas administratorius: kanceliarijos raštus 
ilgai vilkindavo, neatsakydamas kartais ir į labai skubotus raštus. 
1895 metų pradžioje turėjo būti svėdasiškio klieriko Aleksandro 
Bublio primicijos, į kurias jis pasikvietė savo draugą ir kai- 
myną kun. J. Tumą. Išvažiuoti į kitą guberniją kunigas negalėjo 
be gubernatoriaus leidimo. Norint gauti iš gubernatoriaus leidi- 
mas, reikėjo pirmiau gauti dekano sutikimas. Kun. J. Tumas krei- 
pėsi į dekaną, prašydamas, kad jį leistų išvažiuoti. Laukia diena 
iš dienos, bet niekaip atsakymo nesulaukia. Reikalas skubus, 
todėl kun. J. Tumas dekanui telegrafavo. Šiuokart Roppas taip 
pat atsakė telegrama, bet nunešus telegramą į gubernatoriaus 
raštinę prašyti leidimo, pasirodė, kad ji be parašo. Kance- 
liarijoje su tokia telegrama nenori duoti leidimo, teisindamiesi, 

kad telegrama be parašo — ne dokumentas, Kun, J. Tumas aiš- 
kino, kaip įmanydamas, kad telegrama dekano, o ji be parašo, 
tur būt, dėl to, kad dekanas nori iš jo pasityčioti. 

Kanceliarijos viršininkas latvis Mauringas kun, J. Tumui 
buvo pažįstamas ir prašomą leidimą davė. Kun. J. Tumas de- 
kanui skolingas nepaliko: jis kitą telegrama gerokai jį išplūdo, 
tarp kito pavadindamas jo dekanavimą „maskovskoj volokitoj" 
(rusų biurokratus pajuokiamu posakiu). Baronas Roppas, su- 
prantamas dalykas, įsižeidė ir paprašė kun. J. Tumą atsiprašyti, 
Kun. Tumas nesutiko ir atsiprašyti nevažiavo. Bajoro užgauta 
ambicija nerimo, ir jis atsiuntė savo pasiuntinį Katilevičią, kad 
jis prikalbėtų kun. J. Tumą atsiprašyti. Kun. J. Tumas sutiko 
atsiprašyti tik tuomet, kai juodu su Roppu susitiks ir pasiaiškins, 
katro čia daugiau kaltybes. Dekanas, be abejo, labai pyko ant 
kun. J. Tumo, ėmė jį persekioti ir ieškoti progos įgilti. Jis pla- 
čiau paskleidė klebono Valento gandus, kad kun. J. Tumas esąs 
„suspectae fidei" — abejotino ištikimumo kunigas, blogai atlie- 
kąs savo kunigiškas pareigas ir t.t. Visa tai, žinoma, buvo iš 
piršto išlaužtas melas. 

Nedarydamas jokių kompromisų tautybės dalykuose, kun, 
J. Tumas Mintaujoje kentė pragarą per ištisus metus. Padėtis 
kiek pagerėjo, kai klebonu į Valento vietą buvo atkeltas ramus 
ir doras kun. J. Leparskis, dabar Lygumų altarista. Kleboną P. 
Valentą, kaipo vieną iš 20 magistrų bylos dalyvių, ištrėmė į Sim- 
birską. Išlydėdamas kleboną P, Valentą ir J. Geni į Rusiją, 
minkštaširdis kun. J. Tumas verkė juodu apsikabinęs ir su jais 
galutinai susitaikė. Su klebonu J. Leparskiu kun. J. Tumas 
išgyveno aštuonis mėnesius ir jokių incidentų ir nemalonumų ne- 
beturėjo; jo gyvenimas pradėjo plaukti ramia vaga. Tačiau rami 
miesčioniška nuotaika ir kultūrinis apsnūdimas kun. J. Tumo 
nepatenkino. Jis jautė ir kankinos, kad negrįžtamai slenka lai- 
kas, o senieji idealai ir svajonės nyksta, kaip pavasario rytmečio 
miglos. 

Sugrįžus po dienos darbų į savo kambarėlį ir ten vienam 
užsidarius, kun. J. Tumo sieloje kildavo visa audra troškimų; 
čia siela verždavos iš siaurų gyvenimo rėmų į svajotųjų idealų 
aukštybes, čia vėl ji kankindavos apatijos sukaustyta. Kun. J. 

J. Jablonskis, kun. J. Tumas, Dr. V. Kudirka, M. Lozoraitis, G. Landsbergis ir M. Čepas 


Tumas ėmė sirgti nostalgija, savo krašto pasiilgimu, Tokiomis 
ilgesio ir sielos kančių valandomis jis pradėjo rašyti Aukštaičių 
vaizdelius, semdamas jiems medžiagos iš savo šviesiosios kūdi- 
kystės atsiminimų. 

Taigi, kan. Pr. Kriškijono svajonės neišsipildė. Kun, J. 
Tumas per pusantrų metų Mintaujoje nė mažiausio straipsnelio 
neparašė latvių kalba religinei literatūrai ir nebuvo matyti, kad 
jis ką nors latviškai rašytų. Tik lietuvius savo straipsniu „Ap- 
žvalgoje" „Tautos Swehtki” kun, J. Tumas supažindino su lat- 
viais ir jų kultūriniais laimėjimais, 

Mažai kun. J. Tumas, būdamas Mintaujoje, ir ,„Apžvalgoje" 
terašė, 1894 m. jis nė vieno straipsnio „Apźvalgoje' meiś- 
spausdino, nes atskirtam nuo Lietuvos ir gyvųjų jos reikalų 
sunku buvo susirasti temų, o slėgianti nuotaika ir dar neįpras- 
tos kunigiškos pareigos trukdė tinkamai įsigilinti į visuomeninį 
bei kultūrinį gyvenimą ir jį publicistiškai gvildenti. Tik 1895 m, 
kun. Juozas Tumas pradėjo „Apžvalgoje" Vaižganto slapyvar- 
džiu bendradarbiauti. 

1895 metų pavasaris smarkiai suaudrino kun, J. Tumo sielą 
ir padėjo iškliūti iš svetimosios šalies. Vieną popietį knyg- 
nešys jam atnešė St. Garnio (Maironio) poemą „Tarp skausmų 
į garbę". Šią poemą kun. J. Tumas perskaitė vienu prisėdimu. 
Ją perskaičius, gimė širdyje ir galvoje visa audra troškimų. 

— Kas siautė tada, bevaikščiojant ilgas valandas po kam- 
barį, kokia krota rodėsi man tas svetimo šono butas; kokiu 
ištrėmimu — tasai netolimas, bet vis dėlto svetimokas kraštas, 
— rašo J. Tumas savo dienorašty, — galėtų pasakyti tik tas, 
kurs mane įdėjo į Latvius ir kuriam tą pat dieną parašiau laišką 
apie nostalgiją, pasiilgimą darbo tarp savųjų.??) 

Tas laiškas, matyt, karštai ir įtikinamai buvo parašytas, 
nes per savaitę kun. Tumas buvo atleistas iš Mintaujos ir pa- 
liktas visai be vietos. Tik po keturių mėnesių per apsirikimą 
jis buvo paskirtas Mosėdžio vikaru, nors buvo ketinama jį skirti 
į mažytę Liolių koplyčią, netoli Kelmės. 

Mintaujos gyvenimas padarė didelės įtakos kun, J. Tumo 
tolimesniam veikimui. Mintaujoje jam teko dėl tautybės susi- 
kirsti su už save didesnio mokslo ir rango žmonėmis ir tą kovą 

morališkai laimėti. Šis laimėjimas jį paskatino ir toliau nevengti 
idėjinės kovos ir drąsiai savo įsitikinimus skelbti. Taip pat, 
Mintaujoje gyvendamas, jis pirmą sykį rimtai įsitikino, kad ku- 
nigas visuomeniniame ir kultūriniame darbe gali bendradar- 
biauti su pasauliečiais inteligentais“ Visame savo veikime to 
bendradarbiavimo kun. J. Tumas siekė. Toks bendradarbia- 
vimas juoba buvo reikalingas, nes Mintauja jam skaudžiai pa- 
rodė, kad jis ne visur galės vienu keliu eiti su savo konfratrais, 
kurių daugumas atgyvenusių idealų ir lenkiškosios kultūros 
žmonės. Kun, J. Tumo pasirinktas Lietuvos kelias jiems rodės 
ne tik svetimas, bet ir katalikų Bažnyčiai pavojingas. Ir čia 
kilo neišvengiama tarp senosios lenkiškos kunigų kartos ir kun. 
J. Tumo idėjinė kova, kuria paženklintas visas jo pavergtos 
Lietuvos kultūrinis, visuomeninis, net ir mokslinis veikimas. Pa- 
galiau Mintauja kun. J. Tumui parodė, kiek jis organiškai ir 
stipriai yra suaugęs su savo kraštu, kiek tas kraštas jam yra 
mielas ir būtinas. 


HI 


1895 m. vasarą ištrūkus iš troškios Mintaujos ir atsidūrus 
Žemaičių Mosėdyje, kun. J. Tumui atsivėrė platesnė veikimo 
dirva, kur neaprėpiami tautinės kultūros dirvonai laukė darbi- 
ninkų. Svetimųjų užguita ir slėgiama tėvynė ilgėjosi šviesos ir 
laisvės. Tačiau kiekvienas išsiilgtosios šviesos spindulelis ne- 
gailestingai buvo slopinamas, o brangioji laisvė visokiais būdais 
varžoma, lietuvio teisės niekinamos. 

Lietuvą iš slogios priespaudos galėjo išvaduoti šviesa. Ji 
išblaško gaubiančias miglas, parodo tautai gražią, skaisčią ateitį, 
kurios viliojamas žmogus įgyja daugiau ryžtumo ir energijos ko- 
voti su priespaudėjais. Bet, galingiausias šviesos šaltinis — 
spauda lietuviams buvo uždrausta. Taigi, pirmiausia lietuviams 
reikėjo išsikovoti spaudos laisvę. 

Atkilęs į Žemaičius, kun. J. Tumas visą savo energiją skiria 
lietuviškajai spaudai. Jis uoliai bendradarbiauja Prūsuose lei- 


58 s 


džiamuose lietuvių laikraščiuose, juos slaptai gabendina per 
sieną ir platina tarp žmonių. 

Didžiausias kun. J. Tumo to laikotarpio darbas — „Tėvynės 
Sargo” įsteigimas, jo redagavimas, leidimas ir platinimas. 

Nors „Tėvynės Sargas“ pasirodė 1896 metų sausio mėn., 
tačiau jo idėja kilo daug anksčiau ir ne tuose žmonėse, kurie ji 
išleido. „Tėvynės Sargo” genezės mes turime ieškoti Žemaičių 
Kunigų Seminarijoje. 1893 m. prieš atostogas į Žemaičių Kunigų 
Seminariją atvažiavo Pranas Būčys ir Andrius Dubinskas, abu 
Seinų Kunigų Seminarijos klierikai. Juodu išsikalbėjo su ką 
tik pabaigusių seminariją J. Tumu ir J. Vizbaru apie netikusią 
katalikiškosios „Žemaičių ir Lietuvos Apžvalgos" kryptį. Juodu 
labai karštai užstojo pasauliečius inteligentus, su kuriais ginčy- 
damosi „Apžvalga“ smarkiai perdėdavo ir būdavo pernelyg 
šiurkšti. Trumpai sakant, „Žemaičių ir Lietuvos Apžvalga", 
norėdama inteligentus nuginčyti ir parodyti jų klaidas, juos savo 
aštriu tonu nuo savęs atstumdavo. Daugumas inteligentų ir 
kai kurie kunigai aiškiai krypo į „Varpo“ pusę. Pr. Būčys su 
Andrium Dubinsku taip pat buvo „Varpo“ pusėje, žinoma, ne- 
sutikdami su kai kuriais jo išsišokimais ir į kairę nukrypimais. 

Vadinas, jei „Apžvalga“ ir toliau laikysis tokios griežtos 
taktikos ir taip negailestingai plieks inteligentus, ji mažiau 
patarnaus krikščionybės prestižui ir jai pačiai bus sunku išsi- 
laikyti. Kauno klierikai su Pr. Būčio ir A. Dubinsko nuomone 
sutiko ir pasiėmė dalyką, kiek galėdami, taisyti, nes „Žemaičių 
ir Lietuvos Apžvalga" buvo laikoma Žemaičių kunigų organu: 
ji, kaip žinome, 1890 m. Žemaičių Kunigų Seminarijoje ir buvo 
įsteigta. 

Tuoj buvo pradėta „Ž. ir L. Apžvalga" taisyti. Tam reikalui 
nutarė deleguoti J. Tumą į vyriausiąjį „Apžvalgos“ rašytoją 
kun. Kaz. Pakalniškį, kuris savo griežtumu duodavo „„Apžvalgai" 
visą toną. J. Tumas turėjo išaiškinti kun. K. Pakalniškiui suma- 
nytąsias laikraščio reformas ir paprašyti, kad jis jas įvykdytų. 
Nuvykti į Žemaičių Mosėdį pas kun. Pakalniškį padėjo ir kita 
aplinkybė. Žandarams krečiant seminarijos prof. kun. Petrą 
Barauskį, buvo pas jį rasta kun. Domininko Tumėno vizitinė 
kortelė. Prof. P. Barauskis, bijodamas, kad tas žandarų radi- 

nys nejpinty kun. D. Tumėno, norėjo jį greitai ir žodžiu, ne 
laišku perspėti. Tam tikslui ir delegavo J. Tumą į Šates, kur 
kun. D. Tumėnas neseniai buvo atvykęs iš ištrėmimo ir paskir- 
tas vikaru. Kun, D. Tumėno likimas ypatingai lietuviams kuni- 
gams rūpėjo, nes jisai vargšas buvo labai daug nukentėjęs nuo 
rusų vyresnybės. Jį, Kamajų vikarą, buvo žandarai suėmę, Za- 
rasuose kalinę, paskui ištrėmę 700 varstų už Vologdos, kiek 
vėliau perkėlė į Vologdą. Pagaliau paleido, bet ilgą laiką nie- 
kur nedavė vietos. Gyveno jis Kaune, be parapijos, ir buvo žino- 
mas, kaipo didelis lietuvių kalbos mokovas, mėgėjas amatinin- 
kas, dievobaimingas žmogus, didis giesmininkas ir patriotas. 

Kadangi nuo Šačių ligi Mosėdžio tėra 12 km, tai J. Tumas 
sutiko abu tuodu dalyku vienu žygiu atlikti Pirmiausia jis 
nuvyko pas kun. D. Tumėną ir jam išdėstė savo atvykimo prie- 
žastį, Kun. D. Tumėnas, J. Tumui papasakojus antrąją savo 
pasiuntinybę, nieko gero iš jos nelaukė. Jo manymu, kun, K. 
Pakalniškis neduosis perkalbamas ir nesutiks keisti „Apžval- 
gos". Su tokiomis naujienomis J. Tumas iš kun. D. Tumėno 
nuvyko pas kun. Pakalniškį. Kaip kun. D. Tumėnas sakė, taip 
iš tikrųjų ir įvyko. 

— Aš — vėliau pasakoja J. Tumas, — keikiausi, karščia- 
vausi, būdamas drąsus, nes vedu su Pakalniškiu buvova semina- 
rijoje dideli prieteliai, nors jisai buvo 4, o aš tik 1 kurse, 

K. Pakalniškis klausėsi karštos J. Tumo kalbos, šypsojosi, 
nieko nesakė, bet buvo matyti, kad sumanytoms reformoms 
nepritaria. Jis tada, anot Tumo, nieko nelaukė iš svietiškių 
pozityvisty ir nesuprato, kad kunigas su „pozityvistu” galės kuo- 
met nors iš vieno darbuotis arba kad pozityvistai pasidarytų 
aiškūs katalikų Bažnyčios nariai. Taigi, J. Tumo misija nedavė 
jokio vaisiaus: „Apžvalga“ paliko tokia pat, kokia buvusi. Ta- 
čiau J. Tumui naujo laikraščio idėja liko gyva. Jis pradėjo 
dirbti spaudai ir pasiryžo, tapęs kunigu, pakreipti „Apžvalga“ 
į Pr. Būčio ir And, Dubinsko nurodytąją pusę arba, jeigu to 
nebūtų galima padaryti, tai steigti naują laikraštį. 

Gyvendamas Mintaujoje, J. Tumas dar labiau įsitikino, kad 
kunigams reikia artėti su pasauliečiais inteligentais. Atkilęs iš 
Mintaujos į Mosėdį, J. Tumas galėjo pradėti realizuoti savo idė- 

ją, nes veikimo sąlygos žymiai pagerėjo. Čia jis atsidūrė tarp 
minėtojo kun. D. Tumėno Šatėse ir tarp Kretingos vienuolyne 
už įvairius rusų valdžiai politinius nusikaltimus uždarytų ku- 
nigų — Pelicijono Lialio, dabar Velykių filialisto ir Kazimiero 
Kazlausko, dabar Deltuvos klebono. 

Tie du kunigai, nuobodžiaudami vienuolyne šalia Prūsų sie- 
nos, ėmė tartis apie naujo laikraščio leidimą. Kun. P. Lialis 
parašė J. Tumui į Mosėdį apie savo sumanymus ir prašė at- 
siųsti medžiagos, J. Tumas tam sumanymui mielai pritarė, va- 
žiuodamas prie ligonio, sugalvojo naujam laikraščiui „Tėvynės 
Sargo” vardą ir netrukus nusiuntė kun. P. Lialiui į vienuolyną 
įžanginį ir kitus straipsnius. 

Kretingiškiai kunigai, gavę kiek medžiagos, pradėjo rūpintis 
laikraščio spausdinimu ir kitokiais administraciniais jo rei- 
kalais. Tuo laiku, kaip tyčia, į Kretingą atklydo exklierikas 
Juozas Ložinskis ir pasipiršo tame reikale padėti, Jam įdavė 
įžanginį straipsnį su keliomis žinutėmis ir pavedė Tilžėje susi- 
tarti su kuriuo nors spaustuvininku, dėl naujo laikraščio spausdi- 
nimo. J. Ložinskis nuėjo pas M. Jankų, su juo susitarė ir, pa- 
likęs jam rankraščius, sugrįžo į Kretingą. Leidėjams ne labai 
toji sutartis patiko, nes pagal ją korektūra bus daroma Tilžėje, 
o ne Krėtingoje, kaip to norėjo leidėjai. Be to, M, Jankus ne- 
turėjo gero vardo, su juo rodės bus pavojinga konspiruoti ir 
įsakė sutartį su M, Jankum nutraukti. 

Kadangi M. Jankus buvęs jau pasirengęs naują periodinį 
leidinį spausdinti ir tam reikalui raidžių nusipirkęs, tai nenorėjęs 
nusileisti ir, nelaukdamas daugiau rankraščių, išspausdinęs „Tė- 
vynės Sargą , teįdėdamas į jį įžanginį straipsnį ir keletą žinu- 
čių. Laikraščio pirmas numeris buvęs per menkas, ir jo paleisti 
į žmones nebuvo galima. Nebepasitikėdami J. Ložinskiu, kre- 
tingiškiai kaliniai siunčia į Prūsus tartis kitą žmogų. Šiuo kartu 
slaptai į Prūsus nuvyko kun. Kazlauskas, Jis M. Jankui sumo- 
kėjo 300 markių tariamų nuostolių ir „Tėvynės Sargą" atidavė 
kitam, sukalbamesniam Tilžės spaustuvininkui Schoenkei. 

„Tėvynės Sargo' pirmojo numerio antrą sykį buvo iš- 
spausdinta 2000 egz.; jis buvo pergabentas per sieną ir su 
džiaugsmu daugumo lietuvių sutiktas. „T. S." buvo nusiųstas 

Krokuvos „Dziennik Poznański” ir Petrapilio „Rus“ redakci- 
joms, Jos „T. S.“ pasveikino ir vėliau kai kada atsiliepdavo 
apie jį savo laikraščiuose. Tik pirmas „T. S." transportas pa- 
teko į pasienio sargybos rankas, o draug su juo ir rankraščiai, 
kurių kretingiškiai nenorėjo palikti M. Jankaus rankose. Daug 
buvo vargo ir rūpesčių, kol rankraščius atgavo. 

Nuo 1896 m. Nr. 1 ligi 1897 m. Nr. 6 faktinąjį redakto- 
riaus, korektoriaus ir administratoriaus darbą dirbo kun, P, Lia- 
lis. Jam iš visuomenės pinigus padėdavo rinkti minėtasis Lo- 
Żinskis, Bet jis greit buvo iš tų pareigų atleistas, nes daug su- 
rinktų pinigų sau pasiimdavo. 

Iš Prūsų kartais padėdavo „T. S." pergabenti grapaitė Ma- 
rija Tiškevičiutė (Laumė Lelivaitė). Pargabentus laikraščius iš 
pradžių paslėpdavo vienuolyne, o jau iš čia skleisdavo po visą 
Lietuvos kraštą, 

Kun. P. Lialiui atsėdėjus bausmę ir iš Kretingos išvykus, 
„T. S.” kurį laiką (nuo 1397 m. Nr.7 ligi 1897 m. Nr. 11) reda- 
gavo kun, D. Tumėnas (Sodietis), o nuo 1897 m. Nr. 12 ligi 
1902 m. Nr. 4-5 — kun. J. Tumas; jam iš Žemaičių išvykus, 
„T. S,' redagavo kun. A, Milukas. 

„Tėvynės Sargas" buvo sumanytas kunigų ir leidžiamas 
daugiausia kunigų pinigais, todėl ir jo pasaulėvaizdis turėjo 
būti katalikiškas, klausimai sprendžiami katalikų etikos prin- 
cipais. Katalikiskam laikraščiui kelią praskynė „Žemaičių ir 
Lietuvos Apžvalga". Tad „Tėvynės Sargas" nuo to kelio toli 
nukrypti negalėjo, jis nuo „Apžvalgos“, kaip toliau pamatysim, 
skyrėsi taktika ir didesnėmis inteligentinėmis jėgomis. Kaipo 
katalikiškam laikraščiui, „T. S." rūpėjo daugiau, negu kitiems 
laikraščiams, katalikystės reikalai Lietuvoje. Tiems reikalams 
gvildenti „T. S.“ daug straipsnių skiriama.. Dėl religijos dalykų 
„T. S.” polemizuoja ir su socialistais ir su pravoslavais. Atsi- 
radus didesniam katalikybės pavojui, didėjo ir „T. S." polemika, 

Ne mažiau už katalikybę „T. S.“ rūpėjo ir tautiškumas 
plačia to žodžio prasme. Nuo „Aušros“ laikų tautiškas dalykas 
mūsų spaudoje kaskart didėja. Bet pats tautiškumas ne visų 
vienaip buvo suprantamas. Tad nenuostabu, kad ir sargiečiai 
tautiškumą savotiškai suprato. Jų tautiškumas matyti iš šio 

šūkio, spausdinamo pirmaisiais metais kiekviename „T. S." nu- 
meryje: „Ne katalikybė dėl Tėvynės, bet patriotizmas iš Dievo 
meilės“. Nuo 1896 m. Nr. 11 jie tą šūkį pakeitė kitu, jau daug 
aiškesniu: 

„Mylėk V. Dievą už visą labiaus, 

Artimą kaipo pats save, o 

Tėvynę uż save daugiaus". 
Tėvynės meilę sargiečiai išveda iš Dievo: „Žmogus, kuris myli 
V. Dievą, klauso Jo prisakymų, turi mylėti ir tėvynę — nes 
tai tokia Dievo valia. Tasai žmogus negali prisilaikyti tos iš- 
kreiptos patarlės — kur gerai, ten tėvynė. — bet turi daryti 
gerai, idant jo tėvynėje, jei buvo pirma sunku gyventi, nege- 
rai, pasidarytų ramus gyvenimas, būtų gerai".5+) 

Tėvynės meilė statoma aukščiau už pačio savęs ir artimo 
meilę, bet už tėvynę reikia labiau mylėti V. Dievą. „Jei dėl 
tėvynės reiktų atsižadėti V. Dievo ir Š. Tikėjimo, kurs prie 
Dievo veda, tai apleisk tėvynę, o mylėk V. Dievą", sako to pat 
straipsnio autorius, 

Už teritorinę ir politinę laisvę neragino kovoti, nes manė, 
kad lietuviai prie tokios laisvės dar esą nepribrendę ir vistiek 
nepajėgs jos išsikovoti iš galingos Rusijos, „Lietuvai terūpi dabar 
tiktai užlaikyti savo dvasią, t.y. Š. Katalikų Tikėjimą, savo 
kalbą ir papročius ir visa tai, ką gero ji gavo nuo savo se- 
nolių. Lietuvos užduotis iš vienos pusės daboti, idant nesipla- 
tintų jos krašte gudiška dvasia ir kreivatikystė, o iš antros pu- 
sės rūpintis, idant žmonės taptų kas kart šviesesni mokslu, o 
per tai būtų tvirtesnio tikėjimo ir patogesnio gyvenimo ir gautų 
geresnį duonos kąsnį. Su ginklais rankose prieš gudų valdžią 
nesišiaušti, bet vienok nepasiduoti pavertimui į gudus ir krei- 
vatikius, yra tai tėvynainių lietuvių pamatas, ant kurio stovi 
tikra tėvynės meilė" 55) 

Tikėjimas sargiečiams buvo tautos pagrindas, ir kas, pasak 
jų, ardo tikėjimą, tas griauna tautos pamatus, o tuo pačiu ir 
pačią tautą. Todėl su socialistais, ir kitais, nepripažįstančiais 
tikėjimo, sargiečiai kovojo, kaip su pavojingiausiais tautos prie- 
šininkais. Tiesa, vieni sargiečiai tuo atžvilgiu buvo labai griežti, 
kiti, pav., kun. J. Tumas, nuolaidesni. 

Sargiečiai tautiškumą jautė instinktyviškai dėl jo dirbo, 
kovojo, tačiau aiškios tautinės idealogijos jie nesukūrė. Prak- 
tiškame veikime jie sugebėdavo katalikybės ir tautybės prin- 
cipus suderinti, o teorijoje, publicistikoje jiems tai nesisekė. 
Kaipo kunigai, jie, žinoma, pirmon vieton statydavo katalikybę, 
kuri, jų nuomone, esanti svarbiausias kiekvienos tautos egzis- 
tencijos pradmuo. Katalikybę jie dar ir todėl pabrėždavo, kad 
ji liaudy daug stipriau ir sąmoningiau pasireiškia, negu tautybė. 

Jau pirma pabrėžiau, kad sargiečiai tautiškumą savotiškai 
suprato ir jų tautinė ideologija kiek miglota, trūksta jai aiškių 
konturų, tikslaus suformulavimo. Dr. D. Alseika ir Dr. J. Bag- 
donas iš to daro išvadas, kad sargiečiai visai neturėję tautinės 
ideologijos.5*) Ir aš pats 1931 m. „Židinyje“, rašydamas apie 
„Tėvynės Sargą", buvau tos nuomonės, Tačiau labiau įsigilinęs 
į J. Tumo-Vaižganto asmenybę ir į „Tėvynės Sargo” laikų vei- 
kimo sąlygas bei nuotaiką, priėjau kitokios nuomonės — sar- 
giečiai turėjo įgimtą, bet dar aiškiai nesusiformavusią tautinę 
ideologiją. Tai patvirtina ir J. Tumas. Pasiskaitęs dar rank- 
rašty mano straipsnį apie „T. Sargą', jis man 1931, VIIL 27. rašo: 

— Bet ir tu savo rašte klysti, kai sakai, sargiečiai neturėję 
tautinės idealogijos. Mes ją turėjome visi įgimtą ir sustiprintą, 
jai dirbome iš tikrųjų daugiau, kaip religinei. Dievui tarnavome 
per Tėvynę ir mielai atidavinėjom jai, Tėvynei, visas savo pa- 
jėgas ir resursus, net laisvę. Jei būtų reikėję, būtume ir gal- 
vas dėję. Ar tokia sielos esmė ne idėja? Kam ją sakyti? Tai 
būtų buvę lygu, kaip sakytis esmi gyvas. 

Sargiečiai jautė esą tautininkai, karštai savo tautą mylį 
ir nematė reikalo tuo girtis“ Apie tautišką dalyką jie rašė 
tiek, kiek matė reikalo ir taip, kaip jį suprato. Visa tai dau- 
giau buvo nuotaikos dalykas, J. Tumas-Vaižgantas — tautininkas 
aktyvistas, bet ne ideologas ir dėl to jam daug geriau sekės 
idėjas kūnyti, negu jas formuluoti. Jis ne kabinetinis filo- 
sofas, bet dinamikos žmogus. Tautinė idealogija pati savaime 
ryškėjo ir formavosi veikiant. Ji augo draug su lietuvių tauti- 
nės sąmonės kilimu. Nors tautinė idėja ir nebuvo aiškiai su- 
formuota, tačiau ji draug su religine idėja sudarė sargiečių vi- 
suomeninio veikimo pagrindą. 

J. Tumas -Vaižgantas 1899 m. 


IV 


Vienais religiniais ir tautiniais principais sargiečiai nesi- 
tenkino: jiems rūpėjo visa tai, kas šiokiu ar tokiu būdu su tais 
pagrindiniais principais susiję. „Varpo“ pradėtasis lietuviškas 
pozityvizmas randa stiprų atgarsį „Tėvynės Sarge”. Ir sargiečiai 
lietuvių tautinį judėjimą glaudžiai sieja su Lietuvos ekonominiu 
gyvenimu, Jie nori, kad lietuvis ir materiališkai būtų stiprus, 
kad jis savo tėvynėje būtų šeimininkas, bet ne suskuręs kam- 
pininkas. Todėl lietuvius sargiečiai ragina neparduoti savo že- 
mės svetimtaučiams, nedraskyti žemės į mažus gabalus, nesitą- 
syti po teismus, nebėgti be reikalo į svetimus kraštus. Kas taip 
daro, tas silpnina savo tautos jėgas. 

Nors „T. S.” neigė ginklo kovą, tačiau atvirai nurodinėjo 
priešininkus, kurie šiokiu ar tokiu būdu lietuvius skriaudė ir 
liepė jų saugotis. O didžiausi lietuvių priešininkai buvo vie- 
tine rusų administracija, žydai ir iśgamos lietuviai. 

Vietinė rusų administracija lietuvius daugiausia skriaudė. 
Ji uždraudė lietuviams spaudą lotyniškomis raidėmis, panai- 
kino lietuvių parapijines, vysk. M. Valančiaus įsteigtas, mokyk- 
las, rusino ir pravoslavino, kiek begalėdama, lietuvius per mo- 
kyklas, valsčius ir teismo įstaigas ir aplamai išnaudojo lietu- 
vius įvairiais būdais. Už pasipriešinimą netikusiai ir daugeliu 
atžvilgiu neteisėtai rusų tvarkai lietuviai buvo žiauriai ir netei- 
singai baudžiami, į Sibirą tremiami, Tokie rusų valdžios žiau- 
rumai sukėlė smarkią sargiečių akciją. 

Spaudos dalykas lietuviams buvo pats skaudžiausias ir 
aktualiausias, todėl „T. S.” apie lietuvių spaudą labai daug ra- 
šoma. Nėra numerio, kuriame nebūtų vieno arba keletos straip- 
snių apie lietuvių spaudą. Apie tą dalyką daugiausia rašo J. 
Tumas-Vaižgantas. Jis aiškina spaudos reikalingumą, infor- 
muoja kovos už spaudos atgavimo eigą, nurodinėja būdus, kaip 
reikia lietuviams reikalauti spaudos ir t. t. Apie spaudos reika- 
lingumą lietuvių nuomonės nesiskyrė. „T. S.“ stengės išjudinti 
plačiąsias lietuvių mases, kad jos nesiliautų rusų valdžios pra- 
šyti lietuviams spaudos ir neigtų primetamas rusų raidėmis kny- 
gas. Tas nuolatinis šaukimas apie vieną ir tą patį dalyką veikė 

liaudį, kuri savo pasyviu pasipriešinimu turėjo didelės įtakos 
lietuvių spaudai lotyniškomis raidėmis atgauti. 

Antras dalykas, dėl kurio „T. S." daug sielojosi, buvo mūsų 
mokyklos, pats svarbiausias krašto kultūrinis veiksnys. Po 
1863 m. sukilimo Lietuvos mokyklos atsidūrė rusų rankose. Pra- 
džios mokyklose vaikai ne tiek ko gero buvo mokomi, kiek 
rusinami ir pravoslavinami, Daugumas tėvų tuoj suprato tokių 
mokyklų žalingumą ir savo vaikų į jas neleido. Bet pasitai- 
kydavo nemažai ir tokių, kurie, ar tai nežinodami, ar tai dėl 
to, kad nebuvo kitokių mokyklų, leido vaikus į rusiškąsias. 

Vaižgantas kuone kiekviename „T. S.“ numeryje tam 
tikroje rubrikoje „Mūsų mokslavietės" (mokyklų dalykai etc.) 
kelia aikštėn rusiškųjų mokyklų ydas ir jų żalingumą kraštui. 
Tie jo straipsniai būdavo ne iš piršto išlaužti, ne prasimanyti, 
bet sudaryti iš faktų, kurių jam suteikdavo vietų korespon- 
dentai. Per aštuonerius metus tokių korespondencijų „T. S." 
buvo išspausdinta gana daug. Šiandien jos yra labai brangi me- 
džiaga tiems, kurie nagrinėja lietuvių švietimo būklę spaudos 
draudimo metu. Anais laikais tos korespondencijos ir straips- 
niai apie rusų mokyklas padėdavo liaudžiai orientuotis ir ap- 
saugodavo ją nuo tų mokyklų žalingos įtakos. Lietuviams buvo 
patariama neleisti vaikų į rusų mokyklas tol, kol tose mokyk- 
lose visi mokslo dalykai nebus dėstomi lietuvių kalba, o rusų 
kalbos bus mokoma, kaip antraeilio dalyko. Kol tokių mo- 
kyklų nesulauksime, vaikus reikią auklėti ir mokyti slapta namie. 

Auklėjimas turi didelės ir teigiamos reikšmės tada, kai auk- 
lėtojas, šiuo atveju tėvai, moka jaunąją kartą auklėti. Lietu- 
viams kaimiečiams tokio mokslo trūko ir net dabar trūksta, 
nes jie patys jokiose mokyklose nesimokė ir, auklėdami vaikus, 
vaduojasi instinktu ir tradicijomis, kurios ne visuomet geros. Be 
to, geras auklėjimas jaunąją kartą galėjo padaryti atsparesnę 
rusų įtakai. Visa tai suprasdami, sargiečiai ir teikia savo skai- 
tytojams auklėjimo žinių. Vaižgantas plačiai rašo „T. S." apie 
mandagumą. („Patarmė gero elgimos“), Margalis apie dorą 
vaikų auklėjimą, kiti apie kitokius auklėjimo dalykus, 

Su auklėjimu glaudžiai susijęs nurodinėjimas žmonėms jų 
ydų. Bene didžiausia tais laikais lietuvių yda buvo girtavi- 

mas. Vysk. Valančius per „Blaivybės brolijas' žemaičių gir- 
tavimą buvo gerokai apnaikinęs. Bet rusų valdžiai „Blaivy- 
bės brolijas“ panaikinus, girtavimas vėl ėmė smarkiai plisti. 
Girtavimas naikina tautą ir morališkai ir materiališkai. Gir- 
taujančioje tautoje nyksta tautinis atsparumas, pasitikėjimas 
savo jėgomis, įsivyrauja fizinis ir moralinis išglebimas, šeimų 
suirimas ir palinkimas į nusikaltimus. Todėl „T. S“, kuriam 
ypač rūpėjo mūsų tautos moralinis stiprėjimas, plačiai nagri- 
nėja blaivybės dalyką. Tumas-Vaižgantas net buvo iškėlęs mintį, 
kad reikią atgaivinti vyskupo M. Valančiaus blaivybę. Jis 
ragina siųsti kuo daugiausia žinių, parodančių girtavimo ir blai- 
vybės būklę Lietuvoje. Vaižgantas rašo brošiūrėlę „Ką sako 
apie blaivystę L. N. Tolstoi ir vokiečių profesoriai", Degtinės 
Priešas — „Blaivininkų knygelė arba Trumpas pamokinimas apie 
blaivybę“. Daug smulkesnių straipsnelių apie girtavimo kenks- 
mingumą randame beveik kiekviename „T. S.” numeryje. Gir- 
tavimas nagrinėjamas ne tik „T. S.” publicistikoje, bet taip pat 
poezijoje ir beletristikoje. Girtuoklių gyvenimą apdainuoja Pa- 
leistsparnis (Margalis-kun. Šnapštis) savo dainose, girtuoklius 
šmėkloja Vaižgantas monologe „Negryna sąžinė", scenos vaiz- 
delyje „Tiktai niekam nesakyk", plačiai alkoholio žalingumą 
nagrinėja Dėdė Atanazas savo beletristikoje („Kaimynai" etc.). 

Girtavimą tarp kitko Lietuvoje platino ir rusų valdininkai. 
Jie su lietuviais girtuokliais arčiau susibičiuliaudvo ir iš jų sau 
reikalingų žinių apie lietuvių veikimą gaudavo. Lietuvoje ėmė 
plisti lietuvių veikėjų įdavinėjimas, „T. S." pramintoji judošystė. 
Ar neskaudu buvo, kad lietuvis lietuvį įduoda žandarui už pus- 
bonkį degtinės? Dažniausiai girtuokliai valsčiaus viršaičiai (star- 
šinos), norėdami rusams pataikauti, vykdydavo visus jų įgei- 
dżius, Jie kartais, net rusų neraginami, steigdavo miesteliuose 
ir kaimuose rusiškas mokyklas, neatsižvelgdami į didelius lie- 
tuvių protestus. Tokius tautiškai susipratę lietuviai vadindavo 
išgamomis, ir jiems „T. S." korespondentai nepagailėdavo kar- 
čių tiesos žodelių. 

„T. S“ ypač buvo paplitęs Žemaičiuose ir kiekviename 
miestelyje, matyti, turėdavo korespondentų, kurie akylai sek- 
davo rusų ir lietuvių isgamy darbus. Tos korespondencijos apy- 


67 


tikriai nušviesdavo lietuvių visuotinį gyvenimą ir turėjo didelės 
visuomeninės reikšmės. Vienus lietuvius jos padrąsindavo, para- 
gindavo į tautišką darbą, o kitus atbaidydavo nuo per didelio 
rusams pataikavimo, nekaltų žmonių žandarams įdavinėjimo, Be 
to, jos turėdavo ir šiokios tokios politinės reikšmės, Rusai, kurie 
sekdavo lietuvių spaudą, —o tokių buvo, —matydavo kaskart la- 
biau didėjantį lietuvių tautinį susipratimą. Todėl pastarajame 
XIX a. dešimtmetyje ėmė daugiau rastis ir rusų spaudoje balsų, 
reikalaujančių patenkinti teisėtus lietuvių reikalavimus, 

Pats gyvenimas iškėlė „Tėvynės Sarge” ir bajorų „len- 
komanų" klausimą. „T. S.” iš pradžių į savo programą nebuvo 
to klausimo įsirašęs: jis tuomet nebuvo dar toks opus, kaip 
vėliau, dvidešimtojo amžiaus pirmame dešimtmetyje. Sargie- 
čiai nenorėjo bajorų kiršinti: jie laikės principo, kad nereikia 
darytis sau priešininkų ten, kur jų dar nėra. Tačiau, kylant 
lietuvių tautiškam judėjimui, bajorai šlėktelės ėmė šiauštis, pra- 
vardžioti lietuvius, kai kur ir atvirai kovoti. Lietuviai į tuos 
lenkų išsišokimus atsiliepė spaudoje, iš pradžių švelniau, o ilgai- 
niui ir gana šiurkštokai. „Laikas jau būtų susiprasti mūsų þa- 
jorams ir pamislyti, kaip jau toli iszklydo isz kelio savo prose- 
nių tėvelių, kurie nežinojo ir nenesziojo lenkizsko vardo „szlach- 
cico” ir neszvargotavo svetimoms kalboms, paniekinę savo, kaip 
dabar daro", —rašo vienas korespondentas.—, „Laikas jau būtų 
gydyties nuo lenkiszkų ligų, kurioms taip lig sziol serga ir kitus 
užkrečia".57) Tas pats korespondentas toliau nurodo keletą 
konkrečių faktų, aiškiai liudijančių didelį bajorų įniršimą prieš 
lietuvius, 

Neglosto „T. S.” nė kunigų, niekinančių lietuviškąją kalbą 
ir propaguojančių lenkiškąją. Smarkiai jų nepuolė dėl to, 
kad jie esą seni. Žmoniškumas reikalaująs juos palikti ramy- 
bėje ir laukti to laiko, — o jis nebe už kalnų, — kada senuosius 
pakeis jaunieji, tikrieji Lietuvos sūnūs, giną lietuvius nuo visokių 
priešininkų.58) 

„Tėvynės Sargas" lietuvius perspėjo ne tik nuo rusų, lie- 
tuvių išgamų ir lenkų, bet ir nuo žydų. Mūsų liaudis jau iš 
senovės žydų nekenčia ir į juos kreipiasi tik didelio reikalo 
verčiama. Liaudies pasakos žydus piktai pajuokia. Lietuvių 

literatūroje antisemitizmą bene pirmas pradėjo vysk. M, Valan- | 
čius5?) Toliau iš žydų „Aušroje“ karčiai juokias V, Kudirka 
satyroje „Kodėl žydai kiaulienos nevalgo“. Lietuviuose anti- 
semitizmą XIX a. stiprino tarp kitko ir lenkai. Lenkuose anti- 
semitizmą skleidė gabus ir popularus žurnalistas Jan Jeleński 
savo plačiai pasklydusiame ir turėjusiame didelio visuomenėje 
pasisekimo laikraštyje „Rola“. Tą laikraštį skaitė ir daugumas 
Lietuvos kunigų. Be to, antisemitizmą kunigų tarpe stiprino 
kun. Justino Pranaičio veikalas „Christianus in Talmudo Ju- 
daeorum". Vadinas, „T. S.“ antisemitizmas nebe naujas reiš- 
kinys lietuvių gyvenime. Jis tik sargiečių buvo plačiau nagri- 
nejamas. Mat, ieškodami kelių į geresnį ekonominį gyvenimą, 
lietuviai būtinai turėjo susidurti ir su opiu žydų klausimu. Žy- 
dai, suėmę į savo rankas prekybą, įvairiais būdais tamsius lie- 
tuvius iśnaudodavo. Norėdami ekonomiškai sustiprėti, lietuviai 
turėjo nuo žydų atsipalaiduoti. „T. S.” aiškina lietuviams, kas 
tie per vieni žydai, ir ragino lietuvius vengti su jais turėti bet 
kurių reikalų. Lietuviai turį iš žydų į savo rankas paimti pre- 
kybą ir amatus. Antisemitizmas ryškiai atsispindėjo ir sargiečių 
Vaižganto ir Dėdės Atanazo beletristikoje. 

Sargiečiai nepasitenkino vienu raginimu iš žydų lietuviams 
paimti į savo rankas prekybą ir amatus: jie savo laikraštyje 
teikia naudingų žinių apie kai kuriuos lietuviams prieinames- 
nius ir reikalingesnius amatus — medždirbystę, kaildirbystę etc. 

Daug didesnės reikšmės už prekybą ir amatus sargiečiams 
turėjo žemės ūkis. Lietuva — žemės ūkio kraštas, daugumas jos 
gyventojų —ūkininkai, Nuo jų pareina krašto turtingumas. Po 
baudžiavų panaikinmo ūkininkų gyvenimas žymiai pagerėjo, 
tačiau daugiausia dėl reikalingų žinių stokos lietuviai žemę dirbo 
primityviškai. Toks senoviškas ūkininkavimas nedavė tų vai- 
sių, kurių duoda pagerintas ūkininkavimas. Pagaliau mūsų ūki- 
ninkai vertina tik pačią žemę, o visiškai užmiršta kitas ūkio 
šakas — sodininkystę, daržininkystę, žuvininkystę... 

Sargiečiams, kuriems rūpėjo lietuvių gerovė, tie dalykai 
buvo artimi. Vaižgantas, recenzuodamas „Ūkininką“, Lietu- 
vos ūkininkų laikraštį, aimanuoja, kad jame mažai ūkiškų žinių 
ir pataria bent dviem sistematingai tame laikrašty rašyti apie 

ūkiškus dalykus.*%) Iš tikrųjų „Tėvynės Sarge”, palyginti, kur 
kas daugiau rašoma apie ūkio dalykus, negu kituose ano meto 
laikraščiuose. Ilgainiui „T. S." susidarė lyg ir nedidelė ūkinin- 
kams reikalingų žinių enciklopedijėlė. Joje rasi žinių apie že- 
mės dirbimą, pievas, daržus, gyvulininkystę, bitininkystę, žuvi- 
ninkystę ir kitokių kaimiečiams reikalingų smulkmenų. Čia, 
mano manymu, didelis „T. S.” nuopelnas, kad jis bergždžią „Że- 
maičių ir Lietuvos Apžvalgos" ir kitų laikraščių polemiką pa- 
keitė žmonėms reikalingų bei naudingų žinių teikimu, 

„T. S.” stengės būti liaudžiai naudingas ir suprantamas laik- 
raštis. Jis derinosi prie liaudies reikalų ir supratimo. Todėl 
ir „T. S.” idėjos plaukė iš liaudies, kai tuo tarpu kiti laikraś- 
čiai („Varpas“, „Ūkininkas“ ir k.) stengės liaudžiai idėjas iš vir- 
šaus primesti. Žinoma, tų laikraščių idėjos buvo artimesnės 
inteligentams palinkusiems į naujanybes, o ne konservatyviš- 
kajai liaudžiai. „T. S.” buvo artimesnis liaudžiai. 

Baigiant kalbėti apie „T. S.” ideologiją ir siekius, reikia 
dar keletą žodžių tarti apie jo santykius su Lietuvos praeitimi. 
Stovėdamas dabarties sargyboje, „T. S." Lietuvos praeities nie- 
kur ypatingai nekelia, neidealizuoja. Tačiau „T. S." Lietuvos 
praeities palaikai brangūs, kiekvienas kiek didesnis su Lietuvos 
praeitimi susijęs dalykas „T. S.” minimas, kiekviena vertinga 
praeities liekana „T. S.” puslapiuose randa vietos. „T. S.” ra- 
gina rinkti tautosaką ir iš redakcijos atsakymų matyti, kad J. 
Tumas nemažai tautosakos nusiuntė Dr. Jonui Basanavičiui į 
Bulgariją. Taigi, ir šiuo atžvilgiu „T. S.” nesnausta, 

Žymiausias „T. S.” publicistas ir, galima sakyti, visais 
aštuoneriais (1896—1904) metais jo ideologas, buvo kun. J. Tu- 
mas-Vaižgantas. Jis savo straipsnių gausumu, įvairumu, tempe- 
ramentingumu duodavo visam laikraščiui toną. Artimi jo ben- 
dradarbiai buvo kun. D. Tumėnas ir Adomas Jakštas. Šie trys 
rašytojai sudarė „T, S." branduolį. Be tos trijulės į „T. S.“ ra- 
šydavo daug kitų publicistų, kurių daugumo slapyvardžiai dar 
šiandien kaip reikiant neišaiškinti. 

Iš pradžių „T. S.“ pasižadėjo, kiek galėdamas, vengti polemi- 
kos, o ypač savo priešininkų plūdimų. Teisybė, plūsti nedaug 
teplūdo, bet polemikos negalėjo išvengti.  Noroms nenoroms 

„T. S.” turėjo polemizuoti, nes jį smarkiai puolė „Varpas“ ir 
„Ūkininkas“. Vaižgantas, matydamas ideologinės polemikos 
bergždumą, sąmoningai jos vengė ir iš pradžių norėjo su „Varpu“ 
ir „Ūkininkų“ geruoju gyventi. Recenzuodamas „Varpą“, jis 
daug ko jame randa girtino ir pataria jį skaityti inteligentiškes- 
niems lietuviams, mokantiems kritiškai laikraščio turinį ver- 
tinti,!) Bet „Varpo“ ir „Tėvynės Sargo” idėjos daugiausia reli- 
gijos ir tautybės dalykuose skyrėsi, ir tuodu laikraščiu juo 
toliau, juo daugiau tarp savęs nesutiko ir riejosi. 

Neturėtumėme pilno „T. S.“ vaizdo, jeigu nieko nepasa- 
kytumėme apie jo dailiąją literatūrą. „T. S.” dailiosios litera- 
tūros skyrius palyginti gausus ir įdomus. „T. S.“ poezijoje gy- 
vai ir ryškiai atsispindi ano meto lietuvių katalikų siekimai, o 
beletristikoje neigiamieji gyvenimo reiškiniai, 

Dagilėlis, Ad. Jakštas, Maironis ir Margalis yra žymiau- 
sieji „T. S,” poetai. Jų poezijos motyvai — patriotiniai ir reli- 
giniai, Aldonas (kun, Lydeikis) rašo pasakėčias (sakmes), imda- 
mas siužetus iš Lietuvos mitologijos. Be šių stambesniųjų po- 
etų „T. S.” dar rašė poezijas Julius Anusevičė, Akyžada ir k. 
Dėl įvairumo buvo spausdinamos Mykolo Račo ir k. gražesnių 
dainų melodijos. 

Vienais eilėraščiais „T. S." nesitenkino. Pradėjo ieškoti to- 
kios literatūrinės formos, kuria būtų galima ne tik idėjos ir sie- 
kimai pasakyti, bet ir giliau gyvenimo reiškiniai panagrinėti, 
Geriausiai tai galima padaryti beletristikoje. Tad mėgino „T. S." 
šį tą iš beletristikos duoti Vaižgantas. Nors jis perdėm nugrimz- 
dęs į publicistiką, bet rado laiko ir grožinei literatūrai. Raši- 
nėjo trumpus iš lietuvių vargingos buities vaizdelius, parašė 
monologą „Negryna sąžinė", scenos vaizdelį „Nepadėjus nėr ko 
kasti" ir kit, 

Dėdė Atanazas (kun. K. Pakalniškis), „Ž. ir L. Ap." daug ra- 
šęs publicistikos, „T. S.” rašinėja apysakaites: „Kaip Vargaitis 
pavirto į vagi-razbaininką ir nukeliavo į Siberiją" (1887 m.), 
„Santaika“ (1899), „Amerikietis“, „Kaimynai“ (1900); be to, 
„T. S.” persispaudino atskira knygute iš „Ź. ir L. Ap." jo „Obru- 
sitelius". Taip pat „T. S.” atspausdino atskira knygutę Savojo 
(Dr. V. Pietario) „Keidošių Onute". Į „T. S.” rašinėjo trum- 

pus vaizdelius bei apysakutes ir Šatrijos Ragana (M. Pečkaus- 
kaite), Dar čia paminėtina V. Bevardžio (Povilo Matulionio) 
drama „Laimė iš svetur" (T. S. 1901, Nr. 5 B, 1—70 p.) ir Pet- 
liuko (Pundzevičiaus) farsas „Neatmezgamas mazgas“ (T. S. 
1901, Nr. 11—12 B, 1—18 p.). 

Be čia suminėtų stambesnių literatų į „T. S.” rašinėjo dau- 
gelis mažesnių — Lelivaitė (Tiškevičiutė), Uosis (kun, J. Ja- 
sienskis), Sakalas, Skruzdėlė, Ekėtis, Vytautas ir kiti, kurių var- 
dai šiandien mūsų literatūroje nebeminimi, 

„T. S.” beletristai ir dramaturgai nerišo kurių nors meninių 
ar psichologinių problemų, neieškojo formos prašmatnybių: jie 
savo raštais norėjo patiekti mažai teišlavintam kaimiečiui pa- 
prastų skaitymų ar iškelti vieną kitą kaimo gyvenimo negerumą. 
Šių dienų išlepusiam ar sensacijų ieškančiam skaitytojui, žino- 
ma, tokia literatūra nebeįdomi, bet devyniolikto amžiaus pa- 
baigos lietuviui skaitytojui ji buvo suprantama, jo širdžiai artima 
ir todėl įdomi. Kai kurias „T. S.” apysakutes dar ir šiandien 
mielai kaimietis skaitytų, jei kas jam patiektų jų. 

Taigi, „Tėvynės Sargas” ne tik stovėjo aštuonerius su vir- 
šum metus tautos sargyboje, ne tik kovojo už lietuvių tikybos, 
kalbos ir tautos teises, bet taip pat švietė lietuvius, rodė jiems 
kelius į šviesesnį rytojų, rengė dirvą ateičiai. Nors sargiečiams 
ir miglota atrodė mūsų tautos nepriklausomybė, tačiau jie, kad 
ir nesąmoningai, į ją tikėjo, dėl jos dirbo, vargo, o kai kurie net 
ir skaudžiai nukentėjo. 


Vv 


1896 metų vasarą, išleidus šešetą „Tėvynės Sargo" kny- 
gučių, kun, J. Tumas, sakos, gerai žinojęs, kad jo gimtasis Sve- 
dasų kraštas dar nėra nė vienos jų matęs, Tai gerokai jį krimtę. 

— Visi Žemaičiai Vaižgantą skaito, — galvojo kun. Juozas 
Tumas, — o manieji, mane pasauliui davę, su kuriais aš tebesu 
suaugęs, kaip kūdikis su motina, dar nežino, jog iš jų, ne iš kur 
kitur, yra išėjęs naujas tautos atgimimo pranaśas,**) 

Taigi, rudenį atvažiavus broliui Jonui pinigų arkliui pirkti, 
kun. Juozas Tumas pirmiausia jam pasiūlė parvežti į Svėdasų 
kraštą didelį odos lagaminą draudžiamojo „Tėvynės Sargo”, Tai 
išgirdęs senas altarista kun. Baktys, mylėjęs kun. Juozą Tu- 
mą, kaip tikras dėdė, griebės už galvos. 

— Ką jūs čia, vaikai, prasimanėte. Juk, tai vis tiek, kaip 
sprogstamosios medžiagos trys pūdai. Sibirija, katorga, ištrė- 
mimas, kalėjimas, mirtis... — bėgiojo po kambarį senasis alta- 
rista, skaitydamas visas baisenybes ir iš susinervinimo dreban- 
čia ranka užpildamas už lūpos trintos tabakos. 

— Brolis brolį, brolis brolį klampina... Sumanei pats žūti, 
tai żuk: matyt, jau taip Laumė yra tau gimstant lėmusi. Ne 
šiandie, rytoj, vis tiek tau galas, Bet brolis turi žemę, ūkį, pa- 
čią, mažus vaikus... Ar iš proto eini 763) 

Tuos žodžius girdint, pabaiso kun, Juozui Tumui. Tačiau su 
pavojais jis buvo apsipratęs. Juk nuo spaudos draudimo pra- 
džios ne vienas, bet šimtai draudžiamųjų raštų platintojų buvo 
pakliuvę žandarams į nagus ir, Dievai žin, kur atsidūrę. Pa- 
vojai ir kliūtys karštų idealistų nebaidė, tik dar labiau juos ska- 
tino veikti ir nepasiduoti. 

— Ir žūnančių visai mes negailėjome, — pasakojo kun. 
Juozas, — net džiaugėmės, kaip pirmieji krikščionybės apaš- 
talai: kentėtojų kraujas bus krikščionybės sėklos; lietuvių aukos 
bus jų gyvybės, ne mirties ženklas. Aukščiausia auka, kurią aš 
pajėgiu duoti, buvo tai mano paties laisvė ir karjiera, o aukš- 
čiausia „teisybė“ liepė iš aukų neskirti nė mylimųjų, nes jei 
būčiau juos išskyręs, jei būčiau aukomis paspekuliavęs, ne savo, 
ne saviškių, tik svetimųjų laisve ir gerove žaidęs, būč buvęs 
pats sau nepakenčiamas niekšas.6*) 

Vis dėlto tokiam pavojingam žygiui reikia brolio sutikimo. 

— Ir ką gi tu pats pasakysi?... — kreipiasi kun. Juozas 
Tumas į brolį. 

— Tai čia neparveśi, Loc bomby. Pabruksiu į pasuolę, 
ir nė lapė nesulos, 

— Tai vardan Dievo. Šia dvejetas greitų arklių, kurie pa- 
čiu laiku tave nubogins per Skuodą į Priekulę. Mašiną jau rasi. 

Stačiai į mašiną. Pajus kas, apsimesk nieko nežinąs: ne mano 
ir tiek.05) 

Davė kun. Juozas Tumas broliui 30 prašytųjų arkliui pirkti 
rublių, pridėjo dar porą gerų batų ir įdavė seseriai, pirkliui ir 
keliems kunigams parvežti laiškų, kuriuose buvo pasakyta, kaip 
reikia pasielgti su kontrabandiniais leidiniais. Brolis, smulkiuo- 
sius daiktus susikimšęs į kišenę, pasiėmė bent keletos pūdų sun- 
kumo knygų prikimštą lagaminą ir batus, sėdo į porinį ir spalių 
mėn. 2 dieną išbildėjo į Skuodą. 

Jonas kaž kodėl į Priekulę važiavo ilgai ir traukinio ne- 
berado. Teko kito laukti. Kad būtų drąsiau ir laukti nepra- 
ilgtų, jis, stotyje palikęs knygų lagaminą, nuėjo prie bufeto bur- 
nelės ištraukti. Tuo laiku prie knygų lagamino priėjo žandaras 
ir jį pakilojo: sunkus, 

— Tavo? — klausia žandaras. 

— Mano, — atsako Jonas, 

— Ką čia vežies? 

— Maisto. 

— Aa, maisto? — įroniškai šyptelėjo žandaras ir daugiau 
nieko nebesakęs išėjo lauk. 

Jonas su vežėju, pamatę, kad žandaras juos įtaria ir išėjo 
daugiau pasikviesti, šoko gelbėtis. Vežėjas puolė prie savo 
arklių ir juos gerokai sukirtęs leidos zovada iš stoties namo, 
o Jonas pasičiupęs lagaminą nubėgo į antrapus stoties ir įvirto 
į griovį. 

Žandaras, pasikvietęs pasienio sargybos kareivių, ėmė kon- 
trabandininko ieškoti, visur išstatė sargybas. Jonas guli grio- 
vyje prie žemės prisispaudęs nei gyvas nei miręs. Gal iki vi- 
durnakčio taip būtų iškentęs ir nesuimtas likęs, bet nenucra- 
mos aukštaičio temperamentas vertė jį pasižvalgyti, kas gi da- 
bar aplinkui dedasi. Pavakarėje jis pakėlė galvą iš griovio ir 
tuoj jį pamatė už keletos žingsnių vaikščiojęs sargybinis. 

Suimtas Jonas norėjo iš sargybinio išsipirkti: 

— Še tau laikrodį, tik susimildamas paleisk mane. 

Kareivis pasiėmė Jono pasiskolintą iš kaimyno kelionei 
laikrodį, bet jo paties nepaleido; pristatė jį žandarams, o šie 
Liepojos pasienio sargybos viršininkui. Čia jį iškrėtė: lagamine 


74 


rado 600 „Tėvynės Sargo” knygučių, o prie Jono kun. Juozo 
rašytus laiškus. Jog suimtosios knygos draudžiamos ir kontra- 
bandinės, žandarams buvo aišku, bereikėjo tik nustatyti, iš kur 
jis tiek daug draudžiamos literatūros gavo. 

— Iš kur tu tas knygas gavai? — klausia jį viršininkas. 

— Pirkau Priekulėje iš žydo, kurs sėdėjo ant ravo, — at- 
sako, kvailiu apsimesdamas, Jonas, 

Žandarai, žinoma, tuo aiškinimusi nepatikėjo: suimtieji 
laiškai ir kiti dalykai aiškiai rodė, kad Jonas Tumas draudžia- 
mąją literatūrą gavo iš savo brolio, Mosėdžio vikaro. 

Joną Tumą, Liepojoje ištardę, etapu išvarė į Vilkmer- 
gės kalėjimą, o spalių mėn. 3 d. vakare Liepojos pasienio sar- 
gybos rotmistras su savo būriu išlėkė į Mosėdį. 

Kun. Juozas Tumas, išleidęs savo brolį, liko neramus ir visą 
naktį neužmigo. Kažkoks neaiškus nujautimas, rodos, sakyte 
sakė, kad gali įvykti skaudi nelaimė. Drebėjo ne tiek už save 
ir savo likimą, kiek už brolį ir jo gausią šeimą. 

— Kas bus, jeigu jį suims ir ištrems? Ką veiks vargšė jo 
jauna žmonelė su krūva mažų vaikų?... — Tie ir panašūs klau- 
simai įkyriai lindo galvon, nesulaukiant grįžtančio vežėjo. 

Priešaušryje grįžta persigandęs vežėjas ir praneša liūdnas 
naujienas. Kun. Juozą Tumą, per naktį išsinervinusį, toji žinia 
tiek paveikė, jog jis pajunta plaukuose lyg elektros srovę ir 
nejučiomis dirsteli į veidrodį, ar kartais ūmai neprażilo. 

— Dabar tik atspėjau, — pasakojo kun. Juozas Tumas, — 
ką pajus jauna brolienė, viena pati su mažais vaikais likusi, kai 
pareis žinia, jog vyras ilgam, ilgam nebegrįš, gal daugeliui me- 
tų... Dabar tik pajutau, koks skirtumas pritirti savo ir sveti- 
mos nelaimės. Jei svetimam tai būtų nutikę, nebūč graibęsis 
plaukų, ar jie nežyla.“) 

_ Atsipeikėjęs iš pirmųjų nelauktosios žinios įspūdžių, kun. 
Juozas Tumas puolė slėpti draudžiamuosius spaudinius ir rank- 
raščius. Reikėjo gerai paslėpti, arba sunaikinti viską, kas ga- 
lėjo bent šešėlį įtarimo mesti, jog jis redaguoja „Tėvynės Sargą" 
ir verčiasi lietuviškų knygų kontrabanda, 

Spalių mėn. 4 dieną, penktadienį, į Mosėdį atvyko Liepo- 
jos pasienio sargybos būrys ir apsupo kleboniją. Tai buvo šv. 

Pranciškaus diena ir į Mosėdžio bažnyčią buvo susirinkę daug 
žmonių, kurie, išvydę nelaukiamus svečius apsupus kleboniją, 
gerokai išsigando. Tuojau būrio rotmistras pareikalavo surasti 
vikarą kun. Juozą Tumą. Jam, tarnų iš bažnyčios iškviestam, 
rotmistras paskelbė: 

— Šio mėn. 2 d. kareiviai Priekulės stotyje suėmė Tam- 
stos tikrą brolį Joną Tumą, prie kurio rado 600 lietuviškų kny- 
gelių ir laikraščių. Kadangi šio mėn. 1 ir 2 d. brolis pas Tam- 
stą viešėjo ir nuo Tamstos tiesiog grįžo namo, tai pasienio 
sargybiniai ir Liepojos muitinė mano, kad Tamsta draudžiamas 
knygeles siuntei į Lietuvą ir todėl aš atvykau Tamstos iškrėsti. 

— Brolis tikrai pas mane buvo, bet aš jį — ginas kun. 
Juozas Tumas — į stotį išleidžiau tuščią. Iš Mosėdžio į Prie- 
kulę galima nuvažiuoti per 4 valandas, o tuo tarpu mano brolis 
važiavo 10 valandų. Kame jis per tą laiką buvo ir su kuo su- 
sėjo, nieko nežinau, Spėju, kad knygas pats galėjo gauti nuo 
kitų, arba kas iš keleivių paprašė pavežti mešulį Aš pats 
draudžiamų raštų nelaikau ir kontrabanda nesiveróiu. 

Nors rotmistras su sargybiniais iškratęs vikariatą ir visą 
kleboniją nieko draudžiamo nerado, tačiau kun. Juozui Tumui 
išsiginti buvo sunku: rotmistras su savim turėjo iš brolio atim- 
tus laiškus. Kai rotmistras iš kišenės truktelėjo tuos laiškus, 
kun. Juozui Tumui vėl sukrutėję plaukai ir, jis, sakos, visa 
širdžia užjausdamas rotmistro neturtą, įbrukęs jam, kiek tik 
turėdamas, carskinių, kad tiktai atiduotų laiškus. Ukrainiečiui 
rotmistrui, pajutus saujoje gniužulą pinigų, širdis suminkštėjo, 
ir, gal būt, laiškus būtų atidavęs, bet pabijojo, kad jį gali iš- 
duoti koks kareivis. 


— Gavo ir kareiviai po 25, — drąsina kun. Juozas Tumas 
minkštaširdį rotmistrą. — Duokš, pakeisiu kitais! 
— Nebėr laiko. Liepojoje... — sako rotmistras ir laiškai 


vėl nugrimzdo į rotmistro kišenę. 

Laiškai galėjo nereikalingai įklampinti ir daugiau niekuo 
nekaltų žmonių, todėl kun. Juozas Tumas, žūt būt, pasiryžo, 
kol dar nevėlu, juos išgauti. Tą pat šaltą rudens naktį, biauriu 
keliu, pakrikusiais nervais iškeliavo paskui rotmistrą su kitais 
laiškais į Liepoją. 

Nuvykęs į Liepoją, kun. Juozas Tumas vargais negalais iš 
rotmistro laiškus išgavo. 

Tokiu būdu jo sesuo ir kiti, kuriems laiškai buvo skirti, 
iš žandarų nagų buvo išgelbėti. Tačiau pats kun, Juozas Tu- 
mas ir toliau rusų vyresnybės buvo neraminamas. 

Netrukus po kun, Juozo Tumo sugrįžimo iš Liepojos į Mo- 
sėdį, atvyko jo kratyti nuovados antstolis ir žandarai. Jie, gal 
būt, ne tiek tikėjos ko draudžiamo rasią, kiek gausią iš tero- 
rizuojamojo gerokai kyšio. Rusų antstoliai imdavo, palyginti, 
nedidelę (48 rb. mėnesiui) algą, iš kurios turėdavo patys su 
šeimomis išgyventi ir dar laikyti sekretorių bei dvejetą ar- 
klių nuovadai lankyti. Nors Vilniaus general gubernatorius Lie- 
tuvoje, arba rusų vadinamame šiaurės vakarų (severo-zapad- 
nom) krašte, tarnaujantiems antstoliams buvo pridėjęs antra 
tiek, tačiau plačiau mėgstantiems gyventi ir to buvo maža. To- 
dėl rusų valdininkai mielai imdavo kyšius. Jei žmonės nesusi- 
prasdavo duoti, tai ir jie patys kaip nors primindavo. Taigi, 
antstolio, matyt, ir šiuo kartu norėta kyšio. Jis su žandarais 
iškratęs kun, Juozo Tumo butą ir nieko jame draudžiamo ne- 
radęs, vis dėlto, kiek jo teisės leidžia, gąsdino. 

— Skelbiu Tamstai namų areštą. Prašom pasirašyti, — 
sako, kišdamas protokolą, — kad iš savo kiemo ir šventoriaus 
niekur neišžengsi. Išžengsi — gausi tikrojo kalėjimo. Stovės 
seniūnijos policija. Bet ji gali kartais nepamatyti... 

— Tai tegul žiūri, kad viską matytų... — atsako supykęs 
kun. Juozas Tumas ir nieko antstoliui nedave.*7) 

Sunaikinus didijį corpus delicti — laiškus, žandarams ne- 
belengva buvo prikibti ir prie kun, Juozo Tumo. Didžiausias 
įrodymas, jog kontrabandinės knygos buvo tikrai kun. Juozo 
Tumo — tai odos lagaminas. Kun. Juozas Tumas iš karto buvo 
jo išsigynęs, bet žandarai tuo nepatikėjo. Savo tvirtinimams 
paremti, kad kontrabandinės knygos tikrai kun. Juozo Tumo, 
jie ėmė visuose pašaliuose rinkti žinių. Pasakoja, kad žandarai 
net pirmojoje kun. Juozo Tumo vikariavimo vietoje Mintautoje 
vaikščioję su odos lagaminu ir klausinėję, ar nepripažįstą, kieno 
jis esąs.03) 

Kun. Juozo Tumo brolis, kiek pasėdėjęs Vilkmergės kalėji- 
me, buvo paleistas namo. Savo ūkyje jis ramiai gyveno keletą 
mėnesių. Jau buvo bemanąs, kad tuo viskas ir pasibaigs, bet 
vieną žiemos ankstų rytą žandarai apstojo Tumų namus Nau- 
jaulyčioje ir Joną suėmė bemalant. Tuojau jis buvo suareštuo- 
tas, apkaltas geležiniais ir, kaip koks galvažudys, išvarytas į 
Kauno kalėjimą. Mat, žandarai, negalėdami tiesiog prikibti prie 
kun. Juozo Tumo, ėmės už jo brolio, kuris buvo sugautas in 
flagranti, 

1897 m. sausio mėn. Tumų byla buvo vėl pradėta visu 
smarkumu. Žandarai išvežė Joną į Kauno kalėjimą ir, nieko 
iš jo apie kun. Juozą Tumą negalėdami išgauti, pradėjo tardyti 
jo žmonėlę. 

— Iš kur tavo vyras tiek daug knygų gavo?— pirmiausia 
klausia ją tardytojas. 

— Grįždamas iš brolio užtiko žydelį ir iš jo nupirko. 

— Kur jis būtų jas dejęs? 

— Jis puskvailis. Būtų draskęs ir sienas klijavęs. Par ji 
maža razumo; kad būtų užtikęs, būtų ir mešką nupirkęs. 

— Meluoji, boba, verčiau sakyk, kad tavo vyras knygas 
gavo iš kunigo. Jei taip sakysi, mes tavo vyrą paleisim, o jei 
ne, mes jį, kaip šunį, sušaudysim! 

— Šaudykit, ponuliai: Dievo ir jūsų valia, bet mano vyras 
tikrai knygas iš žydelio pirko. Kam jam kunigas būtų davęs 
knygų, kad anas skaityti nemoka. 

Visais tais išsisukinėjimais žandarai nepatikėjo ir, neberas- 
dami geresnės priemonės, ėmė Tumienei siūlyti didelius pini- 
gus, kad tik ji kun. Juozą Tumą išduotų. Bet laimė, ji to 
nepadarė, 

Vietiniams teismo organams ir žandarams atlikus priren- 
giamuosius tardymo darbus, 1897 m. sausio mėn. 31 d. Skuode 
buvo paskirtas generalinis kun. Juozo Tumo bylos tardymas. 
Tuo reikalu į Skuodą atvyko žandarų pulkininkas Šatovas, 
Kauno apygardos prokuroro padėjėjas (Tovarišč prokurora) 
Cholščevnikovas ir tardytojas. Jau iš pat ryto, pasak „Tė- 

vynės Sargo” korespondento, nuo raudonsiūlių nušvito visas 
Skuodas: iš visos apylinkės žandarai suvažiavo laukti aukštųjų 
gubernijos valdininkų. Tardytojo buvo iškviesta iš tolimiausių 
parapijų apie 20 liudininkų, tarp kurių buvo visa Mosėdžio kle- 
bonija: abu kunigai — klebonas P. Venckevičius ir altarista P. 
Baktys ir 11 tarnų su darbininkais.9?) 

Kad žmonėms daugiau įvarytų baimės, o pačiam tardymui 
suteiktų daugiau svarbumo ir iškilmingumo, namas, kuriame 
posėdžiavo tardytojai, buvo apsuptas žandarų. Kun, Juozas 
Tumas į tardytojų kambarį buvo pašauktas prieš vienuoliktą ir 
tardomas nepaprastai ilgai, Jis jokiu būdu nenorėjo prisipažinti, 
Tačiau išsiginti buvo labai sunku, ir tardytojai matė, kad kun. 
Juozas Tumas meluoja. Todėl prokuroro padėjėjas nebeišken- 
tęs sušuko: 

— Ne, mūsų „batiuśkos” per akis nemeluoja. 

Kun. Juozui Tumui tas priekaištas, sakos, dūręs kaip su 
yla: jis jautės kaltas, bet vis dėlto nenorėjo pasiduoti ir į pro- 
kuroro balsą dar smarkiau sušuko: 


— O aś — kunigas ir prašau manęs nebe „istiazat'! 

— Tamsta įžeidei valdininkus, einančius savo pareigas. 
Už tai metai kalėjimo! — pašoko, kaip įdilgintas, prokuroras. 

— O tamsta, teturėdamas teisės tik dvi valandas suklomis 
tirti, tardai aštuonias. Už tai taip pat atsiskaitysime!... — at- 
sikirto kun, Juozas Tumas. — Man jau vis vien, kur mane dės. 


Valdininkai, matydami, kad su kun. Juozu Tumu geruoju 
nesusikalbės, paskelbė: 

— Tūkstantis užstato arba į kalėjimą! 

— Bus užstatas! 70) 

Apie šeštą valandą vakaro kun, Juozas Tumas išėjo iš tar- 
dytojų kambario užstato ieškoti. Kadangi pats buvo bepinigis, 
tai reikėjo kitų prašyti Už kun, Juozą Tumą reikalaujamąjį 
1000 rublių užstatą uždėjo Mosėdžio klebonas P, Venckevičius. 

Rusų valdžia, ištardžiusi kun. J. Tumą ir, matyt, įsitikinusi, 
kad jis kaltas, atleido jį, kaip pavojingą esamai tvarkai, iš Mosė- 
džio pradžios mokyklos kapeliono pareigų. Kun, J, Tumas Mo- 
sėdžio pradžios mokykloje tikybą dėstė nuo pat savo atvykimo 
i Mosėdį. Dėstė jis gražiai, vaizdžiai, mylėjo savo mokinius 

ir mokinių buvo be galo mylimas. Tad skirtis su mylimais mo- 
kiniais buvo sunku, 

1897 m. kovo mėn. 5 d. kun, J. Tumas paskutinį kartą atėjo 
į mokyklą atsisveikinti su mokiniais. Įėjo į klasę sujaudintas, 
norėjo mokiniams dar kažką pasakyti, 

— Vaikučiai, man jūsų labai gaila, bet..., — ir balsas, skaus- 
mo spaudžiamas, nutrūko, 

Daugiau žodžių susijaudinęs kapelionas nebegalėjo ištarti. 
Nuoširdžiai išbučiavo visus vaikučius ir skubiai iš klasės išėjo. 

Ašarų pilnos vaikų akys palydėjo savo mylimą mokytoją. 
Jų jautrios širdys iš karto pajuto, kad su jų mylimu mokytoju 
kažin kas negero atsitiko, kad jį pikti žmonės, tur būt, nu- 
skriaudė ar skaudžiai įžeidė. Jie tokio netikėto dalyko užklupti, 
visi, kaip vienas, ėmė verkti, 

Mokytojas verkiantiems vaikams paaiškino, kad jų kapelio- 
nas turįs išvažiuoti, kad dabar jis esąs policijos prižiūrimas ir 
bus teisiamas. Tie paaiškinimai vaikų galvutėse sukėlė įvairių 
minčių ir spėliojimų, bet jų širdelių nenuramino ir negreit jos 
nurimo, netekusios savo geriausio ir mylimiausio mokytojo, 

Kun. J. Tumo ir jo brolio Jono byla buvo nusiųsta Vilniaus 
general gubernatoriui. Devyniasdešimtaisiais metais rusų vy- 
riausybė daug smarkiau persekiodavo lietuvių draudžiamuosius 
raštus, negu pirma, tai ir kun, J. Tumą su broliu general guber- 
natoriaus skaudžiai administraciniu būdu nubaudė, Kun. J. Tumą 
paskyrė penkerius metus iš Lietuvos ištremti, o jo broliui trejus 
metus kalėti ir dvejus metus būti ištremtam atviroje policijos 
priežiūroje. 

Tai buvo 1897 metais. Dvidešimt devynerių metų kun, J. 
Tumas buvo pačiame jaunystės stiprume, Jis buvo kupinas ne- 
išeikvotos energijos, grožio ir pasiryžimų. Jam platieji Rusijos 
plotai nebaisūs: jis ten galės gyventi, gaudamas po 30 rublių 
mėnesiui iš tam tikros draugų kasos ištremtiesiems kunigams 
šelpti. Jis bijojo pats savęs ir nedarbo. Ką veiks jis vienas at- 
sidūręs Rusijoje tarp „svetimųjų? Kur jis jaunas svetur galės 
išeikvoti savo besiveržiančią energiją? Moterys, kortos, svai- 
galai — jo idealistiškai nusiteikusio netraukė. Bet likimui gy- 
venimo takus suraizgius, nusivylimo demonui pradėjus sielą 

graužti — visko gali būti. Suvaržytam tremtiniui sunkus ir li- 
teratūros bei mokslo darbas. Nerimstanti, tėvynės ilgesio kan- 
kinama siela negalės susikaupti. Jis niekados negalės apsi- 
prasti be tėvynės ir savųjų... 

Tą kritišką gyvenimo valandą draugai kun. J. Tumui siūlo 
pagalbą. Nematydami geresnės išeities, jie parūpino kun, J. 
Tumui pinigų ir ragina jį bėgti į Ameriką. Amerika buvo nu- 
sikaltusių caro valdžiai idealistų prieglobstis. Ten jau buvo iš- 
bėgęs aušrininkas Dr. Jonas Šliūpas, rašytojas kun. Aleksandras 
Burba, kun. J. Tumo seminarijos laikų bičiulis kun. Antanas 
Kaupas ir daugelis kitų. 

Kun. A. Kaupas, sužinojęs kun. J. Tumo nelaimę, jį tiesiog 
maldaute maldauja važiuoti į Ameriką. „Mums reikia jaunų, 
darbščių ir energiškų, tokių, kaip Tu. Taigi, gavęs šitą laišką, — 
rašo 1897.IIL1. kun, A. Kaupas J. Tumui,—tuojau, nieko nelauk- 
damas, imkis savo mantą po pažasčia ir brauk per sieną“.7!) 
Toliau tame pačiame laiške kun, Antanas Kaupas rašo, kad ame- 
rikiečiams „nereikia kunigų perdaug dievotų arba liurbių arba 
paisančių pinigų; bet energingų, taktingų ir teisingų, t. y. mo- 
kančių vesti parapijos reikalus. Atvażiuok, ir būsi perlu tarpe 
mūsų kunigų“.?) Kitame laiške 1897 .III.29. kun. A. Kaupas 
rašo, kad jis kun. J. Tumą pristatęs vyskupui, kaipo vieną ge- 
riausių kunigų vyskupijoje, ir vyskupas liepęs kun. J. Tumą 
kuo greičiausiai atitraukti į Ameriką.) Kun. J. Tumui paabe- 
jojus dėl mokslo, kun. A. Kaupas jį ramina, „kad mokslu dar 
visa galva peraugsi mus visus, kurie Europoje mokinomės, o ame- 
rikiečių nėra ko bijoti. Tokių, kaip tu, mums daug reikia“) 
Amerikoje, A. Kaupo nuomone, kun. J. Tumas laisvai galėsiąs 
dirbti Bažnyčiai ir lietuvybei, liksią dar pakankamai laiko ir li- 
teratūrai. Kun. A. Kaupas jau buvo suradęs kun, J. Tumui Ame- 
rikoje gerą parapiją. 

Karšti kun. A. Kaupo kvietimai bei raginimai kun. J. Tumo 
nepaviliojo, ir jis į Ameriką neišvažiavo. Čia daug nusvėrė kun. 
Aleksandro Dambrausko, buvusio už katalikystę ir lietuvystę 
penkerius metus ištremto į Ustiužnos miestą, balsas. Kun. A. 
Dambrauskas patarė kun. J. Tumui niekur nebėgti, bet budriai 
iki paskutiniosios stovėti savo sargyboje, tęsti savo pradėtą dar- 

bą.'5) To svarbaus ir įtikinamo buvusio tremtinio balso kun, 
J. Tumas paklausė ir, toliau dirbdamas savo darbą, laukė baus- 
mes. Atlikęs bausmę, jis vėl tikėjos po penkerių metų grįžti į 
Lietuvą ir toliau čia dirbti, Išbėgus gi į Ameriką, nebebus gali- 
ma grįžti į Lietuvą, nes grįžusį dar smarkiau baus. 

Suaudrintoje ir rūpesčių iškankintoje kun. J. Tumo sieloje 
atbunda motinos mistinis religingumas. Jis, nebesitikėdamas su- 
laukti pagalbos iš žmonių, šventai tiki jos gausiąs iš aukščiau. 
Kun. J. Tumas iš namų arešto paslapčiomis bėga į Vilniaus Auš- 
ros Vartų Švenčiausiąją Panelę, Jis tvirtai įsitikinęs, jog jam rei- 
kią pasiekti tą vietą, ir jis Rusijos nebematys, iš tėvynės nebebus 
išrautas, nes Aušros Vartų Švenčiausioji Panelė iš senų senovės 
visos Lietuvos locus asyli — prieglaudos vieta.”*) 

Pasiekęs savo Užtarytoją, jis karštai improvizuotai meldžia- 
si, Pasimeldęs ir tvirtai įsitikinęs, kad jam maskoliai dabar nebe- 
pavojingi, kun. J. Tumas nurimo, pakilo nuotaika, sugrįžo pir- 
mykštė dvasios pusiausvyra. Pargrįžęs namo ir nebegalėdamas 
dėl namų arešto niekur išeiti, jis turėjo daug laiko ir jį sunaudojo 
literatūrinei kūrybai. 

Maždaug tuo pat metu kun. J. Tumas išsiuntė vidaus reika- 
lų ministeriui prieš tris mėnesius parašytą laišką. Tas laiškas bu- 
vo parašytas sužinojus, kad kun. J. Tumas esąs kaltinamas sun- 
kiuoju politikos nusikaltimų Baudžiamojo Statuto 129 $, t. y. uż 
norą ir kėsinimąsi pakeisti esamąją tvarką. Laiške vidaus reika- 
lų ministeriui kun. J. Tumas prisipažino, kad lietuviškas knygas, 
kaip ir daugumas lietuvių, skaitąs ir jomis dalinąsis su kitais, nes. 
be savos spaudos negalima esą gyventi. Knygų skaitymas tai ne 
kėsinimasis prieš esamąją tvarką, bet natūralus ir teisingas kiek- 
vieno žmogaus reikalas. Jeigu lietuviams būtų laisvai leidžiama 
spausdinti savo knygas, tai tuomet jie nebūtų kaltinami einą prieš 
rusų tvarką. Todėl kun. J. Tumas prašo save bausti ne 129 $, bet 
kuriuo kitu paragrafu, Laiškas buvęs parašytas griežtai ir kiek 
stačiokiškai, Pirmiau to laiško nedrįso siųsti, nes jis dar labiau 
galėjo pakenkti. Tačiau dabar kun. J. Tumą kažkokia jėga pa- 
stūmėjo tą laišką paimti ir įduoti paštininkui, kad jis kartu su. 
kita korespondencija nuveżty į paśtą.77) 

Laimingo įvykio dėka tas laiškas kun, J. Tumui padėjo. Mat, 

Vilniaus general gubernatoriaus prašymas, kad ministeris pa- 
tvirtintų jo administracinį sprendimą — kun. J. Tumą ištremti 
— ir kun. J. Tumo reikalavimas, kad jo netremtų, atėjo į Petra- 
pilį kaip tik tuo laiku, kada vidaus reikalų ministeris buvo iške- 
liavęs, o jį tuokart pavadavo katalikams palankus svetimųjų ti- 
kėjimų departamento direktorius viceministeris Mosolovas. Jis 
general gubernatoriaus sprendimo nepatvirtino ir kun. J. Tumo 
neištrėmė: pakako namų arešto,?8) 

Brolio likimas buvo daug skaudesnis, Jis trejus metus išsė- 
dėjo Petrapilio politiniam Krestų kalėjime, paskui dvejus metus 
buvo ištremtas į Besarabiją. Kalėjimas ir tremtinio gyvenimas 
gerokai aplaužė jo impulsyvų charakterį, Sugrįžęs į tėviškę, mė- 
gino ūkininkauti, bet suardytą ūkį dėl lėšų stokos buvo sunku 
atstatyti. Tad brido dar į didesnes skolas ir pagaliau jis savo 
ūkį už skolas perleido kitiems, o pats vėl su šeima išklydo į svie- 
tą. Malaišiams keliantis į vienkiemius, Tumų sodyba buvo išar- 
dyta, Tokiu būdu, anot kun. J. Tumo-Vaižganto, brolis pralaimė- 
jo tėviškę iki paskutinio kiemo akmenėlio, Taip, kad dabar „nec 
locus, ubi Troia fuit", nė žymelės, kur buvo graži ir turtinga 
Tumų sodyba, kur stovėjo daug trobesių, augo sodas ir medžiai, 
kur kluonas ir du šuliniu, Tai labai skaudu atsiminus, — sako 
kun, J. Tumas, — lyg tau kas būtų praeitį iśrovęs,”) 

Kun. J. Tumas, visa siela prisirišęs prie tėviškės, labai jos 
gailejos. Bet ir jis savo tėviškės negalėjo išgelbėti, nes visus sa- 
vo ir skolinamus pinigus išleisdavo lietuvių spaudiniams. Anais 
laikais lietuviai veikėjai buvo idealistai: pirmon vieton jie staty- 
davo tautos reikalus, o tik paskui savo ir giminių. 


VII 


Spaudos draudimas, kaip esame minėję, smarkiai trukdė 
lietuvių kultūrinį kilimą. Konspiratyvinis veikimas buvo pavo- 
jingas ir daugelį baidė, Be to, gabenant per sieną, daug spaudinių 
žūdavo žandarų rankose, nepasiekę skaitytojų. O ir tie, kurie 
pasiekdavo skaitytojus, būdavo, palyginti, menkučiai, ir juos 

skaitydavo tik drąsesnieji, labiau tautiškai susipratę, Kokybiš- 
kai ir kiekybiškai lietuvių spaudinius buvo galima pakelti tik 
esant spaudos laisvei. Todėl lietuvių spaudos laisvė buvo di- 
džiausia visų Lietuvos veikėjų svajonė. Jie visokiais būdais kla- 
bino rusų vyriausybę, kad ji leistų lietuviams spaudą. 

Prieš rusų caro Mikalojaus II-jo vainikavimą Juozas Tumas 
per Petrapilio Dvasinės Akademijos profesorių kun, Pranciškų 
Karevičių pasiuntė Mosėdžio ir Skuodo valsčių prašymus carui 
grąžinti lietuviams spaudą. Prašymuose tarp kito ko buvo grasi- 
namai pažymėta: jeigu rusai nesugrąžinsią lietuviams spaudos, 
tai žmonės ir toliau bus priversti kreiptis į Prūsus ir iš ten laukti 
Rusijoje draudžiamos šviesos. Prof. kun, Karevičius iš pradžių 
buvo paabejojęs, ar siųsti į Maskvą prašymus. Jis bijojo, kad val- 
džia neapkaltintų pasirašiusių prašymą valstiečių maištininkais 
ir nesukištų jų į kalėjimus. Tačiau įvertinęs kun, J. Tumo žygį — 
viename prašyme buvo surinkta 72 parašai, o antrame 74 — jis 
žemaičių prašymus pasiuntė į Maskvą, į carui prašymų ir skun- 
dy komisiją.50) 

Kun. J. Tumas tokių prašymų carui, vidaus reikalų ir švie- 
timo ministeriams parašė bent kelioliką ir jų nuorašus išvežiojo 
po paprūsės ir kitus artimesnius valsčius. Juose buvo rimtai ar- 
gumentuojamas lietuviams spaudos reikalingumas ir nurodoma 
ta žala, kurią spaudos draudimas daro lietuvių tautai ir pačiai 
rusų valstybei.?!) 

Kai kuriuose švietimo ministeriui rašytuose prašymuose 
buvo reikalaujama į pradžios mokyklas įvesti lietuvių kalbą. 
Prašymas motyvuojamas tuo, kad lietuviai nepasitiki ir nemėgs- 
ta dabartinės pradžios mokyklos dėl šių priežasčių: vaikai nuo 
pat pradžios negirdi nė vieno savo gimtosios kalbos žodžio. Mo- 
kytojai, ir mokėdami lietuviškai, tyčia apsimeta nemoką; „tai 
ne tik keista mums, — sako prašytojai, — bet ir sunku vaikams, 
kuriems rusiškieji garsai iš pradžių esti svetimi ir juos kankina, 
kai jų neišaiškini suprantama kalba”; mokykla neišmoko vaikų 
skaityti lotyniškomis raidėmis, be kurių negalįs išsiversti nė vie- 
nas lietuvis. Todėl lietuviai esą verčiami šalia valstybinės mo- 
kyklos ieškoti privatinės, valdžios persekiojamos. Tai esą ne- 
nuoseklu: valdžia nepersekiojanti slapta gaunamų maldaknygių, 

kurias kiekvienas lietuvis nešas į bažnyčią, bet persekioja abė- 
cėles ir mokslą iš jų; negina vartoti, o gina pirkti. Toliau nurodo- 
ma, kad mokyklose religijos mokyti esą gana sunku, nes kunigus 
už bet kokį mažmožį pati liaudies mokyklų direkcija šalinanti. 
Be to, religijos verčiama mokyti vaikus neįprasta kalba ir iš 
rusiškų vadovėlių, o tuo tarpu tik motinos kalba tepalenkia vai- 
kų širdis į pamaldumą ir sužadina apsakomųjų daiktų meilę. 

Tad prašytojai ir pageidauja, kad lotyniškomis raidėmis 
skaityti ir rašyti būtų mokoma nors pirmuosiuose dviejuose sky- 
riuose ir kad religijos būtų galima mokyti iš lietuviškų lotyniš- 
komis raidėmis vadovėlių, kurių lietuviai turį ir esą galima pasi- 
rinkti geriausias,$?) 

Rusų vyriausybės, žinoma, tie prašymai neįtikino. Ji supra- 
to juos esant vieno žmogaus rašytus ir palaikė agitacija. Tačiau 
lietuviams tie prašymai buvo naudingi: jie žadino žmonėse tau- 
tinį susipratimą ir kėlė lietuvių spaudos reikalą. Tie prašymai 
taip pat buvo puiki prieš rusų valdžią agitacija, kurią kun, J. Tu- 
mas plačiai ir sumaniai panaudojo. 

Kun. J. Tumui taip pat rūpėjo ir organizacinis veikimas. 
Kad galėtų viešai ir plačiai liaudyje veikti bei ją blaivinti, jis 
sumano Mosėdyje įsteigti blaivybės draugiją. Tam tikslui para- 
pijonų vardu rašo vyskupui M. Paliulioniui prašymą, kad šis gau- 
tų iš valdžios draugijos patvirtinimą, o steigėjams suteiktų savo 
ganytojišką palaiminimą. Prie prašymo prideda savo parašytus 
plačius įstatus „Ustav Masiadskago Obščestva Trezvosti“. Ir 
iš žurnalo „Viestnik Trezvosti' savo straipsnio „Ob upotreb- 
lenii alkogolia litovcami i o borbie s nim" atspaudą. Kun. J. Tu- 
mas tikėjos, kad vyskupo prašoma rusų vyresnybė leis įsteigti 
blaivybės draugiją. Tačiau vyskupas straipsnio atspaudą sau pa- 
siliko, o prašymą per savo sekretorių kan. A, Karosą sugrążi- 
no. Jis net nemėgino prašyti: vistiek, girdi, nieko nebus.?3) 

Kun. J. Tumui rodės, kad lietuvių veikėjai ne tik liaudį 
turi judinti, bet ir rusų vyriausybei skelbti lietuvių reikalavimus, 
rodyti pasauliui lietuvių gyvybės ir veiklos ženklus. Todėl dar 
1895 metais „„Apžvalgoje“ jis ragino lietuvius „apsireikšti su 
visu tuo, kas jau padaryta, tiems, kurie buvo apie mūsų esimą 
beužmirštą; duoti apie save žinią Europos žmonėms.''84) 

VIII 


Kun, V. Jarulaičiui prašant, J. Tumas 1898 m. rugpiūčio 
mėn. 10 dieną iš Mosėdžio buvo perkeltas vikaru į Kulius. Čia 
kun, J. Tumas atliekamu nuo parapijinių pareigų laiku toliau tęsė 
savo pradėtuosius darbus — redagavo „Tėvynės Sargą' ir platino 
draudžiamąją lietuvių kalba literatūrą. Kuliai, nuošalus Žemai- 
čių užkampis, buvo patogi vieta slaptam bei pavojingam kun. 
J. Tumo darbui. Kulių parapija didelė ir plati, o susisiekimas dėl 
kelių stokos sunkus, tai ir žandarai ten ne taip dažnai trankyda- 
vos, Kuliai kun. J. Tumui dar ir tuo buvo patogūs, kad jie neto- 
li nuo rusų-vokiečių sienos: iki Gargždų pereinamojo punkto tik- 
tai 20 kilometrų. Taigi, esant netoli sienai, buvo galima greitai 
susisiekti su Prūsais, iš ten gabentis draudžiamosios literatūros, 
o į Tilžę siųsti rankraščius. Be to, pačiame pasienyje, tarp dviejų 
sargybos linijų, kun.J. Tumas susirado ištikimą ūkininką Girgž- 
dį, kuris padėdavo per sieną gabenti knygas ir rankraščius. 

Per sieną pervežtąją literatūrą slėpdavo klebonijoje; čia ji 
būdavo paskirstoma knygnešiams, kurie ją toliau gabendavo ir 
tarp žmonių platindavo. Kulių klebonija buvo didelė, perdirbta 
iš buvusio vienuolyno, todėl joje buvo apsčiai vietos knygoms 
ir laikraščiams paslėpti. Pats gi kun. J. Tumas per trejus metus 
jau buvo gerai įpratęs slaptai dirbti lietuvių kultūrinį bei drau- 
džiamųjų knygų kontrabandos darbą. Tą jo darbą žinojo tik ar- 
timiausi bei patikimiausi bedradarbiai. Net pats parapijos kle- 
bonas Vincas Jarulaitis daugiau kaip metus nežinojo, ką slaptai 
veikia jo vikaras klebonijoje ir kokį didelį kultūros bei visuo- 
menės darbą jis dirba už klebonijos sienų. 

Kun, Vincas Jarulaitis (dabar garbės kanauninkas ir Šiaulių 
sunkiųjų darbų kalėjimo kapelionas), šviesus ir susipratęs lie- 
tuvis, vėliau žymus visuomenininkas ir lietuvių atstovas Rusų 
Dūmoje, jeigu būtų žinojęs savo vikaro slaptąjį veikimą, tai, be 
abejo, ne tik jam nebūtų trukdęs, bet dar būtų ir padėjęs. Ka- 
dangi laikai buvo neramūs, o darbas pavojingas, tai kun. J. 
Tumas ir nesiskelbė savo klebonui, gal būt, bijodamas, nelai- 
mei ištikus, jį įklampinti. Juk anais laikais tik atsargūs ir pri- 
tyrę konspirantai šiaip taip galėjo išvengti kalėjimo, 

Metus su viršum kun, J. Tumui Kuliuose išvikariavus, kle- 
bonas V. Jarulaitis buvo perkeltas į Plungę, o į jo vietą atkeltas 
kun, St. Durskis. Nors ir su naujuoju klebonu kun. J. Tumas 
taip pat kuo geriausiai sugyveno, tačiau jo į savo tautišką veiki- 
mą netraukė, nes parapijos klebonui ne labai ir būtų tikęs slap- 
tas konspirantinis darbas. Juk kai kurie šviesesni lietuviai kle- 
bonai tam darbui visa širdimi pritarė, bet patys jo nedirbo, net 
ir jaunuosius tėviškai nuo jo atkalbinedavo. Pats gi kun. J, Tu- 
mas, reikalui esant, nei nuo vyresniųjų nei nuo jaunesniųjų savo 
konfratrų nesislėpė ir nesigynė slaptai dirbąs lietuvių laikraš- 
tininko ir lietuviškų spaudinių kontrabandininko darbą. Tačiau 
netrukus pats gyvenimas keletą kartų skaudžiai jį pamokė, jog 
vis dėlto reikia būti atsargesniam. 

Kiek anais spaudos draudimo laikais reikėjo būti atsargiems 
net su draugais bei pažįstamais, vaizdžiai mums rodo šis šiurpus 
kun. J. Tumo gyvenimo įvykis. 1899 m. Žarėnų vikaras Kaz. 
Bakšys parašė į Kulius kun. J. Tumui laišką, klausdamas, kiek 
jis turįs mokėti pasižadėtojo nario mokesčio slaptoms kunigų 
spaudos platintojų ir apsidraudimo nuo ištrėmimo draugijoms 
ir kas esąs tų draugijų šefas — vyskupas M. Paliulionis ar jo sek- 
retorius kan. A. Karosas. Kun. J. Tumas laišku pranešė, kiek 
Kaz. Bakšys turįs mokėti minėtoms draugijoms ir tarp kitko pa- 
žymėjo, kad jis negerai darąs, siųsdamas konfidencialų laišką 
per paštą ir jame be reikalo minėdamas pavardes; taip daryti 
esą pavojinga. Toliau kun, J. Tumas pažymėjo, kad iš savo kur- 
sinių draugų apsidraudimo draugijai pinigus rinkti esąs paskir- 
tas jis pats, t. y. J. Tumas, taip pat jis esąs spaudos platintojų 
draugijos pirmininkas. Baigdamas kun. J. Tumas prašė būtinai 
šį jo laišką perskaičius tuojau sudraskyti, o atsaką duoti per 
pasiuntinę, kuri šį laišką jam įteiks. Parašęs laišką, kun, J. Tu- 
mas jį išsiuntė ne paštu, bet įdavė patikimai davatkai nunešti į 
Žarėnus, įduoti pačiam Bakšiui į rankas ir palaukti jo atsako. 

Pasiuntinė sugrįžo be atsako. Ji pranešė, kad kun. K. Bak- 
šys, perskaitęs kun. J. Tumo laišką, pasakęs „gerai“ ir įsidėjęs 
jį sau į kišenę, o jai parnešti nedavęs jokio rašto. Tos žinios 
kun, J. Tumui pasirodė nieko gero nelemiančios; jis ėmė nerimti 
ir graužtis, kam taip atvirai viską parašęs savo kolegai. 

Kun. Kaz. Bakšys, kilęs iš sulenkintos Pabaisko par., buvo 
kursinis kun. J. Tumo draugas. Tačiau kun. J. Tumas jo arčiau 
nepažino, su juo nedraugavo, nes K, Bakšys buva keisto ir ne- 
draugiško būdo žmogus. Seminarijoje jis visuomet buvo savyje 
užsidaręs, atsiskyręs, niekam savo sielos neatvėrė ir su niekuo 
nebičiuliavo. Seminarijos draugai jo lenkės. 1893 m. jis kartu 
su J. Tumu buvo įšventintas kunigu, Nuo to laiko nieko kun. J. 
Tumas apie savo kursinį draugą nebegirdejo. 

Kun. K. Bakšys kunigavo blogai. Tie jo ganytojiški blogumai 
ypač paryškėjo jam nuvažiavus vikarauti į Žemaičių Žarėnus 
pas kleboną Lomaną. Žarėnų apylinkėje yra daug bajorų, su ku- 
riais netrukus sulenkėjęs kun. K. Bakšys susipažino. Pas vieną 
bajorą tarnavo mokytoja Račkevičaitė. Kun. K. Bakšys ją įsi- 
mylėjo, ir juodu dažnai drauge būdavo. Kun. K. Bakšiui mišias 
laikant, Račkevičaitė visuomet būdavo zakristijoje. Po mišių juo- 
du susikabinę traukdavo į kleboniją, o po pusryčių ilgam užsi- 
darydavo vikariate, Klebonas Lomanas ir parapijonys tokiu ne- 
gražiu kun. K. Bakšio elgesiu buvo baisiai pasipiktinę. Bet kun. 
K. Bakšys į tai nekreipė dėmesio. Juo toliau, juo labiau kun. 
K. Bakšio ir Račkevičaitės santykiai darėsi meilesni ir viešesni. 
Ant stalo kun. K. Bakšys laikė atvaizdą, kuriame jis buvo drauge 
su savo meiluže. Visa tai labai pykino kleboną, ir jis tą atvaiz- 
dą nusiuntė vyskupui. 

Kun. K. Bakšys, tur būt, jautė būsiąs atleistas iš vikaro pa- 
reigų ir išvilktas iš kunigo rūbų. Ir štai šią kritišką savo gyveni- 
mo valandą, norėdamas išsigelbėti, jis griebias biaurios provoka- 
cijos ir šlykštaus šantažo. O viso to auka pasirenka niekuo ne- 
kalčiausią, labiausiai jaunųjų kunigų mylimą ir daugiausia su 
slaptosiomis kunigų draugijomis susijusį kun, J. Tumą. Tam tiks- 
lui jis parašė kun. J. Tumui mūsų anksčiau jau minėtą laišką, į 
kurį atrašydamas, kun. J, Tumas daug paslapčių išpasakojo. Jas 
kun. K. Bakšys ir panaudojo savo skundui Vilniaus prokuratū- 
rai. Apie tą skundą klebonui Lomanui pranešė Žarėnų pašto vir- 
šininkas. Nors jis buvo rusas, bet, matyt, geros širdies ir išmin- 
tingas žmogus. Jis pasižadėjo tą skundą sulaikyti 24 valandas, 
tiek jam leidžia įstatymai, ir per šį laiką klebonas turėjo įkalbėti 
kun. K. Bakšį skundą atsiimti, 

Kadangi klebono santykiai su kun, K. Bakšiu buvo labai 
blogi, tai jis visai atsisakė su skundiku tartis, Dvidešimt keturios 
valandos praėjo, ir skundas buvo išsiųstas. Apie šį skundą suži- 
nojo bajorai Siemaška ir Underevičius. Jie ėmės tarpininkauti 
tarp klebono ir kun. K. Bakśio, Dalykas buvo be galo rimtas: 
skundui pasiekus prokuratūrą, skaudžiai nukentės ne tik kun. 
J. Tumas, bet ir visi tie kunigai, kurie buvo slaptosios organiza- 
cijos nariai, Pagaliau po karštų derybų, tarpininkaujant bajorams 
Siemaškai ir Underevičiui, buvo susitarta, kad klebonas tuojau 
sės į arklį ir važiuos pas vyskupą atsiimti savo skundo, o kun. 
Bakšys telegrafuos į Vilnių, kad jo siuntinį sugrążinty. Tokiu 
būdu iš kun. J. Tumo provokatoriškai išgautas laiškas draug su 
K. Bakšio skundu buvo sugrąžintas. Tačiau kun. K. Bakšys to 
laiško nesunaikino ir žadėjo, reikalui esant, vėl jį panaudoti. 
Tai sužinoję Siemaška ir Underevičius per pasiuntinį davė kun. 
J. Tumui žinią, kad jis pats nuvažiuotų pas K. Bakšį ir iš jo ku- 
riuo mors būdu atgautų savo laišką. 

Gavęs žinią, kun. J. Tumas netrukus išsirengė į Žarėnus, Nu- 
plūkęs 50 varstų iš Kulių į Žarėnus, K. Bakšio klebonijoje nebe- 
rado. Jis buvo atleistas iš kunigo pareigų ir gyveno pas vieną 
abejotinos doros dvarininkę, kurį jį ir jo meilužę globojo. Apie 
pavakarę kun. J. Tumas pasiekė exkunigo K. Bakšio gyvena- 
mąjį dvarą. Savo moksladraugį rado apsiželdinusį barzdą, bet 
dar su kunigiškais rūbais. 

Ypatingas buvo moksladraugių, jaunų kunigų ir politinių 
konspirantų susitikimas, 

Kun. J. Tumas, nepaduodamas draugui rankos, lenkiškai 
tarė: 

— Mano laišką gavai? 


— Gavau, 

— Klasta ir vylium? 

— Taip, 

— Jau panaudojai? 

— Dar ne. 

— Vadinas, panaudosi? 

— Taip. 

— Wszak to nikczemność!., — sušuko kun, J. Tumas. 

— A ja to wiem. Manai, kad man tai lengva buvo padaryti? 

— Tuojau grąžink man jį! 

— Nė už ką. Tiek tol nubridus... 

— Atiduokš, provokatoriau, arba aš tave, kaip šunį, čia 
pat nuśausiul—ir siekė į kišenę, kur niekados nesineśiojo ginklo, 

Ir kaip gi nustebo, kai draugas nudžiugo; ūmai praskleidė 
ant krūtinės sutaną ir tarė: 

— Proszę — przyslugę zrobisz, kolego. 

— Darėję ci życie, nikczemniku... Ty i tak mi list zwrócisz. 

Ir prasidėjo dviejų valandų spaudimas ir nepasidavimas, 
kol abu neteko jėgų, ir kun, Juozas Tumas pavartojo hipnozą 
mintimi: 

— Wstaniesz i przyniesiesz... 

Kun. K. Bakšys tikrai, kaip lunatikas, pakilo, pamažu išėjo 
ir taip pat sugrįžo abiem rankom laišku nešinas ir tarė be galo 
nusiżemindamas: 

— Przepraszam cię, kolego, że ja na cós podobnego się po- 
vażyłem. 

Kun. J. Tumas ištraukė savo laišką iš provokatoriaus ran- 
kų ir čia pat jį sudraskė.93) 

Metęs kunigystę, K. Bakšys priėmė pravoslaviją, išvažiavo 
į Petrapilį ir ten, rodos, tarnavo Sveteišem Sinode. Kažkuo 
nusikaltęs, buvo žandarų krečiamas. Žandarui pradėjus vartyti 
jo bute rastą lietuvišką laišką, kun. Bakšys, pagriebęs jį ir tuo- 
jau prarijęs. Tai buvęs kun. J. Tumo laiškas. Tuo faktu jis mėg- 
davęs pasigirti, kad jis nebuvęs toks baisus niekšas, kaip kai kas 
manąs: neįdavęs žandarams nekalto žmogaus. Jei taip iš tik- 
rųjų buvo, tai kun. J. Tumas bus sudraskęs ne savo, bet K. 
Bakšio jam pakištą svetimą laišką. 

Ši nelemta provokacija buvo baisus kun, J. Tumui moralis 
smūgis, gili širdies žaizda, kurios laikas ligi pat mirties neiśdilde, 
Kun. J. Tumui, visa siela atsidavusiam lietuvystei žadinti, lie- 
tuviškai spaudai gaminti ir platinti, be galo žema ir šlykštu buvo, 
kad moksladraugis kunigas, moters paviliotas, griebiasi tokios 
niekšiškos provokacijos. Suprantamas dalykas, kad tos konspi- 
rantą veikėją užklumpančios audros, netikėti pavojai neatšaldė 
romantiškai nusiteikusio Tumo, bet dar daugiau skatino veikti. 

IX 


Kuliai, kun. J. Tumui į juos atkilus, tapo lyg konspirantinio 
lietuvių veikimo centru, iš kurio po Žemaičius ir Aukštaičius 
plisdavo knygos ir laikraščiai. Į Kulius atvažiuodavo knygnešiai 
pasiimti draudžiamosios literatūros; čia atvykdavo knygų pasi- 
imtų Jovaras, Valančikė iš Šiaulių ir kiti. 

Į Kulius atvažiuodavo kai kurie žymesnieji lietuvių veikėjai 
pasitarti lietuvių spaudos reikalais. Kuliuose vasaromis viešė- 
davo vyskupo Paliulionio sekretorius kan. Ant. Karosas, dabar- 
tinis Vilkaviškio vyskupas ir kun. Aleksandras Dambrauskas- 
Jakštas, nuo 1900.X.10. taip pat vyskupo Paliulionio sekreto- 
rius. 1900 m. į Kulius buvo atvykęs Žvingių klebonas kun, Pa- 
kalniškis-Dėdė Atanazas. Su kun. Al. Dambrausku kun, J. Tu- 
mas tardavos ir svarstydavo lietuvių spaudos ir literatūros da- 
lykus. O pasitarti buvo ko, nes nuo 1897 m. Nr. 12 beveik visa 
„Tėvynės Sargo" redagavimo našta gulė ant vieno kun, J. Tumo 
pečių. Jis apie penkerius metus „Tėvynės Sargo” redakciją ne- 
šiojosi savo sutanos kišenėse. 

— Visa mano leidžiamojo „Tėvynės Sargo” laikraščio re- 
dakcijos medžiaga guli štai apatinių kelnių kišenėje, — šypso- 
damas rodo kun, J. Tumas 1900 m. žiemą aplankiusiam jį kun. 
K. Pakalniśkiui, 

— Iš tikrųjų tavo kelnių kišenės storokos ir išsipūtusios, — 
juokias kun, K. Pakalniškis. — Gali jas „angelai sargai" paste- 
bėti ir pakratyti. 

— Gal „angelai sargai" turės tiek gėdos ir mandagumo, 
kad nelis į mano apatinių kelnių kišenes, — atsako, linksmai nu- 
siteikęs, judrusis „Tėvynės Sargo” redaktorius. 

Kun. J. Tumas rūpinosi visais redakciniais ir administra- 
ciniais „Tėvynės Sargo” reikalais, stengės jį įvairinti ir tobulinti. 
1899 m. jis su kun. Al. Dambrausku sutarė bene būsiant tiksliau 
ir naudingiau „Tėvynės Sargą“ leisti keimarinį, sudėtą iš A ir B 
dalių. Pavojingoji A dalis turėjo būti žmonių daugiau slepiama, 
nes ten būdavo labiau piktesnių ir smarkesnių straipsnių prieš 
rusų vyriausybę ir jos netikusią tvarką. Tą leidinį sučiupus, ir 
bausmė būdavo didesnė: sučiuptasis buvo baudžiamas ne tik 

už lietuvišką, bet ir už priešvalstybinį leidinį. B dalis buvo ma- 
žiau pavojinga, ir ją žmonės viešiau galėdavo laikyti, 

Per penkerius metus „Tėvynės Sargas" gerokai paplito tarp 
žmonių ir įgijo daug simpatijų ir antipatijų. Daug būdavo „Tė- 
vynės Sarge” korespondencijų iš įvairių Lietuvos vietų ir šiaip 
įdomių straipsnių. Ėmė rastis ir tokių straipsnių, kurie savo tu- 
riniu netiko „Tėvynės Sargui ', skirtam daugiausia liaudžiai, Tad 
kilo gyvas reikalas steigti inteligentams naujas laikraštis. Tokio 
laikraščio reikalingumą pirmas pajuto kun. J. Tumas, kuriam 
dažnai tekdavo susidurti su lietuvių inteligentais, Glaudesniam 
ir platesniam lietuvių inteligentų bendravimui išplėsti būtinai 
reikėjo tam tikro laikraščio. Medžiagos tokiam laikraščiui bu- 
vo pakankamai, tik lėšų trūko; aišku buvo, kad iš prenumeratos 
jis neišsilaikys. Todėl kun. J. Tumas pradėjo ieškoti būsimam 
laikraščiui aukų iš turtingesnių kunigų. 

Simpatingam, įtakingam ir daug su kuo pažįstamam „Tė- 
vynės Sargo' redaktoriui aukų surasti ne taip jau sunku buvo. 
Jis nuvažiavo į Vadoklius pas kun. Joną Balvočių-Gerutį (1842- 
1915). Nors tai buvo jau senyvas kunigas, tačiau susipratęs lietu- 
vis, besidomįs lietuvių spauda ir ją šelpiąs. Kun. J. Tumas išdėstė 
kun. J. Balvočiui savo reikalą ir paprašė lėšų. Iš pradžių kun. 
J. Balvočius atsikalbinėjo neturįs pinigų, bet J. Tumas mokėjo 
prikalbėti dosnųjį kleboną, ir jis sutiko duoti.“6) Už gautuosius iš 
kun. J. Balvočiaus 885 rub. kun, J. Tumas pradėjo leisti pirmąjį 
lietuvių inteligentams skiriamą „Žinyčios“ žurnalą. Kadangi me- 
džiagos pirmajam numeriui kun, J. Tumas jau iš anksto turėjo 
paruošęs, tai gavęs pinigų, tuojau jį pradėjo spausdinti. 1900 m. 
pasirodė „Žinyčia“, kvartalinis laikraštis, paskirtas apšviestes- 
niems lietuviams. Tilžėje 1900 m. 

„Žinyčią“ redagavo kun. J. Tumas. Jos buvo spausdinama 
po penkius šimtus egzempliorių kiekvieno numerio ir buvo keti- 
nama per metus išleisti po tris numerius. Tačiau dėl lėšų stokos 
šis ketinimas neįvykdytas. 1900 m. buvo išleisti du numeriai — 
Nr. 1, 155 p., Nr. 2, 96 p.; 1901 m. — vienas Nr. 3, 99 p. ir 1902 m. 
taip pat vienas dvilypis Nr. 4-5, 127 p. 1902 m., kun, J. Tumą 
iškėlus iš Žemaičių, nebebuvo kas „Žinyčios" lėšomis ir leidimu 
rūpinas, tad kun. A. Milukas pasiėmė iš kun, J. Tumo visą „Ži- 

nyčios“ medžiagą ir 1903 m. ją suliejo su Amerikos „Dirva“ į 
„Dirvos-Žinyno“ žurnalą, kuris toliau sėkmingai tęsė „Tėvy- 
nės Sargo” ir „Žinyčios“ pradėtą tautinės kultūros darbą. 

„Žinyčiai", anot Vaižganto, rūpėjo, idant inteligentiškai gy- 
venantis sargiečiai ir nesargiečiai kits nuo kito galėtų pasimo- 
kyti“") Tam tikslui jos redaktorius kun. J. Tumas-Vaižgantas 
pageidavo, kad į „Žinyčią“ rašytų įvairių pažiūrų ir įsitikinimų 
žmonės, nes ji žadėjo būti mokslo, bet ne politikos žurnalas, 

— Jei visi prisilaikysime moksliškojo objektyviškumo, ypa- 
tingai polemikose, ko tegu neužmiršta nei vienas, norintis „Żiny- 
čioje" patalpinti savo galvojimus, — rašo Vaižgantas, — tai ir 
nesutikdami tuluose dalykuose, galėsime prieteliškai gyventi,5*) 

„Žinyčios“ pagrindiniai tikslai buvo tokie pat, kaip ir „Te- 
vynės Sargo', būtent: religija, lietuvių tautinė kultūra ir kova 
už lietuvių kalbos teises bažnyčioje ir mokykloje. Redaktorius- 
leidėjas J. Tumas-Vaižgantas jos tikslus šiaip nusako: 

— Aukščiausias ir pirmutinis mūsų siekis yra iškariavimas 
sau tikybiškos laisvės sunaudojimo to, ką mums prigimtis sutei- 
kė, o tai: proto ir širdies turtų, kuom trokštame neskundėdami 
pasidalyti su plačiausia sanbrolių visuomene; kadangi tą per 
spausdintą žodį tegal padaryti, o jo mums neduoda,—kovojame 
už jį. Gausios šlovingos dovanos slepiasi senoviškoje lietuvių tau- 
toje; maskoliai ir lenkai dildę — dildę anas, geistų pabaigti dil- 
dyti, — kovojame už sulaikymą bent liekanų garsios tautos; dėl 
to reikalaujame savo kalbai priderančios vietos bažnyčioje ir mo- 
kykloje. Prašalaičiai neįstengtų taip veikiai išterioti tautiškus 
mūsų turtus, jei patys lietuviai nepridėtų prie to darbo šventva- 
giškos savo rankos, — stengiamės visiems lietuviams įkvėpti pri- 
sirišimą prie nuosavių dalykų: raginame branginti juoba savo 
nors mažesnius turtus, neg svetimus, nors didesnius. Energiš- 
kai kovojame gyvu žodžiu, kovojame ir raštu.*?) 

Nuo čia išdėtų tikslų „Žinyčia“ nenukrypo. Jai daugiausia 
rūpėjo lituanistika plačia to žodžio prasme. Pats redaktorius 
Vaižgantas „Žinyčioje" spausdina savo išverstas vyskupo M. Va- 
lančiaus kronikas (Kunigai Žemaičių vyskupijoje, nukoroti iš 
priežasties maišto 1862 m.; Trumpa Kauno bažnyčių istorija; 
Sanrašas Žemaičių Vyskupijos dvasiškųjų, ėmusių dalyvumą 

1830 m. sukilime), rašo apie jų autoriaus 100 metų sukaktuves. 
K. Macius (Samogita) duoda gražų ir išsamų straipsnį apie mū- 
sy liaudies dainas (Prasmė ir gražumas Lietuvos dainų). Vaiż- 
gantas „Žinyčioje" paskelbė apsčiai medžiagos kun, A. Pabrėžos 
biografijai, A. Jakštas rašo apie lietuvių rašytoją kun. Aldoną 
Lideikį (Kunigas — Lietuvis), apie lotynišką periodą lietuviš- 
koje literatūroje, apie lietuviškuosius  Šventraščio vertimus. 
„Žinyčioje“ taip pat gana daug recenzijų. 

Ypatingai „Žinyčiai" rūpėjo lietuvių kalbos dalykai. Juos 
įvairiais atžvilgiais gvildena Vaižgantas, Adomas Jakštas, An- 
drius Dubinskas (Ūkiškis), Dr. J. Spudulis ir kiti, Iš žilosios lie- 
tuvių praeities žinių teikia Dr. Jonas Basanavičius, Dr. Vincas 
Pietaris, kun. J. Žilinskas etc.. „Žinyčioje“ ne kartą użtinkame 
raginimus rinkti savo tautos istorinius palaikus, rašyti kronikas 
ir tt. Paliečia „Žinyčia' šiek tiek ir Lietuvos ekonominius rei- 
kalus (Dumbrės „Priežastis lietuvių išeivystės'). Kadangi XIX a. 
pabaigoje ir XX a. pradžioje lietuviai kovotojai už savo tautos 
atgijimą daugiau dėmesio kreipė į lituanistiką, negu į bendrąjį 
mokslą, tai ir „Žinyčioje“ mažai apie jį rašoma, Ten vos trejetas 
tos rūšies didesnių straipsnių: Kelmelis rašo „Istorija darbo", 
P. B(ūčys) nagrinėja, kas tai yra civilizacija, ir Vaižgantas iš- 
vertė prof, Hibbeno „Apie saupažintį“, 

Apsčiai „Žinyčioje“ yra dailiosios literatūros. Eilėraščių jai 
yra davęs Margalis, A. Jakštas, M. Dagilėlis ir k.; o beletristikos 
— Šatrijos Ragana ir Dėdė Atanazas. 

Matome, kad „Tėvynės Sargas" su „Žinyčia“ varė platų mū- 
sy tautinės kultūros barą. „Tėvynės Sargas" švietė liaudį, žadino 
ir kėlė jos tautiškumą, o Žinyčia" organizavo mūsų inteligentų 
jėgas mokslui, aiškino ir moksliškai grindė mūsų tautinės kultū- 
ros pagrindus, Susivokus daugiau inteligentinių pajėgų, visuome- 
ninis gyvenimas darės judresnis ir sėkmingesnis, 

Plačiai dirbdamas laikraštininko ir organizatoriaus darbą, 
kun. J. Tumas ieškojo pažinčių tarp inteligentų, o ypač tarp to- 
kių žmonių, kurie jo darbą ir sumanymus galėtų pinigais pa- 
remti, Atvažiavęs į Kulius, jis per savo kleboną susipažino su ku- 
nigaikščiu Mykolu Oginskiu ir netrukus juodu tapo gerais bi- 
čiuliais. Kunigaikštis Mykolas, kaip ir jo tėvas Iriniejus??), buvo 

Vilniaus universiteto romantikų nuotaikos žmogus ir artimai 
santykiavo su liaudimi, Mokėjo puikiai žemaitiškai, mėgo liaudį, 
važinėdavo į žemaičių vestuves, krikštynas, domėjos lietuvių 
literatūra ir duodavo pinigų lietuviškiems spaudiniams. 

Susipažinęs su Mykolu Oginskiu, kun. J. Tumas dažnai jį 
aplankydavo. Mykolas, matyt, jį labai mėgo; davė 100 rublių ir 
dar „Tėvynės Sargui' leisti. O, žinodamas kun. J. Tumą nepi- 
ningą esant, jam išvažiuojant į Micaičius per savo administra- 
torių Mykolas atsiuntė 200 rublių ūkiui įsitaisyti. Kun, J. Tumas 
tuos pinigus priėmė, kaip paskolą, ir parašė tam tikrą raštelį, 
bet Mykolas tą raštelį sugrąžino. 

Visai kitoks buvo Mykolo pusbrolis, caro Aleksandro II-jo 
sūnus, Bagdonas Oginskis. Jam buvo svetimi Lietuvos reikalai 
ir nemalonūs jos žmonės, Nors abu kunigaikščiai buvo bemoks- 
liai, bet Mykolas buvo inteligentiškesnis. Bagdonas buvo buka- 
protis, užsispyrėlis, labai menkas ūkininkas ir be galo šykštus. 
Jo blogai tvarkomas ūkis duodavo didžiausių nuostolių, kuriuos 
jis padengdavo iš banko skolintais pinigais. Lietuvių kultūros rei- 
kalams jis pinigų visai neduodavo. Jo manymu, lietuviams spau- 
dos nereikią, o jei ir spausdinti lietuviškai, tai tik maldaknyges; 
ir to mužikams pakaksią. Todė! žmonės Bagdono nemėgo ir jo 
santykiai su lietuvių inteligentais buvo blogi, 

Kažin kas 1900 metais parašė „Ūkininke“ piktą korespon- 
denciją apie B. Oginskį.?') Kadangi aplinkui Bagdonui rodės ne- 
buvo kito publicisto, kaip kun, J. Tumas, tai jis ir įtarė kun, J. 
Tumą tą korespondenciją parašius. Bagdonas kun. J. Tumą aps- 
kundė vyskupui M. Paliulioniui, Vyskupas buvo smarkus rusų 
priešininkas, uolus katalikas, bet lenkiškos bajoriškos nuotai- 
kos žmogus. Jis supyko, kad kunigas iškoneveikė „katalikų ge- 
radari' ir nutarė kun, J. Tumą iškelti kitur, toliau nuo „nu- 
skriaustojo geradario'. Čia reikia pažymėti, jog kun. J. Tumas 
nebendradarbiavo „Ūkininke“ ir minėtosios korespondencijos ne- 
rašė, Jam teko nukentėti visai nekaltai, Tai buvo kun, J. Tumui 
skaudus smūgis, Sunku buvo skirtis su artimais žmonėmis, dar 
sunkiau buvo palikti tokia patogi „Tėvynės Sargo” atžvilgiu 
vieta. Reikėjo pasiieškoti kito žmogaus „Tėvynės Sargui" reda- 
śuoti. Tinkamiausias tam dalykui žmogus buvo amerikietis kun. 

Ant, Milukas, kuris tuo laiku gydėsi Europoje. Kun, J. Tumas 
prašė Miluką įsikurti kurį laiką Tilžėje ar kur netoli Lietuvos 
ir redaguoti „Tėvynės Sargą'. Taigi, redaktorius jau buvo su- 
rastas, bet trūko lėšų laikraščiui leisti. Tad kun. J. Tumui toliau 
teks jų ieškoti. Be to, nors kun, A. Milukas ir padėjo redaguoti 
„Tėvynės Sargą', tačiau jo faktinuoju redaktoriumi dar dvejus 
metus išbuvo pats kun, J. Tumas-Vaižgantas, 

Iš Kulių kun. J. Tumą ne labai tenorėjo išleisti rusų vyres- 
nybė, kuri nuo 1897 m. spaudos bylos jį uolai sekė. Plungės, 
Rietavo, Palangos ir kitų aplinkinių miestelių policija akylai 
dabojo įtariamąjį ir nuolatos apie jo veikimą pranešinėjo savo 
aukštesnei vyresnybei. Kadangi įtariamasis kun, J. Tumas daž- 
nai slapta, įvairiais reikalais važinėdavo ir pas jį patį gana daug 
svetimų žmonių atsilankydavo, tai žandarams jis rodėsi pavo- 
jingas esamai tvarkai. Nors jo rusų valdžiai nusikalstant ir 
nesučiupo, tačiau žandarai jam geros širdies neturėdavo ir jį 
blogai atestuodavo. Kartą Plungės asesorius, klebono Durskio 
paklaustas, ar kun, J. Tumui nebus trukdoma į kitą parapiją 
persikelti, atsakęs, kad, girdi, iš jų pusės nebūsią kliūčių, tik 
pas žandarus jis turįs prastą opiniją. Tačiau netrukus tas pats 
asesorius paslaptingai kun. J. Tumo klebonui pasakė: 

— Kun. Tumui, o draug ir tamstai vėl uždėta policijos prie- 
žiūra. Dabar, kai atvażiuosiu pas jus, tai jau nebe svečiuotis... 

Dar nepalankiau i kun, J. Tumą žiūrėjo didis latras Rieta- 
vo pristavas. 

— Už čerezčur ostrij jazyčiok imiejet; da, my, mol, za nim 
prismotrim... (Jau per daug aštrų liežuvėlį turi, mes, girdi, jį 
prižiūrėsime...) — kalbėjęs pažįstamiems pristavas. 

Nors kun. J. Tumas ne iš bailiųjų ir žandarų sekimo neiš- 
sigando, tačiau jų įkyrus prie kiekvieno mažmožio kabinėji- 
masis, visokių prasimanytų niekų tauškimas gerokai jį erzino 
ir pagaliau jis pats panoro iš pamėgtųjų Kulių kur kitur persi- 
kelti. Jį dvasinė vyresnybė ketino kelti į Micaičius, kurie 
nors ir menki, bet jam patiko; tik maža buvo vilties į juos pa- 
tekti, Asesorius kun. J. Tumo iš gerai suorganizuotos poli- 
cijos priežiūros nenorėjo išleisti, 

— Mes vietoje — asesorius samprotavo — geriau jį prižiū- 

J. Tuma -Vaižgantas 1901 m. 


rėsime, o kai kitur išvažiuos, tai policija iš naujo turės pra- 
dėti darbą. 

Tačiau vyskupas M. Paliulionis rusų vyresnybei nemėgo 
pataikauti, jos valdininkų užgaidų nepaisė ir ką jau nutarė, tą 
be atodairos griežtai vykdė. Tai žinodamas, kun. J. Tumas 
jautė, kad iš Kulių vyskupo bus iškeltas ir 1901, V. 10, iš Rie- 
tavo, kur du mėnesius pas Dr. Cirtautą gydės akis, rašo vyskupo 
sekretoriui kun. Al. Dambrauskui: 

— Gaila man Kulių dėl jų geografiško padėjimo ir dėl kle- 
bono su džiakonu, ale protas ragina visgi juos apleisti: jei ne 
į filiją, tai bent į kamendorius kur kitur persikelti. Taip jūs 
ir padarykite, kad gausite žinių apie atmetimą manęs. Nurodyti 
vietą man nepatogu ir nedaug tinkamųjų težinau: bus gerai, kur 
tiktai paskirsite. Žinoma, ten geriau, kame klebonas šviesus ir 
mašna labiaus išpūsta, nes mano interesai menki. Ale, tai antras 
dalykas. 


X 


1901 m. liepos mėn. 14 d. kun. J. Tumas buvo perkeltas į Mi- 
caičius kuratu, Iš pradžių jis lyg ir džiaugės naująja vieta ir juo- 
kaudamas 1901.VII 28. rašė kun, Al. Dambrauskui, tuomet vys- 
kupo M. Paliulionio sekretoriui, kad „padėjimas pakilus, į visas 
puses toli matyti, oras sveikas, gyvenimas naujas, žmonės labai 
geri. Na, duonos matau irgi bus, by tik turėčiau 2 rublinių obli- 
gacijų. Apie tai pasirūpinęs galėsiu gyventi kuone taip, kaip ir 
kiti mandarinai". Tačiau kiek pagyvenus, pasirodė ne taip jau 
gerai. Pirmiausia kun, J. Tumui teko susidurti su medžiaginiais 
sunkumais, o netrukus pradėjo jį smarkiai pulti idėjiniai prieši- 
ninkai. 

Micaičių koplytėlė, stovinti Ketūnų Jokūbauskių dvaro lau- 
ko gale, nedidelė ir be cirkulo, Klebonijėlė, špitolė, gyvuliams 
apgriuvusios lūšnelės — štai ir visi trobesiai. Rodės geresnės 
vietos baustiniam tremtiniui sunku buvo rasti. Bet kun. J. Tumas, 
ir čia ištremtas, nenusimena ir iš nuobodumo nepasikaria, At- 

skirtas nuo liaudies, jis susiranda sau artimų žmonių tarp bajorų, 
kuriuos jis stengias įtraukti į kultūrinį ir visuomeninį darbą. 

Atvažiavęs į Micaičius, kun, J. Tumas netrukus susibičiu- 
liavo su inteligentiška ir kultūringa dvarininkų Jokūbauskių šei- 
ma. Dvaro savininkas agronomas Jonas Jokūbauskis, artimas 
istorininko Jokūbauskio giminė, buvo baigęs Rygos politechni- 
kumą, žmogus šviesus ir kultūringas. Jis buvo ne tik dvaro šei- 
mininkas, bet ir Kuršėnų savitarpio bankelio vedėjas. Nors ir 
mažatikis, tačiau bažnyčią šelpdavo ir kunigų nevengdavo. Jo 
žmona, kunigaikštytė Žagelytė iš Pavirinčių, Anykščių parapijos, 
buvo graži, simpatiška, visapusiškai išsilavinusi, gera ir pamaldi 
moteriškė. Jokūbauskių dvaras buvo didelis: tūkstantis dešim- 
tinių žemės ir daug miško. 

Kun. J. Tumas, susibičiuliavęs su Jokūbauskiais, dažnai bū- 
davo jų dvare, Čia traukė ir simpatiški, jį maloniai priimą šei- 
mininkai ir kultūringi jų namai, kuriuose buvo įdomių senvvės 
paminklų. Jokūbauskių dvare jis rado Lauryno Ivinskio mikros- 
kopą, S. Daukanto ir M. Valančiaus autentiškus portretus ir ki- 
tokių senienų. 

Gražų, visuomet gerai nusiteikusį ir gyvą, vaizdingų sąmo- 
jumi trykštantį kun, J. Tumą Jokūbauskiai mėgo; jie padėjo jam 
įsikurti Micaičiuose, Paprašyti duodavo, ko reikėdavo koplytėlei 
ir klebonijėlei. Gavęs iš Jokūbauskių medžiagos, jis pastatydino 
17 sieksnių ilgio gražius trobesius ir atnaujino koplytėlę. Ponia 
Jokūbauskienė tai koplytėlei dovanojo įvairių papuošalų, o pats 
kun. J. Tumas iš Pavirinčių parsivežė altoriui puikų paveikslą. 

Gyvenimo pradžia Micaičiuose, matome, buvo sėkminga. 
Ji paskatino kun. Juozą Tumą nepasitenkinti vien tik savo ko- 
latoriumi Jokūbauskiu, bet siekti daug toliau ir plačiau. Jis ins- 
tinktyviai jautė, kad, norint greičiau atgaivinti Lietuvą, reikia 
prie to darbo pritraukti visus luomus, taigi ir dvarininkus, kurių 
daugumas į Lietuvos reikalus žiūrėdavo abejingai, Atsiskyrę nuo 
liaudies lenkiška kalba ir kultūra, jie gyveno paskendę smul- 
kiuose savo asmens ir šeimos reikaluose. Jų kūrybiniai idealai 
baigė blėsti po storu svetimos kultūros blizgučių sluoksnių. Iš. 
svetur parsivežtieji blizgučiai viliojo akį ir svaiginamai kuteno 
jausmus, bet neragino patiems dirbti ir kurti. Jie migdė, bet 

nešaukė prie naujų kūrybos žygių. Tik smarkus vėjas galėjo 
nušluoti tuos blizgučius ir įžiebti kūrybinę ugnį, tik stipri asme- 
nybė galėjo išjudinti apatišką jų valią ir vėl ją pastūmėti į 
likimo iškreiptą kelią. 

Tokio vėjo jaunieji lietuviai ne veltui laukė. Jį prana- 
šavo besiniaukstąs Lietuvos dangus. Jo pranašu buvo ir kun. 
Juozas Tumas, kuris ir savo gražia, patrauklia išvaizda ir iš jos 
galingai besiveržiančia dvasia visus stipriai veikė. Jeigu ba- 
jorai jo idėjoms ir ne visai širdyje pritarė, tai vis dėlto nepa- 
jegć jam akyse prieštarauti ir su juo idėjiškai kovoti. Jie jo 
raginimams ir sumanymams bent iš pradžių pritardavo ir ža- 
dėdavo padėti; nesigailėjo nė didelių piniginių aukų. Maty- 
damas bajorų palankumą, kun, Juozas Tumas sumano Kuršėnų 
apylinkėje įsteigti plačią labdarių draugiją ir tuo reikalu pra- 
deda propagandą. Darbas sekas ir žada kuo puikiausių vai- 
sių. Štai jis susipažįsta su ponia Gorskiene iš Šaukėnų ir su 
ja išsikalba apie labdarybę. Ponia Gorskienė jo labdarių drau- 
gijos sumanymui pritaria, ragina steigti elgetyną ir tam daly- 
kui skiria 3.000 rublių ir medinį namą, viso apie 7.000 rublių. 
Jokūbauskis duoda didelį akmeninį trobesį; netrūksta pažadų 
ir iš kitų dvarininkų. 

Kurdamas labdarių draugiją, kun. Juozas Tumas turi kuo 
puikiausios progos susidurti su dvarininkais. Susieidamas su 
jais, neiškenčia neiškėlęs lietuviškojo dalyko, energingai nepa- 
agitavęs uż lietuvystę. Tas pačias idėjas jis kiekviena proga 
kelia ir kunigų susirinkimuose. Būdamas iškalbingas ir be galo 
įsitikinęs savo skelbiamomis idėjomis, jis imponuoja jaunie- 
siems ir juos patraukia į savo pusę. Jie kun, Juozo Tumo idė- 
joms pritaria ir lenkiškų tradicijų kratos. 

Tas kun. Juozo Tumo lietuviškasis veikimas baisiai nepa- 
tiko lenkomanams, kurių daug buvo tarp senosios kartos ku- 
nigy ir dvarininkų. Jie pradėjo smarkią akciją prieš kun. 
Juozą Tuma, o tos akcijos korifiejumi buvo Kuršėnų klebonas 
Antanas Eidimtas-Eidėnas. Dar Eidimtas su kun. Juozu Tumu 
buvo nesimatę ir nepasižinę, o jau apie vienas antrą daugiau 
žinojo, negu kad iš tikrųjų buvo. Akyse Eidimtas kun, J. Tu- 
mui buvo kuo maloniausias, bet už akių jį smarkiai puolė, 

Kun. A. Eidimtas buvo gabus žmogus, teol, magistras, 
gerai mokąs kelias kalbas, bet nesimpatiškas ir didelis užsi- 
spyrėlis. Jau tuomet jis savo talentais nebešvietė, nieko nebe- 
skaitė, nors dievai žino kuriam galui dar parsisiųsdino „Severo 
Zapadnoje Slovo”. Parapija jo nemėgo, net nekentė. Bajorai, 
kurių gana daug apie Kuršėnus, tik bijodami prastesnį gauti, 
jį palaikydavo ir, reikalui esant, prieš vyskupą užtardavo. 
Akyse bajorai jam pataikaudavo, o už akių jį pašiepiamai lite- 
ratu vadindavo, nes jis labai gerai ir stropiai redaguojąs įskun- 
dimus — že bardzo dobrze i gorliwie redagóje donosy. Su 
savo kamendoriais jis blogai sugyvendavo, juos nuolat skųs- 
davo. Kadangi Micaičių kuratas buvo ir Kuršėnų kamendo- 
rius, o jo bažnytėlė tik koplyčia, ne filija, tai ir kun. Juozui 
Tumui teko su klebonu susidurti, 

Klebonas A. Eidimtas buvo tipiškas senosios kartos kuni- 
gas, baisiai nemėgstąs naujenybių. Tautišką dalyką laikė esant 
„zgubą dla kraju i nie w porę”. Todėl nemėgo naujosios lie- 
tuvių kalbos, literatūros, tautiškojo lietuvių susipratimo; trum- 
pai sakant, nekentė viso to, kas anais laikais buvo vadinama 
litvomanija. Senesnioji Lietuvos kunigų ir bajorų karta nesu- 
prato lietuvių norų ir idėjų. Jaunosios kartos pastangose su- 
kurti savo literatūrą, literatūrinę kalbą ir atgaivinti tautišką 
kultūrą jie matė kažką negero, revoliuciško. Tad nenuostabu, 
kad litvomanams jie priskirdavo baisiausių dalykų. Štai tegul 
bus pavyzdys, vaizdžiai rodąs, kaip jie nemokėdavo suprasti, 
kas ta litvomanija, ko ji siekia ir pagaliau, kaip jie buvo bai- 
lūs ir kokiomis nayviškomis priemonėmis su ja kovodavo. 

Kaž koks jaunikaitis, išvažiuodamas į Ameriką, pavedė kle- 
bonui A. Eidimtui saugoti savo sužadėtinę, kad ji neištekėtų 
už kito. Žinoma, klebonas A. Edimtas jos neišsaugojo, ir tą 
mergelę po kiek laiko vedė kitas. Pats Eidimtas juos sujungė. 
Tai sužinojęs, pirmasis sužadėtinis pagrasė kleboną nušausiąs 
del to, kad jis jo sužadėtinę sujungęs su kitu. Klebonas ne 
juokais išsigando. Jis tiesiog susirgo persekiojimo manija. Ant 
klebonijos stogo pritaisė varpą, kurio virvė buvo klebono mie- 
gamajame. Ištikus pavojui, jis būtų skambinęs varpu, ir tuo 
būdu šaukęsis žmones jį gelbėti. 

Kartą vienas jo kaimynas, kunigas Ž., skaniai pasijuokė 
iš tos Eidimto prasimanytos apsisaugojimo priemonės. Jis 
užlipo ant stogo ir apvyniojo varpo šerdį skudurais, Tą pačią ar 
kitą dieną Eidimtas tam kunigui pasakoja apie litvomanų darbus 
bei kerštą ir kaip jis, Eidimtas, sumanęs nuo jų keršto apsisaugo- 
ti, Norėdamas savo išradimą pademonstruoti, timptelėjo virvelę 
— varpas neskamba?... Klebonas taip išsigando, jog net pabalo. 

— Tai jau tikrai tie prakeiktieji litvomanai ant manęs 
užpulti ruošias! — sušuko pabalęs klebonas savo kaimynui, 
kuris juokais nebesitvere, 

Kaimynas paaiškino klebonui, kad tai ne litvomanai, bet 
jis tyčia varpui taip padaręs, norėdamas parodyti, kad tai 
menka apsisaugojimo priemonė. Po tų kaimyno juokų klebo- 
nas liko dar nervingesnis bei neramesnis ir laukė baisiosios 
keršto valandos. Kadangi pagrasintojas buvo lietuvis, tai Ei- 
dimtas pars pro toto padarė išvadą, kad ir visi jaunieji lietu- 
viai tokie „revoliucionieriai“, keršytojai.. Kun. Juozas Tu- 
mas, turėdamas įvairių reikalų, dažnai susitikdavo su klebonu 
Eidimtu ir, progai pasitaikius, karštai su juo pasiginčydavo apie 
lietuviškuosius dalykus. Drąsi, energinga, o kartais ir sarkastiš- 
ka, apie senąją kartą kalbant, kun, Juozo Tumo kalba kleboną 
Eidimtą tiesiog iš proto varydavo. Kiekvienas kun, J. Tumo 
posakis jam rodės reikšmingas, ir jis tuojau jį užsirašydavo. 
Tokių kun. J. Tumo posakių prirašė kelis sąsiuvinius, kurie 
dabar, rodos, yra Vilniuje Lietuvių Mokslo Draugijos archyve. 
Dalį tų užrašų jis panaudojo skundams, 

Pirmiausia kleboną A. Eidimtą erzino kun. Juozo Tumo 
sumanytoji labdarių draugija. Mat, jis norėjo statydinti baż- 
nyčią, bet žmonės tam tikslui neaukojo, o kun. J. Tumui lab- 
darybės reikalams dvarininkai mielai pasižadėjo. Pyko, žino- 
ma, klebonas ant kun. J. Tumo ir už tai, kad šis sėkmingai 
skleidžia jo parapijoje litvomanijos idėjas. Greičiausia, kle- 
bonas A. Eidimtas manė, kad po kun. J. Tumo labdarybe sle- 
pias kurios nors pavojingos litvomanijos pinklės. Todėl jis ir 
pradėjo kovą, kurios vyriausią dėsnį galėtumėm pasakyti šiais 
Voltaire žodžiais: „Colomniez, colomniez, il en restera tou: 
jours quelque chose —šmeižk, šmeižk, visumet kas nors prilips. 

Vaduodamasis tuo principų, klebonas Eidimtas įkalbi- 
nėjo dvarininkams, kad kun. J. Tumas esąs jų priešininkas, tik- 
riausias revoliucininkas, kuris, girdi, iš jų surinktus pinigus pa- 
naudosiąs jiems patiems smaugti. Įbailinti dvarininkai kvailomis 
klebono A, Eidimto paskalomis tikėjo ir nuo kun. J. Tumo 
ėmė šalintis, o kai kurie net pradėjo jį šmeižti bei skųsti. 

Kun. J. Tumo litvomanija ir revoliuciškumas dar ryškiau 
iškilo 1900 m. Viekšniuose per bažnytinio jubiliejaus iškilmes. 
Čia dalyvavo daug įvairaus amžiaus ir rango kunigų, o tarp 
jų senosios lenkininkų kartos koriliejai — Viekšnių klebonas 
ir dekanas garbės kanauninkas Juozapas Zaleskis, mūsų jau 
minėtasis Kuršėnų klebonas teol. mag. A. Eidimtas, Šakynos kle- 
bonas Adolfas Račkauskas — ir visur paspėjąs naujosios kar- 
tos apaštalas kun, Juozas Tumas. Besisvečiuojant iškilo opu- 
sis litvomanijos klausimas ir prasidėjo karšti ginčai, Visi seno- 
sios kartos kunigai buvo prieš tariamąją litvomaniją, smerkė, 
kiek bemokėdami ir begalėdami, jaunųjų idėjas ir pastangas. 
Kun. J. Tumas energingai gynė jaunuosius ir smerkė senuo- 
sius, atsilikėlius nuo gyvenamojo laiko dvasios. Jis, matyti 
kalbėjo drąsiai, ugningai, taip, kaip gali kalbėti žmogus, kurio 
idėjoms priklauso ateitis, kuris netrukus turės tūkstančius 
sekėjų. Į šipulius lenkiškąsias tradicijas skaldanti kun, J. Tumo 
kalba gąsdino senuosius. Kun, J, Zaleskis, tos kalbos pasi- 
klausęs, galvą linguodamas, sakęs: 

— Biada nam, starym. Karaś był litwomanem, ale przy- 
najmniej skrytym; teraz jawny litwoman przy zarządzie, 
więc mlodzi księża nas starych i was, obywatele, wyrzną!... 
(Vargas mums, seniams. Karosas buvo litvomanas, tačiau bent 
slaptas, dabar viešas litvomanas prie valdžios; taigi, jaunieji 
kunigai, mus senius ir jus, dvarininkai, iśpiaus...) 

Tryškių klebonas teol. mag. Stropus stebėjos, niekur tokios 
puikybės nematęs, kaip kunigo J. Tumo. O toji Tumo puikybė 
atsirado dėl to, kad jis išdrįsęs tvirtinti vysk. M. Valančių ne- 
mokėjus lietuviškos ortografijos. 

— Ar matai, vyskupas Valančiauskis nemokėjo, o kunigas 
Tumas, girdite, geriau moka? Tai žmogelio nesvietiškas išdi- 
dumas, 

Kai kilo ginčas apie Seinų vyskupą Antaną Baranauską, 
tai kun, J. Tumas jį pavadino renegatu, atsimetėliu nuo lietu- 
vių. To jau buvo per daug. Juk tai, senųjų kunigų nuomone, 
viešas koneveikimas Bažnyčios autoritetų.  Negirdomis lenki- 
ninkai jo negalėjo praleisti. Tur būt, tą pat dieną Viekšniuose 
dekanas kan. J. Zaleskis, Kuršėnų klebonas A, Eidimtas ir 
Šakynos klebonas A. Račkauskas sudarė prieš litvomaną kun. 
Juozą Tumą koaliciją ir pradėjo kovą. Jie pradėjo diskredi- 
tuoti ir skųsti kun. J. Tumą bažnytinei vyresnybei, 

Pirmiausia buvo norima įrodyti, kad kun. J. Tumas nesi- 
laikąs kanonų ir, aplamai, ardąs bažnytinę tvarką. Tuo rei- 
kalu jie parašė vyskupui skundą, kuriame išdėjo, kad kun, J. 
Tumas be klebono žinios parapijose steigiąs labdarių drau- 
giją, o kun. A. Račkausko liudijimu per jubiliejų Kuršėnuose 
klausęs išpažinčių be konfesionalo. Iš tikrųjų kun. J. Tumas 
zakristijoje buvo išklausęs išpažinties, atsisėdęs ant kaladėlės, 
tik vienos senelės, kuri jau trečia diena negalėjusi prisigrūsti 
prie penitentų apgultų klausyklų. Tur būt, kun, J. Tumo skun- 
dikai rimtesnių kaltinimų tuokart nesuspėjo sugalvoti. Ta- 
čiau ir tų pradžiai buvo gana, 

Vyskupas M. Paliulionis greit denuncijantams patikėda- 
vo.?!) Be to, jis taip pat nemėgo vadinamųjų litvomanų. Nors 
pats kilimo ne bajoras, bet dvaro nuomininko vaikas, tačiau 
lenkiškai išauklėtas visą gyvenimą laikėsi katalikiškos lenkiš- 
kos orientacijos. Kiek Motiejus Valančius buvo vyskupas 
tautininkas, tiek Mečislovas Paliulionis — vyskupas kosmo- 
politas, gera katalikiška to žodžio prasme. Vysk. Valančius 
pirmąją savo širdy vietą skyrė lietuviams ir todėl daugiausiai 
brangino lietuvių kalbą. O vysk. M. Paliulionis, nors ir visus 
tikinčiuosius lygiai mylėjo, neskirstydamas jų pagal tautybę, 
tačiau pirmą vietą skyrė lenkų kalbai ir lenkų kultūrai, Len- 
kiškai jis namie šnekėjo, lenkiškai šnekėjo su giminėmis, pa- 
žįstamais ir kunigais. Taip pat viešai šalia bažnytinės lotynų 
jis vartojo lenkų kalbą. Gerai mokėjo jis ir lietuvių kalbą, 
vyskupiją lankydamas, sakydavo lietuviškai pamokslus, Ta- 
čiau jaunųjų lietuvių kunigų naujas idėjas jis smerkė, kaip ar- 
dančias taip brangią katalikų Bažnyčiai vienybę. 

Su kun. J. Tumu, tuo karštu patriotu lietuviu, vysk. M. 
Paliulionis visados turėdavo daug vargo. Gynė jį nuo maskolių, 
bet ir pyko, kad jis savo lietuvyste kiršina senuosius kunigus. 
Vyskupas Paliulionis nemėgo kun. J. Tumo ir už jo literatūros 
darbus. Kiek vyskupas M, Valančius mėgo literatus ir juos 
avansavo, tiek vyskupas Paliulionis jų nekentė ir, kiek galėjo, 
degradavo; jis buvo įsitikinęs, kad kunigas literatas negali būti 
geru dvasininku, nes toks visuomet esąs nepilnai atsidavęs Die- 
vui, Bažnyčiai, dalį savo laiko ir jėgų skiria literatūrai ir dėl to 
— divisus est. Be to, kiekvienas literatas, o ypač lietuvis, vys- 
kupui Paliulioniui rodės esąs maištininkas, nelaisvas nuo pui- 
kybės, užsikrėtęs kriticizmu ir t. t.2) Paviršutiniškai žiūrint, 
tas vyskupo pažiūras tvirtino kun. J. Tumo elgesys, ypač spren- 
džiant iš įteiktojo skundo. Todėl gavęs Kuršėnų klebono Ei- 
dimto skundą, jis rimtai jį vertino. 

1901 m. spalių mėn. 22 d. vyskupas Paliulionis rašo Viekš- 
nių dekanui kun, J. Zaleskiui, kad turįs pranešimą apie Mi- 
caičių filialistą kun. J. Tumą, kuris, kalbama, Kuršėnų para- 
pijoje įkūręs labdarių draugiją, renkąs aukas ir čia vienur, čia 
kitur remiąs besisteigiančius skyrius. Visa tai daroma be vy- 
riausiojo parapijos valdovo, klebono, žinios ir dalyvavimo, Lab- 
darybė, pasak vyskupo, girtinas ir pageidautinas dalykas, ta- 
čiau est modus in rebus, sunt denigue fines, guos ultra citro- 
que nequit consistere rectum. Kun. J. Tumo šeimininkavimas 
parapijoje be jos šeimininko, klebono, žinios ir sutikimo esąs 
ne vietoje ir, tiesą sakant, išeinąs iš filialės kompetencijos ribų. 
Be to, bendroji bažnytinė teisė ir specialūs dieceziniai įsakymai 
draudžią kunigams be bažnytinės vyresnybės pritarimo ir apro- 
batos steigti visuomeninio pobūdžio organizacijas arba jose da- 
lyvauti, 

Toliau vyskupas rašo, kad jam taip pat esą pranešta, jog 
kun. J. Tumas, įspėtas Kuršėnų zakristijoje dėl išpažinties klau- 
simo be konfesionalo, ketinęs viešai atsakyti Šakynos klebonui, 
Račkauskui, kad daugelis klebonų verta išvilkti iš sutanos ir juos 
pažeminti. Jeigu senesnis kunigas, reikalaująs iš jaunesnio 
tvarkos, turi būti degraduotas, tai kokiu sprendimu baustinas 
kun. J. Tumas, kuris atvirai, lyg tyčiomis, prisipažįsta, laužo 

rūsčius Bažnyčios įsakymus, apie išpažinties klausymo būdus? 
— klausia savo rašte vyskupas. 

Išdėstęs kaltinimų turinį, vyskupas prašo juos ištirti ir apie 
incidentus pasiteirauti pas vietinį kleboną kun, Eidimtą ir kitus 
apie tai žinančius. O tuo tarpu kun. J. Tumą įspėti, kad jis 
stropiai sektų savąją elgseną ir greitai paimtų nagan tą savo 
ydą, kuri žmonių vadinama „zabormaszystošė, alias rozkiel- 
zaną zarozumialošė,''?93) 

Dekanas kun. J. Zaleskis, vyskupo įsakytas, tuojau raštu 
pasikvietė pas save kun. J. Tumą pasiaiškinti. Jis taip pat apie 
kaltinamąjį rinko žinias iš Kuršėnų klebono kun. Eidimto ir 
Šakynos klebono kun. Račkausko. 

Gavęs dekano pakvietimą atvykti pas jį pradėtos bylos 
reikalu, kun. Tumas gerokai susirūpino. Nemalonu buvo, kad 
dėl tokių niekų pradedama rimta byla ir be reikalo teršiamas 
jo vardas. 1901 m. lapkričio mėn. 5 d. jis tuo reikalu rašo 
kun. A. Dambrauskui: 


„Brangus Prieteliau! Vakar apturėjau nuo Džia- 
kono užkvietimą atvykti pas aną pasirokuoti apie 
tarnystės dalykus. Kadangi mano tarnystėje lyg šiol 
dar nebuvo nei kokių keblumų ir painijų, tai spėju, 
juog dėl ko kito šaukia; seredos vakare gausiu žinoti 
ir Tamstai pranešiu: tai irgi, man ding, bus lopinys 
ant lietuviško bendrijos klausimo. Spėju, juog vysku- 
pas Džiakonui pridavė ištyrimui kokį nors paškvilį 
ant manęs. Paškvilių, tariuos, netriikstant, nes ir 
dabar jau matau, kad yra sistematiškai vedama prieš 
mane kontragitacija, kurios korifiejus — tai godoti- 
nas mano kaimynas ir principalas — Kuršėnų Pra- 
baščius Eidėnas, alias Eidimtt. Nuo laikų kulvartos K. 
Bakšio aš vis tankiaus gaunu patirti, kaip daug žemų 
esama žmonių, kaip mėgiama pasalomis kąsti artimą, 
kurio idėjos nepatinka. Dieve mano, dėlko negalėtų 
stačiai susiremti ir argumentų paklausyti?! Eidimtas 
mane mažai teužkabinėja, bet pašaliais ne tik ką rašo 
į Vyskupą visokius niekus, kuriuos galėtų ir namie ap- 

rokuoti, bet matydamas vis augančią mano įtekmę ant 
bajorų, ėmės kiekvienam įrodinėti, koks aš esu bajorų 
nevydonas. Kada jam nepavyko supjudyti mane su jais 
po Viekšnių kalbos, tai pramanė šitką: Tumas, girdi, 
neatspėjamas žmogus: če jis rodo kuo geriausius 
jausmus bajorams, če nesenai buvo ant lietuviškos 
sueigos pas Chodakauskį ir... neužilgo proklamaci- 
jos — siundančios mužikus prieš bajorus. Atsirem- 
dami ant tos „ištirtos“ žinios, bajorai susirinko pas 
gydytojį ir išgirdo, juog aš tai provokatorius ir juog 
aniems reikia jau gintis. Pasirūpinsiu, žinoma, išaiš- 
kinti jiems, juog būti ant kokio susirinkimo, tai ne 
tas pats, ką dirbti proklamacijas, kurias aš taip pei- 
kiu, juog aš Kuršėnuose dar nė šnipš neišsitariau 
prieš bajorus ir nemisliju ką nors sakyti, ketindamas 
visus sutraukti į savo partiją. Bet kol tai padarysiu, te- 
gul gi palaužo galvą ant išmislijimo visokių baisybių. 
Nu tiek to, pagyvensime — pamatysime, o tuo 
tarpu į darbą. Gavau žinoti, juog Betygalos Drau- 
gijos įstatymai, nors užtvirtinti, kitiems negali tar- 
nauti, nes esą tam tikri normališki įstatymai, gau- 
nami Gubernatoriaus kanceliarijoje po vieną rublį; 
tai gi būk taip geras, nupirk man du egzemplioriu ir, 
kiek galėdamas, veikiai prisiųsk, nes mes lyg Naujų 
Metų norime ką-ne-ką žinoti, ar gausime, ar ne — 
daleidimą. Draugystės klausimas Kuršėnuose įsir- 
pęs: kad ne aš, tai kits kas būtų užsiėmęs suturė- 
jimu pinigų, išleidžiamų ant gerų užmanymų į Varšuvą. 
Viena p. Gorskienė turi tam dalykui paskyrusi į 7000 
rub. Argi negerai, kad iniciatoriumi bus kunigas? Vis 
gi tai bus ženklas, juog neteisybė, ką svietiškiejie pra- 
mano apie kunigų pasilikimą užpakalyje. Tai vis 
Jums rašau ne dėl to, kad nežinotumėte, bet kad 
teiktumėtės mano nuomones, kame reiks, išdėti, 


Tuo tarpu pasilieku visa širdimi prie Jūsų prisirišęs 


Kun. Juozas Tumas 

Dekanas J. Zaleskis, ištardęs kun. J. Tumą, 1901 m. lapkri- 
čio mėn. 22 d. rašo vyskupui, kad jis kategoriškai atsakęs, jog iš 
jo iniciatyvos kilo mintis įkurti Kuršėnų parapijoje labdarių drau- 
giją, ir nors jis, dvasinės vyresnybės įspėtas, toje draugijoje ne- 
bedalyvaus, tačiau ta jo idėja veltui nežus — kitas ją įvykdys. 

Dėl kaltinimo, kad kun, J. Tumas per jubiliejaus šventę klau- 
sęs išpažinties be konłesionalo ir Šakynos klebono Račkausko 
įspėtas, arogantiškai jam atsakęs, dekanas abiejų pareikalavo 
pasiaiškinti raštu ir tuos jų pasiaiškinimus draug su savo laišku 
vyskupui atsiuntė. 

Toliau dekanas savo laiške vyskupui rašo, kad dar nespėjęs 
pažinti nei kun. J. Tumo nei jo gyvenimo būdo, tačiau vieną ži- 
nąs, kad jis atsidavęs lietuvių reikalams, arba vadinamai litvo- 
manijai ir esąs nepermaldaujamas priešininkas ne tik kitaip ma- 
nančių, bet net ir tų, kurie dėl lietuvystės ramiausiai laikosi, o 
kuriuos jis vis dėlto ir raštu ir gyvu žodžiu kiekviena proga per- 
kūnuojąs. Dekanas pats girdėjęs kun. J. Tumo diskusijas su vie- 
nu pasauliečių; jose kun. J. Tumas pasirodęs labai karštas ir ne- 
sivaržęs nei savo minčių nei posakių. Apie diskusijų smulkmenas 
dekanas žadėjo pirma proga pats papasakoti,?4) 

Tuo pat metu, kada kun. J. Tumas buvo skundžiama pra- 
silenkęs su Bažnyčios disciplina, Kuršėnų klebonas A, Eidimtas 
1901 m. spalių mėn. 20 d. parašė vyskupui ilgą ir savotiškai mo- 
tyvuotą skundą, kuriame obskurantiškai pasmerkė modernųjį 
jaunųjų kunigų lietuviškumą. Kun, A. Eidimtas savo laiške vys- 
kupui pažymi, kad atviroje ir sunkioje kovoje su lietuviškiausiais 
pasauliečiais ir dvasininkais, įvertinęs jų darbus, sumanė para- 
šyti specialų, nors trumpą bei netobulą, moderniojo lietuvišku- 
mo kuniguose išdėstymą. 

— Viską, — rašo kun, A. Eidimtas, — kas čia išdėstyta, ar- 
ba mano rankos patyrė, arba mano akys matė, arba mano ausys 
girdėjo iš patikimų žmonių, arba skaičiau dorų autorių raštuose. 
(Omnia, guae in hac expositione continentur, vel manus meae 
contractaverunt, vel oculi mei viderunt, vel aures meae audive- 
runt a viris fide dignis, vel legi in probatis auctoribus).*%5) 

Savo skunde „Quaedam de moderno lithuanismo in clero 
diocesis Samogitiensis" (Šis tas apie modernųjį lietuviškumą Že- 
maičių diocezijos kuniguose) kun. A. Eidimtas pirmiausiai puola 
kun. J. Tumą-Vaižgantą, o ypač jo Filochovskio katekizmo ver- 
timą, kuris buvo gana plačiai pasklidęs, nes per ketverius (1897— 
1901) metus susilaukė trijų laidų. Kun. A. Eidimtas rašo vysku- 
pui, kad neseniai jam netikėtai pateko lietuviškai išverstas kun. 
Roko Filochovskio mažasis katekizmas, kai kurių vyskupų re- 
komenduotas vaikams priruošti prie pirmosios išpažinties ir ko- 
munijos. Vertėjas aiškiai esąs kunigas, pasirašęs pramanytu var- 
du Vaiszgantas, Skundiką pirmiausiai erzina vertimo įžanga, kuri 
pradedama šiais žodžiais: „Apie reikalą mokyti vaikus katekiz- 
mo... nuolat kunigams kala į galvą viskupai ir Przegląd Kato- 
licki”, Veikalėlyje, skirtame bemoksliams ir vaikams, pasak kun. 
A. Eidimto, taip rašyti ir taip vulgariai bei trivialiai kalbėti esąs 
didžiausias neišmintingumas ir sunkus tiek vyskupo, tiek kuni- 
gų įžeidimas. O kad kunigai esą niekinami, rodąs ir šis faktas: 
daug anksčiau jam taip pat netikėtai patekęs raštelis, liaudies 
kalba išspausdintas, kurio autorius, visai paslėpęs savo pavardę, 
daug niekų ir nesąmonių priplepėjęs, jog esą, klebonams, lyg 
silpstant, vikarus valdančios bei rikiuojančios klebonų gaspadi- 
nės ir stengiančios tą valdžią išlaikyti ir padidinti. Nedora ta 
knygelka esanti garsi, labai plačiai po dioceziją pasklidusi ir, 
rodosi, neišmanėlių skaitoma, o tai esanti didelė gėda dvasi- 
ninkų luomui. 

Kenksminga, kun. A, Eidimto nuomone, katalikų Bažnyčiai 
ir klebonų autoritetui ne tik minėtoji knygelka, bet ir kun. J. Tu- 
mo išverstas katekizmas. Vertėjas Vaižgantas, pasak kun. A. 
Eidimto skundo, įžangoje ir priedėlyje apie šio vertimo pranašu- 
mą taip gudriai kalbąs, jog neišlavintam skaitytojui galėtų rody- 
tis, kad tas pats reikia sakyti apie vertimą, kas ir apie originalą, 
o tačiau šis vertimas reikia vadinti tiesiog netinkamu, Mat, ver- 
tėjas įvedęs naujų žodžių, kurie liaudies kalboje turį ne šventą 
reikšmę, arba esą peikiamieji žodžiai, arba dėl savo naujumo 
negeri, kelią nustebimą bei nesusipratimą ir todėl savaime esą 
netinkami išreikšti tikėjimo tiesoms, Taip, pavyzdžiui, Vaiżgan- 
tas ketvirtąjį dekalogo įsakymą išvertęs: „Lenk tiewa ir motina 

tawa”, Ligi šiol vartotas lenkiškos kilmės žodis „szynawok" jau 
esąs atmetamas ir pakeičiamas grynai lietuvišku „lenk“, kuris 
liaudies kalboje reiškiąs ne gerbti tikrai gerbtinus asmenis, bet 
vengti daiktų ir blogų asmenų. Kiti vietoje „lenk“ vartoją nese- 
niai kun, A. Eidimto iśgirstą ir skaitytą žodį „gudok'. Tačiau šie 
nauji žodžiai siekią ne ko kito, kaip tik iškreipti ir sugadinti de- 
kalogo ketvirtąjį įsakymą, kuris esąs visokios valdžios tvirtu- 
mas ir ramstis (quod est firmamentum et columna omnis potes- 
tatis). Tą kun. A. Eidimto nuomonę sustiprinąs šitoks įvykis. 
Lietuviškiausias pasaulietis, Kuršėnų miestietis, pabėgęs į Ame- 
riką ir iš ten 1901 m. rugsėjo mėn. kun, A, Eidimtui atsiuntęs lie- 
tuvišką laišką, kuriame už tai, kad jis biaurėjąsis beprotiška lie- 
tuvių tėvynės meile, priekaištingai šaukdamas jį išbaręs ir pasa- 
kęs daug sakramentus, Dievą, Bažnyčios nuostatus bei valdžią 
įžeidžiamų, o jį iśjuokiamy posakių, staigia mirtimi pagrasęs, jei 
tuojau nebūsią jam atsiųsta tam tikra pinigų suma ir po viso to 
pasirašęs: „Su Gudone F, Milaszewski", kas reiktų versti: „Cum 
Reverentia F. Milaszewski”, 

— Śtai pagarba, — raśo kun, A, Eidimtas, — kurią lietuviś- 
kiausieji mūsiškiai skelbia gerbtiniems asmenims, 

Tas tiek smarkiai savo kleboną įbailinęs F. Milaševskis grei- 
čiausiai bus mūsų jau pirmiau minėtas nelaimingai įsimylėjęs 
jaunikaitis, kurio sužadėtinę, o gal tik mylimąją, klebonas A. Ei- 
dimtas su kitu sutuokė. Tad beprotiškai jis mylėjo ne tėvynę, 
bet mergelę, nes taip manyti verčia jo įžeidžiami sakramentų 
plūdimai, Tik mylimos moters netekęs ir beviltiškai nusivylę . 
tegalėjo ant moterystės sakramento rūstauti ir piktai savo kle- 
bonui grasyti. 

Palikęs F. Malaševskį ramybėje, kun. A. Eidimtas vėl grįž- 
ta prie lietuvių kalbos ir kun. J. Tumo-Vaižganto. Jis tvirtina, 
kad pirmieji ir po jų buvę lietuvių, kurių kalba buvo nekultūrin- 
ga ir neliteratiška, mokytojai teisingai paėmę reikalingus žodžius 
iš svetimųjų kultūringų kalbų ir taip gerai ir sėkmingai pritaikę, 
jog šiandien liaudis juos, tartum, savus vartojanti, geriausiai jų 
reikšmę suprantanti ir jokių neaiškumų jai nekylą... Taigi, kun. 
A. Eidimto nuomone, tie, kurie šiandien iš lietuvių kalbos valo 
svetimžodžius, teršia bei gadina tikėjimo tiesas (religionis veri- 

tates maculant et laedunt), o tie, kurie iš lietuvių kalbos šalina 
vadinamuosius barbarizmus, tikėjime daro tikrą vandalizmą (in 
religione verum vandalizmum patrant). Tuo tariamuoju vandaliz- 
mu kaltinamas ir Vaižgantas. Jis, lyg ir turėdamas autoritetą, 
reikalaująs, kad tikintieji visose vyskupijos dalyse tikybos moky- 
tųsi tik iš jo vertimo; savo vertimui net pridėjęs aprobatą vysku- 
po Valančiaus, kuris niekados nesąs matęs nei šio vertimo nei jo 
originalo. Tai, šiaip ar taip jau formalus melas, kuris esąs blo- 
gis ir niekad negalįs būti leistinas, Būdamas nuoseklus, kun, A. 
Eidimtas Vaižgantą turėjo kaltinti melu ne tik dėl kontrafaktinės 
aprobatos, bet ir del kontrafaktinės išleidimo datos — 1863 m. 
Tačiau jis sąmoningai savo skundui ima tik tokius duomenis, ku- 
riais galėtų įrodyti kun. J. Tumo-Vaižganto tariamuosius nusi- 
kaltimus katalikų Bažnyčiai. Jis tų nusikaltimų tiek daug matė, 
jog ir gimtosios kalbos bei tėvynės meilę laikė nuodėmingais ir 
katalikų Bažnyčiai žalingais dalykais. 

— Lietuviškiausieji mūsų kunigai visi yra tos nuomonės, — 
rašo A, Eidimtas, — kad klebonų ir visų didikų namų bei kas- 
dienė kalba būtų lietuvių kalba; jie žada taip ištobulinti lietuvių 
literatūrą, jog jos kalba veikiai visiems kultūringiems žmonėms 
bus viskam pakankama; lietuviškiausieji gi jų draugai pasaulie- 
čiai dar toliau žengia ir viešai skelbia, kad reikia išmušti bei iš- 
žudyti visus didikus ir klebonus, kurie kasdien namie nekalba 
lietuviškai, Lietuviškiausieji kunigai, žinoma, protestuoja, kad jie 
visai netrokštą kraujo ir tik tenorį savo tautoje sukelti tėvynės 
meilę ir lietuvių kalbą bei literatūrą ištobulinti čekų ir latvių pa- 
vyzdžiu, Bet jei gerai apgalvosime čekų ir latvių tautos istoriją, 
tai aiškiai pasirodys, kad ir mūsų lietuviškiausieji kunigai, ar 
žinodami ar nežinodami, bendrauja su savo draugais pasaulie- 
čiais lietuvių tautos pražūčiai, nes kas gi nežino tų skerdynių, 
kurias padarė nedora ir beprotiška čekų tėvynės meilė pačioje 
Čekijoje ir gretimose šalyse, pradedant nuo čekiškiausio Jono 
Huso dieną, kiek daug į tikėjimo klaidas įvedė ir kiek daug dar 
šiandien nuo katalikų tikėjimo atitraukia ir būriais į apostazijos 
bedugnę įmeta. Taip pat Latvija, kuri ūkio, pramonės ir preky- 
bos atžvilgiu yra patogesnėje pozicijoje, negu kaimynė Lietuva, 
žinoma, jau seniai išlavino savo kalbą ir literatūrą, bet seniai 


110 


protestantizme įsipainiojusi mano, kad ji todėl už Lietuvą tur- 
tingesnė ir kultūringesnė, kad jau seniai atmetė katalikų tikėji- 
mą. Visos latvių liaudies bei aukštesniosios mokyklos ir literatū- 
ra stengiasi savo tautą sustiprinti tos rūšies klaidose ir neleisti 
pereiti į tikrąjį tikėjimą, o tai yra tikras liaudies tamsinimas ir 
nieku būdu negali būti vadinamas švietimu, Be to, kas yra sa- 
koma apie latvių kultūrą ir latvių literatūros pažangą, rodos, 
perdaug išpūsta, Aiškiau už saulės šviesą, kad katalikų kunigas 
neturi sekti pražūtinga čekų ir latvių tėvynės meile, bet būti nuo 
jos kuo toliausiai ir kitus, kiek galėdamas, atitraukti, 

Tuos savo obskurantiškus samprotavimus kun. A, Eidimtas, 
matyti, ne kartą yra skelbęs ir lietuviškiausiems kunigams, ta- 
čiau jie, pasak kun. A, Eidimto, tokių dalykų klausydami, arba 
tuojau smarkiais priekaištais ginčydamiesi pertraukdavę kalbą ir 
atsisakydavę klausyti, arba ligi pat kalbos galo tylėdavę, lyg tas 
ligonis, kuris nežino savo ligos ir negalimas išgydyti ir tik paga- 
liau, kaip pažadinti, imdavę prieštarauti: 

— Jei kas mūsų padaryta ar parašyta tau nepatinka, tada tu 
padaryk ir parašyk geriau; tautos labui tu nieko nedarai ir nie- 
ko nerašai, todėl neturi jokios teisės šaukti prieš darančius ir ra- 
šančius, kurie, jeigu kada ir klysta, tačiau geriau daro, negu tie, 
kurie, sako, sėdi rankas susidėję, pasitenkindami vienu šūkavimu, 

Tie jaunųjų, veiklumo kupinų lietuvių priekaištai kun. A. 
Eidimtui buvo nesuprantami, ir jis savo neveiklumą stengiasi 
pateisinti sofistiškais argumentais. Tad jis savo rašte į jau- 
nųjų priekaištus šiaip atsikerta: 

— Sunkiausia ir blogiausia moderniojo pasaulio nelaimė — 
per didelis klaidingai ir kvailai rašančių gausumas, Gana jau ra- 
šyti, kas nenaudinga, užtenka skaityti, kas gerai parašyta. 

Todėl, kun. A. Eidimto nuomone, Vaižgantas būtų geriau pa- 
daręs, jei būtų pasirūpinęs išspausdinti mažąjį katekizmą, esant; 
1858 m. Vilniuje išleistose evangelijose, kurios lenkiškai ir lie- 
tuviškai skaitomos mūsų bažnyčiose sekmadieniais ir šventadie- 
niais, negu rašydamas naują, nereikalingą ir netinkamą vertimą 
iš gana gero Filochovskio katekizmo. Tas mažas katekizmas, ro- 
dos, vyskupo Valančiaus parašytas, esąs pakankamas vaikams 
priruošti prie pirmos išpažinties ir komunijos, 

Kun. A. Eidimtas, neteisingai ir nesąžiningai išpeikęs vieną 
iš geriausių anais laikais lietuvių kalba katekizmų, apie jo ver- 
tėją daro dar neteisingesnes ir nesąžiningesnes išvadas, Jis drą- 
siai tvirtina, kad Vaižgantas nesirūpinąs tikybos tiesomis ir be- 
mokslių švietimu, bet, tartum, rūpestingai reikšdamas aukštes- 
niems Bažnyčios hierarchijos laipsniams pagarbą, savo klastingu 
katekizmo vertimu vogčia einąs į liaudį, kad išjudintų jos tikėji- 
mą ir sumažintų autoritetą tikėjimo tarnų, kurie betarpiškai liau- 
džiai vadovaują. Vaižgantas ir jo draugai šitą darbą dirbą suma- 
niau ir saugiau, negu Jonas Husas, kuris atvirai puolęs popiežių, 
kardinolus ir pasaulinę valdžią ir žuvęs ant laužo, o mūsų valsty- 
bių ardytojai nerūpestingai ir su panieka viešai elgiąsi tiktai su 
kaimo kunigais, o ypač su klebonais, kurių įtaka kartą panaiki- 
nus ir sugriovus, tauta tapsianti atskilimo ir visų moderniųjų 
prieš tikėjimą klaidų grobis ir tuomet jau nei vyskupas nei po- 
piežius jos nebeišgelbėsiąs. Šio plauko kunigai visas kunigo 
pareigų puses taip kreipią, kad iškeltų ir sustiprintų lietuvybę; 
tuo tikslu, sako, net koniesionaluose savo atgailautojams (poe- 
nitentibus suis) skiepiją lietuvybę ir kitų tautų neapykantą. 
Toks tautiškumas mūsų tautai esąs nenaudingas bei pragaiš- 
tingas, nes platinąs bedievybę bei atskilimą; esą matome, kur 
jis veda ir kokia jo liūdna pažanga Prancūzijoje, Vokietijoje ir 
Italijoje. Kad ne taip reikią kelti liaudies klausimą, gana ge- 
rai paaiškėją iš tuomet išleistos Popiežiaus Leono XIII Encikli- 
kos apie krikščioniškąją demokratiją, kurioje skaitome garsiau- 
sią ir protingiausią liaudies dalyko mokslą. 

— Bet kas iš mūsų liaudies gerbėjų skaito ir supranta ypa- 
tingo pasaulyje teisybės gynėjo žodžius? — klausia kun, A. Eí- 
dimtas. 

Kad įgytų daug nuopelnų liaudžiai Bažnyčios dvasioje, jie 
nieko neskaitą ir niekuo nesirūpiną; jiems pakanką suklastotų 
argumentų ir apsimetimo tų, kurie paskutiniais laikais Vakarų 
Europoje viešai pamaldumu apsimetę ir orujas tikybos pareigas 
taip pat uoliai atlikdavę tam, kad geriau bendradarbiautų su 
Bažnyčios priešininkais Apaštališkojo sosto teisių nuostoliui ir 
panaikinimui, 

Taigi, matome, į kokias obskurantizmo klampynes įvedė len- 

Micaičių koplytėlė ir klebonijėlė 


komaną kun. A. Eidimtą visiškas jo lietuvių tautos atgimimo ne- 
supratimas ir ignorancija. Prikalbėjęs nesąmonių apie tariamaji 
jaunųjų lietuvių kunigų eretiškumą, jis dar toliau brenda į savo 
pamėgtąją obskurantizmo klampynę ir liūdnai Lietuvai prana- 
šauja besiartinančią anarchiją. Jis tvirtina, kad liaudis žodžiu 
ir viešai prie kryžių bei telegrafų stulpų lipdomais raštais jau 
esanti kurstoma sukilti ir didikus bei klebonus žudyti. Netikėjo 
jis raminimams, kad tie atsišaukimai ir grasinimai visai nebūsią 
įvykdyti, 

— Kas šiandien negalima, — jis savo rašte pažymi, — rytoj 
bus įvykdyta. Visi senieji ir prityrusieji žmonės yra įsitikinę, kad 
jau nebetoli esąs tas laikas, kada prasidės žudynės, 

Nupiešęs būsimąsias moderniojo lietuviškumo baisybes, kun. 
A. Eidimtas kelia klausimą, iš kur jis tarp Žemaičių diocezijos ku- 
nigų kilo? Jis lietuvių tautiškumą paniekinamai vadina moderna 
cacozelia lithuanica—modernusis aklas lietuvių pamėgdžiojimas, 
Jo kilmę jis veda ne iš pakitėjusių Lietuvos ekonominių bei so- 
cialinių sąlygų, ne iš idealistinio Vakarų Europos romantizmo, 
atėjusio į Lietuvą per Lenkiją, bet iš paskirų individų blogų pa- 
linkimų ir kitokių, nieko bendro su lietuvių idealistiniu tautiš- 
kumu neturėjusių priežasčių. 

— Tarp lietuvių kaimiečių, — rašo kun, A, Eidimtas, — kaip 
ir kitose tautose, pasitaiko šeimų, turtingesnių už kitas; jose yra 
kai kurių blogų, paveldėtų palinkimy. Iš tokių šeimų kilę jaunuo- 
liai, norėdami įstoti į dvasininkų luomą, pirma viešose mokyklose 
mokosi literatūros, augant ir stiprėjant jų blogiems palinkimams, 
kaip puikybei ir jausmingumui. Įstoję į seminariją, uoliai slepia 
dorovinius trūkumus ir tautinės tuštybės paraginti tampa lietu- 
viški aklieji pamėgdžiotojai, kurie, gavę dvasininkų privilegijas ir 
atleisti nuo kūno bausmių bei kitokios baimės, viešai didžiuojasi 
savo tautiškumu bei gimtąja kalba, ypač prisidedant šaunioms 
kūno dovanoms, tas jų tuštumas kasdien auga ir pučiasi taip, jog 
mano esą gražesni ir protingesni už savo draugus. 

Štai tokie dvasininkai maną, kad pagarba, kurią jiems pasau- 
lis teikiąs dėl jų kunigiško rūbo, esanti jiems skiriama, Jie lietu- 
viškumo, tartum, vėjo pripildyti gerai žiną, kad lazdų bei botagų 
smūgių niekas daugiau prieš juos nebeatkreips, todėl senus bei 

prityrusius konfratrus drąsiai šaukią į ginčus. Senųjų kviečiami 
sutvarkyti savo tėvynės meilę, nekelti nesantaikos tarp kalbų, 
kurios iš seno geruoju gyvenančios, gerbti kitų teises..., neklau- 
są, išdidžiai priešinąsi, įžeidžiamai skelbią, kad jie kenčia nuo 
senatvės beprotybės; o matydami, kad jų niekinami senieji 
koniratrai beginkliai ir neginami, maną, jog jie iš tikrųjų esą 
gražiausi, didžiausi, galingiausi ir protingiausi lietuviai. 

Šalia lietuvių kunigų tariamojo tautinio išdidumo bei pui- 
kybės kun, A. Eidimtas mato juose dar ir šventvagiškos veidmai- 
nystes. Esą, lietuviai jaunuoliai labai dažnai jau mokyklose dėl 
religijos dalykų nukentėję stoją į dvasininkų luomą, kad geriau 
liaudyje galėtų paruošti kelią ateizmui ir atskalūnybei. O tai 
visai esą galima, nes jeigu jau aukštos kilmės ir mokyti nihilis- 
tai labai dažnai tampą tokiais fanatikais, jog, norėdami skleisti 
savo klaidas tarp bemokslių, įmąsi net menkiausių pareigų, tai 
kodėl nedoras, labai žemos bei nešvarios kilmės ir mažai teišsi- 
lavinęs lietuvis, norėdamas paruošti liaudyje savo nedorybei ke- 
lią negalėtų stoti į kunigų luomą, kuriam bemoksliai visuose da- 
lykuose labai pasitikį? Ir visi mokyti bei kultūringi žmonės blo- 
gą kunigą, kurio nuomones ir veiksmus niekiną, neatsisaką pa- 
gerbti dėl kunigiško rūbo, nors už akių tokio kunigo ir nesigailį. 
Be to, nedaugelį nedorųjų tarp daug dorų kunigų esą sunku pa- 
žinti, nes jie rodą paviršutinį pamaldumą ir orujas tikybos parei- 
gas atlieką ne blogiau už geruosius. Vienintelis jų bedieviškumo 
regimas ženklas esąs ypatingas naujų žodžių bei daiktų pamėgi- 
mas ir karštas tautiškumo gynimas. O tame kun, A, Eidimtas ma- 
to lietuvių nuo katalikų Bažnyčios atskilimo pradžią, nes, pasak 
jo, pirmieji Bažnyčios atskalūnai, įvesdami naujus žodžius, mė- 
ginę sugadinti tikybą (tentasse depositum fidei corrumpere). 

— O mūsų laikais, — rašo kun, A, Eidimtas, — ateizmas ir 
atskalūnybė (seditio) geriausiai vyksta per tautiškumą ir tautiš- 
kumo vardu; jį kai kurie iš mūsiškių su tikrai eretišku atkaklu- 
mu palaiko ir gina, patetiškai šaukdami, kad šis dalykas jau tiek 
esąs išaugęs ir pribrendęs, jog sulaikyti jo nebegalėtų nei baž- 
nytinė nei pasaulinė valdžia. 

Šiandien mums tas kun, A. Eidimto raštas atrodo per daug 
nerimtas, o jo autorius lyg ir nesveiko proto. Tačiau įsigilinę i 

anų laikų senosios kunigų kartos gyvenimą ir pažiūras, turėsime 
sutikti, kad šis raštas gana vaizdžiai iškelia jų ideologiją. Senoji 
kunigų lenkininkų karta, sustingusi konservatyvizmo kiaute, 
drebėjo prieš kiekvieną naujenybę ir, kiek jėgos bei išmanymas 
leido, su ja kovojo. Šis prie liaudies arti esančių ir daug jai įta- 
kos turinčių žmonių konservatyvizmas trukdė mūsų tautos kul- 
tūrinę pažangą, ir kun. J. Tumas, lauždamas jo kiautą, dirbo mil- 
žinišką darbą. Tad nenuostabu, kad seniai savo surūdijusius ir 
atbukusius ginklus pirmiausiai atkreipė į kun. J. Tumą. Kun, A. 
Eidimtas savo raštu „Quaedam de moderno lithuanismo in clero 
diocesis Samogitiensis' paskelbė smarkią kovą „kruvinajai lit- 
vomanijai ir jos korifiejui kun, J. Tumui-Vaiżgantui'. Jis norėjo 
įrodyti lietuvių tautinio veikimo eretiškumą ir tuo būdu jam su- 
duoti mirštamą smūgį. 

Kun. Juozas Tumas lenkininkų buvo puolamas tam tikru, 
matyt, iš anksto paruoštu planu ir metodu. Klebono A, Eidimto 
raštas „Quaedam de moderno lithuanismo in clero diocesis Sa- 
mogitiensis', tamsiomis spalvomis piešiąs jaunosios kartos lie- 
tuvių kunigų tautiškumą, turėjo paruošti palankią dirvą nau- 
jam skundui. Ir iš tikrųjų toks naujas, kolektyviškai parašytas 
prieš kun. J. Tumą skundas buvo įteiktas vyskupui M. Paliu- 
lioniui. Jis yra glaudžiai idėjiškai susijęs su mūsų aukščiau nagri- 
nótu A. Eidimto raštu. Savo rašte A. Eidimtas iškėlė lietuviš- 
kojo nacionalizmo pavojų katalikų Bažnyčiai, o skunde kun, J. 
Tumas piešiamas kaipo vienas didžiausių, svarbiausių bei pavo- 
jingiausių to nacionalizmo vadų ir Bažnyčiai neištikimų žmonių. 
Šis skundas, kurio turinį mes sužinome iš kun, J. Tumui Vadak- 
čiukuose įteikto kaltinamojo akto, yra daugeliu atžvilgių aniems 
laikams charakteringas ir įdomus.) Iš vienos pusės jis mums 
įtikinamai parodo kun. Juozo Tumo idėjinę veiklą, energiją bei 
drąsumą, o iš antros pusės — senosios kunigų lenkininkų kartos 
liguistą bailumą ir idėjinį bejėgiškumą. 

Pagaliau šis skundas, kaip tuoj pamatysime, mums rodo 
didelę kun, J. Tumo reikšmę griaunant tarp kunigų senąsias 
lenkų tradicijas. Jeigu kun. J. Tumas nebūtų jauniesiems kuni- 
gams ir pasaulionims turėjęs įtakos, jeigu jo skardus balsas būtų 
likęs balsu šaukiančiu tyruose, tai jo nebūtų išsigandę lenkiš- 
kosios kultūros bei tradicijų korifiejai. Tačiau jaunieji kunigai 
kun, J. Tumo balso klausė, jo idejoms pritarė ir jas gyvenime 
vykdė. Štai tas didelis jaunųjų palankumas kun. J. Tumo idė- 
joms ir asmenybei ir baidė senius. Negalėdami prieš kun, J. 
Tumą idėjiškai atsispirti ir vengdami atviros bei garbingos ko- 
vos, jie puolė jį iš pasalų, dvasinei vyresnybei skundė. 

Pirmiausia kun, J. Tumas skundžiamas už tai, kad jis tiek 
anksčiau, tiek ir pastaruoju metu Micaičiuose, daugeliu atvejų 
tarp kunigų ir pasaulionių atvirai stodavęs kaip vienas iš svar- 
biausių lietuvių nacionalinio judėjimo kovotojų. Būdamas toks 
kovotojas, jis skelbęs tokias idėjas ir siekius, kurie nesuderinami 
su jo, kunigo, pareigomis ir dargi esą pavojingi socialiniu atžvil- 
giu, nes galį tarp vietinių gyventojų sukelti nesantaiką. 

Toliau kun. J. Tumas skundžiamas už tai, kad jis, dėdamasis 
lietuvių nacionalinės partijos vadu (v kačestve kak budto vo- 
żaka litovskoj nacionalnoj partij), nekartą esąs kategoriškai 
reikalavęs iš savo draugų kunigų namie ir zakristijoje kitaip 
nekalbėti, kaip tik lietuviškai. Tas reikalavimas buvęs sako- 
mas liepiamai: 

— Mes to reikalaujame! 

To kun. J. Tumas, tarp kitko, esąs reikalavęs iš Kuršėnų 
klebono Kuršėnų klebonijoje ir 1900 m. per bažnytinį jubiliejų 
Viekšnių klebonijoje, kurioje buvo susirinkę daug dvasininkų. 

Kun. J. Tumas dažnai, o kartais ir gana toli važinėjąs po 
vyskupiją ir plačiai koresponduojąs tam, kad paveiktų jaunuo- 
sius dvasininkus ir juos pritrauktų prie aukščiau minėto lietu- 
vių nacionalinio judėjimo. Jaunaisiais kun. Juozas Tumas pasi- 
kliovė ir iš jų, matyt, ateityje daug laukė, nes kartą Kuršėnų 
klebonijoje, rodydamas į kažin kurios šventės proga susirinku- 
sius jaunuosius kunigus ir seminarijos auklėtinius, sakęs: 

— Štai, jie viską padarys ir mano idėjas įvykdys, nors 
seniai kunigai ir prieštaraus! 

Kun. J. Tumas Viekšniuose per bažnytinio jubiliejaus iškil- 
mes, dalyvaujant daugybei dvasininkų, vietiniui dekanui kan, 
Zaleskiui ir Varšuvos R. Katalikų dvasinės seminarijos moky- 
tojui Adomui Jačinauskui, pavadinęs Seinų vyskupą Bara- 
nauską niekam nevertu intrūzu ir renegatu už tai, kad šis, kun. 
J. Tumo nuomone, atsimetęs nuo lietuvių (izmenil litovskomu 
dielu). Pats gi kun, J. Tumas dėjęsis tvirtu lietuvių veikėju; 
kalbėdamas apie kažin kokį laikraštį, vadinęs jį savu ir tiems 
patiems klausytojams sakęs, kad to laikraščio tarp lietuvių 
išplatinama 2000 egzempliorių; lietuvių tauta, skaitydama šį 
laikraštį, suprasianti ir įvykdysianti jo idėjas ir nė jokia jėga 
to judėjimo nebesustabdysianti, Todėl kun, J. Tumas ir jo vien- 
minčiai reikalaują iš kunigų, kad jie namie ir zakristijoje nevar- 
totų kitos kalbos, kaip tik lietuvių; jie ir dvarininkus ekono- 
miškos kovos būdu (posredstvom borby na počve ekonomi- 
českoj) priversią lietuviškai kalbėti, 

— Nors mane uż tai užmuštų ar pakarty, — sakęs kun. 
J. Tumas, — bet vis dėlto į mano vietą stos šimtai panašių tau- 
tininkų. 

Kartą Kuršėnų klebonijoje, esant klebonui kun, Eidimtui, 
vikarui kun, Gudeliui ir vaistininkui Kozmianui, buvę kalbama 
apie naująjį lietuvių nacionalinį judėjimą. Klebonui pastebėjus, 
kad jis galįs privesti prie kraujo praliejimo, kun, J. Tumas, šyp- 
sodamasis, atsakęs: 

— Nė kiek netrukdom nuleisti kraują tiems, kurie jo per 
daug turi: be aukų gero nebus (Niskolko nemešajem pustit krov, 
u kogo eja sliškom mnogo, bez žertv dobra ne budet). 

Kad skundas būtų svaresnis ir dvasinei vyresnybei įspū- 
dingesnis, reikėjo dar kun. J. Tumą morališkai suniekinti, įro- 
dyti, kad jis yra blogas dvasininkas. Kadangi tokių nuodėmių 
kun. J. Tumo gyvenime nesurado, tai jų paieškojo kun, J. Tumo 
privatiniuose pokalbiuose. Jų skundui patiekė Lapkasių dva- 
rininkas Aleksandras Davaina-Silvestravičius, pusbrolis žinomiojo 
aušrininko rašytojo Mečislovo Davainos-Silvestravičiaus, 

Lapkasių dvare buvo didelis knygynas, ir kun, J. Tumas 
ten kai kada apsilankydavo knygų paskaityti ir su šeimininku 
pakalbėti. Vieną paprastą vakarą Lapkasiuose kun. J. Tumas 

bent kiek buvo gėręs ir su šeimininku ginčijosi apie kažin kurią 
ten encikliką. Jiedviem besiginčijant, pasirodė tarnas ir pa- 
prašė vakarienės. Kun, J. Tumas, norėdamas pertraukti ginčą, 
juokais pasakė: 

— Rzućmy wreszcie ten Rzym do licha, liepiej chodźmy 
wódki napić się! (Meskime pagaliau tą Rymą velniop ir ver- 
čiau eikime degtinės atsigerti!) 

Tą privatiškai ir juokais pasakytą posakį A. Davaina-Sil- 
vestravičius, laužydamas svetingumo tradicijas, atkartojo kle- 
bonui A. Eidimtui, o šis jį, gerokai iškreipęs, pridėjo prie savo 
skundo esą: 

— Ks. J. Tumas, buduči v dome pomeščika Dovoina Sil- 
vestroviča v imenii Lapkasiach vo vremia Sv. Paschi sevo 
goda i nachodias v iskustvenno vozbuždionom sostojanii, vy- 
razilsia s prenebreženiem o Ryme, kak glavnom centre katoli- 
cizma i, doslovno, poslal ego k Giortu. (Kun. J. Tumas Lapka- 
siuose dvarininko Davainos-Silvestravičiaus namuose šiais me- 
tais per Šv. Velykas, būdamas įkaušęs, paniekinamai išsitarė apie 
Rymą, kaip vyriausią katalikybės centrą, ir, tikra to žodžio 
prasme, pasiuntė jį velniop!) 

Tie skundai paveikė vyskupą M. Paliulionį, ir jis nutarė 
kun, J. Tumą iš Micaičių iškelti į Vadakčiukus. Skundikams, 
matyt, tos satisfakcijos nepakako: jie ir toliau nesiliovė kun. 
J. Tumo skųsti ir diskredituoti: Al. Davainos-Silvestravičiaus 
liudijimu kun. J. Tumas vėl vyskupui apskųstas už tai, kad 
jis, Lapkasiuose įsišnekęs apie savo perkėlimą iš Micaičių į 
Vadakčiukus, grasinęs smarkiai atkeršyti tiems, kurių dėka jis 
esąs perkeliamas, 

Be to, dar klebonas Eidimtas nuo savęs pridėjo, kad kun. 
Juozas Tumas netikįs į kai kurias katalikų Bažnyčios dogmas, 
o tarp jų ir į Šv. Sakramento dogmą. 

Jeigu dėl tautinius dalykus liečiančių skundų būtų pakakę, 
kaipo bausmės, kun. J. Tumą perkelti į naują vietą, tai to buvo 
maža skundams, liečiantiems dogmatinius dalykus. Jais skun- 
dikai norėjo ne tik kun. J. Tumą iškeldinti iš Micaičių, bet ir 
jį degraduodinti, išvilkdinti iš kunigo rūbų. Aiškus dalykas, 
kad tam reikalui vienų skundų per maža, reikia juos teisme 


118 


įrodyti. Ir pats kaltinamasis kun. J. Tumas reikalavo teismo, 
nes tik jis vienas šioje melagysčių, šmeižtų baloje galėjo tarti 
savo nešališką ir teisingą žodį. 

Iš Micaičių kun, J. Tumas ne labai tenorėjo išsikelti. Jis 
čia plačiai buvo pradėjęs veikti ir savo pradėtų darbų nenorėjo 
palikti. Daug trūso ir pinigo jis buvo įdėjęs į klebonijėlės ūkį 
ir trobesius; jam pasitraukiant iš Micaičių, visa tai veltui žūtų. 
Tiesa, kun. J. Tumas nebuvo godus pinigų ir žemiškų turtų, bet 
juk nemalonu ir į skolas bristi, O kilnojimasis iš vienos vietos į 
kitą daug pinigo ir turto suryja. 

Kun, J. Tumui pinigai ne sau, bet „Tėvynės Sargui" buvo 
reikalingi. Perkeltas į Micaičius, jis norėjo „Tėvynės Sargo” 
reikalams pasiskolinti tūkstantį rublių, bet negavo, nes nie- 
kas juo nepatikėjo. Atsisakė jam šiuokart paskolinti ir pini- 
gingasis kun. Balvočius-Gerutis. Griebdamasis paskutiniosios, 
net savo įrengtą ūkį Micaičiuose buvo aprašęs ir norėjo įkeisti, 
bet čia taip pat nieko nelaimėjo. Teko gerokai pasitempti, kol 
vargais negalais iš visur sukrapštė kelius šimtus rublių ir juos 
per Kaupaitę, kun. A. Kaupo seserį (dabar ji vienuolė kazimie- 
rietė) nusiuntė į Tilžę kun, A, Milukui. 

Daugiausia kun. Juozo Tumo rūpesčiu ir pastangomis 
„Tėvynės Sargas“ nors ir suplonėjęs, bet šiaip taip išvargo 
1901 metus ir pradėjo naujus. 1902 metai „Tėvynės Sargui“ 
buvo sunkūs. Kun, A, Eidimto skundžiamas ir dekano seka- 
mas, kun. J. Tumas nebegalėjo taip plačiai ir laisvai, kaip pirma, 
važinėti po vyskupiją aukų iš kunigų „Tėvynės Sargui" rinkti; 
atšalo ir aukotojų dosnumas, Be to, nukeltam toliau nuo sie- 
nos kun, J. Tumui keblu buvo „Tėvynės Sargą' redaguoti. Pa- 
galiau atsirado nepatenkintų ir dėl jo redaguojamo „Tėvynės 
Sargo” pakraipos. Ji, matyt, kai kam iš įtakingųjų atrodė per- 
daug tautiška ir per mažai katalikiška. 1902 metais pirmajame 
„Tėvynės Sargo” numeryje kun. J. Tumas praneša, kad iš redak- 
toriaus pareigų pasitraukiąs, 

— Dabartinis redaktorius — rašo kun, J. Tumas apie save 
— krenta, kaipo auka dar per ankstyvos idėjos — idemnos vie- 
nybės visų lietuvių apšvietimo ir tautystės dalyke... mes visi 
lietuviai dar tebesame atsnindis svetimų... idėjų, nuosavos tik- 

rai „lietuviškos“ idėjos sulyg aguonos grudą teturedami. Dir- 
bame... ne dėl „Lietuvos“: vieni dirba dėl „Rymo“, kiti dėl 
„Babelio“, „Markso“ etc, Dabartinis Redaktorius... mėgino 
užimti vidurinį kelią... bene pavyks suderinti du su kitom nuo- 
monėms lietuvių būriu, išrandant bendrą grynai lietuvišką kul- 
tūrišką darbą. Šešerius metus padirbėjus, mato... juog pilna 
tautiška Lietuvių vienybė — tai tik svajonė... 

— Nežinodamas nė jokių atžvilgių į ypatas, stojančias ant 
kelio tautiškai mūsų geryneigai, užsipelniau galingųjų rūstybę, 
kurie stengės visaip man suburti ir nuo užsiėmimo atstumti. 
Spyriaus, kiek galėjau. Bet kad ėmė gražoti „bojkotw' nau- 
dingų laikraščių, tariaus, geriaus busiant, šalin pasitraukiant." 

Tačiau ir po šio pareiškimo kun. J. Tumas dar suredagavo 
keturius „Tėvynės Sargo” numerius. Tik iškeliamas į Vadak- 
čiukus jis galutinai atsisakė „Tėvynės Sargą' redaguoti ir nuo 
N. 6 jį faktiškai ėmė redaguoti kun. A. Milukas, kuris ir pir- 
miau Tilžėje prižiūrėdavo jo spausdinimą. 

Matydamas, kad skubiai išsikėlęs turės daug nuostolių, kun 
J. Tumas prašė vyskupo Macaičiuose paliekamas nors iki Kalė- 
dy. Tuo reikalu 1902 m. gegužės mėn, 18 d. vyskupo sekretoriui 
kun. Al. Dambrauskui parašė ilgą laišką,?7) nurodydamas prie- 
žastis, dėl kurių nori pasilikti Macaičiuose. Svarbiausioji prie- 
žastis, kad galėtų pabaigti pradėtus bažnytinio ūkio darbus, 
Kadangi kun. J. Tumas kuo taikiausiai bei gražiausiai sugyveno 
su liaudimi ir daugumu bajorų, tai ir bajorų delegacija su para- 
pijiniu komitetu prašė vyskupą kun, J. Tumą palikti Micai- 
čiuose. Tačiau vyskupas savo nutarimo nepakeitė. 

Viena bėda ne bėda, sako mūsų liaudies išmintis, bet kai 
dvi trys susėda, tai kartais žmogų suėda. Matėme, kad vargų, 
bėdų kun. J. Tumui Micaičiuose buvo apsčiai, bet jos kun. 
Juozo Tumo nesuėdė, jo gajos prigimties nepalaužė, šviesaus op- 
timizmo neužtemdė. Jis viską perkentė pasiryžėlio kantrybe ir 
ištverme. Jis, lyg pasaulio tuštybių išsižadėjęs vienuolis, visus 
savo darbus ir žygius skyrė tautiškajai, arba, anot lenkų, litvo- 
maniškajai idėjai. Pavojaus ištiktas jis neišsigąsdavo, neatlyž- 
davo, bet su pirmykščiu pasiryžimu toliau dirbdavo, 

Vos 10 mėnesių tepabuvęs Micaičiuose, kun, Juozas Tumas 

vyskupo Paliulionio įsakymu 1902 m. gegužės 29 d. iš Micaičių 
buvo perkeltas į Vadakčiukus. Atvykus į Micaičius įpėdiniui 
kun. Žekniui, jis išvažiavo į Vadakčiukus. Klebonas A. Eidim- 
tas su Kuršėnų lenkininkais, be abejo, tuo išvažiavimu džiū- 
gavo. Kun, J. Tumui išvažiuojant, net ir palankus kolatorius 
Jokūbauskis jį šitaip palaiminęs: 

— Śmiałym — Bóg pomaga, lecz śmiałków — psy kąsają. 

Naujoji kun. J. Tumo gyvenamoji vieta Vadaktai — isto- 
riśka, Ją yra vaizdavęs Henrichas Sienkevičius savo gra- 
žiame iš netolimos Lietuvos praeities veikale „Tvanas“. Ap- 
linkui keletas didelių dvarų, kurie, stovėdami ant Vadakties 
upelio, visi tuo pat vardu vadinami. Prie dviejų iš tų Vadaktų 
dvarų — Liaudoje prie Miškinių Vadaktų ir prie Kopanskio Va- 
daktų, kuriuos paveldėjo bajorai M. Zavadzkis ir Vytautas 
Oginskis, yra bažnyčios. Kun, J. Tumas buvo atkeltas kuratu 
į šituos pastaruosius Vadaktus. Jų bažnytėlė priklauso Nau- 
jamiesčio parapijai ir žmonės ją vadina Vadakčiukais, tuo skir- 
dami nuo netolimų miškinių Vadaktų — Krekenavos filijos. 

Naujos kun, J. Tumo gyvenamos vietos geografinė padėtis 
puiki: bažnytėlė stovi ant aukšto Nevėžio upės kranto, prie 
didelio pašto vieškelio iš Panevėžio į Kėdainius, tik trys my- 
lios nuo Panevėžio gelžkelio stoties. 

Nors menka ir neturtinga medinė Vadaktų bažnytėlė, 
tačiau minėtina; ją esąs įkūręs Lenkų kariuomenės pulkininkas, 
Kuršo kunigaikštis Bironas pirmojo Lietuvos - Lenkijos padali- 
nimo laikais Metęs kariuomenę, kunigaišktis tapo kataliku, 
net vienuoliu ir kunigu. Vadaktų dvarą, tur būt, už nuopelnus 
jam dovanotą, atidavė kartu su juo katalike tapusiai seseriai, 
kuri ištekėjo už barono Grothuso. Vėliau Vadaktus paveldėjo 
ių duktė ištekėjusi už grafo Kopanskio, kurs 1784 m. į dvaro baż- 
nytėlę įvedė viešas pamaldas, bet kunigas čia buvo paskirtas 
tik 1881 m. Ivonė Kopanskis davęs jam 8'/2 dešimtinės žemės ir 

160 rub. metams algos. Tiek teatsimena žinių žmonės, kuriems 
teko peržiūrėti keletas Kopanskio archyvo dokumentų. O tai 
būta didelio ir brangaus archyvo. Iš jo sau medžiagos sėmęsis 
H. Sienkevičius, rašydamas „Tvaną“. Dvaro valdytojui mirus, 
jo archyvą už skatikus atpirkę Panevėžio žydeliai silkėms vy- 
nioti. Taip tad žuvo brangus mūsų praeities paminklas.%) 

Bažnytėlės valdomoje apylinkėje — 23 ūkininkai, 4 dvarai, 
du dvareliai, o jos plotas 3X6 varstai. Taigi, kun. J. Tumo 
parapijėlė nedidelė, iš jos kunigui pramisti sunkoka. Klebo- 
nijėlė maža, medinė, šiaudais dengta. Visas gerumas — tai 
didokas pievų plotas. Todėl kun. J. Tumas Vadakčiukuose 
laikė porą gerų arklių, su kuriais tekdavo daug ir gana toli 
įvairiais reikalais važinėti. 

Visi ūkininkai tikri lietuviai, o dvarelių savininkai sulen- 
kėję arba lenkai. Ūkininkai, susiskaldę žemes į mažas daleles, 
gyvena skurdžiai; pirkios dūminės, seklyčios nė vienas neturi; 
arklelis smulkus, karvės dar menkesnės; žemė, palyginti, naši 
ir gerai rugiai bei kviečiai uždera. 

Nors daugumas žmonių kaime moka lenkiškai, bet namie 
visi kalba tik lietuviškai. Žinoma, jų kalboje pasitaiko len- 
kiškų žodžių, bet šiaip jų kalba, pasak, kun. J. Tumo, graži, 
sveika, pilna įstabių tarmės ypatybių. Keletą jų tarmės pa- 
vyzdžių kun. J. Tumas buvo įdėjęs į lenkų etnografinį žurnalą 
„Wisla“, į Volterio Lietuvišką Chrestomatiją ir kitur. Su 
dvaro žmonėmis jau blogiau: jie beveik visi tarp savęs kalbasi 
lenkiškai, nors moka ir lietuviškai, 

Skurdo verčiami daug ano krašto žmonių palikę pačias ir 
vaikus bėgo į Ameriką laimės ieškoti. Kun. J. Tumas, norė- 
damas jų skurdą sumažinti, ragino mokytis skaityti, ir pats, 
kiek galėdamas, juos švietė. Savo lėšomis įtaisė pašto dėžutę, 
prie kurios penkius sykius per savaitę sustodavo paštas. Tai pa- 
lengvino pačiam kun. J. Tumui greičiau gauti korespondenciją, 
o žmonėms laikraščius. 

Kun. J. Tumui atkilus į Vadakčiukus, jo santykiai su dva- 
sine vyresnybe nepagerėjo. Vyskupas, matyt, tuo laiku svarstė 
A. Eidimto ir jo bendrininkų skundus ir pas jį atsilankančių 
kunigų šio to pasiteiraudavo apie skundžiamajį kun. J. Tumą. 

Nepatenkintas kun, J. Tumo tautiškąja veikla, vyskupas kai 
ką negero apie jį ir pats pasakydavo kunigams, šie iš vyskupo 
išgirstąsias žinias toliau paskleisdavo, jos netrukus ir skundžia- 
mąjį pasiekdavo. Aišku, jos skaudžiai įžeisdavo sunervintą kun, 
Juozą Tumą. 

— Mane Jo mylista neliaująs visaip dergęs, — skundžias 
jis 1902.X.1. laiške savo bičiuliui A. Dambrauskui. — Nėra ku- 
nigo, kurs būtų pas jį buvęs ir apie mane nors adynos nepa- 
klausęs. Negana to: iškelia ir iš Vadaktėlių atgal į kamen- 
dorius, tik nežinau kur. Man tai labai patinka, nes šluostyti 
visas kerčias, kaip Micaičiai ir Vadaktėliai, nėra malonus da- 
lykas. Čia tiesiog nėra iš ko žmoniškai gyventi. 

Nuolat žandarų sekamam, lenkininkų kunigų šmeižiamam, 
o dvasinės vyresnybės vis į didesnį užkampį kilnojamam kuni- 
gui J. Tumui veikimo sąlygos sunkėjo. Toks gyvenimas darės 
jam nebepakenčiamas, ir jis vienu tarpu ėmė dairytis pado- 
resnės vietos užsienyje. Tarės su Andriumi Dubinsku keltis 
į Petrapilį ar į Rygą ir čia per protekciją, kurios kun, J. Tu- 
mui nebūtų trūkę, gauti kunigo vietą. Gyvendamas Petrapilyje 
ar Rygoje, jis būtų turėjęs patogesnes sąlygas ir daugiau lais- 
vesnio laiko literatūrai. Tuos savo planus kun, Juozas Tumas 
išdėstė Petrapilio Kunigų Akademijos profesoriui kun. J. Ma- 
čiuliui-Maironiui, su kuriuo jam kartą teko drauge važiuoti 
gelżkeliu. 

Maironis, žinodamas kun, J. Tumo būdą bei veiklumą ir 
lenkiškos dvasinės vyresnybės politiką, jį nuo to sumanymo 
atkalbėjo, nepatarė važiuoti, 

— Argi ilgai, manai, laikys tave Petrapily ar kur kitur, 
— sakęs jam Maironis. — Nugrūs kur tarp gudų ir smirdėk ten 
sveikas. 

Tos liūdnos perspektyvos atpliekė kun. J. Tumo norą 
važiuoti iš Lietuvos. Nebeklausė nė amerikiečių viliojamas: 
pasiliko Lietuvoje vargelio vargti. Nors čia ir sunkus gyve- 
nimas, bet vis dėlto tarp savųjų. 

Jei vyskupas ir buvo paketinęs kun. J. Tumą dar kur į 
didesnį užkampį tremti, tai vis dėlto be konsistorijos teismo 
sprendimo jo netrėmė. Laukė, ką pasakys apie A, Eidimto 

skundus konsistorijos teismas, kuris netrukus turėjo būti. Vys- 
kupas M. Paliulionis smarkiai ant kun, J. Tumo pyko ir buvo 
pasiryžęs, žūt būt, jį sutramdyti, 

— Chcę do pokory doprowadzič tego pyszalka, co Biskupa 
śmie uczyć. (Noriu nuolankų padaryti tą pasipūtėlį, kuris vys- 
kupą drįsta mokyti), — sakęs apie kun. J. Tumą vyskupas. 


XIV 


1902 m. spalių men. pradžioje Telšių, arba Žemaičių, dva- 
sinėje konsistorijoje, vyskupui įsakius, buvo nagrinėjama byla 
„o neblagovidnoj dejatelnosti Vodoktoskago filialista ksendza 
Josiła Tumasa na počve pojavivšagosia v poslednee vremia 
nacionalnago dviżenija litovskago naroda'. Teismo pirmi- 
ninku buvo oficiolas vyskupas sufraganas Gasparas Cirtautas, 
o nariais katedros viceprepozitas kan. A, Pavilonis ir dvasinės 
seminarijos rektorius kan. Antanas Karosas, dabartinis Vilka- 
viškio vyskupas. Konsistorijos teismas kun. J. Tumo bylą 
nagrinėjo atsidėjęs ir nešališkai. Susipažinęs su bylos me- 
džiaga, jis 1902 m. spalių mėn. 2 d. pasikvietė pas save kun. J. 
Tumą ir pareikalavo jo pasiteisinti iš visų jam prikišamų kal- 
tinimų. Iš pradžių kun. J. Tumas teisinos žodžiu, o vėliau, 
teismui reikalaujant, savo pasiteisinimus trumpai išdėstė raštu. 

Kadangi šioje byloje kun. J. Tumas buvo kaltinamas už 
tautiškąjį veikimą, kitaip sakant, už tai, kas, jo nuomone, yra 
švenčiausia lietuvio pareiga, todėl jis save laikė nekaltu ir 
teisme savo veikimo neišsigynė. Manydamas, kad teisingas 
dalyko nušvietimas išblaškys skundikų iškraipytus bei pra- 
simanytus faktus, jis plačiai nupasakojo savo tautiškąjį vei- 
kimą ir jam prikišamų kaltinimų priežastį ir kilmę, 

Teisėjai, išklausę kun. J. Tumo pasiaiškinimų bei pasitei- 
sinimų, pareikalavo, kad jis išdėstytų juos raštu. Sugrįžęs iš 
teismo pas seminarijos prokuratorių kun. Januševičių, kurio 
bute jis sustodavo atvažiavęs į Kauną, ėmė rašyti reikalauja- 
mąjį raportą. Rašė jį sujaudintas, nes teisme buvo paliestos 

pačios jautriausios jo sielos stygos. Tiek teisme, tiek ir savo 
raporte, jis ne save teisino, bet gynė lietuvių tautinį susipratimą. 
Iš kaltinamojo virto propagandininku ir lietuvių tautinio atgi- 
mimo gynėju, 

— Nerašyk to, ko iš tavęs nereikalauja: tuo dar sau pa- 
kenksi. Trumpai pasiteisink į prikišamus kaltinimus ir pakaks. 
Plačiai ir ne ad rem rašydamas, dar giliau įklimpsi, — sako jam 
kun. Januševičius, 

Tačiau kun. J. Tumas savo kolegos išmintingo patarimo 
šiuo atveju nepaklausė: jam rodės, kad dabar neteisinga būtų 
išsižadėti idėjų, dėl kurių tiek vargta ir kentėta. Todėl para- 
šęs savo propagandišką raportą, tuoj su juo išskubėjo pas pa- 
vyskupį Gasparą Cirtautą, 

Buvusis kun, J. Tumo rektorius sutiko savo auklėtinį ma- 
loniai šypsodamos, paėmė iš jo pasiteisinamąjį raportą ir pra- 
dėjo skaityti: 


Jo Šventenybei Ponui Vyskupui 
Sufraganui Gasparui Cirtautui 


Vadaktų filialisto 
kun, Juozo Tumo 


Raportas. 


Į man pareikštus kaltinimus pagal septynius 
punktus turiu garbės atsakyti. 

1. Jeigu aš kada ir stodavau prieš ką nors 
kaipo lietuvis, neslepiąs savo kilmės ir trokštąs tam- 
sios lietuvių liaudies kultūrinio atgimimo, kurio ji, 
kaipo tauta, turi visišką teisę siekti, tai mano pri- 
sidėjimas prie tos kovos apsiribodavo tik išaiškini- 
mu tų teisių ir tiktai tiems, kurie tas teises neigė. 
„Idėjų, nesutinkančių su mano, dvasininko, pašau- 
kimu”, aš niekad neskelbiau, o juoba tokių idėjų, 
„kurios sociališkai pavojingos ir kelia nesantaiką"; 

jeigu kada apie ką panašaus ir buvo kalbama, tai 
mano karšti pamokymai buvo kreipiami ne į že- 
muosius sluoksnius, kaip tariamuosius nesantaikos 
kelejus, bet į tuos, kurie iš anksto galėtų užkirsti 
kelią eventualiai nesantaikai plisti Už tai mane 
gali kaltinti tik tokie trumparegiai žmonės, kurie 
jiems teikiamas saviginos priemones palaiko ginklu 
prieš juos pačius nukreiptu. To siekdamas, aš nie- 
kada nesinaudojau nė jokiomis kitokiomis priemonė- 
mis, kaip žodžiu. 

2. Kiek man žinoma, Lietuvoje gyvuoja daug 
partijų: klierikalinė progresyvinė, liberalinė pro- 
gresyvinė ir net socialdemokratų, Todėl būti „lietu- 
vių nacionalinės partijos vadu", kad ir labai norė- 
čiau, negalėčiau (nes tokios tuomet dar nebuvo. A. 
M.). Jeigu kada ir buvo kalbama apie lietuvių kal- 
bos vartojimą namie ir visuomenėje, tai ne tam, kad 
„nebūtų leidžiama kitos kalbos“, turinčios Lietuvoje 
pilietybės teisių, bet tam, kad tarp kitų kalbų būtų 
įvedama ir lietuvių, iš seno užleista ir neabejoja- 
mai už vis daugiau turinti pilietybės teisių. To aš 
galiu tik nuoširdžiai pageidauti, bet ne „reikalauti“, 
nes neturiu priverčiamų priemonių. Jeigu būtų ga- 
lima pareikalauti, tai tektų pasiremti teisingumo au- 
toritetu. Posakis „mes to reikalaujame“ sine patre 
kilo lakioje vaizduotėje denunciantų, kurie bendro- 
mis jėgomis rašė prieš mane skundą, norėjo mane 
parodyti kuo tamsiausiomis spalvomis ir dėl to, pa- 
miršę savo žiles, nesigėdino sumeluoti mano žodžius, 
pasakytus kitokiu tikslu ir kitokia proga. O aš kal- 
tinu savo denunciantus, kaip aplamai žmones ejus- 
dem farinae, matyti, mėgstančius ir darančius iš 
nieko daug triukšmo tam, kad aiškiau pabrėžtų sa- 
vo tariamąją politinę ir moralinę ištikimybę. Dėl to 
pat sumeluotas mūsų pašnekesys, kurių pusėje yra 
didesnė jėga: ar darbdavių, — jeigu jie sumanytų 
ekonomiškai priversti turinčius uždarbio prisitaikyti 


prie jų kalbos ir papročių, ar darbininkų, — jeigu, 
saugok, Dieve, jie griebtųsi tos priemonės, „Jeigu 
mane užmuštų ar pakartų“, tai lietuvių tautinis ju- 
dėjimas nė žingsnio atgal nežengtų, nes dabartiniu 
metu tautininkų visose pasaulio šalyse tenka skai- 
tyti jau ne „šimtais“, bet „tūkstančiais“, 

3. Gyvendamas aštuonerius metus Mintaujoje 
ir tolimiausiose Telšių apskrities vietose, kur ligi 
gelžkelio beveik šimtas varstų, aš, teisybė, kiek- 
vienais metais leisdavaus į tolimas keliones — ypač 
pas gimines, gyvenančius kitame Kauno gubernijos 
krašte. Numodamas ranka į tolimą gelžkelį, aš kar- 
tais važiuodavau pašto arkliais, kad, tarp kitko, ga- 
lėčiau pažinti savo tėvynę ir rinkti geografinę etno- 
grafinę medžiagą Imperatoriaus Geografinei Draugi- 
jai ir „Wislos” redakcijai, Aš koresponduoju, bet iš ko 
denunciantai sprendžia apie mano korespondencijos 
„gausumą“, nežinau. Kad visa jaunoji lietuvių karta 
atsidavusi tautinėms idėjoms ir kad „sentikiams” 
sui generis nepasiseks užgniaužti tautinį jausmą, tai 
niekam ne paslaptis, ir istorija aiškiai rodo. Ar aš 
tai kalbėjau Kuršėnų klebonijoje, esant seminarijos 
auklėtiniams, abejoju, nes auklėtinių ten reta: vi- 
siems žinoma Kuršėnų klebono kun, Eidimto mizan- 
tropija verčia iš tolo lenkti jo kleboniją ir vaišin- 
gumo ieškoti pas kaimynus. 

4, Viekšniuose iš tikrųjų buvo kalbama apie 
vyskupo Baranausko atskalūnybę nuo dabartinės 
tautinės srovės, bet žinomo ir, tarp kitko, atsitikti- 
nio Jo Šventenybės posakio proga; apie žodį „intrū- 
zas”, nežinodamas jo logiško ryšio su buvusia kal- 
ba, nieko neatmenu. „Dėtis tvirtu veikėju“, taip 
juokinga ir negailestingai kvaila, kaip ir pats denun- 
cianto posakis, ir aś jį pasipiktinęs atmetu. 

Aš nė jokio „savo laikraščio" neturiu ir leidime 
nedalyvauju. O dėl lietuviškųjų spaudinių išplitimo 
Lietuvoje, reikia pasakyti, kad jie toli prašoksta 

2000 egz., kaip tai rodo Volterio straipsnis „K sta- 
tistikie Litovskich Pečatnych Proizvedenij' v „Pe- 
čatnom Iskustvie', S P B. 1902 g. Kiek tvirtos jų 
skleidžiamos idėjos, negaliu spręsti. Tačiau spren- 
džiant iš progresyvinio lietuvių spaudos plitimo, joms 
netrūksta pastovios dirvos. 

5, Posakis apie kraujo praliejimą yra sumeluo- 
tas. Dar nežinodamas, kad kun, Eidimtas yra psi- 
chopatas ir būtent serga manija, kuri išsivystė kažin 
kokiam lietuviui amerikiečiui pagrasinus atkeršyti, 
aš ne „gyvatiškai" šypsodamos, bet su komišku rim- 
tumu pasakiau bendrą, visiems žinomą ir nuvalkiotą 
posakį: „Taip, kiekviena nauja idėja reikalauja au- 
kų"; tą posakį kun, Eidimtas palaikė sau taikytu; 
lygiai, kaip ir dabar, girdėti, šis nesveikos psichikos 
nelaimingasis įsivaizduoja, kad aš prieš jį sukelsiu 
visus neramiuosius visuomenės gaivalus ir paruošiu 
jam kažkokį netikėtinai žiaurų kerštą. Vagie, kepu- 
rė dega! 

Taip pat nesąžiningiausiai sumeluota ir mano 
nieko nereiškianti frazė apie Rymą. Ne „per šven- 
tas velykas", bet paprastą vakarą, ne „įkaušęs“, bet 
visai blaivas būdamas, aš su namų šeimininku pasi- 
kalbėjimą apie Rymą pertraukiau juokaujama fra- 
ze: „Na, tai meskime Rymą ir eikime degtinės atsi- 
gerti", nes tuo laiku tarnas kvietė mus vakarienės. 
Niekinti Rymą ir net kaip katalikybės centrą ir kar- 
tu pasilikti Rymo katalikų dvasininku būtų jau per 
daug, ir denunciantai, tuo mane kaltiną, arba visiš- 
kai užslopino savo sąžinę, arba dėl savo minkštapro- 
tiškumo nesuvokė, kokią didelę reikšmę ji turi Be 
to, piktam naudoti vaišingumo teisę, priimti į na- 
mus svečią kaipo pageidaujamą lankytoją, o aš to iš 
Lapkasių dvarininko Aleksandro Davainos-Silves- 
travičiaus nusipelnęs, man, lietuviui, taip svetima ir 
abuojiška, jog bus geriau juo baigti šio punkto savo 
pasiaiškinimus. 


J. Tumas-Vaižgantas per metines spaudos atgavimo sukaktuves ant Girnikų kalno sako pamokslą 


6. Klausinėdamas Silvestravičių apie mano perkė- 
limo priežastis ir pirmą kartą iš jo paties sužinojęs, 
kuo mane kun. Eidimtas kaltina, aš labai piktinaus 
ir pažadėjau šį dalyką viešai iškelti, kaipo signum 
temporis, kuriomis priemonėmis lenkų kultūros ša- 
lininkai stengiasi nuveikti lietuvių laisvą kultūrinį 
atgimimą. 

7. Į šv. Eucharistijos Paslaptį ir į visas, be iš- 
imties, Rymo Katalikų Bažnyčios dogmas tikiu ir 
drąsiai tvirtinu, kad, priešingai, būtent tas netiki, 
kuris tokiu nesążiniśkumu ir griežtu teigimu, nors 
tam nėra jokių duomenų, metė šį kaltinimą. Teisy- 
bės vardan prašau Jūsų Šventenybę šį dalyką ištirti, 
pakvietus liudininku kun. Gudelį, ir, jeigu tai pasi- 
rodys prasimanytas melas, palaikyti jį pačiam de- 
nunciantui, nesuderinamu su jo aukštu dvasininko 
luomu, 

Meldžiu Jūsų Šventenybę atleisti man už kiek 
per aštrų pasiaiśkinimą. Juk aš žmogus taip paže- 
mintas, kokio Lietuvos bažnytinė kronika dar neži- 
no, t. y. esu atiduotas kapitulos teismui, ir ramiai ra- 
šyti negalėjau. 


Kaune, 
1902 m. spalių mėn. 2 d. 


Vadaktų filialistas: 


kun. J. Tumas’) 


Nors šiame raporte kun, J. Tumas negalėjo būti toks atvi- 
ras, kaip žodžiu pasiaiškindamas dėl savo tautinio veikimo prieš 
kapitulos narius, tačiau ir jame savo skelbtųjų idėjų nesigyne. 
Kiek buvo galima prisipažinti, viešai neiškeliant savo konspi- 
ratyvaus veikimo ir kitų neįduodant, jis atvirai prisipažino, 
Tačiau jis jokiu būdu negalėjo prisipažinti, kad šešerius metus 
buvo faktinasis „Tėvynės Sargo” redaktorius, kad kiekvienais 
metais po vyskupiją važinėdavo tam laikraščiui rinkti pinigų, 

kad platindavo lietuviškus leidinius ir tuo reikalu plačiai ko- 
responduodavo, nes toks prisipažinimas, ypač raštu, būtų lygus 
savęs bei kitų konspirantų įdavimui ir viso slaptojo lietuvių. 
tautinio veikimo griovimui. Tokius dalykus iš idėjinio konspi- 
ranto būtų galima išgauti tik žiauriai kankinant. Pagaliau apie 
tuos kun, J. Tumo darbus ir be jo raštu prisipažinimo žinojo 
vyskupas ir kapitulos nariai. Lietuvių, kaip ir kiekvienas, tau- 
tinis kilimas nėra Bažnyčiai priešingas, ir dvasinė vyresnybė 
kum. J. Tumą galėjo bausti ne už jo tautinius darbus, bet už. 
prasilenkimą su griežta Bažnyčios disciplina. Tačiau anais lai- 
kais raštu apie savo tautinius darbus prisipažinti, kad ir žinan-- 
tiems, labai pavojinga, nes toks raštas gali kartais patekti į 
žandarų nagus, o tuomet keliauk sau sveikas į Sibirą. 

Nors kun, J. Tumas raporte savo tautiškuosius darbus nu- 
slėpė, tačiau ir to, ką parašė, vysk, Cirtautui rodėsi perdaug. 
Jis perskaitęs raportą, su pirmykščiu ramumu, maloniai šypso- 
damas, prašneko: 

— Tai ką gi dabar čia prirašei? Čia tiek visko pripasakota, 
kad už tai tau dar gali keletą bylų iškelti. Nei tavo rašto nei 
tavęs paties aš iš šio kambario neišleisiu, kol neparašysi naujo. 

Ir užrakinęs tam kambary paliko vieną kun. Juozą Tumą 
rašyti naują raportą. Savo didžiai gero bei malonaus virši- 
ninko kilnią intenciją kun. Juozas Tumas suprato ir jo liepimui 
negalėjo priešintis. Susidariusi padėtis iš jo reikalavo, rašant 
naują raportą, daryti tam tikrą sąžinės kompromisą: daug ką 
savo antrajame raporte nutylėti, o kai ką ne taip nusakyti, kaip 
iš tikrųjų buvo. 

Ir štai šis raportas jau labiau buvo panašus į pasiteisinimą. 
Jame kun. J. Tumas savo idėjų taip pat neišsigynė, tik pabrėžė, 
kad visa tai, ką jis yra skelbęs apie tautiškuosius dalykus, su- 
tinka su Rymo Katalikų Bažnyčios dorovės mokslu ir Bažny- 
čios Tėvų raštais. Trumpai atsakęs į jam prikišamus kaltini- 
mus, pažymi, kad, būdamas vikaru trijose parapijose, iš savo kle- 
bonų Venckevičiaus, Durskio ir dekano Jarulaičio susilaukęs 
kuo maloniausių pagyrimų. Tad juoba esą, nuostabu, kad tik 
tapęs kun, Eidimto kaimynu, tuojau buvęs jo slaptai persekio- 
jamas, kaip kenksmingas žmogus. 

— Nejaugi jis — rašo kun, J. Tumas savo raporte — per 
vieną mėnesį mano sielą ir sąžinę geriau pažino, negu kiti per 
septynius metus? Logiškai galvojant ir įsigilinus į tokį daugį ir 
taip svarbių kaltinimų, aišku, nukreiptų tam, kad mane gyvą pa- 
laidotų, negalima neprieiti išvados, kad tie žmonės mane skun- 
džia ir kaltina ne visuomenės ir Bažnyčios gerovės rūpindamies, 
bet iš piktos valios!00), 

Gavę kun, J. Tumo pasiteisinamaji raštą, konsistorijos 
teismo nariai padarė galutinį bylos sprendimą. Jie savo ra- 
porte vyskupui M, Paliulioniui pranešė, kad kun. J. Tumas į 
teisėjų žodžiu ir raštu pateiktus klausimus plačiai pasiaiškinęs. 
Tie jo pasiaiškinimai teisėjams rodos esą atviri ir nuoširdūs. 
Kun. J. Tumas atvirai prisipažinęs, kad jis, kaipo lietuvis, karš- 
tai prijaučiąs pastaruoju metu pasireiškusiam lietuvių tauti- 
niam susipratimui, bet savęs nelaikąs kažkokiu dideliu to ju- 
dėjimo bendradarbiu, ar net jo vadu ir visai nevadovaująs kaž- 
kokiai slapta agituojančiai lietuvių patrijotų partijai, kurios 
tikslas — leistinais ir neleistinais būdais pagreitinti ir išplėsti 
šis judėjimas. Jeigu kun. J. Tumas ir dalyvaująs lietuvių tau- 
tiniame judėjime, tai visados veikiąs viešai bei atvirai ir ne- 
leistinų priemonių nevartojąs. Savo žodžių bei posakių, ku- 
riuos esąs pasakęs įvairiais atvejais apie šį judėjimą ir kurie 
jam prikišami kaip galį būti peiktinai suprasti, jis neišsigynęs, 
tik pabrėžęs, kad šie jo posakiai arba buvo ne taip pasakyti, 
kaip jam prikišama, arba ne ta prasme, kaip juos aiškina jo 
priešininkai ir kaltintojai. Tie posakiai buvę pasakyti arba 
juokais, arba ginčuose apie lietuvių tautinius klausimus. Todėl 
norint jų tikrąją prasmę suvokti, reikia turėti visas pokalbis, 
bet ne atskiros jo frazės. Visus gi kaltinimus ir įtarimus dėl 
Rymo katalikų tikėjimo dogmų ir socialinių dalykų kun. J. Tu- 
mas atmetė, kaip visiškai nepamatuotus ir jį įžeidžiamus. 

Teisėjai, sulyginę kaltinamojo pasiaiškinimus su iš vys- 
kupo prie bylos gautomis ir Viekšnių dekano patikrintomis ži- 
niomis, įsitikino, kad kun, J. Tumas, prijausdamas lietuvių tau- 
tiniam judėjimui ir iš prigimties būdamas karšto tempera- 
mento, matyt, pernelyg įsitraukė į šį judėjimą ir todėl, apie jį 
kalbėdamas bei ginčydamasis, iš tikrųjų pasakydavo kartais 

per daug smarkių posakių, kurie gali būti peiktina prasme su- 
prasti, ypač jeigu dar juos imti atskirai nuo bendro pokalbio ar 
ginčo. Tačiau, teisėjų nuomone, negalima esą kun. J. Tumo 
apkaltinti nei netikėjimu nei prijautimu kažkokioms peikti- 
noms socialistinėms teorijoms. 

Taigi, konsistorijos teismas kun. J. Tumą išteisino ir jį mo- 
rališkai rehabilitavo. Tačiau teisėjai, vaduodamies bažnytine 
disciplina ir tam tikrais kanonų nuostatais, rado reikalą kun. 
J. Tumo tautinį veikimą užgniaužti, arba jį bent iki minimumo 
susiaurinti. Todėl jie, visa tai turėdami galvoje, ir nusprendė: 

1. Kun. J. Tumą pamokyti ir įtikinti (dat nastavlienije i 
sdelat vnušenije), kad jis toliau nedirbtų ir neįsitrauktų į to- 
kius dalykus, kurie svetimi jo, dvasininko, pašaukimui ir kad 
jis savo kalbose būtų labiau atsargesnis. 

2. Uždrausti siųsti į žurnalus arba laikraščius savo straips- 
nius be vyskupo leidimo ir pritarimo (bez razrešenija i odob- 
renija Episkopa). 

3. Uždrausti išvažiuoti iš savo gyvenamosios vietos be 
kiekvienu kartu atskiro vyskupo leidimo, išskyrus tik tuos at- 
vejus, kada važiuojama švenčių metu į kaimynines parapijas 
padėti kitiems kunigams atlikti bažnytines pareigas.!0!) 

Žinoma, tuos kapitulos teismo nutarimus praktiniame gy- 
venime įvykdyti buvo sunku, tiesiog negalima, nes kun, J. 
Tumo tautiškojo veikimo, kaip pavasarį patvinusios upės, ne- 
galėjo sulaikyti dirbtinės priemonės. Jį buvo galima šiek tiek 
normuoti, bet ne visiškai suvaržyti. Juk. kun. Juozo Tumo 
veikimas kilo iš jo gilaus įsitikinimo, kad patriotizmas sutinka 
su kunigyste, ir kad gyvenamasis laikotarpis verčia lietuvį ku- 
nigą dirbti ne tik Bažnyčiai, bet ir savo tautos atgimimui, Ku- 
nigas, šalindamasis tautiško darbo, atstumia nuo savęs, o kar- 
tais ir nuo Bažnyčios, pasaulionis inteligentus, vadinas, ir pa- 
čios Bažnyčios interesai reikalauja iš kunigų tautiškos veiklos. 

Nors kun. J. Tumo tautiškąjį veikimą ne tik buvo sunku 
užgniaužti, bet ir sukontroliuoti, tačiau konsistorijos teismo 
sprendimas jam sudavė geroką smūgį. Jau pats faktas, kad 
kun. J. Tumas buvo dvasinės vyresnybės teistas (tokie kunigų 
teismai labai retas dalykas), blogai veikė ir jį patį ir jo šali- 
ninkus. Kai kurie jo vienminčiai net pradėjo abejoti, ar kun. 
J. Tumas aplamai begalės veikti Lietuvoje, ar jam ne geriau būtų 
išvažiuoti į Ameriką ir ten laisvai dirbti lietuvių tautiškajai 
idėjai ir literatūrai. Kunigas Antanas Milukas piršo jam Haz- 
letone parapiją ir kvietė jį būtinai vykti į Ameriką. Kun, J. 
Tumas, kiek pasvyravęs, vis dėlto į Ameriką nutarė nevykti, 
bet dirbti savo tėvynėje. 

Veikimas Lietuvoje kun. J. Tumui iš tikrųjų turėjo pa- 
sunkėti, nes pats vyskupas M. Paliulionis konsistorijos teismo 
sprendimą, ypač gi patį teismo faktą, laikė labai svarbiu, 
Kartą vyskupas M. Paliulionis, įsišnekęs su dekanu kan. Ro- 
mualdu Styra apie kun. J. Tumą, jam reikšmingai pasakęs: 

— Ty niewiesz: on był sądzony! (Tu nežinai: jis buvo 
teistas). 

Vysk. M. Paliulionis kun. J. Tumą, kaipo teistą, buvo nuta- 
ręs niekad neavansuoti klebonu ir neduoti parapijos. 

— Takich po kątach trzymač! (Tokius kertelėse laikyti!) — 
šaukęs rūstusai vyskupas. 

— Tiek to, būsime kertelėje, nors Milukas vis liepia, kad va- 
žiuočiau į Hazletoną — rašo 1903.1.13. kun. J. Tumas savo bi- 
čiuliui Petrapilio Kunigų Akademijos prof. kun. A. Dambraus- 
kui, sužinojęs vyskupo nuomonę apie save. 

Būti įspraustam į kertelę kun. J. Tumui buvo be galo sun- 
ku. Čia jis jautės lyg užpiudytas vilkas ir kiek toliau tame pat 
laiške, paaimanavęs dėl spaudos, desperatiškai šaukia: 

— Aš tiesiog trokštu, Kad galėčiau prieš ką išsirėkti, gru- 
bijoniškai užprotestuoti, rodos, būtų lengviau, Kartais ima noras 
nukakti pas Paliulionį, išvemti jam visą teisybę ir „wypowie- 
dzieć posłuszeństwo", Gendu, bra, kunigiškai, Net baisu pamis- 
lijus, kieka širdžių Paliulionis skeptyste użvaisć, Su kokiuo en- 
tuziazmu kalbėdavome pirmiau apie Paliulionį — protestantą, 
su tokiuo šlykštumu dabar kalbam apie ji—retrogradą, Oi, waj! 

Vysk. M. Paliulionis kun. J. Tumo kitur nebekėlė, paliko jį 
Vadakčiukuose, dekano kan, R. Styros pašonėje, idant šis jį da- 
botų. Kan. Styra (1841 — 1915) kilimo zarasietis, baigęs Vilniaus 
Kunigų Seminariją ir Petrapilio Kunigų Akademiją. Pabaigęs 
mokslus, atkilo į Pabaisko parapiją, kur iš pradžių pas savo dė- 
dę buvo vikaru, o vėliau klebonu. Čia jis gerokai, kaip ir jo pirm- 
takas dėdė, aplenkino parapiją. Iš Pabaisko 1888 m. jis buvo at- 
keltas į Panevėžio Naujamiestį, kur jam teko susidurti su kun. 
J. Tumu. Kan. R. Styra buvo labai pamaldus, bet ir nepaprastai 
ūmus žmogus. Namie ir su kunigais jis kalbėjo tik lenkiškai, lietu- 
viškajam judėjimui tada dar nepritarė, tačiau jo ir nestabdė.'02) 
Vysk. M. Paliulionis jį labai mėgo, ir jis buvo didelėje vyskupo 
įlakoje. Vyskupo pavestas pareigas stropiai vykdė: kun. J. Tumą 
dabojo. Tačiau kun, J. Tumas dažnai, dekanui nematant ir neži- 
nant, iš Vadakčiukų išvažiuodavo tautiškos agitacijos reikalais, 
dekanas, apie tai iš kitų sužinojęs, skųsdavo jį vyskupui ir taip 
beveik visą laiką tarp jų tęsės kivirčai. Be to, ir pats kan. R. 
Styrą kun, J. Tumui ilgą laiką neturėjo geros širdies, nes šis apie 
jo lenkinimo darbus Pabaisko parapijoje buvo parašęs „T. S.'. 

Nors kun. J. Tumas nuo pat savo visuomeninio veikimo pra- 
džios smarkiai kovojo su Lietuvos lenkinimu, tačiau su Lietuvos 
dvarininkais jis stengės, kiek galima, taikiau gyventi, nes tikė- 
jos ilgainiui juos pritraukti prie lietuvių tautinio atgimimo, Tai 
iš dalies jam sekės: Mykolas Oginskis, Jokūbauskis, Gorskienė... 
jam pritarė ir padėjo. Bet aktyviau lietuviams pradėjus veikti, 
bajorai ėmė šiauštis ir nuo Micaičių kun. J. Tumo santykiai su 
bajorais pakrypo visai kita linkme. Kun. J. Tumas pamatė, kad 
lietuvių veikėjams su bajorais nepakeliui. Tad jis raštu ir gyvu 
žodžiu pradėjo smarkiau kovoti su Lietuvos lenkintojais. Žino- 
ma, ir lenkininkai ėmė labiau kun. J. Tumą persekioti, visur 
matyti kažkokius paslaptingus, prieš juos nukreiptus planus, Tuo 
laiku smarkiau pradėjo veikti LSDP; jos agitatoriai pasiekdavo 
ir dvarų darbininkus. Kai kur darbininkai ėmė streikuoti ir dau- 
giau sau teisių reikalauti. Kadangi Tumas santykiaudavo su dar- 
bininkais, tai dvarininkai manė, kad jis darbininkus agituojąs. 

Štai Kuršėnų - Micaičių dvarininkui J. Grużevskiui per 
rugiapiūtę sustreikavo darbininkai; nebenori dirbti akordinių 

darbų: reikalauja bendrai. J. Gruževskis įskundė kun. J. Tumą 
policijai, kad tai jis platinąs proklamacijas ir tuo agituojąs darbi- 
ninkus streikuoti. Kadangi aiškių kaltės įrodymų nebuvo, tai po- 
licija prie kaltinamojo neprikibo ir jo nesuėmė. Vis dėlto jis 
dar kartą buvo priskirtas prie neramiųjų bei pavojingųjų ir 
kaipo toks buvo stropiai policijos sekamas, Budri policijos akis 
lydėjo kiekvieną jo žingsnį ir, jei tik atsirasdavo progos, tuoj 
kibdavo prie mažiausio menkniekio. 

Kartą kun. J. Tumas, važiuodamas iš Vadakčiukų į Kreke- 
navą, pakeliui sutiko pristavą Gorčakovą. Pristavas pasisveiki- 
nęs paprašė pavėžėti, Kun. J, Tumas, nieko bloga nemanyda- 
mas, sutiko. Bevażiuodamas su kun, J. Tumu, pristavas ėmė 
šnekėti ir tarp kitko sako: 

— Tamstai, kunige, yra pašte kažkoks iš užsienio siuntinys, 
Aš norėčiau jį su tamsta pasižiūrėti, 

— Ale prašau, jei tamstai taip jau įdomu, — nerasdamas 
kitokios išeities, atsako jam kun. J. Tumas. 

Atsiėmę iš pašto siuntinį, atplėšė jį pas antstolį ir rado kun. 
Pr. Turausko atsiųstas Geručio išverstas Krylovo pasakėčias. 
Bemokslis, net dorai protokolo nemokąs parašyti valdininkėlis, 
Gorčakovas nepatikėjo, kad valdžia galėtų uż jas bausti. Jis ėmė 
ieškoti didesnio nusikaltimo, na, ir rado kaž kurią ten politinio 
turinio pasakėčią. Dabar jis įsidrąsino: areštavo kun, J, Tumą 
ir rengėsi važiuoti jo buto krėsti. Kun. J. Tumas protestavo — 
mesidavė, kad pristavas jį kratytų, reikalavo, kad jį, kunigą, 
krósty didesnis „„činas“. 


— Gerai, — sako pristavas, — važiuokim į Naujamiestį pas 
dekaną kan. Romualdą Styrą, pasiimsime jį ir jo vardu Tamstą 
iškratysime. 


Kun. J. Tumas, tikėdamasis, kad dekanas neleis jo pristavui 
krėsti, sutiko važiuoti. Bet kur tau: kan. R. Styrai to ir tereikėjo. 
Jis pyko ant kun. J. Tumo už šio lietuviškąją veiklą bei taria- 
mąjį liberalizmą ir čia rado progos savo neramųjį kaimyną pa- 
baidyti. Jis sutiko važiuoti ir leido pristavui kun. J. Tumą krėsti. 

Į Vadakčiukus atvažiavo pristavas ir daug policijos. Krėtė 
stropiai, bet nieko draudžiamo ir baisaus nerado; tik prisigėrę 
uždegė kleboniją ir šį tą pasiėmę išvažiavo. Toji krata atsirūgo 

vėliau, kai pristavas iśsiblaive. Mat, jis bekrėsdamas kleboniją, 
pamatė ant stalo kažkokį Karpio dvarų planą. Nors pristavas 
gerai į šį planą neįsižiūrėjo, bet miglotas jo vaizdas paliko pasą- 
monėje. 

Parvažiavęs ir rytą išsiblaivęs, jis atsiminė apie kažkokį 
Karpio dvarų planą, matytą kun. J, Tumo kambaryje. Kadangi 
kun. J. Tumas buvo didelis bei įtakingas veikėjas, o be to, jo 
santykiai su dvarininkais buvo įtempti, tai bukapročiui prista- 
vui dingtelėjo į galvą, kad tai, tur būt, kun. J. Tumo paruoštas 
projektas Karpio dvarams dalyti. Jis tuos savo kvailus įtarimus 
pranešė dvarininkams. Šie gi, būdami įbailinti, tuoj subruzdo. 
Vadinas, kun, J. Tumas ruošia revoliuciją, kėsinas į jų dvarus — 
tad reikia gelbetis, Pirmiausia jie nori iš kun, J. Tumo atimti 
tariamuosius planus. Kadangi tai geriausia gali padaryti dekanas, 
todėl ir kreipiasi prie jo. Išdėsto jam visą reikalą ir prašo gel- 
beti: atimti iš kun. J. Tumo paruoštus planus ir jį patį sudrausti. 

Dekanas sutiko ir po kelių dienų kun. J. Tumas žiūri — 
bejbrazdąs pas jį nelauktas svečias, Prideramai jį priėmęs, pra- 
dėjo kalbėtis. Ir kaip gi kun. J. Tumas nustebo, kada jo virši- 
ninkas visų vietos bajorų vardu ėmė rimtai reikalauti: 

— Atiduok planus, kuriuos esi paruošęs dvarams dalyti. 

Toks reikalavimas, be abejo, linksmai kunigą Juozą nuteikė 
ir, tik dekanui vėl savo pradėjus kartot, jis piktokai atsikirto: 

— Kokius planus: jokių planų aš neturiu ir dvarų dalyti ne- 
sirengiu, Tai ką gi jūs čia pradėjot blūdyti. 

— Kaip tai neturi, — pyksta dekanas, — juk pristavas, sa- 
kos, aiškiai pas tave matęs Karpio dvarų dalinimo planus! 

— Pristavas, tur būt, įsikaušęs sapnavo, o ne pas mane 
Karpio dvarų dalijimo planus matė, 

Tokiu būdu dekanas iš kun. J. Tumo planų neatėmė, nes jų 
iš tikrųjų nebuvo. 

Dekanui išvažiavus, kun. J, Tumas ėmė galvoti, kas čia galė- 
jo paskatinti dvarininkus ieškoti pas jį kaž kokių dvarų dalijimo 
planų. Ir pasirodė, kad čia būta visai anekdotiško dalyko: M. 
Butrimaitė atnešė kun. J. Tumui lerkiškai išversti „Wislos” žur- 
nalui keliolika lietuviškų dainelių, kurias buvo suvyniojusi į se- 
ną Panevėžio sodininko planą — Plan sadavogo zavedenija v 

imenii pomeščika Maurikija Karpia. Tas planas pasiliko pas ku- 
nigą J. Tumą ir, matėme, gerokai dvarininkus ibailino, 

Šis anekdotiškas įvykis mums rodo didelį dvarininkų bai- 
lumą. Juos gąsdino kiekvienas menkniekis, nes jų sąžinę slėgė 
skriaudos. Žiauriai jie elgdavosi su darbininkais, neteisingai iš- 
mėtydavo ūkininkus iš jų sodybų, papirkinėdavo žemiečių vir- 
šininkus, kad žmonės nebeturėtų į ką kreiptis tiesos ieškodami: 
pav., Karpiai buvo papirkę isprauniką Burgrardą, maršalką Šo- 
peną, visus apylinkės advokatus ir su kaimiečiais darė, ką tik 
norėjo, nes nebebuvo kam jų užsistoti. Aplamai dvarininkų san- 
tykiai su liaudimi buvo kuo blogiausi. Liaudis bajoruose ir dva- 
rininkuose matė ne savo vadus, bet priešininkus. Tokie santykiai, 
be abejo, kenkė mūsų tautos atgimimui, Todėl tautiškai susipra- 
tę jaunieji lietuviai kunigai, į atgimstančios Lietuvos pagrindus 
dedą tautiškumą plačia to žodžio prasme, nekartą mėgino ieš- 
koti vienybės ir bendradarbiavimo su Lietuvos bajorais. 

1902 m. prof. kun. A. Dambrauskas išleido lenkiškai, o 
1903 m. kun. J. Tumas išvertė lietuviškai ir „Dirvoje-Žinyne" 
išspausdino programinę knygelę „Głos Litwinów do młodej ge- 
neracji magnatów, obywateli i szlachty na Litwie” (Lietuvių 
balsas jaunajai Lietuvos didžponių, dvarponiy ir bajorų kartai). 
Autorius, išdėstęs jaunosios lietuvių kartos siekius ir programą, 
pageidavo, kad ir jaunoji Lietuvos bajorų karta aiškiai pasisa- 
kyty, kas ji: lietuviai ar lenkai. Iš Lietuvos bajorų buvo no- 
rima, kad jie būtų susipratę ir neveidmainiški lietuviai, kad 
jie lietuviškai šnekėtų, melstysi, savo kraštą mylėtų, jam 
dirbtų, būtų jo vadai, kurie rūpinasi liaudies švietimu ir gerove. 
Trumpai sakant, norėjo, kad jaunesnioji bajorų karta būtų Lietu- 
vos žemės druska ir šviesa. 

Ieškodamas bendro su bajorais visam kraštui idealo, prof. 
A. Dambrauskas išleido ir antrąją brošiūrą „Jedność czy sepa- 
ratyzm". (Vienybė ar separatizmas). 

Tačiau tos visos lietuvių pastangos nuėjo veltui: Lietuvos 
bajorai nepanorėjo su lietuviais eiti iš vieno, ir Vilniaus lenkai į 
lietuvių kvietimą bendradarbiauti atsakė Dr. Czarkowskio bro- 
šiūra „Przenigdy“ (Niekados), kuri taip pat daug nulėmė lietuvių 
lenkų santykiuose, 

Po abipusių pareiškimų pakankamai paaiškėjo, kad dau- 
gumas Lietuvos dvarininkų pasiliks senosiose pozicijose ir prie 
lietuvių tautinio atgimimo neprisidės. Žinoma, toks lenkų nusi- 
statymas lietuviams nepatiko, ir jie dar labiau pradėjo kovoti 
su polonizmu, Vaižgantas lietuvių inteligentams skirtoje spau- 
doje — „Žinyčioje“, o vėliau „Dirvoje-Žinyne" kėlė lenkų lie- 
tuviams daromas skriaudas. Buvo skelbiami lenkuojančių lietu- 
vių protestai prieš litvomanus. Lietuvių tautinis judėjimas didėjo, 
ir lenkuojantiems prieš jį atsispirti buvo sunku. Jie tautinį lie- 
tuvių kilimą suplakdavo su socialistiniu judėjimu. Politiniame 
ir visuomeniniame gyvenime paprasti dvarininkėliai sunkiai ori- 
entavosi. Juos gąsdino nuolatos didėjąs lietuvių tautinis susi- 
pratimas ir LSDP (Lietuvių socialdemokratų partijos) organizuo- 
jamas darbininkų judėjimas. Jie tuodu reiškiniu suplakdavo į 
vieną, 

— Tamsybė mūsiškių neapsakoma — rašo 1903.IL1. kun. 
J. Tumas prof, Dambrauskui. — Socializmą maišo su anarchiz- 
mu ir iš baimės net lietuviškai mokytis griebias. Andai viename 
grafo Kosakovskio name pardavėme su kun. J. Karbauskiu net 
tris M, Gramatikas. 

Kun. J. Tumui Vadakčiukuose nenurimstant, vysk. M, Pa- 
liulionis 1903 m. lapkričio mėn. 13 d. jam paskyrė konkursinius 
egzaminus. Tuo, matyt, norėta kun. J. Tumą kurį laiką atitraukti 
nuo litvomanijos ir prirakinti prie teologijos. Konkursiniai egza- 
minai buvę įvesti tam, kad kunigai nepamirštų teologinio mokslo. 
Po dešimties ar keliolikos metų, baigus seminariją, kunigai tu- 
rėdavo laikyti tam tikrus konkurso egzaminus; kas juos ge- 
riau išlaikydavęs, tas turėdavęs daugiau šansų gauti geresnę 
vietą. Tačiau taip iš tikrųjų nebūdavo: patys egzaminai čia nie- 
ko nelemdavo, nes kunigo kvalifikacijas ordinariatas ir be to 
gerai žino, o, skirdamas kunigus į geresnes vietas, vadovaujas 
ne egzaminų daviniais, bet visai kitais sumetimais, Štai ir kun. 
J. Tumas egzaminus išlaikė gerai, bet geresnės vietos negavo. 

Žemaičių vyskupijos kunigų konkursinių egzaminų pro- 
grama buvo plati ir reikėjo gerokai padirbėti, norint ją nors 
apgraibomis išmokti. Petrapilio Kunigų Akademijos prof. kun. 
Al. Dambrauskas, žinodamas kun. J. Tumo didelius gabumus ir 

dar didesnį darbštumą, ragino jį nepasitenkinti seminarijoje igy- 
tomis ir per konkursinius egzaminus atkartotomis bei pagilin- 
tomis teologijos žiniomis, bet laikyti prie Akademijos egzaminus 
Šv. Teologijos kandidato laipsniui gauti. 

Prof, A. Dambrauskas 1903.X11.26., pranešęs kun. J. Tumui, 
kad greit būsianti lietuviams sugrąžinta spauda, toliau jį ragina 
įsigyti mokslo laipsnį: 

— Ar žinai ką, broluti? Išdavei Kaune egzaminą laimingai, 
Tai gerai. Bet praslinkus porai metų, vel gal Boćjus tave tampyti 
išbandymui, ar neužmiršai teologijos. Todėl paklausyk geros ro- 
dos, paduok prašymą, kad nori duoti egzaminą ant kandidato 
Teologijos. Gausi tematą disertacijai ir keljatą teologiškųjų 
traktatų (nb. daug mažjau negu Kaune reikalavo). Disertaciją 
netruksi parašyti, o iš traktatų egzaminą išduosi, rasit, da leng- 
vjaus negu Kaune. 

— Gerai apie tai pamislyk. 

Pats Šventos Teologijos kandidato laipsnis kun. J. Tumo nė 
kiek neviliojo. 

— Ką man tas į rubliceliją įrašymas padėtų? — rašo jis 
1903.XIL30. prof. A. Dambrauskui —Ant teologiškos mokslo dír- 
vos darbuotis vis tiek nestengsiu, į mokytojus taip pat netiksju; 
prie to reikėjo pradėti taisytis daug anksčiau, neg nuo 35 meto. 
Belieka moksliškas opurtunizmas, ale to aš, rods, ne mažiaus ne- 
apkenčju už Tamstą, prelatūros lygiai man indiferentiškos, kaip 
ir turtai. Maža to: kaip aś pažiūriu į 9/10 pažymėtųjų, vis man 
rodos, kad ir jiems sarmata ir nejauku vadintis magistrais, kanau- 
ninkais ir prelatais, Tad parodyk man Tamsta tokią mūsų gyve- 
nimo koliziją, kur tasai K. Š. T. būtų tiesiog reikalingas, aš viską 
savyje užgnjaužęs, imsjuos už teologijos. Aš tokio būtino reikalo 
nematau ir laiko gailiuos: jei teisybės dvasja per Jūsų lūpas apie 
spaudą kalba, tai aš būsju naudingas tuojau, tad pravers ir 
laikas. 

Taigi, tų egzaminų kun. J. Tumas nenorėjo laikyti ne dėl to, 
kad mokslo negerbtų ir mokytis tingėtų, bet todėl, kad nematė 
reikalo ir šiam dalykui neturėjo pakankamai laiko. Į egzami- 
nus jis žiūrėjo rimtai ir vien pro forma jų laikyti nenorėjo. 

— Dėl išdavimo gal ir išduočiau — tiek draugų ne su dides- 
ne atmintimi ir išsilavinimu išdavė, — rašo jis tame pat laiške 
prof. A. Dambrauskui, — Bet šitas priedas K. Š, T. ne tik manęs 
neguostų, bet amžinai graužtų širdį ir akis, katros dar tebebijojo 
dūmų. Na, tik pamislyti, koks aš būčjau „„Teologas“ išgrjaužęs 
tik keletą traktatų ir su kitų pagalba parašęs disertaciją (aš pats 
nemoku tiek lotyniškai, kad net „disertacijas“ rašyt ga- 
lėčjau)?7... 

Prof A. Dambrauskas su šiais kun. J. Tumo samprotavi- 
mais nesutiko ir 1904, I. 18. jam rašo: 

— Teologiškasis laipsnis jau tuo yra geras, kad paliuosuoja 
kunigą nuo egzaminų. Pas mus kaip žinai egzaminai pastatyti ta- 
po bausmės vieton. Tapo kunigas persona ingrata — na ir ant 
egzaminų. Ir kad egzaminuotų da pats Vyskupas, pralotai, tai kas 
kita, — dabar egzaminatorjai pas mus kas? Kriškijanas — ir 
jaunikis koks profesorėliss Kaip sau norite — tai anomalija, 
ir kiekvienam galinčiam išsiliuosuoti nuo tos anomalijos aš visa- 
dos kalbėsju, kad reikia tas padaryti. Ant galo jeigu daugumas 
mūsų diplomuotųjų teologų ir neverti to vardo, tai iš to da visai 
neišpuola, kad kas tą mokslą myli ir protiškai darbuojas, turėtų 
spjauti ant diplomų ir su pasididžiavimu jei ne kalbėti tai bent 
mislyti: aš ir be diplomų geriau moku už jus diplomuotuosius 
teologus. Ypač mums litvomanams diplomai būtų ne pro šalį. 
Iki šioliai juk litvomanai buvo laikomi kaip kvailiausi žmonės, 
bemoksliai, tamsuoliai palyginus su lenkomanais visokjo mokslo 
žibintuvais. Taigi būtų geistina, kad kiekvienas litvomanas būtų 
su diplomu. Ant galo, aš išreiškjau tik savo pium desiderium, 
verste jus neverćju, Darykite, kaip sąžinė jums rodo. 

Kun. J. Tumo visuomeniniam veikimui jo turimojo mokslo 
visai pakako. Jis buvo publicistas bei visuomenės veikėjas, o 
tokiam svarbu ne aukštosios mokyklos diplomai bei mokslo 
laipsniai, bet išmintis, sumanumas, energija bei sugebėjimas savo 
asmenybe ir žodžiu veikti visuomenę, šia ar kita kryptimi jos va- 
lią pakreipti. Kun. Juozas Tumas buvo į pirmąsias eiles 
iškilęs atbundančios lietuvių visuomenės veikėjas, tautiškosios 
lietuvių inteligentijos vadas ir tuo jis imponavo ne tik savo 
kolegoms kunigams, bet ir vietinei rusų administracijai. 

XVI 


1902 m. Krekenava kun. J. Tumą priėmė kaipo politinę 
garsenybę, kuri atsidėjus sekama policijos, pašto ir visos admi- 
nistracijos. Teko jai įtariamasis pakratyti, protokolai parašyti, 
bet nemaža buvo ir garbės santykiai palaikant. 

Krekenavos katalikams labai tai buvo, koks ten naujas ku- 
ratas pakeitė senąjį kuratą Kopanskių Vadakčiukuose; daugiau 
tai rūpėjo rusų administracijai, kuriai atstovavo tie du valdinin- 
kai: policijos antstolis, pristavas Gorčakovas ir pašto viršininkas, 
ukrainietis Podiševnyj. 

Pristavas didžiavos dviem dalykais: viena, kad jo tėvas buvo 
ar tik ne generolas; antra, kad jis su kun. J. Tumu esą tos pat 
Dinabarko mokyklos filisteriai, ir jis turėjęs garbės gimnastikoje 
nuplėšti J. Tumui bliuzės rankovę. Tai buvo, pasak J. Tumo, 
grynas prasimanymas: jis buvo daug jaunesnis už J. Tumą. Pa- 
varytas iš trečios klasės, buvęs kadetuose ir vėl pavarytas, nors 
sakydavos iš pulko išstojęs. Šiaip ar taip Gorčakovas buvo dege- 
neratas, jo inteligencijos aukštis nebuvo didesnis už trečios kla- 
sės mokinio, jis ir pristavo vietą buvo laimėjęs per didelę pro- 
tekciją ir tai su sąlyga, kad laikytų savo raštinėje „galvą“. Be 
„galvos“ neparašydavo jokio protokolėlio. Tai buvo tipiškas 
Lietuvoje rusų administracijos valdininkas. 

Podiševnyj buvo iškilęs iš paprastų pašto nešiotojų mieste; 
rašė kaligrafiškai, bet cenzo neturėjo nė pirmajam „činui“ gauti, 
Tai visa, kunigų ir daktaro neminint, aukštoji Krekenavos mies- 
čionija, 

— Nu, kaliega, kada gi tu mus (suprask su pašto viršininku) 
pasikviesi pavaišinti? — Jau kelintą kartą įsikalbinėjo kun. J. 
Tumui pristavas, dideliu pamegimu kartodamas „kaliega“, 

— Kokio čia ypatingo kvietimos? Bet tik laiku žinočiau, ka- 
da nusipirkti degtinės, 

— Vot, slavno. Ty prekrasnyj čeloviek, eto ja vsiakomu ska- 
žu. O kad kartais paneraminam, tai služba, znajetie. Tak, rešeno: 
antradienį apypiečiais abudu būsime, k čiortu metę savo tar- 
nybas, pareigas. Ar nėra kas pavaduoja? 

— Lauksiu, 

Kun. J. Tumo sveteliams terūpėjo valgymo ir gėrimo me- 
nas; o kaip ir ką — dykas galas. Tai ir pasiruošimas buvo trum- 
pas. Iš miestelio kun. J. Tumas parsivežė pusantro butelio va- 
lytos, o šeimininkei įsakė papiauti didžiulę, riebią žąsį ir gerai 
su slyvomis ar obuoliais iškepti, 

Sutartu laiku pristavo arkliais įbrazdėjo abudu rusų ad- 
ministracijos valdininkai; abudu brosilis nastojateliu na śeju, 
laužydami šonkaulius ir išnarindami iš peties dešinę, bekratyda- 
mi ją. Kun. Juozas Tumas tą malonumą kentė dantis sukandęs. 

Nebuvo ko gaišti; tad veikiai su svečiais atsirado valgoma- 
jame, kur pro antras duris tuo pat metu įkeliavo grandiozinė, 
tikrai gerai iškepta žąsis, mirkstanti savo pačios taukuose. 

— Gospodi, vot tak zakuska... — lyg stabo ištiktas pratarė 
pašto viršininkas ir sunėrė dideles savo kumštis taip kietai, lyg 
nebeatnertinai. 


— Zakuska — k čemu, nievižu.. — Nemažesniu nerimu 
pridūrė pristavas. 
— Budiet, budiet... — ramino J. Tumas, skubedamas at- 


kimšti litrą degtinės ir statydamas vidutines vynui gerti taureles, 

Kun. Juozo Tumo rolė buvo atlikta, jį dabar pavadavo „ka- 
liega" susimerkdamas su viršininku, nes šeimininkas, žinojo, ne- 
buvo gėrėjas, ir tik dėl formos susidaužė pirmą kartą. 

— Slavnaja, očiščenaja... — tarė ponas Podiševnyj, visu sa- 
vo protu, visa širdimi nulydėdamas į savo pilvo prarają pirmąjį 
dovį. 

— A zakuska priamo tak i skażu — angielskaja. Vot tak 
zakuska: mikšta, riebi, kvapni. Vaše zdorovje, gospodin nas- 
tojatel, — ir pristavas linktelėjo lig dugno taurelę. 

— Į sveikatą, brangūs sveteliai. Manęs nežiūrėkite, Aš ir 
pats prigriebsiu, o tamstos imkitės vyriškai. 

Daugiau ir kalbos nebebuvo. Besigirdėjo taurelių dzinktelė- 
jimai — jos virpėjo lyg goslybės nervinamos — ir išnarinėjamų 
paukščių kaulų tratėjimas. 

Laiko nieks neskaitė: kaime jis pigus. Neperilgai trukus, 
ponas Gorčakovas pasižiūrėjo į dugną ir į kun, Juozą Tumą to- 
kiomis sielvartingomis akimis, jog šis ūmai pakilo į bufetą prie- 
do. Tad pastatė dar pusę litro ir kalbos vėl nebuvo. Virėja pa- 

keitė lėkštes, išnešdama kaulų krūvą. Ir kai išdžiūvo paskutinis 
lašelis, ponas Podiševnyj pabaigė nučiulpti paskutinį gūžį. 

Svečiai pastorėjo. Per veidus ir sprandus jiems varvėjo stam- 
būs prakaito lašai. Veidai buvo raudoni kaip tik ką iš perenės. 
Abudu atsilošė, pasimasažavo pilvus ir kelias sekundes dar paty- 
lėjo. Pagaliau, ponas Podiševnyj, žmogus ne lapė, atviras, tei- 
singas, giliu įsitikinimu tarė: 

— Jei Bogu... tak plotno dar nesu nė karto pavalgęs. 

— Čto tam — „plotno”, Tu, Podiševnyj, manai visa tai at- 
sitiko iš monopolės ir žąsies malonės. O aš tau pasakysiu — mes 
valgėm ir gėrėm patį šeimininko širdies malonumą. — Ir ėmė sė- 
domis siekti bučiuotis. Kun, Juozas Tumas gavo atsistoti ir di- 
džiausiu abuojumu susitepti veidą gausiu pristavo prakaitu, 
kurio jis nė nemanė valytis, 

— O dabar, mano ponai, pasikalbėsime o materjach važ- 
niejśiech, nastojatel, ką Tamsta manai apie Rišelje ir Mazini? 

Podiševnyj, pirmą kartą išgirdęs šitas keistas pavardes, 
išsižiojo visa burna ir išplėtė akis. Kun. Juozas Tumas paraudo, 
nes nežinojo ką į tokį keistą klausimą atsakyti. Tad ėmė išsi- 
sukinėti, 

— Kaip gi tai — iš karto apie du, tokiu veikėju? Imkime po 
vieną. Sakysime, ką sveikas manai apie Rišelje? 

Drąsus puolėjas ponas Gorčakovas pasijuto defenzyvoje ir 
matės, kokio nerimo pajuto, nić nieko nežinodamas apie Rišelje. 
Tačiau susigriebė ir, turkų bašos fanaberija atsikolęs, tarė pom- 
pastiškai: 

— A po mojemu mnieniju, Riśelje — molodiec, a Mazini — 
svolać... — Ir tik dabar ėmės veidą šluostytis tokiu pasitenkini- 
mu, lyg pirmą kartą atsakęs be savo namie paliktos „galvos“. 

Ponas Podiševnyj, akis išpūtęs ir išsižiojęs, be jokios minties 
žiūrėjęs į kalbantį kun. Juozą Tumą, dabar su visu tuo aparatu 
nukrypo į kalbantį poną Gorčakovą; išklausė jo, išvydo trium- 
fuojanti ir nebesulaikė ašarų. Jos pasipylė gausiu upeliu. Kun. 
Juozas Tumas su pristavu šoko gelbėti. Ponas Gorčakovas iš vi- 
so vieko kratė didelę didelę tankiai apžėlusią jo galvą, kaip kokį 
tik iš žemių iśrautą kerą, o kun. Juozas Tumas vertė didelę stik- 
linę šalto vandens, kol atsigavo. 

— Čto s vami, gospodin Podiševnyj? — tikrai nusigandęs tei- 
ravos jo draugas. i l 

— A vot čto, — pagaliau pratarė: — vy govorite o mater- 
jach važniejšiech, a ja ro-o-oovno ničego neponimaju, — Ir vėl 
pasileido verkti, taip gailiai, lyg žmoną laidodamas, 

— Nu vot bieda! V odnom ty slab, za to v drugom krepok. 
Antai, tavo kontora — piervyj sort, dietiej u tiebia deviatero. 
Da kto i soščitajet vsie pliusy, — ramina Gorčakovas, 

Ponas Podiševnyj paklausė paklausė ir, viską pamiršdamas, 
pralinksmėjo. 

— A dietej Maša mnie diejstvitelno rodit niežaleja. Čego 
dobrago ješčio deviatero dożdus, Ech, żal, Nastojetiel, čto vy nie- 
imiejetie Mašy... — ir viskas nukrypo į blazgatijimą, 

Kun. Juozas Tumas pasirūpino kuo greičiausiai išlydėti 
„dumčių“ valdininką ir prastuolį valdininką, tokius atstovus Ru- 
sų administracijos. 

Tamsiems rusų valdininkams veikli bei inteligentiška kun. 
Juozo Tumo asmenybė nepaprastai švietė, ir jiems jis rodės dide- 
lis mokslininkas. Tačiau aplinkumos tamsumas vertė kun, J, Tu- 
mą dar labiau šviesėti. Mokslą jis brangino ir nuolatos lavinos. 
Todėl nenuostabu, kad kolegos kunigai ir dvarininkai, neminint 
jau rusų valdininkų, jam pripažindavo didesnį išsilavinimą ir dau- 
giau žinių, neg iš tikrųjų jis pats jautėsi jų turįs. 

— Bet ar jie supranta, inter nos loguendo,—rašo jis prof. A. 
Dambrauskui,—kokias Tantalo kančias jaučju, kad imu ką nors 
rimtesnį rašyti... Jaučiu savyje dovanas — iškalbą, fantaziją, nu- 
jėgimą platesnių gorizontų, na, net pusėtiną psichišką intuiciją— 
ir de facto kjaurai peregju stoka sistematiško jų išdirbimo, sto- 
ka filosofiśko supamatavimo, stoka tiesiog plikų moksliškų apri- 
bavimų, be kurių nė pasirodyti literatūroje negalima. Viskas in 
confuso, nieko užbaigto, est, est, sed non vult exire.. Teplepie 
sau mūsų senpalaikjai apie neregėtą mano „zarozumialošči“ — 
tai ne tiesa, ir Tamsta patsai apie tai žinai, 

Jaučiama mokslo trūkumą kun, J. Tumas nuolat papildi- 
nėdavo daug skaitydamas. Jis didelis knygų mėgėjas ir jau 
tada turėjo, palyginti, didoką biblioteką. Išlikęs „Inventorius 
kningyno kunigo Juozapo Tumo 1899 m.” rodo, kad jis tuo metu 

turėjo 433 knygas. Kadangi šiame sąraše trūksta jo redaguo- 
jamojo „Tėvynės Sargo” ir kitų jo parašytų ar recenzuotų ir, 
man rodos, nebeabejojamai turėtų lietuviškų knygelių, tai rei- 
kia manyti, kad jis dėl atsargumo į tą sąrašą neįrašė mažiausiai 
keliasdešimt lietuviškų, rusų žandarų persekiojamų, knygelių. 
Jas pridėję prie įrašytųjų, gautume apie penkius šimtus knygų. 
Vidutiniškai imant, kun. J. Tumas per metus išsirašydavo apie 
šimtą knygų. Inventorinis kun, J. Tumo bibliotekos sąrašas 
apima penkerių metų (1894—1899) laikotarpį ir jame knygos 
pirmiausia surašytos pagal įgijimo laiką. Todėl šiame sąraše, 
lyg veidrodyje, atsispindi tai, kuo kun. J. Tumas per tuos pen- 
kerius metus domėjos ir kurias knygas mėgo. Pirmiausia jo, 
matyti, domėtasi teologija ir išsirašyta stori, po keletą tomų len- 
kų ir lotynų kalbomis teologijos veikalai, Šalia teologijos jo bene 
daugiausia mėgta Lietuvos istorija, Iš dailiosios literatūros tuo 
metu jo gana daug skaityta lenkų romantikų raštų, kurie šiokiu 
ar tokiu būdu yra susiję su Lietuvos praeitimi. Be to, reikia 
pažymėti, kad kun, J. Tumo išsilavinimą bei inteligenciją di- 
dino ir jo glaudus bendradarbiavimas su Petrapilio Kunigų 
Akademijos profesoriais — kun. Al. Dambrausku, kun, Pr. Bū- 
čiu ir kitais aukštojo mokslo žmonėmis, 

Pats kun. Juozas Tumas, nors ir svajojo apie aukštąjį mokslą, 
tačiau jo dėl laiko stokos ne tik baigti, bet ir pradėti negalėjo, 
Visuomeninio darbo ir visokių rūpesčių buvo be galo. Jei šian- 
dien kunigas turi pakankamai darbo savo parapijoje, tai kiek jo 
buvo anuomet kun. Juozui visoje Lietuvoje. Juk jis veikė ne tik 
savo parapijoje, bet po visą Lietuvą. Atvažiavęs į Vadakčiukus 
kun, Juozas Tumas nenutraukė ryšių su „Tėvynės Sargu', bet 
ir toliau rūpinos jo piniginiais reikalais, kurie kaskart labiau 
blogėjo. Iš prenumeratos išsilaikyti „Tėvynės Sargas" negalėjo, 
o ir aukų sunku būdavo gauti, 

— Prastai, bra, mums eina, — rašo 1903.11.26, kun. Juozas 
Tumas savo bičiuliui prof, A. Dambrauskui, — nėr pinigų, nėra 
visiškai. Turauskį nabagą baigia iš proto varyti. Reiks apsi- 
stoti lig vasaros ir iš naujo pradėti, o tuo tarpu skolas mokėti, 
Ir vėl kuogi mokėti. Stagnacija pas mus pilnų pilniausia; tero- 
ras padarė savo įtekmę. Paliulioniui atveju atvejomis kaulijant, 

mūsiškiai į veršius iš geros valios išvirto. Rodos to tik ir terei- 
kėjo savo šykštybės ir tinginystės prisidengimui, Gerutis atsi- 
sakė, Domininkas tyli, kaip papjautas, kiti irgi nieko neatsako, 
kiti dar stačiukauja: sako, ir taip Dievas žino, ant ko pinigus 
apverčiate. Ak, spaudos, spaudos. Dar metai ir aš padvėsiu iš 
iritacijos... 

Spaudos sugrąžinimo kun. Juozas Tumas laukė, kaip pa- 
vasario išauštant. Be savo spaudos Lietuvoje buvo tamsu ir troš- 
ku. Jai atgauti kun. Juozas Tumas skyrė geriausias savo jėgas. 
Lietuviškoji spauda buvo centrinė ašis, aplink kurią sukosi visas 
jo veikimas. Spaudos dalykai dienomis jam kvaršindavo galvą, 
o kartais net naktimis vaidindavos sapnuose. 

Kartą jis sapnuojąs — pats caras Mikalojus su žmona pa- 
sislėpęs nuo audros Vadakčiukų klebonijėlėje po šiaudiniu sto- 
gu. Rytą, išlydėdamas, nutvėręs carą pusiau, kaip Jokūbas an- 
gelą ir sakąs: 

— Nebepaleisiu, kol nepasižadėsi pasirašyti lietuviams raš- 
menų laisvės, 

— Vot čudak! Nu, bud po tvojemu, — taręs caras ir išva- 
żiavęs. 

To sapno būta pranašiško: po kelių dienų nuvažiavęs į Pa- 
nevėžio parodą, kun. Juozas išvydo plakatus, skelbiančius lie- 
tuviams spaudos laisvę. 

SU VILTIMI PAŽANGON 


uozas Tumas niekados nepasitenkino 
vienu visuomeniniu bei publicistiniu 
g darbu, Jį traukė dailioji literatūra ir 
s mokslas, ypač etnografija. Kiekviena 
| proga jis stengėsi nuodugniau ir pla- 
čiau pažinti savo tautos sielą. Atsi- 
dėjęs tyrė kaimą — aprašinėjo jo pa- 
pročius, rinko tautosaką, tyrinėjo tar- 
mes ir t.t. Savo tautine kultūra susi- 
domėti kun. Tumą ragino ir etnogra- 
fas suomis Dr. Akel'is O. Heikel'is, 
Helsinkio muziejaus bendradarbis, „Die Gebäuden der Ceremis- 
sen, Mordvinen, Esten und Finnen” ir kitų etnografiškų knygų 
autorius. Jis, tyrinėdamas senovės lietuviškus rūbus, buvo at- 
važiavęs pas kun. J. Tumą ir su juo plačiai išsikalbėjo apie Lie- 
tuvos etnografiją. Dr. Akel'is O. Heikel'is ragino lietuvius dau- 
giau susidomėti savuoju kraštu ir jo įdomia kultūra. 
— Ne tiek kovokite spaudoje už savo teises, —jis sakęs kun. 
J. Tumui, — kiek rūpinkitės patys save pažinti ir kitiems paro- 
dyti, kas jūs buvote ir kas esate, ką turėjote ir ką tebeturi- 
te. Tik savo krašto pažinimas parodys, kuri jums vieta skirta. 
Kur jūsų etnografija, muziejai? Štai, norėdamas ką pamatyti jūsų 
krašte, turėjau net nuo Kauno pasukti į šalį.!03) 

Šiuose aušrininkiškos ideologijos raginimuose buvo daug 
tiesos. Lietuviams, skinantiems kelią į savarankišką gyvenimą, 
reikėjo daugiau dėmesio kreipti ne į politines programas, bet 
į savo tautos kultūrą. Tautiškas kultūrinis stiprėjimas buvo ge- 
riausias nepriklausomybės laidas. Tai jautė Dr. Jonas Basana- 
vičius, J. Jablonskis, kun. J. Tumas ir kiti lietuviai tautininkai, 
Tautiškoji kultūriškoji kryptis ženkli visame kun, J. Tumo 
spaudos draudimo laikotarpio veikime. Ta kryptis dar labiau 
sustiprėjo spaudą laimėjus. „Tėvynės Sargui' sustojus, kun. 
J. Tumas projektuoja naują laikraštį, 1904 m. spalių mėn. 24 d. 
jis tuo reikalu rašo A. Dambrauskui: 

— Kažingi pamieginus išleidinėti neperiodiškai kokį rimtą 
spauzdini, kad ir etnografišką, kaip Basanavičius svajoja. Begu 
nebūtų tai akstinu prie tyrimo savųjų dalykų. 

1905 m. „Vilniaus Žinių" Nr. 79, atsiliepdamas į Dr. J. No- 
raus iškeltą klausimą, kun. J. Tumas išspausdino ilgoką straips- 
nį „Istoriškai-etnografiškas laikraštis". Čia jis svarsto etnogra- 
fisko laikraščio ir diaugijos reikalą ir tuojau nurodo šiokią to- 
kią programą. Šiame laikraštyje, pasak J. Tumo, turėtų būti 
gvildenami ir lietuvių kalbos dalykai. O paties laikraščio, arba 
teisingiau žurnalo, tinkamiausias, jo nuomone, redaktorius būtų 
Jonas Jablonskis. Tais pačiais metais jis spaudoje paskelbė įdo- 
mų ir vertingą etnografinį rašinį apie Žemaičių nūmą — O naj- 
dawniejszych zabudowaniach žmudzkich (Kalendarz Nadbaltycki 
ma rok 1905). 

Etnografiškumas bei liaudiškumas atsispindi ir to laiko Vaiż- 
ganto beletristikoje. Šviesiuosius lietuvių slogiosios buities pra- 
giedrulius jis nori įamžinti dailėje. Vadakčiukuose jis parašė ke- 
lioliką vaizdelių iš aukštaičių gyvenimo. Juose reljefiškai iškelti 
charakteringieji aukštaičių buities bruožai, vaizduojamos jų šven- 
tės ir papročiai. Porą tų, kiek sukatalikintų vaizdelių — „Ant 
'Raroty' ir „Kūčios“ — jis buvo pasiuntęs 1904 m. „Vilniaus 
Žinių" šventiniam numeriui. Bet „Vilniaus Žinių" feljetonų re- 
daktorius J. Jablonskis jų nepriėmė. Ta forma, girdi, jie nustoja 
vertybės, nes ne visoje Lietuvoje tokie papročiai esą. Taip maž- 
daug argumentavo nespausdinimo priežastį „Vilniaus Žinių" re- 
dakcija. J. Tumas, sakosi, tyčia perdirbtus vaizdelius siuntęs, 

norėdamas sužinoti, kokia esanti „Vilniaus Žinių” dienraščio pa- 
kraipa religijos dalykuose.104) 

Tuos vaizdelius bendra antrašte „Lietuvių papročiai per 
šventes" Vaižgantas beišspausdino tik 1907 — 1908 m. „Vilty- 
je". J. Tumas taip pat buvo sumanęs parašyti vaizdelių iš savo 
kovų už lietuvystę atsiminimų. Čia jis buvo ketinęs atvaizduoti 
senosios kartos kunigus lenkomanus — Valentą, Dz. Stankų, 
Eidimtą-Eidėną, R. Styrą.15) Tačiau visi jie, be Valento, buvo 
gyvi, todėl apie juos parašytų vaizdelių nebūtų galima spausdinti, 
Tad greičiausia dėl to jų ir nerašė. 1905 m. „Vilniaus Žiniose" 
buvo išspausdintas tik vienas iš gimnazijos laikų atsiminimų nu- 
austas vaizdelis — „Inspektorius“. 1905 m. petrapiliškiame „Lie- 
tuvių Laikraštyje" buvo išspausdintas kun. J. Tumo scenos vaiz- 
delis „Namai — pragarai". Šiame vaizdelyje išidealizuotas kai- 
miškumas ir išjuoktas miesčioniškumas. Vytautas Taučius, bai- 
gęs aukštuosius mokslus, pavydi ūkio ir sodietiško gyvenimo 
savo broliui Gabriui, kuris pasirengęs mesti kaimą ir bėgti į mies- 
tą laimės ieškoti, 

— Ūkininkas — taip pat sargas; — sako Vytautas savo bro- 
liui, — patinka, nepatinka, stovėk, kol kitas nepakeis, sargy- 
boj, jei ne dėl savęs, tai bent dėl kitų, dėl brolių — tėvynainių, 
dėl žmonos, kurią reiks gi kuomet nors vesti; dėl kūdikių. Gab- 
riuši, būk vyras! surink visą vyrišką savo valią, kentėk gimti- 
nėlėje, neleisk, kad svetimas apsisėstų ten, kur visi meilios mūsų 
kūdikystės paminklai. Kitiems gerai darydamas, būsi labiau 
patenkintas, neg iš kitų gera laukdamas,'09) 


II 


Pats kilęs iš kaimo ir apie dešimtį metų dirbdamas tarp 
kaimiečių kun. J. Tumas juos gerai pažino, pamilo, jautė jų kul- 
tūrines aspiracijas ir, kiek aplinkybės leido, jiems dirbo. Dešim- 
ties metų atkaklaus lietuvių tautinio darbo vaisiai, palyginti, 
buvo dideli — 1904 m. rusų valdžia sugrąžino lietuviams spaudą 
ir tuo būdu šviesuomenės santykiavimas su liaudimi tapo laisves- 

nis. Pakitėjus lietuvių kultūrinio veikimo sąlygoms,ir kunigai pla- 
čiau bei laisviau galėjo santykiauti su liaudimi, dirbti jos kul- 
turai, Tokio darbo daugumas jaunųjų lietuvių kunigų troško, dėl 
jo spaudos draudimo metu kovojo su rusų valdžia. Tačiau lais- 
vės pragiedruliui Lietuvos padangėje švistelėjus, jaunieji vis 
dėlto negalėjo tiek laisvai bei plačiai veikti, kiek iš jų reikalavo 
laiko dvasia. Juos trukdė senieji Lietuvos kunigai lenkininkai. 
Jie, obskurantiškai pateisindami savo neveiklumą, despotiškai 
spaudė jaunuosius bei veikliuosius. O to despotizmo ir obsku- 
rantizmo tais laikais kai kur dar būta tikrai didelio. Štai kaip 
charakterizuoja pats J. Tumas viename savo laiške 1905, II. 16. 
iš Naujamiesčio prof. kun, A. Dambrauskui kunigus: 

— Kunigija, ta pirmoji užmazga krikščioniškosios meilės 
surištos draugijos, ut unum cor sit, tai banda žvėrių; sacerdos 
sacerdoti lupus est. Gyvendamas pašonėje kunigų policeiskio 
džiakono plepiko, prisiklausiau tiek gero, kad net vemti verčia. 
Jerarchia, kunigų laipsniavimas — tai ne šeimynų surėdymas, 
kur vienas yra tėvas, kitas dėdė, trečias sūnus, bet senovės luo- 
mų palaika, kada aukštiesiems privalėjo be apeliacijos skriausti 
ir mindžioti žmonišką ypatą žemųjų; vergai esame kits kito: 
kamendoriai klebonų, klebonai džiakonų, džiakonai kanaunin- 
kų, pralotai vyskupo. Aš baigiu trokśti šitoje garbingoje atmos- 
feroje. Kanauninkas Styra, kad jam didis pilvas persprogtų, min- 
džioja mane su purvinu savo batu kasdieną. Kenčiu dantį sukan- 
dęs ir ašaras rydamas, Po du kart ant dienos pasigaili, kad neesi 
svietiškame stovyje ir negali už brutališkumą su krėslu į kaktą 
drožti. Pildau savo pareigas kiek tik galėdamas; žmonėms visą 
širdį atiduodu; doriškai neesu prasikaltęs, įpročių neturiu, o — 
jisai draug su vyskupu nuolat prikaišioja tepiditatem „liberal- 
demokratizmą" — naują titulą alum apsigėrimą, ba! ėjimą prieš 
visus kunigus. Kada kiti kunigai, girdi, vakaruškas naikina, aš 
prie jų būtent raginu (žiūr. mano korespondenciją „V.Ź.” „Mi- 
nakalnis", kurios nesirūpinę suprasti, prišaukė Kaune penkius 
bosus mano nedorumo); kada kiti, girdi, luomus taikina, aš že- 
mesniuosius kurstąs (žiūr. mano korespondenciją „V. Ź.' „Iš 
Švainikų"). Kam gi jis rašo apie blogą padėjimą dvarų kumie- 
tynų: juk dvaruose ponai gyvena"... Šaukiąs Paliulionis. O man 

net kepenos vartos, girdžiant, jog kunigams tevalia prasčiokus 
uiti, juos išnaudoti, o prieš dvarponius, iš kurių tiek naudos ku- 
nigui, kiek iš lauku bėgančio šuns, tėra, reikia vien stypčioti 
ir už viską girti. 

Senosios lenkininkų kartos kunigai, skirdamies nuo liau- 
dies savo lenkiška kultūra, jos nemėgo ir per daug su ja žiau- 
riai elgėsi. Jų santykiuose su liaudimi trūko krikščioniškos 
meilės ir švelnumo. Tokiais dvasininkų santykiais su liaudimi 
kun. J. Tumas buvo nepatenkintas ir tame pat laiške Petrapilio 
Kunigų Akademijos prof. A. Dambrauskui skundžiasi: 

— Styra plėšia žmones, su kojom trypdamas; šventos ca- 
lūninės 4 rs., be libera 3, dalis egzekvijų 10 rs., Mišios prie ve- 
lionio 5 r. 30 k. etc., o mes turime dalyvauti tame nelemtame dar- 
be: užstodamas kleboną, turiu prisilaikyti vienatinės vyskupys- 
tėje jo įvestos taksos ir šiurkščiai žiūrėti, kaip driskiai iš na- 
bašninkų meilės virpančiais pirštais ir ilgai dėlioja iš suplyšu- 
sios makšnelės net 4 rublius: „gal dūšelėms geriaus mačys"'... 
atšūkavimas, kaip Chosydo poterių, prie keturių varvulių ir su- 
lašėjusio, kaip snargliais, škurlio, calūnu vadinamo. Mūsų dva- 
siškieji didikai taip pat „neposudimy“, kaip ir kiti biurokrati- 
jos didikai. Nesiregi nė jokio pataisymo kelio. — Baron Eduard 
von der Ropp skundžiasi net mūsiškiam, kad nė jis savo didikų 
neįveikiąs ir negalįs rėdyti, kaip vien tinkama, Aš tų santykių 
nežinau. Jei vilniečiai būtų tokie prašmatni, kaip suvalkiečiai 
kapitulos ir konsistorijos sąnariai, paėmę į globą nabašninką 
Baroną, tai tik reiktų pasveikinti; bet jei iš tradicinės vilniečių 
pralotų sauvalės, tai liūdna. — Paliulionis galutinai išreiškė 
„votum nieufności” jaunajai kunigijai, Januševičių už jo uolų 
darbavimąsi visuomenės labui pradeda aiškiai koneveikti, Liūd- 
na, liūdna, liūdna. Ypač tokiame laike, kada vergijos ir sauvalės 
pančiai pradeda trūkti, tik ne mūsų jerarchijoje. Matyt, be ko- 
kio „izmo” ir čia neapseis. — Į Tamstą aš terašau atvirą griau- 
dingą skundą, žinodamas, jog atskiri mano ortodoksiją religijos 
dalykuose nuo regimo protestantizmo administracijos dalykuose. 

Kitame 1905.IV.22. laiške prof. Dambrauskui, kun. J. Tumas 
kviečia jį ir kitus petrapiliškės Kunigų Akademijos lietuvius pro- 
fesorius atostogų metu suvažiuoti pas jį, nes esą daug ko aptarti. 

Plačiai koresponduodamas su jaunaisiais kunigais, kun. J. 
Tumas, patyręs, kad būtinai reikia visiems bendrai suėjus pasi- 
šnekėti. Tuose pašnekesiuose reikėtų apsvarstyti daugelį dalykų. 
Pirmiausia kunigai turį parašyti šiokį tokį memorialą apie da- 
bartinį katalikybės ir jos atstovų padėjimą; memorialą įduoti ne 
Ministerių Kabinetui, nes tokį jau vyskupai esą įteikę, bet pa- 
čiam vyskupui, Vyskupų memorialas buvęs grynai administraty- 
viškas, o kunigų memorialas turėtų būti daugiau bažnytinis ir 
apimti savitarpinius aukštesniųjų ir žemesniųjų dvasininkų santy- 
kius. Kun. J. Tumas manė, kad vysk. Paliulionis negalesiąs pa- 
niekinti dvasininkų balso, kuris priverstų jį drąsiau žengti prie 
reformų, nes patsai, pasenęs žmogus, iniciatyvos nesiims, kaip 
padarė vyskupas Roppas ir Seinų vyskupijos administratorius. 
Tam reikalui, kun. J, Tumo supratimu, reiktų apsvarstyti šie 
dalykai: a. Sušaukti vyskupijos konsiliumą, be kurio esą negali- 
ma atnaujinti kunigų dvasios, įkvėpti naujos, veiklios gyvybės, 
sulyginti mūsų praktikuojamąsias bažnytines apeigas su tikrai 
katalikiškomis rymiškomis. Mat, Lietuvoje rubry dalykuose 
viešpataujanti netvarka: kiekvienas klebonas — tai atskira Ri- 
tuum Congregatio; b. Įvesti tikrus, ne fiktyviśkus, konsistori- 
jos teismus dekanų skundams ištirti, nes vieninteli pasauly esą 
Lietuvos kunigai, kuriems trūkstą teisių. Kuo galįs remtis pa- 
prastas kunigėlis prispirtas galingo fantasto? Juk pasitaiką, kad 
kunigas kunigą iš keršto įskundžia neteisingai. Jei skudikas 
esąs vyskupo favoritas, tai, nors melagystė ir paaiškėjanti, ta- 
čiau neteisingai apskystasis ne tik negaunąs satisłakcijos, bet 
dar esąs verčiamas skundiką atsiprašyti. Jei yra už ką skųsti, 
pasak kun. J, Tumo, reikią skųsti, bet taip pat reikią turėti ir 
piliečio drąsos stoti į teismą prieš skundžiamąjį ir liūdininkus. 
c. Dekanu turįs būti renkamas visų gerbiamas kunigas, nes tik- 
tai toks turės dvasininkams įtakos ir nebus vien policininku, 
d. Pareikalauti, kad nei vyskupas nei dekanai nemaltretuotų 
žemesniųjų kunigų šauksmais kaip ant piemenų, bet baustų pa- 
gal kanonus. Etc. 

Bažnytinės administracijos reformų projektu kun, J. Tumas 
nepasitenkina ir toliau savo laiške siūlo būsimajam susirinkimui 
apsvarstyti šią kunigų tautinio bei visuomeninio veikimo progra- 


154 


mą: 1. Organizuoti tautines šventes, 2. Steigti dainininkų rate- 
lius ir bažnytinius chorus. 3. Jei bus leista, sutvarkyti „Šaltinio“ 
redakciją. 4. Įkurti istorinę-etnografinę draugiją. 5. Organizuoti 
Dūmos rinkimų agitaciją, kad nors pusė iš Lietuvos būtų lietu- 
vių atstovų. Jei rinkimai bus laisvi ir beluominiai, tai statyti ke- 
letą kunigų, kaip valstiečių atstovus etc., etc. 

Norėdamas ryškiau iškelti reformų būtinumą, kun, J. Tumas 
esamosios tvarkos blogumams pabrėžti nesigailėjo tamsių spalvų, 
be to, ir faktų pakankamai turėjo. Tačiau jo sumanytosios refor- 
mos, 0 ypač jo laiško šiurkštus tonas petrapiliškiams ne labai 
patiko, 1905 m. gegužės men, 7 d. kun. J. Tumas savo laiške 
prof. A. Dambrauskui dėl to dalyko šiaip aiškinas: 

— Jūsų psychologiją aš per gerai suprantu, Tik jųs mųsąją 
nepergerai suprantate. Tamstai apie memorijalo reikalingumą 
rašiau šiurkščiai, nes tai inter nos loquendo. Memorijalas gi, 
žinoma, turėtų būti švelnių švelniausis, cum maxima reverentia 
et oboedientia. Defacto męs nė nemislijame išeiti iš rolės „fi- 
liorum oboedientissimorum ', ir labai klystų tasai, kas manyty 
mus tuo žingsniu norint susilpninti discipliną ir palaidoti ryšį 
tarp vyskupo ir valdomų kunigų. Drąsiai galėčiau pasakyti, 
jog męs, tie neramieji kunigijos elementai, greičiaus galvas pa- 
guldytume už katalikybę, neg tie, kurie pilnai vyskupui prita- 
ria, prieš ji veidmainingai, nuduodami tikybos stulpus, o iš 
tikrųjų gano tik savo interesus ir, juos užliečius, traukias į kiau- 
tą, kaip straigiai, 

Jeigu ir buvo vyskupui įteiktas Tumo siūlomasis memo- 
rialas, tai jis bus labai mažai priekyn tepastūmėjęs pageidauja- 
mąsias reformas. Tai bent rodo mums pats gyvenimas; kaip anks- 
čiau, taip ir dabar, tautiškoji bei katalikiškoji akcija kilo ne 
iš vyskupo, bet iš paskirų kunigų iniciatyvos. Be to, kaskart 
daugiau ėmė rastis kunigų, kurie J. Tumo idėjoms pritarė ir 
jas, kiek galėdami, gyvenime vykdė, Pavyzdžiui, 1905 m. ba- 
landžio mėn. 24 (gegužės 7) d. kun. Vizbaras metinėms spaudos 
atgavimo sukaktuvėms paminėti ant Girnikų kalno, Kurtuvėnų 
par., pastatydino gražų kryžių ir jį iškilmingai pašventino. Tose 
iškilmėse kun. J. Tumas pasakė karštą patriotišką kalbą, pa- 
brėždamas, kad jau Lietuvai atėjęs tautinio atgimimo pavasaris. 

III 


Kun, J. Tumui svarbu buvo, kad lietuvis tvirtai įsistiprintų 
savo tėviškėje. Stipriai įaugęs į savo tėviškės žemelę, lietuvis 
drąsiau ir galingiau galės pareikšti savo teises, daugiau galės 
išsikovoti laisvių. 1905 m. Lietuvoje ėmė dvelkti nauji vėjai. 
Jie žadėjo politinių atmainų. Lietuvos veikėjai jautė tas atmai- 
nas ir prie jų ruošėsi. 1905 m. pabaigoje Dr. J. Basanavičiaus 
ir Kriaučiūno iniciatyva Vilniuje buvo šaukiamas didelis lie- 
tuvių seimas, kuris naujų įvykių angoje turėjo išreikšti lietuvių 
norus. Čia turėjo būti paskelbtas Lietuvos reikalavimas auto- 
nomijos. 

Kun. J. Tumas nujautė didelę Vilniaus Seimo reikšmę ir 
prie jo smarkiai ruošė Lietuvos visuomenę. Menka Vadakčiu- 
kų parapija leido jam, be skriaudos bažnyčiai, plačiai važinėti 
po Lietuvą. Pasikinkęs savo porą arkliukų, jis apvažiuodavo 
didelius aplinkinių valsčių plotus. Valsčius ragino siųsti į Vil- 
niaus Seimą savo atstovus, o inteligentus pačius važiuoti, Sun- 
ku būtų buvę rasti geresnį agitatorių uż kun, J. Tumą. Jau 
pats jo simpatiškas pavidalas patraukdavo žmones ir juos 
"audringai nuteikdavo. Tad kur tik pasirodydavo maža, bet 
grakšti ir vikri kun. Juozo Tumo figūra, visur ji suneramindavo 
apylinkę. Jis šaukinėjo valsčių sueigas ir ją nutarimus lietu- 
viškai surašinėjo į valdines knygas, taip pat buvo šaukiami 
dvarų su kumiečiais skyrium, o sodiečių ūkininkų vėl skyrium 
mitingai. Uždarinėjo monopolines, išvilkinėjo iš uniformų rusų 
policiją... Visame krašte žmonių nuotaika buvo pakili, 

Vieną biaurią lapkričio mėn. dieną kun. J. Tumas grįžo iš 
ilgos ir sunkios kelionės. Buvo sušalęs ir labai nuvargęs. Pagėręs 
karštos arbatos, tuojau nuėjo gulti, nebeketindamas rytą keltis. 
Užgeso Vadukčiukų klebonijoje ant Nevėžio kranto paskutinis ži- 
burys, ir viskas paskendo klaikioje rudens nakties tamsoje. 
Nyku tada buvo rudens naktį kaime. Žmonėse sklido baisūs 
gandai apie juodašimčius. Laki kaimiečio fantazija iš to 
keisto vardo pramanydavo baisiausių vaizdų. Sklido gandai, 
kad juodašimčiai deginą kaimus, piauną niekuo nekaltus 
žmones... Juodašimtis buvo gretinamas su siaubišku giltinės 

paveikslu. Inteligentas juodašimiį kiek kitaip įsivaizdavo, bet 
ir jam buvo jis nemalonus ir nelaukiamas svečias. 

Apie vidūnaktį, kai jau kun. J. Tumas buvo stipriai įmigęs, 
kažkas smarkiai ėmė belstis į jo miegamojo langą. 

— Na, juodašimčiai, reakcininkai, policija ar kurie plėši- 
kai? Geras žmogus tokiu metu, tokiu oru ir tokiais keliais 
nekeliauja... — galvoja išbudintas kun. J. Tumas, 

Pakirdo ir visa klebonija: šeimininkė ir šeimininkas. Var- 
goninkas vienas pats gyveno skyrium trobelėje. Tiek ir tebuvo 
žmonių tame kalnelyje, kur stovėjo dvaro koplytėlė, o kun, J. 
Tumas buvo jos kuratas. Visi buvo išsigandę ir nebežinojo, kas 
daryti: bėgti, slapstytis, ar pasiduoti. Šeimyna pasiryžo bėgti, 
kun. Juozas Tumas pasiduoti, nes buvo tiek nuvargęs, jog apie 
klaidžiojimą po laukus žvarbiu oru ir šlapiomis dirvomis nega- 
lėjo nė pamanyti. Lauke buvo tamsu, kaip maiše. Nutaręs 
pasilikti, jis klausia naktibaldas: 

— Kas čia?.. 

— Kunigai! — iš lauko pasigirsta. 

— Meluokit sveiki... — pyksta kun, Juozas Tumas. 

— Šaulys ir Korzonas,—jam nepažįstamieji rekomenduojasi. 

Dabar tik pažinęs iš balso Panevėžio gimnazijos kapelioną 
kun. Kazimierą Šaulį ir Panevėžio vikarą kun, Korzoną, kun. 
Juozas Tumas nelauktus svečius susileido į vidų. Svečiai tuo- 
jau sako jam savo misiją: 

— Kinkykis savo arkliukus ir tuojau važiuok į Kėdainių 
stotį. Gaišti nėr ko. Seimas po dešimties dienų, o mes, kunigai, 
nieko neprisiruošę, Reikia susitarti su kitomis vyskupijomis: 
Vilniaus, Seinų ir Mogilevo-Petrapilio. Važiuok ir suburk iš 
ketverto vieną bendrą frontą, o iš metropolijų atvežk praśmat- 
nių vyrų. 

Kun. Juozas Tumas, tai girdėdamas, norėjo verkti. Kelionių 
išvargintas, išerzintais nervais jis nebesitikėjo tokios sunkios 
naštos pakelti, Bet idealizmas ir momento svarbumas bematant 
grąžino 36-rių metų organizmui pusiausvyrą ir vėl jį prielektri- 
zavo naujos energijos. Kun. Juozas Tumas sutiko važiuoti, 

Sutartoji kelionė greit įvyko. Bilietų nebeėmė, nes nebebuvo 
nė iš ko beimti; nebesiklausė nė savosios valdžios, Betrūko il- 

gesnei kelionei pinigų, bet ir tų panevėžiečiai atvežė. Gavęs iš 
jų 150 rublių, kun. Juozas Tumas išvyko į tolimą kelionę, Už- 
kliudęs Kauną ir Vilnių, per Suvalkus atsidūrė Seinuose, Čia su 
seiniškiais pasitaręs ir iš jų dar vieną žmogų gavęs, išdūmė 
dviese į Petrapilį, į Kunigų Akademijos profesorius. Akade- 
mijoje buvo padarytas posėdis, kuriame, be ko kito, buvo svars- 
tomas ir programos dalykas. Iš Petrapilio į Vilniaus Seimą kun. 
Juozas Tumas atvažiavo drauge su prof. kun, Pr. Būčiu ir jam 
užleido savo vietą seimo prezidiume. 

Vilniaus Seimas buvo gausus; į jį suplaukė kaimiečių ir 
miestiečių iš įvairių Lietuvos kampų. Tačiau iš pat pirmosios 
dienos seime prasidėjo netvarka ir ji tęsėsi iki galo. Daugiau- 
siai triukšmo seime kėlė socialdemokratai, norėję seimo vado- 
vavimą paimti į savo rankas. Kun. Juozui Tumui tie ginčai ir 
netvarka baisiai nepatiko, ir jis visą laiką bailijos, kad, dėl va- 
dovavimo besiriejant, seimas niekais nenueity, 

Seimo pradžioje kun. Juozas Tumas pasakė vieną įžanginę 
kalbą. Jis ragino, kad prasidėjus revoliucijai, lietuviai dalyvautų 
joje ne kruvinu būdu, t. y. taip, kaip suomiai padarė; jis pirmas 
seimui tą naujieną paskelbė. Daugumas pritarė, nes nenorėjo 
ginklais kariauti. Po seimo kun, Juozas Tumas vykdė jo nutari- 
mus ir už tai gavo teisme atsakyti, 

Vilniaus Seimas privertė kun. Juozą Tumą ir kitus bendra- 
minčius aiškiau formuluoti savo veikimo programą. Spaudos 
draudimo metu kun. Juozas Tumas veikė ne kuriai nors vienai 
partijai, bet visai tautai. Jis tuomet dar visai neturėjęs parti- 
nės nuovokos. Jo demokratiškumas buvo įgimtas, o formuluo- 
tas, pasak jo paties, nebent tiktai jėzuitų leidžiamuosiuose ma- 
žutėmis knygelėmis „Głosy na czasie”, būtent, knygutėje „O 
demokracji chrześcijańskiej". Tą knygelę, rodos, kun. Juo- 
zas Tumas dar 1902 m. buvo išvertęs į lietuvių kalbą. 

Spaudos draudimo laikotarpyje kova už lietuvių spaudą, 
kalbą, savas mokyklas ir sudarė plačią, nerašytą programą. Ra- 
šytos programos reikalas dar nebuvo visiškai pribrendęs, 

— Būtų atsiradęs ir sutvarkytas, surašytas programas, — 
rašo kun, J. Tumas, — kad būtų kas tikėjęs, jog jis daugiaus gy- 
vumo įneš. Bet niekas netikėjo į didesnę galybę rašyto popier- 

galio, neg į paties gyvenimo, Be to, rašytasai programas žymiai 
siaurina elgimosi būdą; būtų reikėję žvalgyties į vieną - kitą 
jo reikalavimą, daugumas, tam tikrose skirtose aplinkybėse 
būdamas, būtų turėjęs tiesiog nieko neveikti, negalėdamas vi- 
soko išpildyti. Toliaus išdirbtas programas reikalauja ankštos 
organizacijos su išrinktu biuru, žodžiu sakant, paslaptines drau- 
gijos, kuri tiesiog buvo negalima, kaip iš atžvilgio į svietiškąją 
valdžią, nepripažįstančią laisvų sąjungų, taip ir iš atžvilgio į 
dvasiškąją, kuri tam dalykui visai nepritarė. Taip ir gyvavo ta 
dvasios sąjunga, o jos sąnariai lygiai teisingai būtų galėję, kai- 
po programo punktus, parodyti: viršuje Dangų, apačioje Lietuvą, 
šalip savęs brolį — valsčionį ir pusbrolį — bajorą, nelyginant 
kaip kits bajoras, mano užklaustas, kokie jo programo punktai, 
atsakė: štai! rodydamas į ketvertą savo vaikų.'07) 

O dabar, ruošiantis į Vilniaus Seimą, ir paties seimo metu 
kunigams būtinai reikėjo turėti savo programą. To dabar reika: 
lavo pats gyvenimas, 

— Prieš mus stovėjo keletas problemy, — sako J. Tumas — 
Pirma, niekas nieko nežinojo, kuriam tikslui visos Lietuvos nebe 
lietuvių šaukiamas seimas, ko, kam reikalauti ir kiek yra vil- 
ties laimėti. Valsčiai rejestravo visus savo reikalus; kairieji mū- 
sų inteligentai bumbsėjo apie suorganizavimą visų valstiečių; 
kraštutinieji darė žiaurias minas ir rengės, kaip su mietu, duoti 
Rusų valdžiai per galvą — pareikalauti Lietuvai autonomijos. 
Kunigams ir katalikams autonomijoje būtų aiški vieta, bet reik- 
tų taip dalykai pakreipti, kad visa reforma įvyktų katalikiškai, 
ne socialistiškai. Apie pareigų suderinimą niekas nė neužsiminė; 
visi luomai ir klasės rūpinosi tik savo reikalus formuluoti. Visų 
reikalų proporcija ir bendrieji, patys bendrieji reikalavimai sa- 
vaime išdygo tik antrą posėdžiavimo dieną ir pačioje pabaigoje, 
kada minia atstovų atvėso nuo savųjų dalinių reikalavimų, kada 
išvydo, jog šisai seimas dar nėra galingas visa ką patenkinti, 
nes pats dar tik pripuolamai susirinkęs ir nė kieno nesankcijo- 
nuotas.108) 

Seimo metu kun. J. Tumas toliau organizavo kunigus ir 
draug su jais posėdžiavo. Programą paruošti buvo pavesta prof. 
kan. J. Maciulevičiui, prof. kun. A. Dambrauskui ir prof. kun. Pr. 

Būčiui, Tuo pat metu Vilniuje naujai atvykęs teisių kandidatas 
vyskupas baronas Eduardas von der Roppas ėmė taip pat smar- 
kiai bruzdėti—steigė tris laikraščius: visuomenei, dvasininkams 
ir liaudžiai rašė „Program Stronnictwo Konstytucyjno-Kato- 
lickiego”, kuriai pats panoro lyderiauti, Ed. von der Roppo vei- 
kimo gandai gerokai suneramino posėdininkus. Jiems buvo aiš- 
ku, kad ta „stronnictwo“ nors savo krikščioniškumu ir galės 
patenkinti, bet tautiškumu jokiu būdu nepatenkins lietuvių ap- 
skritai, o Vilniaus, arba Rytų lietuvių, nė to tiek, 

Vadinas, lenkai per savo politinę organizaciją dar labiau 
lenkins Vilniaus lietuvius, ypač kunigus, O buvo kaip tik norima 
Vilniaus kraštą atlietuvinti. Tam daug galėjo padaryti lietuviai 
kunigai, kurie į Vilnių turėjo važiuoti iš kitų vyskupijų. Bet 
jei lietuviai kunigai pateks į lenkų „Stronnictwo Konstytucyjno- 
Katolickiego”, tai jie pranyks, kaip lašas jūroje. Taigi, į Vilnių 
lietuvių kunigai turi važiuoti su savo katalikiška lietuviška orga- 
nizacija, Kun, J. Tumas buvo numatytas nuolatos gyventi Vil- 
niuje ir organizuoti lietuvius. Norėdami kontakte veikti su dva- 
sine vyresnybe, Vilniaus Seimo dalyviai kunigai drauge su kun. 
J. Tumu atsilankė pas vyskupą Eduardą von der Roppą ir jam 
išdėstė savo projektus. Tas su kunigu Maciejevičiumi (dabar 
lenkų senatoriumi) ir kun, Dr. Szymanskiu lietuvius iškoneveikė, 
veidmainiais pavadino — esą jiems tautybė terūpinti, o ne Baž- 
nyčia ir politika. O kun. J. Tumo, kaipo nuolatinio lietuvių 
krikščionių demokratų atstovo ir organizatoriaus, į Vilnių gy- 
venti nejsileido. 

Kun. J. Tumas pamatė, kad lietuvių visuomenės organi- 
zavimas iš viršaus negalimas, Jį reikia pradėti iš apačios, t. y. 
ne nuo centro, bet nuo atskirų kuopų sudarymo. 1905 metai 
ji privertė sudaryti savo programą. Pagal ją jis kalbėjo mitin- 
guose ir valsčių sueigose. Ją jis padėjo pagrindan ir pirmajai 
savo įsteigtai politinei kuopai. 

1905 m. gruodžio mėn. 7 dieną vadaktiečiai, kunigo J. Tu- 
mo vadovaujami, susirinko ir įsteigė politinę kuopą, pramindami 
ją „Lietuvių Krikščionių Demokratų Sajunga '.!9) Toji kuopa vė- 
liau ketino susijungti su kuria nors kita platesne ir sėkmingai už 
Lietuvos žmonių laisvę kovojančia sąjunga. 

Prof. prel. 
A. Dambrauskas - Jakštas 


Įsteigtosios kuopos pagrindiniai dėsniai buvo šie: Kristaus 
mokslą laikė doros pagrindu ir žadėjo kovoti su tais, kas kėsin- 
tųsi prieš tikėjimo laisvę. Toliau ketino rūpintis, kad lietuvių 
kalba, kaipo daugumos gyventojų, vyrautų visoje Lietuvoje ir 
valdžios įstaigose — mokyklose, teismuose ir visose adminis- 
tracinėse įstaigose, 

Vaikus į mokyklas nutarė leisti tik tada, kada mokyklose 
mokys katalikai lietuviai, ir visi mokslo dalykai bus dėstomi 
lietuvių kalba. Rusų kalba tegali būti dėstoma tik antraisiais 
bei trečiaisiais mokslo metais, kaip atskiras mokslo dalykas. 
Kol tai įvyks, nutarė steigti kiekviename kaime privatiškas lie- 
tuvių mokyklas, 

Lietuvos krašto gerovė remiasi smulkiaisiais žemvaldžiais. 
Todėl ketino kovoti, kad kiekvienas lietuvis, pirmutinis to kraš- 
to šeimininkas, turėtų tiek žemės, kiek reikia jo šeimai išmai- 
tinti; reikalauti, kad tautinis iždas į savo fondą supirkinėtų 
bankų už skolas licituojamus ar šiaipjau nusigyvenusius dva- 
rus, atsimintų į savo fondą iš ponų ir bažnyčių kitados pasisa- 
vintas žemes, kad dvarai valstiečiams sugrąžintų atimtas pie- 
vas, ganyklas ir miškus; jei tų žemių neužtektų mažažemiams ir 
bežemiams, tad išpirkti dvarus. Žemės, galintiems ją savo įėgomis 
išdirbti, duoti nemokamai ir mokesčius reikalauti pagal pelną. 

Toliau vadaktiečiai reikalavo, kad valsčiai būtų tvarkomi 
savivaldybiškai. Policija turi dirbti tik savo darbą — saugoti 
piliečių ramybę ir būti piliečiams naudinga, Kol policija nebus 
taip pertvarkyta, suorganizuoti savąją sargybą. 

Kadangi kovojo ne su rusais, kaip tauta, bet su biurokra- 
tiškosios rusų valdžios tarnais, stabdančiais nors ir mažiausią 
lietuvių savarankiškumą, todėl su svetimtaučiais to krašto pilie- 
čiais ketino geruoju gyventi, nekelti neapykantos, nekurstyti 
žmonių prieš juos, 

Teismas turėjo būti „visaluominis“, „su mokytais teisėjais 
lietuviais, kurių daugybė tarnauja Rusijoje ir su mielu noru grįš 
tėvynėn, valdžiai pakvietus".'10) Kol tokio teismo nebus, senąjį 
teismą nutarė įvairiais būdais boikotuoti, 

Pašto įstaigų, kaipo reikalingų visam kraštui, nutarė neboi- 
kotuoti ir jose atlikinėti reikalus, 

„Kruvinos revoliucijos nekeldami ir nieko skausti neke- 
tindami, — rašo jie savo nutarimuose, — protestuojame prieš 
apstatymą mūsų kareiviais, ardymą su jų pagalba mūsų sueigų 
priešingai Manifestui nuo 17 spalių mėn., leidusiam tai daryti, 
ir rūstaujame ant Panevėžio sprauninko Tarchovo, Žemiečių 
viršininko Smirnovo ir dragūnų oficieriaus N., be jokio reikalo 
arkliais sumindžiojusių 2 d. gruodžio mėn, Krekenavos valsčiaus 
sueigą ir keletą kruvinai sužeidusių"' 111) 

Prie Kauno bajorų sumanytosios „Sąjungos laisvei ir teisei 
apginti" nesutiko prisidėti dėl to, kad a) sajunga nedemokra- 
tiška, nepripažįsta piliečių lygybės, skirdama juos į „valsčionis" 
ir „nevalsčionis' ($ 1 ir 2); nelygios tos dalys: 93 procentai vals- 
čionių ir 7 procentai nevalsčionių, tačiau skiria po lygų skaičių 
rinktinių į pavietus ir guberniją ($ 6 ir 7). b) Sąjunga aplenkia be- 
namius darbininkus, kurių nenuraminus, negali būti kalbos apie 
kokią nors visuotinę ramybę. c) Sumanymas, kad valsčionys 
rinktų bajorus, o bajorai—valsčionis, yra pigus akių apdūmimas; 
pigi luomų išlyginimo simuliacija; bajorams lengviau išrinkti 
iš didžiosios minios sau palankių valstiečių du, negu valsčio- 
nims sau palankius bajorus iš keleto parapijoje teesančių. d) Są- 
junga siekia ne atpalaiduoti, kaip laikas to reikalauja, bet su- 
tvirtinti bajorų viešpatavimą visuomenei.!12) 

Kun. Tumo įsteigtosios kuopos nariai gali būti lietuviai de- 
mokratai įvairių luomų ir verslų. Kiek vėliau draugija ketino 
išsidirbti platesnę programą. Mūsų čia ką tik išdėstytoji pro- 
grama gruodžio mėn. 12 d. buvo viešai išaiškinta ir viso vals- 
čiaus priimta Naujamiestyje ir, kaipo valsčiaus nutarimai, kai 
kurie punktai lietuviškai ir rusiškai įrašyti į valsčiaus knygas. 

Išdėstytoji programa rodo, kiek jau tuomet lietuviai buvo 
tautiškai ir politiškai brendę. Teisybė, netrukus prasidėjus reak- 
cijai, rusų valdžia nebeleido tų nutarimų vykdyti, tačiau jie pa- 
liko žmonių protuose ir širdyse nebeišdildomus pėdsakus. Tai 
buvo pirmieji drąsūs žingsniai į mūsų nepriklausomybę, kuri 
jau nebe už kalnų buvo. 

Kad tie nutarimai anais laikais buvo rimti, tai rodo faktas, 
kad gruodžio mėn. 11 dienos susirinkime dalyvavo šie žymūs 
apylinkės dvarininkai: D. Vadaktų dvaro ir kitų palivarkų savi- 

ninkas Marijonas Zavadzkis, Poliesio — Antanas Butrimas, Jot- 
kūnų — Nikodimas Butrimas, Leonardavo — grafaitė Elena Ka- 
sakauskaitė, Viktaviškės — Konstantinas Puzinas, Memenčuv- 
kos — Adolias Tauginas, Upytės — Karolis Bistramas, Nevėži- 
ninkų — Vladislovas Eidrigevičius, Vadaktų 2-jų — Juozapas 
Bytautas. Susirinkimui pirmininkavo vienu balsu išrinktas Va- 
dakčiukų bažnytėlės kuratas kun. Juozas Tumas. Buvo svars- 
tomi dvarininkų su kumiečiais santykiai. To susirinkimo nu- 
tarimai, palyginti, labai palankūs kumiečiams. 

Naktiniai darbai buvo panaikinti. Per darbymetį darbinin- 
kams duodama 2 valandi pietų. Darbai dirbami bendrai. Visus 
darbo padargus ir įrankius duoda dvaras. 

Susirgę darbininkai per du mėnesiu gaus visą algą; kitu 
du mėnesiu — pusę algos; toliau juos paims globoti labdariai, 
kol bus įvestas visų darbininkų apdraudimas nuo negalės ir 
senatvės. Dvaras teikia darbininkams medicinos pagalbą ir, 
reikalui esant, parveža kunigą. Toliau smulkiai nustatyta, 
kiek dvaras turi darbininkams duoti pinigų, javų, pašaro, daržo 
ir kitko. 

Kumiečių žmonos dienų nebeis. Už darbą joms užmoka 
atskirai susitarus. Darbininkus prižiūrės pats ponas arba jo 
ekonomas. 

Kilusius kivirčus tarp darbininkų ir darbdavių sprendžia 
tam tikras komitetas iš dviejų dvarininkų, dviejų kumiečių ir 
vietinio kunigo. Dvaro bylas su kaimu sprendžia toks pat ko- 
mitetas, sudėtas iš dviejų dvarininkų, dviejų ūkininkų ir penkto 
kviestojo kunigo. 

Darbininkus be laiko atleisti ar pinigais juos bausti už 
vagystę, pasileidimą, žaladarystę, trobose rūkymą, gyvulių kan- 
kinimą ir kitokius nusikaltimus dvarininkai tegalės tik komite- 
tui nutarus. 

Komiteto neklausančius nutarta visiems bendrai boiko- 
tuoti.113) 

Visa toji kun. J. Tumo programa buvo tiek rimta ir bren- 
dus, jog dvaro darbininkų sąlygos buvo paskui M, Krupavičiaus 
paimtos į Lietuvos Steigiamojo Seimo Krikščionių Demokratų 
įstatymą dvarų darbininkams ir dvarininkams tvarkyti, 

IV 


Kun. J. Tumo veikimą sekė vietinė rusų vyresnybė, bet 
ji nedrįso jo stabdyti, nes pati buvo įbailinta ir bejėgė. Per 
suirutę kartą atbėga pas kun. J. Tumą, kaip drobė, išbalęs pri- 
stavas Gorčakovas, 

— Blogai, klebone. Paslėpk kur, — šaukia iš baimės vir- 
pėdamas valdininkas, 

— Kas gi taip atsitiko? — klausia kun, Juozas Tumas, 

— Užmuš mane tie prakeiktieji revoliucijonieriail.., 

— Nusivilk savo uniformą, ir niekas tavęs nebelies, — pa- 
taria jam kun, Juozas Tumas. 

— Negaliu! Juk tai būtų valstybės išdavimas, — aiškinasi, 
akis išvertęs, bailusis pristavas. 

— Na, tai ir aš tavęs, uniformuoto rusų valdininko, negaliu 
globoti. Daryk, ką išmanai, — atsako jam klebonas. 

Ir pristavas turėjo kitur slėptis. 

Buvo kartą suruoštas pasikėsinimas ir prieš kun, Juozą 
Tumą. Jį vėlai vakare grįžtantį užpuolė su pliauskėmis mono- 
polininkai, bet užpultasis jų smūgių laimingai išvengė. 

Aiškus dalykas, kad kun, J. Tumo veikimas nepatiko ir 
dvasinei vyresnybei. Ji apie kun. J. Tumo veikimą gerai bū- 
davo informuojama vietinio dekano prel. R. Styros, 1905 m. gruo- 
džio mėn. 7 d., kada kun. J. Tumas Vadakčiukuose kūrė pir- 
mają „Lietuvių Krikščionių Demokratų Sąjungos Kuopa", vys- 
kupas M. Paliulionis pasirašė šį raśtą:!14) 


Vadaktų filialistui kun. Tumui, 


Įsakau Tamstai tuč tuojau vykti į Sidabravo baž- 
nyčią filialisto pareigų ir apie savo atvykimą man 
raportu pranešti. Apie iš jūsų perėmimą ir jums per- 
davimą Vadaktų ir Sidabravos bažnyčių bažnytinio 
ir beneficinio turto mano duotas parėdymas vietiniam 
dekanui. 

Kaune, 1905 m. gruodžio 7 dieną. 


Telšių arba Žemaičių vyskupas 
M. Paliulionis 

Po keletos dienų tas raštas pasiekė kun, Juozą Tumą, ir jis, 
viską metęs, turėjo keltis į naują vietą, Kadangi Miškių-Sida- 
bravos filija netoli nuo Vadakčiukų, tai persikelti žiemos keliu 
buvo nesunku. Naujoje vietoje kun, J. Tumas įsitaisė gyventi 
ne per blogiausiai. Žmonės jį pamilo ir gerbė. Žinoma, pasitai- 
kydavo nemalonių susirėmimų su dvarininkais, kurie, pasak, 
kun, J. Tumo, nežino principų ir nuomonių laisvės ir boikotuoja 
visa, kas jiems nepatinka,!5) Dvarininkams ypač nepatiko per 
didelis kun, Juozo Tumo valstiečių teisių gynimas. Bet todėl kai- 
miečiai kun. J. Tumą laikė tiesiog herojumi. Vos tik jis spėjo 
iš Vadakčiukų išvažiuoti, tuojau apie jį ėmė skleisti legendas, 

Nuo Panevėžio ligi Krekenavos pasklido gandai, kad kun, 
J. Tumas buvo išvykęs į Petrapilį. Ten jį maloniai priėmęs pats 
caras ir savo rankomis ant kun. J. Tumo kaklo užkabinęs didelį 
aukso medalį. Toji dovana kun. J. Tumui buvusi suteikta už tai, 
kad jo dėka neramiuoju laiku Naujamiesčio parapijoje nebuvę jo- 
kių skandališkų įvykių: monopolinė liko sveika, raštininkas nepa- 
šalintas, policija neišniekinta, niekas nebuvęs areštuotas ir kt. 
Tą kuriozišką anekdotą su didžiausiu įsitikinimu kartojo ir tam- 
suoliai, ir šviesuoliai, ir bajorai, ir liaudis. 1906 m, sausio men. 
18 d. kun. J. Tumas, nuvykęs į Vadakčiukus pas savo įpėdinį 
sutvarkyti ūkio reikalų, pats savo ausimis iš žmonių lūpų išgir- 
do tas nepaprastas naujienas. Sutikti parapijonys jį džiaugs- 
mingai sveikino laimėjus karališką dovaną. 

Tą anekdotišką paskalą, kaip gryniausią teisybę, dekanas 
prel. R. Styra pranešė vyskupui. Vyskupas, matyt, taip pat pati- 
kėjo ir 1906 m. sausio men. 18 d. rašo kun, J. Tumui, kad, turi- 
momis žiniomis, pirmomis sausio mėnesio dienomis kun, J, Tu- 
mas buvęs išvykęs į Petrapilį Toliau vyskupas liepia kun, J. 
Tumui raštu pasiaiškinti, kaip ilgai buvo išvykęs ir kieno leis- 
tas,116) 

Kun, J. Tumas tuo laiku Petrapilyje nebuvo ir jis savo pasi- 
aiškinimą paremia ana anekdotiška paskala.!!") Rusy caras ne 
tik kun. J. Tumą už jo 1905 metų veikimą aukso medaliu neap- 
dovanojo, bet jo valdininkai ėmė jį persekioti, 

1905 m. revoliucija greit praūžė ir prasidėjo žiauri reakcija. 
Žandarai ir baudžiamieji dragūnų būriai pradėjo siausti krašte, 

ieškoti revoliucijos kaltininkų ir dalyvių. Kaltinamųjų tarpe at- 
sidūrė ir kun. J. Tumas. Kaltinamosios medžiagos netrūko, ir 
jis buvo sunkiai kaltinamas. Į Sidabravą pradėjo lankytis rusų 
žandarai. Kun. J. Tumas ir jo namiškiai buvo kartkartėmis tar- 
domi. Pats kun. J. Tumas jautė, kad byla gali pasibaigti labai 
negerai: vienuolynu, tvirtove ar net ištrėmimu, Visa viltis buvo 
artimojoje Dūmoje, kuri viena tegalėjo atšaldyti vis didėjantį 
rusų žandarų karštį. Pagaliau, sako, dekanas R. Styra ar net ir 
pati rusų vyriausybė pareikalavo, kad vyskupas kun. J. Tumą 
iškeltų toliau nuo tos vietos, kur jis „darė revoliuciją“. Bijota 
didelės kun. J. Tumo įtakos liaudžiai, o, gal būt, laukta naujų 
neramumų. Vyskupas tuos reikalavimus įvykdė: jis 1906 m. ko- 
vo mėn. 2 d. pasirašė raštą, kuriuo kun, J. Tumas iškeliamas už 
15 mylių į Pamituvio Stakius, Raseinių apskr. Taip tad, vos tik 
tris mėnesius išbuvęs Miškiuose-Sidabravoje, kun. J. Tumas vėl 
turėjo keliauti toliau. 


V 


Persikelti buvo labai sunku. Kaitri pavasario saulė dienomis 
tirpdė sniegą ir ledą, naktimis dar pašaldavo, bet šaltis buvo 
menkas, ir vežimai gruodą lauždavo. Pavasario polaidžio metu 
Lietuvos keliai nepaprastai blogi, ir jais žmonės tik didelio rei- 
kalo spiriami tevażiuoja, Tokiu baisiu keliu niekas kun, J. Tu- 
mui nepanorėjo patalkauti ir net prašomi nedavė arklių. Teko 
vienam pačiam kun, J. Tumui su savo arkliukais tolimą ir baisų 
kelią bristi ir ko galo negauti, tris kart suvažinėjant po 30 my- 
lių. Per savaitę tegalėdavo tik vieną sykį sukarti. Taigi, kol per- 
sikėlė, praslinko trys savaitės. 

Pikta buvo rusų ir dvasinės vyresnybės persekiojamam, bet 
dar pikčiau buvo nesuprastam saviškių, tų saviškių, dėl kurių 
dirbo vargo ir pagaliau taip skaudžiai nukentėjo. Žmonės, žan- 
darų persekiojami ir įbaidyti, ėmė skersomis žiūrėti į savo vei- 
kėjus. Ne vienas iš žandarų įbailintų naujamiestiškų niršo ir ant 
kun. J, Tumo: 

— Regi, girdi, jis čia siautė, kitus sukišo, o pats laisvas. 

Tai girdint, ne tik pikta, bet ir labai skaudu buvo. 

— Ne iš to galo reikia pradėti gyvenimo permainos, bet 
nuo elementoriaus ir proto pralavinimo, — liūdnai kun. J. Tu- 
mas pastebi viename savo to meto laiške A. Dambrauskui. 

Persekiojamas ir žmonėmis nusivylęs, kun. J. Tumas nebe- 
stojo nei į Panevėžio nei į Kauno Dūmos atstovų rinkimus, Be 
to, ir ateitis buvo neaiški, prieš išsikraustant į Pamituvio Sta- 
kius, jis buvo rusų suimtas, ir, tik Upytės klebonui Ant. Anta- 
nėliui padėjus užstatą, buvo ligi teismo paleistas. 

Išvežęs savo daiktus į Pamituvio Stakius, kun. J. Tumas 
dar kurį laiką sėdėjo Miškiuose, laukdamas įpėdinio ir apgal- 
vodamas liūdną savo likimą. Nuotaika buvo prislėgta. 

— Žydo-amžinojo valkatos padėjimą pradedu suprasti — 
rašo jis A. Dambrauskui. — Jis laimingesnis už mane, nereika- 
laudamas bent baldų ir kiaulienos. Kelintą tai kartą vis turiu 
„pradeti' gyventi, nes vos tik įsikabinu, jau likimo ranka ir iš- 
ardo. Ant mano karakteriaus padarė tai ardančią įtekmę. Kar- 
tais pradedu justi stoką energijos ir visuotinę zobojętnienie. Vis 
tankiau pasiseka man kiaurą dieną krasėje prasėdėti arba po 
kambarį pravaikščioti. Kas bus Pamituvyje, iš kur į artimiausius 
miestelius — 18 v. ir pašta kartais sugaištanti visą mėnesį, to 
aš neatspėju. Bent Tamsta susimylejęs, aplankyk vasarą, gavęs 
žinoti, jog ten, o ne kur kitur vegetuoju, 

Naujos vietos, nauji įspūdžiai raminamai veikia suerzintą 
žmogaus sielą. Tad ir Pamituvio Stakiuose įsikūręs kun, J. Tu- 
mas pagiedrėjo, skaudžios sielos žaizdos greit užgijo. Naujų apy- 
linkių vietovaizdis dvelkė maloniu ramumu. Pamituvio Stakiai— 
didelės molynų lygumos, o aplinkui daug gražių lapuotų miš- 
kų, visai netoli Mituvos upė su savo gražiais krantais, 

— Daug graznos esame po Lietuvą matę: upių, ežerų ir kal- 
nų; bet tokią jaukią grazną, kokia atsižymi Pamituvio šlaitai, 
begu tik kur kitur rasi — rašo jis A. Dambrauskui, 

Pamituvio Stakių bažnytkiemis mažytis, bažnytėlė ne per 
seniausiai, gal prieš 80 — 90 metų įkurta ir garsi savo patrono, 
šv. Antano, atlaidais, į kuriuos iš tolimesnių vietų daug žmonių 
suplaukia. 

Žmonės, apskritai imant, dorovingi ir darbštūs. Daugumas 
išsiskirstę į vienkiemius ir gyvena pasiturimai. Tačiau dėl tolimo 
ir blogo susisiekimo su didesniais miestais — tamsoki, ir retas ku- 
ris moka skaityti, Artimiausioji mokykla už dešimties kilometrų. 

Gyvendamas tarp sulenkėjusių bajorų, kun. J. Tumas vi- 
suomet jiems skelbdavo lietuvystės evangeliją. Pamituvio Sta- 
kiuose bajorų buvo reta, bet ir čia, jei tiktai jis kur nors sutik- 
davo kokį sulenkćjeli, neiškęsdavo jam neskelbęs savosios 
evangelijos, 

— Štai nuo bajorų į „girininkus“ išstumtas, — rašo jis 1906. 
IX.10. A. Dambrauskui, — vienat vienas dvi bobas Jastrzęb 
teturėdamas, jau suskubau ir su jomis susipjauti — už lietuvystę, 
Kentėjau, kentėjau, o jos vis mane kiršino, kiršino, užmetinėjo 
lietuvių akcijai brutalizmą, nekultūriškumą, kol pratrūko ir tiek 
joms ant mūsų bajorų prišaukiau, kad joms net lūpos sukepo 
ir nutarė mane vieną protą be širdies teturint. Spjaudžiaus pas- 
kui dvi dieni, Nė aš nenorėjau, nė ką pas bobas agituoti. Šimtą 
kartų buvau patyręs jų ypatingos logikos: du syk du = skrybė- 
lei (Niedzialkowski) ir... ak, tas nesuvaldomas temperamentas. 
Žiūrėk, išpliaukš po visą pasaulį mano demagogiją ir fanatiz- 
mą. aliat., 

Apaštalauti tarp grynų žemaičių lietuvystės idejai būtų 
tuščias dalykas, ir kun. J. Tumas Pamituvio Stakiuose griebiasi 
ne tiek tautiškos propagandos, kiek ekonomiškojo veikimo, ku- 
ris tuo laiku ėmė reikštis tarp Lietuvos kunigų. 

Kun. J. Tumui brangus ir mylimas kiekvienas Lietuvos 
kampelis. Brangūs ir mylimi jam buvo ir Stakiai. Todėl jis savo 
trūsu juos dar labiau pasiryžo gražinti, kelti jų kultūrą. Tą dar- 
bą pradėjo nuo klebonijos ūkio. Nusausino kleboniios laukus, 
skersai ir išilgai iškasdindamas griovius, žemę stengėsi įtręšti 
ir kuo geriausiomis sėklomis užsėti. Kun, Povilui Dogeliui, ro- 
dos, su kun, A. Dambrausku aplankius kun, J. Tumą Stakiuose, 
krito į akį kun, J. Tumo ūkininkiška nuotaika. Tuojau šeiminin- 
kas svetelius išsivedė į laukus parodyti, ką jis esąs padaręs kle- 
bonijos ūkiui pagerinti, 

— Nežinau, ar ilgai čia gyvensiu, — sako kun, J. Tumas, 
vedžiodamas po laukus svetelius, — bet nusistačiau nutiesti 

tvirtus pamatus bažnytiniam ūkiui pagerinti, kad ir aš ir mano 
įpėdiniai turėtų Stakiuose duonos.'18) 

Kun. J. Tumas gėrėdamasis pasakojo apie tolimesnes savo 
ūkiškojo veikimo perspektyvas. Jų buvo daug ir nedelsdamas, 
kiek aplinkybės leido, vykdė jas gyvenime. Jis suorganizavo 
„Ūkininkų ratelį“; Raseinių Ūkio Dr-joje įgijo kredito ir parsi- 
siųsdino visą vagoną superfosłato. Apie 2000 pūdų jo išmokėtinai 
išdalijo ūkininkams ir mažažemiams. Žmonės iš kun. J. Tumo 
mielai superiosłatą ėmė ir vėliau gana sąžiningai su juo atsi- 
skaitė. Už tą savo drąsų žygį kun, J. Tumas tik kelias dešimtis 
rublių savų tepridejo. 

Susitvarkęs Pamituvio Stakiuose, kun, J. Tumas ėmė šį tą 
rašinėti spaudai. Vieną kitą mažmožį nusiųsdavo lietuvių laik- 
raščių redakcijoms, Iš didesnių jo straipsnių 1906 metais „Vil- 
niaus Žiniose' buvo išspausdintas „Dvarponiai ir kunigai". Dau- 
gelį kitų Pamituvio Stakiuose parašytų straipsnių išspausdino 
vėliau, 


VI 


Kun. J. Tumas Pamituvio lygumose neilgai teilsėjo nuo pe- 
reitų metų patirtų vargų. Rudenį ėmė sklisti gandai, kad inži- 
nierius Petras Vileišis, pirmojo lietuvių „Vilniaus Žinių” dienraš- 
čio įsteigėjas ir leidėjas, nebetesi toliau laikraščio leisti: jo 
lėšos išsibaigusios. Maža buvo vilties, kad K. Puidos redagavi- 
mas pritrauks daugiau rašytojų. Jau iš pat pirmųjų dienų „Vil- 
niaus Žinių" redakcijoje pasireiškė nuomonių skirtumų. Vieni 
norėjo laikytis labiau vidurio, kiti — sukti į kairę. Redakcijos 
sąstatas keitėsi, bet ir tai nieko nepadėjo. P. Vileišis ėmė galvo- 
ti, kaip čia „Vilniaus Žinias“ nuo žlugimo išgelbėti, Buvo įsiti- 
kinta, kad jas gali išgelbėti kunigai, nes jiems prisidėjus, žymiai 
pakiltų laikraščio prenumerata. O be to, buvo tikimasi iš kunigų 
ir šiaipjau surinkti nemaža pinigų „Vilniaus Źinioms” leisti. 

Tos idėjos vedamas, pats inż. P, Vileišis buvo Kaune pas 
kun. A. Dambrauską ir pas pavyskupį G. Cirtautą. Iš Kauno 

jis grįžo su geromis viltimis, nes Žemaičių ir Vilniaus kunigai 
pasižadėjo gelbėti „Vilniaus Žinias" raštais ir prenumerata, o 
jei ir to bus mažai, tai žadėjo sudaryti „Kunigų Lygą" subven- 
cijai. 

P. Vileišis nemažiau agitavo ir kunigus. Jo buvo įkalbėtas 
kapelionas VI. Mironas ir net pats vysk. Roppas. Mironas dėl 
„Vilniaus Žinių" konferavo su kun. Olšauskiu, rašė tuo reikalu 
kun. A, Dambrauskui, dekanui V. Jarulaičiui ir Juliui Maciejaus- 
kui. Dambrauskas tarėsi su kapelionu Antanu Bajorinu. Tuose 
pasitarimuose daugiausia buvo kalbama, ką iš kunigų pasiųsti į 
„Vilniaus Žinių" redakciją. Ilgai buvo galvota, tartasi, kol pa- 
galiau įsitikinta, kad geriausias tai vietai kandidatas — kun. J. 
Tumas. Tad Bajorinas ir ėmė kun. J. Tumui į Stakius visą da- 
lykų eigą referuoti ir raginti, kad važiuotų į Vilnių.!19) 

Kun. J. Tumas tylėjo, į „Vilniaus Žinias" neskubėjo. Jo kele- 
tos metų laikraštininko darbas „Tėvynės Sarge” ir „Žinyčioje“ 
leido draugams daug iš jo viltis. O pačiam kun. J. Tumui buvę 
didžiausios baimės ir savim nepasitikėjimo, kad jis stebuklingai 
supopuliarins laikraštį, ir šis ims laikytis iš vienos prenumeratos, 
Tai buvo labai sunku padaryti: Lietuvoje periodinis leidinys iš 
vienos prenumeratos anais laikais jokiu būdu negalėjo išsi- 
laikyti. 

Buvo dar kitas keblumas, kurį pats kun. J. Tumas gerai ži- 
nojo — tai juo pasitikėjimas. Jaunieji pasitikėjo net per daug 
kun. J. Tumo publicistiniais gabumais, paslankumu ir vikrumu. 
Tačiau vyskupai Paliulionis ir Roppas nepasitikėjo kun. J. Tumo 
klerikalumu: ir vienam ir antram jis buvo nepakankamai tuo 
atžvilgiu ištikimas, kad kunigai galėtų jį rinkti tokioms svar- 
bioms ir atsakingoms laikraštininko redaktoriaus pareigoms. 
1906 m. spalių mėn. susivažiavo keletas kunigų dėl to dalyko pa- 
sitarti. Iš Vilniaus atvažiavo vyskupas Roppas su savaisiais lie- 
tuviais kunigais. Ir pradėjo dienraščio dalyką svarstyti. Žino- 
ma, svarstė ne tą, kas P. Vileišiui buvo svarbiausia — ne laikraš- 
čio finansinį būvį, bet daugiausia kalbėjo apie tai, kas laikraštį 
galės katalikiškiau redaguoti. Manyta, jog laikraščio katalikiš- 
kumas patrauks prie savęs klebonus, kurie patys laikraštį išsi- 


ss. ys . 


rašys ir paragins savo parapijiečius išsirašyti. 

Katalikiškam laikraščiui kandidatą surasti buvo sunku: kas 
buvo perdaug geras katalikas, tas jau ir taip turėjo bažnytinėje 
hierarchijoje aukštą vietą ir laikraščio redaguoti nesutiko; kiti 
būtų sutikę, bet buvo menki rašytojai arba ir visai negalį rašyti, 
nors gražiai moką pakalbėti. Jaunieji kunigai kito kandidato 
kaip kun. J. Tumo nerado ir nuolat jį siūlojo vyskupams, kurie 
nė iš tolo nenorėjo klausyti. Pagaliau nieko geresnio nebesugal- 
vodami, vyskupai numoję ranka: 

— Jei jau kitaip negalima, tegul važiuoja ir Tumas. 

Jaunesnieji kunigai, matydami, kad vyskupas Paliulionis 
sutinka kun, J. Tumą iš savo vyskupijos išleisti, o vyskupas 
Roppas laikinai jį priimti į Vilnių, pradėjo kun. J. Tumui rašyti, 
nuolat raginti, kad jis greičiau mestų Stakius ir drožtų skarma- 
lus susigriebęs į Vilnių. Jie prižadėjo kun. J. Tumui padėti: prie 
Vileišio 75 rub. mėnesinės algos žadėjo parūpinti dvirublinių 
obligacijų ir paieškoti dar kurios nors vietos prie bažnyčios ar 
mokyklos.120) 

Kun. J. Tumas dėl savo naujosios misijos ilgai svyravo, nes 
daug kas jam buvo neaišku. Todėl į Vilnių nesiskubino bėgti, 
laukė, kol dalykai paaiškės. Draugams, jį raginusiems važiuoti 
į Vilnių, 1906.X1.19. iš Stakių rašo kuo atviriausiai pasakydamas 
apie tą dalyką savo nuomonę, 

— Sumanėte palaikyti „V. Ż.” — geras patrijotiškas dar- 
bas; neturite man kuo mokėti — aś ir nereikalauju, Ką daugiau 
nuo manęs besiteirauti? 

Toliau Tumas klausia: 1, ar nebus tik chimera ta sumanytoji 
„lyga“, prisiimanti ant savo pečių tokią baisią naštą, kaip at- 
sakymas savo kišene už nuostolius lig pusei 10.000 rublių? Ag, 
prižadėti kur kas lengviau, neg ištesėti; 2, ar „lyga“ turės teisę, 
apmokėdama vien tik pusę nuostolių gatavos jau pramonės, 
reikalauti, kad „V. Ź.” socialistišką savo pakraipą griežtai per- 
mainytų į grynai katalikišką? Ar toksai yra noras P, Vileišio, 
sutvėrusio savais tūkstančiais tą pramonę? 3, ar tik neapsirinka 
„lyga“ pasitikėdama juo, Tumu? Lig šiol tie klausimai tebėra 
dar neišspręsti. Lygos nariai nežinomi, deklaracijos nuo jų nepa- 
imtos, Tumo vaidmuo, kaipo vyriausiojo redaktoriaus, p. Vilei- 
šio neaprobuotas, pati būsimojo laikraščio pakraipa neaiški, K. 

Puida, be kurio nei Tumas nei „V. Ž." verstis negalės, yra socia- 
listas, nors, rašydamas „V. Ž." nuo to socializmo kiek tiek susi- 
laiko: dirba todėl kaip lažo darbą, be atsidėjimo, neįdėdamas į 
jį savo širdies, 

— Kas su juo bus, — rašo kun, J. Tumas, — kai aš pareika- 
lausiu dar labiaus „prisiversti' net lig — katalikiškumui? Jis 
mano prietelius; tikiuosi padarysiąs jam šiokią tokią įtekmę; 
bet jei kiltų nevienodumas nuomonių dėl atskirų dalykų, katras 
gi duotų paskutinį žodį? Aš sakyčiau to straipsnio netalpinti, 
o jis sakys talpinti. Tai kaip gi būtų, jei aš nebūčiau vyriausiuo- 
ju? Toliau, kaip apskaityti pusę pelno ar nuostolių laikraščio, 
kuris turi gatavas mašinas, atliekančias ir kitą, pašalinį darbą? 
Latviai gerai skaito, o dėlto nė vienas jų dienraščių negalėtų 
išeiti, kad ne tie pašaliniai spaustuvės darbai. Lyga — „katali- 
kiśka'; tik tas žodis man maža ką reiškia, nes šiandieną kata- 
likiškumas laipsniuojasi net pačiame Ryme: yra ultra demokra- 
tų katalikų ir net socijalistų - katalikų. Iš kokių lyga susida- 
rys, į kokią dūdą reiks pūsti? Bet aš ir žinodamas nepapūsiu 
taip, kaip man liepta. Vyručiai, argi jūs nežinote, kas aš esu? 
Taigi atkartoju: esu katalikas širdyje, iš persitikrinimo, jog tai 
vienatinė krikščioniškai - doriška sistema, šventa išganinga; 
savo kunigystę sutepiau negut netvarkiu liežuviu, darbais dar 
ne, Bet... praktikoje esu liaksus, nedievotas, mažapoteris; ma- 
no dievotumas tesiekia valymą nuo doriškųjų purvų, kad bent 
pats ir kiti į pragarą susyk nenueitų (iš baimės Dievo teisybės); 
aukštyn tobulybėje nekylu, nė kitų pakeliu, nė pakelti ką nors 
aukščiaus savęs meginu. 3/10 mano trūso — idant katalikystė 
ne prie dangiškos, bet prie žemiškos laimės vestų savo išpažin- 
tojus. Esu ultra liberalas, ultra progresistas, ultra demokratas, 
ultra taučius. Prie viso to plataus — ultra kiep: gabumas vien 
tik pusėtinas, mokslas mažiau, kaip pusėtinas; ultra tinginys, 
ultra arogantas, kuriam „niema dostatecznej powagi, by zmil- 
czał i nie machał rękami pod nosem"; ultra zapaleniec, ultra 
individualistas, visai nepataisomas. Vyručiai, kaip Dievą ir kata- 
likystę mylite, ar jūs neapsigaunate, tokiam pavesdami didį savo 
sumanymą? Gerai pagalvokite. Bet jei ant visko sutiktumėte, 
tai jau nebeturėtumėte teisės rūgoti ant manęs už užvilimą; aš 

tai ne iš tuštybių prisipažįstu, ne dėl atsisakymo Tėvynei tar- 
nauti, bet dėl palengvinimo savo sąžinės; dirbsiu, ką sugebėsiu, 
dirbsiu, kaip išmanysiu, tebūnie mano sąžinė liuosa nuo užme- 
timų iš jūsų ir tėvynės pusės. Dėl to paties noriu būti visiškai 
liuosas nuo atsakomybės už „lygą“ prieš Vileišį: jūs patys ob- 
liguokitės tam tikrais dokumentais. Užtat aš nuo jūsų nieko ne- 
reikalauju: uż 70 r. algos aś pragyvensiu sulyg „stolonaczalniku"; 
uż 2 rub, oblig., kurių aš pats pasirūpinsiu, galėsiu savo vaikus 
mokyti.!?!) Todėlgi „lyga“ kun. Tumui šelpti yra ne tik nerei- 
kalinga, bet dar ir smarkiai mane pażeminanti, Kas galėjo man 
lygšiol užmesti prisirišimą prie turtų? Kam jie man? Stakiuose po 
keletos metų jau būčiau turtingas: pelno yra, kaip geroje parapi- 
joje; ūkį sutvėriau pilną. Bet jums šaukiant prie darbo vardan 
tėvynės, aš metu viską, nesigailėdamas, palieku ant brukio, be 
sveikatos. Kol galėsiu, dirbsiu; nebegalėsiu, gal koks nors drau- 
gas nepagailės duonos kąsnelio. Karjera man visai nerūpi ir prie 
prabaščiavimo nebegrįščiau, kad ir duotų valią grįžti: ne per 
saldi ir čia duona. Taigi, jei jūs manęs neapsunkinsite atsako- 
mybe, aš jūsų neapsunkinsiu bėdinga savo ateitimi. O bus ji bė- 
dinga. Į Vilnių važiuoti, tai kaip į Mandžiuriją, dar blogiaus: 
reiks kariauti su valdžia, su socialistais (kurių nepripažįstu bu- 
vimo racijos), su lenkomanais, na, ir su ultra katalikais ar ultra 
klierikalais, kurie, anot manęs, per daug dangumi užsiimdami, per 
mažai žeme rūpinasi, ne savo, o ne, bet savo ganomųjų „žeme“, 

— Ir taip, šaukiamas aš neatsisakau; bet pažindamas, oi, 
kaip neužtektinas savo kvalifikacijas, aš nelendu, Kaunan neva- 
žiuosiu, iš vyskupo valdžios nesiveršiu; reikalauju, būtinai rei- 
kalauju, kad mane iš Stakių išsiųstumėte, kad vyskupas paliep- 
tų patsai, žinodamas, kam liepia, iš reikalo sutikdamas ant tokio, 
kad geresnio nėra, anot jūsų: visgi aš labiau jums patarnausiu, 
kaip socialistai. — Į „V. Ž. aš pasiunčiau ilgą straipsnį „Dvar- 
poniai ir kunigai". Rašiau ščyrai ir nesivaržiau tyčia, kad vys- 
kupas perskaitęs dar kartą suprastų, kad kompromisų su „dvar- 
poniais” - „lenkais“ nedarysiu, kol jie nevirs į „demokratus'- 
„lietuvius“. Patirkite, ką jis ant to pasakys. 

Be čia išdėstytų buvo dar ir kita priežastis, vertusi kun, J. 
Tumą svyruoti: važiuoti, ar nevažiuoti. Pats inžinierius Vileišis 

dar svyravo dėl kun, J. Tumo kandidatūros: čia jis kun, J. Tumą 
kviečia, čia vėl stabdo. Betgi daugumas maldaute maldavo kun. 
J. Tumą važiuoti. Šleivys kun, J. Tumui rašo, kad jis ketinąs 
įsteigti atskirą trumpą katalikišką laikraštį. Jonas Kriaučiūnas 
rašo grasinamai kun, J. Tumui, kad „Lietuvos knygynas" įsteigs 
naują tautišką dienraštį, jei jis nesutiks redaguoti „Vilniaus Ži- 
nių”, K. Puida aimanuoja, kad vienas pats nebetesi dirbti „Vil- 
niaus Žiniose', esąs reikalingas naujas žmogus; kun. J. Tumo 
jis ne tik nesibaidąs, bet laukiąs, 

Taip iš visų pusių raginamas pagaliau kun, J. Tumas nuta- 
ria važiuoti pirma į Kauną, o paskui į Vilnių pasiteirauti ir vie- 
toje geriau su dalyku susipažinti. Jis bijojo, kad jo redagavimas 
kartais gali dar daugiau painiavos ir susiskaldymo įnešti į lie- 
tuvių vos tepradedančius dygti laikraščius, 

Gryno katalikiško dienraščio kun. J. Tumo manymu reiktų 
tik tada, kada būtų galima leisti du dienraščius. O dabar, negalint 
dviejų leisti, reikia pasitenkinti vienu tautišku, kuris patenkin- 
tų daugumo lietuvių reikalus. Grynai katalikiškas ar socialis- 
tiškas laikraštis atbaidys daug korespondentų ir prenumeratorių. 

Nuvażiavęs į Kauną, kun, J. Tumas pirmiausia nuėjo pas 
vyskupą su juo išsikalbėti ir sužinoti, ar išleis išvažiuoti iš savo 
vyskupijos, ar ne. Vyskupas, kaip jau ne kartą esame pabrėžę, 
kun. J. Tumo nemėgo dėl jo neramaus būdo, todėl jį lengvai su- 
tiko iš savo rankų paleisti. Be to, vyskupas turėjo atsižvelgti ir 
į daugumo jaunųjų lietuvių kunigų prašymą — leisti kun. J, Tu- 
mui važiuoti „Vilniaus Žinių" redaguoti. Tačiau, išleisdamas kun. 
J. Tumą, vyskupas statė jam vieną svarbią sąlygą, kad jis tu- 
ris į savo „Vilniaus Žinių" deklaraciją įrašyti, jog „Vilniaus 
Žinios" griežtai laikysis Leono XIII enciklikų; jeigu kun. J. Tu- 
mas to nepadarysiąs, tai vyskupas visiškai kun. J. Tumui už- 
drausiąs dalyvauti publicistikoje. 

Tai išgirdęs, kun. J. Tumas nusiminė, Jis gerai suprato tą 
vyskupišką reikalavimą, bet jautė, kad jį ištesėti bus be galo sun- 
ku. Darydamas taip, kaip vyskupas reikalauja, jis atstums dau- 
gumą pasauliečių inteligentų, kurie nepanorės bendradarbiauti 
griežtai klerikalinės pakraipos laikraštyje. Pasauliečiams atsi- 
traukus, liks vieni kunigai, kurie taip pat negalės laikraščio 

išlaikyti. Todėl kun. J, Tumas mėgino visaip vyskupui aiškinti, 
kad toks reikalavimas visai nepritaikomas „Vilniaus Źinioms”, 
kurioms turi lygiai rūpėti įvairių Lietuvos luomų ir įsitikinimų 
žmonių reikalai. Vyskupas nenusileido ir net atsisveikindamas 
pabrėžė, kad kun. J. Tumas turįs įrašyti į savo deklaraciją „ir 
sulyg Leono XIII enciklikų"'...122) 

Tad Kauno laimėjimais kun. J. Tumas ne labai buvo paten- 
kintas ir blogai nusiteikęs išvažiavo į Vilnių. Čia galutinai turė- 
jo paaiškėti, ar jis galės dirbti „Vilniaus Žiniose", ar ne, Nuva- 
žiavęs, tuojau nuėjo pas inž. Petrą Vileišį su juo pasikalbėti, 
išdėstyti jam savo nuomones ir paklausti jo reikalavimų, 

Inž. P. Vileišis kun. J. Tumą sutiko kaipo būsimą kunigų 
lygos atstovą. Jis tikėjosi, kad toji lyga užmokės jam 33.000 
rub. „Vilniaus Žinių“ nuostolių ir perims laikraštį į savo ran- 
kas. Tačiau kunigai tokio kapitalo nebuvo sudėję; be to, už 
33,000 rub. laikraštį nupirkus, dar reikia apie tiek pat kapitalo 
turėti, jam toliau leisti. Aiškus dalykas, tokio kapitalo taip grei- 
tai nesudósi, P. Vileišiui dažnai apie tuos pinigus primenant, 
kun. J. Tumas turėjo visą dalyką aiškiai išdėstyti. 

Vieną kartą P. Vileišiui apie tuos pinigus priminus, kun. 
J. Tumas stante pede jam atsakęs: 

— Aš atstovauju vien tik pats save, publicistą Vaižgantą, 
kurio vardas tiek kunigijai reiškia, jog ji rems darbais ir pre- 
numerata dienraštį, bet kokio kapitalo subvencijai neturi sumo- 
bilizavę ir, mano manymu, neturės, Ne tais pinigais, bet tik agen- 
tūromis galima pasikliauti, ir jei tamsta dar tesi kokį laiką leisti 
laikraštį, tai pabandykime.!?3) 

Kun. J. Tumas žadėjo būti tik bendradarbis ir faktinasis re- 
daktorius, o atsakinguoju redaktoriumi siūlė ir toliau pasilikti pa- 
ti P. Vileišį. P. Vileišiui daugiau nieko nebeliko, kaip tik sutikti 
su tuo kun. J. Tumo siūlymu. Jis pavedė jam suredaguoti tam 
tikrą atsišaukimą į lietuvių daugumą, o pats kažin kuriais savo 
reikalais išvažiavo ilgesnį laiką į Varšuvą. Kun. J. Tumas tuo 
tarpu laikinai apsigyveno pas Puidas, Neries kranto g. Parašė jam 
pavestąjį ilgą atsišaukimą ir laukė parvažiuojant P. Vileišio. 

Sugrįžęs į Vilnių P. Vileišis kartu su kun. J. Tumu perskaitė 
atsišaukimą. Vileišis su atsišaukime išdėstytomis mintimis suti- 

ko, nieko savo nepridėjo ir liepė tą atsišaukimą išspausdinti 
„Vilniaus Žiniose'. Tame atsišaukime kun, J. Tumas išdėstė tas 
pažiūras, kurių ketino laikytis jo redaguojamos „Vilniaus Žinios". 

— „Vilniaus Žinios“ — rašė kun. J. Tumas — pasiliks pro- 
gresyvišku naujosios gadynės laikraščių, pilnai, neveidmainingai 
pritarančiu išmintingai ir dorai kovai už Lietuvių ir apskritai 
žmonių laisvę, apkenčiančiu laisvas nuomones ir tik pertikrini- 
mais tekariaujačiu su priešingomis, 

— „Vilniaus Žinios" nebuvo ir nebus socijalistišku laikraš- 
Ciu. Pritardamos visam tam, ką gero turi socijalizmo mokslas, 
siekiąs prie galimo žmonių būvio pagerinimo, nieko neapvynio- 
damos, peiks tą netikrojo socijalizmo apsireiškimą, kuris gimdo 
vien ištvirkimą ir betvarkę, politikos kovos nepavarančią, o sa- 
vo artimus nuskaudżiancią, 

— „Vilniaus Žinios“ evoliucijos keliu stengsis priruošti 
lietuvius prie savarankiško autonomiško valdymo Rusijos vieš- 
patijoje, aršiai gindamos politiškas Lietuvių teises. 

— „Vilniaus Žinios“ nebuvo ir nebus dvasišku laikraščiu, 
t. y. neturės ypatingo uždavinio tarnauti tikėjimui. Bet bus laik- 
raščiu, kur ne tik — nepalies tikėjimiškų Lietuvių jausmų, bet 
dargi aršiai gins nuo pasikesinimų ant kat. tikėjimo kaipo žy- 
miausio tvarkos ir doros pamato. 

— „Vilniaus Žinios" nebus tam tikru organu dėl apgynimo 
kokio vieno luomo, nes luomų nepripažįs: visi piliečiai turi būti 
lygūs, visiems turi užtekti žemės kūnui, laisvės dvasiai. Visų 
luomų atstovus girs už gerą, peiks už piktą, neturėdamas neapy- 
kantoje jųjų kaipo žmonių. 

— „Vilniaus Žinios" nebus kitų tautų ėdėjos: nei lenkų, nei 
rusų, nei žydų, Bet bendrai žiūrės į visus Lietuvos užkampius, 
kame tik lietuviai gyvena, ir visomis savo išgalėmis stengsis at- 
remti kitataučių pasikesinimus ant jų kalbos namie ir viešose 
įstaigose, pripažindamos pilną tautų lygybę, neskiriant nei žydų. 

— „Vilniaus Žinios", nors žymiai nudažytos krikščioniškai- 
tautiškai-demokratiškai, nebus, atkartoju, partijiniu laikraščiu 
ir rūpinasis išvengti visokio šovinizmo ir fanatizmo,124) 

Nors P, Vileišis visiškai sutiko su kun. J. Tumo išdėstyto- 
mis mintimis atsišaukime į lietuvių daugumą, tačiau jis bijojo, kad 

J. Tumas-Vaižgantas vilniškis 


kun. J. Tumui redaguojant, laikraštis nesuklerikalety ir kad pa- 
sauliečiai jo neboikotuotų ir neimtų pravardžiuoti klerikalais. 
Tam tikslui P. Vileišis liepė kun. J. Tumui į redakcijos narius 
priimti vieną „Lietuvos Ūkininko" bendradarbj, Kun, J, Tumas 
su tuo reikalavimu mielai sutiko, nors nežinojo, kas tas bendra- 
darbis bus. Vėliau pasirodė, kad P. Vileišio pasirinkta šalimais 
paneryje gyvenąs Antanas Smetona, kuriam konfidenciališkai 
davė instrukciją kontroliuoti redaktoriaus kun. J. Tumo veikimą 
ir neprileisti klerikalizmo. 

Kun. J. Tumo veikimu ir „Vilniaus Žinių" programa daug 
kas buvo nepatenkintas, Socialistai programoje matė per daug 
klerikalizmo, o kai kurie dvarininkai — liberalizmo; nepaten- 
kintas buvo ir pats vyskupas. Jautė tai kun, J. Tumas ir nuva- 
žiavo į Kauną su vyskupu pasimatyti, pasiklausti, kaip dabar 
bebus: duos jam vyskupas litteras dimissoriales, ar ne? 

— O tu vis dėlto neįdėjai, ko taip reikalavau: „ir sulig Leo- 
no XIII enciklikų"... — prikaišiodamas palingavo galvą vys- 
kupas Paliulionis, 

— Neįdėjau... Tai kažin ar man begrįžti į Vilnių? — klau- 
sia kun. J. Tumas, 

— Kaip išmanai, — numojo ranka vyskupas. 

Su tokiu vyskupo sprendimu kun, J. Tumas išvažiavo į Sta- 
kius. Likvidavo savo ūkį ir 1907 m. per Tris Karalius sugrįžo 
į Vilnių. Kol visus savo reikalus Stakiuose sutvarkė, išėjo dau- 
giau negu mėnuo, Per tą laiką nieko nerašė, 1907 metais sausio 
mėn, 10 d. „V. Ź.” Nr. 7 išspausdino „paaiškinimą“, kuriame at- 
rėmė kai kuriuos jam ir „V. Ź.” daromus priekaištus. Nuo to 
laiko kun. J. Tumas labai intensyviai dirbo „V. Ž.“, beveik kiek- 
viename numeryje išspausdindamas po ilgą straipsnį. 

„Vilniaus Žiniose" rašė kun. J. Tumas daug ir įvairiomis te- 
momis. Rašė publicistinių straipsnių iš lietuvių gyvenimo, apie 
mokyklas, teatrą, dailųjį meną, žemės ūkį, mokesčius; daug jo 
„VŽ.“ yra parašytų recenzijų. Kone visi jo „V.Ž." raštai pub- 
licistiški. Mat, tokie jau tada buvo laikai, Daug buvo opių, neiš- 
spręstų dalykų, o lietuvių kultūros gyvenimas, spaudą leidus, 
tapo gyvesnis. Iš kun, J. Tumo beletristikos paminėtinas „Vil- 
niaus Žiniose“ išspausdintas feljetonas „Kaip Jonas su Petru 

kiaules ganė“. Tas feljetonas buvo parašytas ne Vilniuje ir nie- 
kam netaikytas, tačiau lyg nurodė Petrą Vileišį ir kurį laiką 
buvusį jo laikraščio redaktorių Joną Kriaučiūną. 

Kun. J. Tumas ir Antanas Smetona (Vilniškis) „Vilniaus 
Žiniose" dirbo sutardami, tarp jų jokių nesusipratimų nekilo, 
Nors jie „Vilniaus Žinias" žymiai paįvairino ir pagyvino, tačiau 
medžiagiškai jos ir toliau skurdo. Teisybė, prenumeratorių padi- 
dėjo aštuoniais šimtais, bet lėšų vis dėlto trūko, nes laikraščio ir 
Vileišių kasa buvo bendra ir išsekusi, Kunigų tariamoji lyga pasi- 
rodė iš tikrųjų buvus fikcija: ji laikraščiui nieko nepadėjo. 

Didesniuose miestuose lietuvių inteligentų buvo nedaug, 
ir tie patys ne visi tą vienintelį lietuvių dienraštį teskaitė, o jei 
kaimo žmonės dar ir šiandien nepriaugę prie dienraščio, tai ką 
bekalbėti apie anuos laikus. Pats vienas P. Vileišis nebetesėjo 
toliau leisti „Vilniaus Žinių". Jau kelis sykius buvo sumanyta 
laikraštį sustabdyti, bet ir vėl su rezignacija toliau leista. Bu- 
vo įvairių koniliktų su kai kuriais artimais redakcijos žmonė- 
mis, Inż, P, Vileišiui buvo gaila skirtis su dienraščiu, Tačiau 1907 
m. balandžio mėn. 7 d. jis buvo priverstas „V. Ź.' laikraščio 
leidimą kurį laiką sustabdyti, 

„Aušra“ pažadino mūsų tautos sąmonę, išugdė pirmuosius 
mūsų tautos vadus. Jos pradėtas darbas buvo gana sėkmingai 
plečiamas ir toliau dirbamas. 1904 m. pasirodžiusios ir džiaugs- 
mingai lietuvių sutiktos „Vilniaus Žinios“ ir 1905 m. didysis Vil- 
niaus Seimas aiškiai mums rodo, kad „„Aušros" vaisiai buvo di- 
deli, Lietuvos dvasia skaidriai sušvito. Tačiau tos pačios „Vil- 
niaus Žinios" ir Vilniaus Seimas mums parodė ir kitą labai ryš- 
kų dalyką, būtent: tautiškai atgijusiai mūsų tautai trūko vieny- 
bės, trūko to bendro idealo, kuris visą tautą sujungtų ir skatin- 
tų naujiems žygiams. Trūko bendros veikimo programos. Lietu- 
viai veikė pasiskirstę partijomis, kurios dažniausiai viena kitos 
nekentė, viena su kita kovojo. Be to, tų partijų programos buvo 

ne lietuvių išugdytos, bet iš kitų pasiskolintos, Vadinasi, jos lie- 
tuvių gyvenimui ir dvasiai buvo svetimos, Tai matė A, Smetona 
ir kun. J. Tumas, kuriedviem teko dalyvauti Vilniaus Seime ir 
kurį laiką bendrai dirbti „Vilniaus Żiniose”, , 

Taigi, tuose mūsų tautos vaduose pirmiausia brendo vieny- 
bės idėja, kuri pasauliečius inteligentus ir dvasininkus turėjo 
jungti bendram tautinės kultūros darbui, Tokio darbo reikalin- 
gumas ir būtinumas buvo aiškus tiems, kurie geriau pažino savo 
tautos dvasią, kurie idealų ir veikimo programos ieškojo ne 
svetur, bet savo tautoje. Tokio laikraščio, kurs jungtų visus lie- 
tuvius tautinės kultūros darbui, atsiradimą pagreitino „Vilniaus 
Žinių“ žlugimas. 

„Vilniaus Žinioms" sustojus, jautresnieji ir veiklesnieji lie- 
tuviai jautė, kad be dienraščio sunku bus gyventi. Lietuvoje 
spaudą leidus, ėmė kaskart daugiau rastis visuomeninių bei 
kultūrinių reikalų, kurie sėkmingai gali tarpti ir plėtotis tik 
spaudai padedant ir tarpininkaujant. Todėl tuoj buvo pradėta 
rūpintis naujo dienraščio leidimu, Kadangi „Vilniaus Žinios" jau 
buvo į visuomenę sau taką praskynusios, tai pirmiausia sustota 
ties jomis. Buvo norima „Vilniaus Žinias" perimti ir, kiek pakei- 
tus jų programą, toliau leisti. Tuo reikalu buvo ilgokai tartasi, 
derėtasi su „Vilniaus Žinių" leidėju inż, Petru Vileišiu. Jis prašė 
už „Vilniaus Žinias" 33.000 rublių. Tokią didelę pinigų sumą su- 
rinkti buvo sunku. Pagaliau, jeigu ją ir būtų galima šiaip taip su- 
rankioti, tai 33.000 rublių užmokėjus inž. P. Vileišiui, vėl nebūtų 
likę pinigų toliau leisti „Vilniaus Žinioms“, 

Todėl teko nuo „Vilniaus Žinių" atsižadėti ir pradėti gal- 
voti apie naujo dienraščio leidimą. Apie tą dalyką pradėjus gal- 
voti, pirmiausia kiekvienam prieš akis stojo baisusis lėšų klau- 
simas, 

Iš kur jų gauti? 

Tiek pinigingo žmogaus, jog jis vienas savo lėšomis būtų 
įstengęs ir norėjęs leisti dienraštį, tuomet Lietuvoje nebuvo 
matyti. Taip pat nebuvo nė tiek pinigingos bei idėjiškai stiprios 
organizacijos, kuri būtų valiojusi leisti dienraštį, Tuokart prieita 
išvados, kad laikraštį gali ir turi leisti pati visuomenė, susior- 
ganizavosi į tam tikrą bendrovę. Ta mintį pirmieji iškėlė Anta- 

nas Smetona ir kun, J. Tumas, o jiedviem pritarė ir daugiau. 
Tokiu būdu susidarė naujo laikraščio sumanytojų būrelis, ku- 
riame buvo Dr. J. Basanavičiaus, kun. A. Dambrauskas, P. Matu- 
lionis, kun. VL. Mironas, kun. K. Olšauskas, A. Smetona, Dr. 
Stonkus, Dr. R. Šliūpas, kun. J. Tumas ir V. Urbonavičius. 

Šis lietuvių būrelis rinkosi 1907 m. balandžio 28 ir gegu- 
žės 12 d. Kaune ir gegužės 18, 22 ir 26 d. Vilniuje pasikalbėti 
apie naujo laikraščio leidimą. Tie pasikalbėjimai davė apčiuo- 
piamų vaisių ir buvo nutarta kreiptis į platesnę visuomenę. Tam 
reikalui naujo laikraščio sumanytojų buvo išleistas ir palankiems 
žmonėms išsiuntinėtas tam tikras atsišaukimas. Tame atsišau- 
kime tarp kitko buvo šiek tiek pasakyta ir apie naujo laikraš- 
čio tikslą. Mums, pasak naujo laikraščio sumanytojų, reikalin- 
gas toks laikraštis, kuris į tautinės kultūros darbą sutrauktų ir 
draugėn sujungtų išskirstytas ir suskaldytas menkuies lietuvių 
jėgas, Mūsų neseniai užsimezgusios meno, švietimo ir kitos drau- 
gijos, nesant tokio laikraščio, kuris tarpininkautų tarp jų ir vi- 
suomenės, kaip ir sustojo augusios, Švietimo ar kurio kito rei- 
kalo sumanymai, pradėti gvildenti „Vilniaus Žiniose“, kaip ir 
sustingo... Tapome atskirti nuo visuomenės, negalim šiokiam ar 
tokiam sumanytam tautos darbui prašyti iš jos pagalbos. Be to- 
kio laikraščio mėra kaip svarstyti ir aiškinties žemės, švietimo 
ir kitų mūsų dalykų, Dar neįsigalėjusi lietuvių tauta, ypač Lie- 
tuvos rytuose, nuolatos kenčia sulenkėjusių kunigų ir bajorų 
persekiojimą. Reikalingas yra laikraštis, kuris aikštėn keltų 
iš nutautėlių pusės einantį pavojų ir rodytų kelią, kuriuo reikėtų 
mums gintis nuo to pavojaus.!25) 

Taigi, iš pat pirmųjų žingsnių naujo laikraščio sumanytojai 
pasisako, ko jie per savo laikraštį sieks. Toks pasisakymas buvo 
reikalingas, nes programos aiškumas anais lietuvių visuomenės 
idėjiško formavimosi laikais buvo labai svarbus. Turint svarbų 
tikslą ir aiškią programą, buvo galima visuomenėje daugiau pri- 
tarimo ir paramos laimėti. Be to, naujo laikraščio išleidimas 
labai daug parėjo nuo kun, J. Tumo. Jis buvo, galima sakyti, 
prityręs laikraštininkas, jau dirbęs tą darbą daugiau kaip de- 
šimtį mety, Jis buvo lietuvių visuomenėje įtakingas žmogus. 
Jei spaudos draudimo metu jis pajėgė lėšų sumedžioti „Tėvynės 

J. Tumas-Vaižgantas, jo sesuo Severija 
Mėginienė ir jos duktė Bronislava 


Sargui , „Žinyčiai“ ir kitiems lietuviškiems leidiniams, tai juoba 
dabar jų rodės bus galima lengviau surasti, 

Tuoj buvo imtasi kuo daugiausiai pritraukti dalininkų, nes 
nuo jų parėjo laikraščio ateitis. Laikraščio dalininkais galėjo bū- 
ti visi tie, kurie įmoka per metus šimtą rublių. Už įmokėtų pi- 
nigy procentus dalininkams siuntinėjamas laikraštis, Aiškus da- 
lykas, kad laikraščio dalininkais galėjo būti pasiturį žmonės ir su- 
sipratę inteligentai. Žymi tuometinė lietuvių inteligentų dalis 
buvo kunigai. Todėl pirmiausia į juos ir buvo kreipiamasi, Be 
to, buvo norima kunigus įtraukti į bendrą visos tautos darbą. 
Daugumas jaunesniųjų, J. Tumo kartos, kunigų buvo tautiškai 
susipratę lietuviai ir įkinkyti į visuomeninį darbą galėjo Lietu- 
vai daug gero padaryti. Nė vienas realiai ir išmintingai galvcjąs 
lietuvis visuomenininkas negalėjo tautiško lietuvių kunigų dar- 
bo ignoruoti, Kun, J. Tumas tuojau pradėjo važinėti po Lietuvą, 
ragindamas kunigus rašytis dalininkais į kuriamą bendrovę. 

Kun. J. Tumo balsas neliko be atgarsio — kunigai į jo bal- 
są atsiliepė ir mielai rašės į kuriamąją „Vilties“ bendrovę. Per 
palyginti trumpą laiką prisirašė 179 dalininkai, kurie sutiko įmo- 
kėti po šimtą rublių indėlio. Taip dalykams sklandžiai vykstant, 
1907 m. liepos mėn. 30 dieną buvo išsiuntinėti spausdinti kvie- 
timai į visuotinį „Vilties“ dalininkų susirinkimą Kaune. Į susirin- 
kimą atvyko 60 žmonių, kuriems pritariant sudaryta laikraščiui 
leisti bendrovė „Smetona, Tumas ir K-ja", Rugpiūčio men. 21 
dieną pasirašyta notarinė sutartis, 

Laikraštį iš pradžių nutarta leisti Vilniuje triskart per sa- 
vaitę — pirmadieniais, trečiadieniais ir penktadieniais. Laikraš- 
čio kaina metams 5 rubliai. Redaktorius leidėjas pasirašydavo 
A. Smetona. A. Smetona ir J. Tumas nuolatiniais redakcijos 
bendradarbiais pasikvietė Kazį Žalį ir dar du aukštesnio mok- 
slo žmones. Be to, „Viltyje“ sutiko bendradarbiauti Rygiškių 
Jonas (a. a. prof. J. Jablonskis), Dagilėlis, Šatrijos Ragana (a. a. 
Marija Pečkauskaitė), Lazdynų Pelėda (a. a. Sofija Pšibiliaus- 
kienė), Damazas Treigys (Šilgalis), Žegota (K. Puida), Patrim- 
pas (a. a, kun. A. Kaupas), Dumbrė (kun. K. Bikinas), Jonas Jo- 
nila (a. a. kun, Žilinskis), Poškiečių Antanas (kun. A, Juozapa- 
vičius), A. Voldemaras, Kaz. Būga, Yčas, L. Gira ir kt. Ma- 

tome, „Vilties“ bendradarbių būrelyje buvo gana daug jau gra- 
žiai ir plačiai pasireiškusių poetų, beletristų, publicistų, moksli- 
ninkų. O tai iš pat pradžių sakyte sakė, jog „Viltis“ bus įvairi, 
turininga ir įdomi, 

Faktinasis „Vilties“ redaktorius ir jos reikalų tvarkytojas 
buvo kun, Juozas Tumas. Atsakingasis redaktorius A. Smetona 
dirbo Žemės Banke ir tik, sugrįžęs iš tarnybos, vakarais para- 
šydavo daugiausiai įžanginius straipsnius, kuriuos iš ryto įteik- 
davo kun. J. Tumui. Faktinasis „Vilties“ redaktorius kun, J. 
Tumas buvo atsidėjęs vien tik „Vilties“ reikalams, kitokio pa- 
šalinio darbo neturėdavo. Jis dirbo patį sunkųjį „Vilties“ re- 
dakcijos darbą. Jį dirbo mielai, nes tai buvo jo idėjinis darbas: 
tęsinys gražiųjų idėjų, pradėtų „Tėvynės Sarge”. 

Kun. J. Tumas dar „Tėvynės Sargo” laikais norėjo, kad 
kunigai dirbtų iš vieno su pasauliečiais inteligentais. Tačiau toji 
idėja kun. J. Tumui ne labai sekėsi įvykdyti. „Aušra“ tą sky- 
rimąsi pradėjo, „Varpas“ pagilino, o po 1905 m. dar didesnė 
praraja radosi. 

Po Vilniaus Seimo lietuvių visuomenė ėmė aiškiau ir griež- 
čiau skirstytis į tam tikras grupes, kurios vėliau išaugo į poli- 
tines partijas. Štai dėl tų pradedančių smarkiau reikštis kryp- 
čių buvo sunku ir „Vilniaus Žinioms“ išsilaikyti. Čia inž. P. 
Vileišis bijojo, kad „Vilniaus Žinios“ nesukairėtų, nepradėtų 
skelbti tuokart labai popularaus socializmo, o čia jis vėl gąs- 
čiojos, kad jos nesudavatkėtų. Iš įvairių pažiūrų žmonių sulip- 
dyta „Vilniaus Žinių" redakcija tiesiog nežinojo, kur link orien- 
tuotis, „Viltis“ pasirinko vidurio kelią. 

Didžiausias „Vilties“ ideologas buvo Antanas Smetona. Jau 
„Vilties“ kvieslyje jis davė viltininkų ideologijos apmatus, ku- 
riuos vėliau labai gražiai ataudė kitais savo straipsniais. Vir- 
šiausias, pasak A. Smetonos, viltininkų tikslas telkti tautinės 
pajėgos ir taikinti jos taip, kad darbe neprieštarautų vienos 
kitoms, kad iš vieno ar šalymais eidamos, netrukdytų vienos 
kitų.126) Mat, „partijos tarpas daugeliui pasirodė per siauras ir 
per ankštas, dėl to rados noro dideliu, plačiu būriu darbuotis 
savo šalies naudai"./27) Daugumas geidė dirbti viešą nepartinį _ 
tautos darbą. O toks darbas Lietuvai buvo labai reikalingas. 

Juk reikėjo plėšti tautinės kultūros dirvonus, kurie piktžolėmis 
buvo apžėlę. Jų plėšti visus susipratusius lietuvius ir kvietė 
A. Smetonos ir kun. J. Tumo leidžiamoji „Viltis“. 

Trumpai sakant, „Viltyje“ buvo gvildenami visi tie daly- 
kai ir reikalai, kurie šiokiu ar tokiu būdu buvo susiję su lie- 
tuvių tautine kultūra. Ten plačiai buvo rašoma apie lietuvių 
dvasines vertybes — kalbą, literatūrą, meną, mokslą, religiją, 
dorovę, — bet nebuvo pamirštama ir medžiaginė kultūra — 
žemės ūkis, kooperacija, amatai, emigracija etc. „Viltyje“ taip 
pat plačiai buvo nušviečiami lietuvių visuomeniniai ir poli- 
tiniai reikalai. Tačiau viltininkų ideologijos branduolį sudarė 
ne materialinės, bet dvasinės vertybės. „Mūsų idealas— rašė 
A. Smetona — yra dvasinės gėrybės, kurios yra savaime tie- 
sos, nepareinančios nuo kitų tiesų. Materialinė buitis tik įran- 
kis toms tiesoms siekti, o jų nešiotoja yra mūsų siela, 

Taip buvo suprantamas mūsų atgimimas iš pat pradžios. 
Pradėję peiktis, atsigodome ir rangėmės taip savybėje taip su 
kitais ne tiek dėl materialinio lobio, kiek dėl dvasios reikalų, 
plačiąja to žodžio reikšme tariant. Žinoma, mes negalime nie- 
kinti ir apleisti materialinės kultūros, kuri šiaip ar taip yra 
pirmoji mūsų gyvybės sąlyga, bet mūsų atgimime pirma ir dabar 
ima viršų dvasios, o ne materijos reikalai" ,128) 

Taigi, „Vilties“ pasirinktasis kelias buvo platus ir mūsų 
pranokėjų jau pramintas. Tuo plačiu keliu eidama ir mūsų 
tautinių tradicijų laikydamosi, „Viltis“ kritiškai vertino vadi- 
namuosius Lietuvos reikalavimus. Pritarė tam, kas buvo 
išaugę mūsų gyvenimo dirvoje arba bent joje galėjo augti, ir 
neigė tai, kas buvo per anksti ar visai netinkama mūsų tau- 
tai. Visu tuo rūpindamos, „Viltis“ nepataikavo ir nesilenkė 
kuriam luomui ar kuriai partijai. 

Daugumui tokia „Vilties“ ideologija patiko ir jai pritarė, 
Bet atsirado ir tokių, kuriems viltininkų idealai buvo nesu- 
prantami, net kenksmingi. Vos tiktai spėjo išeiti „Vilties“ kvies- 
lys, tuojau pradėjo „Vilties“ leidėjus pulti ir iš dešinės ir iš 
kairės. Barės „Draugija“, kad „Viltis“ daranti inž. P. Vilei- 
šiui konkurenciją ir einanti klaidžiais keliais — daranti kom- 
promisus su priešingomis krikščioniškam mokslui partijomis ar 

asmenimis. „Lietuvos Ūkininkas“ ir „Žarija“ matė „Viltyje“ 
klerikalizmo, ir tas joms nepatiko. Du „Vilties“ dalininkai 
ir net buvę revizijos komisijos nariai, advok, Petras Leonas ir 
Dr. Augustinas Paškevičius, išstojo iš bendrovės, viešai pasi- 
sakydami, jog nenorį būti „spėkų skaldytojai“. 

Mat, būsimiesiems viltininkams nesusiderėjus su inž. P. 
Vileišiu dėl „Vilniaus Žinių” ir subruzdus leisti naują laikraštį, 
inž. P, Vileišis vėl atgaivino „Vilniaus Žinias“ ir kurį laiką jas 
dar leido. Dabar, pradėjus „Viltį“ leisti, daug kas pastebėjo, 
kad „Vilniaus Žinios“ turės visiškai žlugti. Dėl to „Vilniaus 
Žinių" žlugimo daugiausia ir buvo kaltinami „Vilties“ leidėjai 
bei redaktoriai, A, Smetona ir kun. J. Tumas. Tačiau tas kal- 
tinimas buvo be pagrindo. Inž. P. Vileišis už siūlomus 2000 
rublių „Vilniaus Žinių" nesutiko perleisti naujai bendrovei ir 
su ja nutraukė derybas. O pačios „Vilniaus Žinios" dėl savo 
neaiškios programos nerado didelio Lietuvos visuomenėje pri- 
tarimo, iš prenumeratos išsilaikyti negalėjo ir pritrūkusios lėšų 
turėjo žlugti. Tai mate A. Smetona ir kun, Tumas, kuriem 
teko kurį laiką dirbti „Vilniaus Žinių" redakcijoje. Pagaliau 
A. Smetona ir kun. J. Tumas turėjo „Viltį“ leisti dėl tų pri- 
brendusių idėjų, kurios vėliau ir buvo reiškiamos „Viltyje“. 

Nors „Viltis“ tuometinės spaudos buvo nepalankiai sutikta, 
tačiau visuomenė ją priėmė džiaugsmingai. „Viltis“ visuomenę 
patraukė savo reališka tautiška ideologija, įvairiu bei įdomiu 
turiniu ir, pagaliau, savo ramiu tonu. 

Nesigilindamas šiuo tarpu plačiau į „Vilties“ turinį, aš vieną 
tik noriu pabrėžti, kad „Viltis“ buvo lietuvių kultūrinio, poli- 
tinio ir visuomeninio gyvenimo kelrodis. Ji organizavo visuo- 
menę ir nustatinėjo mūsų tautos ateičiai gaires. „Viltyje“ spies- 
davos lietuvių lūkesčiai ir viltys, joje atsispindėdavo mūsų tau- 
tos laimėjimai, buvo gvildenami jos negalavimai ir vargai, Visi 
tie dalykai buvo sprendžiami ir vertinami sub specie lituani- 
tatis. Tuo būdu „Viltis“ ruošė mūsų tautą nepriklausomam gy- 
venimui, 

Kun. J. Tumas „Viltyje“ varė platų mūsų kultūrinio gyve- 
nimo barą. Jis daug ir apie įvairius dalykus rašo. Jis „Vil- 
ties" puslapiuose svarsto mūsų švietimo, meno, ūkio, visuo- 

menės ir politikos dalykus. Recenzuoja kiekvieną žymesnį 
mūsų literatūros ar mokslo veikalą. Gyvaisiais veikėjais ir 
jų darbais džiaugiasi, naujuosius entuziastingai sutinka, o miru- 
siuosius geru žodžiu palydi, jų nuopelnus iškelia. Trumpai 
sakant, nė vienas svarbesnis įvykis neprasprūsdavo pro aky- 
laji Vaižgantą. Viską jis pastebėdavo, ir, kas būdavo verta ir 
reikalinga, jis iškeldavo „Viltyje“. Provincijos miestuose bei 
miesteliuose stropusis redaktorius kun, J. Tumas surasdavo 
korespondentų, kurie padėdavo „Viltyje“ nušviesti Lietuvos vi- 
suomeninį ir kultūrinį gyvenimą. 

Kun. J. Tumas buvo nepaprastas organizatorius. Jis ne 
tik suorganizavo „Vilties“ administraciją, ne tik suieškojo „Vil- 
čiai" lėšų, jis taip pat aplink „Viltį" suspietė geriausias lietuvių 
menines ir intelektines jėgas. Iš menkiausio rašinio, kores- 
pondencijos jis pamatydavo žmogaus turimąjį talentą. Paste- 
bėjęs sugebantį rašyti, jis visokiais būdais jį ragindavo dirbti. 
Tokiu būdu „Vilties“ redaktorius kun. J. Tumas yra paska- 
tinęs ir padrąsinęs ne vieną dabar žymų literatą ar visuome- 
nės veikėją. 


VIII 


Apsikrovęs ligi kaklo redakciniais ir administraciniais dar- 
bais, kun. J. Tumas dar suranda energijos ir laiko kitokiems 
darbams. Jis negali pasitenkinti vienu kabinetiniu darbu, jam per 
ankšta ir tvanku užsidaryti vien redakcijos kambaryje, jis ver- 
žias į visuomenę, į pilkąją minią. Kun, Juozas Tumas energingas 
Vilniaus lietuvių visuomenės veikėjas, nepamainomas jų drau- 
gijų narys. Jis dalyvauja Dr. J. Basanavičiaus 1907 m. įsteig- 
toje Lietuvių Mokslo Draugijoje. Nuo 1907 m. ligi 1911 metų 
jis yra tos draugijos valdybos narys, padovanoja jai dalį savo 
bibliotekos. Kun. J. Tumas taip pat dalyvauja Lietuvių Dailės 
Draugijoje, lanko jos parodas, rašo apie jas ilgiausias recenzi- 
jas „Viltyje“. Jis stengiasi Vilniaus visuomenę sudominti lietu- 
vių daile, sukelti joje entuziastišką lietuviškosios kultūros meilę. 

Be to, kun. J. Tumas buvo „Susišelpimo“ ir „Rūtos“ draugijų 
narys. Toms draugijoms jis teikdavo ne tik moralės, bet ir 
materialės paramos. Beveik nebūdavo, pasak A. Smetonos, 
tokio atvejo, kada jis, kur išvažiavęs, nebūtų grįždamas parsi- 
vežęs joms aukų. 

Kun. J. Tumas mokėjo lietuvių draugijose šalimais dirbti 
ir su priešingų nuomonių žmonėmis. Dirbo jis kantriai, nepai- 
sydamas užgaulių žodžių, kurių jam tekdavo ir iš kairės ir iš 
dešinės. Dar daugiau — kun, J. Tumas mokėjo ir norėjo bend- 
rai dirbti ne tik su lietuviais, bet ir su kaimyninių tautų veikė- 
jais. Ji nesišalindavo nė lenkų, su kuriais pats gyvenimas kar- 
tais versdavo ką bendra dirbti. Jis kviečiamas lankydavos 
lenkų iškilmėse ir čia keldavo lietuvių dalyką, informuodavo 
lenkų veikėjus apie lietuvių kultūrą. 

Nors kun, J. Tumas gerbė svetimas nuomones ir buvo didis 
tolerantas, tačiau jis griežtai laikydavosi savo tautiškųjų prin- 
cipų ir niekuomet dėl jų nenusileisdavo. Atsidūręs tarp lenkų, 
jis drąsiai reikšdavo savo nuomones, kurios lenkų publicisti- 
koje sukeldavo audringą polemiką. Tai rodo, kad ir jo daly- 
vavimas 1910 m. liepos mėn. Žalgirio iškilmėse. 

Tais metais liepos m. sukako penki šimtai metų, kai Didy- 
sis Lietuvos kunigaikštis Vytautas sutriuškino kryžiuočių ga- 
lybę Tannenbergo laukuose. Lenkai tą svarbų istorijos įvykį 
minėjo 1910 m. liepos men, 15—17 d. Garsus pianistas Pade- 
revskis pastatydino Krokuvoje lietuvio skulptoriaus Vivulskio 
pagamintą gražų paminklą. Į to paminklo atidarymo iškilmes 
buvo kviečiami iš visų kraštų lenkai, vengrai ir čekai. Kons- 
tancijos Skirmuntaitės ir prof. Zdziechovskio rūpesčiu, nors 
pavėluotai, buvo pakviesti ir lietuviai. Lietuvių laikraščių re- 
dakcijos, draugijos ir kai kurie žymesnieji asmens gavo iškil- 
mių komiteto kvietimus. Sudaryti deputacijai, kad ir būtų 
nutarta dalyvauti, „lenkų tautos šventėje“ nebuvo nei laiko 
nei noro. Todėl sutarta atsakyti laiškais bei telegramomis, o 
patiems pasitenkinti išsiuntus neoficialų korespondentą. Tas 
korespondentas turėjo ne tiek aprašyti pačias iškilmes, kurių 
išviršinė išvaizda ne labai lietuviams buvo įdomi ir svarbi, kiek 
atlikti tam tikrą kultūrišką tautišką misiją.12?) 

— Lietuviai iš savo korespondento reikalavo, — sako kun. 
J. Tumas, — kad jisai daugiau lenkus painformuotų, jei susi- 
domėtų Lietuva ir jos atsisakymu dalyvauti iškilmėse. Lie- 
tuviai tikėjosi, per tas iškilmes „pod znakiem Orła i Pogoni" 
nebūsiant galima išvengti nepasvarsčius, taip sakant, vidaus 
ligų, gražiai parodant neva sveikąjį viršų.130) 

Geriausiai leknus apie Lietuvą galėjo painformuoti paslan- 
kusis „Vilties“ redaktorius kun, J. Tumas. Todėl jį ir nutarta 
pasiųsti į Krokuvą. Jis, gavęs užsienio pasą, liepos mėn, 12 
dieną popiet išvažiavo į Krokuvą. 

I „Žalgirio iškilmes" suplaukė galybės svieto. Pačios iškil- 
mės buvo puošnios ir triukšmingos, 

Kun. J. Tumui, mažai tepažįstančiam Krokuvos lenkų, sun- 
ku buvo toje žmonių jūroje ieškoti tokių, kurie dometysi Lie- 
tuva. Teisybė, jam teko „Koło artystyczno - literackie i klub 
prawników” raute susipažinti su garsios Kurniko bibliotekos 
prižiūrėtoju bei senoviškų lietuviškų spausdinių atradėju ir su 
juo pasitarti apie mainymąsi dublikatais su Lietuvių Moks- 
lo Draugija; su prof. Ptašickiu iš Petrapilio kun. Juozas Tu- 
mas kalbėjosi apie kronikas; su Dūmos atstovais Babianskiu 
ir Zaviša — apie Lietuvos rūpesčius; be to, dar teko susipa- 
žinti su lenkų tautininkų vadu Romanu Dmovskiu ir literatu 
Hėsickiu. Nors kun, Juozas Tumas buvo pasirengęs sąžiningai 
atlikti jį siuntusiųjų reikalavimą — plačiai išsišnekėti su lenkų 
visuomenės veikėjas — tačiau to pilnai nepadarė, nes nebuvo 
nei laiko nei reikiamos nuotaikos, 

Iškilmėse kun. J. Tumas daugiau buvo nuošaliai, atidžiai 
sekdamas, kas, kur ir kaip daroma, Turėdamas laisvesnio laiko, 
aplankė žymesniąsias vietas. Didelio įspūdžio jam padarė Va- 
velio rūmai, 

— Tą vakarą — rašo kun. J. Tumas — žvelgęs į milžiniš- 
kus Vavelių rūmus - Vavelį, tesupratau, kodėl jis lenkų vai- 
dintuvėje pavirto legendų vieta. Tamsią naktį, iliuminacijos 
šviesoje, pakilioj vietoj Vavelis - milžinas tikrai rodės užbur- 
tas rūmas,!3!) 

Iš Krokuvos kun, J. Tumas tuo pačiu žygiu aplankė rytų 
Galicijos sostinę Lvovą ir susipažino su žymesniaisiais rusi- 


187 


nais. Beviešėdamas Lvove, jų paprašytas, jis greitai sumetė 
keletą savo Krokuvos įspūdžių. Tas straipsnelis pateko į di- 
diji laikraštį „Dilo“ ir sukėlė lenkų spaudoje ir visuomenėje 
daug triukšmo. Į lietuvių laikraščius, pasak kun. J. Tumo, 
tuojau atplūdo karštai rašytų laiškų, pastabų, plūdimų ir šau- 
kimų pasiteisinti Apie kun. J. Tumą ir jo kelionę pasipylė 
straipsnelių didžiausiuose Lvovo, Varšuvos ir Vilniaus lenkų 
laikraščiuose, 

Kodėl lenkai taip smarkiai puolė kun. J. Tumą? 

O todėl, kad jis savarankiškai ir kritiškai įvertino Krokuvos 
iškilmes. Jis drąsiai palygino Krokuvos iškilmes su latvių bei 
estų dainų švenčių iškilmėmis ir priėjo išvadą, kad pastarosios 
yra daug tautiškesnės ir svaresnės, Latvių ir įgaunių dainų šven- 
tėse dalyvauja visa tauta, jos tautiškos tikra to žodžio prasme, 
o Krokuvoje nebuvo matyti visos tautos. Čia perdėm visur vy- 
ravo viršūnės, aristokratai, o mužikai tebuvo reikalingi tik iš- 
kilmėms papuošti. Mužikai, pasak kum, J. Tumo, lenkams dau- 
giau reikalingi poezijoje, nekaip gyvenime ir politikoje. Savo 
straipsnyje kun. J. Tumas pabrėžė, kad Krokuvos iškilmės visus 
stebino savo oruju blizgesiu, bet ne viduju susikaupimu bei dva- 
sios pakilimu.'32) Lenkams toks didžiųjų Krokuvos iškilmių įver- 
tinimas nepatiko, ir Lvovo „Gazeta Narodowa" savo straipsnyje 
„Litwin o Grunwaldzie" rašo, kad iš Krokuvos iškilmių atva- 
žiavęs į Lvovą kun. J. Tumas, Vilniuje leidžiamo lenkams ne- 
draugiško „Vilties“ laikraščio redaktorius. Jis, žinoma, atvy- 
kęs po rusinų sparnais, jausdamasis su jais susibičiuliavęs Len- 
kijos neapykanta, Todėl net paskelbęs ukrainy „Diloje“ lyg iš- 
pažintį savo įspūdžių, gautų per Žalgirio iškilmes Krokuvoje. Nie- 
kas jam ten nepatikę... Griebiąsis išreikšti savo nuomonę, žiū- 
redamas pro siaurus savosios doktrinos akinius. Kun. J, Tumo 
idealas, kaip jis savo straipsnio pradžioje pasisakąs, — „naród 
chłopów”, Jį, pratusį į pasaulį žiūrėti pro mužikiškus akinius, 
pykinusios juodarūbių minios... Taip pat esą nenuostabu, kad 
jam nejauku buvę Krokuvoje, kur viešpatavus istoriškoji atmos- 
fera, o visas suvažiavimas jam rodęsis per mažai mužikiškas. 
Tokia kun. J. Tumo nuotaika, pasak lenkų laikraščių, plau- 
kianti iš jo litvomanijos, kuri esanti ne kas kitas, kaip panieki- 

1908 ar 09 m. Darbėnų Klebonijoje sėdi kun. J. Tumas, kun. Korzonas; stovi kun. Vizbaras ir kun. Tuskenis 


nimas praeities tradicijų, norint pradėti tautos gyvenimą nuo šios 
dienos ir nuo mużiko. Litvomanija esanti panaši į ukrainotiliją, 
todėl nesą ko stebėtis, kad kun, J. Tumas Lvove kreipęsis į uk- 
rainus, o šie, iškėlę puotą, kurioje į jo sveikatą gėrę ukrainų 
partijos vadas, profesorius Hruševskis, parlamento narių klubo 
pirmininkas Wost-Levicki ir kiti. Čia padavę sau rankas Jo- 
gelonų idėjos priešininkai iš abiejų istoriškosios Lietuvos šonų. 
Kun. J. Tumas, išėjęs iš pokylio, kur gėręs už lietuvių su hai- 
damakais brolybę, užklupęs paminklą Adomo Mickevičiaus, ku- 
ris taip pat buvęs lietuvis, bet su prof. Hruševskiu tikrai nebūtų 
broliavęsis. 

Lenkams buvo pikta, kad jie, užuot iš kun, J. Tumo susilau- 
kę savo iškilmėms ditirambų, buvo jo papeikti už paviršutiniš- 
kumą ir tuštumą. Mat, kun. J. Tumo, tautininko demokrato, ne- 
sužavėjo nei lenkų kultūra nei jų tradicinis aristokratiškumas. 
Pagaliau jis buvo priešingas visur kaišiojamai lenkų politinei 
idėjai — sujungti Lietuvą su Lenkija. Po šia lenkiško romantiz- 
mo rūku pridengta idėja slėpėsi visos lietuvių tautos sulenkini- 
mas. Lenkai tą savo idėją vykdė ir smarkiai rytų Lietuvą len- 
kino. 


IX 


Juozas Tumas nuo pat kunigy seminarijos laiky kovojo su 
Lietuvos nutautinimu, Tą jo idėjinę „Tėvynės Sarge” skelbtą 
ir uoliai gyvenime vykdytą kovą perėmė „Viltis“. Idėjinė kova 
už savarankišką lietuvių tautinę kultūrą, kova už Vilniaus ir ry- 
tų Lietuvos atlietuvinimą buvo pagrindiniai „Vilties“ postulatai. 
Dar „Vilties“ kvieslyje A. Smetona paskelbė straipsnį, kuriame 
įrodinėjo, kad Vilnius — Lietuvos širdis, jos kultūros centras, 
Tačiau toji mūsų tautos širdis lenkiško gaivalo alinama buvo ge- 
rokai apsilpusi ir daug kas iš lietuvių maža betikėjo, kad ji atsi- 
gaus, pradės smarkiau plakti ir mokslo bei kultūros spindulius 
po visą Lietuvos šalį skleisti. Drauge su Vilniumi, Lietuvos 
širdimi, silpo ir Vilniaus kraštas, Lietuvos rytai. „Viltis“, žūt 

būt, pasiryžo gaivinti Lietuvos širdį, nes nuo jos daugiausia pa- 
rėjo visos tautos gajumas, 

Gaivinti Vilniaus krašte lietuvybę buvo labai sunku, nes 
lenkai savo pragaištingįam darbui pasitelkė didžiausią jėgą — 
katalikų Bažnyčią. Lietuviai labiausiai buvo lenkinami per baž- 
nycias, Iš bažnyčių buvo šalinami lietuviški pamokslai ir giesmės, 

"o į jų vietą įvedami lenkiški. Kunigai lietuviai buvo keliami į 
Gudus, o Vilniaus krašte skiriami lenkininkai, nemoka ar bent 
nekalbą lietuviškai. Lietuvių kalba kunigų lenkų žmonėms bu- 
vo visaip peikiama kaipo pagoniška. Jei kur lietuviai lenkams 
pasipriešindavo, tai šie nesidrovėdavo ir jėgos pavartoti. Lenkų 
kunigams lietuvius per bažnyčias nutautinti sekėsi, nes lenkų 
pusėje buvo aukštesnioji dvasinė vyresnybė. 

Rytuose prasidėjęs gaivališkas lietuvių nutautinimas nuo- 
sekliai buvo plečiamas toliau. Jis, lyg maro šmėkla, grėsė visai 
Lietuvai, Pavojų pajuto jaunieji kunigai lietuviai, ir XIX a, pa- 
baigoje Vilniaus krašte ėmė rastis pirmieji kovotojai. Tai buvo 
rašytojai lietuviai kan. Silvestras Gimžauskas ir kun, Al, Burba. 
Ilgainiui susipratusių lietuvių kovotojų eilės didėjo, ir pati kova 
smarkėjo. Pagaliau lietuviai ėmė organizuotai kovoti už lietuvių 
kalbos teises Vilniaus ir Vilniaus krašto bažnyčiose. Žymiausi 
tos kovos vadai buvo Dr. J. Basanavičius ir „Vilties“ vedėjas 
kun, J. Tumas. Nors abu tuodu vadu siekė vieno tikslo, — iško- 
voti lietuviams kuo daugiausia teisių, — tačiau jų taktika, jų 
kovos priemonės greižtai skyrėsi. Dr. Basanavičius kovoje su 
lenkais ieškojo paramos Romoje ir Petrapilyje. Jis Vatikanui ir 
rusų vyriausybei kėlė aikštėn lenkų klastas ir lietuviams daro- 
mas skriaudas. Tuo reikalu jis rašė memorialus, straipsnius, or- 
ganizavo lietuvių delegacijas ir t.t. 

Kun. J. Tumas plačiai veikė pačiame Vilniuje. Jis drąsiai 
ir atvirai skelbė „Viltyje“ lenkų dvasininkų neteisybes, kriti- 
kavo vyskupijos valdytojo įsakymus, liečiančius lietuvių ir lenkų 
kalbas bažnyčiose. Skaudžiau kur užgavus lietuvių kalbos tei- 
ses bažnyčioje, iškilus didesniam skandalui ar dvasinės vyres- 
nybės prievartai, tuojau ten buvo siunčiamas „Vilties“ kores- 
pondentas, kuris viską smulkiai aprašydavo ir „Viltyje“ paskelb- 
davo. Tokiu būdu nekultūringi lenkininkų žygiai būdavo aikštėn 

iškeliami ir viešai pasmerkiami, „Vilóiai' tiek rūpėjo Vilniaus 
krašto lietuvių reikalai, jog ji turėjo nuolatinį skyrių „Lietuvių 
padėjimas Vilniaus vyskupijoje“, kuriame atidžiai buvo regis- 
truojamas lietuvių tautinis judėjimas. Kun. J. Tumas taip pat 
glaudžiai santykiavo su Vilniaus vyskupijos kunigais lietuviais, 
juos drąsindavo ir visokeriopai paremdavo kovoje su lenkinin- 
kais. „Kun. J. Tumas — sako A, Smetona — buvo tuomet Vil- 
niuje ne tik žymiausias lietuvių kultūros darbo rėmėjas, bet ir 
„Vilties“ vedėjas, tautiškos vienybės vardu spietęs draugėn lie- 
tuvius kovoje su lenkininkais''.134) 

Kun. J. Tumas bei jo vedamoji „Viltis“ buvo stipri jėga ir 
su ja lenkai turėjo skaitytis. Juk „Viltis“ tris sykius per savaitę 
bylojo keletai tūkstančių skaitytojų, tarp kurių buvo septyni — 
aštuoni šimtai kunigų, Taigi, „Viltis gerokai gąsdino lenkininkus 
ir negailestingai griovė jų lietuviams nutautinti planus. 

Kadangi pavojingiausias Vilniuje lenkams žmogus buvo kun. 
J. Tumas, tai jį lenkai ir pasiryžo iš Vilniaus išguiti. Tačiau tai 
ne taip jau lengva: ne jų kviečiamas jis į Vilnių atvažiavo, tad 
ne jų liepiamas iš ten išvažiuos. Lenkai turėjo smarkiai pašilti, 
kol savo tikslą pasiekė. Vos tik kun. J. Tumui pradėjus dirbti 
„Vilties“ redakcijoje, Vilniaus vyskupijos administratorius kun. 
Michalkevičius iš jo pareikalavo dviejų dalykų: nedėti į „Viltį“ 
jokių žinių iš Vilniaus vyskupijos miestelių, bet jas stačiai jam 
siųsti ir nemažinti jo autoriteto, t. y. nekritikuoti jo įsakymų, 
liečiančių lietuvių ir lenkų kalbas bažnyčiose. Kun. J. Tumas 
su talis administratoriaus reikalavimais nesutiko, 

— Pilnai pripažindamas asmenišką dorybę ir tikėjimo daly- 
kuose pilną ištikimybę vyskupijos ganytojo, bažnytinių kalbų pa- 
rinkimą aś — rašo kun. J. Tumas — griežtai išskirdavau iš tikė- 
jimo srities ir perkeldavau į visuomenės sritį, kur kiekvienas 
veikėjas pasidaro viešai ingriebiamas ir kritikuojamas.!95) 

Negalėdami kun. J. Tumo geruoju savo pusėn palenkti, len- 
kai ėmė jį visokiais būdais šmeižti ir terorizuoti. Tačiau lenkų 
šmeižtai ir kun, J. Tumo vardo žeminimas buvo be menkiausio 
pagrindo. Jeigu lenkai būtų turėję nors kiek davinių, tai jie kun. 
J. Tumą būtų patraukę dvasinės vyresnybės teisman. Bet, len- 
kų nelaimė, kun. J. Tumas prieš bažnytinius kanonus buvo tei- 

sus. 1910 m. rudenį lenkininkų viltys atgijo: jie rado pretekstą 
vėl kun. J. Tumą pulti — esą jis įžeidęs vyskupijos administra- 
torių kun, Michalkeviciy. 

Įžeistajam liepiant, Vilniaus dekanas kun, Ćerniauskis, gir- 
tuoklis ir patvirkęs, kiek vėliau pats patekęs į Gardino vienuo- 
lyną, surašė ilgą skundą prieš kun. J. Tumą ir tą pačią dieną 
išspausdino dviejuose laikraščiuose: „Kurjer Wileński” Nr. 56 
ir „Gonniec Codzienny" Nr. 226. Savo skunde kun, Černiauskis 
plūdo kun. J. Tumą, kad jis neklausąs bažnytinės vyresnybės, 
esą „bez czci i bez wiary”, niekinąs savo dvasinę valdžią, plė- 
šiąs jos „garbę savo liežuvių, pilnu nuodų", dėvįs „kunigo rū- 
bais, mūsų pagerbtais" ir t. t. „Norėdami išskaičiuoti visus ku- 
nigo Černiauskio plūdimus, — sako A. Smetona, — nesurašytu- 
me jų ir keliais šimtais eilučių, Ir didžiausia liežuvininkė, apsi- 
siautusi maldingumo apsiaustu, tikrai nemokėtų geriau už jį išsi- 
plūsti. Lietuvių kalboje trūksta žodžių, kuriais galima būtų išsa- 
kyti jo keikiamojo leksikono turtingumas"'.136) 

Tuo laiku, kada dievobaimingasis kun, Černiauskis plūdo 
kun. J. Tumą, vyskupijos administratorius kun. Michalkevičius 
pasiuntė į Kauną specialę delegaciją, kuri pareikalavo vysk. 
G. Cirtauto, kad jis kun, J. Tumą atšauktų namo, į savo vysku- 
piją. Lenkai jau ne kartą buvo prašę vyskupą G. Cirtautą at- 
šaukti kun. J. Tumą į Žemaičių vyskupiją, bet vyskupas vis del- 
sė, nes nebuvo pagrindo, Dabar gi kun, Michalkevičiaus delegaci- 
jos prašomas jis ramumo dėliai ryžosi kun. J. Tumą atšaukti. 

Su linksma žinia grįžo delegatai į Vilnių ir tuojau pasklido 
gandas, kad kun. J. Tumas ištremiamas iš Vilniaus, ir kad be jo 
„Viltis“ daugiau nebeišeisianti. Lietuviams toji žinia buvo lyg 
giedrią dieną perkūno trenksmas, Ji lietuvių visuomenėje sukėlė 
iki tol neregėtą audrą. Į „Vilties“ redakciją pradėjo plaukti prieš 
lenkų dvasinės vyresnybės smurtą protestai, o pačiam kun. J. 
Tumui aukos, Kun. J. Tumas tų aukų neėmė, bet, prie jų dar kiek 
pridėjęs savų pinigų, įsteigė „Fondą rytiečiams šviesti“, kuris 
„Vilties“ buvo pavadintas „Kun. J, Tumo Fondu”, To fondo lė- 
šomis buvo išleista keletas agitacinių lenkų kalba knygelių, bu- 
vo siuntinėjami į sulenkintąsias Vilniaus krašto vietas lietuvių 
paskaitininkai ir laikraščių korespondentai, 

1911 m. pirmajame „Vilties“ numeryje „Sudiev sakydamas" 
straipsnyje kun. J. Tumas atsisveikina su vilniečiais, tvirtai ti- 
kėdamas, kad jo darbas ir toliau bus tęsiamas, 

— Apleidžiu „Vilties“ redakciją, vieku priverstas — rašo 
kun, J. Tumas. — Tačiau niekam nepalieku vilties, kad manęs 
netekus neteks ir žinių, ką ir kaip daro Lietuvos lenkintojai 
Vilniaus gubernijoje... Vieku pašalinamojo vieton stos kitas ir 
trečias, taip pat giliai persiėmęs tautine idėja. Ir kels ją ir puose- 
lės, kol lietuviai savo tėvynėj netaps pilni šeimininkai, laisvi 
nuo visokių nuošalinių apinasrių. 

Lenkai tikėjosi, kad išvertę viltininkų šulą, išgriaus ir jų sie- 
ną. Tačiau tuo jie skaudžiai apsiriko. Kun, J. Tumo ištrėmimas iš 
Vilniaus dar labiau sujudino lietuvių visuomenę, parodė jai di- 
desnės vienybės reikalą. „Išvijus kun, J. Tumą iš mūsų redak- 
cijos,—raśo A. Smetona straipsnyje „„Audrai praūžus", — nusto- 
jome stipriausio bendradarbio, geriausio organizatoriaus, Kiek- 
vienas, kuriam lietuvio širdis plaka, giliai atjaučia šitą neteisybę. 
Vilties bendrovė yra kun, Juozo padaras, tad, žūt ar būt, ryžosi 
endekai išversti viltininky šulą, kad visa jų siena sugriūtų. Ne- 
sidrovėjo Lietuvos lenkintojai prievarta atimti jam žodžio laisvę, 
kad daugiau nebegalėtų skelbti, kaip bažnyčios priedangoje da- 
roma didžiausia skriauda lietuviams, kaip niekinama jų atgijimo 
idėja.137) 

Gaila buvo kun. J. Tumui skirtis su Vilniumi ir „Vilties“ 
redakcija. Lenkų dvasinės vyresnybės šlykščios intrigos ir ne- 
teisingas jo iš Vilniaus ištrėmimas skaudžiai sužeidė idealisto 
kun, J. Tumo širdį. Reikėjo stipriai valią įtempti, kad ji neiš- 
kryptų iš pusiausvyros. „Žinodami kun. Tumo temperamentą, 
lenkininkai tikėjosi, — sako A. Smetona, — kad jis, iš visų pu- 
sių užpultas, nebesusivaldys ir išsižadės „nuolankumo ir paklus- 
numo pančių," kris duobėn, kaip vabalas, ir krisdamas nugramz- 
dins su savim „atviruosius użtarytojus'. Bet apsiriko vargšai: 
stumiamas duobėn, atsispyrė ir išliko sveikas.''1?8) 

To iš kun, J. Tumo laukė ne tik lenkininkai, bet ir mūsų 
pirmeiviai, Jis visą laiką buvo pirmeivių spaudoje użgauliai puo- 
lamas dėl savo taktikos kovoje su lenkais. O „lygiai tą dieną, — 
sako A, Smetona, — kada kun. J. Tumą nemažas Vilniaus lietu- 

vių būrys stotyje lydėjo, pirmeivių organo redakcija drožė jam 
atsisveikinti nuodingas strielas, kad zvimbdamos iš pasalų įsmig- 
tų jam nugaron'"',139) 

Pirmeiviai piktinosi kun, J. Tumo nuolaidumu, vadino „dva- 
sios vergu", kad jis, turėdamas tiek protestų užuojautų ir „atvirų 
užtarytojų", nestoja „i kovą” su savo vyskupu. „Kad būtų stojęs 
kovon, — sako A. Smetona, — tai pirmeiviams būtų tikras did- 
vyris: jie užstotų jį, užjaustų, kai nebūtų kunigas, kai būtų atsi- 
palaidavęs iš „nuolankumo ir paklusnumo", kai sulaužytų savo 
prižadus, duotus stojant dvasininkų luoman. Išsprūdęs iš to luo- 
mo, nusivilkęs sutaną, nustojęs autoriteto lietuvių katalikų visuo- 
menėje, atsilikęs nuo tų, kurių tarpe ir su kuriais petis į petį 
dirbo, pakeitęs kovą su lenkininkais kova su bažnyčia, žodžiu 
sakant, patapęs amerikiečių Demskių,—štai koks kunigas mūsų 
pirmeivių akyse būtų tapęs idėjos kankiniu, Bet kun. Tumas pa- 
liko kunigas, todėl jo kova su lenkininkais Liet. Žinioms vien 
putros virimas, jo paklusnumas dvasinei vyresnybei — dvasios 
verguvė"',140) 

Iš tikrųjų gi kun. J. Tumas šiuo atveju buvo ne dvasios ver- 
gas, bet stiprios valios ir tvirtų principų asmenybė. „Tikroji jė- 
ga ir tikrasai turtingumas turi visuomet pertekliaus, — sako 
Dr. Fr. V, Fórsteris, — ir žmogus geriausiai iśrodo savo gilų iš- 
vidinį savitumą ir neišsemiamą jėgą tuo, kad ramiai gali sau leisti 
klausyti kitų ir kitiems tarnauti. Jis nereikalauja savo jėgos rek- 
lamos nei savo „aš“ dundėjimo — jis deda savo nepriklauso- 
mybę ne į išorinius dalykus". 

Ištremtą iš Vilniaus kun. J. Tumą vysk. G. Cirtautas 1911 
m. vasario mėn. 17 d, paskyrė Laižuvos klebonu. Paskyrimo raš- 
te tarp kitko pažymėta, kad ne vėliau kaip per du mėnesius nuo 
1911 m. vasario mėn, 17 d. kun, J. Tumas turi atvykti į Kauną 
pas vyskupą kanoniškai prisiekti (dlia prinesenija kanoničeskoj 
prisiagi pered Eparchialnym Načalnikom). Kun, J. Tumas į Lai- 

žuvą buvęs paskirtas todėl, kad vyskupas tuokart didesnės ir 
geresnės laisvos parapijos neturėjęs, 

Kovo men, 1 d. kun. J. Tumas atvyko į Laižuvą. Čia jis 
jautės, lyg jūrininkas audros išmestas į krantą. Vilniaus miesto 
mūrus, didmiesčio triukšmą ir nervingai įtemptą publicisto bei 
visuomenininko darbą staiga pakeitė pavasario vėjais dvelkian- 
čios Žemaičių lygumos, bažnytkaimio tyla ir ramios klebono 
pareigos. Laižuva jaukus ir simpatiškas Lietuvos užkampis, pa- 
čiame Latvijos pasienyje. Didoka ir graži dainiaus kun. A, Vie- 
nožinskio statydinta bažnyčia; medžiais apaugęs, pavėsingas 
šventorius, Čia pat prie šventoriaus puikus klebonijos sodas, o 
jame erdvi, medinė klebonija. Sode, prie pat šventoriaus sienos, 
tvenkinys, o aplink kleboniją — gėlynas, Susisiekti su plačiuoju 
pasauliu patogu, nes visai netoli gelžkelio stotis, paštas dusyk 
per dieną. Visur platu, ramu, bet ir tuščia, 

Iš Vilniaus į Laiżuvą kun. J, Tumas atvyko be inventoriaus, 
ir štai dabar reikėjo iš nieko pradėti naują gyvenimą. Erdviai 
klebonijai reikėjo baldų, ūkiui įrankių, galvijų ir sėklos. Rūpes- 
čių buvo begalės; tiktai jie šiuokart nebe labai tegraužė Żilą 
tremtinio galvą. Jis vaikščiojo po didelius klebonijos kambarius 
ir kažkokios vidaus pilnatvės verčiamas giedojo sau vienas, lyg 
Dievo paukštelis. Vargai ir rūpesčiai, rodos, liko toli toli, o da- 
bar malonu ilsėtis, klausytis savo balso, kaip jis paslaptingai 
skamba tuščiuose kambariuose. Pavasario saulutė kun, J. Tumą 
išviliodavo į laukus, ir jis atsiklastęs, be kepurės, plačiai žings- 
niuodavo po klebonijos derlingus laukus ir vešlias pievas. 

— Ar ne puiku? Čia įkursiu gerą ūkį, užsiauginsiu daug gal- 
vijų... Na, ramiai ir sočiai gyvendamas, vėl toliau galėsiu rašyti 
aukštaičių vaizdelius — galvojo kun. J. Tumas patvinusios Va- 
daksties pakrantėje. 

Bet tai buvo tik svajonės. Tolimas Laižuvos užkampis ne- 
paslėpė nuo visuomenės šviesiojo kun. Juozo Tumo, Visuomenė, 
ypač jos veikėjai jautė, kad be energingojo kun, J. Tumo sunku 
jiems ką didesnį pradėti. Dar nė trims mėnesiams nepraslinkus 
nuo kun, J. Tumo atvykimo į Laižuvą, kun. K. Olšauskis gegu- 
žės mėn. jį pakvietė važiuoti į Ameriką aukų rinkti sumanytiems 
statyti „Saulės“ draugijos namams. Kviečiamasis kiek pasvyra- 

vo, abejodamas, ar čia jam važiuoti, ar ne. O svyruoti tikrai bu- 
vo ko, Pirmiausia kun. J. Tumas nenorėjo keliauti todėl, kad ne- 
seniai tebuvo atvykęs į Laižuvą ir dar ūkio nesutvarkęs, Bijojo 
didelių nuostolių, kurių gali duoti naujai kuriamas ūkis, šeiminin- 
kui ilgesnį laiką išvykus. Antra daug svarbesnė priežastis — tai 
neaiškūs kelionės vaisiai. Nei kun. J. Tumas nei kun, K. Ol- 
šauskis nedaug težinojo apie amerikiečių lietuvių nuotaiką, o 
jautė, kad ten nuvažiavę ras sau nemaža priešininkų, pavydėtojų 
ir paprastų šmeižikų, trukdančių jų darbą. Tad bijojęs padėti 
draugijai išgaišinti pinigus, nieko gero jai nepadaręs. Bet svar- 
biausia priežastis, pasak kun, Juozo Tumo, buvusi ta, kad jo 
širdis baisiai nelinko į Mefistofelio karaliją.!4!) 

Kun. Juozas Tumas buvo pilkųjų Lietuvos laukų, žaliųjų jos 
girių išugdytas kūdikis, giliai įaugęs į tėviškės dirvonus, visa 
siela prisirišęs prie savo žemėlės maitintojėlės, prie artojėlio 
rūpintojėlio. Todėl Lietuvoje visur jam, likimo nublokštam, bū- 
davo gera. Ir kur jo nebūta Lietuvoje? Jis per savo nebetrumpą 
amželį ją buvo skersai ir išilgai išvažinėjęs. Retkarčiais pasiek- 
davo ir svetimus kraštus. Aplamai imant, ramiuoju laiku kun. 
Juozas Tumas per metus vidutiniškai nukeliaudavo daugiau kaip 
tūkstantį kilometrų, o kitais laikais po keletą. Taigi, tuo pradė- 
jimu važiuodamas, jau kelis sykius būtų aplink pasaulį apke- 
liavęs. 

— Nesu tad apsunkęs ir savo trobelės krosnį perdaug pamė- 
gęs — rašo kun. Juozas Tumas. — Ir keliaudavau ne malonumų 
sau ieškodamas, ne apsimetęs liga, laiką gaišindamas, svečią 
kraštą juoba pamėgdamas, neg savo. Sau pamaloninti, savo in- 
geidžiams patenkinti aš, rodos, neesu atlikęs nė vienos, net ir 
trumpos kelionės. Ir jos man niekuomet geran neišeina, Be kito- 
kių nemalonumų ir atsakomybės, kiekvieną kelionę dar reikia 
atsirgti. Vagonais ar geru ar blogu oru važiuosi, vis patirsi, tai 
karščio, tai šalčio, tai skersvėjų ir parsiveši kelioms savaitėms 
tvirtą atliktos kelionės paminklą — dvilypį ar trilypį slogą: no- 
sies, gerklės ir plaučių. Tik arkliais ir vasaros metu galima 6 — 
800 varstų suvažinėti maloniai ir nenuvargus, Štai, kodėl tik lie- 
piamas ar reikalų prispiriamas tesileisdavau į didesnę ar ma- 
žesnę kelionę. 

Vilties redakcija: 2 
A. Smetona, kun. J. Tumas-Vaižgantas, inž. K. Žalys ir Liudas Gira 


— Nemaniau priešintis ir dabar, Lietuvių švietimo „Saulės' 
draugijos pirmininko kvietimą laikiau pačios Tėvynės reikalavi- 
mu, Ne mano doros vieku „Jai“ priešintis. Tačiau prieš kelionę 
į tokią tolimą ir taip nežinomą Ameriką pačios rankos leidos 
žemyn ir neregima pajėga stabdyte stabdė. Gal tai bailė buvo, 
gal tinginys, o gal ir gyvuliškoji omė (instinktas) purtėsi, nujaus- 
dama, kiek reiks prikęsti pažeminimų ir šlovės draskymų. O 
gal ir, dievai žino, kaip susikrovęs nepasitikėjimas ta tariamąja 
„turtų, šviesos ir laisvės šalimi''..,142) 

Netraukė kun. Juozo Tumo į Ameriką ir tai, kad ten gyveno 
daug lietuvių. 

— Ir juo labiau lietuviai plaukia į tą tariamąją laisvę ir 
laimės šalį, juo daugiau ryšių darosi tarp Lietuvos ir Amerikos, 
juo ji man — rašo kun, Juozas Tumas — tolimesnė ir svetimesnė, 
gal dėl to, kad tiek jaunuomenės iš nuvargusios mūsų tėvynės 
išvilioja, o gal ir dėl savo dvasios. Dar nebuvau Amerikos paži- 
nęs; tik ką-ne-ką žinojau apie ją, pasiskaitęs ir pasiklausęs. 
Bet nei spausdintas, nei gyvas žodis netesėjo manęs prie jos pri- 
traukti. Nei knyga, nei žmogus man nėra pasakę nieko, kas bū- 
tų palenkę mane saldžiai pasvajoti ir bent valandėlei pajusti 
sunkiai sloginantį, nes veik neįvykinamą norą bent kada, bent 
į galą amžiaus aplankyti ją ir atsikvėpti josios dvasia.) 

Mylėdamas savo tėvynę ir trokšdamas jai gero, kun, Juo- 
zas Tumas, nesigailėdamas nei sveikatos, nei laiko, nei savo 
nuostolių vis dėlto nutaria važiuoti į Ameriką, kad pamatytų, 
kaip iš tikrųjų ten gyvena ir verčiasi lietuviai, ar toji Amerika 
iš tikrųjų — laisvės, laimės, neišsemiamų turtų ir visokio gero 
kraštas? Iš sugrįžusių į Lietuvą amerikiečių nebuvo matyti, kad 
jie būtų patenkinti Amerikos teikiama laime, džiaugtųsi ir ją ki- _ 
tiems pirštų. Priešingai, daug metų dirbdamas Prūsų ir Vilniaus 
lietuvių laikraščiuose, kun. J. Tumas nė karto nematė ir negavo 
raštų, giriančių Amerikos laimę ir kviečiančių važiuoti tos lai- 
mės paragauti. Nuolatos buvo girdima nusiskundimų ir patarinė- 
jimų nesiskubinti ten, kur ne tik sunku uždarbį surasti, bet nere- 
tai ir bado šmėkla sukinćjasi O pastaruoju metu ėmė kaskart 
daugiau rastis spaudoje stabdomų raštų. Pagaliau lietuvių emig- 
racijos dalykas buvo iškeltas ir gyvai diskutuojamas „Viltyje“. 

Iš emigracijos Lietuvai labai maža naudos, Vienintelis lie- 
tuvių laimėjimas Amerikoje tai sunkiai uždirbamas doleris. Jo 
sužavėti bėga lietuviai į Ameriką, nežiūrėdami, kad tuo savo 
tautai daro daug žalos: veltui pražudo daug jaunų jėgų ir sun- 
kiai sutaupytų pinigų. Nors lietuviai iš Amerikos ir parsiunčia 
savo giminėms arba patys grįždami parsiveža kiek pinigo, bet 
tai maža tik dalelė iš savo krašto išvežtųjų. Tą liudija, kad ir 
paviršutiniška statistika, kurią pats kun. J. Tumas buvo padaręs 
tarp laižuviškių.!44) Nuvažiavęs į Ameriką, jis norėjo plačiau tą 
dalyką ištirti ir sugrįžęs į Lietuvą iškelti savo paskaitose ir 
spaudoje mūsų kraštui emigracijos žalingumą. 

Kun. J. Tumui sutikus į Ameriką važiuoti, kun, K, Olšaus- 
kis pradėjo rūpintis valdžios leidimu ir užsienio pasu. Rusų val- 
džia, bijodama savo krašte svetimų įtakų, nenoromis išleisdavo 
inteligentus į užsienį, Gubernatorius užsienio pasus išduodavo 
tik vidaus reikalų ministerijai leidus. O vidaus reikalų minis- 
terija į užsienį teleisdavo tik tuos, kurie važiuodavo gydytis, To- 
dėl norįs bet kuriam reikalui gauti užsienio pasą, būtinai turėda- 
vo meluoti, sakytis važiuojąs į svetimus kraštus ne jų pažinti, ne 
jų grožio pamatyti, ne jų mokslo studijuoti, bet kad sergąs ir keti- 
nąs gydytis, Ministerija ir vietinės įstaigos, pasak kun, J. Tumo, 
gerai žinojo, kad daugumas, prašydami užsienio pasų, meluoja, 
bet vis dėlto to oficialaus melo reikalaudavo, Kunigams dar sun- 
kiau būdavo gauti užsienio pasą: jie pirmiau turėdavo gauti 
leidimą iš savo vyskupo ir tik tada prašyti vidaus reikalų mini- 
steriją ir gubernatorių. Kol kun. K. Olšauskis atliko visus rusų 
biurokratizmo formalumus, praslinko šešetas savaičių. 

Apsirūpinę reikalingais dokumentais, kun. J. Tumas ir kun. 
K. Olšauskis 1911 m. birželio mėn. 25 dieną iš Kauno iškeliavo 
į Vokietiją. Išbuvę porą dienų Bremene ir čia kiek susipažinę 
su vargingu lietuvių išeivių būviu, birželio mėn. 28 d. 12 val. 
laivu „Kronprinzessin Cecilie” išplaukė į Ameriką. Po septy- 
nių parų ramios ir malonios kelionės Atlantu, liepos mėn, 5 die- 
nos ankstų rytą pasiekė New-Yorką. 

Kelionėje kun. Juozas Tumas buvo linksmas ir viskuo do- 
mejosi. Saulėtomis liepos mėn. dienomis jis dažniausiai būdavo 
ant garlaivio dėnio. Jo dėmesį traukė neaprėpiami okeano plo- 

tai ir palydovės žuvėdros. Jas lydėjo kun. Juozo Tumo žvilgis, 
nes dinamiškai jo sielai jos tokios artimos ir mielos. 

— Pamilau tave, žuvėdra, už tavo gyvybės galybę, už tavo 
nuvaldymą nepaprastų savo viekų, — rašo kun, J. Tumas savo 
kelionės ispiidźiuose, — Už kelių šimtų varstų tu mus apleidai. 
Gailejaus. Tariaus ir tu nebeįveikianti tuštaus tolumo, Bet grįž- 
damas rudenį, ir vėl mačiau tave nebe už kelių šimtų, tik už pu- 
santro tūkstančio varstų nuo krašto, Tu įveiki jūrą ir audrą. Tu 
nežinai baimės, nežinai ribų savo valiai, nežinai kliūčių savo ne- 
ramiai dvasiai lėkti, galvą apsukus, tu visur jauties vienodai, Tu 
turėtumei būti pilnos laisvės simbolas.145) 

Amerikoje kun. J. Tumas ir dvasininkų ir pasauliečių buvo 
maloniai priimamas. Vakarais jis laikydavo paskaitas susirinki- 
muose, šventadieniais sakydavo pamokslus bažnyčiose. Protar- 
piais viešėdavo klebonijose. Dienos metu išvažiuodavo apylin- 
kių ir įdomesnių vietų pažiūrėti. Visur jis kreipė dėmesį į Ameri- 
kos lietuvių būvį. Domėjosi lietuvių uždarbiais, švietimu, dorove 
ir kt. Savo paskaitose jis ragino lietuvius grįžti į savo tėvynę ar 
bent kuo jai atsilyginti, 

Kun, J. Tumas su K. Olšauskiu Amerikoje išbuvo tris me- 
nesius ir per tą, palyginti, trumpą laiką aplankė daug lietuvių 
kolonijų ir surinko daugiau kaip trisdešimt keturius tūkstančius 
rublių aukų „Saulės“ draugijos namams. Iš tų pinigų ir buvo pra- 
dėti statyti Kaune, Žaliakalnyje, gražūs „Saulės“ rūmai, kurie 
mūsų tautos švietime turėjo ir tebeturi didelės reikšmės, 

Kun. Juozo Tumo nujautimas neapvylė: Amerika jam pada- 
rė sunkaus įspūdžio. Visur sugebąs pastebėti šviesių gyvenimo 
pusių, kun. Juozas Tumas maža jų tematė tarp Amerikos lietu- 
viy. Čia daugiau buvo sunkaus vargo, negu tariamosios laimės. 
Tad, 1911 metų rudenį sugrįžęs į Lietuvą, pradėjo agituoti prieš 
išeivybę. Tuo reikalu apvažiavo keliasdešimt Lietuvos mieste- 
lių ir pasakė daugiau kaip trisdešimt kalbų. Visur jis vaizdžiai 
nupasakodavo savo kelionės įspūdžius, nušviesdavo sunkų Ame- 
rikos lietuvių būvį ir kviesdavo tautiečius nemesti savo tėvynės. 
Jis ragino lietuvius ugdyti drąsą, savim pasitikėjimą, iniciatyvą. 
Būdami drąsūs, savim pasitikį, kupini iniciatyvos ir pasiryžimų, 
lietuviai pakankamai ras darbo savo tėvynėje ir nebereiks svetur 

bėgti, Juk Lietuvoje daug neišnaudotų žemės turtų. Tas savo įdo- 
mias kalbas bei paskaitas kun, J. Tumas kiek vėliau surašė ir 
išleido atskira knygele „Ten gera, kur mūsų nėra“, arba ne- 
apleiskime Tėvynės! (Pasakojimai, kaip mūsų išei- 
viams sekasi Amerikoje) Šv. Kazimiero Draugijos leidinys, 1912 
m, 224 p. (1931 m. pakartota Vaižganto Raštų XVII t., 46—204 p.). 


XI 


1912 m. pradžioje kun. J. Tumas, sugrįžęs iš paskaitos Rad- 
viliškyje, rado „Rygos Garso" redaktoriaus kun. Juozo Bikino 
laišką. Tame laiške kun. J. Bikinas rašo, kad kun. J. Tumas 
ketinama perkelti į Rygą „Rygos Garso" redaguoti, o kun. J. 
Bikinas į Vilnių. Laiško autorius pataria kun, Juozui Tumui 
sutikti, Tačiau šiuokart kun. Juozas Tumas su „redaktorių 
translokatorių" siūlymu nesutiko. 

— Su kun. J. Bikinu žinokitės — rašo jis 1912. II 2. Šv. 
Kazimiero Draugijos pirmininkui kun, Al. Dambrauskui, — bet 
aš jau nebe vieną sykį sakiau ir dar sykį pasisakau, kad kai 
kurį laiką seksiu pėdomis kun. Turausko, alias šv. Pranciškaus: 
apsimesiu nebyliu. 19 metai darau, ką tik kas buvo prasimanęs 
man įsakyti ar iš manęs reikalauti. Be laiko pražilau, į skolas 
vis gilyn brendu, savo brolio vaikus apleidžiau, nemokinu, svei- 
kata štai tik liežuviu laikosi. Jums lengva kovoti. Bet kad bū- 
tumėte pamėginę apsigyventi tokioje vietoje, kaip Laižuva, be 
jokios pašalpos išmestam iš miesto, tai žinotumėte, jog nebetaip 
pigu šokti ir vėl pakeisti, anot lenkų, „lemesz piórem", Basta! 
Nebetesiu. Pinigų trūkumai omerzli, Pagyvensiu ubagiškai so- 
džiuje ir ką galėsiu, darysiu būdamas klebonu. Nieko daugiau, 

Duotojo pažado kun, J. Tumas laikės ir į Rygą nevažiavo. Jis 
atsidėjęs tvarko klebonijos ūkį: nori iš jo su laiku atsigriebti 
įdėtą skolą. Ruošia spaudai Šv. Kazimiero Draugijai pasižadė- 
tąją knygelę „Ten gera, kur mūsų nėra". Seka iš tolo lietuvių 
visuomeninį bei politinį gyvenimą, bet pats laikosi nuošaliai, 
Tačiau dešinieji visuomenės veikėjai tuojau jo pasigenda. Jie 

nori, kad kun, J. Tumas statytų savo kandidatūrą į Dūmos rin- 
kimus. Gegužės mėn, kun, Domarkas atsilanko į Laižuvą ir kun, 
A. Dambrausko bei kitų lietuvių veikėjų vardu klausia kun. 
Juozą Tumą, ar jis nekandidatuojąs į Dūmą. 


— Ne, — atsako kun. Juozas. 

— Kodėl? 

— Aš pats uż save neagituosiu, — sako jis 1912. V. 18. 
laiške A. Dambrauskui, — nes 1, svietiškam geriau atstovauti, 


2, 3650 rb. Peterburge, atėmus algą sekretoriui, yra mažiaus 
kaip 1600 Laižuvoje (ūkį intaisęs ir visus 2000 turėsiu), 3, suge- 
bėjimo pakankamai neturiu ir nejaučiu, 4, atsakymo prieš vi- 
suomenę bijau, 5, tokių šaukimų ir pažeminimų, kaip ant Bu- 
lotos, neiškęsčiau ir 6, sveikatos užtenka Laižuvoje, bet ne- 
užtektų Peterburge. Bet, kaip ir visados, jei manęs negalėtų 
kitu užkišti, tai aš paklusnybės, kaipo malus minus neatsisaky- 
čiau tik paskutinėje valandoje. Nesimušdamas, tik renkamas. 
Į Kauną per pavietą reiktų mane pravesti: Kaune būčiau nau- 
dingas kovoje su bajorais. Bajorų renkamas, kaip svajoja kun. 
Jarulaitis, nenoriu būti. Veidmainiuos ir uż tą, vis dėlto reiks 
daug žadėti. Neverta ir bjauru. 

Pats kun. J. Tumas, netrokšdamas atstovo garbės, vis dėlto 
IV-tosios Dūmos rinkimų akcijoje dalyvauja. Rašo apie rinki- 
mus spaudoje, dalyvauja visuose tuo reikalu pasitarimuose ir 
jam, pasak M. Yčo, buvo lemta nusverti Kauno apygardos rin- 
kimų vaisius lietuvių pusėn. Mat, tarp apskričių rinkikų atsi- 
rado du, kurie buvo lenkų papirkti ir dėl jų lietuviai galėję pra- 
laimėti. Padėtis buvus labai pavojinga. Jai pagerinti nutarta 
rinkikus prisaikdinti, kad jie visi atiduotų savo balsus už lietu- 
vių kandidatus. Kun. Juozas Tumas, nusivedęs rinkikus į baż- 
nyčią, sustatęs juos į eilę ir jaudinamai jiems priminęs apie šven- 
tas tėvynės pareigas. Po to, kiekvienam davęs pabučiuoti kry- 
žių, sakydamas: 

— Jeigu tu parduosi savo tėvynės, savo tautos reikalus, 
tai parduosi velniui savo dūšią, paduodamas balsą už tautos 
priešus,146) 

Nuoširdi bei patriotiška kun. Juozo Tumo kalba ir prisaikdi- 
nimas padarė rinkikams gilaus įspūdžio, jie visi, kaip vienas, 

balsavę už lietuvių-žydų bloką ir tuo būdu lietuvių Dūmos atsto- 
vai buvę išrinkti, 

Taigi, kun. Jouzas Tumas visuomet skubėdavo ten, kur 
grėsė lietuvių tautos interesams pavojus. Pastaruosius trejus 
metus jo gyvenimas buvo ypatingai neramus ir įtemptas; jis 
smarkiai paveikė jo sveikatą. Jau 1912 m. kun. Juozui Tu- 
mui sunku buvo prisiversti sutartu laiku pabaigti „Ten gera, 
kur mūsų nėra". Leidėjai jautes apvilti ir pyko, o tai slėgė kun. 
Juozo Tumo nuotaiką ir ardė nervus. 1912 m. pažadėtoji kny- 
gelė buvo parašyta, bet dėl to rudeniop kun, Juozo Tumo ner- 
vai visai suiro. Lapkričio mėnesio 26 d. jis skundžias Liudui Gi- 
rai, kad sergąs nervų sustingimu ar kuriuo ten biesu, Nieko ne- 
galįs galvoti, naktimis nemiegąs, vien tik svajojąs, bet vis nie- 
kus,!*7) Jo nervai, kurį laiką, matyt, tiek buvo suirę, jog nebe- 
galėjo susikaupti darbui. Visuomenė iš jo reikalauja darbų, o 
jam sunku betesėti. 

— Visa tai jaučiu, — rašo jis 1913, I. 14. A, Dambrauskui, — 
purtaus, pasispiaudau delnus, rengiuosi atsakyti visiems ne tuš- 
čiais laiškų žodžiais, bet darbais, — ir viskas velkas štai kuone 
ištisi metai: iš manęs negaunate nei žodžių, nei darbų, Esu, ži- 
noma, kaltas, ką ir besakyti. Bet ir baudžiamas smarkiau, neg 
Tamsta, kunige Aleksandrai, savo publicistišku talentu sugebi tai 
išreikšti. Kasdieną naktį kankinuos. Aš nei per valandą neuž- 
mirštu apsiimto darbo. Dėl jo aš doriškai skaitau save neturin- 
čiu teisės užsiimti kuo kitu — rašyti bent trumpai „Vilčiai“. Vi- 
si mane keikia. Juo aš pats save. Ir vis dėlto.... aš nieko nevei- 
kiu, į laiškus nebegaliu atsakyti, nebepaskaitau brevijoriaus, 
kurį taip akuratiškai skaitydavau. Būdamas tikrai „nususęs 
šlėktelė", betgi turėdamas 657 rublius vienoje draugijoje, da- 
bar man prisireikus jų, štai antras mėnuo negaliu prisirengti pa- 
reikalauti jų. 

Toliau tame pačiame laiške kun, Juozas Tumas, lyg norėda- 
mas pasiteisinti, nurodo priežastis, kurios jį privedė prie tokios 
apatijos, nervų iširimo ir nebegalėjimo rašto ar kurio nors kito 
darbo dirbti. 

— Nenusimanau, nors jaučiu jau pradedančią valios atropi- 
ją. Aš nežinau, kuo tai vardu — neurastenija, paraližius nervų 

ar kitaip sakant. Bet aš tuo sergu sodžiaus atmosferoje. 4 mė- 
nesių sesers liga — dieną-naktį prie pat mano šono Vilniuje; 
susidūrimai su administratoriumi; lenkų užpuolimai, nuo kurių 
turėjau net su policijos pagalba ginties; pirmeivių spardymai, 
kai koja man — veikėjui paslydo, nustūmimas nuo miestų — 
judėjimo centrų į tolimiausį užkampį; paleidimas ūkininkauti be 
vieno skatiko kišenėje; ieškojimas kredito, sročnyje plateži, 
trūkumai, keturių mėnesių darbas Amerikoje, kūniškas nuilsi- 
mas ir neregėti nervų įtempimai, kelios dešimtys paskaitų su- 
grįžus; bronchitas, slogos ir, — vasaros viliai, ūkio paviršutiniai 
ramumai (kol nereikalauja pinigų), naujai tvarkomas sodiečio 
gyvenimas, — gerbiamasis, sunešk visą į kupetą, atmink „tout 
comprendre — tout pardonner” ir dar sykį mesk kiaulyste ir 
kitais-kitokiais akmenimis, 

Be čia paties kun. Juozo Tumo suminėtų priežasčių, jo nuo- 
taiką slėgė bei nervus draskė ir nebepagydoma seserėno Ka- 
ziuko Mėginio liga. Kaziukas buvo gražus, gabus, simpatiškas 
ir daug žadąs ūkininkaitis. Savo dėdės kun. Juozo Tumo kurs- 
tomas ir remiamas, jis gražiai sutvarkė savo ūkį ir draug su savo 
motina padėjo kaimui išsiskirstyti į vienkiemius. Kaziuką kun. 
Juozas Tumas labai mylėjo, rūpestingai sekė visus jo darbus ir 
daug iš jo ateityje laukė. Bet greitoji džiova sugriovė gražius 
dėdės ir seserėno planus, Džiovos baigiamas Kaziukas atvažiavo 
į Laižuvą pas savo gerąjį dėdę, tikėjos čia pasveiksiąs, Gerasis 
dėdė jį kuo rūpestingiausiai slaugė, gydė, bet gyvybė nyko ir 
1913 m, pavasarį, tik dvidešimt penktą kartą sulaukus lapų 
sprogstant, užgeso... | 

— Dede, eikim ten... čia vieni niekai... Ten savo seselę, savo 
tėvelius rasi, aš savo, ir vėl būsim visi krūvoje... Ir niekas mūsų 
nebeišskirs, — kalbėjo kun. J. Tumui, į aną pasaulį žvelgdamas, 
mirštąs Kaziukas. 

— Tai jau kas man ir belieka, paskutinio tavęs netekus?.. 
Lauk, Kaziuk, prašyk Dievulį, kad ir aš toks švarus sulaukčiau 
savo... lapų sprogimo...148) 

Kaziuko mirtis kun, Juozui Tumui paliko gilaus, neiśdildo- 
mo įspūdžio, ir vėliau jis savo seserėną ir jo tikrai krikščioniš- 
ką mirtį įamžino kūrinėlyje „Ar jau medžiai sprogsta?..' (Vaiž- 

ganto raštai, X, t 141 — 167 p. ). Rami, dvasios galiūno rimtimi 
seserėno sutikta mirtis palengvino kun. Juozui Tumui atgauti 
sielos pusiausvyrą, o išlietos ašaros, tartum, nuplovė visus žmo- 
giškus silpnumus, žydinčiais sodais pasipuošęs pavasaris vėl pra- 
dėjo vilioti džiaugtis gyvenimu ir žmonėmis, 

Po išgyventų skausmų ir slogios dvasinės depresijos, 1913 m. 
pavasaris kun. Juozui Tumui rodėsi ypatingai gražus. Jis ža- 
dino ir kėlė estetinę nuotaiką ir padėjo susitelkti grožinei kū- 
rybai. Iš publicistikos kun. Juozas Tumas pasuka į beletristi- 
ką, Jau iš gimnazijos laikų jis buvo linkęs prie grožinės litera- 
tūros, jos rašinėjo ir šį tą davinėjo spaudai. Tačiau pirmieji jau- 
no beletristo žingsniai buvo kuklūs, jų visuomenė lyg ir nepaste- 
bėjo, o savaitraščių radaktoriai mažai tevertino. Gyvendamas 
Laižuvoje, kun. Juozas Tumas panoro plačiau beletristikoje 
pasireikšti. Jis, L. Giros padedamas, ėmė stropiai rankioti se- 
niau išspausdintus kūrinėlius. Juos ketino išleisti viename di- 
desniame ar dviejuose mažesniuose tomuose.'*?) Šis kun. Juozo 
Tumo beletristinių raštų pirmasis rinkinys turėjo visuomenei 
parodyti jo kūrybinį veidą. Surinkęs gerą pluokštą savo raštų, 
jis ieškojo leidėjo, kuris juos dailiai išleistų. Susirašinėja su Šv. 
Kazimiero Draugija, Jurgiu Ślapeliu, Rinkevičiumi ir kt, 

Laižuvoje kun. Juozas Tumas toliau tvarko ir dailina Min- 
taujoje pradėtus, o Vadakčiukuose tęstus Aukštaičių vaizdelius. 
Dalimis juos spausdina ,,Vaivorykśteje' (Kaip jis augo: Tėvelis. 
Motutė.), „Viltyje“ (Paparčio žiedas. Saulės šokimas. Dangaus 
atsivėrimas. Aplotas. Pagrabas. Kaip jis augo. Użjautimas, Gal- 
vojimas, Didystė. Motutes żiponas, Pirmasis sielvartas, Džiaugs- 
mas. Du jungu. Ant Popšutės kalno. Papiliakalnėj. Upelyje.), 
„Rygos garse" (Gerieji dėdės. Per pat sumą. Pirmosios rungty- 
nės. Pirmasis jo laikrodis. Pirmoji labdarybė. Pirmoji kelionė.). 
Nedaug, tur būt, apsiriksime pasakę, kad devynios dešimtosios 
visų 1913 m. kun, Juozo Tumo išspausdintų raštų yra beletris- 

J. Tumas-Vaižgantas perduoda Viltį savo įpėdiniui kun. F. Kemėšiui 


tiški arba šiaip jau glaudžiai su literatūra susiję dalykai—knygų 
recenzijos, rašytojų biografijos etc. 

Įsivaręs į beletristiką, kun. Juozas Tumas labiau pradeda 
žiūrėti savo raštų stiliaus. Jo nebepatenkina rupus publicisto 
stilius, Jis nebepatenkintas ir savo knygelės „Ten gera, kur mū- 
sy nėra" stilium, Al. Dambrauskui rašydamas pažymi, kad antru 
kartu leidžiant jis šios knygelės stilių pataisyty, išlygintų. Susi- 
rūpinęs stiliaus dalyku, kun, Juozas Tumas pradeda studijuoti 
geriausio mūsų stilisto vysk. M. Valančiaus raštus. Ketino „Šven- 
tųjų Żyvatus” perredaguoti ir jiems savo pastabas parašyti, 

Nuo Vilniaus laikų kun, Juozo Tumo meninis pasaulėvaiz- 
dis gerokai paplatėjo ir pagilėjo. Menui jis skiria didelės reikš- 
mes tautos gyvenime, Tai jis itin pabrėžė savo kalbose Talline 
per Estų tautos teatro atidarymo iškilmes, į kurias 1913 m, rug- 
piūčio mėn, 23 d. jį pasiuntė „Vilties“ redakcija. 

— Mažosioms tautelėms, atstumtoms nuo plataus politinio 
gyvenimo, kur nūnai visados atsiduoda „broniruotu ar nebroni- 
ruotu kumštimi", palieka nusigręžti, — sako kun, J. Tumas, — 
į kitą pusę, kur kas garbingesnę: į puoselėjimą savotiškųjų kul- 
tūrų ir tai sukrauti į bendrąjį žmonijos iždą. Pabaltijos Aisčių 
tautos ir seniau kai ką duodavo civilizuotajam pasauliui — gin- 
tarą. Juo puošdavosi savo sostus Rymo ir Bizantijos imperato- 
riai, Šiandieną gintaro mes veik jau nebeduodame. Ir pats jis 
atpigo. Bet galime ir vėl pradėti duoti, tik jau kur kas branges- 
nių daiktų — savotiškus tautinių dvasių apsireiškimus litera- 
tūroje ir menuose: pasakoje, dainoje, muzikoje, architektūroje 
ir kt. Tai juk nebe gintarai, bet gryni perlai.!50) 

Simpatiškas kun, J. Tumas ir graži jo kalba estams patiko, 
jį entuziastingai ir su ovacijomis tribūnoje sutiko ir dar entu- 
ziastingiau iš jos palydėjo. Daugis estų panoro arčiau jį pažinti 
ir plačiau su juo išsikalbėti. Tos pažintys kun, J. Tumui buvo 
naudingos, jos padėjo lengviau ir geriau pažinti estus ir jų kul- 
tūrinius laimėjimus, Savo kelionės įspūdžius ir pastabas jis pa- 
skelbė „Viltyje“, o 1919 m. atkartojo knygelėje „Aplink Baltiją." 

Kelionė į Talliną buvo paskutinis didesnis kun. J. Tumo 
žygis „Vilties“ vardu. 1913 m. rudenį „Vilties“ redakcijoje įvy- 
ko žymių permainų, kurios jo santykius su „Viltimi” atšaldė. 

Jau seniau kai kurie „Vilties“ dalininkai kunigai buvo nepaten- 
kinti laikraščio kryptimi. Nors „Vilties“ redakcijoje šalia vy- 
riausiojo redaktoriaus nuolat būdavo jo antrininkas kunigas, — 
iš pradžių kun. J. Tumas, vėliau kun. F. Kemėšis, o po jo kun. 
Dabužis, — tačiau jiems „Viltis“ rodės esanti nepakankamai 
katalikiška. „Vilties“ redakcija į tuos nepasitenkinimo balsus 
nekreipė dėmesio, nes ji visuomet laikėsi krikščioniškos pasau- 
liżvalgos ir dorovės principų. 

Labiau katalikinti „Vilties“ nebuvo galima, nes sukatali- 
kintoji „Viltis“ būtų tapus ne visos tautos, bet tam tikros žmo- 
nių grupės laikraščiu, Santykiai tarp redakcijos ir laikraščio 
dalininkų ypač paaštrėjo tada, kada kilo religinė polemika tarp 
artimo „Vilties“ bendradarbio Juozo Kubiliaus ir kun. A, Dam- 
brausko... Ji daugiausia ir bus prisidėjusi prie to, kad 1913 m. 
rudenį visuotinis „Vilties“ dalininkų suvažiavimas pareikalavo 
A. Smetonai paskirti padėjėją ateitininką studentą Praną Do- 
vydaitį. A, Smetona, jausdamas negalesiąs su stud. Pr. Dovydai- 
čiu bendrai dirbti, iš „Vilties“ redakcijos pats pasitraukė, 

Kun, J. Tumas drauge su A. Smetona kovojo už senąją 
„Vilties“ idealogiją ir taktiką. Tačiau jų dviejų pastangos buvo 
tuščios: laimėjo daugumas, A. Smetonai iš redakcijos pasitrau- 
kus, kun, J. Tumas pajuto, kad ir jo idealoginiai saitai su „Vil- 
timi” sutrūko. Betgi kaip paprastas bendradarbis jis vis dėlto 
„Viltyje“ ketina rašyti. 1913 m. lapkričio men. 28 d., norėdamas 
išaiškinti savo santykius su naująja redakcija, jis rašo L, Girai: 

— Aš, nors „nuvalkiotas“, vis dėlto „kunigas“, tačiau bu- 
vau bene visų karščiausiu šalininku buvusios „Vilties“ takto. 
Nenusileidžiu iki pabaigos. Tapau tad eilėje, kuriems vae vic- 
tis. Mano nuomonės tebėra tos pačios ir tebebus, kol aiškiai 
nepamatysiu, jog naujuoju nuožmaus karo, ne kompromisų ke- 
liu katalikybė ir pažanga daugiaus laimeja. Bet tam dalykui pa- 
tikrinti reikia ilgesnio laiko. — Taigi kitas dabar klausimas, ar 
bėra man vietos dabartiniame jūsų tarpe? Programiškai kal- 
bant, suprantu, nebėra. Bet ir šiaip jau, kaipo „Tumui-Vaiż- 
gantui". Bent keletas dalykų mane intikino, kad aš nebesu pa- 
geidaujamas „Viltyje“. Jei aś tą klausimą pakelčiau pačioje re- 
dakcijoje, žinoma, iš mandagumo man pasakytų: O, ne, ne. Tu 

įsteigėjas, !/> vedėjo, ir išėjęs dar bent 12.000 eilučių para- 
šęs... Tad aš nenoriu klausti visos redakcijos. Aš tesiklausiu Ta- 
vęs vieno ir Tu man nors dėl buvusios mūsų prietelystės turi 
visai neveidmainiškai atsakyti: 1, kaip p. Dovydaitis organizuo- 
ja naujos rūšies redakciją? 2, Ar iš visų, taigi ir iš manęs, rei- 
kalauja, kad įstojant paduotų kortelę apie katalikišką ištikimy- 
bę dabartiniojoje ultra-katalikiškoje prasmėje? 3, Ką besi- 
kviečia bendradarbiauti..? 

L. Gira, pasitaręs su redaktoriumi Pr. Dovydaičiu, atrašė 
kun, J. Tumui, kad Tumo-Vaižganto raštai visada būsią pagei- 
daujami ir naujai „Vilčiai“, tik redaktorius prašąs, kad kun. 
J. Tumas rašytų dovanai. 

Nuraminimas, kad Tumo-Vaižganto raštai visuomet būsią 
pageidaujami ir naujai „Vilčiai“, arčiau kun, J. Tumo prie naujo- 
sios „Vilties“ nepatraukė: senosios „Vilties“ kūrėjas ir jos idė- 
jinis šulas negalėjo sutikti su naujos redakcijos pakraipa ir tak- 
tika. Jis pasižadėjo naujai „Vilčiai“ rašyti tik tiek, kiek ir 
kitiems katalikiškiems laikraščiams, kurie jį kvietės bendra- 
darbiauti, Nė su vienu glaudžiau nesusijęs, jis žadėjo blaškytis po 
visus, neaplenkdamas ir „Vilties“, 

Per šešerius metus „Viltis“, A, Smetonos ir kun, J. Tumo 
vadovaujama, išaugo idėjiškai stipriu laikraščiu. Per tą laiką 
„Viltis“ ne tik suspietė aplink save gausų indėlininkų būrį, kuris 
ją medžiagiškai rėmė, bet taip pat išauklėjo daug tautiškos ideo- 
logijos žmonių. Todėl „Vilčiai" pasukus nauju keliu, senieji vil- 
tininkai: A, Smetona, J. Kubilius, kun, J. Tumas ir kt. tuoj ėmė 
galvoti apie naują laikraštį, Sumanyta leisti dvisavaitinį, ilius- 
truotą „Vairo“ žurnalą. Jo išleidimu rūpinos vilniškiai, kun, J. 
Tumas, gyvendamas nuošalyje, tik laiškais šį tą patardavo. Taip, 
1913 m. spalių mėn. 16 dieną jis, rašydamas Antanui Smetonai 
ir Juozui Kubiliui, pažymi: 

— Mano manymu „Vairas“ neturės būti kitokesnis už bu- 
vusiąją „Viltį“; skirsis tik tuo, kad juo seks principų dalykus 
ir didesniu mokslo aparatu grįs savo viltiškuosius idealus. Jei 
pasakytų: šalin kunigus už tai, kad jie tokie nesimpatiški ir taip 
negražiai veda savo politiką, tai aš nedalyvaučiau, nes ir pats 
esu kunigas, nors jokios politikos nevarau. Bet kad matysiu 

„Vaire“ širdingą troškimą šitą luomą įvesti į tokias vėžias, kurio- 
mis eidamas, padarys daugiau naudos tėvynei, tai kodėl gi neda- 
lyvauti, kad ir prisieitų daryti skaudžios operacijos? Tariant 
reiks žiūrėti, ar „„Vairo' sudaroma atmosfera protestantiškumu 
bus žymiai kitokia, nei „L. Žinių" su satelitais. Juk tai aišku, 

J. Tumas bijojo, kad lietuvių visuomenės srovių sūkuryje 
„Vairas“ neiškryptų iš jo pamėgto vidurio ir nenukrypty į kraš- 
tutinumus. Jis pageidavo, kad „Vairas“, kaip ir „Viltis“, savo 
idealogija ir taktika jungtų kultūriniam darbui pasauliečius su 
dvasininkais. 1914 m. pasirodžiusio ,,Vairo' redaktorius A, Sme- 
tona, savo idealogija ir taktika labai artimas kun, J. Tumui, to 
ir siekė. Jis pirmajame „Vairo“ numeryje pažymėjo, kad „vai- 
rininkų būrelin dera tie, kurie, supratę dabartines lietuvių atgi- 
mimo sąlygas, randa galima ir reikalinga žymėti, ypač tai, kas 
vienija mūsų inteligentus krūvon, o ne kas skiria juos nuo kits 
kito”, Toliau pažymima, kad „apie Vairą susispietę žmonės 
nėra koks atsitiktinai draugėn sutapęs būrys, be tam tikros idė- 
jos, be savo ypatingų siekimy, — ne, mus visus — rašo A, Sme- 
tona — jungia bendras tautinės kultūros pagrindas, ant kurio 
mes stovime ir ant kurio norėtume matyti kitus stovint, bendra 
sielos kultūra, auklėjama krikščionybės principais''.151) 

„Vairas“ ir savo gražiu pavidalu ir rimtu turiniu bei este- 
tiškomis iliustracijomis buvo vienas gražiausių Lietuvos laikraš- 
čių. Jis dar ir šiandien gali būti mūsų laikraštininkams geriausiu 
pavyzdžiu. Redaktorius A. Smetona davė tai, ko mūsų tautos 
ano meto kultūrinėse sąlygose buvo galima reikalauti. „Vai- 
ras" tapo kun. J. Tumo idealoginiu laikraščiu, jis duodavo jam 
geriausius savo beletristinius kūrinius ir lietuvių literatūros kri- 
tikos straipsnius. 1914 m. „Vilty“ bespausdino tik smulkesnes 
recenzijas. 

1913—1914 m. Laižuvoje kun. J. Tumas labai smarkiai dir- 
bo lietuvių naudai. 

— Kaip šiemet dirbu, — rašo jis 1913. XI. 3, A, Dambraus- 
kui, — intensyviškiau nebegalėčiau. Ūkio nė žvairomis nebežiū- 
riu, nors žinau, kas darosi, 

Ūkį kun. J. Tumas mėgo, bet jis nepaglemžė visos jo energi- 
jos. Jis netapo, kaip daugis senesniųjų mūsų parapijos kunigų, 

J. Tumas-Vaižgantas rygiškis 


klebonu ūkininku. Žemiškieji dalykai jo sielos nesupančiojo 
ir nepavergė. Dinamiška kun. J. Tumo siela veržės ten, kur pla- 
tu ir įvairu. Todėl parapijos horizontuose jam ankšta. 

Pagaliau reikia pažymėti, kad Lietuvoje kunigui tautinin- 
kui veikimo sąlygos tapo daug patogesnės, negu pirma, 1914 m. 
pradžioje Žemaičių vyskupu buvo paskirtas Pranciškus Ka- 
revičius, aiškus lietuvių tautinės ideologijos žmogus, kuris iš 
pat pirmųjų savo vyskupavimo dienų pabrėžė, kad lenkams ne- 
pataikaus. Džiaugėsi visi lietuviai nauju savo Ganytojumi, 

— Ačiū, Viešpatie, kad davei mums tokios drąsos ir tokio 
prityrimo Vairininką, kokio mums šioje valandoje kaip tik rei- 
kėjo! — kalbėjo kun. J. Tumas Žemaičių Kunigų Seminarijoje, 
per ingreso pietus, sveikindamas vysk. Pr. Karevičių. 

Gerokai padaugėjo ir susipratusių lietuvių kunigų; daugis 
senesniųjų kunigų, kurie prie vysk. Paliulionio buvo lenkiškos 
orientacijos, dabar jau buvo aiškūs lietuviai. Ir prel. R. Styra 
Seinų vyskupą A. Karosą ir Žemaičių vyskupą Pr. Karevičių per 
jųdviejų ingresus kapitulos vardu pasveikino lietuviškai. Nors 
prel. R. Styra pastaruoju laiku gyveno Petrapilyje, tačiau kas- 
dien namie kalbėdavęs lietuviškai. Kartą jį kun. J. Tumas su- 
sitikęs Liepojos pajūryje ir senu papratimu pakalbinęs lenkiš- 
kai, tačiau buvusis kun, J. Tumo dekanas senąjį paprotį panei- 
gęs ir jam atsakinėjęs lietuviškai gražia panedėliškiu tarme. 
Sako, kad pastaruoju laiku prel. R. Styra ir kitokių laikraščių 
nebeskaitęs, kaip tik lietuviškus, 

Laižuva kun. J. Tumui buvo puiki poilsio vieta; bet pail- 
sėjęs ir pradėjęs intensyviai dirbti, jis Laižuvoje nebetilpo, 
Ankšta jam būtų buvę ir kurioje kitoje parapijoje. Kun. J. Tumas 
ėmė ilgėtis per kelioliką metų įprasto ir jau pamėgto laikrašti- 
ninko literato darbo. Prie to darbo kun. J. Tumo sugrįžtant 
laukė ir lietuvių visuomenė. Bet kur važiuoti? Į Vilnių jokiu 
būdu lenkai neįsileis, o su kauniške bei seiniške lietuvių katali- 

kų spauda po „Vilties“ reformy lyg ir nepakeliui. Tad beliko Ry- 
ga, kur kun. J. Tumas, kiek ankščiau, matėme, buvo kviečiamas, 

Rygiečiai lietuviai seniai jautė savo laikraščio reikalingumą, 
Vilniuje bei Kaune jau buvo po keletą laikraščių, Petrapilio 
lietuvių kolonija taip pat turėjo savo „Lietuvių Laikraštį", o di- 
delė rygiečių lietuvių kolonija skurdo be laikraščio. Pirmieji 
Rygoje lietuvių laikraščio reikalą iškėlė L. Jakavičius ir jo se- 
kėjai. 1908 m. L. Jakavičius gavo laikraščiui koncesiją ir prade- 
o leisti „Rygos Naujienas". Tačiau jos daugumui nepatiko ir bu- 
vo ieškoma lėšų kitam. Susiradus 32 indėlininkams ir sudarius 
„Bendrovę laikraščiui leisti", buvo nutarta leisti „Rygos Garsą". 

„Rygos Garsas" pradėjo eiti 1909 m. kovo mėn. 19 d. Jo 
redaktorium leidėju pasirašydavo Jurgis Linartas, notaro Ibians- 
kio kontoros vedėjas, 

Darbas ėjo sunkiai, Indėlininkai mokėjo nerangiai, neklausė 
net susirinkimų viešų raginimų, o prenumeratos tiek nebuvo, 
jog laikraštis iš jos vienos galėtų išsilaikyti, ir rudenį lėšų pri- 
trūko. Tačiau J. Linartas čia savo lėšomis, čia skolon laikraštį 
leido ir toliau. Dar daugiau: nuo naujų, t. y. nuo 1910 m. jis pa- 
siskelbė laikraštį leisiąs du kartu per savaitę. Laikraštis pa- 
gyvėjo, ėmėjų skaičius padidėjo, bet ir išlaidos padvigubėjo. 
J. Linartas nebeištesėjo ir gegužės mėn, 14 d. nuo Nr. 32, maty- 
damas didelius savo nuostolius, atsisakė laikrašti leisti, 

Dabar laikraštį toliau leisti pasiėmė pasiturįs lietuvis An- 
tanas Šimoliūnas. Atsakomuoju redaktorium pakvietė Domą 
Šidlauską, dabartinį Visuomį, „naujosios grynos religijos kū- 
rėją". Jis atsakomuoju redaktorium pasirašinėjo nuo 33 ligi 42 
Nr. Kurį laiką vedamuosius straipsnius „Rygos Garsui" rašė 
Čiabuvis — Juozas Tūbelis, dabartinis Ministeris Pirmininkas. 
Toliau redaktorium leidėju pasirašinėdavo pats A. Šimoliūnas, 

1911 metais „Rygos Garsą" leisti pasiėmė kauniškė Šv. Ka- 
zimiero Draugija. „Rygos Garso" faktinuoju redaktoriumi buvo 
pakviestas kun. J. Bikinas, senas kun. J. Tumo draugas ir geras 
bičiulis. Juodu susibičiuliavo dar „Tėvynės Sargo” laikais ir ku- 
ri laiką buvo kaimynai, Kun. J. Tumas gyveno Kuliuose, o kun, 
J. Bikinas gretimoje Andriejavo parapijoje. Kun. J. Bikinas 
buvo artimas J. Tumo redaguojamojo „Tėvynės Sargo" bendra- 

darbis. Redaktorius jo publicistinius straipsnius vertino ir bran- 
gino, nes jie, palyginti, buvo inteligentiškai ir gražiai parašyti. 
„Tėvynės Sargo” laikais prasidėjusi bičiulystė ir bendras dar- 
bas toliau tęsės. Jis dar labiau sustiprėjo kun. J. Tumui atkilus 
į Laižuvą, kur iki Rygos vos 2 valandi kelio traukiniu važiuoti. 
Kun. J. Bikinas tapo dažnas kun, J. Tumo svečias, Turėdamas 
kiek atspėjamo laiko, kun. J. Bikinas aplankydavo savo bi- 
čiulį. Laižuvoje juodu šnekučiuodavo apie laikraštinius dalykus, 
svarstydavo, kas gera, o kas bloga mūsų spaudoje; planuodavo, 
kaip pagerinti „Rygos Garsą". Kun, J. Bikino prašomas kun. 
J. Tumas pradėjo rašyti „Rygos Garsą". Tokiu būdu dabar jis 
tapo kun. J. Bikino bendradarbiu. 1913 m. kun. J. Tumas ne- 
daug teparašė „Rygos Garsui", bet jau 1914 m. apsčiai randame 
jo straipsnių gana įvairiomis temomis, 

1914 m., prasidėjus pasauliniam karui, atsirado daugiau vi- 
suomeninių reikalų ir iškilo reikalas laikraščio leidimą padaž- 
ninti, Ligišiol „Rygos Garsas" ėjo du sykiu per savaitę, o buvo 
norima leisti jį tris sykius per savaitę. Kun. J, Tumas šiam su- 
manymui pritarė. Sumanius „Rygos Garsą” dažniau leisti, vėl 
iškilo naujas klausimas — ar leis ištekliai tesėti, Pagaliau buvo 
opi ir laikraščio nuosavybė. „Rygos Garsą" iš teisybės leido 
Švento Kazimiero Draugija Kaune. Ji pati kažin kodėl nepa- 
norėjo savo vardu paimti laikraščio koncesijos, ją buvo paėmęs 
J. Bajoras, dabar turįs Ukmergėje knygyną. Bajoras pasirašyda- 
vo „Rygos Garso" leidėju redaktoriumi, Iš tikrųjų jis buvo tik 
atsakingasis redaktorius ir laikraščio kronikos tvarkytojas; už 
tai jis gaudavo per mėnesį 30 rublių algos. Faktinasis „Rygos 
Garso" redaktorius, kaip jau minėjom, buvo kun, Bikinas, Kol 
laikraštis buvo dvidienis, tol niekas nuosavybės dalyko ne- 
kėlė, bet sumanius jį padaryti tridienį ir tokiu būdu įdėti dau- 
giau į jį kapitalo, tas dalykas tapo aktualesnis. Be to, tridieniam 
laikraščiui reikia ir medžiagos daugiau, vadinasi, reikės dar 
bent vieno gero ir redakcijai artimo bendradarbio, 

Vieną kartą, 1914 m. vasarą kun, J. Bikinas atvažiavo į 
Laižuvą ir ėmė tartis su kun, J. Tumu, kaip čia bus su tuo pa- 
greitintu laikraščio leidimu, ir ar jis nesutiktų būti „Rygos 
Garso" redakcijos nariu, Kun, J. Tumas sutiko važiuoti į Rygą 


211 


tik tuo atveju, jeigu atsiras žmogus, kuris nupirks visą jo ūkio 
inventorių. Palikti Dievo valiai visą savo ūkį, į kurį sukišo daug 
savo kapitalo ir net dar skolų prisidarė, nenorėjo. Tai vienas 
dalykas, kurio kun. J. Tumas reikalavo. O antras dalykas bu- 
vo šis: kun. J. Tumo persikėlimas į Rygą daug parėjo nuo Že- 
maičių vyskupo leidimo keltis į svetimą vyskupiją ir nuo Petra- 
pilio vyskupo sutikimo jį priimti, 

Matyt, kun. Bikinas ar kas kitas parašė apie kun, J. Tumą 
vysk. Karevičiui.!5?) Po kiek laiko kun, J. Tumas gavo iš vysku- 
po Karevičiaus laišką, kuriame Žemaičių vyskupas tarp kitko 
rašo, jog ne kun. J. Tumui žemės darbai dirbti. Važiuok, girdi, 
į Rygą laikraščio redaguoti. Tai bus ir tau geriau ir tautai nau- 
dingiau. Kun. J. Tumas atrašė vyskupui, jog sutinkąs keltis į ki- 
tą vyskupiją tik tada, kai atsirasiąs žmogus, kuris nupirks iš 
jo visą ūkio inventorių. Vysk. Karevičius tokį žmogų surado. 
Tai buvo kun. Titas. Jis turėjo šiek tiek pinigo susidėjęs ir avan- 
suojamas Laižuvos klebonu visą kun. J. Tumo turtą atpirko. 
Kun. J. Tumas per tuos trejus metus turėjo gerokai gyvulių pri- 
siauginęs, buvo ir javo klėtyse ir padargų bei kitokio ūkio tur- 
to. Kun. Titui, dabartiniam Laižuvos klebonui, visą kun, J. Tu- 
mo ūkio inventorių atpirkus, kun. J. Tumas pasijuto pinigin- 
gas žmogus. Išsimokėjo apie 4000 rublių skolos ir dar 500 rub- 
lių liko kišenėje. Pirmą sykį savo gyvenime jis pasijuto tiek pi- 
nigų turįs. Ligi šiol vis negalėjo išbristi iš skolų, o dabar penki 
šimtai rublių žvangėjo kišenėje, 

DIDŽIOJO KARO AUDROSE 


Y ' 914 m. gruodžio mėn. kun, J. Tumas 
34 linksmas išdundėjo į Rygą. Kaimas, 


—2 S À AUE? 
kaip jau pirma esame pabrėžę, jam 


N buvo įkyrėjęs. Todėl atsidūręs Ry- 
e) goje jautėsi laimingas, nors nemalo- 
numų rado ir čia. Nenoromis jį suti- 
ko įsileisti į Rygą Petrapilio vysku- 
pas, ne per daug mielai jį sutiko ir 
rygiškiai kolegos kunigai. Neaišku 
buvo, iš ko ir kame teks gyventi. Se- 
nosios parapijos klebonas buvo Mo- 
hilevo vyskupijos kan. Strakšas. Jis nenorėjo kun. Juozo Tu- 
mo įsileisti į kleboniją ir tik geros vyskupo Karevičiaus reko- 
mendacijos nulėmė viską Juozo Tumo naudai. Kan, Strakšas 
davė kun. J. Tumui visą išlaikymą ir pusę kambario, kurio ant- 
roje pusėje gyveno latgalietis kun. Sylis - Sylovičius. Už tai kun, 
Juozas Tumas turėjo kekvieną sekmadienį sakyti pamokslus, 
klausyti išpažinčių ir, laiko turėdamas, prie ligonių važiuoti. 
Kitaip sakant, jis ėjo vikaro pareigas. Patekęs iš aštuonių kam- 
barių į pusę kambario, iš pradžių nekaip jautėsi, tačiau tai ne- 
gadino geros nuotaikos: buvo linksmas ir patenkintas. Per 
pietus daug kas ateidavo į kleboniją pamatyti gražiojo, žila- 
galvio kunigėlio, paklausyti jo įdomios kalbos, sąmojingų 
anekdotų. 

Su „Rygos Garso" redaktoriumi kun, J. Bikinu kun. J. Tu- 
mas šitaip pasiskirstė darbu: Bikinas pasiėmė prirašyti antrąjį 
ir trečiąjį puslapį, t. y. politinius straipsnius ir naujienas, o kun. 
J. Tumas — pirmąjį ir ketvirtąjį, t. y. vedamuosius straipsnius, 
feljetonus, knygų recenzijas ir kt.; kun. J. Tumo naudai buvo ir 
skelbimai. Už tai jam buvo pažadėta mokėti po 30 rub. algos per 
mėnesį. Iš Bajoro juodu laikraštį atpirko, nes dovanai Bajoras 
jo nesutiko perleisti. Iš pradžių Bajoras už „Rygos Garsą" rei- 
kalavo 1.200 rublių. Žinoma, tokios sumos Bikinas su kun. 
Tumu nesutiko mokėti. Po tam tikrų derybų Bajoras nusileido 
ligi 600 rub., ir ta suma jam buvo sumokėta. Gavęs šį atlygini- 
mą, Bajoras notarine sutartimi „Rygos Garsą“ perleido kun. 
Bikinui, kuris ir pasirašydavo leidėju redaktoriumi, 

„Rygos Garsas", sulaukęs savo skiltyse talentingo publi- 
cisto kun. J. Tumo-Vaižganto, ėmė stiprėti ir nuolatos tobulėti. 
Kun. J. Tumas-Vaižgantas laikraščiui įkvėpė tos kultūriškos 
visuomeniškos dvasios, kuri laikraštį daro gyvą ir visuomenės 
laukiamą. Lietuvių visuomenė, pastebėjusi „Rygos Garso" pa- 
žangą, pradėjo jį labiau skaityti; laikraščio prenumerata didėjo 
ir vienu tarpu ji buvo pasiekusi tryliką tūkstančių egzemplio- 
rių. Tai, palyginti, aniems laikams labai didelė prenumerata. „Ry- 
gos Garsas" per trumpą laiką tapo dideliu ir įdomiu laikraščiu 
tik kun. J. Tumo dėka, Per dvidešimt visuomeninio ir publicis- 
tinio darbo metų kun. J. Tumas išaugo geras bei prityręs laikraš- 
tininkas ir sumanus organizatorius. Jis nepaprastai greitai orien- 
tavosi visuomeniniame bei kultūriniame gyvenime, pastebėda- 
vo visų svarbiausius bei opiausius reiškinius ir tuojau į juos 
publicistiškai reaguodavo, Be to, prie savo vedamųjų laikraščių 
jis mokėjo sutraukti gerų talkininkų ir gabių bendradarbių. 

Kun. J. Tumas ir savo publicistiniu ir visuomeniniu veiki- 
mu Rygoje dirbo didelį idėjinį darbą. Jau iš seno aukštaičių akys 
krypo į Rygą. Ten ūkininkai veždavo parduoti javus bei kito- 
kius ūkio produktus, ten darbininkai ir amatininkai ieškodavo 
darbo. Ir tokiu būdu susidarė Rygoje plati lietuvių kolonija: 
1915 m. lietuvių Rygoje buvo apie 50.000. Iš tų penkių dešimtų 
tūkstančių registruotų lietuvių buvo apie 30 tūkstančių, o kitas 
dvidešimt tūkstančių lietuvių buvo daugiau ar mažiau sulenkė- 

jęs.'53) Nors Ryga perdėm tada buvo vokiškas latviškas miestas, 
tačiau didžiausias lietuviams pavojus nutausti buvo ne iš latvių 
bei vokiečių, bet iš lenkų pusės. Lenkai lietuvių nutautinimo 
darbą plačia vaga varė per bažnyčią, kurioje pamokslai dau- 
giausia buvo sakomi lenkiškai. Lenkai įsiskverbdavo net į lie- 
tuvių švietimo, meno ir labdarybės draugijas ir čia darydavo lie- 
tuviams pragaištingos įtakos. Pagaliau mišrios šeimos daug pri- 
sidėdavo prie lietuvių lenkinimo, 

Teisybė, lietuviai Rygoje turėjo meno „Kanklių“ draugiją, 
švietimo „Žvaigždės“ draugiją, nemažai lietuvių buvo katalikų 
labdarių draugijoje. Tik visų tų draugijų veikimas buvo apsnū- 
dęs ir gana pakrikęs, Nebuvo visus vienijamo pradmens, nebu- 
vo matyti nė tokio, kas įžiebtų tą vienybės bei veiklumo ki- 
birkśti, Kun. J. Tumas, atvykęs į Rygą, tuojau pradėjo spaudo- 
je tuos dalykus kelti ir gvildenti. Jis gerokai buvo pastudijavęs 
latvių ir estų tautišką judėjimą ir matė, kad didžiausias to ju- 
dėjimo akstinas ir visą tautą vienijąs pradmuo yra dailė, ar- 
ba menas. Mat, dailėje geriausiai bei ryškiausiai iškyla aikštėn 
tautiškumas; taip pat dailė patraukia savėp didelius žmonių bū- 
rius, juos bent tam kartui, bent vienam vakarui sujungia, Taigi, 
dailė Latviuose ir Estuose atliko didelį visuomeninio auklėji- 
mo. darbą. Tą patį darbą dailė galėtų atlikti ir lietuviuose, Tai 
turėdamas galvoje, kun. J. Tumas rašo konkrečiais faktais pa- 
remtus strapsnius. „Dailė — tautą atstovauja“, „Dailė tauta 
jungia ir auklėja", 

— O lietuvių tautą ar dailė jungia ir auklėja? — klausia kun. 
J. Tumas viename savo straipsnyje, 

— O kaip gis, — pačioje straipsnio pradžioje atsako, — 
Jungtų ir auklėtų, kad tos dailės pakaktinai būtų. Gaila tik, kad 
visur jos maža, o kaip Rygoje, tai ir permaża,*5*) 

Toliau jis įrodinėja, kad vienybėje padirbėję mes dailės da- 
lykuose lengvai pavytume brolius latvius. Prieinamiausias ir la- 
biausiai visuomenės mėgiamas yra teatro menas. Todėl daug dė- 
mesio kun. J. Tumas kreipia į lietuvių vakarus. Kiekviename 
lietuvių meno mėgėjų vakarėlyje ar chore jis dalyvauja ir jų 
laimėjimais viešai džiaugiasi spaudoje. 

Rūpi kun. J. Tumui taip pat jaunosios kartos auklėjimas. 

— Tautos kūdikis — jis rašo — šviesiam ir išmintingam 
žmogui tiek pat brangus ir reikšmingas, kaip ir šeimynos kūdi- 
kis: tėvus — krypsnių atstovus sutaikina ir bendrumo jiems pra- 
mano. Aplink mokyklą, kaip aplink lopšelį, rinkdamies vien 
šviesiai, meilingai tesišypsome; pamiršdami tam sykiui savo pa- 
žangą, tesidžiaugiame jaunos gyvybės pažanga.!35) 

Todėl jis ragina daryti vaikams prieglaudų, juos auklėti, 
steigti jiems mokyklų. 

Rašo kun. J. Tumas ir apie kitokius visuomeninius reikalus, 
kelia aikštėn negerumus, rodo kelius, kaip iš jų išbristi. Pav., 
gražus jo straipsnis apie kooperaciją — teisingumo mokytoją. 
Didelį straipsnį parašė apie mūsų mišrias šeimas: „Mūsų šeimų 
vėžys". Šį aktualų dalyką vėliau jis perkelia iš publicistikos į be- 
letristiką ir rašo „Šeimos vėžių" apysaką. 

Taigi, matome, kad kun. J. Tumas plačiai savo publicistiko- 
je užgriebė lietuvių gyvenimą ir jo negerumus sumaniai mokėjo 
svarstyti, Jis taip pat veiklus dalyvis buvo įvairiose lietuvių 
draugijose. Buvo renkamas į jų valdybas ir, reikia pasakyti, sa- 
vo darbštumu ir pareigingumu nieko neapvyle, 

Taip gražiai mokėjusio į Rygos lietuvių visuomeninį gyve- 
nimą įsilieti kun. J. Tumo santykiai su „Rygos Garso" leidėju 
buvo ne per geriausi. Sutartos 30 rublių mėnesinės algos kun. J. 
Tumas nė karto negavo. Tai dar, palyginti, niekis: turėjo jis 
pinigų iš Laižuvos atsivežęs ir galėjo dirbti dovanai. Juk jo dar- 
bas buvo ne už pinigus perkamas. Tačiau buvo kitokių nemalo- 
numų. Tris mėnesius negavęs algos, kartą kun. J. Tumas, ištrau- 
kęs dešimtrublinę, paklojo Bikinui ir sako: 

— Štai prie man privalomųjų gauti 90 rub. algos aš dar pri- 
dedu dešimtį, tai bus šimtas rublių mano dalies, įrašyk mane 
į „Rygos Garso" dalininkus. 

Kun. Bikinas ilgai siūlomųjų pinigų neėmė ir prašomojo kvi- 
to nedavė. Kodėl jis taip darė, sunku buvo kun. J. Tumui su- 
vokti. Tik buvo iš veido matyti, kad Bikino sieloje kažkas tūno, 
ko jis vengia savo draugui pasakyti. Ilgai pasvyravęs vis dėlto 
pinigus paėmė ir kvitą davė. Po to prabėgo kiek laiko. Bikinas 
buvo kažkur išvažiavęs. Į „Rygos Garso" redakciją atėjo iš Kau- 
no didokas rankraščių pluoštas, kurį Tumas, pavaduojąs redak- 

. torių, praplėšė. Rado redaktoriui Bikinui adresuotą laišką. At- 
plėšė jį ir skaito. Laiške kun. A. Dambrauskas bara Bikiną, kam 
jis priėmęs „Rygos Garso" dalininku kun, J. Tumą be Šv. Kazi- 
miero Draugijos centro valdybos žinios ir sutikimo. 

Gal tas priekaištas ir teisingas, bet kun, J. Tumui buvo be 
galo skaudus. Jis nebaigė laiško skaityti, nežiūrėjo, nė kas ten 
daugiau buvo siuntinyje, viską palikęs išėjo sau. Skaudu jam bu- 
vo, kad artimi žmonės taip su juo elgiasi. Juk jis kviečiamas 
į Rygą, likvidavo savo ūkį, čia dovanai dirbo visą laiką, nie- 
kam tuo nesiskundė ir buvo patenkintas, bet štai jis laikomas 
nevertas būti dalininkas to laikraščio, kuriam dirba iš idėjos. 

Kodėl? 

Pikta pasidarė kun. J. Tumui, kad jis atplėšė laišką ir sużi- 
nojo tai, ko geriau būtų buvę visai nežinoti. 

Kun. J. Tumo santykiai su kun, A. Dambrausku buvo page- 
dę dėl šių priežasčių. Kun. Prapuoleniui išleidus knygą „Polskie 
Apostolstwo na Litwie”, kun. J. Tumas ją recenzavo kun. J. 
Skvirecko redaguojamoje „„Bažnytinėje Apźvalgoje'. Savo re- 
cenzijoje jis tanp kitko nurodė, kad toji knyga gali pakenkti ir 
Bažnyčios autoritetui, ją gali išnaudoti bedieviai savo akcijai 
prieš katalikų Bažnyčią. Ir iš tikrųjų ta recenzija lenkai pasi- 
naudojo, puldami Prapuolenį Romoje. Šis vos-ne-vos atsilaikė 
prieš lenkų puolimus ir dėl to turėjo daug vargo ir nemalonumų. 
Dėl tos kun. J. Tumo recenzijos įsižeidė A. Dambrauskas, ku- 
ris padėjo Prapuoleniui rašyti minėtą knygą. Jis 1914 m. įdėjo 
kun, J. Tumo karikatūrą į Garnio Kalendorių — Naujoji ūnija 
(kun. J. Tumo su Endeckiu). i 

Jau anksčiau jų santykius blogino kun. J. Tumo laiku ne- 
parašymas knygelės „Ten gera, kur mūsų nėra”. A. Dambraus- 
kas, nesulaukdamas rankraščių,!59) sykį kun, J. Tumui atrašė 
laišką, pasirašydamas po juo „visai be pagarbos". Tuos pašliju- 
sius santykius ardė ir „Vilties“ laikraštis“ A. Dambraus- 
kas įžiūrėjo, kad „Viltis“ einanti nekatalikiškais keliais, ir rei- 
kalavo redakciją keisti. Kun. J. Tumas gynė redaktorių A. Sme- 
toną ir jo bendradarbį J. Kubilių, dėl kurio straipsnių buvo iški- 
lusi „Viltyje“ aštri religinė polemika, Važiavo į Vilnių „Vilties“ 
likviduoti ar perorganizuoti iš Kauno A. Dambrauskas su kun. 

Maliausku, nuvažiavo ir kun. J. Tumas iš Laižuvos A. Smetonos - 
ginti. Kilo Vilniuje smarkūs ginčai, kurie taip pat gadino J. Tu- 
mo ir A, Dambrausko iki tol gerus santykius. 

Taigi, A. Dambrauskas turėjo pagrindo pykti ant kun, J. 
Tumo, tačiau tas pykimas, objektyviai žiūrint, buvo perdėtas, 
Juk kun. J. Tumas viską darė ne iš blogos valios, tik savo įsiti- 
kinimų vedamas arba ligos ir kaimo nuotaikos kamuojamas. Blo- 
giausia buvo gal tas, kad abu tuodu žmonės, buvę kadaise geriau- 
si bičiuliai, dabar nepajėgė vienas antro suprasti. Vienas viską 
svarstė savo šaltu, matematišku protu ir be reikalo pyko, o ant- 
ras per daug dėjosi į savo jautrią, poetišką sielą ir dėl to kan- 
kinosi. (Vėliau jų santykiai vėl buvo kuo geriausi). 

Sugrįžęs Bikinas rado praplėštą siuntinį ir laišką. Tuojau 
suprato viską ir nė žodžio kun. J. Tumui netarė. Apie tai juodu 
niekad nėra kalbėję. Kun. J. Tumas jam sugrąžino kvitą ir vėl 
dovanai toliau dirbo „Rygos Garse'. Jų dviejų santykiai atša- 
lo. Greičiausiai, kad kun. J. Tumas iš „Rygos Garso" būtų pasi- 
traukęs, tačiau karo audros ir jos daromos žaizdos vertė jį už- 
miršti savąją sielos žaizdą ir imtis kitų skausmus gydyti. 


II 


1915 m. vasario mėn. vokiečiams įsiveržiant į Lietuvą, rusų 
administracija trėmė lietuvius į Rusiją, o buvo daug ir tokių, ku- 
rie, karo šmėklos išgąsdinti, bėgo, it paklaikę, toliau nuo šovinių 
ir ugnies. Netrukus daug lietuvių pabėgėlių suplaukė į Rygą iš 
visų Lietuvos pakraščių. Nedaug ką tegalėjo, o rasi, ir nebe- 
suspėjo pabėgėliai pasiimti. Tik vargas, skurdas ir ašaros drau- 
ge su jais keliavo. 

Kiekvieno doro lietuvio veikėjo pareiga buvo tiems varg- 
šams padėti. Jurgio Linarto, kun, J. Tumo ir kun, Bikino inicia- 
tyva buvo sudarytas prie „Rygos Garso” redakcijos komitetas 
pabėgėliams šelpti. Prasidėjo platus darbas. Buvo renkamos au- 
kos, steigiami bendrabučiai, valgyklos, galintiems ar norintiems 
dirbti buvo ieškoma darbo. Kun. J. Tumas ir Pr. Mašiotas buvo 

paskirti „Lietuvių Draugijos dėl karo nukentėjusiems šelpti“ 
įgaliotiniais. Lėšų buvo gaunama iš tos draugijos, tačiau jų buvo 
maža, nes pabėgėlių vis kas kartą daugiau tvino į Rygą ir jos 
apylinkes. 

Aukų rinkimo reikalu kun, J. Tumas buvo nuvažiavęs į 
Mintaujos lietuvius ir latvius. Mintaujiškiai lietuviai turėjo tam 
reikalui organizaciją, kurią vadino „Komitetu prie Lietuvių Šel- 
pimo Draugijos Mintaujoje kareivių šeimynoms ir dėl karo nu- 
kentėjusiems šelpti“. Tos organizacijos pirmininkas buvo visų 
gerbiamas žmogus, teismo sekretorius Petras Šniukšta, dabarti- 
nis kariuomenės teismo pirmininkas. Tas komitetas savo veiki- 
mo nebuvo išplėtęs ir visos Mintaujos visuomenės aprėpęs, nors 
šiaip jis buvo gana daug padaręs. Tad kun. J. Tumas kreipės ne 
tik į lietuvius, bet ir į žymesniuosius latvių veikėjus. Aplankė 
komercijos banko direktorių Graudinį, žymų visuomenininką 
laikraštininką lietuvių komiteto narį Čakstę (buvusį Latvijos 
prezidentą), Sterstę, Pauliuką, Kviesį (dabartinį Latvijos pre- 
zidentą), Vesmaną (buvusį Jablonskio mokinį). Visi jie kun, J. 
Tumą maloniai priėmė ir visiškai pritarė padaryti rinkliavas, 
kurios reikštų: „latviai — lietuviams" 157) 

Latviai lietuviams daugiausia rodė platoniškos užuojautos, 
bet paremdavo juos kiek ir materiališkai. Taip, „Ekonomiškoji 
Latvių Ūkininkų Draugija" paskyrė lietuvių pabėgėliams šelpti 
500 rub.; vėliau tokių aukų radosi daugiau. 

Per penketą mėnesių komitetas surinko įvairių aukų 10.314 
rub. 3 kap. Iš tų pinigų ir buvo pabėgėliai šelpiami, Nuolati- 
nių šelpiamųjų komitetas kurį laiką turėjo apie 2900. Šiaipjau 
pašalpos yra gavę apie 4000 įvairaus tikėjimo ir tautos žmonių. 
Pašalpai teikti buvo įsteigtas 21 punktas, kuriuos dovanai tvar- 
kė komiteto skirti prižiūrėtojai. Globojamiesiems buvo duoda- 
mas, butas, valgis, skalbiniai ir viršutiniai rūbai. Žinoma, skalbi- 
nių ir rūbų komitetas duodavo tiek, kiek gaudavo aukų. Medi- 
cinos pagalbą komitetas teikdavo dovanai.!58) 

Lietuvių pabėgėlių reikalus kun. J. Tumas plačiai gvildeno 
„Rygos Garse". Savo straipsniuose jis lietė ne tik ekonominius 
ir labdarybės, bet ir moralės dalykus. Karas žmonėse sukelia 
heroizmą, pasiaukojimą artimo labui, bet tas pats karas iš vi- 

suomenės padugnių iškelia biaurių drumzlių ir lekių, kurios pa- 
razitiškai naudojasi svetimu geru. Tokioms visuomenės atma- 
toms kun, J. Tumo plunksna buvo dygi. Ragina jis ir savo tė- 
viškėlių nemesti, 

— Vokiečių imperatorius gražojo, kareivių pristigęs, šunes 
apginkluosiąs. Nekitaip darykime ir mes — rašo kun. J. Tumas. 
— Neužleiskime savo tėviškėlių. Nebeliko aśvienio, kinkykime 
karves, šunis į plūgą, bet gyvenkime žemę; nors blogai, bet — 
tik ko nors gautume iš jos kitiems metams. Priešininko dienos 
suskaitytos mūsų krašte, o mes čia amžinieji gyventojai. Jie pa- 
sitrauks, mums reiks likti ir gyventi. Rūpinkimės gi, kad nereik- 
tų rankos tiesti, nors juodos duonos prašant.!59) 


ili 


Vokiečiams artėjant prie Lietuvos sostinės Vilniaus, vie- 
na „Lietuvos Centralinio Komiteto" narių dalis — Stasys Ši- 
lingas, P. Leonas, J. Balčikonis, kun. K. Olšauskis su kooptuo- 
taisiais A, Tumėnu bei inż. Naruševičium ir pirmininkas M, Yčas 
drauge su tremtiniais išvyko į Rusiją, o antroji dalis su vicepir- 
mininku A. Smetona liko Vilniuje, kad vokiečiams atėjus, ga- 
lėtų ginti lietuvių tautos reikalus. Išsikėlusi į Rusiją „Lietuvos 
Centralinio Komiteto" dalis įsikūrė Petrapilyje ir pradėjo orga- 
nizuoti išsisklaidžiusius po visą Rusiją lietuvius tremtinius, Tam 
reikalui buvo renkami prie „Lietuvos Centralinio Komiteto“ 
inteligentai, organizuojami nauji skyriai, ieškoma lėšų, steigia- 
mos prieglaudos, mokyklos, bendrabučiai ir dirbtuvės. 

„Vyriausiasis Komiteto tikslas buvo teikti dvasinės ir me- 
džiaginės pagalbos visiems jos reikalingiems lietuviams, palai- 
kyti ir sustiprinti pabėgėlių ryšius su Lietuva ir Lietuvos kul- 
tūra; palaikyti savo tautiečiuose gyvą troškimą grįžti į tėvynę, 
ruošti kelius ir būdus būsimajam grąžinimui lietuvių atgal į 
Lietuvą; atgaivinti bendru darbu lietuvių kolonijas Rusijoje, 
sužadinus tautinę sąmonę tiems, kurie ilgus metus gyveno sve- 
timų tautų tarpe ir įskiepyti jiems noro grįžti į laisvą tėvynę ir 

įkurti daugiausia mokyklų, kad neveltui leistų laiką mūsų jau- 
nuomenė ir kad daugiau ir daugiau būtų pagaminta iš jų darbi- 
ninkų būsimam kultūros darbui Lietuvoj, 10) 

Užsibrėžus tokius didelius tikslus, darbas buvo smarkiai 
plečiamas. To darbo techniškai daliai tvarkyti reikėjo prity- 
rusio ir energingo žmogaus. Juo kaip tiktai ir buvo numatytas 
kun. J. Tumas. Jis buvo iš Rygos atkviestas į Petrapilį Čia 
ji paskyrė „Centralinio Komiteto" valdytoju, kitaip sakant, rei- 
kalų vedėju. Šios pareigos labai sunkios ir atsakingos. Joms 
tinkamai eiti jis buvo nepasirengęs, nes niekuomet nedirbo 
nei raštinėje nei biure. Taigi, jis čia nežinojo, nuo kurio galo 
pradėti. Atsiradus Petrapilyje Jurgiui Linartui, kun. J. Tumas 
jam perdavė savo pareigas, o pats liko laisvu „Centralinio Ko- 
miteto" nariu, Buvo jam pavesta dar sudaryti komiteto apy- 
skaitą, bet ir to darbo nepajėgė padirbti. Tačiau kun, J. Tu- 
mas daug dirbo kitokio darbo. Dalyvavo ilguose posėdžiuose, 
kurių būdavo kasdien ir kurie jį gerokai prikamuodavo. Ge- 
riau jam sekės važinėti komiteto reikalais po skyrius. Buvo 
atsidūręs Tombove, Kurske, Kryme, Tveriuje... Lietuvių Centra- 
linio Komiteto nuo karo nukentėjusiems šelpti skyriuose skaitė 
paskaitas, kėlė karo audros mprislėgtą lietuvių nuotaiką. 

„Lietuvių Centralinis Komitetas" šalia labdarybės ir kultū- 
rinio darbo pamažu ėmėsi ir politinio, Lietuvių politinis veiki- 
mas ypač sustiprėjo po pirmosios Rusų revoliucijos, kuri žmo- 
nėms atnešė daugiau laisvės. Dabar Rusijos piliečiai galėjo 
laisvai burtis į politines organizacijas, svarstyti savo reikalus. 
Tuo laiku smarkiau ėmė veikti ir lietuvių partijos. Teko ir 
kun. J. Tumui imtis politinio darbo. Tas darbas buvo juoba 
svarbesnis, nes nuo jo vienokios ar kitokios krypties parėjo 
lietuvių tautos likimas, 

— Mūsieji ir svetimieji laikraščiai kupini keistų keisčiausių 
žinių apie Lietuvos likimą, — jis rašo „Lietuvos Balse”, — Trem- 
tinių lietuvių širdys kupinos nerimo, kuriais gi keliais privalu 
tautai žengti, kad ji nebūtų nuo kitų atsilikusi, sumaningai ir ` 
santarmingai plėstų savo pajėgas.191) 

Tas nerimas būrė lietuvius į tam tikras sroves bei partijas, 
kurios pagal savo programas norėjo toliau tęsti lietuvių tautos 

bei valstybės atstatymo gaires. Vienos iš tų srovių labiau linko 
į kairę, kitos — į dešinę. 

Aišku, kad buvusieji viltiinnkai-vairininkai turėjo persi- 
formuoti į partiją. Tai padaryti nebuvo sunku, nes tuo laiku 
Petrapilyje gyveno trys didieji viltininkų šulai — kun. J. Tu- 
mas, Juozas Kubilius ir Liudas Noreika. Jie trise kasdien susi- 
rinkdavo mebliuotame kun. J. Tumo kambaryje Baskovo gat- 
velėje ir čia tardavosi, kaip aiškiau sukristalizuoti vilniečių 
viltininkų kryptį. 

— Visiems trims buvo aišku: — sako kun, J, Tumas — 
būsimąją Lietuvą, ar ji bus šiokia ar tokia, ar vokiečių ar rusų 
apžergta, ar visai nebepriklausoma, vis tiek grįsti tautiškumu. 
Tautiškumas — gyvoji kalba, tautos dvasia, jos nuotaika ir 
išmanymas, istorinės tradicijos, turėjo visus mus padaryti įsta- 
bius, nuo žemaičių betariant; vadinasi, įasmeninti, kad bet kas 
galėtų pasakyti: štai kokių lietuvių esama, kuo jie tegalima 
patenkinti. Formaluoti mums tai nesisekė, bet „in confuso”, 
nuovokoje mes buvome pasidarę stipriai nusimaną tautišką 
savo vertybę. Tautininkų vardo vengėm, nes kaip tik prieš 
tai karštieji rusai tą vardą buvo padarę nepakenciamą 16) 

Vengdami rusų šovinistų sukompromituoto tautininko var- 
do, senieji viltininkai, kun. J. Tumo pasiūlytu terminu pasiva- 
dino „Tautos Pažangos" partija. 

Vadinasi, tautos pažanga — šios partijos esminis dalykas, 
Daugumas tada pažanga laikė socializmą ir kitas kraštutines 
sroves. O pažangininkams pažanga, arba progresas, buvo orga- 
niškas tautos stiprėjimas. 

Dėl būsimosios Lietuvos valstybės formos pažangininkai 
daug galvos nekvaršino. Vieną kartą 1916 m. vasaros gale 
Juozas Kubilius, giliai kun. J. Tumui įsižiūrėjęs į akis, paklausė: 

— Juozai Tumai, tu — kunige, tu pažangusis žmogau, tu 
kurs nelabai telpi tarp kitų; — pasakyk stačiai, kuri valstybės 
forma tau arčiau širdies: respublika ar monarchija? 

— Monarchija, — atsakė šis nemirkčiodamas, 

— Vadinas, jei tokiam pažangiam dvasininkui monarchija 
rodosi gera valdymo forma, tai kitiems Lietuvos dvasininkams 
juoba. Bet kodėl? 

— O gi todėl. Man patinka tautos suverenumas, jos valios 
reiškimas savais atstovais, liaudies atstovybė „istatymdavys- 
tėje" (netikęs žodis, bet dabar vartojamas); bet prezidento rin- 
kimai — gyvas biaurumas. Aš tai esu matęs Amerikoje. Juk 
ten šimtas milijonų rinkiminį tifą perserga, visus kandidatus šuns 
dantimis nupiešia, kol vienas jų tampa valstybės galva. Tada jo 
„šungalvius“ nuo tvorų mazgoja ir visi ima jam lenktis. Aš 
vieną kartą kurį kandidatą šuniu padaręs, šuniu ir laikysiu, 
nors rinkimai jį iškeltų prezidentu. Tautos atstovas tegali 
būti „karalius“ nerenkamas, visokiausiai pašvęstas, virš mi- 
nios ir jos atmainingų užgaidų; kaip Anglijoje, kaip Norvegi- 
joje. Norvegai kultūringi; o kai buvo visi susyk paklausti, ko 
nori: rinktinio prezidento ar nerenkamo karaliaus, visai gera 
valia nubalsavo — nerenkamo karaliaus, parlamento apibrėžta 
valdžia,193) 

Šie, gal būt, šiandien mums nayvūs samprotavimai rodo, 
kad kun. J. Tumas savarankiškai galvojo; nepasidavė laiko 
nuotaikai. Juk taip buvo samprotaujama didžiosios rusų revo- 
liucijos išvakarėse. Nors Rusuose monarchija žlugo, tačiau 
ir po dvejų metų daugumas rinktinių lietuvių, tik jau kitokiais 
sumetimais, norėjo Lietuvai kviestis karalių Vilhelmą Urachą 
Mindaugo II vardu, 

„Tautos Pažangos" tikslas — laisva Lietuva su pačių lie- 
tuvių apsisprendimo teise,t6t) Dėl pačios valstybinės organi- 
zacijos formos, jau minėjome, pažangiečiai neturėjo aiškios nuo- 
monós, Formuluojant partijos programą, demokratinė respu- 
blika jiems rodėsi tobuliausia valstybinės organizacijos forma. 

— Tačiau valstybės tipas „Tautos Pažangai" ne pirmos eilės 
svarbumas, — rašo kun. J. Tumas: — laisvo žmogaus nepaver- 
gia konstitucinė monarchija, vergų dvasios piliečių nepadaro 
laisvais nė demokratinė respublika,15) 

Toliau sakoma, kad bet kurioje valstybinėje santvarkoje 
„pirmų pirmiausia turi būti apsaugotos įgimtosios žmogaus tei- 
sės: tikybos, sąžinės, žodžio, susirinkimų, organizacijų, sąjungų 
laisvė, asmens, buto, korespondencijos neliečiamybė" 166) Pa- 
žangiečiai pripažįsta visų žmonių ir tautų lygybę ir laisvę. Tau- 

tų santykiams normuoti ir tautų teisėms ginti tinkamiausia nor- 
ma — tautų federacija,1%7) 

Tautą apsprendžia etnografinės žymės: gyvoji kalba, sie- 
los ir kūno savumai, kultūros, ekonomijos bei istorijos veiks- 
niai ir ilgas gyvenimas vienoje žemėje. 

Oficiali laisvos Lietuvos kalba — seime, administracijoje 
ir teisme — lietuvių kalba. Etnografinėje Lietuvoje — visiš- 
ka visų joje gyvenančių tautų kultūrinė autonomija, 

Religijos dalykuose pažangiečiai daug kuo skyrėsi ir nuo. 
kairiųjų ir nuo dešiniųjų. Pažangiečiai religijos dalyką griež- 
tai išskiria iš politinio gyvenimo. Jiems religija žmonijos gyve- 
nime — pozityvus veiksnys, o krikščionybės principai — visų 
darbų doros mastas, bet „politikos ir visuomenės gyvenime 
veikiama ne kaip Katalikų Bažnyčios ar kitos kurios bažnyti- 
nės organizacijos narių ypačiai, bet kaipo krašto piliečių, va- 
duojantis apskritai visais krašto reikalais'/68) Tuo principu 
remiamasi todėl, kad partijos darbai ir klaidos nebūtų prikaišio- 
jamos pačioms Bažnyčioms ir kad pati tikyba nebūtų naudojama. 
politikos tikslams, 

Ekonominiame gyvenime pažangiečiai buvo šių pažiūrų: 
žemė su jos turtais — ekonominis Lietuvos pagrindas, pragy- 
venimo, o ne spekuliacijos šaltinis. Todėl žemės valdyti ne- 
gali tas, kas iš jos negyvena, „Beżemiams ir mažažemiams žeme 
aprūpinti ir kitokiems reikalams tenkinti pripažįstama priva- 
lomasis latifundijų išpirkimas". Darbininkų reikalus gina vals- 
tybės įstatymai. Privatinį kapitalizmą turi pakeisti „organi- 
zuotas visuomenės kapitalas, visokeriopos kooperacijos pavi- 
dalu',169) Švietimo dalykuose pažangiečių buvo šie pagrindi- 
niai principai. Jie reikalavo nemokamo, visuotinio, priverstinio 
pradžios mokslo. Mokyklos turi būti laikomos valstybės lėšo- 
mis. „Privatinės mokyklos, kurių programos yra nemažesnės,, 
kaip lygaus tipo valstybinių, turi lygias teises su valstybi- 
nėmis"',170) 

Tokie bendrais bruožais buvo pagrindiniai „Tautos Pažan-- 
gos" principai, Aplamai imant, pažangiečiai buvo linkę kritiš-- 
kai vertinti visas politines sroves, ar, kaip kun. J. Tumas sako, 
visus „izmus“ ir derinti tai, kas juose yra doro, išmintingo bei. 

tikslaus.!"!) Pažangiečiai, siekdami organiško tautos stiprėjimo, 
savo programoje ypač akcentavo tuos veiksnius, kurie tautą 
stiprina, jos medžiaginę bei dvasinę kultūrą kelia. Jie į būsi- 
mosios nepriklausomos Lietuvos valstybės pagrindą dėjo ne kurį 
nors vieną luomą, bet visą tautą. Aplamai reikia pažymėti, kad 
jie labiau akcentavo būsimosios Lietuvos valstybės esminius, o 
ne formalinius dalykus. 

Rusijos ir iš dalies visos Europos politinė situacija tuomet 
buvo nepastovi, nuolat kaitaliojosi, Pačių lietuvių norai nedaug 
tame judėjime tereiškė, Be: to, pats lietuvių istorinis bei visuo- 
meninis gyvenimas buvo parodęs, kad valstybės formos nepa- 
stovios, todėl pažangiečiai vengė ką nors griežto tuo reikalu 
pasakyti, kurią nors griežtą programą skelbti, nes ir tos griež- 
tosios programos dažnai skolintinės. Pažangiečiai labiau evo- 
liucinio, negu revoliucinio krypsnio žmonės, 

— Tuo savo nusistatytuoju principu vaduodamiesi, — rašo 
kun. J. Tumas, — tautos pažangos žmonės nuvokia, jog natū- 
rali daiktų evoliucija eina savaime, maitindamosi visu kuo 
geru ir tiksliu gyvybei tuo laiku ir tomis aplinkybėmis; jog iš- 
mintingiausia — nekaišioti tai evoliucijai lazdų į tekinį, o tai 
dažniausiai padaro kambarių doktrinieriai,'72) | 


IV 


Šitais principais kun, J. Tumas ir rėmėsi savo politiniame 
veikime. Nors nebuvo pasiruošęs politikai, tačiau nesant geres- 
nių politikų, jis buvo siunčiamas savo partijos žmonių į susirin- 
kimus bei suvažiavimus, kuriuose buvo svarstomas Lietuvos 
dalykas, Visur jis pasireikšdavo kaip geras kalbėtojas ir didis 
Lietuvos nepriklausomybės idėjos gynėjas. O toji nepriklau- 
somybės idėja kai kam rodėsi labai miglota. Dar prieš revo- 
liuciją 1917 m. vasario mėn. 17 d. įvairių lietuvių srovių susirin- 
kime buvo priimta bendra pažangiečių, santariečių, socialdemo- 
kratų ir socialistų liaudininkų dėl lietuvių visuomenės taktikos 
einamuoju momentu ši rezoliucija: 

„Manydami, 1) kad vienintelis Lietuvių Tautos 
tikslas tegali būti — laisvės įsigijimas savo likimui 
spręsti; 2) kad Lietuvių Tautai laisvės įsigijimas tega- 
limas tik nuolatinio, organizuoto politinio darbo ke- 
liu, kuriuo būtų nuosekliai viso pasaulio tautoms 
reiškiama Lietuvių Tautos valia, — skaito reikalin- 
gu sudaryti tam tikrą autoritetingą organą — būtent 
Tautos Tarybą — iš atstovų lietuvių visuomenės par- 
tijų po tris nuo kiekvienos, palieka Dūmos atstovų, 
o lygiai atskirų lietuvių visuomenės darbininkų — 
kooptavimą pačiai Tautos Tarybai spręsti ir pažymi, 
kad visais atsitikimais, kai bus kalbama visos Lietu- 
vių Tautos vardu, neprisidedant prie daugumos spren- 
dimo kurioms partijoms, pažymima, kurių partijų var- 
du Lietuvių Tautos Tarybos nusprendimas skelbia- 
mas, vykinamas" ,173) 


Šiuo nutarimu 1917 m. kovo mėn. 13 d. įvyko steigiamasis 
Tautos Tarybos susirinkimas. Į Tautos Tarybą buvo deleguo- 
jama po tris atstovus nuo kiekvienos politinės grupės. Kun, J. 
Tumas drauge su Liudu Noreika ir Martynu Yču įėjo į Tautos 
Tarybą nuo „Tautos Pažangos". Toji Tautos Taryba balandžio 
mėn. 19 d. nutarė šaukti visų Rusijoje gyvenančių lietuvių sei- 
mą, kuris pareikštų visam pasauliui politinį lietuvių visuomenės 
nusistatymą. Seimas nutarta šaukti 1917 m. gegužės m. 27 d. 
Petrapilyje. Tuo reikalu Tautos Tarybos buvo išleistas tam 
tikras atsišaukimas ir išrinkta Lietuvių Tautos Tarybos Seimui 
sušaukti komisija. Į tą komisiją pateko V. Bielskis, F. Bortke- 
vičienė, M. Yčas, M. Januškevičius, V. Požėla, kun. J. Tumas, 
R. Skipitis ir St. Šilingas. 

Atlikus prirengiamuosius seimui šaukti darbus, prasidėjo 
rinkimai. Kiekviena partija norėjo kuo daugiausia savo atsto- 
vų į seimą išrinkti, todėl įvairių partijų buvo smarkiai agi- 
tuojama. Į agitacinį darbą buvo įtrauktas ir kun, J. Tumas. 
Rinkimų agitacijos reikalais jis buvo nuvažiavęs į Rygą. Čia 
jam sekės, nes buvo rygiečių gerbiamas ir popularus žmogus, 
Be to, atsiminkime, kad jis šaunus kalbėtojas, kurio gyvas žodis 

ypatingai veikia minią. Todėl čia jis daug laimėjo: „Tautos Pa- 
žangos" partija Rygoje gavo šešius savo atstovus.!74) 

Antras kun. J. Tumo didelis žygis dėl Petrapilio lietuvių 
seimo buvo Mohileve. Į Mohilevą jis vyko ne kaip partinis 
agitatorius, bet greičiau kaip seimo rinkimų komisijos diplo- 
matas. Mohileve jis turėjo perkalbėti kun, Kraujalį, kad kata- 
likai nebešauktų savo atskiro katalikiško seimo, Mat, kata- 
likai, matydami, kad jiems bus sunku susikalbėti ir veikti su 
kairiaisiais, sumanė šaukti katalikišką seimą. Tokiu būdu ma- 
žiausiai būtų buvę du seimai: katalikinis — dešinysis ir social- 
listinis — kairysis, 

Aiškus dalykas, kad toks griežtas lietuvių susiskaldymas 
tokią svarbią visai tautai valandą būtų buvęs labai žalingas. 
Viena, jis būtų įnešęs dar didesnės nesantarvės į lietuvių visuo- 
meninį, taip sakant, vidaus gyvenimą; antra, jis blogai būtų 
reprezentavęs lietuvių vardą svetimtaučių akyse. Ar šiaip ar 
taip, tas susiskaldymas būtų aiškiai parodęs, kad lietuviams 
dar toli ligi nepriklausomybės, kad lietuviai neturi vienos aiš- 
kios visą tautą vienijamos idėjos, bet vaduojasi pašalinėmis 
inspiracijomis — kairieji visos Rusijos demokratiniais princi- 
pais, o dešinieji — Rymo direktyvomis, Kun, J. Tumui teko daug 
padirbėti, kol perkalbėjo kun. Kraujalį Pagaliau kun. Krau- 
jalis sutiko nebešaukti katalikiško seimo, o prisidėti prie ben- 
drojo. Tai buvo didelis kun. J. Tumo Petrapilio Lietuvių Sei- 
mui nuopelnas, o kun, Kraujalio patriotiškumas. 

Pats seimas ėjo nesklandžiai ir sunkiai, nes partiniu atžvil- 
giu jis buvo gana įvairus!) Del to įvairumo ir griežto 
nuomonių skirtumo buvo sunku susikalbėti. Daugiausia ginčų 
ir kalbų sukėlė Lietuvos ateities klausimas. Šiuo klausimu kal- 
bėjo apie trisdešimt kalbėtojų ir kalbos truko tris dienas — 
gegužės 31 d., birželio 1 ir 2 d. Pats seimas pasidalijo į dvi 
dalis. Dešinieji — (pažanga, krikšč. dem. etc.) įrodinėjo, kad 
seimas turi reikalauti Lietuvos nepriklausomybės, o kairieji 
(soc. liaud., soc. dem., Santara) — apsisprendimo teisės, t. y., 
teisės Lietuvai laisvai išspręsti visus savo likimo klausimus 
Steigiamajame Seime.!““) Su tokiu kairiųjų nusistatymu deši- 
nieji jokiu būdu nenorėjo sutikti, 

Pirmas dėl Lietuvos ateities pradėjo kalbėti kun, J. Tumas. 
Jis buvo išrinktas į seimo spaudos komisiją, kuri turėjo inior- 
muoti laikraštininkus apie seimo eigą ir jo pasiektus rezul- 
tatus, Tačiau seimas ėjo nedarniai ir nieko dar nebuvo pa- 
daręs, kuo būtų galima pasidžiaugti su laikraśtininkais, Kun. 
J. Tumas nurodęs, kad seimas, keturias dienas prasivaidijęs, dar 
nieko rimto ir konkretaus nenutarė, kreipės į seimo narius 
šaukdamas: 

— Vyručiai, bent dabar nurimkime! Dabar įtempkime 
visas savo pajėgas, ir ko šalčiausiai išdėstykime kits kitam 
visus mūsų arsenale esančius išrodymus už ar prieš nepriklau- 
somybę, už ar prieš tiktai jos apsisprendimo teisę...!77) 

Kiek toliau jis savo kalboje pareiškė, kad jis ir jo vien- 
minčiai „Tautos Pažangos" partijos nariai esą šventai įsitikinę, 
„jog kaip tik dabar atėjo metas visiems ir visur pasisakyti, jog 
visų mūsų Rusijos Lietuvių valia ir noras, kad Lietuva būtų 
nepriklausoma, suverenć, o ne kitų vergė''.178) 

Kun, J. Tumo nuomone, nepriklausomybės, o ne apsispren- 
dimo teisės turime reikalauti todėl, kad pirmoji sąvoka yra 
daug aiškesnė; tad ji turi tapti mūsų politiniu šūkiu. Todėl jis 
ir esąs pasiryžęs kalbėti apie Nepriklausomą Lietuvą, kaip šū- 
ki, „kad visi tai išgirstų ir įsidėmėtų; visų pirma, mes patys, 
plačiosios mūsų minios, idant rengtųsi pačios išreikšti savo 
valią; daugiau mūsų netekusi Rusų demokratija, mus užgrobusi 
Vokia ir, pagaliau, Europa, idant tai turėtų omenyje, ruošda- 
mosi į taikos konferenciją“ .179) 

Nepriklausomybės turime reikalauti todėl, kad pati nepri- 
klausomybės idėja nuo amžių glūdi lietuviuose, Patsai lietu- 
vis, — anot kun, J. Tumo, — tai gyva nepriklausomybė. Se- 
novėje lietuviai narsiai gynė savo nepriklausomybę, o jos ne- 
tekę išsaugojo gyvą nepriklausomybės instinktą. Trūko tik 
gerų nepriklausomybės formuluotojų bei ideologų. Dabar jų 
nebestinga. Tik reikia kuo plačiausiai miniose paskleisti ne- 
priklausomybės šūkį. Bijoti nesą ko nė visos Rusų demokrati- 
jos. Jei mes patys nereikalausime nepriklausomybės, kiti savo 
noru mūsų nepriklausomų nepadarys.!9?) Be to, lietuviams ne- 
priklausomybės reikalauti liepia ir tarptautinė situacija. 


230 


— Pagaliau visi mes matome, — sako baigdamas savo kalbą 
kun. J. Tumas, — jog Lietuvos klausimas per karo aplinkybes 
tapo tarptautinis klausimas. Nei rusai, nei vokiečiai vieni 
patys jo neišriš: riš jį bendrai visų kariaujančiųjų valstybių kon- 
ferencija. Ir kaip gi jį riš? Jei turės mus tik žalią valstybės 
medžiagą, tai primes mus bet kuriai kitai valstybei priedo. Jei 
turės valstybėje jau apsisprendusią tautą, su visiškai aiškiai for- 
muluotais idealais, tai skaitysis su ja, kaipo su tokia. Tad nepri- 
klausomos Lietuvos reikalavimas laiku turi pasiekti ausis visų 
Europos valstybių. Mes neatsakome už tai, ar bus kas iš to 
ar ne, tuojau, ant tų pėdų; mes tik atsakome už tai, ar pada- 
rėme ant tų pėdų tuos žingsnius, kurių iš mūsų reikalauja nau- 
jai susikrovusios aplinkybės ir sąlygos. O jos visais žvilgsniais, 
kaip matėme, reikalauja, kad Rusijos Lietuvių seimas apreikštų 
pasauliui — Nepriklausomos Lietuvos reikalavimą.!*!) 

Pažangiečiams ir dešiniosioms lietuvių partijoms Lietuvos 
nepriklausomybės reikalavimas buvo aiškus, kaip diena. O 
kairiesiems jis buvo miglotas. Jie manė, kad, reikalaudami 
nepriklausomos Lietuvos, nusidėsią visos Rusijos socialistiškiems 
demokratiniams principams, kad jie eisią prieš visos Rusijos 
demokratus. Po ilgų ginčų buvo patiektos 7 rezoliucijos. Toms 
rezoliucijoms suderinti buvo sudaryta komisija. Vienos ben- 
dros rezoliucijos komisijai sudaryti nepavyko. Liko dar trys: 
1) Socialistų, 2) Santaros ir 3) Pažangos bei dešiniųjų. Balsuo- 
jant laimėjo ši dešiniojo sparno rezoliucija: 

„Rusijos Lietuvių seimas, sukviestas Petrapilyje 
1917 m. gegužės m, 27 d., posėdžiuose nuo gegužės m, 
31 d. iki birželio 3 d. svarstė Lietuvos politikos padė- 
jimą ir žengdamas prie nepriklausomos demokratinės 
Lietuvos respublikos, kurioje turi būti pripažinta 
visiems be tautos ir lyties skirtumo lygios pamatinės 
piliečio teisės ir visiška tikėjimo laisvė, ir atsižvelg- 
damas į tai: 

1) Kad prieš karą viena etnografinės Lietuvos 
dalis buvo Rusijos, o kita Vokietijos valdžioje; 

2) Kad Rusijos Lietuva per šį karą veik visa už- 
imta vokiečių kariuomenės; 

3) Kad jos klausimas todėl tapo tarptautinis ir 
bus rišamas Taikos Kongrese; 

4) Kad dėl užimtųjų per karą svetimos valsty- 
bės žemių yra nustatytas Rusijos darbininkų bei Ka- 
reivių Atstovų Tarybos ir Laikinosios vyriausybės pri- 
pažintas ir visiems apskelbtas taikos principas — 
taika be aneksijų ir kontribucijų, leidžiant pačioms 
tautoms spręst, ko jos nori; 

5) Kad išskirstytoms tarp kelių valstybių tautoms 
pripažinta Europos ir Amerikos demokratijų teisė su- 
daryti vieną politinį kūną; 

6) Kad Lietuva iki XVIII šimtmečio pabaigos tu- 
rėjo savo atskirą politikos gyvenimą; 

7) Kad esant šioms aplinkybėms metas lietuviams 
įvykinti senus politinės laisvės troškimus ir, remian- 
tis apsisprendimo teise, aiškiai visam pasauliui pa- 
sakyti, kaip jie savo likimą išsprendžia, nutarė: 

1) Visa etnografinė Lietuva privalo tapti nepri- 
klausoma valstybė, nuolat neutrali; 

2) Jos neutralumas privalo būti garantuotas Tai- 
kos Kongrese; 

3) Taikos Kongrese turi būti Lietuvos atstovai; 

4) Lietuvos valdymo būdą ir vidaus tvarką turi 
nustatyti sukviestas visuotiniu, lygiu, tiesiu ir slaptu 
balsavimu Steigiamasis Lietuvos Susirinkimas, 


Už šią rezoliuciją balsavo „Tautos Pažanga", katalikų par- 
tija, krikščionys demokratai ir bepartyvių grupė — iš viso 140 
atstovų. Prieš balsavo socialistai liaudininkai, socialdemokra- 
tai ir Santara, Iš viso 128 atstovai. Bendra socialistų ir san- 


tariečių rezoliucija tegavo tik 132 balsus, 

Priimtoji rezoliucija kairiesiems labai nepatiko. Tuojau 
buvo padaryta posėdžio pertrauka, per kurią kairieji apsvarstė 
atsiradusį jiems nepalankų padėjimą. Jie, labiau tikėdami ga- 
lingąja visos Rusijos demokratija, negu svajojamąja Lietuvos 
nepriklausomybe, nutarė sudaryti atskirą seimo posėdį. Mat, 
jie bijojo, kaip jau minėjome, nusidėti bendrosios Rusų demo- 

kratijos principams ir taktikai. Vos tik prasidėjus bendrajam 
seimo posėdžiui, P, Balys socialistų liaudininkų frakcijos vardu 
šiaip pranešė: 

— Rusuose dabar demokratija viešpatauja, jos stiprybė au- 
ga. Lietuvių demokratijos balsas taip pat turi garsiausiai skam- 
beti, Ką nors nutardami, turime žiūrėti, kiek tie nutarimai atitin- 
ka darbo žmonių reikalus, Priimtoji rezoliucija žalinga jiems, De- 
mokratijos kelias vienas, o priimtoji rezoliucija nori mus nuo 
rusų ir kitų draugų atskirti. Kitų šalių demokratijos negali pri- 
imtojo obalsio remti. Priimdami tokias rezoliucijas, jūs pabrė- 
žiate, iš kur tikitės Lietuvai laisvės gauti—iš buržuazijos. Mes 
žinome, kad iš jos nieko negausime, Be to, seimas, nežinodamas 
visų tų sąlygų, kuriomis dabar pasilikusiems Lietuvoje tenka 
gyventi, nežinodamas tos konjunktūros, kuri bus taiką darant, ne- 
gali, neturi teisės jau dabar pažymėti Lietuvos valdymo formos. 

— Nenorėdami, kad dešiniųjų rezoliucijos mūsų balsais būtų 
dengiamos, mes, socialistai liaudininkai, atsisakome toliau da- 
lyvauti įvairiose komisijose, prezidiume ir išeiname iš šio kam- 
bario. Išėję darysime tokius žingsnius, kokius mums demokra- 
tams, pridera daryti,152) 

Maždaug tą pat pasakė C. Petraškevičius soc, dem, ir P. 
Leonas Santaros frakcijos vardu. Po tų pareiškimų soc. liaud., 
soc. dem. ir santariečiai išėjo iš prezidiumo ir visi bendrai iš 
salės marseljietę giedodami. Prezidiume liko vienas prof. A. 
Voldemaras. Šis 1917 m. birželio m. 3 d. įvykis likusiems buvo 
skaudus. Kun, J. Tumui, senajam tautos nepriklausomybės ko- 
votojų, jos laisvės kankiniui, šis įvykis buvo tiesiog nebepakelia- 
mas, Jis susijaudinęs eina į tribūną ir, vos galėdamas ištarti žodį, 
pradeda kalbėti: 


— Gal 25 m., gal 30..., o gal ir 35 metai baigia 
eiti, kai aš aiškiai susidėjau su P. Matulioniu ir a, a. 
A. Markeliu (paskui taip pat girininku) į susipratu- 
sių Lietuvių gurguolę. Per visą tą laiką aš buvau gy- 
vas — Lietuvių reikalais. Nebuvo dienos, nė vaian- 
dos, kad aš juos būč užmiršęs. Jei ne dirbau, tai 
bent sielojaus ir šnekėjau, riedamasis dėl menko dau- 
gio su priešininkais, 

Nebuvo nė metų, kad nebūč prityręs šiokių ar to- 
kių persekiojimų. Kur buvus, kur nebuvus, Rusų val- 
džia traukė tieson. Daug man yra dokumentų tam pa- 
tvirtinti. Tik juo žiauriau ta valdžia slėgė, juo didėjo 
atsispyrimo pajėga, protestavimas ir nepasitenkinimo 
kėlimas kituose, Imkite „Tėvynės Sargą“, ten rasite 
ištisais metais nepaliaujančią priešginystę dėl opiau- 
sių anais laikais — mokyklų dalykų. Išsižadėta pa- 
prastos autoriaus savymylybės bent savo parašą pa- 
dėti (žinoma, po tokiuo dalyku, kurs turi kūrybos 
žymę), bet tik versti akmenį po akmenėlio iš valdžios 
pamato. Valdžios persekiojimai, lyg dantų gėlimas, 
tik padėdavo siusti ir pykti; tik tvirtino tuos siekinius, 
kurie tau buvo brangūs, išnešioti, o kurių ji nepripa- 
žino. Visai neskauda, kai priešininkai tavo kūną nai- 
kina, sielos nepasiekdami, 

Skaudžiau, kai savoji, dvasinė valdžia persekiojo, 
aikštėn išsimušti neleido, po tolimiausius ir menkiau- 
sius užkampius svetimojo Kuršo ir giliosios Žemaičių 
šalies stumdė ir ten ištisus 14 metų laikė, kol nesu- 
sendino ir nepražildino. Ko man nebuvo prikišama, 
pradedant nuo silpnumo tikėjimo, ligi kruvinosios 
anarchijos! Ir tiems dalykams daug man yra doku- 
mentų patvirtinti Buvo pasiekiama ir siela. Vieno 
niekada man neprimetė, tai nemoralumo, ir tai di- 
džiausias dabar mano senatvės džiaugsmas. Skau- 
dėjo tai neapsakomai, tačiau ir tai negalėjo palaužti, 
Vistik galėjai žmogus ir tai valdžiai bent pasyviai 
priešintis ir ramintis, jog jos atstovai — senosios ga- 
dynės liekanos, kitokio auklėjimo žmonės, kuriems 
natūralia eilia šalin pasitraukus, ateitis liks mums, 
jaunesniems amžium ir atgijusiems dvasia Lietuviams, 

Gi ir pergyvenome vieną ir kitą valdžią. Pasau- 
linė kapituliavo, spaudą mums sugrąžino; dvasinė 
— atsimainė, mūsų eilės žmonių tapo. Bereikia tik 
dirbti ir sparčiai sparčiai pirmyn demokratybės ir kul- 
tūros keliu žengti. Čia, štai, ir ištinka nelauktas smū- 


gis jau iš pačių saviškių, eilinių tautos darbininkų: 
socialistai, patraukdami kairįjį centro sparną, „santa- 
rą", perskelia tiek metų lauktą, tiek vilčių žadėtą 
antrą didelį Lietuvių Seimą, nebaigusį savo darbo... 
To smūgio man jau perdaug; aś jo pakelti netesiu... 

Prieš mane du piliečiu liaudininku, rinkėjų įsaky- 
mu balsavusiu už Lietuvos Nepriklausomybę, išėjo 
iš Seimo tik dėl to, kad jų partijos draugai išėjo, Kiti 
pataria Seimą tęsti, turint savo pusėje visas juridines 
ir moralines teises, kvorumą ir prezidiumo pirminin- 
ką, kuriam kiti prezidiumo nariai, dar prieš išeidami, 
užleido pirmininkauti. Padėk, Dieve, jums, Draugai- 
politikai, toliau Seimo darbą dirbti. Aš juo visa šir- 
džia džiaugsiuos iš tolo. Tik padėti jums tame dar- 
be — nebegaliu. Ir aš išeinu iš Seimo. Tik tas skirtu- 
mas, kad ir į anuos nenueisiu. Aš greičiau kairysis, 
ne vidurinis; gal į socialistus linkęs, gal į komunistus; 
ar aš žinau? Aš to neanalizavau. Tačiau aš negaliu 
būti tųjų tarpe, kurie drįsta tokį didelį tautos darbą 
ardyti, vien dėlto, kad tasai darbas ne jų vaga, kol 
kas, eina, Aš nebegaliu būti ir su jumis, nes nepaga- 
liu iškęsti, kad demokratija man, taip pat kilimu ir 
nuomonėmis demokratui, teisingai ar neteisingai, vis- 
tiek, prikaišiotų nedemokratingumą, ne liaudies nau- 
dai kreipiamą darbą. Mane tai užmuša. Aš pasi- 
ieškosiu kitokio darbo, kur aš būsiu laisvas, pats 
sau teatsakysiu, Kai kas pasako, man pasiseką dai- 
liosios literatūros darbas. Ir aš sugrįšiu į tą darbą, 
pasitraukęs iš kelio tiems, kurie monopolizavo sau 
demokratinį darbą ir yra pasiryžę vieni patys jį nu- 
dirbti. Tegu ir jiems Dievas padeda, nors Jo daž- 
nai nepripažįsta, 

Tik ir jausdamasis doros priverstas tą žingsnį 
padaryti, aš ko smarkiausiai protestuoju prieš tą prie- 
vartą ir ko balsiausiai šaukiu: 

Draugai, Seimo veikėjai politikai! Tai niekai, 
kad trys frakcijos Seimą apleido! Pervėlai tai pa- 

darė! Reikėjo prieš balsavimą. Kai gi kantriai da- 
lyvavo visame ištisame rezoliucijų balsavime, kad ir 
pralaimėję, sankcionavo laimėjusią dauguma balsų 

- bloko rezoliuciją! Ir jūs jos laikykitės! Vežkitės na- 
mo, kaip didžiausią savo brangenybę ir pasididžiavi- 
mą, jog „Lietuviai“, svetur suvargę, pajėgė padaryti 
tokį aktą, kurio tikėtis negalėjo visa eilė drąsiausių- 
jų ir pažangiausiųjų mūsų veikėjų — Lietuva privalo 
tapti nepriklausoma valstybė! 

Kokios vertybės ta rezoliucija, teapspręs biisi- 
mieji. Aš gi tepasakysiu, kad kitos tokios nė nebus, 
Labai galimas daiktas, kad neilgai trukus, visos, jau 
nuo karo laisvos Lietuvos atstovai savo seime Vilniu- 
je nuspręs tą patį. Vis dėlto tai nebus ta pat; nebus 
tikrai mūsų, tikrai Lietuvių, tikrai laisvas žodis, Lie- 
tuviai, neabejoju, dar tars tą žodį. Tik... kad to bus 
pareikalavusi Rusų demokratija; tik... kad tai bus 
patarusi Europos demokratija; tik... kad Vokia bus 
privertus tapti jos buforu ir už tą šventą laisvės žodį 
nuolat atstačius turėti vieną šoną iš vienų kaimynų 
smūgiams, antrą — iš kitų kaimynų smūgiams. Da- 
bar tik tarėme tikrai laisvą žodį, nes jį visi mums gina 
tarti ir mes patys neturime egoistinių sumetimų! Šios 
laimėjimo valandos aš, kol gyvas būsiu, neužmiršiu! 
Ji seks mane, it muzika, į senatvės dimisiją, ir testa- 
mente paliksiu tą vienatinį per visą amžių laimėtą 
bragenybę! 

Valio Nepriklausoma Lietuva! 

Atkartokite tą garsą po visus kampus šimtais 
balsų, o tie šimtai vel! Ir vis dėlto sudiev, Piliečiai 
Veikėjai: aš — nebe politikas.!83) 

Ši kun. J. Tumas kalba buvo labai nuoširdi. Čia viskas plau- 
kė iš širdies, iš tos širdies, kuri nujautė tautos laisvę greit pa- 
tekesiant. Šioji kalba tai seno Lietuvos veikėjo jautri išpažin- 
tis. Taip žmonės kalba tik giliai kurio skausmo paliesti. Skau- 
džiai buvo paliestas ir kun, J, Tumas. Jis net pasižada daugiau 
nebebūti politikas, kad nebematytų, kaip kartais esti laidoja- 

mos gražiausios žmogaus svajonės, idėjos. Lietuvos nepriklau- 
somybė ir buvo viena gražiausių J. Tumo svajonių. Spaudos 
draudimo metu dar beveik niekas iš lietuvių veikėjų netikėjo, 
kad ji greitai įvyks. Tačiau spaudos laisvę iškovojus ir lietuvių 
tautiniam atgimimui smarkiau pradėjus žengti priekyn, ji tapo 
realia idėja, kurios įkūnijimui buvo dirbama. 


V 


Nors kun. J. Tumas ir prižadėjo nebebūti politikas, tačiau 
tą pažadą ištesėti buvo sunku, Gal jis ir atšalo nuo politinio 
veikimo, bet ėjo ir dirbo ten, kur tautos reikalai šaukė, Jis dar 
buvo perdaug judrus, perdaug temperamentingas, kad galėtų 
nusėdėti nešokęs ten, kur gyvenimas verda, kur tautos likimas 
svarstomas, Rusijoje kun, J. Tumo visur buvo pilna. Vykdo- 
mosios Rusijos Lietuvių Seimo Komisijos pasiųstas kun. J. Tumas 
rugpiūčio mėn. 15 d, dalyvavo Ukrainos Centralinės Rados (ta- 
rybos) šaukiamoje autonomistų federalistų taryboje Kieve. Į 
šią tarybą buvo kviečiamos visos tos Rusijos tautos, kurios siekė 
laisvo valdymosi, autonomijos ir manė, kad federacinė respu- 
blika yra tinkamiausias Rusijos valstybės sudarymo būdas.!84) 

Kun, J. Tumas važiuodamas į tą tarybą, pasiėmė nuorašus 
dokumentų, rodančių lietuvių pastangas įsigyti nepriklausomybę. 
Jis pasiėmė po keletą nuorašų: 1. Didžiojo Vilniaus Seimo rezo- 
liucijų, 2. Lietuvių tautos nusprendimo kovo 13 dieną, 3. Jos pra- 
nešimo gegužės 2 d. Laikinajai Vyriausybei kun. G. Lvovo vardu 
apie įsteigtąjį Lietuvos Valdomąjį komitetą, 4. Pataisos paskalų, 
esą lietuviai bendrai veikia Stockholme su lenkais, 5, Deklara- 
cijos L. Vyr. apie lietuvių apsisprendimą savajame Steigiama- 
jame Susirinkime, 6. Rusijos Lietuvių Seimo priimtųjų rezoliucijų 
ir 7. Skyrium trijų jo frakcijų rezoliucijų. Šie dokumentų nuora- 
šai turėjo įrodyti, kas jau lietuvių padaryta, siekiant savo tautos 
nepriklausomybės,!85) 

Išvažiavo kun, J. Tumas į Kievą ne tiesiu keliu per Vitebską 
ir Mohilevą, bet per Maskvą, Tulą, Kurską, Orlą. Todėl kelionė 

pailgėjo visą parą. Teko važiuoti dvi dienas ir tris naktis, Ke- 
lionė buvo varginga, nes traukiniai buvo sausakimšai prigrūsti 
keleivių. Pakelėse visur daug kareivių. 

Nuvažiavęs tą pačią dieną nuvyko į Ukrainos Centralinę 
Radą, kuri buvo puikiuose buvusio karalaičio Aleksiejaus muzie- 
jaus rūmuose. Savo kelione kun, J. Tumas nusivylė, nes pasi- 
rodė Tarybos suvažiavimas atidėtas rugsėjo men. 8 d, Kad tuš- 
čiomis namo negrįžtų, jis drauge su kitų tautų atstovais paprašė 
padaryti keletą bendrų informacinio pobūdžio posėdžių, kuriuose 
vieni kitus galėtų plačiau painformuoti apie nuveiktus ir veikia- 
mus darbus. Tuose posėdžiuose kun, J. Tumas susirinkusius pla- 
čiai painformavo apie Lietuvą ir charakterizavo atsiveżtuosius 
dokumentus.!86) 

Rugsėjo mėn, 8—16 d. Rusijos Tautų Kongrese Kieve daly- 
vavo daugiau įvairių Lietuvos partijų atstovų. Jų tarpe buvo ir 
kun. J, Tumas. Tame kongrese buvo vienu balsu nutarta: 

„Atkreipti Laikinosios Valdžios dėmesį į būtiną reikalą iš- 
leisti tam tikrą aktą, kuriame būtų pripažįstama lietuviams teisė 
susidaryti suverėninę Lietuvos valstybę iš Rusijos ir Prūsų Lie- 
tuvos žemių ir iš Suvalkų gubernijos lietuviškosios dalies, pri- 
silaikant apsisprendimo principo“ .1š7) 

Lietuvos nepriklausomybės idėja buvo skelbiama toliau, 
Netrukus po sugrįžimo iš Kievo, kun, J. Tumas rugsėjo mėn, 30 
dieną dalyvavo lietuvių posėdyje, kuriame buvo nutarta daly- 
vauti antroje Stockholmo konferencijoje. Į tą konferenciją kun, 
J. Tumas išvažiavo drauge su St. Śilingu ir Dr. Alekna, Rusų 
vyriausybė tam nesipriešino ir spalių mėn, 10 d. jie buvo Stock- 
holme. Iš čia nuvyko į Kopenhagą, o iš Kopenhagos vėl atgal į 
Stockholmą, kur spalių mėn. 18 — 20 dieną buvo viso pasaulio 
lietuvių antroji konferencija, 

Antroji Lietuvių konferencija Stockholme, išklausiusi prane- 
šimo apie Didžiosios Lietuvos dalykus ir apie 1917 m., rugsėjo 
18—22 d. įvykusią Vilniuje Lietuvių Konferenciją, kurioje daly- 
vavo 220 atstovų, rinktų Vilniaus, Suvalkų, Kauno gubernijose ir 
šiaurėje Gardino gub.., susipažino su Rusijoje ir Amerikoje gyve- 
nančių lietuvių žygiais dėl Lietuvos laisvės ir visi konferencijoje 
dalyvaują atstovai vienu balsu nusprendė: 

1. Pasiremdami redoliucija, vienu balsu sudary- 
ta minėtoje Lietuvių Konierencijoj Vilniuje (rugsėjo 
18 — 22 d. 1917 m.), visa širdimi pritariame ir vi- 
somis jėgomis remiame, kad: 

„Liuosam Lietuvos plėtojimosi reikalinga yra su- 
daryti iš jos nepriklausoma, demokratiškai sutvar- 
kyta valstybė etnografinėmis ribomis, su būtinai rei- 
kalingomis ekonominiam gyvenimui korektyvomis. 
Lietuvos tautinėms mažumoms turi būti patikrintos 
tinkamos jų kultūros reikalams sąlygos. Galutinai 
nustatyti nepriklausomos Lietuvos pagrindams ir jos 
santykiams su kaimyninėmis valstybėmis turi būti su- 
šauktas steigiamas Lietuvos Seimas Vilniuje, demo- 
kratiniu būdu visų jos gyventojų išrinktas“. 

2. Pranešame pasaulio valstybėms, kad ir isto- 
rinė Lietuvos praeitis ir demokratinis pasaulio vys- 
tymasis teikia Lietuvių Tautai neatimamą teisę suda- 
ryti iš naujo suverenę Lietuvos valstybę. 

3, Pasiremdami tuo, kad a) minėtoji Lietuvių 
Konferencija Vilniuje (rugs, 18 — 22 d. 1917 m.) pa- 
reikalavo Lietuvos nepriklausomybės; b) kad dar 
anksčiau Rusijoje tebegyvenančių Lietuvių seimas, 
geg. 27 d. birž. 3 d. 1917 m, Petrograde buvęs, ku- 
riame dalyvavo 320 atstovų, rinktų visuotinu, lygiu, 
slaptu ir tiesiu balsavimu, tokios pat nepriklausomy- 
bės Lietuvai reikalavo; c) kad ir didžiuma Lietuvių, 
Jungtinėse Šiaurės Amerikos Valstybėse gyvenan- 
čių, per savo seimus ir memorandumais Lietuvos ne- 
priklausomybės reikalavo; d) kad kariaujančios vals- 
tybės skelbia tautų paliuosavimo principą, — pareiš- 
kiam pasaulio valstybėms šitą Lietuvos Tautos su- 
tartinai reiškiamą valią, jog jau metas atnaujinti Lie- 
tuvos valstybė ir primename kariaujančioms valsty- 
bėms, jog jau metas proklamuoti Lietuvos nepriklau- 
somybė, 

4, Pareiškiame pasaulio valstybėms, jog galuti- 
nai nepriklausomos Lietuvos valstybės sankcija ir jos 

įvesdinimas į pasaulio valstybių tarpą  suverenėmis 
tarptautinėmis teisėmis tepriklauso Tarptautiniam 
Taikos Kongresui, kuriame turi dalyvauti ir Lietuvių 
Tautos atstovai. 

5, Remiame Lietuvos Tarybą, minėtos Konfe- 
rencijos Vilniuje rugs. 18—22 d. 1917 m. išrinktą, kiek 
jinai reikš ir vykins sutartinai Lietuvių tautos reiš- 
kiamą valią — atnaujinti Lietuvos valstybę — ir jinai 
budriai sergės nepriklausomos Lietuvos idėją ir gins 
ją nuo kaimyninių valstybių ir tautų pasikėsinimo 188) 


Konferencijos nutarimai kun, J. Tumą džiugino. 

— „Buvo džiaugsmo, — rašo jis, — o vilčių ką ir besakyti. 
Iš anapus Baltijos kilo jos šviesiais rūkais. Jas skaistino mūsų 
pačių jausmai ir troškimai. Jos viliojo artyn į save, kaip gra- 
žios vandenų laumės, kad ir žadėdamos paskandinti.!8?) 


Vi 


Tų gražių vilčių żadinamas kun. J. Tumas nutarė nebegrįžti 
atgal į Rusiją, o Centro Komiteto siunčiamas pasiryžo kaip nors 
prasimušti į Lietuvą, į Vilnių ir ten dirbti pasilikusioje antroje 
Centro Komiteto daly. Taip labai jis norėjo grįžti į tėvynę, jog 
ir savo daiktus bei brangią biblioteką paliko Rusijoje. Jei bus ga- 
lima, prašė J. Linartą daiktus ir knygas jam atsiųsti į Lietuvą, 
o jei ne — tegu lieka sau. Dabar vieno jis troško — gauti kaip 
galint greičiau dokumentus, leidžiančius grįžti į Lietuvą. 

— Branginau, — rašo kun. J. Tumas, — kaip šykštuolis nu- 
dilusį skatiką, kiekvieną minutę, kad tik greičiau popieriai su- 
vaikščiotų. Širdis išsiplėtė kartu visų džiaugsmų priimti, net 
sprogti, bet tik namie nurimus, lūpas nušvitus. Sunku buvo nu- 
sėdėti vietoje. Bėgi didžiamiesčio gatvėmis, ir tau rodos, bėgi 
arčiau Tėvynės, jos Tarybos, jos darbų. Tačiau... iš gatvių su- 
grįžti į viešbutį; iš pašto tuščiomis rankomis, be leidimo parva- 
žiuoti, 

— Prasidėjo laukimas. Septyni toki ilgi mėnesiai, kaip tik 
teesti ilgu laukiant nesulaukiant, mylint nemylimam, veržiantis 
pirmyn ir negalint pajudėti iš vietos. Susigraužimas, nervai, 
nostalgija. Knita rietis su gerbiamiausiais laisvos nelaisvės drau- 
gais, teršti drumsti pats šaltinis pirmykščių savo džiaugsmų ir 
vilčių. Kuo vieniems pasidžiaugi, prieš tą patį kitiems protes- 
tuoji. Ir nebėra žinios, kaip čia beišlaikius jausmų pusiausvyrą. 
Pusė metų maklinėjimo po Rusiją nežiūrint jokių karo meto va- 
žiuotės nepatogumų, bet tik gavus vilčių ir džiaugsmo ir vėl pusė 
metų po truputį dilimo ir nykimo viso to, ko buvo prisirinkta par- 
sivežti Tėvynėn...190) 

Blogos nuotaikos slėgiamas, kaip žiedas paunksnyje vysda- 
mas, kun. J. Tumas savo sielai aigajaus ieško atsiminimuose. Jo 
mintys, it paukščiai pavasarį, skrenda į širdžiai ir kūnui mei- 
lesnę Lietuvos šalį. Jis kiauras dienas bei naktis užsidaręs ma- 
žame viešbučio kambarėlyje rašo. Jau Petrapilyje jis be visuo- 
meninių bei politinių darbų daug laiko skirdavo literatūrai. Šis 
darbas jam teikdavo poilsio, nuramindavo suerzintus nervus, 
Petrapilyje vasaromis jis gyvendavo ne mieste, bet Sosnaukos 
pušynėlyje, netoli Politechnikos. Pabėgęs nuo įkyraus miesto 
triukšmo, ramioje gamtoje galėjo lengviau susitelkti kūrybai, 

Senovės romėnai sakydavo, kad inter arma silent musae — 
ginklams žvangant, mūzos tyli. Tame pasakyme daug tiesos: ki- 
lus karui, pradėjus ginklams žvangėti, visos žmonių jėgos ir dė- 
mesys telkiamas karo dalykams, bet ne kūrybai, Vieni žygiuoja 
į frontą kariauti, kiti sužeistuosius slaugo arba dirba kitokį, su 
karu susijusį darbą. Net ir tie, kurie, rodos, toliausiai nuo karo, 
jį susidomėję seka: karas — jų kasdienė tema. Nors kun. J. Tu- 
mo sielą didžiojo karo audra taip pat skaudžiai palietė, nors 
jis, gal būt, daugiau, negu kuris kitas, sielojosi ir dirbo dėl karo 
nukentėjusiems, tačiau jo kūrybiniam talentui mūsų aukščiau 
minėto romėnų posakio negalima pritaikinti: 1914-1917 karo 
metai — vaisingiausi jo kūrybos metai. Patrankų trenksmas, su- 
žeistųjų vaitojimai, ištremtųjų vargai ir ašaros davė stiprių jo 
kūrybai impulsų. Kun, J. Tumas — pirmas lietuvių rašytojas, 
kuris savo kūriniams temų tuojau sėmės iš didžiojo karo. „Karo 
Slibinas", „Rimai ir Nerimai', „Antimilitarininkas“ ir „Ponas 

Direktorius" — tai pirmaisiais karo metais parašyti kūrinėliai, 
Tik pirmajame, baltosiomis eilėmis parašytame „Karo Slibine“ 
kun, J. Tumas stengėsi duoti siaubingą didžiojo karo — slibino 
vaizdą, o kitos trys didžiojo karo fone sukurtos novelės visai ki- 
tokios nuotaikos. Šiose kompoziciniu bei stilistiniu atžvilgiu pui- 
kiose novelėse jis vaizduoja ne karo baisumus, ne patį karą, bet 
jo paliestas žmonių sielas, jose karo sužadintą altruizmą, arti- 
mui pasiaukojimą. Karas, pasak kun. J. Tumo, teikia daug ne- 
laimių ir širdies skausmų, bet jis taip pat valo ir dezinfekuoja 
žmonių širdis, 

Didžiojo karo temomis kun. J. Tumas nepasitenkino: jis grį- 
žo prie savo anksčiau pradėtų, „Aukštaičių Vaizdelių" ir maž- 
daug tuo pačiu laiku parašė „Juodžiaus Kelmą“, „Valerą Bruz- 
duli”, „Kvailių ašaras", „Lietuvos Žodį". Iš tų meniškai stiprių 
vaizdų pirmą kartą mūsų literatūroje Lietuvos gamta dvelkte- 
lėjo kažkokia nepaprasta romantiška egzotika. Šiais vaizdais 
kun. J. Tumas tapo pirmaeilis mūsų beletristas, giliai ir mistiš- 
kai jaučiąs Lietuvos gamtos grožį ir intymius su juo žmogaus 
santykius, „Aukštaičių vaizdeliai" kun, J. Tumą įvedė į mūsų li- 
teratūrą, iškėlė jo didelį beletristo talentą, ir tų vaizdelių pa- 
skatintas jis užsimojo parašyti didžiulę „Pragiedrulių“ apysaką. 
„Pragiedruliuose“ vaizduojamas lietuvių tautinio atgimimo pro- 
cesas. Čia bendra kovos dėl tautinės kultūros idėja susietais 
vaizdais keliami tie veiksniai, kurie skatino lietuvį prie tautinės 
emancipacijos. Jau 1916 m. „Vade” ir „Rygos garse” buvo iš- 
spausdintas gerokas tos apysakos gabalas „Naujakuriai“, 

Savo literatūrinius kūrinius kun. J. Tumas ne tik laikraš- 
čiuose spausdino, bet dauguma jų išleido ir atskiromis knygelė- 
mis. 1915 m. Rygoje išspausdino Karo vaizdus, 136 p. ir Scenos 
vaizdus, 116 p. 1916 m. Petrapilyje — Alegorijų vaizdus, 136 p. 
ir Lietuvos „Žodį“, 64 p. Be to, 1917 m. išspausdino šias savo 
verstines vaikams knygeles: Mūsų gyvūnėliai, Vanduo ir oras 
ir Miko nutikimai, 

Literatūriniam darbui sąlygas kun, J. Tumas turėjo paken- 
čiamas, nes materialiai kurį laiką buvo aprūpintas. Mat, spaudos 
draudimo metu, dirbdamas pavojingą darbą, jis buvo apsidraudęs 
Amerikoje bendrovėj „New-York“. Karo metu pasibaigė mokė- 

jimo terminas, ir jis gavo 1000 rub. premijos. Iš tų pinigų dabar 
jis ir gyveno, Šiek tiek turėdavo ir kitokių pajamų. 

Stockholme atitrūkęs nuo visuomeninių darbų, kun. J, Tu- 
mas dar labiau galėjo atsidėti literatūrai, Jis rašo toliau Petrapi- 
lyje pradėtuosius „Pragiedrulius“, Rašo daug, viską tam kartui 
pamiršęs. Dirba po keturiolika ir daugiau valandų per dieną. 

Tuo laiku Stockholme buvo ir daugiau lietuvių: Dr, J. Šliū- 
pas, V. Mykolaitis - Putinas, keletas studenčių. Vakarais jie 
susirinkdavo Lietuvių Centro Komiteto Įgaliotinio Aukštuolio 
bute. Čia kartais būdavo skaitomi referatai, diskutuojami įvairūs 
dalykai; kun, J. Tumas tuose vakaruose skaitydavo savo rašo- 
muosius „Pragiedrulius“. Be abejo, visa tai dar labiau skatin- 
davo kun. J. Tumą kurti. Tačiau toks įtemptas darbas neilgai 
tetverć, Nervai dar labiau pakriko, nostalgija padidėjo, 

1918 m. sausio mėn. buvo sumanyta paskelbti Lietuvą nepri- 
klausoma valstybe, Tos dienos kun, J. Tumas ilgćjosi, Štai jos ir 
sulaukė. Ore didžiausia dargana „Smulkios snaiguolės, verpe- 
tais sukdamosios tarp mūsų, miltais byra iš viršaus, kitos švirkš- 
čia aukštyn iš apačios, lyg kiemas būtų pasidaręs didžiulis ka- 
minas, apačioje būtų kas pasistatęs milžiniškas dumples ir visa 
pajėga stengtųsi sugrąžinti dangui visa tai, ko jis neskundėdamas 
beria".199) Oras toks pilkas, pilkas, jog net tamsu, Rašant reikia 
elektros ar bent kurios kitos dirbtinės šviesos. Nyku žmogui nuo 
tokios šviesos dieną. Jo-siela veržias prie saulės, prie tos saulės, 
kurios spinduliais nušviestoje gamtoje trykšta gyvybė ir džiaugs- 
mas, Veržias kun, J. Tumo siela prie saulės, kuri jam laisvę sim- 
bolina. Laisvė, kuri šiandien Lietuvai turėjo sušvisti, Laisvė, ku- 
rios tiek amžių tauta ilgėjosi, dėl kurios buvo tiek daug vargta, 
sielotasi... 

— Visa ką matau, — rašo jis Dr. Jurgiui Šauliui, genera- 
liam Lietuvos Tarybos sekretoriui, — man šiandie simboliška ir 
reiškia tolimą mano Tėvynę. Pasaulis — šiandie man didelė di- 
dele pile, Valstijos — dideli dideli jos kvartalai. Lietuva — 
mažas mažas viename tų kvartalų kiemelis, apstatytas sveti- 
mais mūrais, prikrėktas visako svetima, Tačiau ji dar turi bent 
kiek laisvo dugno, kur kruta žmonės ir dirba — laisvės šviesą; 
renkasi į tą dalį kiemo paskelbtų senovinę krašto laisvę sugrįžus. 

— Lietuva, vėl nepriklausoma, tai mano Saulė, duosianti 
man gyvybės ir ūpo. Lietuvos širdis ir galva, Vilnius, toli nuo 
manęs. Vis dėlto jo ir mano minčių ir jausmų vilnys nepalieka 
manęs nutolus, riša mano sielos substanciją su jų. 

— Jau aš jaučiu ateinančią mano Saulės, Tėvynės Laisvės, 
šviesą. Ji dar man nepašvietė, nes ir jos spinduliui reikia laiko 
erdvės tolybei perdurti, Bet eina, jau eina... Sveika gi, Śviesy- 
be, kuri ir vilčių srityje tebebūdama, jau laimini sielą, 

— Kam gi man reikia tos laisvės?... Ar aš žinau? Aš tesi- 
jaučiau be jos baigiąs vysti. Tr kam man teirautis? Argi teirau- 
jas Augmuo gerdamas Saulės šviesą? Yra Saulės — jis staman- 
trus, žalias ir tarpus: plačiai žydi, smarkiai kvepia, gausiai dera. 
Nėra Saulės — liūsta, vysta, lėpsta — ir miršta. Sveikas — 
džiugina ir gaivina pasaulio pasaulį; menkas — tetinka po kojų 
pakrėkti ir sumindžioti, 

— Kiti Tautos Laisvės Saulės vietoje žada užsidegti, sako, 
dar skaistesnę Šviesą, Elektros Šviesą; Tautos Nepriklausomy- 
bės vieton padėti — atskirų žmonių laisvelę. Gerai ir tai; tik 
negana. Mano laisvė — man tešvies; elektros kriaušė — tėra 
skaisti mano kambarėlyje. O aš ištroškęs, kad visos atskirų pi- 
liečių švieselės, į vieną susidėjusios, sutvyskėtų tokia skaistybe, 
kad jos pašvaistę išvystų ir kraštas žemės. Man skaistesnis 
Saulės kamuolis, už Elektros kriaušę. Man brangesnė Lietuvos 
laisvė; nelaisvoje Tėvynėje — aš tik bejuostis, o ne — laisvas.!?!) 

Laisvės ilgesys, noras grįžti į tėvynę nuolat Tumą kankino. 
Neteko visiškai sielos pusiausvyros. Nebegalėjo nė rašyti; tik 
šiaip taip dar pajėgdavo atsakyti į laiškus. 

— Vienas tebuvo įmanomas darbas — sako Tumas — skai- 
tyti ir tai po trejetą knygų kartu, viena metant, kitos grie- 
biantis,192) 

Dar, sakos, būtų galėjęs versti iš svetimų kalbų, malkas skal- 
dyti ar kitokį panašų mechanišką darbą dirbti ir tai tik tarpais, 
šokant liūtu, liaujantis muse. 

Taip besikankinant Šveduose, pradėjo pavasaris aušti, Pava- 
sario saulutė negreit įveikė gilią, kad ir ne per šaltą žiemą. 

— Vis dėlto pajudino pavasario nerimą, atitraukė nuo žie- 
mos darbų svajonių ir nebeleido beprilipti prie kurių bent kitų. 

Padėjo asmenin lyg kokią miną; jautei ją ir manei, kol nesprogs, 
netesėsi naujo darbo dirbti. O ji vis nesprogo ir vis labiau nera- 
mino ir net kankino, lyg moteriškę, ateinant gimdymo laikui: 
laukia nabagė nesulaukia, kada gi čia bus džiaugsmo, naujam 
žmogui atsiradus žemėje. Tas nerimas ir ilgesys, — sako Tu- 
mas, — išvijo mane iš švedų žemės.!93) 

1918 m. kovo mėn, 1 dieną persikėlė į Kopenhagen-Skods- 
borgą. Čia tikėjosi greičiau sulauksiąs gražaus pavasario oro. 
Bet pataikė į patį biaurųjį pareinamojo laiko orą. Pradėjo pūsti 
smarkus ir drėgnas rytys. Jis varė iš šaltųjų Skandinavijos pa- 
juiio krantų tirštus debesis. Dažnai kildavo audrų. Be rūpes- 
čių keleiviui tos jūros audros būtų įdomios, bet pasiilgusiam Lie- 
tuvos tremtiniui toje svetimoje padangėje nyku ir jo galvoje Ere- 
zundo (putotosios bangos niaurias mintis kelia, 

— Štorme jauti Europą, jos karą; — galvojo kun, J. Tu- 
mas, sėdėdamas šaltame kambaryje — jauti, kaip tu esi niekai 
šitame ištisų tautų sūkuryje, kaip niekam nėra laiko tavimi 
interesuotis ir rūpintis tavo likimu. Ar tu vietoje nyksi noksi, 
ar pagrįžęs tėvynėn krūvą raštų dovanosi, ką visai tai nu- 
svers bendroje pasaulio iširutėje? 194) 

Ir nuo tokių minčių darėsi dar šalčiau, negu nuo žvarbaus 
vėjo, kuris dūko pajūryje ir, čiulpdamas šilimą, veržėsi pro sie- 
nas į kambarį. Tokiu metu liūdna ir nyku kambaryje sėdėti, Nos- 
talgijos ir kažkokio nepaprasto nerimo vejamas kun, J. Tumas 
iš šalto kambario bėgo į dar šaltesnę gamtą, Kurį laiką grožė- 
josi jos grožybėmis: džiaugėsi kiekvienu keleliu, kiekvienu djur- 
haveno (žvėryno) skroblu. Tačiau, išvaikščiojus visus takelius, 
išmatavus visus storuosius medžius, vėl nebebuvę kas veikti, ir 
siela pradėjus nerimti, kitur veržtis. Tad iš Zelandijos nukilo 
į Julandiją. Čia „salos, jūros; gariniai keltai per jūras, saulė, 
nauji žmonės, naujos vietos, nauji miestai; truputis misijų Julan- 
dijoje įkliuvusiems darbininkams, rodės bent kiek prablaivė“. 
Susipažino su simpatišku daug apie Lietuvą žinančiu ir dar dau- 
giau norinčiu žinoti danų misionierium, Nors ir malonios vietos, 
tačiau jos kun. J. Tumo sielos nepatraukė, Jis dar greičiau, negu 
kitur, apibėgo visą apylinkę, niekur neprikibęs širdimi, kuri 
veržte veržėsi į Lietuvą, į Vilnių, į seną sesutę...195) 

— Ir sugrįžau atgal, — rašo kun. J. Tumas, — nuleidęs gal- 
vą, nulėpusiom rankom. Prigimtis rimo; rimo ir mano siela. Tik 
prigimtyje ėmė dygti gėlelių, darytis medžių pumpurai, o mano 
siela vis tebebuvo užšalusi, bergždžia. Jaučiau, jog laikas kaž 
kam dygti, ir dvasios gyvybės pajėga turi atsigaivelėti, tik ne- 
gali, kol nenukils savo vieton, Lietuvon.196) 

Į Lietuvą kun. J. Tumas grįžti negalėjo dėl savo tautiečių 
intrigų. Kun. K. Olšauskis buvo piktas ant Tumo, kam šis neigė 
jo kandidatūrą į Lietuvos vyskupus. K. Olšauskis įskundė kun. 
J. Tumą vokiečių vyresnybei, kad jis esąs didelis socialistas ir 
sugrįžęs į Lietuvą varysiąs bolševikinę agitaciją. Žinoma, visa tai 
piktas ir didžiai negražus K. Olšauskio prasimanymas. Tačiau 
jo vokiečiams užteko, kad turėtų pagrindo neileisti į tėvynę 
dar vieno energingo veikėjo. Tik Dr. J. Purickio dėka, kun. J. 
Tumui pasisekė gauti leidimą grįžti į Lietuvą. Mat, Dr. J. Pu- 
rickis buvo pažįstamas su keliais Vokietijos valstybės politikais, 
tarp jų ir su Reichskancleriu Dr. Ercbergeriu. Purickiui ir pa- 
vyko sugriauti K. Olšauskio prasimanymus bei šmeižtus ir įti- 
kinti vokiečius, kad kun. J. Tumas ne socialistas ir vokiečiams 
nepavojingas. 

NEPRIKLAUSOMOJE LIETUVOJE 


avęs reikalingus dokumentus, kun, J. 
Tumas iš Danijos per Varnemindę 
išvažiavo į Vokietiją. Jau Danijoje 
visų buvo plačai kalbama, kad vokie- 
čiai neleidžią duonos įvežti. Todėl 
ir kun, J. Tumas su savim maisto ne- 
pasiėmė, Šeimininkė kelionei teįdė- 
jo vos porą plytelių šokolado: kam 
čia daugau dėsi, jei vokiečiai vistiek 
atims? Kadangi kun. J. Tumas vokie- 
čiams buvo įskųstas, kaip pavojingas 
žmogus, tai atvažiavus į Varnemiindę vokiečiai stropiai kratė jo 
veżmenę, Kun. J. Tumas su savim nebuvo pasiėmęs tokių daiktų, 
kuriuos vokiečiai drausty. Jis žinojo, kad vokiečiai jį įtaria ir ne- 
noromis į Lietuvą įsileidžia, todėl pasiėmė tik pačius reikalingiau- 
sius kelionei daiktus. Vokiečiai kratikai ir tuos daiktus smulkiai 
išžiūrinėjo. Skalbinius net prieš saulę išskėsdami žiūrėjo, ar 
kartais ten nėra ko įsiūta, įklijuota. Išverstus, išžiūrėtus, iš- 
čiupinėtus daiktus vokietis pats pamažu gražiai ėmė atgal į vež- 
menę dėlioti. 

— Mes tamstai nemalonumų nedarysim, vėl gražiai visus 
daiktelius sudėsim, bet už tai reiks mokėti, Ar tamsta supranti? 

— Ne! — atsako kun, J. Tumas, 

Vokietis tokiu atsakymu nepasitenkina ir, pamažu daiktus 
dėliodamas, gieda savo pirmykštę giesmelę, o kun, J. Tumas 
jam atsako, kad nesuprantąs. Ši savotiška komedija, ar teisin- 
giau pasakius, pasityčiojimas, truko apie pusantros valandos. 
Suktasis vokietis, tur būt, vylėsi, kad kratomojo kantrybė trūks, 
ir jis kratikui kyštelės keletą ar net ir kelioliką markių. Ta- 
čiau kun. J. Tumas neskubėjo šiuo būdu savo kankintojo pa- 
tenkinti ir dantis sukandęs laukė, kuo visa tai baigsis. Krati- 
kas, nieko nelaimėjęs, kun. J. Tumą paleido. Bet dabar prie jo 
prikibo kiti vokiečiai, kurie žodžiu ėmė kvosti. Mat, vokie- 
čiams labai rūpėjo padėjimas Rusijoje ir grįžtančius apie jį klau- 
sinejo. Tad ėmė ir kun. Juozo Tumo teirautis. Vokiečiai, matyt, 
iš kun. J. Tumo atsakymų norėjo įsitikinti, ar jam patinka bolše- 
vikai, ar jis prijaučia jiems... Tačiau kun. J. Tumas visiškai at- 
sisakė į tokius klausimus atsakinėti, 

— Aš jau keletą mėnesių Rusijoje nebegyvenu ir apie ją 
nieko tamstoms negaliu pasakyti. Teiraukitės tų, — jis sako 
vokiečiams, — kurie geriau už mane apie Rusiją žino, 

Vokiečiai, nieko įtariamo pas kun, J. Tumą neradę ir kito- 
kiu būdu prie jo negalėdami prikibti, leido jam toliau per Vokie- 
tiją važiuoti, 

Kelionė į tėvynę buvo nejauki, Traukiniai, kuriais jam teko 
važiuoti, buvo pustuščiai, keleiviai apsiblausę, karo išvarginti. 
Pro vagono langus visur buvo matyti liūdni karo pėdsakai, Blo- 
giausia, kad stočių bufetai lyg iššluoti — nė krislelio maisto, O 
valgyti jau labai norėjo. Alkanam kelionė nemaloni, 

Atvažiavus į Berlyną, vėl buvo vargo, kol susigaudė savo 
veżmenas. Pavėlavęs į Eitkūnų traukinį, gavo ilgokai laukti 
kito traukinio. Prislėgta nuotaika nebeleido nė Berlyno įdomy- 
bėmis bei grožybėmis džiaugtis. Alkis vertė dairytis, kur čia 
duonos gabalėlį nutvėrus. Beslankiodamas po stotį, pamatė vo- 
kietį, besaugojantį stiklinėje spintelėje šešias sumuśtines (bu- 
terbrodus). Nieko nelaukdamas, tuojau priėjo prie pardavėjo 
ir mandagiai prašo: 

— Bitte, verkaufen Sie mir. (Prašau man parduoti). 

Bet labai nustebo, kai vokietis, užuot sumuštinę kyštelėjęs, 
abejingai burbtelėjo: 

— Haben Sie eine Brotkarte? (Ar tamsta turi duonraštį?). 

— Nein, — atsako kun. J. Tumas, pečius patraukęs ir pir- 
mą sykį apie brotkartę girdėdamas, 

— Dann bekommen Sie nicht (Tad negausit), — numykė vo- 
kietis. 

Tai išgirdęs, kun. J. Tumas nuėjo sau. Ir taip jau antrą ar 
trečią dieną nieko nevalgęs važiavo toliau, Sunkus vokiečių ka- 
ro režimas dar labiau nuotaiką slėgė ir nerimas sielą graužė. 

— O kas gi tai dabar Letuvoje dedasi? Ką ten žmonės vei- 
kia? Gal ir ten jau badas? — štai klausimai, kurie nenoromis 
veržėsi į galvą, slėgė sielą ir žadino norą, kaip galint, greičiau 
nuskristi į Lietuvą, pas savuosius. 

Pagaliau po ilgos ir sunkios kelionės atsidūrė Eitkūnuose, 
prie pat Lietuvos sienos. Norėtų kuo greičiausiai Lietuvą pa- 
siekti, bet negali. Vėl visoki vokiečių formalumai ir trukdymai. 
Reikia ilgai laukti, nervintis. Čia bent tiek buvo gerai, kad ga- 
vo jau be brotkartės vadinamos Belegtes Brot (duonos su. deš- 
ra). Nusipirkęs tuoj pradėjo su didžiausiu apetitu valgyti. Bet 
perbadėjusiam ir valgis nebegardus: trūko seilių ir duona bur- 
noje vėlės, lyg samanos. Keletą dienų nieko burnoje neturėjus, 
juoda duona ir tai kuo praščiausia, sunku valgyti. Nuraminęs 
kiek alkį, jautėsi geriau ir laukė, kada čia Lietuvos pusėje atsi- 
durs. Šioji liūdna per svetimus kraštus kelionė, dar meilesnę 
darė savo tėvynę, kurios jau keletą metų ilgėjosi. O toji taip išsi- 
ilgtoji tėvynė buvo suardyta ir ligi paskučiausių dienų negai- 
lestingai vokiečių griaunama, Vokiečiai geresniuosius daiktus 
vežė į Vokietiją. Lietuva buvo tikrai panaši į apleistus griuvė- 
sius, kuriuose piktos valios žmonės šeimininkauja, šniukštinėja 
bene ką geresnio dar suras savo gobošumui patenkinti, 

Atvykęs į Kauną, sustojo Karmelituose pas kun. Petraus- 
ką. Nebesiteiravo, kas čia naujo, bet pirmiausia jį prašė valgy- 
ti ir labai gardžiai valgė Lietuvos juodą duonelę. Pasistiprinęs 
tą pačią dieną prisistatė vyskupo sekretoriui kan. Kaz. Šauliui. 
Kun. J. Tumas Kaune nenorėjo pasilikti, nenorėjo nė vokiečiai, 
kad jis pasiliktų; todėl pradėjo rūpintis gauti leidimą vykti į 
Vilnių. Su kan. K. Šauliu aplankė vokiečių karo atstovą Zim- 
merlę, gana jauną ir malonų žmogų. Jis, matyt, buvo pažįstamas 

su kan. Šauliu ir atėjusius svečius gražiai priėmė, Kun, J, Tu- 
mui ir aplamai lietuvių veikėjams Zimmerlė nesigailėjo kompli- 
mentų ir gražių linkėjimų. Mielai kun. J. Tumui leido važiuoti 
į Vilnių, ir jis nieko nelaukdamas išvyko. Jį, kaip ir daugelį mū- 
sų veikėjų, viliojo Vilnius, pilnas gražiausių Lietuvos tradici- 
jų. Vilnius kun. J. Tumo ir kitų viltininkų įsitikinimu turi būti 
Lietuvos centras, iš kurio plis Lietuvos kultūra. Iš Vilniaus jis 
tik prievarta buvo ištremtas. Dabar jis vėl visa savo esme ver- 
žėsi į Vilnių, į Gedimino sostinę, iš kurios turės būt vėl kuria- 
ma Lietuvos valstybė, 1918 m. gegužės men. 8 d. kun, J. Tumas 
atsidūrė Gedimino sostinėje. 


II 


Sugriżus kun. J, Tumui i Vilniy, lietuviy politinis veikimas 
buvo użsimezgęs ir juo toliau, juo labiau stiprejo. Jau stipriai 
ir gana plačiai veikė Lietuvos Valstybės Taryba; buvo deramasi 
su vokiečiais ir svarstomi įvairūs kitoki su Lietuvos likimu su- 
siję dalykai. Sugrįžusį į Vilnių kun. J. Tumą lietuvių visuomenė 
ir jos veikėjai maloniai priėmė. „Lietuvių Draugijos Komitetas 
nukentėjusiems dėl karo šelpti" savo posėdyje gegužės mėnesį 
17 dieną pasveikino į Vilnių sugrįžusi kun. Juozą Tumą ir nutarė 
ji priimti savo nariu, Komiteto sekretorius kun. P. Dogelis, 
kitą dieną tai pranešdamas, kviečia kun, J. Tumą į komiteto po- 
sėdžius, kurie esti du kartu per savaitę: pirmadieniais ir penk- 
tadieniais 7 valandą vakaro.'*7) 

Kun. J. Tumas apsipažinęs su Vilniaus lietuvių gyvenimu 
tuoj stojo laikraštininko darbo dirbti. Pasipiršo P, Klimui, „Lie- 
tuvos Aido" redaktoriui, feljetonus rašyti. P. Klimas, skirtingos 
pasaulėžiūros žmogus, iš pradžių nenorėjo sutikti: bijojo, kad jų 
nuomonės skirsis. Bet pats redaktorius, matyt, gerokai jau buvo 
įvargęs ir jam padėjėjas buvo ne pro šalį. Todėl kun, J. Tumą pri- 
ėmė, ir jis pradėjo dirbti „Lietuvos Aide”. Čia jis išspausdino ke- 
lias dešimtis įvairaus turinio straipsnių. Rašė apie politikos bei 
kultūros dalykus, lengvesnio turinio feljetonus, knygų recenzijas, 

naujų Lietuvos politikos veikėjų biografijėles ir kt. Vienu žodžiu, 
tarpininkavo tarp lietuvių naujosios valdžios ir visuomenės, Vė- 
liau P. Klimas iš „Lietuvos Aido" pasitraukė, ir faktinuoju re- 
daktoriumi liko vienas kun, J. Tumas. 

Tuo pat laiku kun. J. Tumas išvažiavo po Lietuvą pasidai- 
ryti, Norėjo kaip žurnalistas ir savo krašto iśsiilgęs kelerių mety 
emigrantas pamatyti, kas dedasi Lietuvoje. Pabuvo kiek Svėda- 
suose, Krekenavoje ir tuo pačiu žygiu dar aplankė keletą apskri- 
čių. Visur matė verksmingą Lietuvos padėjimą. Visur šeiminin- 
kavo vokiečiai, o lietuviai buvo nežmoniškai suvaržyti ir užguiti. 
Didysis karas ir vokiečų okupacija buvo liūdnus pėdsakus pali- 
kusi. Lietuvos ūkis buvo sugriautas, žmonės nežmoniškai įbau- 
ginti. Taigi, pirmieji žingsniai kopiant į nepriklausomą gyvenimą 
buvo labai sunkūs ir vargingi. 

Sugrįžęs į Vilnių, kun. J. Tumas sušaukė tam tikrą prie Vals- 
tybės Tarybos komisiją, kur išdėstė matytąsias blogybes. Kad žy- 
gis nebūtų per nieką, jis Valstybės Tarybai įteikė motyvuotą 
skundą. Tačiau šis skundas buvo nebe pirmas, Valstybės Ta- 
ryba buvo ir daugiau tokių raštų gavusi, bet ji nieko pozity- 
vaus šiuo atžvilgiu negalėjo daryti, nes dar buvo bejėgė. 

Kun. J. Tumui Lietuvos likimas labai rūpėjo, todėl jis, kad 
ir nebūdamas Valstybės Tarybos narys, lankydavosi jos posė- 
džiuose. Žinoma, jam, laikraśtininkui, toks glaudus bendradar- 
biavimas su vyriausiu Lietuvos kūriamosios valstybės politiniu 
organu buvo naudingas. Jis geriau galėjo sekti Lietuvos politi- 
ką ir jos laimėjimais pasidžiaugti su savąja visuomene periodi- 
nėje spaudoje. 

Kun. J. Tumą, kaip pasižymėjusį veikėją, buvo norima koop- 
tuoti į Valstybės Tarybą. Tačiau dėl tam tikrų sumetimų jo ne- 
bekooptuota, Mat, „Tautos Pažangos" partija jau ir be kun, J. 
Tumo Valstybės Taryboje turėjo pakankamai savų žmonių, 
todėl kun. J. Tumo ir nebekooptavo, nes buvo manoma, kad 
jis bus naudingesnis, dirbdamas savo įprastinį laikraštininko 
darbą. Nors ir nebūdamas Valstybės Tarybos narys, tačiau kun. 
J. Tumas nuo jos nesišalino, kartais jos posėdžiuose sekreto- 
riavo, sekė jos darbus ir, be abejo, Valstybės Tarybos kuluaruo- 
se turėjo įtakos. Jis dalyvavo posėdyje, kuriame buvo svarsto- 

mas Uracho klausimas. Daugumu balsų buvo nutarta Urachą 
kviesti Lietuvos karaliumi Mindaugo II vardu. Uracho kandida- 
tūrą besvarstant iškilo gyvas ir svarbus klausimas, kas Lietuvai 
geriau — respublika ar monarchija. Daugis Tarybos narių pasi- 
sakė už monarchiją. L. Noreikai buvo pavesta šią nuomonę ar- 
gumentuoti. Jis apie tą dalyką parašė visą brošiūrą, kuri buvo 
spausdinama ir jau matricos padarytos. Bet papūtė kiti vėjai, 
Mindaugo II kandidatūra pati savaime atkrito, 

Netrukus Lietuvoje prasidėjo neramumai. Krašte pradėjo 
siausti bermontininkų gaujos, slinko Lietuvos linkui bolševikai, 
Miestuose pradėjo maisto trūkti, Atsirado tikras vargas, o drau- 
ge su juo ir pakrikimas. Bolševikams prie Vilniaus artėjant, 
daugumas lietuvių veikėjų, bijodami bolševikų teroro, išbėgiojo. 
Kun. Juozas Tumas liko Vilniuje ir toliau dirbo laikraštininko ir 
visuomenininko darbą, Gyventi buvo sunku, Vargas buvo ir su 
„Lietuvos Aidu”; trūko popieriaus ir malkų. „Žaibo“ spaustu- 
vėje, kur buvo spausdinamas „Lietuvos Aidas", tebuvo vos keli 
laipsniai šilimos, ir rotacinė mašina negalėjo dirbti: tokioje tem- 
peratūroje dažai netirpsta. O labiau šildyti malkų trūko. Daug 
tekdavo pavargti, kol surasdavo popieriaus, 

Taip bevargstant netrukus ir bolševikai, V. Kapsuko ir 
Angariečio-Aleksos vedami, užėmė Vilnių. Jiems pritarė dar- 
bininkai, o tariamieji buržujai bijojo. Dabar Vilniaus visuome- 
nei teko išspręsti naują klausimą, būtent: kurios taktikos laiky- 
tis su bolševikais? Kovoti su jais, neturint savos kariuomenės, 
sunku, tiesiog negalima, Boikotuoti juos vėl būtų neprotinga, nes 
jie tada gali neklaužadas pradėti terorizuoti, Protingiausia 
buvo ieškoti su bolševikais šiokio ar tokio modus vivendi, 
pamėginti su jais bendrai dirbti ne politinį, bet kultūrinį darbą. 
Tokios nuomonės buvo kun. J. Tumas, kuris gyvenime daugiau 
ieškojo ne to, kas žmones skiria, bet to, kas juos vienija, Štai 
tuo principu jis ir čia vadovavos. Atsiradusiam padėjimui ap- 
svarstyti 1919 m. sausio men, 6 d. keli šimtai Vilniaus lietuvių 
susirinko savo „Rūtos“ klube. Tame susirinkime buvo tarp kitko 
priimta ši rezoliucija: 

„Nekliudydami jokioms demokratinėms socialinėms Lietu- 
vos reformoms, nespręsdami, kokia perilga nusistatys Lietuvoje 

valdžios forma, nė kaip ji su kaimynais grupuosis (visa tai te- 
sprendžia pati Lietuvos liaudis), — mes paliekame piliečiais 
jau apsisprendusios valstybės — Lietuvos Respublikos, 

Piliečius: Gaidelionį Povilą, Mašiotą Joną, Mašiotienę Oną, 
Paulavičių ir kun. Juozą Tumą įgaliojame tai pranešti Karo 
Revoliuciniam Komitetui ir pranešti mums jo nuomonę" .195) 

Toji delegacija su minėtąja rezoliucija turėjo eiti pas V. 
Kapsuką, kuris tuomet buvo laikomas Lietuvos ir Gudų krašto 
prezidentu, Delegaciją vedė kun. J. Tumas, geras iš senesnių 
laikų V. Kapsuko pažįstamas ir ne kartą jam padėjęs. V. Kap- 
sukas delegaciją gerai priėmė, buvo malonus, labai mandagus 
ir daug geriau, negu pirma nusiteikęs, Kun. J. Tumas delegacijos 
vardu šiaip į V. Kapsuką prakalbėjo: 

— Mes, lietuviai, esame labai susirūpinę savo ateities pro- 
blema, Taigi, suprantama, kad laiku norėtume gauti žinių apie 
šį klausimą. Ypačiai, ar nauji atėjūnai mano, jog bus galima ben- 
dradarbiauti su Vilniaus miesto ir krašto lietuviais, per kuriuos 
einate toliau? Jei manote, kad bus galima bendradarbiauti su 
žmonėmis, nežiūrint jų vidaus įsitikinimų, tačiau pripažįstančių 
faktinę šio krašto padėtį, tai ar laiduojate tautines jų teises, ypač 
teises lietuvių kalbos, kaipo valstybinės, pačiai gi Lietuvai — tei- 
sę vadintis ir būti atskiru politiniu vienetu? Pagaliau, kaip mano- 
te užtikrinti gyventojams asmeninį atvangumą ir aprūpinimą 
maistu? Lietuviai susirūpinę tuo, kad nemato savo kalbos vie- 
šuose skelbimuose, taip pat ir Valstybės Ženklo. Jų pašalini- 
mo, valstybės kalbos ir simbolio, mes nesuprantame ir to nesu- 
taikome su jūsų atsisakymu nuo bet kokių imperalistinių sieki- 
mų. Šitų informacijų norėtų delegacija gauti, idant galėtų jų sa- 
viškiams pranešti,'99) 

Mickevičius-Kapsukas šio lietuvių pareiškimo atsidėjęs iš- 
klausė ir savo nuomonę pareiškė, Jis sakės ne Lietuvos užka- 
riaut atėjęs, bet norįs pereiti į Vokietiją. Todėl Lietuvos žadėjo 
neskriausti, o už paimtą maistą žadėjo kitkuo atlyginti, Su žmo- 
nėmis, kurie jų neboikotuosią, žadėjo darbuotis, nesiklausdami 
jų įsitikinimų. 

— Lietuvos ir Gudijos valstybė — pasakojo V. Kapsukas — 
Rusų liaudies komisarų oficialiniai pripažinta ir patvirtinta są- 

jungoje su Rusija. Valstybės ženklo ir valstybinių bei tautinių 
spalvų nepripažįstame., Per daug kovojome už raudonąją vėlia- 
vą, kad pakęstume šalia „dryžumus". Lietuvių kalbos valstybėje 
nepripažįstame, nes pas mus nėra valstybinės tautos, nė kal- 
bos: arba tikriau, visos yra valstybinės: lietuvių, lenkų, gudų ir 
žydų. Jei paskelbimuose kuri kalba apleista, tai tik per greitu- 
mą. Daugiau to nebus. Lietuvos ženklus sudraskė ar sudaužė") 
man dar čia nesant: būčiau liepęs sveikus padėti į archyvą.?0!) 

Lietuviai, sužinoję šį delegacijos pranešimą, juo buvo, žino- 
ma, nepatenkinti, tačiau nurimo: geresnio išėjimo nebuvo. Ir iš 
tikrųjų, bolševikai Vilniuje, palyginti, elgėsi žmoniškai. Nors 
smarkiai baide, bet kraujo neliejo ir nedaug tepleść, Tai iš da- 
lies V. Kapsuko ir kitų lietuvių komunistų nuopelnas, Už tai 
Revkomas (Revoliucionnij Komitet), kur buvo beveik vieni žy- 
dai, griežė dantį, kad Lietuvoje daroma, kažkokių ceremonijų, 
užuot k stienkie stačius ir gana.*'?) 

Lietuviai iš pasikalbėjimų su Vilniaus bolševikų vadais, ku- 
rių daugis buvo žymūs lietuvių veikėjai, pamatė, kad bus gali- 
ma ir su bolševikais bendrai dirbti, jei tas darbas bus naudin- 
gas lietuvių kultūrai. Priešingai, to darbo nedirbant, liks didelė 
spraga arba lenkai užlįs už akių ir varys savo šovinistinę politiką. 

Su bolševikais dirbti bendrai lietuvių kultūrai juoba buvo 
parankiau, kad lietuvių kultūros reikalams ypač buvo palankus 
švietimo komisaras Vaclovas Biržiška. Jo valdomo komisariato 
buvo daug lėšų skirta lietuviškiems spaudiniams leisti. Tuojau 
buvo pradėta organizuoti vertėjus. Į jų eiles pateko ir kun, J. 
Tumas, kuris bene daugiausia išvertė tuokart į lietuvių kalbą 
pedagoginės literatūros. O jos kaip tik trūko, Buvo pasiimti versti 
patys naujausieji ir reikalingiausieji pedagogikos dalykai. Jis 
išvertė Kat. Janžulės „Darbo pradas Vakarų Europos mokyk- 
lose", N. Krupskės „Liaudies Švietimas ir Demokratija". Kir- 
šenšteinerio „Darbo Mokykla". Iš šių vertimų tik pirmąjį švie- 
timo komisariatas besuspėjo išleisti, o visi kiti liko rankraščiuose 
ir dar ligšiol tebeguli neiśspausdinti, 

Bolševikų reikalų vedėjas V. Požėla taip pat kreipdavos į 
kun. J. Tumą, prašydamas ką išversti jo reikalams, Jo prašomas 
išvertė įstatymą apie dvarus ir dvarelius, 

Tą įstatymą beversdamas, kun. J. Tumas ėmė sirgti. Ligą 
pagreitino dar ir šis atsitikimas. Vieną dieną ateina pas jį da- 
vatkėlė, skųsdamosi, kad negali su kunigu palaidoti vienos ne- 
turtingos motereles, Daug pinigų neturinti, o už dešimt markių 
nesurandanti kunigo, kuris nabaštikę į kapus lydėtų, Kun. J. 
Tumas sutiko laidoti dovanai. Kol nuėjo su nabaštike ligi 
Rasų kapų, gerokai pavargo, ir liga dar labiau suėmė. Einant 
namo, iš pradžių pasidarė labai lengva, rodos, žmogus iš kūno iš- 
sineri, Tik kilstelėk rankas į šalis — ir lėksi, kaip paukštis. Bet 
toliau beinant, kojos ėmė sunkėti ir vos-ne-vos namo beparejo. 
Kambaryje atsidūrus, galva ėmė kvaisti, akyse raudoni ratai 
žaižaruoti ir reikėjo paskutines jėgas sukaupti vertimui baigti, 
Darbą pabaigęs, tuojau išsirengė pas V. Požėlą, atidavė jam ver- 
timą, o namo sugrįžęs atgulė į lovą. Dėmėtoji šiltinė suėmė ne 
juokais, ir kun. J. Tumas išgulėjo lovoje apie porą mėnesių. 

Kun. J. Tumui ne kartą teko tarpininkauti tarp bolševikų 
ir skriaudžiamos Lietuvos visuomenės. Gera pažintis su V, Kap- 
suku čia daug padėdavo. Taip, pavyzdžiui, bolševikai, norėda- 
mi pasityčioti iš Vilniaus vyskupo Jurgio Matulaičio-Matulevi- 
čiaus, jo rūmus sekvestravo ir salione įkurdino šešias ištvirku- 
sias bolševikes žydes. Jos ten triukšmaudavo ir neduodavo vys- 
kupui ramybės. Teko kun. J. Tumui kreiptis į Kapsuką, kad jis 
tas žydes iš vyskupo rūmų pašalintų. Ir šiuokart kun, J. Tumas 
laimėjo — žydės buvo lauk išvytos. 


II 


Kun. J. Tumas sirgo, kai bolševikai kraustėsi iš Vilniaus. 
Gal dėl tos savo ligos jis nebuvo bolševikų paimtas įkaitu ir tuo 
būdu išvengė kalėjimo. Bolševikams išėjus, į Vilnių atėjo lenkų 
kariuomenė ir prasidėjo nauja, trečioji Vilniaus okupacija, Lie- 
tuvių padėjimas Vilniuje nedaug tepagerėjo, nes lietuvių san- 
tykiai su lenkais jau iš seno buvo įtempti ir nors lenkai sakėsi 
atėję Vilniaus išvaduoti, tačiau iš tikrųjų jie atėjo Vilniaus oku- 
puoti ir būti jo nuolatiniais šeimininkais. Dabar lietuviai Vil- 


Tumas-Vaižgantas, 17 257 


niuje, neturėdami savo politinės valdžios, susiorganizavo į Lai- 
kinąjį Vilniaus Lietuvių Komitetą. Kun, J. Tumas buvo to ko- 
miteto narys ir ėjo vicepirmininko pareigas. Jis iš prieškarinių 
laikų buvo žinomas kaip karštas už lietuvybę Vilniaus krašte 
kovotojas. Jis tą kovą ir dabar toliau tęsė. 1919 m. balandžio 
mėn. įsteigė griežtai opozicinį „Nepriklausomosios Lietuvos“ 
dienraštį. Jo artimuoju bendradarbiu pasikvietė St. Matijošaitį- 
Esmaitį, kuris nors buvo kairiųjų pažiūrų žmogus, tačiau su re- 
daktoriumi kun. J. Tumu gerai sutarė, 

„Nepriklausomoji Lietuva“ smarkiai ir drąsiai kovojo su 
okupantais. Kun. J. Tumas kasdieną po vieną, o kartais ir po 
keletą straipsnių parašydavo. Jo straipsnių temos, kaip ir visuo- 
met, įvairios, tonas, ypač tų, kurie buvo nukreipti į okupan- 
tus, griežtas. Mat, iš pradžių nebuvo lenkų cenzūros, tai buvo 
galima griežčiau ir atviriau lenkų tvarką kritikuoti. Tačiau, at- 
siradus lenkų cenzūrai, kai kurie kun. J. Tumo straipsniai buvo 
konfiskuojami, Ir vėliau, kai jis norėjo išleisti savo „Nepriklau- 
somojoje Lietuvoje" spausdintų feljetonų rinkinį, tai lenkai 
ir to nebeleido. Kompromiso su lenkais kun, J. Tumas nepripa- 
žino, o bendrai dirbti manė su lenkais galėsiant tik grynajame 
moksle. Tik taip įsitikinęs jis nuėjo Lietuvių Mokslo Draugijos 
deleguotas pasveikinti lenkų atgaivintojo Vilniaus Universiteto. 
Per iškilmingąjį posėdį jis tą mintį savo kalboje pabrėžė, saky- 
damas, kad 

— Lietuvių Mokslo Draugijos Delegacija atėjo čia, tam kar- 
tui neatmindama jokių politikos tikslų, visų nemaloniųjų pasku- 
tiniojo laiko aplinkybių. Tai užmiršti vertė mus vienas magiš- 
kosios prasmės žodis: Grynasis mokslas, kurio židinys čia ku- 
riamas. 

— Mokslas ir Lietuvos sostinės kultūrinimas, mums rodės, ir 
toliau galės būti atitraukėju visų tų griausmų, kurių kondensuo- 
jasi visose to krašto visuomenėse, 

— Mokslas, ir tiktai grynasis mokslas, tegalės tarti tikros 
teisybės žodį atskirųjų to krašto kultūrų problemoje, ne slopin- 
damas jas, tik šelpdamas ir sutvirtindamas. 

— Tokios tai yra Lietuvių Mokslo Draugijos viltys, kurių iš- 
reikšti šioje vietoje atėjo jos delegacija.203) 

Susirinkusieji sveikintoją kun, J. Tumą sutiko ovacijomis ir 
dar ilgesnėmis ovacijomis palydėjo jį iš sakyklos, Rodos, čia 
jokių lenkams meilikavimų nepasakyta, jokio su lenkais bičiu- 
liškumo nepareikšta, tačiau dalis vilniškės spaudos tuo kun. J. 
Tumo žygiu buvo nepatenkinta ir smarkiai jį savo spaudoje ir 
susirinkimuose puolė.20*) 

Mums rodos, kad tas puolimas buvo visai nereikalingas. 
Juk kun. J. Tumas, eidamas į Vilniaus Universiteto atidarymo 
iškilmes, visai nemanė užmegsti su lenkais kurių nors bičiuliš- 
kų santykių. Jis tik nujautė, kad lietuviams, ilgesnį ar trumpesnį 
laiką gyvenant su lenkais, neišvengiamai reikės nors moksle 
su jais bendradarbiauti, juk neišmintinga būtų ignoruoti rim- 
tą mokslo įstaigą vien tik todėl, kad ji lenkiška. Pati kun, J. 
Tumo kalba aiškiai mums rodo, su kuriomis intencijomis ir vil- 
timis jis ėjo į Vilniaus Universiteto atidarymo iškilmes ir ko jis 
iš lenkų mokslininkų lietuvių vardu reikalavo, 

Šiaipjau kun, J. Tumo santykiai su lenkais, kaip jau ne kar- 
tą esame minėję, visados buvo įtempti. Visuomet jis lenkus 
smarkiai puldavo už jų lietuviams daromas skriaudas ir neteisė- 
tumus. Taip pat jis darė ir dabar. „Nepriklausomojoje Lietuvoje" 
buvo išspausdinta daug straipsnių, kuriais smarkiai buvo puo- 
lami lenkai ir jų tvarka Vilniaus krašte, 

Skaitant tuos straipsnius, krinta į akį didelė kun. J. Tumo 
pilietinė drąsa. Tokiu griežtu, o kai kur be galo dygiu tonu ne 
bet kuris publicistas išdrįs okupantams rašyti. Taip gali rašyti 
tik tas, kuris pasiryžęs ginti iki paskutiniosios savo idėjas, ku- 
ris pasirengęs kiekvieną valandą už savo idėjas kentėti sauvališ- 
kus okupantų žiaurumus. Kun, J. Tumo vardas lenkų spaudoje 
kuo dažniausiai buvo linksniuojamas. 

Sufanatintoji Vilniaus lenkų visuomenė, o ypač davatkos 
kun. J. Tumo nemėgo ir, kur tik galėjo, stengėsi jskausti, Jei 
negalėjo prikibti prie kun. J. Tumo idėjų ir veikimo, tai kibo 
prie jo rūbų. Kun. J. Tumas ir Rusijoje ir sugrįžęs į Vilnių vil- 
kėjo trumpais rūbais, savo kunigišką luomą pažymėdamas juo- 
da priširde ir tam tikra užpakalyje susegama apikakle, Toks 
kun. J. Tumo aprėdalas nepatiko lenkų davatkoms, jos savo 
nepasitenkinimą viešai pareikšdavo susitikusios gatvėje ir pri- 

kalbėdamos impertinencijų. Kun. J. Tumas visas tas davatkų 
jam ruošiamas „demonstracijas“ juokais nuleisdavo. Davatkos, 
matydamos, kad puolamasis nekreipia į jų žygius dėmesio ir 
juokais atsikerta, pasiuntė pas vyskupą Jurgį Matulaitį-Matule- 
vičių savo delegaciją, kuri pareikalavo, kad vyskupas uždraus- 
tų kun. J. Tumui trumpais vilkėti, 

— Gražus, kaip Deksnys,2%) tai tuo ir gašavojas neduok, 
Dieve, dar neviena gali įsimylėti ir tuo Aukščiausiąjį užrūstinti; 
o kunigo rūbai paslėps, — skundė kun. J. Tumą delegatės. 

Vyskupas Matulaitis-Matulevičius, tai girdėdamas garsiai 
juokėsi, tačiau jų prašymą žadėjo patenkinti, 

— Andai pas mane buvo davatkos ir skundėsi tavo rūbais, 
— sako vyskupas, sutikęs kun. J. Tumą. — Jei kam tavo rū- 
bas žeidžia akis, nesunku patenkinti. Aš nieko neturiu prieš il- 
śą surdotą ir juodą krūtinę; pats pusę amžiaus taip išvaikščio- 
jau, o dabar, šiose aplinkybėse, tenka kitaip.209) 

Kun. J. Tumas suprato vyskupo reikalavimą, mielai sutiko 
ji patenkinti, nes sutaną mego. Trumpais vilkėjo ne savo grażu- 
mui pabrėžti, bet dėl patogumo. 

Inteligentiškesni lenkai ir lenkų kunigai kun, J. Tumą vys- 
kupui skundė už politines nuodėmes, ar, tikriau pasakius, už 
jo lietuviškąjį veikimą. Vyskupas Jurgis Matulevičius, žinoma, 
kun. J. Tumą uż tai nepeikė, tačiau jam nepatiko kun, J. Tumo 
nesuvaldoma individualybė, kurią jis brido per gyvenimą įkyrė- 
damas politikams ir nepolitikams, kunigams ir nekunigams.?07) 
Į visus visuomeninius ir politinius reiškinius jis reaguodavo greit 
ir smarkiai, tartum žaibas. Už negerus darbus jis vienodai plie- 
kė ir pasauliečius ir dvasininkus. Lenkai kunigai, matydami, kad 
kun. J. Tumas, keldamas jų negerus darbus, griauna jų auto- 
ritetą, skundė jį vyskupui. 

Vyskupas dėl tokių skundų kun. J. Tumo negalėjo bausti, 
tačiau vardan šventos ramybės bent porą kartų patarė jam mesti 
publicistiką bei politiką ir atsidėti dailiajai literatūrai, kuri esanti 
tikrasis jo pašaukimas. Vyskupas buvo skaitęs du Vilniuje iš- 
leistus ir autoriaus jam dovanotuosius „Pragiedrulių“ tomus, 
pats jais gėrėjosi ir kitus ragino skaityti.?0ė) Kun, J. Tumas su 
vyskupo pastabomis sutikdavo, pats politikos bei publicistikos 

nemėgo ir dirbo tik reikalo verčiamas. Vyskupo Jurgio įtakoje 
1919 m. parašė brošiūrą „Politikos ar visuomenės kunigų dar- 
bas”, kurioje kunigams piršo visuomeninį darbą.*09) 

Jeigu laikai būtų ramesni, jeigu lenkų visuomenė, o ypač 
dvasininkai būtų buvę kultūringesni ir su lietuviais būtų elgęsi 
teisingiau ir žmoniškiau, tai kun. J. Tumas būtų į tariamąją po- 
litiką nesikišęs. Dabar gi lenkų akiplėšiškumas pasiekė negir- 
dėtas ribas. Kun, Stanislovas Maciejevičius, buvęs Vilniaus mies- 
to atstovas Rusų Dūmoje, o tuomet lenkų steigiamojo seimo na- 
rys, agituodamas per rinkimus į miesto tarybą, viename susirinki- 
me terorizavo tamsias bobeles ir mergas. 

— Wkładam obowiązek pod grzechem śmiertelnym, že- 
byście głosowali za N 1, — sakęs grąsinamai kun. St. Macie- 
jevičius. — Kto nie pójdzie głosować, ten nie otrzyma rozgrze- 
szenia i nie będzie mógł przystąpić do Najswiętszego Sakramen- 
tu. (Įsakau balsuoti už N 1, nes kitaip nusidesite mirštamąja 
nuodėme, Kas neis balsuoti, tam nebus atleistos nuodėmės ir ne- 
bus leidžiamas prie Švenčiausio Sakramento).10) 

Lietuvės davatkos, išgirdusios, kad lietuviai visai nebalsuos, 
ėjo tiesiog iš proto. Bėgo į „Nepriklausomosios Lietuvos" redak- 
ciją teirautis, kaip gi dabar čia bus su „išganymu“, Jei kunigė- 
lis sako, tai tiesa... 

Arba štai vėl kitas faktas. 

Lenkai, norėdami teisiškai įsistiprinti Guduose ir Vilniaus 
krašte, Varšuvos seime priėmė okupuotai Lietuvai ir Gudų kraš- 
tui rinkimų įstatymą. Pagal tą įstatymą 50 tūkstančių žmonių 
rinksią po vieną savo atstovą. Rinkimai būsią visuotini, slapti 
ir lygūs, be tautų ir tikėjimo skirtumo. Būsimasis atstovas 
gausiąs išspręsti tą vieną dalyką: oficialiai patvirtinti valią žmo- 
nių, gyvenančių tuose kraštuose, kurie dalyvaus rinkimuose, 
kokie turės būti santykiai su lenkų respublika ir apibrėžti, ku- 
rios apskritys ar jų dalys turi sugrįžti į vienybę su Lenkų res- 
publika. 

Kun. Maciejevičius tuo reikalu kalbėdamas Varšuvos sei- 
me šiaip pasakęs: 

— Liberalioji mūsų administracija leidžia laisvai išsireikšti. 
Ir tokiomis sąlygomis niekas juk neprotestuoja prieš Rytų že- 

mių prijungimą. Tai žmonių balsai, kurie sako juos prijungti prie 
Lenkų, galima laikyti viso krašto nuomone.?!!) 

Argi kun. J. Tumas, tokius dalykus sužinojęs, galėjo tylėti? 
Ne, to jis niekados negalėjo padaryti. Iš jo sielos spontaniškai 
veržėsi rūstus kun. St. Maciejevičiaus nedorų darbų pasmerki- 
mas, Jis tuojau parašė straipsnį „Kas gi priešinsis?", kuris, len- 
kų cenzūrai Vilniuje nepraleidus, 1919 m. gruodžio 17 d., buvo 
išspausdintas kauniškiame „Lietuvos“ dienraštyje. Kun, J. Tu- 
mas savo straipsnyje smerkia kun. St. Maciejevičiaus absurdiš- 
ką argumentą ergo gui tacet, consentire videtur ir apgailes- 
tauja, kad tokiam dideliam dalykui, kaip tylomis atsidavimas 
svetimai valstybei, pakanka tokio absurdiško argumento, Liūd- 
na, pasak kun. J. Tumo, kad taip išsitaręs ne koks triukšma- 
daris demagogas, kuriam vistiek, kaip bus padaryta, bet tik tai 
būtų padaryta, o tas, kurio pareiga rankose turėti aukščiausios 
teisybės svarstyklės — kunigas, žmonių sielų teisėjas. Kun. St. 
Maciejevičius taip kalbėti ir tokiu argumentu remtis negali, nes 
jis yra Vilniaus krašto žmogus, taigi gerai žino, kurios rūšies bei 
platumo čia yra vadinamasis lenkų „administracijos liberalu- 
mas". Jis žino, kad dėl to „liberalumo' Vilniaus krašte nebe- 
liko ne tik nepašalintų iš vietos arba ilgesniam ar trumpesniam 
laikui nesuimtų inteligentų, bet ir susipratusio valstiečio, neiš- 
vežto iš gimtinės. Dėl to administracijos „liberalumo“ nebėra nė 
kam lietuviškų laikraščių skaityti, nes ir už tai suiminėja, veža 
į kalėjimus arba namie žandarai persekioja. Nyksta susipratę ir 
lietuviškai galvoją kunigai, nes ir juos vietinė administracija 
suiminėja ir iš parapijų šalina. Tokie lenkų „liberaliosios“ ad- 
ministracijos žygiai — kasdienis dalykas. 

— Kuriam lietuviui buvo leista, — klausia kun. J. Tumas, — 
pavažiuoti į provinciją, susišaukti tos vietos žmones ir pasiū- 
lyt rezoliuciją, priešingą toms, kurias teikia „Straż Kresowa", 
įgavusi monopolį šaukinėti į „wiece ludowe 7''212) 

Suprantamas dalykas, kad lenkų administracija to nė vie- 
nam lietuviui neleido, todėl kun. J. Tumas savo straipsnyje ir 
klausia: 

— Kas tada tars priešingą žodį? Ta liaudis, kuri yra okupuo- 
jančiųjų terorizuota, įbailinta, kad į kailį nekliūtų? Ta liaudis, 

kuri tebėra pirmame kultūros laipsnyje, tebesitenkina vienais 
gyvuliniais reikalais — prikimšti pilvą, nesušalt ir gana? Ta 
liaudis, kuri dar nesiekia politikos paslapčių ir sumesti negali, 
kur jai bus nors gi materialiniu atžvilgiu geriau? Ta liaudis, ku- 
ri buvo atpratinama nuo visako lietuviško, net nuo savo pavar- 
džių, kurios absurdingai yra kraipomos vienoj tik Vilniaus že- 
mej: Ankėnas — Jankaniec, Liubėnas — Liubianiec, Bajoriunas 
—- Bajariuniec ir t. t.? 

— Kaip galėjo, kaip drįso seimo darbuotojas ir kas blogiau- 
sia: kunigas, viešai prieš garbingą susirinkimą, akis išplėtęs pri- 
mygtinai užakcentuoti tai, kas turi būti laikoma — patamsyje ir 
dirbama už tos pat administracijos neperlaužiamos sienos? 

—Aiman, dėlko taip nepadarė koks nors svietiškis? Juo 
kairesnis jis būtų buvęs, juo tinkamiau būtų jam tai buvę. Taip 
bent kai kurie yra nusistatę apie kairiųjų taktikos etiką (veiks- 
mų dorumą), patys begėdiškai žemindami krikščionišką savo 
etiką politikoje, 

Toliau kun. J. Tumas klausia, ko gali Lietuvos žmonės ti- 
kėtis iš kunigo endeko, kurs ne tik kraipo faktus, bet ir tyčia 
apgaudinėja žmones, pasiremdamas principu — tikslas patei- 
sina priemones. Tam patvirtinti iškelia faktą, kaip kun. Macie- 
jevičius per rinkimus į Vilniaus miesto tarybą melagingai gąs- 
dino ir apgaudinėjo tamsias moterćles. 

— Kad man nerūpėtų to luomo prestižas ir ko aukščiausi 
jų garbė, taip būtina, doros srityje dirbant, aš — rašo kun. J. Tu- 
mas, — tuo net džiaugčiaus. Bet dabar kas man duos pakanka- 
mai smaluotą botagą išplakti tiems, kurie teisybės šventyklose 
pirkliauja pigiomis suktybemis ir begėdišku akių apdiimimu? 

— Šiuo kartu aš nepykstu, kad taip padarė lenkas, bet kad 
padarė — kunigas ir lenkai apsimeta tai priimą argumentu, bet 
tik jų naudai, 

— Tai kas gi protestuos, klausiame, jei ir doros teisybės sau- 
gotojai mus užvilia? Aš esu tikras, kad ir šis rašytas protestas, 
kurio Varšuvos Seimas laukia, neišvys saulės, nors visą atsako- 
mybę atvirai imuos ant savęs, jei kas tuo rašymu paliktų nepa- 
tenkintas. 

— Kas gi Vilniaus žemėje begali priešintis, kur dirba „tos 
žemės ponai” — okupantai, kito kunigo — Liutoslavskio žodžiais 
tariant? 

— Kas protestuos? 

Šis kun. J. Tumo straipsnis smarkiai sukiršino lenkus ir ne- 
ilgai trukus pasipylė protestai. 1920 m. sausio mėn. prieš kun. 
J. Tumą rašo „Dziennik Wileński” N 3, A. Tejso straipsnyje 
„Falsz na falszu", o to pat laikraščio N 4 prieš kun. J. Tumą pro- 
testuoja Darbininkų Lygos pirmininkas S, Górski. Lenkų leidžia- 
mas lietuviams mulkinti „Mūsų Balso" laikraštukas N 1 įdėjo 
paties kun, Maciejevičiaus pasiteisinamąjį laišką — „Nejaugi ty- 
čiomis daroma provokacija?', o to pat laikraštuko N 2 kun. J. 
Grondskis straipsnyje „Ar ne velnias apipainiojo?" aimanuoja, 
kad kunigai tarp savęs riejasi ir tuo būdu tautas piktina, Nors 
jis ir mėgina kun. St. Maciejevičių pateisinti iš laikraščių prisi- 
graibstytomis citatomis, tačiau gale savo straipsnyje prieina ne- 
abejojamą išvadą, kad jei šiandien ateitų Kristus, tai pirmiausia 
„pakankamai smaluotų botagu“ išplaktų bažnyčiose kunigus, 
kaip anuomet kad išplakė virvėmis žydus fariziejus. 

Lenkai kun, J. Tumo tariamųjų šmeižtų negalėjo išblaškyti 
ir savo straipsniuose apeliavo į Vilniaus kurijos teismą, kuris 
kaltąjį surasiąs ir jį tinkamai nubausiąs. 1920 m. sausio 20 d. 
kun. St. Maciejevičius apskundė kun. J. Tumą Vilniaus Vys- 
kupo Kurijos Teismui, o tų pat metų vasario men. 11 d. kun. J. 
Tumas gavo to skundo nuorašą.?!?) Kun. St. Maciejevičius skun- 
džiasi teismui, kad kun, J. Tumas savo straipsniu „Kas gi priešin- 
sis?" norėjęs jam viešai garbę nuplėšti (diffamare me voluit), nes 
ten minimieji jo darbai esąs melas ir iškoneveikimas (consti- 
tunt calumniam et contumeliam). Dėl to kun. St. Maciejavičius 
prašo teismo, kad jis priverstų kun. J. Tumą nuskriaustajam at- 
silyginti, o jį patį tinkamai nubausty. 

Kun. J. Tumas savo pareškime Vilniaus Vyskupo Kurijos 
Teismui?!) 1920 m. vasario mėn. 17 d. sako, kad jis senas publi- 
cistas laikraštininkas visados laikėsi ir tebesilaiko publicistinės 
etikos — kiekvienoje valandoje patenkinti teigiamai ar neigia- 
mai svarstomųjų viešųjų veikėjų pretenzijas dėl įsibraunančių 
į rašymą negriežtumų ar dėl to, kas ne visai sutinka su teisybe; 

pirmiausia tad duoti vietos savo vedamajame laikraštyje, ar pa- 
aiškinti inkriminuojamąsias vietas kitame, kai patys paliestieji 
asmens reikalaują atitaisymo. Kun, Maciejevičius nepanorėjęs 
pasinaudoti tuo visu priimtu pirmuoju žingsniu dalykams išaiš- 
kinti; jis bevelijęs savo užsigynimus adresuoti ar per trečiuosius 
asmenis paskelbti kituose laikraščiuose, 

Toliau kun. J. Tumas pareiškia, kad jis, teismui ištyrus, 
kiek jo paskelbtosios žinios neteisingos, neatsisako palies- 
tąjį ir kitokiu būdu patenkinti, juoba, kad jis savo straipsnį ra- 
šęs ne kun. Maciejevičiui įžeisti, bet pirmiausia jo pasityčioji- 
mams Seime atremti. 

— Aš smerkiau principo dalykus; — rašo kun. J. Tumas 
savo pareiškime — tai, ką laikau kenksmingų mano Tėvynei 
Lietuvai, kurios likimą kun. M. melagingai sprendė, ir Rymo Ka- 
talikų Bažnyčiai, kurią jis išnešlovino, Jos vardu perbraukdamas 
visus demokratinių rinkimų privalumus. 

— Dėl to kvestijonuoju kun. M. reikalaujamą man pabaudą, 
nes jei bet koks viešas, kad ir tam tikru publicistiniu ūpu peik- 
tinųjų darbų papeikimas būtų baudžiamas, tai nė publicistika, 
kurios vyriausias privalumas — civilinė drąsa, nevyniojimas nie- 
ko į medvilnę, neturėtų savo raison d'etre, 

— Taigi mano straipsnis „Kas priešinsis" reiškia ne volunta- 
rium deffamandi, ne „falsz na falszu ', kaip paskelbta „Dz. W.”, 
tik mano tos šalies piliečio ir Rymo Katalikų Bažnyčios mokslo 
atstovo kunigo, pareigą. Aš tebuvau išreiškėjas skaudžiai įžei- 
džiamos lietuvių visuomenės ūpo, kurį sudarė netikusi mūsų 
dvasininkų agitacija per rinkimus, 

— Viešai pakelti prieš tai balsą mane įgaliojo ir davė teisės 
daugybė žinių, suplaukusių į „Nepriklausomosios Lietuvos" re- 
dakciją; žinių, kuriomis aš susidariusiu ūpu negalėjau nepasiti- 
kėti, nes jos kita kitą papildė. Kaip, kur yra kun, M, agitavęs, pa- 
aiškino mano liudytojai. Aš jų tepaduodu 4, bet norint galiu jų 
atvesti labai daug. 

Teismo dieną kun. J. Tumas prašė pašaukti bent šiuos liu- 
dininkus: Emiliją Skėrytę, Teofilę Tylaitę, Marijoną Novodvors- 
kaitę ir Boleslovą Valušį. 

Kadangi pagal can. 1655 $ 1 — in judicio criminali reus a se 
electum aut a judice datum semper habere debet advocatum, 
tai kun, J. Tumas prašo jam paskirti bet kurį be tautos skir- 
tumo gynėją, nes jis pats tokio nesurandąs. 

Bylai kun, J. Tumas buvo gerai pasiruošęs ir šaukiamąją 
dieną į Vilniaus Vyskupijos Kurijos Teismą atėjo. Tačiau kalti- 
tojas kun, St. Maciejevičius, matyt, nujausdamas, kad šioje by- 
loje nieko nepeš, ir bijodamas dar labiau susikompromituoti, į 
teismą neatėjo, ir tokiu būdu byla buvo numarinta, 


IV 


Tuo laiku, kai laikraštininkas kun, J. Tumas drąsiai kovojo 
už lietuvių tautos teises lenkų okupuotame Vilniuje, laikinojoje 
sostinėje Kaune buvo kuriamas nepriklausomos Lietuvos valsty- 
binis aparatas. Skubiai buvo organizuojama kariuomenė, šau- 
liai, steigiamos administracijos, teismo ir mokslo įstaigos, lei- 
džiami lietuvių laikraščiai... Darbo buvo begalės, o darbininkų 
maža: vienam teko dirbti už keletą. Tame naujakurės valstybės 
darbo sūkuryje pasigendama energingojo kun. J. Tumo. Pirma- 
sis Lietuvos Valstybės Prezidentas A. Smetona savo senąjį bi- 
čiulį kviečia iš Vilniaus į Kauną „Tautos“ laikraščio redaguoti. 

Kviečiamasis 1920 metų pačioje pradžioje, apie Naujuosius 
Metus, atvyko apsidairyti į Kauną, į laikinąjį Lietuvos kultūri- 
nio ir politinio gyvenimo centrą, kur buvo susispietę žymesnės 
lietuvių visuomenės intelektualinės ir meninės jėgos. Kaune tau- 
tiškasis gyvenimas, palyginti su Vilniumi, reiškėsi plačiau, 
energingiau ir laisviau, Visa tai kun, J. Tumui patiko. Jis buvo 
taip pat nuvykęs į Vilkolakio spektaklį, kuris savo gražiu jumo- 
ru irgi gerai jį nuteikė. Jis galutinai nutaria iš Vilniaus persi- 
kelti į Kauną, kad čia laisviau galėtų dirbti laikraštininko bei 
visuomenininko darbą. 

Susipažinęs su Kauno gyvenimu, kun. J. Tumas netrukus 
vėl išvažiavo į Vilnių sutvarkyti savo reikalų. Kadangi su Vil- 
niumi buvo sunku susisiekti, tai kun, J. Tumas išvažiavo auto- 

mobiliu drauge su anglų pasiuntiniu. Buvo blogas žiemos kelias, 
ir automobilis už Rumšiškės įklimpo. Kol išsikapstė, kun. J. Tu- 
mas smarkiai peršalo ir susirgo. Turėjo grįžti atgal į Kauną ir 
čia pas prel. A. Dambrauską kiek laiko pagulėti. Pagijęs sugri- 
žo aplinkiniu keliu į Vilnių ir, čia sutvarkęs reikalus, kovo mėn. 
išvažiavo į Kauną. Lietuviai vilniečiai liūdėdami išlydėjo savo 
drąsųjį kovotoją. 

Kaune kun. J. Tumą laukė laikraštininko ir begalės kitokių 
darbų. Pirmiausia jis turėjo redaguoti „Tautos“ laikraštį. Tai 
buvo jo tiesioginis darbas. „Tauta“, nepartinis kultūros ir poli- 
tikos laikraštis, buvo pradėta leisti 1919 m. lapkričio 22 d. Ji, 
V. Petrulio redaguojama, ėjo dusyk per savaitę. 1919 m. V. Petru- 
lis jos suredagavo ir išleido devynius numerius, bet jie kažin ko- 
dėl gulėjo sandėlyje neplatinami. 1920 m. „Tautą“ redagavo tam 
tikra redakcinė komisija. Jos buvo suredaguota ir išleista de- 
šimts numerių. Vienuoliktąjį numerį kun. J. Tumas padėjo su- 
redaguoti komisijai, o 1920 m. kovo mėn. 30 d. Žemaičių vysku- 
pas Pr. Karevičius kun, J. Tumui leido redaguoti „Tautą“, ir jis 
tą darbą pradėjo nuo 12 nr. 

„Tautą' redaguoti buvo malonu, nes joje buvo tęsiama „Vil- 
tyje" sukurtoji tautininkų idealogija. Lėšų leisti davė vyriausybė, 
bendradarbių taip pat netrūko, o gyvenamasai momentas laik- 
raštininkui kėlė šimtus aktualiausių klausimų. 

Kun. J. Tumo „Tautos“ redagavimo pradžia sutapo su pa- 
čiu audringuoju mūsų politinio gyvenimo laikotarpiu — Lietuva 
tuokart ruošės rinkti Steigiamąjį Seimą. Partijos dirbo išsijuosu- 
sios, nes nuo jų turėję pareiti visos Lietuvos likimas. Gyven- 
damas Vilniuje, kun. J. Tumas partijų į Steigiamojo Seimo rin- 
kimus neruošė, joms programų, instrukcijų ir proklamacijų ne- 
rašinėjo, betgi, iš tolo sekdamas lietuvių politinį gyvenimą, ne- 
rimo, 

— Lietuvoje gyvenimas verda kunkuliuoja, jos likimas ruo- 
šiamasi spręsti, o aš, jos patriotas, garbintojas ir mylėtojas, — 
nerimastavo kun. J. Tumas, — stoviu nuošalyje? Ak, ak, grei- 
čiau į tą bendrą sūkurį.?!4) 

Tad, atvykęs į Kauną, nebeiškentė nemurktelėjęs į rin- 
kimų sūkurį. Jis vėl pradeda aktyviai veikti savo draug su J. Ku- 

bilium ir L. Noreika Petrapilyje suformuotoje „Tautos Pažan- 
gos" partijoje. Jos atstovu stoja II-je rinkimų apygardoje N 5 
kandidatu į Steigiamojo Seimo narius. Rinkimų reikalais apva- 
žiavo penkius valsčius ir pasakė aštuonias agitacines kalbas. Šo- 
ko į rinkimų agitaciją taip pat nusiteikęs, kaip ir agituodamas 
į Didijį Vilniaus bei Petrapilio lietuvių seimus. 

— Man, — „Tautos Pažangos" atstovui, — pasakoja kun. 
J. Tumas, — tesirodė, jog mes esame užtikę tinkamąjį kelią į 
tėvynės labą; bet pakeliui galėsime susitikti su kitais lygiai ge- 
rai į tą tėvynės labą keliaujančiais, ir bus mums drąsiau konsi- 
liume statyti tėvynės negalių diagnozą ar ieškoti priemonių joms 
pašalinti, 

— Ai man, aš vienas tebuvau, kurs šaukė, kad Kuriamaja- 
me Seime visokių visokiausių nuomonių žmonėms yra vietos; jis, 
Kuriamasai Seimas, laukia, kad ateitų visų luomų ir padėjimų 
atstovai, kurie trindamies, nustatys tokias valstybines ir visuo- 
menines formas, kuriomis pavirku bus gyventi visiems Lietu- 
vos piliečiams, 

— Vadinas, aš, atstovaudamas partiją, prieš akis turėjau ku- 
riamąją valstybę, kurioje mano partija gali ištirpti, kaip lašas 
dideliame vandenyje. Ir man tos partijos negailėjo: jei valstybės 
sritį padidino ir palabino, ji savo užduotį išpildė. Mano darbo 
objektas buvo nepriklausoma, savabaudė Lietuva, o ne mano 
partija.215) 

Kun. J. Tumas Steigiamojo Seimo rinkimų agitacijoje va- 
dovavos plačiais tautiškais, valstybiniais interesais ir daugiau- 
sia rėmėsi Lietuvos ūkininkais, o kitų partijų agitatoriai — 
siaurais luominiais interesais ir demagogija. Agitatoriai rinki- 
kams žadėjo kalnus įvairių gėrybių ir primygdami skelbė, kad 
tik jų peršamoji partija Steigiamajame Seime išganys liaudį. To- 
dėl kitos partijos ir jų kandidatai buvo visaip juodinami, tiesiog 
su žeme maišomi. „Tautos Pažangos" partija buvo daugiausia 
smerkiama už tariamąjį savo buržuažiškumą ir neaiškumą. 

Visa ta šlykšti demagogija, liaudies mulkinimas ir biąurus 
kitų partijų šmeižimas kun, J. Tumui labai nepatiko. Jis rinki- 
mais apsivylė ne todėl, kad „Tautos Pažanga“ juos pralaimėjo, 
bet todėl, kad per rinkimų agitaciją patys inteligentai sugriovė 

savo autoritetą liaudies akyse ir gerokai apardė mūsų tautos 
sielą, skelbė ne tautinę vienybę, bet luomų kovą. Pačiu Steigia- 
mojo Seimo faktu kun. J. Tumas džiaugėsi, jis „tautos švente- 
nybe”, „įvykęs demokratijos dūsavimas", tačiau jo darbus ne 
kartą aštriai „Tautoje” kritikavo.?!9) Dėl savo Steigiamojo Sei- 
mo darbų, ypač gi žemės reformos, kritikos kun. J. Tumas nepa- 
tiko valdančiai krikščionių demokratų partijai. Kai kurie įtakin- 
gi tos partijos kunigai pradėjo su kun. J. Tumu spaudoje atvirą 
kovą ir juo toliau, juo labiau toji kova didėjo. 


y 


Pats kun. J. Tumas vingiuotos partinės politikos vengė: 
jam, atviros sielos žmogui, daug artimesnis bei malonesnis buvo 
kultūrinis visuomeninis darbas. Juoba tas darbas buvo malones- 
nis, kad ir visuomenė kun, J. Tume matė didelę moralinę jėgą 
i1 todėl jį visur kvietėsi, Vos tik kun. J. Tumui sugrįžus į Kauną, 
Vladas Putvinskis, kur tik sutikdamas, ėmė jį raginti rašytis į 
Lietuvos Šaulių Sąjungą. 

— Ką gi ten veiksiu, kad aš, kunigas, neturiu teisės ginklo 
vartoti? — atsikalbinėjo raginamas. 

— Per ilgą rasis kokio darbo, — sakė VI. Putvinskis, — 
bet gana jau ir moralės paramos: Tamstos vardas bus mums 
reikalingas, 

— Savo vardo maiše nelaikau: jei kam jo reikia, prašom. — 
Tad ėmė ir įsirašė į Lietuvos Šaulių Sąjungą, o nario mokestį 
jau buvo sumokėjęs 1920 m. vasario men. 26 d.?!7) 

Darbo Lietuvos Šaulių Sąjungoje greit atsirado. Lietuvos 
Šaulių Sąjungos Centro Valdyba 1920 m. balandžio m, 21 d. nu- 
tarė leisti mėnesinį ,„Trimito“ laikraštį; redaktoriumi buvo pa- 
skirtas Matas Šalčius. Darbas jam kažin kodėl nevyko: ilgokai 
pirmasis numeris buvo redaguojamas ir žurnalistiniu atžvilgiu 
ne per geriausiai buvo sutvarkytas, Lietuvos Šaulių Sąjungos 
kūrėjas bei ideologas V1. Putvinskis matė, kad „Trimitui“ reda- 
guoti reiktų prityrusio laikraštininko. Todėl antrajam „Trimi- 

to” numeriui nepasirodant, jis ėmė prašyti kun. J. Tumą šau- 
lų laikraštį redaguoti. Siūlė gerą atlyginimą — 2.000 markių al- 
gos per mėnesį. „Tautos“ redaktorius kun. J. Tumas griežtai at- 
sisakė iš karto redaguoti du laikraščiu. Be to, jis jautė, kad jam 
gali būti sunku išlaikyti šaulišką „„Trimito“ kryptį. 

— Jei neįžiūrėjau, koks aš galiu būti šaulys, — sako kun. 
J. Tumas, — tai dar mažiau įžiūrėjau, koks aš galėčiau būti in- 
telektualinis šaulių vadas — jų organo vedėjas“) 

Tačiau VL Putvinskis iš kun. J. Tumo praeities matė, kad 
jis, šaunus, jaunuomenės mylimas, visur energiją ir entuziazmą 
sukeliąs, bus nepamainomas jaunos Lietuvos Šaulių Sąjungos 
organo vedėjas. Jau pirmajame „Trimito“ numerio straipsnyje 
„Pulti ar gintis" kun. J. Tumas parodė daug šauliškos dvasios 
ir nuovokos, 

— Lietuviai, —ragino kun. J. Tumas savo straipsnyje,—jei 
norime nepaliečiami būti, mes, maža tautelė, gyvendami ant ta- 
ko, kuriuo iš visų keturių pasaulio šalių maklinėja, būkime visi 
šauliai, kad ir mūsų vaikai jau apsigimty šauliais. Tegu visi ži- 
no, jog lietuvis, tylus ir lėtas, nepuls nieko; bet jį puolus, kiek- 
vienas, nežiūrėdamas savo amžiaus, griebsis ginklų ir gins savo 
nepriklausomybę. Jei norime šiame pajūrio kampelyje, kurio visi 
godėjasi, išlikti „šaulinkime'“ savo tautą.?!?) 

Lietuvos sušaulinimo idėjos siekė ir VL. Putvinskis. Todėl 
„Trimitui“ laikinai sustojus, VI. Putvinskis pasiryžo kun. J. Tu- 
mą prikalbėti būti „,„Trimito“ redaktoriumi. Tuo reikalu sielo- 
damasis, jis su žmona išsirengė pas kun. J. Tumą. Bežygiuodami 
Laisvės Alėja, pamatė priešais atskubantį jį patį. Žinoma, sustab- 
dė jį, pasisodino ant suolo ir pradėjo kartoti savo griežtą prašy- 
mą, lyg ir reikalavimą, kad jis sutiktų redaguoti „Trimitą“. 

— Mes ėjom į Tamstą vienu tikslu ir pasiryžimu, — sako 
VI. Putvinskis: — nebeišeiti dykom rankom — imkis ir gana.**') 

Pradėjo, kun. J. Tumui vis atsakinėjant, prašyti ir ponia Put- 
vinskienė. Jos prašomas jis, sakosi, visai iširęs, draskęsis, pykęs, 
buvęs nemandagus. Niekados nejautęs tokios sunkenybės, kaip 
dabar primetamo, neįmanomo darbo. Vis dėlto turėjęs drąsos 
ir poniai atsakyti: 

— Ne! Nei sąžinė nei pats padorumas neleidžia man reda- 
guoti specialų laikraštį, kai aš neesu to dalyko specialistas, 

Po tokio atviro ir griežto atsako nebeliko nieko daugiau, 
kaip kilti ir skirtis. Bet VI. Putvinskis vilties nenustojo ir pasku- 
tinę minutę. Jis, pora žingsnių žengęs, atsigrįžo ir, pamojęs ran- 
ka, tarė: 

— Na, tai nors kurį laiką patvarkyk, Medžiagos M. Šalčiaus 
pririnkta ir prirašyta daug, kronikos duosime patys; specialių da- 
lykų taip pat...2?!) 

Dabar atsisakyti nebebuvo kaip, ir kun. J. Tumas sutiko 
laikinai „„Trimitą“ redaguoti. Parinko jam parankesnį formatą, 
padarė jį savaitinį, 32 p. ir jo suredaguotasis „„Trimito“ antras 
numeris išėjo 1920 m. rugpiūčio men, 11 d. VI. Putvinskis, kun, 
J. Tumą kviesdamas, neapsiriko: jo pakviestas redaktorius ne 
tik „Trimitą“ techniškai sutvarkė, bet taip pat, kiek galėjo, pa- 
darė jį aktualų, įdomų ir svarų idealogijos atžvilgiu. Jis savo 
gyvai ir jaunuomenei suprantamai parašytais straipsniais besi- 
kuriančiai šaulių idealogijai davė ne vieną gražią mintį.?2?) 

Trimitą redaguodamas, pats kunigas J. Tumas taisė jo ra- 
šinių kalbą, pats nešiojo rankraščius į spaustuvę ir ten žiūrėjo 
pirmąją ir galutinę korektūrą. Trumpai sakant, jis vienas dirbo 
visą laikraščio redakcijos darbą. Nors ir daug dirbo, tačiau mo- 
rališkai kankinęsis, kad imąs, palyginti, didelį atlyginimą, o dir- 
bąs tokį darbą, kurį kitas žmogus galėtų padirbti tris sykius pi- 
giau, o gal ir geriau, todėl po trijų mėnesių jis nuo „Trimito" re- 
daktoriaus pareigų atsisakė.??3) 

1920 metų pabaigoje, sustojus „Tautos“ laikraščiui, kun. 
J. Tumas iš redakcijos buto Maironio g. persikėlė į Aleksoto g. 
Nr. 6-4, šalia savo valdomos Vytauto Bažnyčios. Čia kun. J. 
Tumui 1921 m. pradžioje vėl buvo užkrautos „Mūsų Senovės“ 
žurnalo redaktoriaus pareigos. Sumanymas „Mūsų Senovę" leis- 
ti kilo tarp senosios kartos lietuvių veikėjų. 

1921 m. sausio mėn. 16 d. 5 val. vakaro Jono Jablonskio ir 
Povilo Matulionio iniciatyva Jablonskiuose buvo sukviestas se- 
nių susirinkimas, kuriame dalyvavo Čepinskis, prel. A. Damb- 
rauskas, Kazys Grinius, Jonas Jablonskis, Antanas Kriščiukaitis, 
Petras Leonas, Jonas Mačiulis-Maironis, Pranas Mašiotas, Povi- 
las Matulionis, kun. J. Tumas ir Eduardas Volteris. Visa vienuo- 
lika — žymūs mūsų tautos veikėjai peržengę 50, o kiti net ir 60 
metų amžiaus, Jie „čia susirinko verčiami pareigos raštu palikti 
būsimosioms kartoms savo darytuosius žygius. Tuo pačiu duoti 
praeities vaizdų; būtent kurios ir kokios visuomenės bei poli- 
tinės sąlygos buvo tų žygių pradžia, idant būtų matyti, kaip da- 
bar viskas apkito. Trumpiau sakant, pasiraginti surašyti savo 
memuarus autobiografiniais apmatais ir išleisti jų vieną ar du 
tomu '.224) 

Sumanymas gražus ir mūsų kultūrai naudingas. Jį besvars- 
tant, prieita išvados, kad reikėtų skelbti ne tik artimosios, se- 
nių atmintyje tebegyvenančios praeities atsiminimus, bet ir to- 
limesnės praeities dokumentus. Tam reikalui buvo nutarta leisti 
neperiodinį žurnalą. Jo programai ir sąmatai sustatyti išrinko 
komisiją iš Al. Dambrausko, Pr. Mašioto, P. Matulionio, J. Tu- 
mo ir J. Jablonskio pirmininko, 

Antrajame, sausio mėn, 20 d, susirinkime, į kurį be aukš- 
čiau minėtų dar atėjo Jonas Bulota, Kazys Būga, Sofija Čiurlio- 
nienė, Petras Klimas, J. Laurinaitis, Vincas Palukaitis ir Antanas 
Vireliūnas, — buvo galutinai nutarta leisti tam tikrą Lietuvos 
istorijos medžiagai rinkti žurnalą, vardu „Mūsų Senovė"; leisti 
jį maždaug 10 lankų didumo, neperiodiškai, atsižvelgiant į tai, 
kiek bedradarbiai bus darbštūs ir patieks raštų. „Mūsų Seno- 
vės" redaktorium išrinko kun, J. Tumą, o redakcijos komisijos 
nariais — K. Būga, A. Janulaitį ir P. Klimą.225) 

Redaktoriui kun. J. Tumui buvo pavesta sustatyti progra- 
mą ir kreiptis į Švietimo Ministeriją, kad ji šį žurnalą finansuotų. 
„Mūsų Senovės" programą kun. J. Tumas sudarė plačią ir išsa- 
mią. Ji apima mūsų netolimosios praeities atsiminimus, lietuvių 
tautinės sąmonės kilimą, kontrafakcinius leidinius, užsieninius 
lietuvių laikraščius, partijų formavimąsi, inteligentus išeivius, 
lietuvių spaudos grąžinimą ir didįjį karą, 1864 — 1904 m, lietu- 

viškas, rusiškas ir lenkiškas mokyklas, valsčių ir jo ponus, reli- 
gijų santykius, prieštaravimus rusų valdžiai ir sukilimus, sek- 
tantizmą Lietuvoje, santykius su svetimomis valstybėmis, žy- 
mesniųjų mūsų praeities momenty ir epizodų monografijas, pra- 
eities dalykus tautosakoje (etnografiją, mitologiją), valdinę ir 
privatinę veikėjų korespondenciją, krašto ekonomiką, svetur 
išvežtuosius tautos turtus, numizmatiką, sfragistiką, ex librisus, 
archeologiją, teatro istoriją, menininkus, vietų, veikėjų fotogra- 
fijas, graviūras, bibliografią istoricą, kroniką. Iš tos trumpos 
apžvalgos matyti, kad „Mūsų Senovės" redaktoriui labiausiai rū- 
pėjo nušviesti lietuvių tautinį atbudimą ir kultūrinį kilimą. 

1921 m. sausio men. 24 d, kun. J. Tumas įteikė Švietimo 
Ministerijai „Mūsų Senovės" leidimo pareiškimą, kurį sausio 
26 d. Švietimo Ministerijos Knygų Leidimo Sekcija apsvarstė ir 
nutarė: 

„Apsiimti leisti „Mūsų Senovę" šiomis sąlygomis: Švietimo 
Ministerija apmoka spausdinimo išlaidas, autoriams honorarą ir 
redaktoriui už redagavimą tiek, kiek „Skaitymų“ ir „Švietimo 
Darbo" redaktoriui mokama, bet „Mūsų Senovė" skaitysis Mi- 
nisterijos nuosavybė, kaip jo leidinys" ,226) 

Švietimo Ministerijai palankiai sutikus „Mūsų Senovę" leisti, 
kun. J. Tumas tuojau šoko jai medžiagos rinkti ir netrukus 
buvo suredaguota pirmoji knyga: Mūsų Senovė, neperiodinis 
žurnalas Lietuvos istorijos medžiagai rinkti. Red. Juozas Tu- 
mas. Kaunas, 1921. Švietimo Ministerijos leidinys, 176 psl. Tais 
pat metais buvo išleista ir antroji knyga 160 psl. Išleidus pirmą- 
sias dvi knygas, matyt, „Mūsų Senovė" norėta padaryti periodi- 
niu žurnalu, nes 1922 m. ant viršelio pažymėta „Eina 4 kart per 
metus”, 1922 m, buvo išleistos „trečiosios pirmojo tomo knygos”, 
339 — 515 p. ir „ketvirtosios ir penktosios pirmojo tomo knygos", 
516 — 865 p. 

Taigi, per dvejus metus „Mūsų Senovės" išleistas didelis to- 
mas ir jame paskelbta daug naujos, svarbios ir įdomios mūsų 
kultūros istorijai medžiagos, „Mūsų Senovėje" randame įdomios 
archyvinės medžiagos, veikėjų korespondencijų, atsiminimų, die- 
noraščių, istorinių straipsnių, dokumentų ir t. t. Kun, J, Tumas 
į „Mūsų Senovės" žurnalą sutelkė žymiausius mūsų praeities ty- 

rinėtojus: A. Alekną, Vac. Biržišką, P. Galaunę, A. Janulaitį, 
P. Klimą, Vyt. Steponaitį, A. Voldemarą ir kt. 

Šalia svarbios istorinės medžiagos kun. J. Tumas „Mūsų 
Senovėje“ mielai spausdino ir mažiau svarbią, ar tikriau pasa- 
kius, dar neturinčius istorinės reikšmės dalykus, 

Tai nepatiko leidėjai, Švietimo Ministerijai, kuri iš „Mūsų 
Senovės” laukė grynai istorinio žurnalo, 1922 m. rugsėjo mėn. 
8 d. atėjo pas kun, J. Tumą Švietimo Ministerijos Knygų Leidi- 
mo Komisijos sekretorius prof. V. Krėvė-Mickevičius pranešti, 
kad Švietimo Ministeris p. Juodakis nebenorėjęs į sąmatą įtrauk- 
ti pinigų „Mūsų Senovei" leisti, 

— Kodėl? — klausia nustebęs J. Tumas. 

— Mat, Juodakio nuomone, mes dar nepriaugome ligi isto- 
rinės medžiagos, o tokiems silpniems istoriniams dalykams, 
kaip prel. A. Dambrausko-Jakšto ar Liudo Hiro-Syryjskio-Gi- 
ros dienoraščiai, neverta gaišinti pinigų, kurių mes ne tiek daug 
turim. Aš — sako prof, V. Krėvė — užtariau reikalą leisti „Mū- 
sy Senovę", nors ir taip redaguojamą, kad tik daugiau žurnalų 
būtų. Vis dėlto, Tamsta, panašios medžiagos ir feljetonų nebedek, 

— Gerai, galiu nedėti, — sako kun, J. Tumas. — Tik jau ma- 
nęs čia per daug kaltinti negalima, Dedu, ką gaunu. Dabar gi, 
kai pradės Lietuvos Universitete istorininkai dirbti, aš specia- 
listams užleisiu redaguoti. Tik aš vieno nesuprantu ir stebiuosi, 
kodėl Švietimo Ministeris nepanorėjo pasikalbėti su manim pa- 
čiu, jo leidinio redaktoriumi, Juk istorijos darbą man tik prime- 
tė, o ne aš pats ómiausi, Aš jo nė nedirbu, tik medžiagą tvar- 
kau, perrašinėju, koreguoju, sąskaitas vedu, Tai nė redaktoriaus 
ambicijos neturiu,227) 

Skeptiška kai kurių seimo narių ir paties Švietimo Ministe- 
rio pažiūra apie „Mūsų Senovę“ taip paveikė kun, J. Tumą, jog 
jis numojo ranka: 

— Trauk jus devyni. Nepatinka mano redaguojama „Mūsų 
Senovė" — susiredaguokit sau geresnį istorijos žurnalą, Aš da- 
viau, ką galėjau. 

Ir 1922 m. pabaigoje „Mūsų Senovė" sustojo. Ją iš dalies 
pakeitė po keletos metų pradėtas Humanitarinių Mokslų Fakul- 
teto leisti „Tautos ir Žodžio" žurnalas, 

VII 


„Mūsų Senovė" buvo devintasis ir paskutinis laikraštis, ku- 
ri kun, J. Tumas redagavo. Be profesionalo laikraštininko dar- 
bo, kun. J. Tumas, sugrįžęs į Kauną, tiesiog buvo traukte trau- 
kiamas į visokių kultūrinių organizacijų valdybas. Jis dalyvavo 
Draugijoje Lietuvai pagražinti, Komitete Vilniaus Krašto Lie- 
tuviams Šelpti, „Spaudos ir Rašto" bendrovėje, Lietuvių Termi- 
nologijos Komisijoje, Karo Muziejaus Komisijoje, Pažaislio vie- 
nuolynui ir bažnyčiai restauruoti komitete, Tulpių Rūmų Fonde, 
Lietuvių Meno Kūrėjų Draugijoje, Lietuvių Dailės Draugijoje, 
Lietuvių Rašytojų ir Žurnalistų Sąjungoje, Vilniui Vaduoti Sajun- 
goje, Lietuvių Blaivybės Draugijoje ir daugelyje kitų. Vienur jis 
buvo pirmininkas, kitur vicepirmininkas, iždininkas ar valdy- 
bos narys. Visose tose draugijose, komitetuose ir komisijose 
jis buvo veiklus, kupinas įvairiausių sumanymų ir visur su- 
skumbąs. Sykį išrinktas į valdybą, kun. J. Tumas buvo pa- 
reigingas, lankydavo jos posėdžius, nors dėl to tekdavo dažnai 
laiku nepavalgyti, poilsį nutraukti. Atsisakyti nuo jam krau- 
namų visuomeninių pareigų kun, J. Tumas nepajėgė. Jis, kaip 
tikras riteris, skubėjo ten, kur tautos reikalai šaukė, 

Redaktoriavimas, kasdien publicistinių straipsnių rašy- 
mas, dažni įvairių organizacijų posėdžiai ir daugybė kitokių 
nervinamų darbų draskė ir smulkino meniškąją kun, J. Tu- 
mo sielą. Jam trūko laiko susikaupti, įsigilinti į svarstomąjį 
dalyką ir dėlto kai kurie jo sprendimai paviršutiniški, Ir tie- 
siog reikia stebėtis, kaip tuo laiku, kada kauniškė visuome- 
nė kun, J. Tumą būtų įmaniusi susidraskyti į gabalėlius ir 
jais pasipuošti organizacijas, jis tai visuomenei pajėgė duoti 
stiprių meno dalykų. Tuo laiku „Skaitymų“ redaktorius Vinco 
Krėvės-Mickevičiaus prašomas kun, J. Tumas parašė geriausią 
savo, o gal ir visos mūsų literatūros kūrinį „Dėdės ir dėdienės". 
Kiek vėliau „Tėvo palikimą“, „Audrą“ ir kt. Grįžo jis nekartą 
ir prie savo mėgiamųjų „Pragiedrulių“. 1927 m, sausio mėn, 8 d. 
jis savo dienoraštyje pažymi; 

— Pradėjau toliau „Pragiedrulius"', Jei dabar kas man duotų 
laiko, aš juos gerokai pavaryčiau tolyn, 

Tas faktas mums rodo, kad kun. J. Tumas-Vaižgantas buvo 
nepaprastai gajos sielos žmogus ir talentingas menininkas. Jei- 
gu meniškajai kūrybai kun, J. Tumo gyvenimo sąlygos būtų pa- 
lankesnės, tai, galimas dalykas, jis būtų tapęs europinio masto 
rašytoju. Dabar gi tik retkarčiais jo kūrybinės saulės pragiedru- 
liai pradžiugindavo mūsų kasdienę pilkumą. Didesniems meno 
kūriniams rašyti jam trūko laiko. 

Ne politika, ne publicistika, kuriai daugiausia energijos bu- 
vo verčiamas skirti, bet literatūra, dailė, teatras — didžioji kun. 
J. Tumo gyvenimo stichija. Jis, literatūros kūrėjas, puošia savo 
butą rinktiniais meno kūriniais, lanko dailininkų parodas, teatrą 
ir kiekvienu meno mažmožiu džiaugiasi kaip kūdikis, Jis negali 
viešai nesidžiaugti, nes tai verčia daryti jo siela, Jis rašo entu- 
ziastiškas, kartais nayvias, bet visuomet geriausių intencijų ku- 
pinas dramos ir net operos recenzijas. Dėl jų teko jam daug 
priekaištų ir nemalonumų. 

— Duok Dieve, kad tu neberašytumei vaidinimo recenzijų: 
turi gi rimtesnių dalykų ant savo galvos, — sako jam kartą, 
sveikindamas Naujųjų Metų, prel. A. Dambrauskas-Jakštas. 

Kun. J. Tumas paklausė ir neberašė, nebevaikščiojo nė žiū- 
rėti: vis dirbęs tą rimtesnį darbą. Tačiau taip neilgai teišlaikė 
— vėl jį, sakos, patraukęs teatras trokšti prikvėpuotame ore 
ir grįžti namo su slanktu, Jautė, kad teatras tapo jo gyvenimo ru- 
tinos dalimi, kad be jo sunku gyventi, Kun, J. Tumui, nelankan- 
čiam nei klubų, nei restoranų, nei kavinių, net nė pas pažįstamus 
nesisvečiuojančiam, teatras buvo vienintėlė gyvenimą paįvairi- 
nanti ir daug sielai grožio teikianti pramoga, 

— Mano padėjime yra labai daug buržuazinės inteligentijos 
ir labai gaila, — stebis kun. J. Tumas, — kad ne visiems teatras 
pavaduoja įtartino gerumo pramogas. Ko gi nusidirbę biurinin- 
kai, sulaukę vakaro, šliaužioja po restoranus, žvengia kvailuose 
kabaretuose, praleisdami daug jiems reikalingų gyventi pinigų? 
Vieni geria, kiti groja; tai jau su įpročiais tapę žmonės. Bet dau- 
guma nėra nei alkoholikai ligonys, nei kortininkai lotininkai pa- 
mišėliai — jie paprasti pusiausvyros ieškotojai.?28) 

Lankydami bent kartą per savaitę dramą, operą ar simfo- 
nijos koncertus, jie čia rastų sielai pusiausvyros, atgaivintų sa- 

vo atbukintus nervus, pasidżiaugty ir tuo būdu visa jų buities 
filosofija pakryptų optimistinėn pusėn, Sugyžėliai, malkonten- 
tai, nesveikasis visuomenės gaivalas. Taigi, praktinis kun, J. Tu- 
mo teatro idealas, kad jis palenktų į save visą mūsų visuomenę, 
taptų jai reikalingas, net būtinas, kaip jam ir kitiems jis jau yra 
tapęs.22?) To praktinio idealo kun. J. Tumas ir siekė savo recen- 
zijomis. 


VIII 


Kalbedami apie kun. J, Tumo santykius su teatru, negalime 
pamiršti vieno jam labai charakteringo ir su teatru susijusio 
įvykio: 1923 m. lapkričio mėn. 11 d., S. Čiurlionienės „Aušros 
Sūnų" vaidinant, jis kreipėsi į teatre esantį Respublikos Pre- 
zidentą A. Stulginski, prašydamas, kad valdžia paleistų iš kalė- 
jimo pirmąjį Lietuvos Valstybės Prezidentą Antaną Smetoną. 

Krikščionims demokratams smarkiau pradėjus persekioti 
savo politinius priešininkus, už opozicinės spaudos dalykus į ka- 
lėjimą buvo pasodintas „Vairo“ redaktorius, buvęs pirmasis Lie- 
tuvos Prezidentas, doc, A. Smetona. Tautiškoji lietuvių visuome- 
nė tą įvykį skaudžiai atjautė. Buvo Miesto Tarybos delegacija 
su burmistru ir Humanitarinių Mokslų Fakulteto atstovai su de- 
kanu prof. M. Biržiška prašyti paleisti A. Smetonos, bet tų de- 
legacijų krikščionių demokratų vyriausybė net nepriėmė, Tada 
nieko daugiau nebeliko, kaip prašyti populariausią ir tautos my- 
limiausią žmogų kan. J. Tumą, kad jis teatre visuomenės vardu 
kreiptųsi į Respublikos Prezidentą. Tą dalyką suorganizuoti 
pasiėmė pats Valstybės Teatro direktorius Liudas Gira. Kun. 
J. Tumas, nematydamas geresnio išėjimo, sutiko ir lapkričio 
11 dieną atėjo į Valstybės Teatrą. 

Po antrojo veiksmo kun. J. Tumas antroje parterio eilėje 
pakilo iš savo vietos ir kreipėsi į vyriausybės lożes, kur sėdėjo 
prezidentas ir keletas ministerių. 

— Gerbiamieji! — prabilo kun. J. Tumas — šiandien, mums 
čia esant teatre ir žiūrint „Aušros Sūnų", kalėjime sėdi pirma- 

sis Lietuvos Respublikos Prezidentas Antanas Smetona, Mes 
prašome čia esantį p. Valstybės Prezidentą pasirūpinti paleisti 
mūsų buvusiji prezidentą.?30) 

— Draudžiu kalbėti! — šiurkščiai sušuko iš penktos par- 
terio eilės Kauno miesto ir apskrities karo komendantas, majo- 
ras VI. Braziulevičius, 

Kun. J. Tumui pradėjus kalbėti, prezidentas ir ministeriai 
tuojau pasišalino iš savo ložių, o komendantui šuktelėjus savo 
uždraudimą, kun. J. Tumas, dar pakalbėjęs keletą žodžių, pa- 
sakė: 

— Klausau, — ir atsisėdo, 

— Prašom kalbėti! Prašom kalbėti! — pradėjo žmonės šauk- 
ti ir garsiai ploti. i 

— Ką čia kalbėti! Dalykas ir be kalbų aiškus, — sako vėl 
pakilęs kun. J. Tumas. — Man terūpėjo sudaryti faktą, kad 
publika prašo už buvusį prezidentą, 

Po šių žodžių publika dar smarkiau ir triukšmingiau ėmė 
ploti. Karo komendantas maj. VL Braziulevičius, matydamas, 
kad prieš kun. J. Tumo autoritetą publikos akyse yra bejėgis, 
išsinešdino iš salės, o Kauno miesto ir apskrities viršininkas 
Morkus pašaukė dežuravusį milicininką K. Puodžiūną, kad jis 
kun. J. Tumą prievarta išvestų. Bet pasirodžius milicininkui, pa- 
sak L. Giros teisme parodymų, devynios dešimtosios teatre bu- 
vusiųjų pareiškė didelį nepasitenkinimą ir ėmė dar smarkiau 
triukšmauti, | 

— Šalin milicija! — šaukė vieni. 

— Tšvest negalima! Tegul kalba! — šaukė kiti, neleisdami 
milicininkui nė prisiartinti prie kun, J. Tumo. 

Publikai nerimaujant, kun. Juozas Tumas trečią kartą į ją 
kreipėsi: 

— Piliečiai! nurimkite, mes čia susirinkome ne triukšmo ar 
maišto daryti, tik prašyti, nes tokiu būdu daugiau galima laimėti, 

Publika kun. J. Tumo paklausė ir ramiai sau išsiskirstė po 
kuluarus. Tačiau publikai nurimus, valdžios atstovų sąžinė ėmė 
nerimti ir jų galvose baisūs dalykai vaidintis. Paskutiniai kun. 
J. Tumo žodžiai pro duris klausančiam komendantui pasigirdo 
visai ne taip, kaip juos kalbėtojas pasakė. 

— Dabar mes tuo tarpu tik prašom... — girdėjęs komen- 
dantas ir tą jis palaikęs grasinimu vyriausybei, 

Todėl buvęs priverstas imtis griežtesnių priemonių. Nuėjo 
į užkulisį ir čia įsakė Valstybės Teatro direktoriui L. Girai nu- 
traukti vaidinimą ir pasiūlyti publikai per dešimtį minučių išsi- 
skirstyti. L. Gira taip ir padarė. 

Po pertraukos publikai susirinkus į savo vietas, jis prane- 
šė, kad vaidinimo nebebus, Publika su tuo iš karto nenorėjo su- 
tikti: ėmė vėl triukšmauti ir reikalauti vaidinimo, bet pradėjus 
mažinti šviesą, ji nenoromis išsiskirstė, reikalaudama grąžinti 
pinigus, 

Nuotaika buvo pakelta, nerami, ir komendantas net abejo- 
jęs, ar publika skirstysis. 

Rytojaus dieną kun, J. Tumas ir liudininkai buvo pradėti 
tardyti. Tą pat dieną Kauno miesto ir apskrities karo komen- 
dantas, maj. VI. Braziulevičius, pranešė Žemaičių vysk, Pr. Ka- 
revičiui įvykusį teatre incidentą ir prašė kun, J. Tumą įspėti ir 
pasiūlyti jam susilaikyti nuo panašių išsišokimų, nes dabar ko- 
mendantas prieš jį vartosiąs dar griežtesnes priemones, 

Kaltinamasis kun. J. Tumas savo raporte ordinariatui pri- 
pažino įvykio aplinkybes, pareiškė, kad jokių sąmyšio inten- 
cijų neturėjęs ir pasidavė savo dvasinės vyresnybės sprendimui. 
Vyskupijos ordinariatas, susipažinęs su įvykiu, ir turėdamas gal- 
voje, kad jis suardęs viešoje vietoje tvarką, 1923 m, lapkričio m. 
15 d. pagal 2308 kan, C. J. C. išreiškė kun. Juozapui Tumui 
viešą papeikimą ir įspėjo, kad panašiems išsišokimams atsikar- 
tojus, bus taikomos griežtesnės teisės priemonės (Correptio pub- 
lica ob gravem ordinis perturbationem, addita comminatione 
guod in casu ulterioris transgressionis procedetur ad normam 
summi iuris). 

Kauno miesto milicijos vadas Jelmokas kun, J. Tumą ir liu- 
dininkus iškvotė per vieną dieną ir lapkričio mėn. 13 dieną 
kvotą perdavė Kauno miesto ir apskrities I nuovados Taikos 
Teisėjui patraukti kun, J. Tumą tieson pagal Baud. Įst. 262 
str. 3-čią dalį. 

Po poros savaičių, lapkričio mėn, 28 dieną, 12 val. Taikos 
Teisėjas viešame posėdyje nagrinėjo kun. J. Tumo bylą. Kau- 

niškiai ja buvo susidomėję ir dar gerokai prieš dvyliktą traukė 
į teismą pasiklausyti, kaip bus teisiamas vienas iš žymiausių 
ir populariausių Lietuvos vyrų. Tik, deja, dežuruojąs milicinin- 
kas ne visus į salę įleido, aiškindamas, kad nesą vietų. 

Atlikęs šabloninius teismo formalumus, perskaitęs esančius 
prie bylos dokumentus, teisėjas pradėjo ją nagrinėti, Kaltintojas 
— skundėjas Kauno miesto III nuovados milicijos vadas Aviżie- 
nius pareiškė, kad jis savo kun, J. Tumo kaltinimą palaiko, 

— Aš — sako kaltinamasis kun. J. Tumas — pripažįstu, kad 
toks įvykis buvo, bet neprisipažįstu kaltas taip, kaip mane kal- 
tina, ir įgalioju ginti šiai mano bylai pris, advokatą Liudą No- 
reiką. 

Gynėjas pris. adv. Noreika aiškina teisėjui, kad ta pati val- 
džia jau kreipėsi į vyskupą, prašydama kun. J. Tumą nubausti. 
Vyskupas jį nubaudė, todėl šį byla antrą sykį negalinti būti na- 
grinėjama ir kaltinamasis baudžiamas. 

— Vyskupo bausmė reiškia tam tikrą teismo nubaudimą ir 
todėl aš, — sako gynėjas, — remdamasis 22 str. B. Pr. Įst. ir 
1017 str. Senato paaiškinimų 238 (1867 m.) ir Ist. rikinio 11 tomo 
1 d. 64 str., prašau bylą numarinti, 

— Aš su tuo nesutinku, — sako kaltintojas: — iš nutarimo 
matyti, kad aš kun. J. Tumą kaltinu ir 139 str. B. Įst., nes jis 
taip pat neklausė valdžios (būtent komendanto įsakymo). Ši by- 
la turi būti nagrinėjama bendra tvarka, nes kunigams teismo 
atžvilgiu nėra išimčių: Konstitucijoje pasakyta, kad visi pilie- 
čiai lygūs prieš įstatymus, o be to, rusų įstatymu kunigai bau- 
džiami pagal kanonų taisykles tik tada, kada jie nusižengia savo 
vyresnybei eidami tarnybą, bet ne viešoje vietoje. 

— Aš nerandu, — tvirtina gynėjas, — kad šiuo atveju bū- 
tų galima pritaikinti 139 str, B. Įst., nes šis straipsnis kalba apie 
pasipriešinimą traukinio ar garlaivio vedėjui. Teatras nėra nei 
traukinys nei garlaivis; kunigui Juozui Tumui negali būti tai- 
koma nė 262 str. 3-čioji dalis, nes ji kalba apie triukšmo kėli- 
mą viešose vietose susikumščiavus ar ką kita panašaus padarius. 
Šiuo gi atveju nieko panašaus nebuvo. Pagaliau čia nebuvo nė 
triukšmo. Juk plojimas ar net švilpimas teatre pertraukų metu 
nėra triukšmo kėlimas. 

— Aš, — skelbia pakilęs Taikos Teisėjas, — nutariu bylą 
nagrinėti iš esmės, nes nė kokio dvasinio teismo sprendimo dar 
nebuvo ir todėl gynėjo prašymą atmetu. 

— Tad prašau, — sako gynėjas, — bylą šiandien atidėti ir 
iššaukti liudininkus iš kaltinamojo pusės, nes patogiau klausti 
sykiu abiejų pusių liudininkus, 

— Aš manau, — prieštarauja kaltintojas, — kad byla turi 
būti šiandien nagrinėjama, nes atskirų liudininkų abi pusės ne- 
turi, o yra tik bendri liudininkai. 

— Sutinku, kad teisme abiejų pusių interesai turi būti ap- 
saugoti, — sako teisėjas, — bet atsižvelgdamas į tai, kad kun. 
J. Tumas pats pripažino byloje pažymėtų faktų tikrumą, nuta- 
riu bylą šiandien svarstyti, nešaukdamas naujų liudininkų. 

Po šio nutarimo pradedami klausinėti liudininkai: Braziu- 
levičius, Avižienius, milicininkai ir L. Gira, Visi jie maždaug taip 
liudija, kaip ir per milicijos kvotą. Tik maj. VI. Braziulevičius 
savo pirmykščius parodymus teisme kiek sušvelnina. Jis atsiima 
savo pirmykščių parodymų žodžius: „tuo tarpu mes tik prašom", 


— Aš pats jų negirdėjau, — sako VI. Braziulevičius. — ir 
manau, jeigu jie ir buvo pasakyti, tai ne grasinimo, bet prašy- 
mo prasme. 


Po liudininkų parodymų gauna žodį gynėjas L. Noreika ir 
jis savo kalboje įrodinėja, kad kun. J. Tumas nenusikalto. Jei 
lapkričio mėn. 11 d. teatre ir buvo triukšmas, tai jį liudininkų 
parodymu ne kun. J. Tumas kėlęs. Viešas gi kreipimasis teatre 
į Valstybės Prezidentą nesąs nusikaltimas. Ir rusų laikais, pa- 
sak gynėjo, buvo įsakyta prie caro, kada jis kur važiuodavo, nie- 
ko neprileisti, bet jeigu koks žmogus, nežiūrėdamas griežto gy- 
nimo, prie caro prieidavęs ir jam prašymą įteikdavęs, už tai 
niekad nebūdavęs baudžiamas, Todėl gynėjas prašo kun, J. Tumą 
išteisinti, 

Paskutinis kalbėjo kaltinamasis kun. J. Tumas. Jis smulkiai 
išdėstė priežastis, privedusias prie lapkričio men. 11 d, įvykio, 
vaizdžiai nupasakojo patį įvykį. 

— Tai padaryti vertė mano sąžinė, — susijaudinęs sako 
baigdamas savo kalbą. — Ir antrą kartą tą patį padaryciau. 
O dabar jūs, ponas Teisėjau, bauskit mane!??!) 

Nuaidėjus per teismo salę paskutiniams kun, J. Tumo žo- 


džiams, žila teisėjo galva dar žemiau palinko, ir jis pradėjo ra- 
šyti teismo sprendimą. Netrukus teisėjas pakilo su sprendimu 
rankoje, sustojo publika ir jis ėmė skaityti klasišką anų laikų 
kalbos ir stiliaus atžvilgiu teismo sprendimą: 

SPRENDIMAS 
28/X1.23 B. Pr. N, 2357 — 23 m. 


Lietuvos Respublikos vardu, aš Kauno miesto 
ir apskrities 1-mos nuovados Taikos Teisėjas vieša- 
me posėdyje išnagrinėjęs baudžiamąją bylą dėl ap- 
kaltinimo Kanauninko kunigo Juozo Tumo sulyg 262 
str. 3 d. ir 139 str, B. K., kurio apkaltinimas apsireiš- 
kė tame, kad 11/XI-23 m. Valstybiniam Teaire vaidi- 
nimo metu, prieš trečią aktą kunigas Tumas žodžiu 
kreipėsi prie prezidentos ložos, kur tuo met sėdėjo 
pats Valstybės prezidentas, prašo jo paliuosuoti iš ka- 
lėjimo buvusi Lietuvos prezidentą Antano Smetono, 
kuris yra patalpintas kalėjiman sulyg parėdymo Kau- 
no karo Komendanto, radau, kad apkaltinamas keli- 
me triukšmo ir betvarkės vaidinimo metu ir nepildy- 
mo karo komendanto įsakymo susilaikyti nuo toli- 
mesnės kalbos, išrodytas, kaip paaiškinimo faktas kal- 
tinamojo, kuris patį faktą kreipimosi prie prezidento 
pripažino, taip ir gi ir visomis bylos aplinkybėmis ir 
liudininku parodymais, bet priimant domėn, kad pats 
liudininkas karo komendantas teisme netvirtino, kad 
žodžiai, „kol kas mes tik prašom“ buvo tikrai pa- 
sakyti, kunigo Tumo, kaip būk tai koks grąsinimas 
vyriausybei, kad parodymu liudininko Valstybinės te- 
atro direktoriaus — Giro, kuris šitą atsitikimą gerai 
matė ir girdėjo buvo išaiškinti, kad, minėtas triukšmas, 
netrukus pasibaigė ir kunigas Tumas greit prisitaiki- 
no prie komendanto įsakymo — daugiau nekalbėti, — 
kad veiksmas kunigo Tumo jokių pavojingų pasekmių 
neiššauke, pripažinau, kad galima jam paskirti ma- 


žiausią baudą, o todel, remdamasis 119 ir 102 str. 
k. p. i. ir 21, 53, 138 ir 1 d. 262 str. B. K. nusprendžiau 
kanauninkui kunigui Juozui Tumui uždėti arešto jo 
gyvenamojo vietoje vieną parą sulyg parėdymo jo 
Dvasiškos Valdžios. Sprendimas paskelbtas teisė ap- 
skusti 2 savaičių laike Kauno Apygardos Teismui, Tai- 
kos Teisėjas Herubavičius. 


Lapkričio men. 28 dieną įvyko nepaprastas supuolimas: 
tą dieną kun. J. Tumas buvo pirmą kartą nepriklausomos, de- 
mokratiškos Lietuvos nubaustas ir tą pat dieną suėjo lygiai tris- 
dešimt jo kunigavimo metų. Trisdešimt metų praėjo, kai kun. 
J. Tumas, pamiršęs savo asmens reikalus, dirbo Lietuvai, grum- 
damasis su rusais ir lenkais, skynė į nepriklausomą Lietuvą ke- 
lią. Ir štai jo garbingo jubiliejaus dieną iš nepriklausomos Lie- 
tuvos valdžios gavo dovanų — vieną parą namų arešto. Ir kun. 
J. Tumas nebūtų Tumas, jeigu ta dovana nebūtų patenkintas. 
Jis gruodžio mėn. 6 d. parašė oficialų raštą: 


Jo Mylistai Taikos Teisėjui. 


Pareiškiu Tamstai: 1923 m. lapkričio mėn, 28 die- 
nos Tamstos teismo nusprendimu aš likau visiškai 
patenkintas, aukščiau apeliacijos neduosiu, uždėtąją 
bausmę prisiimu ir prašau pranešti Žemaičių Vysku- 
pijos Kūrijai, kad paskirtų dieną jai atlikti, 


Vytauto b. rektor. 
kan. J. Tumas 


Gruodžio mėn. 12 dieną Taikos Teisėjas pranešė vyskupui 
savo kun. J. Tumo bylos sprendimą vykdyti, o gruodžio mėn. 
15 d. vyskupas Karevičius įsakė kun. J. Tumui minėtąją vie- 
nos paros baudą atlikti ligi šio mėn. 24 d. ir apie atlikimo laiką 
jam pranešti. Kun, J. Tumas jam skirtąją baudą atliko gruodžio 
mėn, 20 d. Tuojau apie jos atlikimą pranešė vyskupui, o šis gruo- 
džio mėn. 22 dieną Taikos Teisėjui, 

IX 


Kaip iš didelio debesies kartais esti maža lietaus, taip ir 
iš pradžių išpūstoji kun. J. Tumo byla baigėsi maža, daugiau 
pro forma, negu iš esmės, bauda. Jeigu mūsų šiuo atveju perdaug 
uolūs tvarkos dabotojai būtų geriau pažinę kun. J. Tumą, jo eks- 
pansyviškumą ir kuo geriausias intencijas, tai, manau, jie nė ne- 
būtų pradėję bylos. Juk savo tariamuoju teatre išsišokimu kun. 
J. Tumas, kaip tat teisme pažymėjo, ne triukšmą ar suirutę kėlė, 
bet prašė, garbingą, daug lietuvių kultūrai nusipelniusį ir visos 
tautos nepaprastai mylimą pirmąjį Lietuvos Respublikos Pre- 
zidentą paleisti iš kalėjimo, 

Jeigu prie Prezidento su prašymu būtų galėjęs preziden- 
tūroje prieiti, tai kun. J. Tumas nebūtų teatre į jį kreipęsis. 
Tą mano samprotavimą visiškai patvirtina tolimesni kun, J. Tu- 
mo gyvenimo faktai. Juk, tautininkų valdžiai esant, kun, J. Tu- 
mas ne kartą prezidentūron ir pas kitus aukštus valdininkus ėjo 
prašyti paleisti krikščionių demokratų ir net komunistų veikė- 
jus. Suprantamas dalykas, kad kun. J. Tumas juos prašė paleis- 
ti ne komunistų propagandai skleisti ir ne kuriam kitam prieš- 
valstybiniam darbui, bet Lietuvos kultūros darbui. 

Jaunas, gabus žmogus už priešvalstybinį veikimą patenka 
į kalėjimą. Jo draugai kreipiasi pas kun, J. Tumą, prašydami 
gelbėti žūstantį talentą. Jis, girdi, mes politikuoti ir ramiai sau 
dirbs mokslui ar literatūrai, Kun, J. Tumas patiki ir eina savo 
autoritetu gelbėti jaunuolio, kuris savo darbu gali dešimteriopai 
atlyginti padarytąją klaidą ar nusikaltimą. Nors išvaduotieji 
dažniausiai duotąjį garbės žodį sulaużydavo ir nieksiškai ge- 
radariui atsimokėdavo, tačiau jis buvo krikščioniškai atlaidus. 
Kartą skaudžiai apviltas ir toliau neatsisakydavo vaduoti arti- 
mą, nelaimėn patekusį. 

Ir kun, J. Tumas yra vadavęs iš kalėjimo ne vieną, ne du, 
bet dešimtimis įvairių politinių kalinių, 

Štai vienas iš daugelio kun. J. Tumo kaliniams malonės pra- 
šančių laiškų, kuriame ryškiai atsispindi jo kilnus krikščioniškas 
humaniškumas ir vaižgantiškas jumoras: 

Vytauto D. Bažnyčios 
(Dangun Emimo) 
Rektorius 


Nr. 183 
1932 m. vas. mėn. 9 d. 


Politinį kalinį Vaclovą Zaleskį, jau iškalėjusį še- 
šerius metus už savo jauną, 17 metų, kvailybę — šni- 
pavimą, aš užtariau šiais sumetimais. 

1) Zaleskis tikras ligonis, tuberkuliozininkas, 
kartkarčiais laikomas ligoninėje; jo dienos esančios 
suskaitytos. 

2) Jis esąs beviltiškai nusiminęs, kad beiśvysty 
laisvę, beatgriebtų sveikatą. 

3) Dėl to desperatiškai ir pasielgęs su tarnauto- 
jais — liguistu nervingumu. Aš norėčiau jam vilties 
priduoti, kad būtų lygesnis. 

4) Kad ir būt nevertas, man jo gaili — gaili jau- 
nystės, kuri gali būti geram panaudota. O gal būti: 
jis, lenkas, puikiai išmoko lietuvių literatūrinės kal- 
bos ir puikiai verčia mūsų autorius į lenkų, rodos, 
ir į vokiečių kalbą. Visą eilę vertimų, skaičiau „Prze- 
glądzie Wileńskim”. Noris versti ar jau išvertęs ir 
Vaižganto (O! čia visa svarba!) Vilties pasijavęs, te- 
gul dirbtų, o vilties duodama — malonėmis, pirmon 
galvon — Respublikos Prezidento rinkimų dieną. 

Nu, ko valstybė nustos, kad vienu kaliniu grei- 
čiau nusikratys? Tegul sau paskui ir nedėkingas bū- 
tų. Lieżuviu nekiek beįžeis. 

Palaikau savo prašymą gailestingumo ir profe- 
sinio draugiškumo motyvais (literatūros, žinoma, ne 
śnipavimo). 

Dr. J. Tumas 
Jo Eksc. 
Krašto Apsaugos 
Ministeriui l 
(Kar. Teismo Prokurorui pareikalavus). 

Kun. J. Tumo geraširdiškumą visi žinojo ir kreipdavosi į ji 
visokiais reikalais ir visai be reikalo, Vieni pas jį ateidavo pi- 
nigų pasiskolinti ar savo širdies skausmų išsipasakoti, kiti tie- 
siog išplūsti esamos valdžios ar kurios kitos, jų nuomone, 
negerovės, Štai 1927 m. per Naujuosius Metus ateina girtas pus- 
bernis ir ima skeryčioti prieš kunigus, Jį išprašius pro duris, 
netrukus ateina G-tė ir tiesiog spiaudydamos plūsta: 

— Kam Tamsta liepei užmušti keturis bolševikus, juk Kris- 
tus to neleido; kam jūs nuvertėt senąją valdžią. Bolševikai už- 
mušinėja, nes toks jų įsitikinimas, o jų negalima mirti smerkti, 
nes ir jie žmonės, 

— Gavau taip pat pro duris išmesti, — rašo kun. J. Tumas 
savo dienoraštyje. — Policijai buvo gėda skųsti pasiutusi merga 
bolševikė, o vertėjo patupdyti. Ji pyksta, kam nepaskolinau 
120 litų antrai suknelei, nepriėmiau į savo salę jos siuvyklos 
ir atmečiau eiliuotą paškvilį ant Dr. J. Staugaičio, b. ligoninės 
viršininko,232) 

Tų pat Naujųjų Metų dieną dar buvo keturi pažįstami ir 
vienas nepažįstamas pinigų prašyti, 

— Man darosi sunku gyventi dėl tų kaulikų paskolinti — 
skundžiasi savo dienoraštyje kun, J. Tumas.233) 

Kun. J. Tumas nepaprastai geros ir minkštos širdies žmo- 
gus, prašomas paskolinti, negalėdavo atsisakyti negalįs: jei tu- 
rėdavo, tai ir skolindavo. Kartais tokių kaulikų paskolinti pas 
ji per dieną ateidavo po keletą, tad nenuostabu, kad jų išner- 
vintas vienam kitam yra ir šiurkštesnį žodelį pasakęs. Vienu 
tarpu jis prie savo durų net raštelį buvo prisegęs, kad niekam 
pinigų nebeskolinąs. Tačiau jis buto šeimininko nuo įkyriųjų lan- 
kytojų neapgynė, 

Pats nesikraudamas turtų ir pinigą laikydamas gyvenimo 
priemone, bet ne tikslu, kun, J. Tumas buvo labai dosnus, Jis 
visą savo amžių šelpė artimuosius bei tolimuosius giminaičius 
ir daug jų išleido į mokslą. Jis taip pat gausiai šelpė mokinius, 
studentus, biednuomenę, labdarių ir kultūrines organizacijas. 
Jo nepaprastas dosnumas ir gera širdis plačiai buvo žinoma, ir 
visi drąsiai kreipdavosi į jį, kaip į mylimiausią tėvą. 

Jei ne pinigų, tai kun. J. Tumo rekomendacijų prašydavo. 
Žiūrėk, pas jį ir slenka koks išblyškęs, išbadėjęs jaunuolis, 

— Kanauninke, noriu universitete studijuoti, bet lėšų netu- 
riu, Jau keletas mėnesių, kaip pusbadžiu gyvenu, gal galėčiau 
gauti tarnybai Tamstos rekomendaciją... 

— Kad aš, panie, tavęs nepažįstu, pirmą kartą matau, tai 
kaip galiu rekomenduoti, — sako kanauninkas, matuodamas 
nuo kojų ligi galvos savo interesantą. 

Jaunuolis galvą dar žemiau nuleidžia ir dažniau akimis pra- 
deda mirksėti. Kanauninkui jo gaila. Gal iš tikrųjų geras ir ga- 
bus žmogus badauja, 

— Na, iš kur esi, ką studijuoji? — pradeda teirautis, 

Jaunuolis pradeda pasakoti liūdną savo biografiją. Jos su- 
graudintas kanauninkas sėdasi rašyti rekomendacijos. Pažįs- 
tamiems ir nepažįstamiems rekomendacijų kun, Juozas Tumas 
yra parašęs, tur būt, keletą tūkstančių. Rekomendacijų kreip- 
davosi geri žmonės, bet pasitaikydavo ir visokių iškrypėlių. 
Pav., 1929 metais lapkričio 22 d. pas jį ateina čekiškietis Š-tas 
kaulyti kažin kokios atestacijos, su kuria jis nerenkamas ga- 
lėtų įsisprausti į valsčiaus viršaičius ir „parodyti stebuklų". Tai 
padaryti jis galįs, nors apylinkė ir kitokios nuomonės apie jį. 
Kun. J. Tumas tokiu svečio reikalavimu įsižeidė ir su juo ne- 
mandagiai persiskyrė, 

— Pyks ir apkalbinės, — galvoja kun. J. Tumas, svetį iš- 
prašęs, — bet to jau per daug.?3*) 

Pasitaikydavo ir dar juokingesnių dalykų. 1933 m. pradžioje 
apie dešimtą valandą kreipiasi pas kun, J. Tumą kažkoks stam- 
bus vyriškis, rodos, nuo Kėdainių. 

— Kuo galiu sveikam patarnauti? — klausia nepažįstamąjį 
pats kun, J. Tumas, atidaręs duris, 

— Tėveli, vakar vedžiau, o šiąnakt žmona su kitu pabėgo, 
padėkit man, — prašo svetys, braukdamas su rankove ašaras ir 
siekdamas kanauninko rankos, 

— Blogai, panie, bet kur aš tavo žmoną besugausiu, Čia aš 
tau negaliu padėt. Sudiev! 

Jei ne pinigų bei rekomendacijų, tai šiaip sau užeidavo pas 
kun, J. Tumą geri pažįstami ir savo tauškalais bei liežuvavimais 

gaišindavo jam brangų laiką. Pritrūkęs kantrybės, kanauninkas 
tokiems ne kartą yra pasakęs: 

— Žinai ką, panie, pravalivai ty k čortu! Nusibodai, nebega- 
liu ilgiau, Užeik kitą kartą. 

Kito taip išprašytas svečias, be abejo, skaudžiai įsižeistų, 
bet kun. J. Tumui tai dovanotina. 


X 


Kun. J. Tumą Lietuvos visuomenė ne vien materialiai iš- 
naudojo. Ji taip pat gausiai sėmės iš jo kilnios asmenybės ir 
veikalų sau idealizmo, Labiausiai kun. J. Tumas buvo mėgiamas 
jaunuomenės. 1918 m. lapkričio mėn. 24 dieną Lietuvių studen- 
tų Friburge akademinė „Lituanios“ draugija jam rašo: 


Didžiai gerbiamas Kunige Jubiliate! 


Džiaugsminga Tamstos kunigystės sukaktuvių 
šventė duoda mums progos šiandien bendrai susirin- 
kus išreikšti tai, ką kiekvienas mūsų jautė, minėdamas 
brangų Tamstos vardą. 

Esame toli nuo Tėvynės, neramūs dėl jos ateities 
ir laisvės, Kaipgi malonu ir guvu tokiu metu prisimi- 
nus tuos Tautos Vadus, kurie, nuveikę jau ne vieną 
pavojų, neilstamomis pajėgomis eina pirmieji Tėvynės 
keliais. 

Dvidešimt penkeri Tamstos, Gerbiamasai Jubi- 
liate, kunigavimo metai, tai nuolatinis pasišventimas 
Tautos gerovei, tai ištisas budėjimas Tėvynės sar- 
gyboje. Mes lenkiame galvas, atmindami Tamstos dar- 
bus mūsų raštijos ir visuomenės dirvoje. 

Brangus yra Tamstos vardas kiekvienam tikram 
lietuviui, bet ypač jaunimas pamilo Tamstą, kad da- 
vei jam tiek šviesaus džiaugsmo, kėlei ir auklėjai jo 
sielas savo rašto dailės veikalais, Jaunimas jaučia, 
kad Tamsta taip pat esi tikras jo Draugas. 

J. Tumas-Vaižgantas 1923 m. 


O dauguma ir mūsų pačių, čionai susirinkusių, ku- 
rie esame patyrę nuoširdaus Tamstos palankumo, su 
džiaugsmu minime malonias Brangaus Kunigo Tumo 
draugystėje praleistas valandėles, 

Visi mūsų akademinės draugijos „Lituanios' na- 
riai siunčiame Tamstai, Gerbiamas Jubiliate, daug 
karśćiausiy savo sveikinimų. Gi negalėdami tinkamiau 
pagerbti Tamstos nuopelnų, mes vienu balsu išreiškia- 
me bendrą norą — turėti Tamstą mūsų draugijos Gar- 
bės Nariu, 

Mes tikrai džiaugsimės, jei Tamsta neatsisakysi 
priimti šios gilios mūsų pagarbos išreiškimo, 

Tesaugoja Aukščiausis Tamstą, Gerbiamasis Ku- 
nige Jubiliate, ilgiausius metus! 

I. Tamošaitis, V. Mykolaitis, M. Andziulytė, E. 
Romanauskaitė, K. Pakštas, E. Žilevičius, Ignas Ab- 
romaitis M. S., O. Petrauskaitė, J. Žilevičaitė, St. 
Šalkauskis, U. Urnėžytė, kun. I. Česaitis.235) 


Tą „Lituanios” draugijos raštą kun. J. Tumas gavo Vilniuje 
1919 m. sausio mėn. 23 d. ir juo nemažai apsidžiaugė, Jis baig- 
damas penkiasdešimt metų amžiaus ir daugiau, kaip dvidešimt 
penkerius metus dirbdamas kuo sunkiausiose sąlygose mūsų tau- 
tinei kultūrai buvo labai mažai iš visuomenės susilaukęs padė- 
kos, Net 1915 m. jo dvidešimt penkerių metų literatūros ir visuo- 
meninio darbo jubiliejus tik tautininkų spaudoje buvo paminė- 
tas. A. Smetona pirmas „Vaire“ gana plačiai iškėlė kun, J. 
Tumo nuopelnus ir jo taurią asmenybę.?39), Todėl nuoširdus, iš 
atvirų širdžių plaukiąs lietuvių studentų „Lituanios“ draugijos 
pasveikinimas ir garbės nariu pakvietimas suvargusiai ir nera- 
miai jo sielai buvęs tiesiog balzamas, Tokios garbės ligšiol jis tik 
du sykiu buvo susilaukęs. Pirmą sykį, kai jį savo garbės nariu 
išrinko Kauno Darbininkų Draugija, o antrą sykį dabar, kai jis 
tokios pat pagarbos susilaukė iš „Lituanios“ Draugijos. Kun. 
J. Tumui tie garbės nario titulai buvo malonūs, nes, anot jo, 
argi begali kas kitas pilietį aukščiau iškelti, kaip iškelia teisin- 
gos pūslėtos darbininko rankos ir tyros, jautrios jaunuomenės 
širdys.237), 

Lietuvių jaunuomenė, pradėjus nepriklausomoje Lietuvoje 
organizuotis tautiškais pagrindais, kun. J. Tumo raštuose rado 
neišsenkamą tautinio idealizmo šaltinį, o jo asmenybėje gyvą 
ir ryškų — tautininko aktyvisto pavyzdį. 1922 m. lapkričio 
men. 11 d. įsisteigusi Lietuvių studentų tautininkų „Neo-Litu- 
anios” korporacija iš pat pirmųjų dienų glaudžiai santykiavo 
su didžiuoju senesniosios tautininkų kartos kovotoju, tautiš- 
kųjų tradicijų gaivintoju ir kūrėju kun, J. Tumu - Vaižgantu, 
Jis neo-lituanus rėmė morališkai ir medžiagiškai: skaitė jiems 
ideologines paskaitas, uoliai bendradarbiavo jų „Jaunosios Lie- 
tuvos" laikraštyje, šelpė ją pinigais; 1923 m. lapkričio mėn, 11 d. 
pašventino jų statomųjų namų kertinį akmenį, o 1924 m. ge- 
gužės mėn. 14 d. Vytauto D. bažnyčioje vėliavą. Per pusantrų 
metų kun, J, Tumas Lietuvių studentų tautininkų „Neo-Litua- 
nios” korporacijai tapo toks artimas ir brangus, jog 1924 m. 
gegužės mėn, 14 d. išrenkamas pirmuoju korporacijos garbės 
nariu ir pirmas įrašomas į „Koporacijos Garbingųjų Knygas“. 

Lietuvos Universitete atgimusi jaunuomenės tautinė ideo- 
logija plėtėsi ir už universiteto sienų. 1926 m. įsisteigė Lie- 
tuvių moksleivių tautininkų „Jaunosios Lietuvos" Draugovė, o 
1927 m. — lietuvių tautinės jaunuomenės „Jaunosios Lietuvos" 
Sąjunga; pirmoji po savo vėliava spietė mokyklų, o antroji — 
kaimo bei miesto jaunuomenę, Šiedviem tautinės jaunuomenės 
organizacijoms kun, J. Tumas taip pat buvo labai artimas ideo- 
logas ir globėjas. 

1929 metais įvykęs kan. J. Tumo-Vaižganto šešių dešimtų 
metų amžiaus jubiliejus dar labiau paskatino įvairias organiza- 
cijas išreikšti daug nusipelniusiam Lietuvos veikėjui ypatingą 
pagarbą, renkant jį savo garbės nariu. 

Pirmiausia kun. J. Tumą pagerbė Mintaujos klasinė gim- 
nazija. Jos pedagogų taryba 1929 m. sausio mėn. 17 d. posėdy- 
je, apsvarsčiusi Lietuvos Universiteto docento, literatūros is- 
torininko ir Kauno Vytauto bažnyčios rektoriaus kun. Juozo 
Tumo veikimą, konstatavo, kad kun, J. Tumas su dvasiniu did- 
vyriškumu ir didele viduja disciplina dirbo kaip brolių lietuvių 
tautos atgimimo veikėjas, literatūros tyrinėtojas ir mokytojas, 
buvo artimas latvių tautai ir Mintaujos klasinei gimnazijai ir tuo 

jai suteikė garbės. Todėl Mintaujos klasinės gimnazijos kolegija 
išrenka kun. Juozą Tumą savo garbės nariu.238) 

1929 m. vasarą visuotinis Lietuvių tautinės jaunuomenės 
„Jaunosios Lietuvos“ Sąjungos suvažiavimas išrinko kun, J, 
Tumą savo garbės nariu ir įteikė šį diplomą: 


Gerbiamas Kanauninke! 


Didis tautos dvasios kėlėjau, sunkiųjų mūsų tau- 
tai dienų uolus kovotojau, nepailstamas darbininke 
Lietuvos kultūros plačiuose dirvonuose. Mums, jau- 
niesiems, Tu švieti nepasiekiamu pavyzdžiu ir mes 
su gilia pagarba minime Tavo vardą. Idėjos, kurio- 
mis gyvenai visas gražiausias savo gyvenimo die- 
nas, dėl kurių nepaliaujamai darbuojiesi ir šiandie, 
jaunimo širdyse rado gilų atbalsi. Šiandien Tu nebe 
vienas — Tavo nurodytu keliu žengia skaitlingi jau- 
nuolių būriai, 

Lietuvių tautiškojo jaunimo atstovai, susirinkę 
1929 m. birželio men. 29 — 30 d. Kaune, norėdami iš- 
reikšti savo gilius jausmus ir padėkoti už sąjungai 
teikiamą didelę moralę paramą, prašo būti Lietuvių 
Tautiško Jaunimo „Jaunosios Lietuvos" S-gos Gar- 
bės Nariu, 

Mes esame pasiryžę nenuilstamai darbuotis, kad 
mūsų Tėvynės padangėje viešpatautų tikroji giedra. 


Centro Valdyba 
Suvažiavimo Prezidiumas 


Tų pat metų rudenį Dotnuvos Žemės Ūkio Akademijos stu- 
dentų tautininkų „Jaunosios Lietuvos“ korporacija, švęsdama 
penkerių metų sukaktuves, taip pat išsirinko kun, J. Tumą-Vaiž- 
gantą savo garbės nariu, 1929 m. lapkričio mėn, 24 d. sekma- 
dienį, dienos metu buvo pamaldos, o vakare įvyko iškilmingas 
aktas, kuriame dalyvavo visa akademija su savo profesoriais, 
Ceremonijos buvo pradėtos Tautos himnu, Toliau J. Tumui bu- 
vo įteiktas diplomas: 

Didžiai Gerbiamam Kanauninkui Dr. Juozui Tumui- 
Vaižgantui. 


Garbingas ir brangus Tautos Veterane! Tamsta 
savo dvasios sukurtais turtais atskleidei mūsų Tautos 
atgimimo skaudų ir džiugų tragedijos prologą. Dailės 
žodyje įpynei Tautos gajumo, gyvybės, kovos ir pasi- 
ryžimo nemirštamą dvasią. Nenuilstama lakia siela, 
verždamasis per audrą, pagimdei jaunajai kartai am- 
žinai nenykstančią naujojo lietuviško renesanso ga- 
dynę. Skleisdamas humaniškumo idėjos spindulius 
žmonių miniai, gyvu pavyzdžiu paveikei, kad mes 
kiekviename pakeleivingame broly ir sesery matome 
žmogų. 

Dabarties dienų kryžkelyje Tamstos buities su- 
kurti paveikslai jau yra įsikūniję ir kūnijasi realiame 
gyvenime. Ir mums, jauniesiems, švenčiantiems Tams- 
tos 60 metų amžiaus sukaktuves ir savo korporacijos 
„Jaunosios Lietuvos" 5 metų sukaktuves, be galo 
malonu ir džiugu matyti Tamstą visados savo dvasia 
jauną, baltagalvį Senelį savo tarpe. 

Šia proga, kada mūsų širdys dega galinga jaunat- 
vės ugnimi, kada mes ruošiamės kurti mūsų Tautos 
ateities didingus rūmus ir kada reiškiame mūsų Tau- 
tos gelmėse gimusių idealų vienumą, su didžiausiu 
pagarbos jausmu maloniai kviečiame Tamstą būti 
Žemės Ūkio Akademijos Lietuvių Studentų Tautinin- 
kų Korporacijos „Jaunosios Lietuvos" Garbės Nariu. 

Lietuvių Studentų Tautininkų „Jaunosios Lie- 
tuvos" korporacijos valdyba: VI. Tiškus, Pirmininkas, 
J. Balsys, Sekretorius. 


Ž. U, Akademija, 1929 m. lapkričio 24 d. 


Įteikus diplomą, kan. J. Tumui buvo uždėtos korporacijos 
spalvos ir kepurė ir entuziastiškai sugiedota „Ilgiausių metų". 
Iškilmingo posėdžio pabaigoje kun. J. Tumas kalbėjo apie 
lietuviškąjį romantizmą, pagrindinį lietuvių tautos savumą, ku- 

rio nei tautininkai nei kito vardo lietuviai neturi teisės išsiža- 
dėti. Po paskaitos studentai vėl giedojo savo Garbės Nariui 
„Ilgiausių metų“, kilojo jį bei kitokiais būdais reiškė savo mei- 
lę ir džiaugsmą. Per vakarienę vėl daug prakalbų ir tostų. Kun. 
J. Tumas pakėlė tostą, juokais pažymėdamas, kad jaunieji daug 
energijos eikvoją šūkavimams ir baigė rimtai linkėdamas, kad 
tos energijos nepritrūktų kovai su Tėvynės priešininkais. Vėl 
valiota, „Ilgiausių metų” giedota, ant rankų kilota, kol paga- 
liau 10 val. kun. J. Tumas su prof, F, Kemėšiu panoro palikti 
vakarienę, ir studentai jį nešte išnešė į prof. kun. F, Kemė- 
šio butą.239) 

Ne tik tautiškoji jaunuomenė bei studentai, bet ir visa Lie- 
tuvos visuomenė gražiai paminėjo kan. J. Tumo-Vaižganto 60 
metų amžiaus sukaktuves. Šimtus entuziastiškų laiškų ir tele- 
gramų jam atsiuntė įvairių srovių veikėjai. Mokyklos ir organi- 
zacijos ruošė tam tikrus iškilmingus posėdžius, kuriuose buvo 
iškelta aikštėn kan, J. Tumo-Vaižganto asmenybė ir mūsų tau- 
tai nuopelnai, Kunigiškių pradžos mokykla, kur J. Tumas mo- 
kėsi, buvo pavadita kan. J. Tumo-Vaižganto pradžios mokykla, 
Leidėjai taip pat pagerbė didijį veikėją-jubiliatą. „Dirvos“ b-vė 
išleido Vaižganto Dėdės ir dėdienės su gražiu prof, V. My- 
kolaičio straipsniu „Šviesioji Vaižganto kūryba", o „Žinijos“ b-vė 
Šeimos vėžiai ir Jumoristika su V. Bičiūno straipsniu „Vaiż- 
gantas ir jojo „Šeimos vėžiai“. Lietuvos vyriausybė jau kiek 
anksčiau kun, J. Tumą-Vaižgantą buvo pagerbusi — ji 1928 m. 
gegužės mėn. 15 d. suteikė jam D. L. K. Gedimino II laipsnio 
ordiną. 

Kun. J. Tumo-Vaižganto šešiasdešimties metų jubiliejus pa- 
rodė, kiek jis glaudžiai yra susijęs su lietuvių tautiškąja visuo- 
mene ir kiek toji visuomenė moka jį vertinti. Už visuomenės 
ir jaunuomenės jam teikiamą garbę ir meilę jis neliko skolingas. 
LTJ „Jaunosios Lietuvos" S-gai padovanojo savo išleistą knygą 
Juozas Kubilius. Viltininko mintys. Suredagavo doc. J. 
Tumas Kaunas, 1929 m. 344 p., o Lietuvių Studentų Tautininkų 
„Jaunosios Lietuvos“ korporacijai 1931 m. parašė Jaunosios 
Antano Smetonos dienos, 32 pusl. Plačiai visuomenei kun, J. 
Tumas gražiai atsidėkojo energingai dirbdamas Vytauto Di- 

džiojo Komitete ir Bažnytiniame Vytauto Didžiojo Jubiliejaus 
Komitete; abiejuose tuose komitetuose jis buvo vice-pirminin- 
kas. Be to, jis buvo Vytauto Didžiojo Komiteto Literatūrinio 
Konkurso organizatorius. Už tuos savo darbus buvo apdova- 
notas Vytauto Didžiojo II laipsnio ordinu, 

Be to, kun, J. Tumas pirmininkavo dviem komitetams, ku- 
rie rūpinosi pastatyti paminklus kan. Silvestrui Gimžauskui ir 
kun. Antanui Strazdui. Jis iškėlė mintį, kad Baltosios Gulbės 
(Rotušės) aikštėje reikia pastatyti vysk. M. Valančiui paminklą, 
o pačią aikštę kuo gražiausiai sutvarkyti. Tam reikalui 1925 
m. buvo sudarytas trijų komitetas iš vysk. J. Skvirecko, kun. 
J. Tumo ir dailininko K. Šklėriaus. Pastatyti vysk. M. Valančiui 
paminklą ir gražiai sutvarkyti Baltosios Gulbės aikštę buvo 
vienas didžiausių kun. J. Tumo norų, kurio įkūnijimui jis uoliai 
dirbo ligi pat mirties patalo. 

Pagaliau, kalbant apie kun, J. Tumo visuomeninius darbus, 
reikia dar pažymėti, kad jis palaikė artimus santykius su kai 
kuriais žymesniaisiais latvių, suomių ir švedų veikėjais. Jau 
iš senesnių laikų jis mūsų spaudoje kėlė mintį, kad lietuviams 
reikia kuo artimiausiai santykiauti su Pabaltės kaimynais. To 
iš mūsų reikalauja kultūriniai ir politiniai interesai. Tą savo 
gražią idėją jis gyvendino ir nepriklausomos Lietuvos visuo- 
menėje: dalyvavo Lietuvių - Latvių Vienybės ir Lietuvių - Šve- 
dų draugijose; abiejose kurį laiką buvo valdybos pirmininkas. 
Latviai, įvertindami kun. J. Tumo nuopelnus giminiškų lietuvių - 
latvių tautų suartėjimui, apdovanojo jį Trijų Žvaigždžių II 
laipsnio ordinu. 

Visuomeninis bei organizacinis darbas kun. J. Tumui buvo 
mielas ir mėgiamas: jis organisator natus, turi įgimtų organiza- 
toriaus gabumų. Jis ir pats sakos, kad ne iš ambicijos visur 
kišąsis ar duodąsis kišamas, bet kad toks jau esąs jo būdas: 
negalįs nebūti ten, kur žmonės ką bendrai dirba. 

Visame kun. J. Tumo visuomeniniame veikime ženklu daug 
kūrybinės iniciatyvos, didelių organizatoriaus gabumų ir pat- 
varumo. Visur jis stengėsi ugdyti sveikas bei gražias tautines 
tradicijas, kuriomis savitai reikštųsi lietuviu visuomeninis 
gyvenimas. 

VYTAUTO D. BAŽNYČIOJE 


lienoje iš gražiausių Kauno vietų, 
dešiniajame Nemuno krante, prieš 
puikius Aleksoto kalno šlaitus stovi 
kukli Vytauto Didžiojo bažnyčia. Per 
trylika metų ta kauniečių pamėgtoji 
šventykla buvo glaudžiai susijusi su 
kun. Juozo Tumo-Vaižganto asmeny- 
be: kun. J. Tumas-Vaižgantas jos sa- 
cerdos magnus. Romantiškąją kun. 
| J. Tumo sielą su Vytauto D. bažnyčia 

M labiausiai siejo jos legendiškoji praei- 

tis, Juk Vytauto D. bažnyčia — tai gražiausias mūsų tautos liki- 
mo simbolis. Jos legendiškoji praeitis—tai simboliškas mūsų tau- 
tos kančių kelias. Ji nepriklausomą Lietuvą sieja su Vytauto D. 
galybės laikais, Istorija mums pasakoja, kad Didysis Lietuvos ku- 
nigaikštis Vytautas 1399 m., surinkęs stiprią 40.000 vyrų kariuo- 
menę, išėjo su totoriais kariauti, Totoriai prieš Vytautą D. pa- 
siuntę kelius sykius didesnę kariuomenę. Prie Vorkslos upės įvy- 
kęs smarkus mūšis, kuriame iš 50 kunigaikščių, kariavusių po Vy- 
tauto vėliava, žuvę 20. Daug narsių Vytauto D. karių žuvę, 
o pačiam Vytautui D. su likučiais tekę bėgti per upę. Daug 
kas prigėręs; giltinė žvelgusi į akis ir didžiajam kunigaikščiui. 
Jis tą baisią gyvenimo valandą širdyje pasižadėjęs, jei gy- 

vas išliksiąs, pastatydinti Dievo Motinos garbei bažnyčią. Stip- 
resnis, negu kitų, Vytauto D. žirgas laimingai išplukdęs savo 
raitelį į antrą krantą. Čia Vytautas D. draug su kitais perplau- 
kusiais nušokęs nuo žirgo, karštai Dievui padėkojęs už pada- 
rytą malonę ir visiems girdint atkartojęs pirmąjį savo pažadą. 

Tą sceną dailininkas Petras Kalpokas atvaizdavo Vytauto 
D. bažnyčios didžiojo altoriaus paveiksle. Žemai paveiksle at- 
vaizduotas nuo žirgo nušokęs Vytautas D., dėkojąs Šv. Panelei; 
aukštai — Šv. Panelės Dangun ėmimas. Anapus upės matyti 
totorių kariuomenė su vėliava. 

Vytautas D. savo pažadą įvykdė — 1400 m. pastatydino 
Pranciškonų vienuolių kunigams bažnyčias pirma Kaune, pas- 
kui Ašmenoje. Pranciškonai pasistatė vienuolyną ir laimingai 
Dievo žodį Vytauto D. bažnyčioje skelbė ligi 1655 metų. Tais 
metais Kauną užėmė švedai, kurie visus vienuolius išžudė, o 
pačią bažnyčią gerokai apgriovė. Švedus iš mūsų krašto išvi- 
jus, kiti pranciškonai vėl atstatė bažnyčią ir ramiai Dievui 
bei savo kraštui tarnavo ligi prancūzmečio. 1812 m. prancūzų 
imperatorius Napoleonas iš Vytauto D. bažnyčios buvo padaręs 
ginklų ir karo reikmenų sandėlį, Netrukus prancūzai, pralai- 
mėję karą ir galvatrūkčiais bėgdami per Lietuvą, padegė Vy- 
tauto D. bažnyčią su visu jos turtu. Bažnyčia apdegė, bet jos 
storų mūro sienų ugnis neįstengė sunaikinti. Kraštui aprimus, 
darbštieji vienuoliai 1819 m. vėl atstatydino Vytauto D. pamink- 
linę bažnyčią: tik dabar ji įgijo kiek kitokią formą. 

Pagaliau Vytauto D. bažnyčios pasigodėjo rusai. Apie 
1845 m. jie uždarė pranciškonų vienuolyną, išvaikė vienuolius, 
o Vytauto D. bažnyčią pavertė pravoslavų cerkve. Šis Vytauto D. 
bažnyčios pavertimas rusų cerkve žmonių yra siejamas su 
šia legenda: l 

Vieną kartą, gerokam laiko tarpui praslinkus po krakos- 
mečio (1831 m.), važiavęs per Kauną caras Mikalojus I, lydi- 
mas daugybės palydovų. Tai buvę kovo mėnesį, kai Kaune pats 
polaidis. Caras su savo palydovais važiavęs rogėmis. Priva- 
žiavus Nemuną, reikėję važiuoti per ledą, nes tuokart dar tilto 
nebuvę. Ledas jau buvęs aptirpęs, sueižėjęs, ir per jį buvo 
pavojinga važiuoti, 

Pirmosiose rogėse sėdėjęs pats caras Mikalojus, vežamas 
šešeto arklių. Pribėgę krantą arkliai sustojo, ir vežėjas ėmęs 
svyruoti — leistis ar nesileisti į Nemuną. Atsistojęs pasidai- 
ryti ir Mikalojus. Apžvelgęs pavojų, susimąstęs, iš apmaudo 
net paraudonavęs, kad sutiko nelauktą kliūtį, ir, nenorėdamas 
pasiduoti gamtos gaivalui, šūktelėjęs: 

— Pošol! (Drožk). 

Vežėjas sukirtęs arkliams, šie šoktelėję ant ledo ir — triu- 
triūkšt įlūžę. Kaparnojąsi, painiojąsi pakinktuose, skęsdami ark- 
liai, o vanduo jau važį semiąs, Tuo metu šokęs iš savo vie- 
tos paupyje stovėjęs sargybinis ir pagriebęs už pažasčių į van- 
denį grimstantį imperatorių. 

— Kto ty, poliak ili ruskij? (Kas tu, lenkas ar rusas?) — 
griežtu balsu riktelėjęs sau per petį caras. 

— Posle, Vaše Veličestvo! (Paskiau Jūsų Didenybe!) — 
atsakęs sargybinis ir nieko nelaukdamas ištraukęs šlapią carą, 
it žiurkę iš markos; pastatęs jį ant lentos ir tik dabar išsitem- 
pęs ir, kariškai ranką prie kepurės pridėdamas, atsakęs: 

— Poliak, Vaše Veličestovo! Leščinskij. (Lenkas, Jūsų Di- 
denybe! Leščinskas), 

Arkliams iššokus iš vandens, o carui lenta perėjus vandenį, 
toliau laimingai pervažiavę Nemuną. Pasiekęs antrą krantą, 
caras atsipeikėjęs ir į Vytauto D. bažnyčią atsigręžęs, žegnoda- 
masis dėkojęs Dievui už išgelbėjimą. Žiūrėdamas į Vytauto D. 
bažnyčią, paklausęs: 

— A eto čto? (O čia kas?) 

— Kastiol, Vaše Veličestvo! (Bažnyčia, Jūsų Didenybe) — 
atsakęs jam sargybinis, 

— Cerkov! (Cerkvė) — riktelėjęs Mikalojus. 

Ir puspenkto šimto metų buvusi pranciškonų bažnyčia ta- 
po cerkve. Ilgą laiką dar ji stovėjusi uždaryta, kol atsirado 
kažin koks ten Jaltoje besigydąs Maskvos pirklys, kuris ją savo 
lėšomis atnaujinęs. Mūsų minimasis pirklys atsiuntęs į Kauno 
nastojatelio (klebono) rankas 5000 rublių, „na pravoslavnuju 
misiju v Litvie" (pravoslavų misijai Lietuvoje) tarp „inorodcų“ 
(svetimtaučių) ir „inovercų“ (kitatikių). Už tuos pinigus vytau- 
tinė bažnyčia buvo perdirbta į puikią cerkvę, vadinamą „Niko- 

lajevskij sviatogo Nikolaja Sobor". Žmonės ją paprastai vadin- 
davo „krasnyj sobor” (raudonuoju soboru). Cerkvė buvo pa- 
skirta stačiatikių vyskupui žiemos metu pamaldoms laikyti, 
nes joje buvo įtaisytos krosnys,?0) 

Rusus iš Lietuvos išviję vokiečiai 1915 m. paėmė Kauną ir 
Vytauto D. bažnyčią pavertė bulvių bei geležies sandėliu, Jie 
taip pat gerokai apdraskė bažnyčią, nuardė didesnę jos stogo 
dali. Apšaudant miestą, langų stiklai išbirėjo, o kas buvo likę, 
tai palaidūnai miesto vaikėzai iš timpų akmenėliais ligi mažiau- 
sio gabalėlio išbaigė daužyti. Nuo bulvių puvėsių, oro drėgmės 
ir įtilžusių sienų viduje visa, kas tik buvo medžio, supuvo, net 
tinkas sugedo, pajuodavo ir daiktais ėmė dribti, Vokiečiams iš 
Lietuvos iškūrus, Vytauto D. bažnyčios tik vienos sienos be- 
stirksojo, bet ir tos perdrėkusios ir apipelėjusios. 


II 


Lietuvos Žemės Ūkio ir Valstybės Turtų Ministerija 1919 m. 
balandžio mėn. 17 d. Vytauto D. bažnyčią pavedė Žemaičių 
vyskupui Pranciškui Karevičiui, o šis tų pat metų balandžio 
mėn. 22 dieną laikinai eiti jos rektoriaus (valdytojo) pareigų 
paskyrė Kauno įgulos kapelioną kun. Bronislovą Bumšą. Jis 
bažnyčiai restauruoti turėjo lėšų pasiieškoti. 1919 m, rudenį 
aplankęs Griškabūdžio, Gelgaudiškio, Jurbarko ir Šiluvos baž- 
nyčias, surinko kiek aukų ir, pasitelkęs kareivius, pradėjo baž- 
nyčią valyti. Pavasarį kun. B. Bumšai buvo pavesta Įgulos baž- 
nyčią, o Vytauto D. bažnyčią laikinai pavedė globoti Šv. Tre- 
jybės parapijos klebonui prelatui Januševičiui. 1920 metų kovo 
mėn. 31 dieną Žemaičių vyskupas Pranciškus Karevičius kun. 
Juozą Tumą paskyrė paminklinės Vytauto D. bažnyčios rek- 
toriumi, 

Kun. J. Tumas stengės, kiek galėdamas, gražiau tą baž- 
nyčią atnaujinti ir papuošti. Juk Vytauto D. bažnyčia — mūsų 
tautos kančių ir stiprybės simbolis. Ji, kaip ir visa mūsų tauta, 
buvo draskoma ir niokojama svetimtaučių, pergyveno visas 

baisiausias kovų ir suiručių audras ir šiandien tvirtai tebestovi 
Nemuno pakrantėje ir žiūri, kaip Lietuvos milžinas Nemunas 
varo savo vandenis į Baltijos jūrą. Kun, J. Tumas buvo ketinęs 
iš Vytauto D. bažnyčios padaryti Tautos Panteoną, naują padė- 
kos simbolį ir tautos religinės mistikos židinį. 

Visuomenė tiems kun. J. Tumo sumanymams pritarė ir jo 
atnaujinamai bažnyčiai gausiai aukojo. Išvalęs nuo svetimų 
šiukšlių bažnyčios vidų, jį gražiai atremontavęs ir sutvarkęs 
bažnyčios orinę pusę, kun. J. Tumas pasisamdė lietuvius me- 
nininkus (P. Galaunę, P. Kalpoką ir Janulį), kurie puikiai pa- 
puošė bažnyčios vidų. 

Bažnyčią atnaujinant, atėjo pas kun. J. Tumą laikrodininko 
Norkaičio žmona ir pasisakė, kad turinti vytautinės bažnyčios 
švęstam vandeniui laikyti akmenį ir kad ji tą akmenį norinti 
grąžinti, 

— Šitą akmenį — pasakojo Norkaitienė kun. J. Tumui — 
aš prieš dvidešimt metų išpirkau iš žydų. Žydai laikė jį rusų 
sužavėtu. Rusams uždarant vienuolyną ir vytautinę bažnyčią, 
katalikai buvę nepatenkinti ir murmėję: „vistiek ji mums su- 


grįš". Rusų popas į tai atšovė: „greičiau šitas akmuo sugrįš 
į savo vietą. — „Ir sugrįš, — atakiai atkartoję katalikai. 

— Štai, kunigeli, — sako, baigdama savo legendą, Norkai- 
tienė, — pataisei pranciškonų šventyklėlę, tai tegul pirma šis 


akmuo įeina, o jau paskui žmoneliai..., 

Kun. J. Tumui šis siūlymas patiko, ir mielai jam pritarė. 
Tuojau jis pasitelkė vaikus, kurie gatvėje važinėjosi su mažais 
ratukais, ir nuvažiavo akmens. Šiaip taip žilagalvis kunigas 
su savo mažaisiais talkininkais įsiritino akmenį į ratukus ir pa- 
kilia nuotaika bei didžiu iškilmių triukšmu atsigabeno jį iš Vil- 
niaus gatvės į Vytauto D. bažnyčios priemenę. Rytojaus dieną 
Vytauto D. bažnyčia buvo atidaryta žmonėms, Vadinasi, žmonių 
pranašavimas išsipildė: rusų išmestasis, gal būt, dar iš priešisto- 
rinių Lietuvos laikų akmuo vėl grįžo į savo vietą, o Vytauto 
D. bažnyčia tapo nepriklausomos Lietuvos šventove, 

1920 m. rugpiūčio 15 dieną kun. J. Tumo draugas, mūsų 
tautos veterenas prel. Al. Dambrauskas-Jakštas, dalyvaujant 

didžiulei žmonių miniai, iškilmingai pašventino Vytauto Didžio- 
jo, arba Dangun Ėmimo, bažnyčią. 

„Tiesa, — sako prof, V. Mykolaitis, — ne visos kun, Tumo 
viltys išsipildė: pats bažnytėlės ankštumas ir kuklumas neleido 
jai tapti Tautos Panteonu, bet vis dėlto jį tapo kiekvienam lie- 
tuviui brangenybe ir šventenybe. Netapusi oficialine triukšmin- 
gų iškilmių vieta, ji tampa išvidinio susikaupimo kampeliu, kur 
savotiška nuotaika ir lietuviškos mistikos balsas atvilioja ne- 
vieną, kurį gyvenimo sūkuriai kryžkeliais blaśko, 

Šiandieninė Vytauto bažnyčia — mistinės Vaižganto dva- 
sios iškelta brangenybė, kaip ir visa jo kūryba, auklėja tautą, 
kad būt jai gražu ir šviesu, dora ir gera,''24!) 

Lietuvos inteligentai suprato tradicinę vytautinės bažny- 
čios reikšmę lietuvių valstybiškumui bei tautiškumui ir dos- 
niai ją aukomis šelpė. Pirmasis Lietuvos Respublikos Prezi- 
dentas Antanas Smetona pirmas paskyrė iš Amerikiečių aukų, 
duotų jo dispozicijai, 30.000 auksinų. Iki pirmų 1920 metų galo 
kun. J. Tumas aukų Vytauto Didžiojo bažnyčiai surinko apie 
100.000 auksinų; antrais metais 76.344,73 auks.; trečiais — 
157.913,47 auks.; iš viso, iki įvedant litų valiutą, buvo suaukota 
336.258 auksinai, į tą sumą įskaitant ir gerą dalį paties rek- 
toriaus kun. J. Tumo honorarų už tuokimo aktus ir už krikštus 
privačiuose namuose, 

Žiūrint į skaitlines, rodos, buvo surinkta didelė suma, Ta- 
čiau toji suma greit tirpo, nes auksinui krintant už viską teko 
po daug mokėti. Pav., už dešimtį didžiulių suolų (240 vietų 
sėdėti) užmokėta 100.000 auksinų, šešiems gotiškiems didžiojo 
altoriaus liktoriams — 20.000 auks.; didžiajam P. Kalpoko pieš- 
tam paveikslui — 15.000 auks.; šventoriui aptverti, be pačių 
tvorų, — 13.000 auks. Reikalų būdavo tiek daug, jog iki 1926 
metų rektorius kun. J. Tumas vis buvo apsibridęs skolose, 1926 
—1929 m. jau pradėjo nedideliais pertekliais sumegsti galą su 
galu. 1930—1933 m., sunkmečiui paveikus piliečių ištesėjimą, 
vytautinė bažnyčia vėl davė žymių nepriteklių. 

Litais vytautinė bažnyčia, pasak rektoriaus kun, J. Tumo, 
yra laimėjusi 1922 m. — 1.350,27; 1923 m. — 8.279,55; 1924 m, 
— 12.754,17; 1925 m. — 14.790,51; 1926 m. — 9.521,97; 1927 m, 

— 9,687,94; 1928 m. — 9,157,81; 1923 m, — 7.576,71; 1930 m. 
— 8.604,06; 1931 m. — 6.151,60; 1932 m. — 3.742,96; 1933 m. 
— 427,80. Iš viso — 92.000 lity. Suma, rodos, gana didelė, 
tačiau, ją išdėstęs į dešimtį mety, gauni po 9200 litų per metus 
arba 766 litus su centais per mėnesį. Iš tų pinigų reikėjo išlai- 
kyti visą bažnyčios įstaigą: pasisamdyti vargonininką, zakristi- 
ninką, gatvių ir šventoriaus valytoją, užmokėti iždo mokesčius, 
už elektrą, nusipirkti žvakių, vyno, duoti labdarybei ir t. t. 
766 litai per mėnesį tai suma, iš kurios gali gyventi tik viena 
vidutinio valdininko šeima. Tos sumos vos ištekdavo patiems 
būtiniausiems bažnyčios reikalams, ir rektoriui iš jos nebetek- 
davo nė cento; dar jis gaudavo savo pajamomis dalytis su 
bažnyčios tarnais,242) 

Vytauto Didžiojo bažnyčia parapijos neturėjo: ji buvo pri- 
skirta prie Šv. Trejybės parapijos. Tačiau parapijinių funk- 
cijų Vytauto D. bažnyčios rektorius turėdavo. Daugiausia į 
jį kreipdavosi prašydami sutuokti, Kun, J. Tumas bene dau- 
giausia iš visų Lietuvos kunigų bus sutuokęs moterystėn, Šiuo 
reikalu į jį kreipdavosi ne tiktai kauniškiai, bet ir tolimiausių 
provincijos užkampių inteligentai ir šiaipjau Żmoneliai, Vieni 
pas kun, J. Tumą tuokdavos, norėdami, kad tą svarbiausią ir 
gal būt, laimingiausią gyvenimo įvykį tradicinėje Vytauto D. 
bažnyčioje palaimintų gerasai ir visų mylimasai žilagalvis Vaiž- 
gantas, kiti — kad daugiau iš minkštaširdžio kanauninko galėtų 
nusiderėti. Atsirasdavo ir tokių, kurie pas kun. J. Tumą va- 
žiuodavo tuoktis, manydami, kad jis mažiau formalumų reika- 
laująs. Tie, be abejo, apsirikdavo: kun, J. Tumas reikalaudavo 
tiek pat formalumų, kaip ir kiti. Tik, gal būt, jis būdavo su- 
kalbamesnis, geriau suprasdavo susituokiančiųjų interesus ir 
tuokdavo be vadinamų užsakų. 

Per dešimtį metų (1920 — 1930) kun. J. Tumas Vytauto Di- 
džiojo bažnyčioje iš įvairių Lietuvos vietų sutuokė 1.375 poras. 

Kadangi kun. J. Tumas yra labai daug sutuokęs, tai, žino- 
ma, tarp jo sutuoktųjų neišvengiamai yra pasitaikę ir netikrų. 
Pav., 1923 m. vasario 11 d. savo bažnyčioje kun, J. Tumas su- 
tuokė vieną porą, kurios moterystė 1927 m. birž. m. 14 d. Kauno 
Metropolijos teisingumo gynėjui kun, P. Malakauskiui davė 

progą 1927 m. rugsėjo mėn, 24 d. skųsti Kauno Arkivyskupi- 
jos Metropolitui, kad kun. J. Tumas nebepirmąjį kartą netik- 
rai tuokiąs; daug jo sujungtųjų moterysčių dvasiniai tribunolai 
paskelbę netikromis, o kiek, suponuojama, esą dar nepaskelbtų 
netikrų moterysčių ir todėl, girdi, ne vienas katalikas mau- 
dąsis materialiniame, o, gal būt, ir formaliniame konkubinate, 
Tuo kun. J. Tumas daug netvarkos esąs padaręs ir tebedarąs 
katalikų moterystei. Jis negalįs teisintis nežinojimu, nes kiek- 
vienas kunigas, labiausiai moterystėn tuokėjas, turįs žinoti svar- 
besniuosius bažnytinius, in casu moterystės įstatymus, Jų neži- 
nojimas būtų ignorantia vincibilis ir todėl nepateisinama nuo 
atsakingumo. Be to, kun. J. Tumas esąs ne paprastas kunigas, 
bet kanauninkas, todėl kan. 2207 yra dar labiau atsakingas 
už savo veiksmus, 

Tad pagal 1934 kan. teisingumo gynėjas skundžia kun, J. 
Tumą neteisingai sutuokus minėtąją porą ir prašo leisti, ser- 
Tokių nemalonumų kun, J. Tumas turėjo ir daugiau, 

Netikron moterystėn kun, J. Tumas keletą porų yra su- 
tuokęs ne dėl nežinojimo ar bažnytinių kanonų inogracijos, 
bet daugiausia todėl, kad susituokiantieji jam pateikdavo suklas- 
totus dokumentus, kuriuos ne visuomet galima patikrinti, Tokių 
beveik neišvengiamų klaidų pasitaiko kiekvienam moterystėn 
tuokiančiam kunigui Del jų kaltinti vieną kun. J. Tumą ne- 
derėtų. 

Jeigu jaunieji prašydavo kun, J. Tumo palaiminti pirmuo- 
sius jų naujojo gyvenimo žingsnius, tai seniai žodžiu, ar net 
savo testamentuose pageidaudavo, kad juos paskutinėje ke- 
lionėje taip pat palydėtų kun. J. Tumas. Ir jis jaunavedžius 
laimino, naujagimius krikštijo, o mirusius lydėjo į amžinąjį poilsį. 
Ypač sutuoktuvės kun. J. Tumui sugaišindavo daug brangaus 
laiko. Sutuoktuviy reikalais kartais po keletą ar net ir dau- 
giau kartų per dieną jis bėgdavo į Žemaičių Vyskupijos, o vė- 
liau į Metropolijos kuriją. Čia kun. Juozo Tumo visuomet bū- 
davo pilna. 

— Jei ne aš, tai jūs čia dykinėtumėt, — juokdavęsis kun. 
J. Tumas kurijos tarnautojams. 

Vytauto Didžiojo bažnyčia 


Visą susirašinėjimą su kurija ir parapijų klebonais vesdavo 
pats kun. J. Tumas. Bažnytinį atsiskaitymą bei inventorių taip 
pat jis tvarkė. Vytauto Didžiojo bažnyčia ir visas su ja susi- 
jusias pareigas kun. J. Tumas nepaprastai mėgo. Skoningais 
meno paveikslais bei istoriškais paminklais puošė bažnyčios 
vidų; visuomet ją laikė švarią ir rūpestingai prižiūrimą. Dažnai 
popiečiais galima būdavo užtikti kun. J. Tumą besimeldžiantį 
Vytauto Didžiojo bažnytėlėje ar jos šventoriuje, 


III 


Vytauto D. bažnyčia tapo mėgiamiausia Kauno šviesuome- 
nės šventykla. Ten rinkdavos ne tik tikintieji, bet ir vadina- 
mieji „bedieviai“, nes gera ir jauku sielai Vytauto D. bažny- 
čioje. Kun. J. Tumas savo pamaldas jungdavo su grožiu. Jo 
bažnyčioje per mišias dažnai giedodavo kuris nors mūsų ope- 
ros dainininkas. Pamokslus kun. J. Tumas taip pat dailiai sa- 
kydavo ir jų visuomet būdavo miela, malonu klausytis. 

Kun. J. Tumas kauniečių inteligentų minias į Vytauto baž- 
nyčią patraukė savo garbinga tautos veterano asmenybe ir 
savotišku, vaižgantišku kunigo stilium, Kun, J. Tumas origina- 
lus ir visai nepanašus nė į vieną Lietuvoje susidariusį kunigo 
tipą. Skaisti, visuomet atvira, nuoširdi, optimistiškai nusitei- 
kusi siela ir gilus mistiškas, pilnutinis, jokio racionalizmo nesu- 
siaurintas tikėjimas — štai pagrindiniai kun. Juozo Tumo dva- 
sininko bruožai. 

Teisybė, sangvinišką temperamentą, visuomet giedrią nuo- 
taiką ir aukštaitišku jumoru mirgančią kalbą kartais jam sun- 
ku buvo suderinti su rimtimi ir antgamtinio gyvenimo paslap- 
timi bei rūstybe dvelkiančiomis dvasininko pareigomis. Tie 
sunkiai suderinami ypatumai ypač krinta į akį kitokio tempe- 
ramento ir nuotaikos dvasininku. 1896 m. Mosėdyje per savo 
motinos laidotuves kun. J. Tumą pirmą sykį pamatė Petrapilio 
Kunigų Seminarijos profesorius kun. Pr. Karevičius, vėliau 
Žemaičių vyskupas. Per greit kun. J. Tumas apibėgo šlaksty- 

damas švęstu vandeniu ir smilkydamas numirėlę, per greit prie 
jos atgiedojo maldas. 

— Tam kunigui, matyt, ir maldas už mirusijį beskaitant 

nė kiek nerūpi iš Dievo mirusiam malonės išmelsti, bet rūpi 
tik greičiau uždėtą, nors ir pinigais apmokomą funkciją atlikti 
ir bėgti prie kitokio jo širdies numylėto darbo, — galvojo kun. 
Pr. Karevičius, žiūrėdamas į skubantį savo koniratrą.243) 
Pr. Karevičius sužinojo, kad kun. J. Tumo mėgstamiausias dar- 
bas — gaminti ir platinti lietuvių literatūrą, kuriai jis aukojo 
kiekvieną gautąjį rublį. Tačiau būtų klaidinga manyti, dėl to 
kun. J. Tumą bažnyčioje skubant, kad jį viliojo kitas darbas. 
Skubotumas — tai esminė jo temperamento žymė. Skubėjo 
jis visur, Štai Naujų Metų vakarą Kulių klebonijoje dega eglutė. 
Aplink ją žaidžia klebono V. Jarulaičio mažoji giminaitė So- 
fija Kymantaitė su draugėmis, pats klebonas šnekučiuojasi su 
vikaru kun. J. Tumu. Lauke baisi, dangų su žeme maišanti, 
pūga: baugu ir nosį pro duris iškišti. Visiems jaukiai belau- 
kiant Naujųjų Metų, kažkas pradeda baladotis. Įleistasis kvie- 
čia prie ligonio kunigą. 

— Kodėl taip vėlai atvažiavai? Naktį, tokiu biauriu oru 
galima paklysti, sušalti ir laiku prie mirštančio nebepaspėti! 
— ėmė bartis klebonas. 

Kun. J. Tumas tuo laiku ūmai pakilo, apsisuko kelis sykius 
valso ratuku, užsimetė nuo gembės kailinius ir, ranka mosuoda- 
mas, tepasakęs „au revoir, au revoir", išskubėjo prie ligonio. 
Tylus, tikrai krikščioniškas pasiaukojimas artimui pasilikusiems 
padarė neišdildomo įspūdžio. Jis tokiu pat greitumu ir džiaugs- 
mu ėjo visas sunkias dvasininko pareigas. Jei gerai jas atliko, 
dar labiau širdyje džiaugės, jei blogai, kankinosi, savo klaidos 
neslėpė, bet vėliau ar anksčiau viešai save už ją išplakė. 

Moraliu atžvilgiu kun. J. Tumas tikra mūsų dvasininkų pa- 
žiba. „Susidurdamas su visomis gyvenimo drumzlinomis sro- 
vėmis, palei jas slankiodamas, kaip bedugnių pakrantėmis, — 
sako A. Smetona, — jis nepasviro, neiškrypo iš Lietuvos vidurio 
kelio, pat pradžioje pasirinkto. Nuo jo visiems daug gero pri- 
tapo, o jam nieko pikto nuo kitų neprilipo".2*1) Būdamas, anot 

rusų, „uvlekajuščij', kun. J. Tumas betgi nesidavė nė vienai 
moteriai suviliojamas. Jis visą amžių paliko skaistus, kaip 
vandens lelija. „Dorą, šviesią jo prigimtį pajusdavo kiekvienas, 
— sako prof. V. Mykolaitis, — kas tik su juo susitikdavo. Tū- 
las galėjo iš jo šyptelėti, galėjo kritikuoti jo neapgalvotus žo- 
džius ir staigius veiksmus, bet kiekvienas žinojo, kad klastos, 
apgavystės, įžūlumo, piktos valios ir melo Tumo sieloje nėra" 245) 

Be tų savo gerųjų dvasininko savumų kun. Juozas Tumas 
dar daug buvo padaręs lietuvių religinei literatūrai. 1897 m. 
Tilžėje buvo išleistas jo išverstas kunigo Filochovskio ,„Trum- 
pas katekizmas". Jis, matyt, buvo labai plačai vartojamas, nes 
per šešerius metus jo išleista keturios laidos. 1901 metais spau- 
dai prirengė kunigo Antano Bortkevičiaus „Pamokslus apie 
Šv. Sakramentus". 1915 m. Rygoje išleido vysk. M. Valančiaus 
„Blaivybės gromatas”, Jis visiems trims veikalams parašė po 
plačią įžangą. 1918 m. išvertė moksleiviams skiriamą barono 
Nikolai „„Vadovėlį švento Morkaus Evangelijai tyrinėti". 1920 m. 
balandžio mėn. 25 dieną Žemaičių Vyskupijos kunigų susirin- 
kime kun, J. Tumas iškėlė sumanymą, kad 500 m. Žemaičių 
Vyskupijos įsteigimo proga reiktų kuo plačiausiai tarp lietuvių 
paskleisti Šventąjį Raštą, Sumanymas buvo priimtas, ir vysk. 
J. Skvireckas per metus pasižadėjo tam reikalui iš naujo iš- 
versti „Naująjį Įstatymą". Šventam Raštui išleisti buvo suda- 
ryta komisija iš vysk. J. Skvirecko, kan. K. Paltaroko ir kun. 
J. Tumo. Kun. J. Tumas padėjo rinkti leidiniui pinigus, taisė 
jo korektūras ir parašė įžangą. Kun. J. Tumas taip pat daug 
religinio turinio straipsnių buvo parašęs laikraščiuose, spau- 
dos draudimo laikotarpyje smarkiai kovojo su Lietuvos pra- 
voslavinimu. Pagaliau didžiojo karo metu su krikščioniška 
meile ir atsidėjimu globojo pabėgėlius. Visa savo dvidešimt 
septynerių metų gražų kunigavimą kun. J. Tumas apvainikavo 
restauruotoją Vytauto Didžiojo, arba Dangun Ėmimo, bažnyčią. 

Tuos didžius nuopelnus įvertino Žemaičių vyskupas Pran- 
ciškus Karevičius ir 1921 metais balandžio mėnesio 21 dieną jį 
pakėlė Žemaičių Kapitulos garbės kanauninku. Kad kun. Juo- 
zas Tumas tikrai buvo vertas kanauninko kryžiaus, gražiai 
mums bylojo šis stilingas vyskupo raštas: 

Franciscus Karevičius 
Dei et Sedis Apostolicae gratia 
Episcopus Samogitiensis 


R. D. Josepho Tumas, 
Rectori ecclesiae Assumptionis B. M. V. 
N 996, Caunae, 


Sacerdotalis vitae integritatem, diuturnum labo- 
rem socialem, praesertim in bello oppressis suble- 
vandis, merita de re litteraria et sacra et patria, stu- 
dium quod ad curae tuae commissam ecclesiam As- 
sumptionis B, M, V, et materialiter renovandam et 
moraliter instaurandam tam efficaciter impendis, per- 
specta habentes, operae pretium duzimus, audito con- 
sentienteque Nostro Capitulo Cathedrali in Tuorum 
meritorum laudabile testimonium creare Te Cannoni- 
cum honorarium in laudato Capitulo Nostro Cathe- 
drali | 

Itague omnia canonicatus honorarii iura ac pri- 
vilegia ad normam canonis 407 Tibi conferentes, dum 
hac de promotione praesentibus litteris Nostris notum 
Tibi facimus, omnia simul bona ac fausta in Domino 
Tibi ad precamur, benedictionemgue Pastoralem per- 
libenter impertimus, 


Dabantur Caunae, die 22 Aprilis 1921 anni 
+ Franciscus Epps.>%) 


Vos tik kun. J. Tumą vyskupas Pranciškus Karevičius pa- 
kėlė garbės kanauninku, tuojau pikti liežuviai ėmė skleisti gan- 
dus, kad jį pakėlę garbės kanauninku, norėdami labiau pri- 
rišti prie kunigystės. Jei ne garbės kanauninko titulas, tai, girdi, 
kun, J. Tumas būtų metęs kunigystę. Vadinasi, jis buvęs pa- 
aukštintas tik dėl tuščių užgaidų. Tačiau kun. J. Tumas kuni- 
gystės mesti nemanė ir apie savo paaukštinimą kitaip galvojo, 
negu prisiekę Kauno liežuvininkai. 

J. Tumas-Vaižgantas su savo Kaukų 


— Iš pradžių man tai lyg ir patiko, — rašo kun, J. Tumas, 
prieš pat savo instaliaciją Katedroje, balandžio 28 d. savo bičiu- 
liui kun. Kaz. Pakalniškiui. — Bet dabar darosi labai nejauku, 
lyg kas būtų mane atitvėręs nuo minios, su kuria aš taip mokė- 
jau demokratingai sugyventi. Aš manau, kad titulas tebus man 
pačiam, o čia tie patys draugai ir bendradarbiai ima honorauti 
ir lenktis. Ir man nejauku, nebegalėsiu būti neprinuždionnim 
veselčakom, kad neimtų „kanauninko“ padyvyti. Pirma turė- 
jau savo, Tumo, stilių ir buvau visai naturalus. Dabar varžy- 
siuos. Ir man, rodos, bus mažiau iš to naudos. 

Kun. Juozas Tumas, reikia pasakyti, titulus ne per daugiau- 
sia temėgo. Ir jeigu kas lenkų papročiu iš perdėto mandagumo 
ji aukštesniu titulu pavadindavo, tai tuojau be ceremonijų tumiš- 
kai atsikirsdavo. Kartą į jį vieną poniutė kreipusis: 

— Panie prelacie... 

— Co, panie, ja tobie za prelat. Ja jestem kanonikiem, i 
do tego jeszcze podlejszego gatunku, — pertraukęs ją ironiškai 
kun. J. Tumas. 

Paprastumas, nuoširdumas ir bekraštis atvirumas leido 
kun. J. Tumui tarp žmonių reikštis tokiu, koks jis buvo iš tik- 
rųjų. Tie būdo savumai darė jį originalų, skirtingą nuo tų, ku- 
rie savo elgseną apriboja etiketo bei „gero tono” formomis, Dėl 
savo impulsyvaus charakterio bei stiprios individualybės jis 
netilpo bendrinėse etiketo formose, bet reiškėsi savitai, indivi- 
duališkai. Jo savotiškos manieros buvo natūralios, kilančios 
iš pačios individualybės. Todėl jo elgsenoje bei santykiuose 
su žmonėmis nieko nebuvo dirbtinio, nieko falšyvaus; nei pui- 
kybės nei išdidumo jis taip pat neturėjo, bet su visais buvo pa- 
prastas ir nuoširdus, 

Yra žmonių, kurie vienoki yra savo šeimoje, o visiškai ki- 
toki įstaigoje ar šiaip jau žmonėse, Apie kun, J. Tumą to pasa- 
kyti negalima: ir namie ir žmonių draugėje jis vienodas — ap- 
linkuma labai mažai jo elgseną veikia. Būdamas ne kontem- 
pliatyvės vienumos, bet socialinės veiklos žmogus, kun, J. Tu- 
mas mėgo liaudį. Ji buvo tikrasis jo veikimo laukas. Todėl ir 
bijojo, kad dėl kanauninko kryžiaus netektų nuo minios atitolti, 
varžytis, 

Kanauninko titulas ir kryžius tumišką stilių bent pačioje 
pradžioje gerokai varžė. Tai jis pirmiausia pajuto po savo in- 
staliacijos iškilmių vakarienės. Per iškilmių vakarienę jo pa- 
prastą linksmumą ir gerą nuotaiką sustiprino vynas su lietuviš- 
kuoju krupniku. Ragino vaišingasis kanauninkas garbingus sve- 
telius ir pats dėl kompanijos stiklelį išmesdavo. Perdėtas šeimi- 
ninko vaišingumas nepatiko vyskupui Pranciškui, ir jis po poros 
dienų, balandžio mėn. 30 d., pats savo ranka tėviškai rašo: 


Jo Malonybei Garbės Kanauninkui 
Kunigui Juozapui Tumui 


„Sūnau, kam mums taip padarei?" Luk. 2 


Tamstos užtikrinimu pasitikėjau, jog iš blaivumo 
ribų niekad neišeini. O štai užvakar netikt neku- 
rius svečius pergausiai įvaišinai, bet ir patsai įkaušei, 
„kunigiško stiliaus" nuog Tamstos betariant, neišlai- 
kei. Galop svečius „sursum corda" kelti karštai para- 
ginęs, patsai troškulį godžiai iš stiklinės gesinai! Pa- 
būgau, kad tai nebūtų prie alkoholio palinkimo žy- 
mė. Išėjau iš vaišių sužeista širdžia. Žaizda užgys 
tikt tada, kada Tamsta visiškai svaiginančio gėralo 
nebragausi, ir savo įtekmę kitus prie blaivybės trauksi. 


Tamstą Kristuje mylįs: 
+ Vyskupas Pranciškus Karys 


Kun. J. Tumas vyskupą taip pat raštu atsiprašė ir pasiža- 
dėjo tapti abstinentu. O savo gero prieteliaus Vaižganto įkauši- 
mą Naujuosius Metus sutinkant Rotušės salėje ir instaliacijos 
iškilmių vakarienėje skaudžiai išplakė gegužės mėn. 21 d. „Lie- 
tuvos Balse".?47) Kun. J. Tumas savo žodį ištesėjo — tapo uo- 
liausiu blaivybės apaštalu Lietuvoje. Jis savo gražiu pavyzdžiu, 
gyvu ir spausdintu žodžiu skleidė Lietuvoje blaivybę. Tas faktas 
mums vaizdžiai rodo, kiek kun, J. Tumas, kaip dvasininkas, buvo 
jautrus savo pareigoms. Jeigu jis, kaip ir kiekvienas mirtinga- 
sis, kartais suklysdavo, tai savo klaidų neslėpdavo. Tačiau dau- 
gumas tariamųjų kun. J. Tumo klaidų — tai jo būdo savotišku- 

mai. Jo, pasak prof. V. Mykolaičio, ekspansyviškumas, univer- 
salumas, fantazija ir dažnai griežtų logikos formulų nepaisąs 
mąstymas kartais pagamindavo jam priešininkų iš tų žmonių, 
kurie formulą stato aukščiausių gyvenimo vertybių sargyboje.2*?) 
Dar daugiau, kun. J. Tumas susilaukdavo priešininkų, kada jo 
visuomeninis veikimas buvo priešingas jo dvasinės vyresnybės 
tautiniams bei politiniams idealams. Dėl to jam teko kovoti 
pavergtoje Lietuvoje, neišvengė kovos ir nepriklausomybės su- 
laukęs. 


IV 


Sugrįžęs iš Vilniaus į Kauną ir pradėjęs redaguoti „Tautą“, 
kun. J. Tumas neišvengiamai gavo susidurti su krikščionimis de- 
mokratais, kurių partijoje buvo daug įtakingų kunigų. Kunigai 
puolė kun. J. Tumą už jo krikščionių demokratų partijos darbų 
kritiką. Puolimas ypač sustiprėjo, kai kun. J. Tumas tapo gar- 
bės kanauninku. Puolimams pasinaudota dar prieškariniais lai- 
kais lenkų išmėgintos priemonės — denunciacija ir šmeižtas. 
Pirmas tomis pigiomis ir šlykščiomis priemonėmis pasinaudojo 
Telšių klebonas bei Alsėdžių dekanas kun. Povilas Korzonas, 
buvęs prieš karą kun. Juozo Tumo kaimynas ir draugas. Jis 
specialiai atvažiavo iš Telšių į Kauną ir 1922 m. gruodžio mėn. 
3 d. atėjo į Vytauto D. bažnyčią paklausyti kun. J. Tumo pa- 
mokslo. Čia jis išgirdęs daug herezijų ir jas pranešė vyskupui. 
Pasak kun. P. Korzono vyskupui pasiųsto šmeižiančio skundo, 
kun. J. Tumas savo pamoksle paskelbęs šias herezijas: 1. Šv. 
Raštą pavadinęs poezija. 2. Įsikūnijimo paslaptis tai esanti 
Dangaus su žeme sumaišymas. 3. Pragaras esąs gailesys skau- 
desnis, negu 10009 ugnis ir t.t. 4. Panteistus ir deistus palaimi- 
nęs už tai, kad jie ieško Dievo, 

Apie savo šlykštų, iškraipytais faktais paremtą skundą, ir 
ne tik nekolegišką, bet ir nekrikščionišką žygį kun. P. Korzonas 
nesigėdijo pasigirti net pačiam kan, J. Tumui. 1922 m. gruodžio 
mėn. 5 d. iš Telšių jis rašo: 

Gerbiamasis Kanauninke! 

Labai gerbiu ir branginu Tamstą, bet ne kaipo 
teologą. 3 d. š. m. netyčia išklausęs Tamstos pa- 
mokslą, supratau, delko Kaune Tamstos bažnyčia yra 
praminta Vilkolakiu. Savo pamoksle Tamsta iš sa- 
kyklos paskelbei tiek herezijų, kad aš neatsižiūrėda- 
mas į gilų mano prie Tamstos prisirišimą, palaikiau 
katalikų kunigo priederme pranešti apie tai Vysku- 
pui ir būsiu patenkintas ir nuramintas, jei jo Eksce- 
lencija pasiūlys Tamstai persimokyti Hurterio Me- 
dulla Theologiae Dogmaticae. 

Atsiprašau uż atvirumą 
Su gilia pagarba Kn. Korzonas 


Kun. P. Korzono laiško paragintas kun. J. Tumas nuėjo pas 
vyskupą ir ten tikrai rado šmeižtus, koneveikiančius kun, J. 
Tumą ir jo bažnyčią. Jais kun. Juozas Tumas buvo giliai įžeis- 
tas ir susigraužęs. Tokio skaudaus smūgio jis dar nebuvo sulau- 
kęs iš savo kolegų nuo kulvartos ex kunigo K. Bakšio biauraus 
žygio. Kun. J. Tumas, norėdamas pasiteisinti ir išdėstyti savo 
credo, prašė vyskupo pradėtąją bylą atiduoti Dvasiniam Tribu- 
nolui. Tačiau kun. P. Korzonas taip nevykusiai formulavo kun. 
J. Tumo „herezijas”, jog vyskupas joms nepritarė ir skundo nesu- 
tiko atiduoti Dvasin. Tribunolui. Prašė laiško kopijos paskelbti, 
bet vyskupas taip pat nesutiko. Tad kun. J. Tumas kun, Kor- 
zonui už šmeižtus atsakė gruodžio mėn. 11 d. ilgu, pilnu karčios 
teisybės laisku.?*%) Kad kun. P. Korzono skundas tebuvo tik 
biaurus šmeižtas, liudija mums rimtų teologų tvirtinimai. 

— Dasigirsdavau, — rašo man arkivyskupas Pr. Karevičius, 
— kad kan. Tumas savo bažnyčioje sakomuose pamoksluose 
prasižengia katalikų dogmatų precizijai. Vienok prel. Maironis, 
ne tik dorovinės, bet ir dogmatinės teologijos žinovas ir niekad 
neišeinąs iš Bažnyčios nustatytų ribų, — man patikrino, kad ji- 
sai, laikydamas sumas Vytauto bažnyčioje, daug sykių klausėsi 
kun. Tumo pamokslų, — kartais daugiau improvizuotų, negu iš 
laiko paruoštų, — nesąs pastebėjęs kun. Tumą prasižengiant ka- 
talikų dogmai. 

Tokios pat nuomonės apie kan. J. Tumo pamokslus prel. A. 
Dambrauskas, prof. kun. B. Čėsnys, dabartinis Kunigų Seminari- 
jos rektorius kan, Pr. Penkauskas ir kt. Taigi, kun, P. Kor- 
zono pradėtoji prieš kun. J. Tumo akcija baigėsi visišku fiasko. 

Tačiau kun. J. Tumą neilgai ramybėje laikė. Po pusės metų, 
1923 m. birželio mėn. 10 d., jį dar smarkiau ir su didesne aro- 
gancija pradėjo pulti Teologijos-Filosofijos fakulteto etikos pro- 
fesorius kun. Dr. A. Maliauskis.. Pretekstą Maliauskiui pulti 
davė kun. J. Tumo 1923 m. „Krašto Balso” Nr. 115 išspausdintas 
ir „Lietuvos Žinių" persispausdintas straipsnis „Amerikos Lietu- 
vių Prekybos Bendrovei", 

Prieš pat seimo rinkimus „Amerikos Lietuvių Prekybos 
Bendrovės" vedėjas Romanas paėmė daugiau, kaip tris ketvir- 
tadalius visų „Laisvės“ dienraščio pajų ir tuo būdu patapo jos 
pilnateisiu šeimininku. „Laisvės“ redaktoriumi pasikvietė savo 
žmogų Viraką, kuris turėjęs normuoti buvusiojo redaktoriaus 
kun. Bikino taktą. 

— Katras katrą faktinai normavo, vis tiek: — rašo kun. 
J. Tumas—gana, kad privačios biznierių bendrovės lėšomis buvo | 
išvesta smarki rinkimų į seimą kompanija vienos krikščionių 
demokratų partijos naudai. Krikšč. demokratai rinkimus lai- 
mėjo. To mes jiems nepavydime; gal net sveikiname, sudarius 
didumą ir gavus galimybės tvirtai vesti seimo darbus šiuo pačiu 
pavojinguoju momentu. Bet kai akcija pasibaigė, verta pradėti 
jos istorija ir likvidavimas.*50), 

Toliau kun. J. Tumas savo ir kelių kitų Amerikos Lietuvių 
Prekybos Bendrovės akcininkų vardu paprašė Romaną viešai 
atsakyti: kada buvo bendrovės visuotinis akcininkų ar bent val- 
dybos susirinkimas, kuris užprotokolavo čiuptelėti didelę bend- 
rovės resursų sumą vienai politinei partijai ir kuri suma tam rei- 
kalui ligi šiol išgaišinta be jokios naudos pačiai bendrovei. 

— Tai viešoji opinija privalo žinoti, — toliau rašo kun, J. 
Tumas, — nes „Amerikos Lietuvių Prekybos Akcinė Bendrovė" 
nėra išimtinai vienų amerikiečių, vienos kurios partijos žmonių, 
nei labdarių, tik visokių, kurie yra savo kapitalus pavedę bend- 
rovei versti kuonaudingiausiai: kelti Lietuvos pramonei ir dali- 
ninkų gerovei. Vadinas, tai nekoks privatus dalykas, tik viešas, 

Tai aiškiai man dar pradžioje pereitų metų yra griežtai pabrė- 
žęs Bendrovės agentas p. Butkus, kada įkalbinėjo mane prisidėti 
į Bendrovę ne tiek menku kapitalu (90.000 markių), kiek asme- 
niu, idant Bendrovė turėtų didesnio pasitikėjimo, o čionykštė 
visuomenė didesnės galimybės sekti ir vertinti Valdybos veiki- 
mą: ar tiksliai suvartojama resursai.?5!) 

Romano savivališkai agitacijos reikalams išmestais pini- 
gais kun. J. Tumas turėjo visą teisę susirūpinti, nes netrukus 
„Laisvė“ žlugo, o su ja pragaiśo ir „Amerikos Lietuvių Prekybos 
Akcinės Bendrovės" pajai. Už drąsų ir teisingą bendrovės rei- 
kalų gynimą kun. J. Tumas vertas pagarbos ir padėkos. Tačiau 
etikos prof. kun. A. Maliauskis, matyt, pasiremdamas principu, 
— tikslas pateisina priemones, — tame kun. J. Tumo žygyje 
pamatė katalikų kultūros griovimą. 1923 m. birželio mėn. 10 d. 
jis „Laisvės“ 127 numeryje išspausdino šlykštų straipsnį „Pra- 
gaištingas Kan. J. Tumo veikimas“. Pirmiausia A. Maliauskis 
stengėsi, kaip beįmanydamas, iškonveikti savo priešininką. 
Pasak kun. Maliauskio, kan. J. Tumui trūkstą logikos ir meto- 
dologijos žinių, jis peikiąs katalikus, o katalikystės priešininkus 
išsijuosęs giriąs, į padanges keliąs. Tuo būdu kan. J. Tumas 
trukdąs lietuvių katalikų kultūrą ir mažai susipratusius va- 
ryte varąs į socialistų bei laisvamanių bučį ir t.t... Pripliauškęs 
devynias galybes iš piršo išlaužtų nesąmonių, kun. A. Maliaus- 
kis prisiartina prie tiesioginio savo tikslo. „Dabar — jis rašo 
— kan. Tumas su visu savo laisvamanystės rėmėjo fanatizmu 
užsisėdo ant katalikiško dienraščio „Laisvė“, kad tą dienraštį 
faktinai pasmaugus'. Toliau kun. A. Maliauskis nebetenka pu- 
siausvyros ir isteriškai šaukia: 

— Bravo, kan. Tumai! Tą juodą darbą atlikęs, galėsi puošti 
savo žilą docento galvą ne vien tamsiu ignorancijos vainiku, 
bet ir juodu lietuvių katalikų kultūros grioviko diplomu. 

Pritrūkęs šiam kartui daugiau šmeižtų, kun. A. Maliauskis 
kelia klausimą: „ar ne laikas sudrausti tą žilą kūdikį, docentą 
kun. Tumą, kad jis nebedaryty blėdies lietuvių katalikų visuo- 
menėje". Kad šmeižtų sukeltas efektas būtų didesnis, kun. A. 
Maliauskis „Laisvės“ Nr. 130 vėl išspausdino plūstamą straipsnį 
„Dėlei docento J. Tumo-Vaižganto straipsnio  „Garbingosios 

jovalo tradicijos". Čia rūstusai Maliauskis plūsta doc. J. Tumą, 
kaip jis, Maliauskio nuomone, pats nemokėdamas lietuvių kal- 
bos, drįsta barti kitus jos nemokant, 

Išspausdinęs tuodu straipsnius, kun. A. Maliauskis nekant- 
riai laukė kan. J. Tumą atsikertant. Bet kan. J. Tumas i nekul- 
tūringus A. Maliauskio straipsnius ir nemanė atsakyti. Tada 
Ą. Maliauskis atsiuntė ex kunigą Juozaitį kan. J. Tumo tero- 
rizuoti. : 

— Jei, girdi, tau tų dviejų straipsnių neužtenka ir į juos 
neatsakai, tai A. Maliauskis turi dar trečią, — grasinęs Juozai- 
tis kun. Juozui Tumui. 

Tas pats ex kunigas Juozaitis buvo pasiųstas ir „Lietuvos“ 
redaktoriaus K. Jokanto šantažuoti. Jam buvo grasoma ker- 
šyti, jei jis neįdėsiąs į „Lietuvą“ Maliauskio straipsnio prieš 
kan. J. Tumą. Redaktorius K. Jokantas grasinimų neišsigando 
ir negražų Maliauskio straipsnį atsisakė įdėti. Užtat buvę agi- 
tuota, kad jo ministeriu nekviestų ir paskui nekvietę.???) 

Kan. J. Tumą bandė užsistoti kun. Kaz. Pakainiškis, tuo 
reikalu „Laisvei“ parašė straipsnį, kurio jį nespausdino. 

— Aš neatsakinėsiu tiems, kurie nekompetetingi spręsti 
apie mano kunigavimą. Tam yra ordinarius loci: nebeleis rek- 
toriauti Vytauto bažnyčioje, pasiliksiu mokytojauti universi- 
tete, — rašo kun, J. Tumas 1923. VI. 12. kun. K. Pakalniškiui. 
— [r iš ten atsistatydinęs dar turėsiu gana darbo visuomenėje. 
Čia, bra, ne mano asmuo vaidina rolę, tik krik.-dem. Krupavi- 
čius, kurį jie užstoja, o aš smarkiai smerkiu. 

Smerkdamas kai kuriuos krikščionių demokratų politinius 
darbus, kun. J. Tumas betgi su jais mielai dirbdavo kultūros 
darbą. Kultūriniame darbe jis nevengė nė socialdemokratų; 
kur buvo reikalas, ten jis drauge dirbo Lietuvos kultūrai su 
pačiais kairiaisiais. Jis, pavyzdžiui, bendradarbiavo šiauliš- 
kėje „Kultūroje“. Tai, žinoma, nepatiko dvasinei vyresnybei 
ir Ordinario Loci in Concilio Vigilantiae pagal tam tikrą ka- 
noną pareikalavo, kad kan. Tumas kairiojoje spaudoje nebedaly- 
vautų, kad jo „kunigo ir dar kanauninko" pavardė nebūtų skel- 
biama šalia „Naujienų“, „Socialdemokrato”, „Žiežirbos“, na, 
ir šalia Dr. J. Kairiūkščio. Ordinariatui griežtai pareikalavus, 

kan, J. Tumas ex oboedientia 1923 m, gruodžio mėn. 27 d. raštu 
paprašė „Kultūros“ redakciją jo pavardę ir pravardę iš bendra- 
darbių sąrašo iśbraukti,?5%) taip pat atsisakė ir iš „Kultūros“ 
b-vės dalyvių. 

— Ar šis kanonas yra dvasininkams taip griežtai taikinti- 
nas, kaip jis man buvo pritaikintas šių laikų aplinkybėmis? — 
ėmė kun, J. Tumas abejoti. 

Kilo principinis klausimas: ar galima gyvenime dvasinin- 
kams ir ištikimiesiems katalikams griežtai izoliuotis nuo kul- 
tūros darbo, kurį veda ar yra pradėję žmonės, priešingos tikė- 
jimui ideologijos. Kun. J. Tumui atrodė, kad to padaryti jokių 
būdu negalima. Tai jis 1923 m. gruodžio mėn. 27 d. plačiai ir 
motyvuotai išdėstė savo pareiškime Žemaičių Vyskupijos Ku- 
rijai. Jai įteiktame rašte kun, Juozas Tumas nurodo, kad kul- 
tūros darbe jis bendradarbiavo ir su kairiaisiais ir su dešiniai- 
siais, nes tai neišvengiama, 

— Per paskaitas nesu nusidėjęs katalikybės principams, 
— rašo kun. J. Tumas, — o kabinėjimasis į mažmožius tai tik 
juokų darbas. „Kultūra“ ar kas kitas, kai mane kviečias, kvie- 
čias ne socializmo skelbti. Jie gerai žino, kad aš katalikas, 
tautininkas, kulturtrėgeris, Dr. J. Basanavičiaus tradicijų. Toks 
buvau per visą amžių ir į pabaigą man nebepatogu virsti soci- 
alistu ar krikščioniu demokratu, Jokiame partiniame organe 
nedalyvauju; kairiųjų nė to tiek; katalikiškuose visuose, kur 
tik kviečias: buv. „Laisvėje“, dabar „Ryte“, kol jis nepartinis. 
Visa tai kairieji žino ir iš manęs girdi. Pasiginti tenka. Ir vis 
dėlto mane gerbia. Tai gali bet kas patvirtinti. Ir viso mano 
gyvenimo tendencija — tiesti tiltą tarp vieno ir kito krypsnio 
inteligentų — yra davę, aš tai matau, labai dažnai geresnių 
rezultaty, neg šalinimasis ar brutalus prieštaravimas. Teorijoje 
griežtumai geri, praktikoje tik aržumas. Ir aš esu įsitikinęs, jog 
absoliučių bedievių tarpe inteligentų tėra 1—2%; visų kity 
sąžinėse rūsija tikėjimo kibirkštis. Retkarčiais aš pagaunu to- 
kių egzempliorių — netikėtinų, kad pačiam savęs sarmata suly- 
ginus jų sąžinės jautrumą. 

Trisdešimt metų išdirbęs bendrai su visokiomis srovėmis, 
kun. J. Tumas dabar izoliuotis nuo to, kur, pasak jo, nėra scan- 

J. Tumas-Vaižgantas šventina Lietuvos Atgimimo Draugijos vėliavą 


dalum ir kur nedirbdama suadento diabalo, jis vargu būtų pajė- 
ges. Vieniems boikotuojant, kitiems nedirbti, kun. J. Tumo 
nuomone, tautinė nuodėmė. Štai šitų samprotavimų akivaiz- 
doje jis vyskupijos kurijai stato dilemą: 

— Arba man palikite laisvę darbuotis taip, kaip lig šiolei 
su mano taktika ir tik kontroliuokite faktinąją pusę, ne prin- 
cipinę, paties darbo: ar yra rezultatų ir ar aš nedarau klaidų 
katalikų moksle (tikėjimo principuose, ne principe: decet an 
dedecet, toks darbas, toks faktas). Arba, manim nepasitikė- 
dami, pavelykite man pasitraukti nuo ganytojavimo ir palikit 
tik universitete — literatūros mokytoju tautinės kultūros rei- 
kalui, 

Dilema buvo neišvengiama: jei kun, J. Tumas būtų izolia- 
vęsis, tai jis būtų priverstas pasitraukti beveik iš visų kultū- 
rinių organizacijų ir periodinės spaudos. Toliau kun, J. Tu- 
mas aiškinasi dėl savo vadinamų savotiškumų. 

— Dėl mano „savotiškumo“ reiškiama man daug użgau- 
lingų dalykų. Tiek to, — rašo kun. J. Tumas. — Ką gi aš da- 
rysiu, jei toks esu apsigimęs. Mane seka partiniai krikščionys. 
Ir tai man gerai — lai žino patys, o ne klauso kitų. Bet daž- 
nai aš esu patraktuojamas lyg neūžauga, lyg beprincipis, minkš- 
tas žmogus. Tai man 55 m. amžiaus, 30 metų kunigystės, 35 m. 
literatūros ir „tautininkavimo” žmogui yra użgaulinga. Aš turiu 
savotiškų principų, nepriešingų Šv. Katalikų Bažnyčiai, kuriai 
visados atsidėjęs tarnavau ir Jos garbės, lygiai ir savo luomo nie- 
kados neįžeidęs (nebent kuriais tuščiais pliauškalais). Tai ir 
mokslininko, nors nežymaus, pareigos reikalauja iš manęs dides- 
nio drąsumo, pasitikėjimo savim, reliatyvės laisvės. Ir kai viso 
to aš nejaučiu, tai mane labiau ambarasuoja ir vargina, neg tai 
gali kas iš šalies atspėti, regėdamas tariamąjį mano nerūpes- 
tingumą 254) 

Ordinariatas pasirinko pirmąją dilemos pusę: paliko kun. 
J. Tumui pirmykštę laisvę veikti ir rašyti. Kitaip pasielgti lyg 
ir negalėjo, nes kun. J. Tumas niekad nebuvo priešingas kata- 
likų Bažnyčiai. Priešingai, jis rėmė katalikų akciją, kurį laiką 
buvo net Katalikų Veikimo Centro valdybos vice-pirmininkas. 
1924 metais jis pasitraukė iš aktyviosios veiklos partijoje ir 

savo veikimą apribojo universitetu ir Vytauto D. bažnyčia. O 
tuo tarpu krikščionys demokratai įsigalėjo valdžioje, kun. J. 
Tumas dabar jiems nebepavojingas ir jį paliko ramybėje. 

Bet krikščionių demokratų amžius buvo neilgas. 1926 metais 
krikščioniškosios partijos pralaimėjo seimo rinkimus, ir val- 
džią kairieji paėmė į savo rankas. Jie taip pat neilgai teišsi- 
laikė: 1926 m. gruodžio mėn. 17 d. perversmas atidavė valdžią 
tautininkams, 

Atstumti nuo valdžios krikščionys demokratai perėjo į opo- 
ziciją. Jų opoziciškumas ilgainiui tiek išaugo, jog jie tauti- 
ninkų politiką ėmė laikyti antikatalikiška. Katalikų Veikimo 
Centras, iš tikrųjų virtęs krikščionių demokratų politikos cent- 
ru, savo konferencijose ir paskaitose ėmė skelbti nebūtų da- 
lykų apie katalikų persekiojimus Lietuvoje. Kun. J. Tumas, 
nepakęsdamas melo ir tautininkų vyriausybės šmeižimo, iš Ka- 
talikų Veikimo Centro išstojo. Dėl savo tautininkų valdžiai 
simpatijų partinių kunigų buvo apšauktas neištikimu ir net 
pavojingu katalikų veikimui. Jam vėl pradėjo koją kaišioti ir 
gelti. Dešimts metų praėjo, kai kun, J. Tumas nepriklauso- 
moje Lietuvoje įtemptai dirbo mokslui, literatūrai, Bažnyčiai, 
ir štai dabar, ką vienas vyskupas buvo iškėlęs, tą kiti nebe 
taip vertino. 


y 


Kun. J. Tumo santykiai su dvasine vyresnybe visą gyve- 
nimą buvo skaudi drama. Nuo pat pirmųjų savo kunigavimo 
žingsnių jis pajuto, kad savo dvasinei vyresnybei yra ne myli- 
mas sūnus, bet vos pakenčiamas posūnis. Savo viduje, savo 
asmenybėje nejausdamas konflikto su dvasininko pašaukimu, 
kun. Tumas nuolatos jautė jį su savo dvasine vyresnybe. Juo 
toliau, juo labiau jis didėjo ir morališkai kun. J. Tumą kankino. 
Koniliktas buvo sunkiai panaikinamas, nes čia susidūrė ne 
asmens reikalai, bet ideologiniai principai. Savo tautiškąja ideo- 
logija kun. Juozas Tumas jokiu būdu negalėjo prisiderinti prie 
savo dvasinės vyresnybės politinės krypties. 

Kun. J. Tumo simpatijos tautiškajai vyriausybei, jo ypa- 
tinga lietuvių tautiškos jaunuomenės „Jaunosios Lietuvos" s-$os 
globa nepatiko daugumui krikščionių demokratų politinės orien- 
tacijos kunigų. Kai partiniai kunigai prisispyrę įrodinėjo tauti- 
ninkų bedieviškumą, kun. J. Tumas gynė jų religiškumą. Jis, 
pasak prel. A. Dambrausko, tautiškųjų organizacijų sacerdos 
magnus: šventino jų įstaigas, laimino jų darbus, sakė jų iškil- 
mėse pamokslus, liudijo jų katalikystę. Į kitas bažnyčias nejsi- 
leidžiamos tautiškos organizacijos buvo mielai priimamos kun. 
J. Tumo Vytauto Didžiojo bažnyčioje. Vytauto Didžiojo baž- 
nyčios išsiskyrimas iš bendro kovos fronto prieš tautiškąsias 
organizacijas nepatiko Katalikų Veikimo Centrui. Ėmė rastis 
daugiau balsų, smerkiančių kun. J. Tumo „žalingus“ katalikų 
Bažnyčiai žygius. Jo padėjimas Vytauto Didžiojo bažnyčioje 
pradėjo svyruoti. Jis čia nebe pageidaujamas. Tai nujausdamas, 
kun. J. Tumas pats savo noru 1932 m. liepos mėn. 1 d. pasiūlė 
Pranciškonų Šv. Kazimiero, arba Lietuvos, provincijos komi- 
soriui tėvui Pranciškui Bizauskui, kad Šv. Pranciškaus Ordo 
Fratrum Minorum vėl instaliuotųsi toje bažnyčioje, kurioje dar- 
bavosi daugiau, kaip keturius šimtus metų. 

— Aš — pareiškė kun, J. Tumas — savo asmeniu nė maž 
neužstoju jums kelio sugrįžti į Vytauto Didžiojo bažnyčią ir 
vesti čia Nekaltojo prasidėjimo tretininkų kongregaciją dau- 
giau, kaip 400 narių. Visą bažnyčios įrengimą ir turtą aš ati- 
duodu be jokio atlyginimo: galiu ir pats pasišalinti. 

Komisorius tėvas Pranciškus tuo pasiūlymu labai nusi- 


džiaugė. 
— Dabar, kai pranciškonų kunigų padaugėjo, — sako 
tėvas komisorius, — mes bent du jų galėsime skirti Vytauto 


Didžiojo bažnyčiai. Čia kasdien laikydami pro vivis et defunctis 
Šv. Mišias ir šiaipjau pasirinkdami aukų, mes turėsime nemažo 
pelno. Tačiau pasiimdami Vytauto Didžiojo bažnyčią ir dva- 
siškąją misiją, griežtai atsisakome nuo parapijinių funkcijų. Or- 
dinas jų vengia, nors iš bėdos dvi jų ir valdo. Tad pasilik Tamsta, 
kaip ir pirma, tų dalykų funkcionieriumi ar administratoriumi. 

— Tai aš galiu, — sutiko kun. J. Tumas, — tik kuria tvar- 
ka mes čia šeimininkausim? 

— Pelnas iš parapijinių pajamų bus Tamstai, — sako tėvas 
komisorius, — o pelnas iš pamaldų ir aukų — ordinui. Baż- 
nyčią remontuoti, jei pasisektų ir vienuolynėlį su ja sujungtą 
pasistatyti, taip pat bažnyčią išlaikyti pasiimtų ordinas, Jis 
iš savo brolių duos vargoninką ir zakristijoną, šviesą ir ap- 
šildymą. 

Kun. J. Tumas sutiko administruoti bažnyčią ir už sau pa- 
tarnavimą mokėti pranciškonams, kaip ligšiol mokėdavo ki- 
tiems. Švenčių pamaldos turėjo būti šitaip: 6 ir 9 val. pran- 
ciškonų Mišios ir pamokslas savo auditorijai, o 11 val., kaip ir 
seniau, kun. J. Tumo Mišios ir pamokslas inteligentams — pali- 
kuonims. Šiokiomis dienomis laisvai pagal reikalą.??5) 

Iš savo pajamų kun. J. Tumas būtų užsimokėjęs po 400 litų 
už klebonijos butą, šviesą, telefoną, tarnaitę; iš viso 550 litų 
kas mėnuo. O bažnyčiai duotų kiek ištesėdamas. Visa tai kun. 
J. Tumas išdėstė savo raporte ir jį pasiuntė ordinariatui, 

— Jei Kauno Metropolijos Ordinariatas taip pat sumestų, 
kad iš tos kombinacijos būtų daugiau Dievui garbės, o žmonėms 
naudos, — rašo kun. J. Tumas, — prašom tą mano raportą pa- 
siųsti Komisoriui dar pritarti ar papildyti. Dangun Ėmimo baž- 
nyčios rektorium paskirti kurį tėvą pranciškoną, o mane jo 
koadjutorium, ar kitu kuriuo titulu, 

Tačiau tos kombinacijos greit pakrypo visai kita linkme. 
Kun. Juozo Tumo tautininkų vėliavos pašventinimas Vytauto Di- 
džiojo bažnyčioje Katalikų Veikimo Centrui davė naujos progos 
kun, J. Tumą pulti ir reikalauti Metropolitą jį sudrausti, 1932 m. 
lapkričio mėn. 14 dieną K. V. C. Vilkaviškio Rajono Valdyba 
(pirmininkas kun. A. Steponaitis ir sekretorius kun, prof. F. 
Bartkus) rašo Jo Ekscelencijai Arkivyskupui Metropolitui 
J. Skvireckui, kad, spaudos pranešimu, š. m. lapkričio men, 6 d. 
kun. kan. J. Tumas pašventinęs Vytauto D. bažnyčioje Tau- 
tininkų Sąjungos vėliavą. Š., m. spalių mėn. 4—5 d. įvykusi 
vyskupų konferencija esanti nutarusi neleisti šventinti jaunalie- 
tuvių vėliavas. Jeigu nesančios leistinos šventinti jaunalietu- 
vių vėliavos, tai, rodos, juoba esą neturėtų būti leistinos šven- 
tinti politinės organizacijos — Tautininkų Sąjungos vėliavos, 
nes Tautininkų Sąjunga, — ar puldama J. J. E. E. vyskupus, ar 


320 


protestuodama prieš jų ganytojišką laišką, ar visuotiniuose su- 
sirinkimuose, aprobuodama visą vyriausybės politiką, kuri su- 
dariusi konfliktą su Apaštalų Sostu, ar tai pritardama susirin- 
kimuose civilinei metrikacijai, ar kuriais kitais būdais, — pa- 
kankamai įrodžiusi savo priešbažnytinį veikimą. Iš tų savo- 
tiškų Katalikų Veikimo Centro Vilkaviškio Rajono Valdybos 
argumentų savaime plaukia išvada, kad kan, J. Tumas, šven- 
tindamas Tautininkų Sąjungos vėliavą, einąs prieš Vyskupų 
Konferencijos nutarimą. Kadangi toks kan, J. Tumo elgesys 
klaidinąs katalikus, trukdąs veikimą, erzinąs katalikų visuo- 
menę ir nešąs dezorientaciją į veikėjų tarpą, tai K. V. C, Vil- 
kaviškio Rajono Valdyba nuolankiai prašo Jo Ekscelenciją Ar- 
kivyskupą Metropolitą paveikti kan, J. Tumą, „sulaikant jį 
nuo taip žalingų katalikams žygių“. 

Kauno Arkivyskupo Metropolito Kanceliarija tą raštą gavo 
lapkričio mėn. 15 dieną ir tą pat dieną Arkivyskupas Juozapas 
Skvireckas pareikalavo kun. J. Tumą pasiaiškinti. Kan, J. Tu- 
mas su šiais K. V. C. Vilkaviškio Rajono valdybos argumentais 
nesutiko ir prieš juos atsikirto šiuo raštu: 


Vytauto D. Bažnyčios 
(Dangun Ėmimo) 


Rektorius l 
Nr. 1163, Jo Mylista 
1932 m. lapkr, men. 15 d. Gerbiamasis Arkiganytojau! 
Kaune, 


K. V. ©, Vilkaviškio Rajono Valdybai Nr, 329 
mane smerkiant už šventinimą Tautininkų Sąjungos 
vėliavos, drįstu šitaip atsispirti. 1. Vyskupų konie- 
rencijos spalių 4—5 d. nutarimai dar nepaskelbti, man 
jie nežinomi; cirkuliorais iš visų b. rektorių dar nepa- 
reikalauta, kad jie jaunalietuvių vėliavų nešvęstų, 
juoba kad iš tų nutarimų patys pasidarytų išvadas, 
kad ir Tautininkų Sąjungos skyrių vėliavos esančios 
neśventintinos. 2. Šiuo reikalu Lietuvoj B. provinci- 
joje buvo nevienodai elgiamasi, 3, Tarnaudamas Baž- 
nyčiai, jos pagrindais jau 40-ti metai dirbu tautinės 

kultūros darbą. Įsišokstu, tai tiesa; bei nė vienas 
mano Ganytojas nėra man inkriminavęs, kad aš dirbu 
tiesiogia intencija Bažnyčiai pakenkti. 4, Tokios inten- 
cijos ir patys tautininkai neturi ir niekados neturėjo, 
nei viltininkai, nei paźangininkai, nei dabartinė T. Są- 
junga, Tautininkai tiki, su Bažnyčia ryšius palaiko, 
bažnyčias lanko, Mišias užperka, viešai choru ir gies- 
mes gieda, savo ženklus palaiminti prašo. O kai prašo, 
tai aš džiaugdamasis, kad tebeprašo, patarnauju, Žr. 
mano pasisakymą Lietuvos Aide Nr. 138.259) 5, Aš ne- 
esu T. S-gos narys, tik idėjinis vienamintis, ir su ja 
dabartinę valdžią remiu oportūnistiniais sumetimais: 
tautininkai nerevoliucionieriai; bet tai nereiškia, kad 
su visais valdžios žygiais, su jos taktu visi būtų iš es- 
mės solidarūs. Valdžią sudaro Respublikos Preziden- 
tas ir jis už viską atsako, o ne Tautininkų Sąjunga. 
6. Jaunalietuviai ne T. Sąjungos padaras, tik studentų 
Neolithuanų (1925 m.), griežtai nepolitiniais pagrin- 
dais. 7. Tautiškasis jaunimas mane garbės nariu pasi- 
darė, manyje matydamas religijos ir tautybės sintezį. 
8. Jei aš nevykusiai użstoju tuos dar visai krikščio- 
niškus jaunuolius, prašom pasielgti su manim kaip 
tinkama. Mano trūkumus, Jo Mylista Arkiganytojau, 
žinote nebe šiandien ir ne Vilkaviškio K. V. C, valdy- 
bos nurodymu; žinote geriau už mane patį. Jei tapau 
žalingas, piga likviduoti. 

Tačiau aš prašyčiau mano darbuotę ne Vilkaviš- 
kio sumetimais vertinti, 

Pareikšdamas savajam Ganytojui pilną paklus- 
numą, pagarbą ir meilę, 


G. Kan. Dr. Tuozas Tumas, 
Vytauto Didž. b. rektorius 


Jo Ekscelencijai Kauno Arkivyskupui 

Metropolitui. 


i 


Tuo K. V. C. Vilkaviškio Rajono valdybos raštu kun. J. 
Tumas buvo skaudžiai įžeistas. K. V. C, kontrolė bei direkty- 
vos ir savotiškas jo bažnytinio darbo vertinimas jam buvo nepa- 
kenčiama, ir jis pasiryžo visiškai iš Vytauto D. bažnyčios rekto- 
riaus pareigų pasitraukti. Tą žygį pagreitino ir stipriai pasi- 
reiškusi liga. Todėl 1933 m. sausio mėn, 21 d. nė kieno neverčia- 
mas, gal net bent kiek J. M. Generalvikaro K. Šaulio stabdomas, 
kun. J. Tumas dėl ligos paprašė Metropolijos Kuriją, kad jį atleis- 
tų nuo visų eitųjų pareigų, tad ir nuo Vytauto D. bažnyčios rekto- 
riavimo ir leistų pensionieriumi gyventi Kaune, Vaižganto g. Nr. 
17, ten įsitaisius privatinį altorėlį Mišioms laikyti. Atsistatydini- 
mas buvo priimtas, ir vasario mėn, 16 d. kun. J. Tumas Vytauto 
Didžiojo bažnyčioje pasakė paskutinį, šiuokart ilgą pamokslą, ar, 
tikriau, net du: apie valstybę (Dvasinės vyresnybės įsakymu tai 
dienai) ir su ja sutapusią Vytauto Didžiojo bažnyčią, 

Savo pamoksle kun, J. Tumas padarė lyg ir per trylika 
metų nuveiktų Vytauto Didžiojo bažnyčioje darbų piniginę at- 
skaita. 

— Trylika metų pradirbęs vytautinėje bažnyčioje, aš nesu- 
dėjau jokio turto, neįsigijau namų gyventi — išeinu vėl įnamiauti 
kaip įnamavaus kleboniją, o mano einamoji sąskaita teparodo 
250 lity. Ačiū Dievui, kad bent ne skolų. O prisipažįstu jums, 
kad nemanytumėte, jog aś čia jūsų skatikais pasinaudojau. Kas 
kokį litą dėjo, tas litas prie bažnyčios, ne prie mano delnų pri- 
lipo, nes mano intencija buvo prirengti maldos namą tiems, kurie 
daugiau už mane moka ir tesi melstis — vienuoliams, — pabaigė 
kun. J. Tumas savo atskaitą. 

Toliau sekė tikroji pamokslo dalis apie vienuoliškąją maldą 
bei jos reikšmę visam kraštui ir džiaugsmas, kad tėvai pran- 
ciškonai susiorganizavo kaip tik tuo laiku, kada vytautinės baž- 
nyčios restauruotojui ir ilgamečiui rektoriui buvo lemta nuo 
jos pasišalinti. Tėvams ir be to liks sunkus uždavinys aptvar- 
kyti bažnyčią iš oro. 

Iškilmingas pamaldas laikęs Provinciolas tėvas Pranciškus 
Bizauskas pasižadėjo kun, J. Tumui atsakyti per Šv. Kazimierą, 
nes tik nuo kovo mėn. 1 d. Pranciškonai tapo teisėtais Vy- 
tauto Didžiojo bažnyčios valdytojais.?57) 

Iš Vytauto D. bažnyčios kun. J. Tumas pasitraukė tyliai ir 
kukliai. Nesusirinko didžiulės kauniečių minios jo išlydėti, ta- 
čiau visų Vytauto D. bažnyčios lankytojų širdyse jo rektoria- 
vimas paliko niekados neišdylamą atminimą. Jo trylikos metų 
darbas Vytauto D. bažnyčioje yra labai didelis: jis ne tiktai 
gražiai atrestauruodino brangų mūsų tautos paminklą, bet taip 
pat sukūrė židinį, kuris dorinančiai veikė Lietuvos, o ypač 
Kauno katalikiškąją visuomenę; jis ne vieną gyvenimo sūkurių 
blaškomą inteligentą sugrąžino katalikų Bažnyčiai. J. Tumas, 
pasak prel. A. Dambrausko, Lietuvos kunigų pažiba. Jis tiek 
savo tauria asmenybe, tiek gausiais raštais nemažai įtakos tu- 
rėjo jauniesiems konfratrams. Jo feljetonų rinkinys Jaunam 
Veikėjui (Kaunas, 1925 m. 150 p.) dar ilgai žadins jaunųjų ku- 
nigų kilnius jausmus, ugdys norą ir pasiryžimą tobulėti, 

LIETUVOS UNIVERSITETE 

ietuvos Universitetui įsikūrus, Huma- 
nitarinių Mokslų Fakultete lietuvių 
literatūros katedros vedėju buvo pa- 
kviestas prof, Mykolas Biržiška, žy- 
mus senosios lietuvių literatūros ir 
tautosakos tyrinėtojas. Nors lietuvių 
literatūra, palyginti, nedidelė, tačiau 
visas jos universitetinis kursas vie- 
nam dėstytojui sunku aprėpti, Lietu- 
vių literatūrą dėstyti sunku dar ir dėl 
to, kad ji mažai teištirta. Taigi, Huma- 
nitarinių Mokslų Fakultetui reikėjo mažiausiai dar vieno žmo- 
gaus, kuris atsidėtų lietuvių literatūros studijoms. Be prof. M. 
Biržiškos lietuvių literatūros istoriją tyrinėjo pedagogas kun. Dr. 
M. Gustaitis, teisininkas istorininkas A. Janulaitis ir kun, J. Tu- 
mas. A, Janulaitis buvo išspausdinęs monografiją apie S. Dau- 
kantą, studijėles apie Mykalojų Akelaitį, Liudviką Jucevičių ir 
dar keletą mažesnių rašinių, o kun, Dr. M. Gustaitis monografi- 
jas apie Adomo Mickevičiaus Krimo Sonetus ir kun. Antaną Ta- 
tarę; kun, J. Tumas nebuvo parašęs nė vienos lietuvių litera- 
tūros monografijos, tačiau jis turėjo surinkęs apsčiai medžiagos 
ir per dvidešimt penkerius metus (1896—1921) buvo periodi- 
nėje spaudoje paskelbęs daug didesnių ir mažesnių straipsnių 

apie atskirus lietuvių rašytojus. Kun. J. Tumą traukė lietuvių 
literatūros istorija, ir jis spaudos draudimo laikotarpyje pradėjo 
jai rinkti medžiagą. Dvasinės vyresnybės kilnojamas po įvairias 
Lietuvos parapijas, jis visur teiravosi iš vietinių žmonių žinių 
apie senesniuosius lietuvius rašytojus ir per ketvirtį amžiaus 
nemažai jų pririnko. 

Beredaguojant „Tėvynės Sargą", į kun. Juozo Tumo rankas 
pateko vysk. Motiejaus Valančiaus užrašai: Pamiętnik Domowy, 
Wiadomości o czynnosciach Pasterskich biskupa Wołonczews- 
kiego, Wiadomości Rozmaite ir Wiadomości zewsząd zebrane. 
Tuos užrašus kun. J. Tumas gražiai išvertė į lietuvių kalbą ir 
nuo 1899 m. Nr. 11 pradėjo juos skelbti „Tėvynės Sarge”, vėliau 
„Žinyčioje“ ir „Dirvoje-Žinyne". Maždaug tuo pat laiku kun. 
J. Tumas surado nespausdintus tremtinio kun. Anupro Jase- 
vičiaus rankraščius: „Iszginimas ir sugrįžimas“ ir „Rasztai isz 
Spasko'. Pastarąjį rankraštį pats savo ranka perrašė ir pa- 
skelbė „Tėvynės Sarge'. Prieš pat karą Kauno Kunigų Semi- 
narijoje surado dar to paties autoriaus penkius tomus niekur 
nespausdintų eilėraščių, kurie per karą besivežiojant žuvo. Pas 
Svėdasų kleboną kun. Antaną Lenkevičių užtiko Antano Kle- 
mento rankraščius ir juos atidavė Lietuvių Mokslo Draugijai. 
Be to, „Tėvynės Sarge" paskelbė nespausdintąsias Antano Vie- 
nažinskio dainas, o „Žinyčioje“ į lietuvių kalbą išverstus kun. 
A. Pabrėžos dokumentus ir geroką pluoštą iš žmonių surinktos 
biografinės medžiagos. 

Vikaraudamas Kuliuose, kun. J. Tumas rinko medžiagą 
kun. Kaz. Skrodzkio ir brolių Juzumų biografijoms. Atkilęs į 
Micaičius, surinko įdomios medžiagos apie Lauryną Ivinski ir 
kun. J. Želvį. Čia pat Ketūnų Jokūbauskių dvare surado auten- 
tiškus S. Daukanto ir vysk. M. Valančiaus portretus, juos nufo- 
tograłavo ir 1901 m. „Krajuje“ drauge su straipsniu paskelbė. 
Gyvendamas Laižuvoje, rinko medžiagą buvusio Laižuvos kle- 
bono kun, A. Vienažinskio biografijai. Žinoma, visas tas lie- 
tuvių literatūros istorijai žinių rinkimas buvo atsitiktinis: ištisai 
tam darbui atsidėti trūko laiko. 

Be čia minėtų darbų, kun. J. Tumas kiekviena mirties ar 
kuria kita proga rašydavo periodinėje spaudoje apie lietuvių 

rašytojus. „Tėvynės Sarge" jis rašė apie Vyt. Juškevičę, kun 
Antaną Strazdą, kun, Sil. Gimžauską, kun, Aleksandrą Burbą 
kun. Juozą Lideikį, kan. Pr. Butkevičių, kun. A. Bortkevičių, 
kun. Vin. Šliogerį, kun. Paškevičę, kun. Anuprą Jasevičę, vysk. 
M. Valančių, Dr. V. Kudirką, Mikolą Račą ir kt. „Draugijoje — 
apie kun, J. Želvį; „Viltyje“ — apie J. Biliūną, kun. Kazimierą 
Jaunių, kun. Adomą Žeimį, kun, Antaną Kaupą, Maironį, Laz- 
dyny Pelėdą ir kt. „Rygos Garse' — apie kun. K. Skrodzkį, 
Dėdę Atanazą, kun. Ambraziejy, Serafiną Kušeliauską; „„Vaire“ 
— apie kun. A. Kaupą, kun. Kaz, Jaunių, brolius Juzumus, kun. 
Pakalniškį; „Nepriklausomojoje Lietuvoje" — apie Maironį, Ša- 
trijos Raganą, Tadą Daugirdą, Vin. Mickevičių, Dr. Joną Šliūpą, 
Davainą Mečislovą Silvestravičių, kun. Dom, Tumėną ir kitus. 
1920—1921 m. Kauno laikraščiuose (,Laisveje', „Tautoje“, 
„Lietuvių Balse”, ,„Skaitymuose ', ,„Sekmoje Dienoje') rašė apie 
Dr. J. Basanavičių, Žemaitę, kun. Adolfą Sabaliauską - Žalią 
Rūtą, kun. Juozą Šnapštį-Margalį, Stefaniją Jablonskienę, prel. 
Al. Dambrauską - Adomą Jakštą ir kt. 

Laikraščiuose apie lietuvių rašytojus kun. J. Tumas, gal būt, 
daugiau rašė publicistiniais, negu moksliniais sumetimais. Ta- 
čau ir tokiais sumetimais paskelbtos žinios mums rodo, kad 
kun. J. Tumui labiau, negu bet kuriam kitam publicistui, rū- 
pėjo lietuvių literatūros dalykai, ir jis daugiau apie juos nusi- 
manė. Pagaliau apie kun. J. Tumo lietuvių literatūros pamėgi- 
mą bei nuovoką mums vaizdžiai rodo ir jo gausios knygų recen- 
zijos. Kun, J. Tumas ne tik pats rašė, bet taip pat domėjos ir 
atidžiai sekė, kas kitų rašoma. Kiekvienu padoresniu lietuvių 
kalba leidiniu jis džiaugdavosi ir palankiai jį recenzuodavo, Kai 
„Skaitymuos” atsirado smarkesniy ir daugiau iš rašytojų reika- 
laujančių kritikų (L. Gira - E. Radzikauskas ir Balys Sruoga - 
B. Sirakūzinas), tai kun. J. Tumas nebeiškentė ir viešai prieš 
juos savo straipsny „Knygoms apginti... nuo kritikų" protestavo. 
Jam rodėsi, kad kiekvienu leidiniu pirmų pirmiausia reikia pa- 
sidžiaugti, nes jis yra mūsų dvasios turtas. 

— Vieną kartą į mūsų iždinę - literatūrą įlaša tūkstantis 
auksinių, kitą kart šimtas, o kitą kart ir skatikas. Vis dėlto 
ir jis didina, ne mažina bendrąjį turtą. Tai kaip gi nesidžiaugsi? 


329 


Reikia džiaugtis, ir aš — rašo kun. J. Tumas — jokio sąžinės 
prikaišiojimo bei gėdos nejaučiu, kai iš manęs vieni tyčiojasi, kiti 
net piktinasi ir peikia, kam aš esąs specialistas knygoms girti.258) 

Domėdamasis lietuvių literatūra ir turėdamas apie ją dau- 
gybę palaidų žinių, kun. J. Tumas mėgdavo jomis pasidalyti 
su kitais. Lietuvių literatūros dalykai — viena iš maloniausių 
jo pašnekesio temų. Mielai jis apie lietuvių literatūrą pakal- 
bėdavo ir didesniam klausytojų būriui. 1916 m. Voroneže per 
vasaros atostogų kursus vidurinių mokyklų mokytojams pa- 
skaitė 12—18 lietuvių literatūros paskaitų. Jos labai klausy- 
tojams patikusios. Vienas kitas klausytojas kun. J. Tumo pa- 
skaitas smulkiai užrašinėjo ir ragino lektorių, jas peržiūrėjus, 
išspausdinti. Jausdamas lietuvių literatūros istorijos reikalą, 
tuojau ėmėsi ją rašyti ir 1916 m. buvo pasiskelbęs, kad rengia- 
ma spausdinti Mūsų literatūros vaizdai, Veikėjai — rašytojai, 
bibliografija. 

Parvykus į nepriklausomą Lietuvą, kun. J. Tumui vėl ne- 
kartą teko grįžti prie mėgiamojo darbo. 1921—1922 m, Kaune 
aukštuosiuose karininkų kursuose dėstė tėvynės pažinimą ir 
tautybę literatūroje ir istorijoje, 1921 m. jis lietuvių literatūrą 
dėstė aukštesniųjų mokyklų mokytojų ir kareivių mokytojų 
kursuose, o 1929 m. Švietimo Ministerijos aukštuosiuose lietu- 
vių kalbos kursuose. Be to, lietuvių literatūros lektoriumi buvo 
kviečiamas į Karo Mokyklą, bet dėl laiko stokos nesutiko.259) 

Gyvos ir įdomios kun. J. Tumo lietuvių literatūros paskai- 
tos klausytojams labai patikdavo. Vienos jo paskaitos apie Vie- 
nuolį-Žukauską buvo atėjęs pasiklausyti prof, V. Krėvė-Micke- 
vićius, Jam taip pat kun. J. Tumo paskaita patiko ir, greičiausia 
tos paskaitos beklausant, prof. V. Krėvei-Mickevičiui atėjo į 
galvą mintis pakviesti kun. J. Tumą lektoriumi į Humanitarinių 
Mokslų Fakultetą. Prof. V. Krėvė-Mickevičius jau iš seniau ži- 
nojo, kad kun. J. Tumas ne tik gyvas liudininkas, bet ir vienas 
iš veikliausių spaudos draudimo laikotarpio veikėjų, lietuvių 
spaudinių gamintojų ir platintojų. Jis turėjo surinkęs daug įdo- 
mios medžiagos ir dar daugiau pats iš savo atsiminimų galėjo 
papasakoti, Taigi, kun, J. Tumas geriau, negu kuris kitas, galė- 
jo dėstyti lietuvių spaudos draudimo laikotarpio literatūrą. 

1922 m. rugsėjo mėn. 8, kun. J. Tumo gimimo dieną aplan- 
kė jį prof. V. Krėvė-Mickevičius, Įsišnekėjęs su šeimininku apie 
lietuvių literatūros ir mokslo dalykus, prof. V. Krėvė-Mickevi- 
čius pasiūlė jam įteikti Humanitarinių Mokslų Fakulteto dekanui 
prof. M. Biržiškai pareiškimą, kad norįs studentams dėstyti lie- 
tuviy literatūrą. Laikotarpio ar autoriaus pasirinkimas buvo pa- 
liktas paties J. Tumo nuožiūrai: kas jam labiau patinka arba 
kas parankiau, tą tegul ir pasirenkąs. O kadangi sezoninis — 
Maironio 60 metų jubiliejus, tai gal apie jį? 

— Pasiūlymas buvo tiek netikėtas — rašo kun. J. Tumas 
savo dienoraštyje, — jog mane šiurpas nukratė, ėmė smilkiniuo- 
se tvinksėti — pajutau febrą. Jaučiau, kaip lūpos sukepa ir vei- 
das vysta, ėmęs liguistai žydėti. Neveidmainiausiu: pasiūlymas 
buvo pergarbingas, kad nebūtų pagundos priimti,200) 

Juoba toji pagunda buvo stipresnė, kad ir seniau kun, J. 
Tumui nekartą ateidavo galvon mintis pradėti dėstyti kurioje 
aukštesnėje mokykloje lietuvių literatūrą. Apie tai dar 1918 me- 
tų pradžioje jis buvo rašęs į Šveicariją fil. studentui, dabar profe- 
soriui Stasiui Śalkauskiui, Prasidėjus darbui Lietuvos Universite- 
te, kun, J. Tumas esąs kelius žodžius taręs lietuvių literatūros 
profesoriui M, Biržiškai, kad galėtų jam padėti lektoriumi, Bet 
prof. M. Biržiška tą pasiūlymą skeptiškai priėmęs ir lakoniškai 
tiek atsakęs: 

— Nežinau, ką mudu veiktume? 

Patraukimo ir faktinų žinių kun. J. Tumas, matėme, turėjo 
apsčiai, bet trūko aukštosios mokyklos diplomo, to, daugelio 
išmanymu, svarbiausio mokslininko, o ypač universiteto lekto- 
riaus, atributo. 

— Kaip gi aš be aukštojo mokslo galėsiu dėstyti universi- 
tete? — klausia kun, J. Tumas, 

— Jį visai atstoja Tamstos literatūros kūriniai — įtikinėja 
prof. V. Krėvė-Mickevičius. — Juk ir Vakarų Europoje rašyto- 
jo literato cenzo pakanka literatūrai dėstyti. Ten net tyčia kar- 
tais paveda literatūrą dėstyti rašytojams, o ne sausiems pedan- 
tams mokslininkams. O padirbėti, žinoma, reiks.29!) 

— Visu tuo lengva buvo mane įtikinti, — rašo kun, J. Tu- 
mas savo dienoraštyje. — Instinktyviai besipurtė įgimtasis, tik- 
rai lietuviškas mano tinginys. Baisu buvo priverstinio, nuosek- 
laus, nebe atsitiktinio, nebe ūpo darbo. Antra vertus, gera bū- 
siant rodės, kai bus prievartos: nebe tiek bus gaištama laiko, 
kurio man, senstant, vis labiau gaili, kai tuščiai nyksta.292) 

Prof. V. Krėvės raginamas, kun. J. Tumas pasižadėjo ligi 
ryt dienos parašyti pareiškimą ir curriculum vitae, Visą dieną, 
sakos, karščiavęsis, betgi jį parażęs.?6%) Antrą dieną užėjęs prot. 
V. Krėvė-Mickevičius juos pasiėmė įteikti Fakulteto dekanui. 

— Tamsta dabar ruoškis pirmajai viešai paskaitai — sako, 
atsisveikindamas prof. V. Krėvė-Mickevičius, — nes aš esu įsi- 
tikinęs, kad Fakultetas Tamstą sutiks kviesti, ir prof, K. Būga 
už tai, kad Universitete destytum, 

Tą pačią dieną kun, J. Tumas pradėjo ruoštis būsimajai 
paskaitai, Susirinko Maironio raštus ir ėmė juos studijuoti. Nu- 
tarė pradėti skaityti nuo Maironio „Jaunosios Lietuvos" ir pir- 
miausia iškelti jos patriotinius motyvus, kuriais poetas ypač 
pagavo lietuvių širdis. 

Praėjo dešimtis dienų po to, kai prof, V. Kėvė-Mickevi- 
čius išsinešė pareiškimą su curriculum vitae, o iš Humanitarinių 
Mokslų Fakulteto Tarybos nė jokios žinelės. 

— Kur gi dingo, kaip į balą, mano pareiškimas, kad apie 
ji nieko negirdėt? — klausia susitikęs prof, V. Krėvę-Mickevičių,. 

— Pareiškimą su curriculum vitae įteikiau dekanui, — sa- 
ko prof, V. Krėvė-Mickevičius, — bet aš pats su A. Smetona 
rinkimų reikalais išvažiavau į Alytaus apskritį, O be manęs 
Tamstos pareiškimo taryba nenorėjusi svarstyti. Dabar reiks 
laukt kito tarybos posedżio.?**) 

Laukia kun. J. Tumas to kito posėdžio ir vis labiau nervi- 
nasi, nebesiruošia nė paskaitai. Galvoje pradeda slankioti min- 
tis, kad jam bus sunku ištesėti užsikrautas pareigas. 

— Duok, Dieve, Tarybai išminties, kad ji mano pretenzi- 
jas atmestų, ir aš vėl būčiau laisvas beletristiką kurti, — gal- 
voja nervingai vaikščiodamas po kambarį. 

Fakulteto Tarybos sprendimo kun, J. Tumas laukė nekant- 
riai. Jam rodėsi, kad tas sprendimas jo gyvenimą pasuks į naują 

kelią, kuriuo nors ir sunku, bet užtat labai įdomu keliauti. Lauk- 
damas to sprendimo, negalėjęs net kitiems darbams susikaupti: 
jautęsis nei pakartas nei paleistas ir pykęs ant prof, V. Krė- 
vės - Mickevičiaus, „kam tik patraukė per lūpas ir nieko tikro 
nedavė" ,265) l 

Laukti neilgai teko: rugsėjo mėn, 22 d. Humanitarinių Moks- 
lų Fakulteto Taryba nutarė kun. J. Tumą kviesti lietuvių litera- 
tūros lektoriumi. Dekanas prof, M. Biržiška paaiškino, kodėl 
ji tekvietė lektoriumi; mat, trūksta cenzo, o be jo neleidžiąs sta- 
tutas, Kun. J. Tumas dėl titulo nesispyrė, jam buvo vistiek, kaip 
ji vadins. Tačiau su universitetiniu titulu glaudžiai susijęs atly- 
ginimas, kuris, be abejo, kiekvienam svarbus. Docentas gauna pa- 
grindinę algą ir už paskaitas, o lektorius tik už paskaitas. Besi- 
rengdamas pirmajai paskaitai, kun, J. Tumas pamatė, kad uni- 
versitetui reiks skirti kuone visą laiką, kitkuo verstis nebega- 
lės. O iš keturių ar dviejų savaitinių paskaitų labai mažo atly- 
ginimo nebus galima išgyventi. 

— Tad iš ko gyvensiu? — kilo klausimas. 

Prof. V. Krėvė-Mickevičius drąsino tvirtindamas, kad taip 
tebūsią tik vieną semestrą: paskui įgysiąs teisių eiti docento 
pareigas ir gauti algą. Visi profesoriai tokiu būdu pradeda savo 
stažą. Taip prof. V. Krėvės-Mickevičiaus padrąsintas, kun, J. 
Tumas nurimo, manydamas, pusę metų galėsiąs išgyventi iš 
honorarų, gaunamų už savo leidžiamus raštus, 

Rugsėjo mėn. 25 d. jis su prof, V. Krėve-Mickevičiumi nu- 
vyko į Universitetą ir prisistatė Rektoriui prof. Jonui Šimkui. 
Rektorius naująjį lektorių maloniai priėmė ir džiaugės, kad jis 
būsiąs universiteto korporacijos narys. Pirmąją viešąją paskaitą 
paskyrė ateinantį sekmadienį didžiojoje universiteto salėje, liepė 
ją tuojau įregistruoti ir paskelbti „Lietuvos“ dienraštyje. Tą 
pačią dieną kun. J. Tumas paprašė savo dvasinės vyriausybės 
leisti jam lektoriauti Lietuvos Universiteto Humanitarinių Moks- 
lų Fakultete. Rytojaus dieną iš Žemaičių Vyskupijos Kurijos 
gavo raštą, kuriame geralvikaras vyskupas J. Skvireckas prane- 
ša, kad iš Ordinariato pusės nėra kliūčių, kad kun, J. Tumas 
priimtų lietuvių literatūros lektoriaus pareigas Lietuvos Uni- 
versiteto Humanitarinių Mokslų Fakultete. i 

Spalių mėn. 1 d. 5 val. vakaro kun. J. Tumas didžiojoje uni- 
versiteto salėje skaitė savo įžanginę paskaitą. Kauniečių myli- 
mas ir popularus lektorius į savo paskaitą sutraukė daug klau- 
sytojų: buvo pilna salė sėdinčių ir stovinčių. Tarp publikos buvo 
profesorių, literatų ir žymių visuomenininkų. Savo gana ilgą pa- 
skaitą apie Maironį kun, J, Tumas skaitė gražiai ir įdomiai. 
Po paskaitos pasipylė kolegų ir artimųjų sveikinimai, Sveikino 
prof. V. Krėvė-Mickevičius, prof, Pr. Būčys, prof. Reinys ir kt. 
Teologijos Filosofijos Fakulteto dekanas prof. Pr. Būčys, svei- 
kindamas tarp kitko pasakė, kad tik labai gerai parašytos ir 
įdomiai pasakytos kalbos tesą galima dvi valandi nepajudėjus, 
nenuobodžiaujant ir lauk neišeinant klausyti. Kun. J. Tumo 
paskaita prof. Būčiui taip patiko, jog jis žadėjo siuntinėti į jo pa- 
skaitas ir savo Teologijos-Filosofijos Fakulteto studentus, kol po 
metų sugrįš doc. V. Mykolaitis, išvažiavęs į užsienį literatūros 
mokslų pagilinti, 

1922 m. rudens semestre kun, J. Tumas po dvi valandi per 
savaitę — antradieniais 8-10 val. ryto — skaitė Maironio-Ma- 
čiulio kūrybą. Jo paskaitų klausydavo 20 — 25 studentai. Iš viso 
tuomet Humanitarinių Mokslų Fakultete buvo 97 klausytojai, 
iš jų 45 literatūros skyriuje. Taigi, kun. J. Tumo paskaitų vidu- 
tiniškai klausydavo pusė visų Humanitarinių Mokslų Fakulteto 
literatūros skyriaus studentų, 

Ruošdamasis paskaitoms, kun, J. Tumas pamatė, kad iš tik- 
rųjų jos jam daug laiko suėda, Todėl spalių men, 7 d. per Aukš- 
tujų Karininkų Kursy Il-sios laidos išleistuvių pietus jis Huma- 
nitarinių Mokslų Fakulteto dekanui prof. M. Biržiškai nusikun- 
dė, kad jam sunku bus be algos universitete būti, nes neištek- 
siąs lėšų gyventi, 

— Jei universitetas manęs neapriipins, — sako kun, J. Tu- 
mas, — tai aš pamokytojavęs, kol ištesėsiu, gausiu pasitraukti. 
Aš sumaniau parūpinti sau teisę gauti laipsnį paprastu keliu. 
Parašysiu jums disertaciją, kad ir apie Maironio kūrybą. Galiu 
laikyti net papildomus egzaminus, o semestrus lai pakeičia ma- 
no darbai, 

— Aš būsiu prieš tai, — sako dekanas prof, M. Biržiška, 
— Viena, aš bijau, kad neįtartų senatas, kad aš darau savybė- 
je, o antra, mes, visi pirmieji Lietuvos Universiteto profesoriai, 
esame ne daktarai, tai nedaug turime teisės ir kitiems tuos ti- 
tulus davineti, 

Kun. J. Tumas su dekano samprotavimais nenorėjo sutikti 
ir manė nenusileisti,?66) Tačiau Fakulteto Taryba jo, lektoriaus, 
sunkų padėjimą suprato ir netrukus pati surado išėjimą jam 
palengvinti, 

1923 m. sausio mėn. 19 d. Humanitarinių Mokslų Fakulteto 
Taryba lektorių kun, J. Tumą nuo vasario men. 1 d. pakėlė ei- 
nančiu docento pareigas, o 1924 m. birželio mėn, 15 d, nuo tų 
pat metų rugsėjo mėn. 1 d. — docentu, Pakeliant kun, J. Tumą 
docentu daugumas Fakulteto Tarybos narių buvo jam palankūs: 
iš 18 tik trys buvo prieš jo paaukštinimą, 

Pakėlimas docentu, kun, J. Tumui ne tik suteikė universi- 
tetinį laipsnį, padarė jį pilnateisį Fakulteto Tarybos narį, bet ir 
materiališkai jį aprūpino. Dabar jis turėjo pastovų, nuolatinį iš- 
gyvenimo šaltinį, materialiai rūpesčiai nebegraužė galvos, ir 
visą savo energiją bei sumanumą galėjo skirti universitetui. Iš 
pat pirmųjų lektoriavimo dienų jis kibo į darbą savo visiems ži- 
nomu vaižgantišku temperamentu ir entuziazmu. Dirbo dideliu 
pamėgimu ir sąžiningumu, Tik dėl ligos ar kitos kurios svarbios 
priežasties retkarčiais praleisdavo paskaitą. Šiaipjau buvo gy- 
vas darbštumo ir pareigingumo pavyzdys. Jis kuo taikiausiai ir 
nuoširdžiausiai gyveno su savo ir kitų fakultetų kolegomis, Su 
visais draugiškas, linksmas ir nuoširdus. Kun. J. Tumas didelis 
tolerantas, bet ten, kur liečiami universiteto reikalai ir garbė, 
jis labai jautrus, organiškai nepakenčiąs užgaulių pasityčiojimų. 

— A, Voldemaras, pasigavęs priemones negailestingai 
pliekti visus veikėjus, į universitetą žiūri tokia panieka, taip 
„nepočtitelno“, jog aš, tapęs jo nariu, imu tiesiog sirgti", — pa- 
žymi kun. J. Tumas savo dienoraśtyje.**7) 

Ir jis tuojau šoko ginti savo korporacijos garbės: 1922 m. 
1ugsėjo men. 29 d. A. Smetonai įteikė protestą prieš A. Volde- 
maro „Tėvynės Balso” Nr. 159 ir 182 pasityčiojamus straipsnius 
iš mūsų universiteto, Ir vėliau ne kartą jam gėlė širdį, kai iš pro- 

fesorių tarpo atsirasdavo tokių, kurie savo netaktiškais išsišoki- 
mais spaudoje ar gyvu žodžiu žemino savo kolegas ir studentus. 
Kun. J. Tumas visuomet brangino vienybę ir taikų lietuvių vi- 
suomenės kultūrinį bendravimą, todėl jis norėjo, kad ir profeso- 
riai duotų studentams to bendravimo pavyzdį, kad studentai bū- 
tų auklėjami taip, jog „visi jie jaustų profesinį solidarumą ir una- 
nimiter mokėtų ir norėtų ginti savo Almae Matris garbę.''298 


IV 


Betgi bene daugiausia Lietuvos Universitete doc, J. Tu- 
mas kreipia savėp mūsų akį nuostabiu savo darbštumu ir pro- 
duktingumu. 1923 m. Humanitarinių Mokslų Fakultetas jam už- 
krovė sunkią naštą — paskyrė dėstyti lietuvių spaudos draudimo 
laikotarpio (1864 — 1904 m.) literatūrą. Tas skaudus, bet ir la- 
bai įdomus mūsų kultūros gyvenimo laikotarpis vos tik buvo pra- 
dėtas tyrinėti. Taigi, lektorius gerokai turėdavo pašilti, kol pasi- 
ruošdavo per savaitę keturias valandas paskaitų. Nieko paruoš- 
to nebuvo — pačiam teko ieškotis paskaitoms medžiagos, ją 
tvarkyti, sistematinti ir moksliškai sudoroti. 

Kun. J. Tumui-Vaižgantui tas sunkus kursas, be abejo, bu- 
vo lengviau nagrinėti ir skaityti, negu kuriam kitam, nes jis sa- 
vo kailiu patyrė slogią rusų priespaudą, buvo veiklus spaudos 
draudimo laikų darbininkas, draudžiamų laikraščių redaktorius 
ir bendradarbis, su daugumu to laiko rašytojų santykiavo, daug 
ką žinojo iš jų gyvenimo bei veikimo ir jau iš seniau turėjo su- 
rankiojęs nemažą spaudos draudimo laikotarpio archyvą. Bet 
ir kun. J. Tumui spaudos draudimo laikotarpio literatūra dės- 
tyti buvo nelengva: neturėjo parankėje reikalingos medžiagos, 

Nors spaudos draudimo laikotarpį nuo mūsų dienų, palygin- 
ti, nedidelis laiko tarpas skiria, bet daug tos gadynės spaudinių 
žuvo. Tik atsiminkime, kaip spaudos draudimo metu vargingai 
buvo Prūsuose spausdinamos ir per sieną gabenamos lietuviškos 
knygos. Jas, slapta gabenamas, gaudė ir naikino rusų žandarai. 
Šiaip taip per sieną pergabentąsias žmonės, bijodami žandarų, 

slėpė. O paslėptąsias naikino lietus, pelėsiai, žiurkės ir ugnis. 
Tad nenuostabu, kad spaudos draudimo laikotarpio leidiniai 
šiandien retenybė. Ypač didelis vargas buvo su spaudos. drau- 
dimo laikotarpio laikraščiais: trūko jų komplektų. Pagaliau trū- 
ko ir pilnos lietuviškų spaudinių bibliografijos. Šias bibliografi- 
nes kliūtis lietuvių literatūros dėstytojui kiek padėdavo pašalinti 
darbštusis universiteto bibliotekos vedėjas, dabar direktorius, 
prof. Vac. Biržiška, Bet biografinę medžiagą ir kitokius pade- 
damuosus šaltinius turėjo pats dėstytojas susirasti. O tas darbas 
dar sunkesnis buvo, nes rašytinių šaltinių apie savo senosios 
kartos rašytojus bei jų veikalus labai maža. Apie gyvuosius ra- 
šytojus spaudoje draudimo laikotanpyje buvo vengiama rašyti, 
o mirusiuosius palydėdavo tik trumpais nekrologais. Daugis lik- 
davo ir visai pamiršti, 

Patikrinęs savo turimąsias žinias bei šaltinius ir turėdamas 
prieš akis mūsų anksčiau iškeltas kliūtis, doc. J. Tumas pamatė, 
kad jis ne tik sistematiškai, bet ir chronologiškai lietuvių spau- 
dos draudimo laikotarpio literatūros negalės skaityti, Jis savo 
paskelbtąjį kursą pradėjo skaityti epizodais, t. y. pirmiausia 
skaitė tuos autorius, apie kuriuos jau turėjo surinkęs medžiagos. 
O tuo tarpu kitiems autoriams laiškais ir kitokiais būdais rinko 
medžiagą iš savo pažįstamųjų. 

1923 m. pavasario semestre doc. J, Tumas skaitė apie Dr. 
V. Kudirką, vysk. Motiejų Valančių, Dr. J. Basanavičių, Ado- 
mą Jakštą ir Dr. Šliūpą. 

1923—1924 m. per du semestrus — vysk, A, Baranauską, 
brolius Juzumus-Juzumavičius, Kaz, Skrodzkį, lietuvių literatūrą 
rusų raidėmis, brolius Juškas, Lauryną Ivinskį, J. A, Vištelį, 
M. D. Silvestravičių, Tomą Žickį, J. Miglovarą-Myliauskį, inž. 
Petrą Vileišį-Nerį, Mykolą ir Matą Miežinius, Stanislovą Dagilį, 
Silvestrą Gimžauską, „Šviesą“ ir šviesininkus: Antaną Vytartą, 
Martyną Sederavičių ir Seraliną Lauryną Kużeliauską, 

1924-25 m. — Antaną Vienažinskį, Antaną Kriščiukaitį, Ksa- 
verą Sakalauską-Vanageli, Martyną Jankų, „„Apžvalgą“ ir ap- 
žvalgininkus: K. Pakalniškį-Dėdę Atanazą, Pr.-Mariją Urbona- 
vičių ir kt. Juozapą Silvestrą Dovydaitį, Vincą Kudirką, Gabrielę 
Petkevičaitę - Bitę, Juozapą Andziulaitį - Kalnėną, Joną Mači - 

Kėkštą, Joną Biliūną, Aleksandrą Burbą - Lakūną, Vladislovą 
Demskį, Mykolą Šeižį-Dagilėlį ir vysk. M. Valančių. 

1925 m. rudens semestre skaitė šiuos naujus autorius; Jus- 
tiną Zubrickį, Dr. Domininką Bukantą, Liudviką Didžiulienę- 
Žmoną, Vincą Stonį-Žitkevičių, Jeronimą Račkauską ir Kalikstą 
Kasakauskį. Be to, šiame semestre kai kuriuos autorius (vysk. 
Valančių, Al. Burbą ir kt.) plačiau pakartojo ir vaizdavo lietuvių 
spaudos draudimo laikotarpio rašto kultūrą. 

1926 m. iš naujųjų skaitė Mariją Pečkauskaitę-Šatrijos Ra- 
ganą, Praną Vaičaitį, Sofiją Pšibiliauskienę-Lazdynų  Peledą, 
Petrą Kriaučiūną, „Tėvynės Sargo" programą, Marceliną Šikšnį, 
prof, Pr. Būčį, Petrą Pundzevičių-Petliuką, Vincą Pietarį-Savąjį 
ir prof, Krėvę-Mickevičių. Taip pat 1926 m. pavasario semestre 
vieną valandą per savaitę nagrinėjo Maironio kūrybą, o rudens 
semestre pradėjo kartoti sistematinį lietuvių spaudos draudimo 
gadynės literatūros kursą. 

1927 m. doc. J. Tumas toliau kartojo pradėtąjį sistematinį 
kursą, o iš naujų skaitė apie Dr. Jurgį Zauerveiną-Girėną, Juli- 
ją Žymantienę-Žemaitę, Antaną Žukauską-Vienuolį, prof. Pr. 
Dovydaitį, vysk. Paltaroką, Sofiją Kymantaitę-Čiurlionienę, kun. 
Lindę-Dobilą, kun. Kaz. Jasėną, Vydūną ir lietuvių romantizmą. 

1926—1927 m. doc. J. Tumas daugiausia kartojo jau seniau 
skaitytus kursus. Protarpiais skaitė apie lietuvių kultūros cent- 
rus Rygoje, Mintaujoje ir Petrapilyje, o iš savo archyvų viešu- 
mon iškėlė keletą visai pamirštų ar baigiamų pamiršti spaudos 
draudimo laikotarpio poetų: Valerijoną Zagurskį-Ažukalnį, Ans- 
garą Rožėną, kun. Antaną Savickį, Alojizą Kareivą, kun, Anup- 
rą Jesevičių, Julijų Anusevičių, kun. A, Bortkevičių... 

Iš doc J. Tumo per aštuonerius metus skaitytojo kurso 
apžvalgos matyti, kad jis peržengė spaudos draudimo laikotarpį 
ir skaitė apie kai kuriuos naujuosius mūsų rašytojus (Vienuojį, 
Krėvę, Dobilą, S. Čiurlionienę, V. Stonį etc.) Kartais jis savo pa- 
skaitose pasvarstydavo ir pačius naujuosius mūsų literatūros 
reiškinius, pav., keturvėjininkų kūrybą. 

Be to, doc. J. Tumas savo lietuvių spaudos draudimo kurse 
skaitė ne tik apie dailiosios literatūros kūrėjus, bet apie visus 
lietuvių rašto kultūros darbininkus. Šalia didžiųjų rašytojų (vysk. 

Valančiaus, Dr. V. Kudirkos, vysk. A. Baranausko, Žemaitės 
etc.) jis keldavo aikštėn ir mažiukus, platesnei visuomenei vi- 
sai nežinomus (J. Anusevičių, A. Rożóną, A, Kareivą etc.), Nors 
tie rašytojai mažai teturi literatūrinės ir visuomeninės reikšmės, 
tačiau jie ryškiau bei visapusiškiau padeda suvokti spaudos 
draudimo laikotarpio patriotinę ir kūrybinę nuotaiką. 

Doc. J. Tumas jautrus lietuvių literatūriniam gyvenimui, 
tuojau savaip reaguojąs į kiekvieną kad ir į menką literatūros 
reiškinį. Kiekviena šiokiu ar tokiu būdu su mūsų literatūra susi- 
jusi sukaktis duoda jam progos ir temų naujoms paskaitoms, 
Tų sukakčių proga jis taip pat, palyginti, nemaža yra skaitęs 
ir viešų paskaitų iškilminguose Universiteto bei Humanitarinių 
Mokslų Fakulteto Tarybų posėdžiuose ir kitur. 1923, III, 1. skai- 
tė apie „Aušrą“, 1924. V. 7. — apie lietuvių spaudos atgavimą, 
1926. III. 21. — apie prof. Ed. Volterį, 1927 m. Valstybės Teatre 
apie prof. V. Krėvę-Mickevičių, 1928 m, — Universitete apie 
Vydūną, prof, M. Biržišką ir kt. 

Mirusius rašytojus kun. J. Tumas ne tik gražiai paminėdavo 
savo paskaitose bei spaudoje, bet taip pat, jei tik aplinkybės leis- 
davo, dalyvaudavo jų laidotuvėse, 1929 m. gruodžio mėn, Kauno 
stotyje iš užsienio sutiko a. a. prof. K, Būgą ir jį palydėjo į amži- 
no poilsio vietą, 1925 m. rugsėjo men. 16 dieną pro Kauną pra- 
vežant sutiko a. a. J. Zubrickį-Turčiniškį, atlaikė pamaldas ir 
pasakė pamokslą. 1926 kovo mėn. Humanitarinių Mokslų Fakul- 
teto deleguotas dalyvavo Tryškiuose Lazdynų Pelėdos laidotu- 
vóse, Palydėjo ją į kapines ir prie kapo pasakė gražų pamokslą. 
1927 m. taip pat Humanitarinių Mokslų Fakulteto deleguotas 
buvo Vilniuje Dr. J. Basanavičiaus laidotuvėse ir laidotuvių die- 
ną, vasario mėn, 21 d., Paliesio klube per velioniui skirtą aka- 
demiją skaitė paskaitą „Basanavičius — tautos simbolas", 1930 
m. vasarą jis dalyvavo Židikuose Marijos Pečkauskaitės-Šatrijos 
Raganos laidotuvėse. Tos visos gana tolimos ir vargingos kelio- 
nės mums rodo, kiek doc. J. Tumui buvo brangūs mūsų litera- 
tūros ir mokslo kūrėjai. 

Pats būdamas vadinamos senesniosios kartos žmogus ir kai- 
po docentas daugiausia turėdamas reikalą su mirusiųjų arba 
senių rašytojų kūryba, doc. J. Tumas, betgi labiau, negu kuris 

kitas iš mūsų profesorių, buvo nuoširdus bei atidus jaunikliams. 
Jis ateina į studentų humanitarų literatūros vakarus, džiaugiasi 
jų kūriniais, juos globoja ir visur proteguoja. Kviečiamas skaito 
studentams paskaitų, dalyvauja jų ruošiamuose literatūros teis- 
muose ir t. t. Jis skatina ir ugdo jaunųjų literatų akademikų 
kūrybines jėgas, duoda kuo daugiausia progos ir laisvės jų kū- 
rybiniams polinkiams, savarankiškumui ir originalumui pasi- 
reikšti. Savo lietuvių literatūros seminaruose leidžia studen- 
tams pasirinkti temas, kokios tik jiems patinka, nes primeta- 
moji visiems ta pati tema, anot doc. J. Tumo, tai gvaltavojimas 
kur nors nelinkusiy protų, o ypač jausmų. Ir čia, reikia pripažin- 
ti, doc. J. Tumas teisus: laisvai pasirinktoje temoje studentas 
daugiau gali pareikšti jausmo bei širdies. Ten gi, kur vyrauja 
jausmai bei širdis, visuomet daugiau atsiranda entuziazmo, pa- 
jėgų ir noro kurti, 

Savo jauna, kūrybiškai nusiteikusia siela, gražia, ryškiais 
vaizdais trykštančia kalba, švelniu jumoru ir daugybe įdomių 
žinių doc. J. Tumas į savo paskaitas patraukė daug klausytojų; 
1927 m. jo paskaitų klausė daugiau kaip du šimtai klausytojų. 
Didžiausia auditorija per jo paskaitas visuomet būdavo perpildy- 
ta studentų. Įdomių doc. J. Tumo paskaitų ateidavo paklausyti 
profesorių ir literatų, o prof. Fr. Spechtas jo paskaitų klausė 
visą semestrą, 


V 


Paskelbęs iš universiteto katedros studentams savo dideliu 
trūsu surinktą brangią spaudos draudimo laikotarpio medžiagą. 
doc. J. Tumas stengdavosi ją išspausdinti, kad ji būtų plačiau 
visiems prieinama ir geriau galėtų ją pastudijuoti jo klausytojai 
ir šiaipjau literatūros mėgėjai. 

Humanitarinių Mokslų Fakultetas doc. J. Tumo paskaitas 
norėjo išleisti atskirais leidiniais ir nekartą autorių ragino savo 
skaitytuosius kursus parengti spaudai. Tačiau šiuo atveju doc. 
J. Tumo asmenybėje stipriau reiškėsi laikraštininkas, negu moks- 

lininkas: jam, matyti, buvo artimesnė periodinė spauda, ir jis 
prašomas jai pirmiausia atiduodavo savo paskaitas, Taigi, daž- 
niausiai jis savo paskaitas pirmiau yra spausdinęs laikraščiuose 
bei žurnaluose („Lietuvoje“, „Krivulėje“, „Ryte“, „Švietimo Dar- 
be", „Lietuvyje“, „Naujoje Vaidilutėje“, „Lietuvos Aide” etc.), 
o paskiau išleidęs atskiromis knygutėmis ar rinkiniais, 

Doc. J. Tumas yra išleidęs šias savo Lietuvių literatūros 
draudžiamojo laiko paskaitas: 

1) „Apžvalgos“ grupė: Jonas Maironis-Mačiulis, „Dirvos“ 
b-vės leidinys Kaunas — Mariampolė, 1924 m. 272 p. 

2) Ivinskis. Kovotojai, Kaunas, 1924 m. 67 p. 

3) „Šviesos“ grupė (Šviesa ir šviesininkai. Kun. A. Vytar- 
tas, Serafinas Kušeliauskas, kun. M. Sederavičius) „Minties“ 
b-vės leid. Kaunas, 1924 m. 52 p. 

4) Lietuvių literatūra rusų raidėmis ir broliai Juškos-Juš- 
kevičiai. „Vairo' b-vės leid. Kaunas, 1924 m. 122 p. 

2) Antanas Baranauskas, „Vaivos“ b-vės leidinys Kaunas, 
1924 m. 117 p. 

6) Broliai Juzumai-Juzumavičiai ir Kazimieras Skrodzkis, 
„Vaivos“ b-vės leid. Kaunas, 1924 m. 68 p. 

7) Aušrinininkų grupė: J. A. Vištelis, M, D. Silvestravičius, 
T. Žickis, J. Myliauskis, P. Vileišis, Mykolas ir Matas Mežiniai, 
St. Dagilis, Sil. Gimžauskas. J. Stauskaitės leid. Kaunas, 1924 m, 
276 p. 

8) Kun, Juozapas-Silvestras Dovydaitis-šiaulėniškis Senelis. 
1925 m. 1882. „Dirvos“ b-vės leidinys Kaunas — Mariampolė, 
1924 m. 43 p. 

9) Vincas Kudirka-Vincas Kapsas. „Varpo“ b-vės leid. Kau- 
nas, 1924 m. 46 p. 

10) Antanas Vienažindys, Antanas Kriščiukaitis, Ksave- 
ras Sakalauskas, Martynas Jankus. Kaunas, 1925 m. 173 p. 

11) Apžvalga ir apžvalgininkai. Autoriaus leidinys Kaunas, 
1925 m. 130 p. 

1926—1928 m. doc. J. Tumas savo paskaitas spausdino 
žurnaluose, o 1929 m. vėl jas pradėjo rankioti ir leisti atskiro- 
mis knygomis. Tais metais Humanitarinių Mokslų Fakultetas 

išleido keturius tomus (XI — XIV) doc. J. Tumo lietuvių litera- 
tūros paskaitų ir seniau parašytų straipsnių šia bendra ant- 
rašte — 

Vaižganto raštai mūsų literatūros istorijai: 

XI tomas, Tremtiniai, romantikai. 324 p. Čia surinktos 
universitete skaitytos paskaitos — Romantiškasis idealizmas 
grįžta, Pirmoji blaivybės literatūra, Valerijonas Zagurskis-Ażu- 
kalnis, Ansgaras Rožėnas, Antanas Savickis, Pranciškus Savic- 
kis, Alojizas Kareiva, Anupras Jesevičius, Juozapas-Silvestras 
Dovydaitis, Julius Anusevičius, Pranciškus Butkevičius, Ladislo- 
vas Dembskis, Kalikstas Kasakauskis,  Jeronimas-Kiprijonas 
Račkauskas — ir seniau spausdinti straipsniai — Lietuvių gy- 
vybės pulsavimai literatūroje, Pirmieji žydų žingsniai lietuvių li- 
teratūroje, Jurgis Ambraziejus Pabrėža, Juozapas Želvys. 

XII tomas. Aušrininkai, šviesininkai. 290 p. Į šį tomą doc. 
J. Tumas surinko savo paskaitas apie J. Basanavičių, Juozą An- 
dziulatį-Kalnėną, Joną Mačį-Kėkštą, Aleksandrą Abijetskį, Fro- 
mą Gužutį, Šviesą ir šviesininkus, Serafiną-Lauryną Kušeliauskį, 
Martyną Sederavičių (apie tuodu autorius seniau savo paskelb- 
tas žinias žymiai papildė), Kunigų vargai draudžiamuoju laiku, 
Rusų raidėms nepasisekus — ir šiaip jau lietuvių literatūros 
straipsnius — Jonas Šliūpas, Stanislovas Dagilis, Stanislava Paš- 
kevičienė, Petras Vileišis, Česlovas Pancerzynskis, Pranas Ma- 
šiotas, 

XIII tomas. Beletristai. Šiame tome surinktos paskaitos apie 
Vincą Kudirką, Marceliną Šikšnį, Petrą Pundzevičių, Vilimą 
Vydūną, Gabrielę Petkevičiutę, Mariją Pečkauskaitę, Liudviką 
Didžiulienę-Žmoną, Justiną Zubrickį-Turčinskį, Kazimierą Žit- 
kevičių-Stonį, Antaną Bortkevičių, Vincentą Šliogerį ir Mykolą 
Šeižį. Čia rado vietos ir tik laikraščiuos tepaskelbtieji straipsniai: 
(V. Kudirkos) Myrio paminėjimas, Pijus Mičiulis, pora straipsnių 
apie Lazdynų Pelėdą, Juozapas Lideikis ir pora recenzijų M. 
Gustaičio eilėraščių. Taigi, šiame tome visi rašytojai — dailio- 
sios literatūros kūrėjai, tik kažin kaip nelauktai į tą būrį pateko 
Žagarės Barbora, pretendentė ne į literatūros kūrėjus, bet į pa- 
laimintąsias. 

XIV tomas. Publicistai. 301 p. Čia yra surinktos šios daugiau- 
sia įvairių sukakčių proga skaitytos paskaitos: Mykolas Biržiš- 
ka, Eduardas Volteris, Domininkas Bukantas, Pranciškus Bū- 
čys, Kazimieras Paltarokas ir Kazimieras Jasėnas.  Śiaipjau 
didesnę XIV-tojo tomo dalį sudaro seniau spausdintos trumpos 
įvairių Lietuvos veikėjų biografijos ir nekrologai. Iš didesnių 
straipsnių pažymėtina medžiaga kun. Antano Kaupo ir kun. 
Kazimiero Jauniaus biografijoms, 

Be savo paskelbtųjų paskaitų doc. J. Tumas dar yra išleis- 
dinęs šiuos savo suredaguotus bei išverstus ir glaudžiai su lietu- 
vių spaudos draudimo laikotarpiu susijusius veikalus: 

1) Liudvika Didžiulienė-Žmona. Ką aš beatme- 
nu. Redagavo doc. J. Tumas. Koper. s-gos „Spaudos Fondo" lei- 
dinys. Kaunas, 1925 m. 179 p. 

2) Motiejus Valančius, Žemaičių Vyskupas. Mas- 
koliams katalikus persekiojant. Surinko ir paaiškino doc. J. Tu- 
mas, „Žinijos“ b-vės leid. Kaunas, 1929 m. 124 p. 

3) Motiejus Valančius, Žemaičių Vyskupas. Pasta- 
bos pačiam sau. Iš lenkiškosios vyskupo Motiejaus rašliavos su- 
darė ir savo pastabų pridėliojo doc. J. Tumas, Švietimo Minis- 
terijos Knygų Leidimo Komisijos leid. Klaipėdoje, 1929 m. 191 p. 

Vysk. M. Valančiaus knygose „„Maskoliams katalikus per- 
sekiojant" ir „Pastabos sau pačiam" doc. J. Tumas be gausių 
pastabų yra dar pridėjęs ir keletą savo paskaitų. 

Išspausdintąsias lietuvių literatūros paskaitas ir straipsnius 
doc. J. Tumas suskirstė į septynetą grupių: IV-tajame Vaižganto 
Raštų tome išspausdintuosius lietuvių literatūros istorijai straips- 
nius pavadino pirmasis būrys veikėjų; 1924 m, išspausdintas pa- 
skaitas apie A. Baranauską, Juzumus, Skrodzkį, L. Ivinskį, Juš- 
kas, Vištelį, Miežinius, Dagilį, Gimžauską ir V. Kudirką pavadino 
antras būrys veikėjų; A. Vienažindis, Kriščiukaitis, Sakalauskas, 
Jankus, Apžvalgininkai — Maironis, Pakalniškis, Urbanavičius, 
J. Tumas etc. S. Dovydaitis ir L. Didžiulienė sudaro trečią bū- 
rį veikėjų. Surinktieji Vaižganto Raštų XI t. — tremtiniai, ro- 
mantikai — ketvirtą, XII t. — aušrininkai, šviesininkai — penk- 
tą, XIII t. — beletristai — šeštą ir XIV t. — publicistai — sek- 
mą veikėjų būrį. 

Tačiau šis doc. J. Tumo savo raštų mūsų literatūros istorijai 
paskirstymas yra visai atsitiktinis, neturįs jokio vidujo sąryšio 
ir nesilaikąs klasifikacijos taisyklių. Aukščiau iškeltas tų raštų 
turinys rodo, kad autorius, juos skirstydamas, nesilaikė nei 
chronologinio, nei srovinio, nei žanrinio, nei pagaliau kurio kito 
pagrindo. Tai, ką pirmiau surinkęs išspausdino, pavadino pirmu 
veikėjų būriu, tai, ką paskiau — antru ir t. t. Bet toks paskirsty- 
mas nemoksliškas, ir su juo literatūros istorininkas negali sutikti. 
Taip nevykusiai doc. J. Tumas savo lietuvių literatūros istorijos 
paskaitas ir straipsnius skirstė tik todėl, kad juos spausdino pa- 
skubomis ir be iš anksto apgalvoto bei paruošto plano, 

Skubotumas ir reikalingos medžiagos stoka neleido doc. J. 
Tumui sistematiškai ir tobulai paruošti lietuvių spaudos drau- 
dimo literatūros istorijos, Vienus rašytojus, pav., Maironį, Bara- 
nauską, Vienažinskį, Šatrijos Raganą..., jis gana plačiai ir išsa- 
miai nagrinėjo, o apie kitus gi — Valančių, Kudirką, Basana- 
vičių... — davė tik palaidų žinių. O Pietari, Burbą, Pr. Vaičaitį, 
Žemaitę ir varpininkus, nors ir nagrinėjo, bet apie juos nesuspė- 
jo parašyti. 

Dabar aptarkime doc. J. Tumo lietuvių spaudos draudžia- 
mojo laiko literatūros dėstomąjį metodą. Jis savo paskaitose 
glaudžiai tarp savęs siejo į vieną — kūrėją, jo kūrybos objektą 
ir klausytoją. Vadinas, jis labiau siekė pedagoginių, negu moks- 
linių tikslų. Tam reikalui jis pasirinko sociologišką biografišką 
metodą. Jis stengėsi kuo vaizdžiausiai nupiešti klausytojui ra- 
šytojo biografiją, gyvai atvaizduoti jo gyvenamąjį laikotarpį. Iš 
taip atvaizduotos rašytojo biografijos ir gyvenamojo laikotar- 
pio lengviau susekama jo kūrinių genezė, motyvai ir reikšmė, Ir 
iš tikrųjų: J. Tumo duotos rašytojų biografijos labai vaizdžios ir 
smulkmeniškos. Kai kas jam net prikiša, kad jose esą per daug 
anekdotiškų faktų bei smulkmenų, kurios maža ką tesakančios 
literatūros istorininkui, Prikiša, kad Tumas kartais velkąs aikš- 

tėn intymius rašytojo gyvenimo faktus, kad jis per daug neigia- 
mai kai kurių rašytojų, ypač kunigų gyvenimą atvaizduojąs. Iš 
dalies tai teisybė. Bet tie visi anekdotai, smulkmenos bei intymūs 
rašytojo gyvenimo faktai Tumo-Vaižganto beletristo lūpose virs- 
davo tokiais gražiais, stipriais ir įdomiais vaizdais, jog vi- 
sus klausytojus sužavėdavo. 

Aplamai imant, ano meto lietuvių literatūra mūsų dienų 
žmogui neįdomi ir meniškai silpna, Doc. J. Tumas sąmoningai 
jautė, kad sausas ir moksliškas tos gadynės faktų išdėstymas 
atbaidys studentus. Todėl jis savo dėstomąjį kursą ir subeletris- 
tindavo, Stengdavos iškelti ne tik tai, kas buvo svarbu ano me- 
to skaitytojui, bet ir kas įdomu šių dienų žmogui. O, atvirai kal- 
bant, paprastam inteligentui, ne kabinetiniam mokslininkui, daug 
įdomesnis spaudos draudimo laikotarpio veikėjų gyvenimas, ku- 
pinas kilnių norų, gražių vilčių, energijos, negu jų kūryba, ku- 
rioje tik silpnokai jie tesugebėdavo pareikšti tai, ką jautė, ką no- 
rėjo kitiems pasakyti. Jų kūryba buvo lyg ankstybojo pavasario 
pumpurėlis, tiesiąs savo galvutę iš po kietos visų mindžiojamos 
velėnos į skaisčios saulutės spindulius, 

Štai dėl ko J. Tumas sąmoningai, o gal tik instinktyviškai 
taip plačiai ir smulkmeniškai vaizdavo anų laikų veikėjų gyve- 
nimą. Ypač stiprų ir ryškų vaizdą J. Tumas duoda ten, kur 
piešia savo paties matytą asmenį. Tokių beletristiškai stiprių 
vaizdų jis yra davęs savo paskaitose apie kun, Vincentą Juzu- 
mą-Juzumavićiy?69), Dr. Vincą Kudirką, kun. Antaną Viena- 
žinskį ir kt. 

Doc. J. Tumas neduoda, ar, tikriau sakant, nemoka duoti 
bendros, abstrakčios rašytojo asmens charakteristikos, Bet už- 
tat jis labai vykusiai moka pagauti kai kuriuos konkrečius rašy- 
tojo bruožus ir duoti juos klausytojams ar skaitytojams taip, 
kaip jie yra pasireiškę tuo ar kitu momentu gyvenime. Pav,, 
jis, charakterizuodamas vysk. A, Baranauską, duoda keletą 
gyvų, o porą net anekdotiškų epizodų. Iš tų epizodų skaity- 
tojas lengvai susidaro bendrą Baranausko charakteristiką. Ar- 
ba vėl doc. J. Tumas, užuot įrodinėjęs, kad Baranauskas bu- 
vo geras kalbėtojas, duoda skaitytojui vaizdelį, kaip jis kal- 
bėdavo.270) l 

Naudodamasis biografiškuoju metodu, doc. J. Tumas kreipia 
akį į mažiausias kalbamojo rašytojo gyvenimo smulkmenas. 
Kartais tos smulkmenos maža ką, ar visai nieko bendro neturi 
su rašytojo kūryba. Jos nesvarbios rašytojo kūrybai, bet jos 
įdomios iškelti aikštėn rašytojo, kaip paprasto kasdienio žmo- 
gaus, kai kuriems savumams nušviesti. Todėl doc, J. Tumas 
dažnai kalba ne tik apie patį rašytoją, bet ir apie jo gimines. 

Įsiskaitęs į doc. J. Tumo rašytojo biografijas bei charakte- 
ristikas, jauti, kad jas rašė ne pedantiškas mokslininkas, bet 
pastabus beletristas. Ir iš tikrųjų, kur doc. J. Tumas nuo vaizdų 
pereina prie apibendrinimų, kur jis pradeda filosofuoti, ten jis 
nebejdomus, neįtikinąs. Matai, kad jis ne į savo ratus įsėdo. 
Toks, pavyzdžiui, doc, J. Tumas yra ten, kur kalba apie roman- 
tizmą ar Vydūno kūrybą. Filosofavimas Tumui yra svetimas: 
jis portretistas, žanristas. 

Dar vienas labai svarbus ir ryškus doc. J. Tumo savumas: 
jis ne labai temėgo naudotis spausdintaisiais šaltiniais, bet visuo- 
met ieškojo naujos medžiagos. Kas jau kitų išspausdinta, žino- 
ma, tas jam nebeįdomu. Teisybė, doc. J. Tumas, rašydamas 
apie brolius Juškas, Antaną Baranauską, Maironį etc, nau- 
dojosi spausdintais straipsniais, tačiau tas dar nesugriauna mano 
tvirtinimo. Pavyzdžiui, rašydamas apie Vincą Kudirką, jis iš 
pradžių sumini spausdintuosius šaltinius, bet jais nesinaudoja, 
o duoda visai naują medžiagą. Taip pat, rašydamas apie Jau- 
nių, J. Basanavičių ir daug kitų, jis nesinaudoja spausdintąja 
medžiaga. Kad doc. J. Tumas nemėgo naudotis spausdintais 
šaltiniais, rodo ir kitas faktas: jis pirmiausia rašė apie tuos au- 
torius, kurie lietuviams kuo mažiausiai buvo žinomi, Ieškoda- 
mas naujos medžiagos, o ne kompiliuodamas labai menką senąją, 
jis padarė mūsų literatūros istorijai didelį darbą. 

Jeigu doc. J. Tumas būtų literatūrą dėstęs sausai, forma- 
liškai, tai jis nebūtų turėjęs klausytojų: perdaug jau menki to 
laiko mūsų literatūros kūriniai palyginti su visuotinės literatūros 
šedevrais. Taigi, jis savo pedagoginį tikslą yra pasiekęs: sudo- 
mino klausytojus dėstomuoju kursu, davė ryškų lietuvių spaudos 
draudžiamojo laikotarpio literatūros vaizdą. Maža to — daug 
kas iš studentų ir pamėgo lietuvių literatūrą. 

Dabar kyla antras klausimas — o ar išmokė doc. J. Tumas 
studentus lietuvių literatūrą tirti? Į šitą klausimą jau sunkiau 
atsakyti. Per trumpai jis tebuvo universitete, kad tos srities 
jo darbo vaisiai būtų suspėję pasireikšti. Mes čia galime tik 
pažymėti, kad jis nuolatos mokė ir ragino savo klausytojus rinkti 
literatūros istorijai reikalingą medžiagą— gyvus, rašytus ir spaus- 
dintus dokumentus—oficialinę ir privatinę rašytojo koresponden- 
ciją, įvairių žmonių apie jį atsiminimus, laikraščiuose užsimetu- 
sius, ar jau seniai užmirštus, kad ir mažesnės vertės raštus, iš 
šalies pasižymėtų ar tik pasergėtų faktų įspūdžius, trumpai sa- 
kant, visa tai, „kas sudaro tyrimo iliustraciją ir leidžia kiek be- 
galima tikriau saugoti kūrėjo intenciją ir ideologiją“.27!) 

Suprasdamas tos medžiagos didelę vertę literatūros ir kul- 
tūros istorijai, pats doc. J. Tumas ją iš visur rankiojo ir per 
kelias dešimtis metų jos apsčiai surinko, Nors daug jo bran- 
gios archyvinės medžiagos, ypač spaudos draudimo laikotarpio 
laiškų per karą žuvo, tačiau šiek tiek jam pavyko išsaugoti ir 
į nepriklausomą Lietuvą parvežti. Dalį savo parsivežtosios 
archyvinės medžiagos jis išspausdino „Mūsų Senovės" žurnale, 
o ją visą atidavė Humanitarinių Mokslų Fakulteto įsteigtam 
muziejui, 

Lietuvos literatūros muziejaus archyvo reikalingumą jautė 
Humanitarinių Mokslų Fakultetas ir 1923 m. kovo men. 12 d. 
savo tarybos posėdyje nutarė kurti tam tikrą archyvą.???) Iš 
pradžių buvo plačiai užsimota, norėta jį organizuoti iš keletos 
skyrių ir pavadinti „Kultūros Muziejumi''.2??) Tačiau pasitarus 
su Universiteto Biblioteka ir Valstybės Archeologine Komisija, 
buvo nutarta kolekcijuoti tik rankraščius, fotografijas ir kito- 
kius su rašytojo kūryba bei asmenybe susijusius paminklus; 
patį muziejų nutarta pavadinti Humanitarinių Mokslų Fakulteto 
Muziejumi.?74) To muziejaus faktinasis organizatorius, o vėliau 
jo konservatorius vedėjas buvo doc. J. Tumas. H. M, F. Mu- 
ziejaus tikslas rinkti lietuvių literatūros istorijos paminklus — 
rankraščius, literatų ir veikėjų korespondenciją, autografus, 
korektūras, fotografijas etc. Doc. J. Tumas tam muziejui ati- 
davė savo surinktą medžiagą, priglaudė kurį laiką savo bute?) 
ir visokeriopai rūpinosi jo augimu. 

H. M. F. Muziejus yra labai svarbus lietuvių literatūros 
istorininkui, nes čia jis gali rasti daugumą sau reikalingos me- 
džiagos. Ir doc. J. Tumas be šio muziejaus nebūtų įstengęs 
taip plačiai dėstyti spaudos draudimo gadynės lietuvių literatū- 
ros. Įsteigtasis muziejus pasirodė gajus ir nuolat auga. Jau 
1924 m. birželio mėn. H. M. F. Muziejuje buvo sukataloguotas 
3191 numeris atskirų dalykų ir ištisų rinkiniy.?7%) Doc, J. Tumo 
pastangomis per šešerius metus jis išaugo į gana turtingą rin- 
kini, 1929 m. pasitraukdamas iš universiteto, doc. J. Tumas 
perdavė H. M. F. Muziejų naujai H. M. F. Tarybos išrinktam 
konservatoriui prof. V. Mykolaičiui. Perduotasis muziejaus tur- 
tas sudarė 4,341 numerį, Nuo 1930 m. spalių mėn. 3 d. tas mu- 
ziejus yra priskirtas prie Vytauto Didžiojo Universiteto Biblio- 
tekos ir globojamas jos direktoriaus. 

Taigi, doc. J. Tumas Lietuvos Universitete daug nudirbo. 
Nors jo spausdintosios paskaitos ir turi šiokių tokių trūkumų, 
bet vis dėlto jos yra labai brangus mūsų mokslo literatūros 
indėlis. Jis savo studijose paskelbė daug naujos, vertingos ir 
jam vienam težinomos ir teprieinamos medžiagos. Jei ne doc. 
J. Tumo paskaitos, tai, gal būt, kai kurie mūsų spaudos draudi- 
mo laikotarpio veikėjai ir literatai amžinai būtų dingę užuo- 
maršoje. Doc. J. Tumas juos iškėlė, parodė jų nuveiktus dar- 
bus, kilnius norus ir pasiryžimus, Lietuvių spaudos draudimo 
laikotarpio istorininkui sintetikui doc. J. Tumo paskaitos yra 
gausus ir brangus šaltinis. Jomis daug pasinaudojo prof. A. 
R. Niemi, rašydamas suomiams lietuvių literatūros istoriją. Jis 
doc. J. Tumo lietuvių literatūros istorijos raštus labai vertino. 

— Jei ne doc. J. Tumo raštai, — sakęs prof. Niemi, — tai 
apie lietuvių literatūrą nebūtų tekę nė kalbėti. 

Pats doc. J. Tumas savo paskaitas laikė ne lietuvių litera- 
tūros istorija, bet tiktai medžiaga tai istorijai. Turėdamas dau- 
giau laiko, jis ketino jas papildyti, moksliškai sudoroti ir tokiu 
būdu sudaryti lietuvių spaudos draudimo literatūros istorijos 
sistematinį kursą. Bet, kitokiais darbais užverstas, jis šio mums 
labai svarbaus ir reikalingo veikalo neprisirengė parašyti, 

Be savo tiesioginių lietuvių literatūros docento pareigų, 
J. Tumas, doc. J. Balčikoniui pasitraukus iš H. M. F., dalyvau- 

J. Tumo-Vaižganto mirties kaukė 


davo lietuvių kalbos egzaminų komisijoje, kartais jam tekdavo 
ir atsakingos egzaminų komisijos pirmininko pareigos. Be to, 
doc. J. Tumas 1924 m.—1926 m. buvo artimas Švietimo Minis- 
terijos Knygų ir Mokslo Priemonių Tikrinimo Komisijos bendra- 
darbis recenzentas. Per tą porą metų jis recenzavo 66 veika- 
lus, o per visą laiką (1924 — 1932) 70 veikalų. Kaip recenzentas 
jis buvo objektingas, punktualus ir greitas.?77) 


VII 


Apžvelgdami doc. J. Tumo Humanitarinių Mokslų Fakul- 
tete skaitytąjį lietuvių literatūros istorijos kursą, pastebėjom, 
kad po keletos metų jis ėmė kartoti dėstytuosius dalykus. Tai, 
kas buvo kartojama, matyt, pačiam docentui buvo nebe taip 
įdomu, ir jis dėstė be pirmykščio entuziazmo. Pasitaikydavo 
taip, kad tą pačią dieną doc. Tumas vieną valandą skaitydavo 
seną, jau skaitytą dalyką, o antrą valandą — naują. Naująjį 
dalyką jis kur kas įdomiau ir ekspresingiau paskaitydavo, negu 
senąjį. Ir pačiam docentui buvę koktu ir įkyru dėstyti senus, 
jau kartą auditorijai pasakytus dalykus. Intensyviai ruoštis 
naujiems dalykams nebeleido pablogėjusi sveikata. Dažniau 
ėmė sirgti trocheičiu, o dėl chroniško morbus oratoricus nebe- 
galėdavo ilgiau, kaip dvi valandas kalbėti. Po kiekvieno ilges- 
nio kalbėjimo jis turėdavo pora dienų sirgti. Tad daugiausia 
pašlijusios sveikatos verčiamas, 1929 m. kovo mėn. 1 d, įteikė 
Humanitarinių Mokslų Fakulteto dekanui atsistatydinimo pareiš- 
kimą.278) 

Savo pareiškime Humanitarinių Mokslų Fakulteto deka- 
nui doc. J. Tumas rašo, kad su šiuo 1929 m. pavasario, keturio- 
liktuoju jo tarnavimo Lietuvos Universitetui, semestru jis rug- 
sėjo mėn. 20 d. baigiąs šešiasdešimt metų amžiaus ir — svei- 
katą. Iš motinos paveldėtas dusulys darąsis vis sunkesnis ru- 
dens ir žiemos metu. Jau gerokai senai, kaip nebegastroliuo- 
jąs su savo prakalbomis provincijoje ir Kaune. O jaučiąs, kad 
dabartinės karštos ir pritroškintos mūsų auditorijos pabai- 

gusios kirsti jo plaučių tamprumą ir paskaitas gaunąs atsirgti. 
Tad laiku visa tai pareikšdamas, prašo Humanitarinių Mokslų 
Fakultetą atleisti jį iš savo mokomojo personalo ir laiku pasi- 
dairyti, kuo jį nuo 1929 m. rudens semestro pavaduoti. Toliau 
jis pareiškia, kad nebevarginamas paskaitomis, nusimanąs, dar 
keletą metų galėsiąs būti naudingas lietuvių kalbos ir litera-. 
tūros istorijos mokslui, o taip pat ir pačiai literatūrai. Kadangi 
taupmenų neturįs, tai tikįsis, kad Humanitarinių Mokslų Fa- 
kultetas pristatysiąs jį tinkamomis sąlygomis pensijai gauti. 

Humanitarinių Mokslų Fakulteto Taryba 1929 m, balan- 
džio men. 19 d., apsvarsčiusi doc. J. Tumo atsistatydinimo pa- 
reiškimą, nutarė jį nuo 1929 m. rugsėjo mėn. 1 d. atleisti iš fa- 
kulteto ir išrūpinti jam pensiją. Doc. J Tumo pensijos reika- 
las juoba buvo pribrendęs, nes 1929 m, jam sukako 60 m. am- 
žiaus, 40 m. literatūrinio darbo ir 36 m. kunigavimo, tad pa- 
kankami terminai gauti, pasak jo paties, pensiją — nebeilgiems 
metams. Docentaudamas J. Tumas pagrindinės algos gaudavo 
600+120 litų už dvi ištarnautas docentu trejenes, Viso 720 lt. 
Už keturias savaitines paskaitas gaudavo per mėnesį 200 litų. 
Tad viso labo jis iš universiteto gaudavo 920 litų, Pensijos 
jam buvo paskirta 800 litų per mėnesį, su išskaitymais gaudavo 
691 litą 10 centų. 

Šešiašdešimt metų amžiaus ir keturiasdešimt metų literatū- 
ros darbo sukaktuvių proga Humanitarinių Mokslų Fakultetas, 
atsisveikindamas su savo garbingu ir labai daug lietuvių litera- 
tūrai nusipelniusiu nariu, 1929 m, spalių mėn. 20 d., sekma- 
dienį, 17 val. suruošė jam Universitete iškilmingą posėdį ir 
jame suteikė Lietuvių literatūros garbės daktaro laipsnį, 

Iškilmingame posėdyje dalyvavo Švietimo Ministeris inž. 
K. Šakenis, Universiteto rektorius prof. V. Čepinskis, Humani- 
tarinių Mokslų Fakulteto vadovybė, beveik visi profesoriai ir 
pilnutėlė salė studentų ir šiaip pašaliečių. Iš Mintaujos savo 
garbės nario pagerbti buvo atvykę šeši mokytojai su būreliu 
mokinių. Pradėjęs iškilmingą posėdį, rektorius paprašė kalbėti 
Humanitarinių Mokslų Fakulteto dekaną prof. V. Krėvė-Mic- 
kevičių, kuris, priminęs savo kalboje doktoranto asmenybę ir 
universitete nuveiktus darbus, įteikė jam diplomą: 

SUMMIS ALISPICIIS 
SENATUS POPULIQUE LITUANI 


VIR 


CLARISSIMUS ET ILLUSTRISSIMUS 


VINCENTIUS ČEPINSKIS 


CHEMIAE PHYSICAE PROFESSOR ORDINARIUS PUBLICUS 
UNIVERSITATIS LITUANAE RECTOR MAGNIFICUS 


EX DECRETO ORDINIS PHILOSOPHORUM PRAESIDENTE AMPLISSIMQ 
ET SPECTATISSIMO DECANO 


VINCENTIO KREVE-MICKEVICIUS 


LINGUARUM ET LITTERARUM SŁAVICARUM PROFESSORE ORDINARIO PUBLICO 


JOSEPHUM TUMAS 


SEXAGESIMUM AETATIS ANNUM FELICITER PERMENSUM 
QUI PER XL ANNOS ARTIBUS ET LITTERIS LITUANIS 
TOTO PECTORE INCUMBENS 
LIBRIS SUIS FREQUENTISSIMIS 
NATIONEM HUMANIOREM ERUDITIOREMQUE REDDIDIT 


LITTERARUM LITUANARUM DOCTOREM HONORIS CAUSA 
DECLARAVIT 


QUOD FELIX FAUSTUMQUE SIT 


CAUNAE LITUANORUM A. D. XII KALENDAS OCTOBRES MCMXXIX 


(4 Cipria rA U Kurė Poeren iio, 
V. ČEPINSKIS V. KRĖVĖ-MICKEVIČIUS 


M. T. RECTOR. M. 7. DECANUS. 


Naująjį garbės daktarą sveikino Švietimo Ministeris inž. 
K. Šakenis, Universiteto rektorius prof. V. Čepinskis, Mintau- 
jos klebonas mons. Jasėnas etc. Mintaujos klasinės gimnazi- 
jos direktorius J. Lapinš, pasveikinęs latviškai, apvainikavo jį 
laurų vainiku. Dr. J. Tumas, atsakydamas į sveikinimus, pažy- 
mėjo, kad jam universitete buvę labai malonu dirbti.?79) Toliau 
jis skaitė paskaitą — „Lietuvių tremtinių Sibire literatūra“. 

Pasitraukęs iš universiteto mokomojo personalo, kun, J. 
Tumas betgi ryšių su juo nenutraukė; jis dažnai užsukdavo į 
Universiteto Biblioteką, o ypač į jo rankraščių skyrių (buvusį 
H. M. F, Muziejų) pasirinkti savo raštams reikalingos medžia- 
gos. Kad kun. J. Tumui buvo sunku arba net ir visiškai nega- 
lima nutraukti ryšių su universitetu, mums rodo ir tas faktas, 
jog jis 1932 m. pavasario semestre V. D. Universiteto Humani- 
tarinių Mokslų Fakultete privat docento teisėmis vėl skaitė 
kursą „Moterys lietuvių literatūroje“.230) Po semestro dau- 
giausia dėl paaštrėjusios ligos kursą turėjo pertraukti, 


VIII 


Be universiteto kun, J. Tumas dirbo dar ir kitose mokslinėse 
organizacijose, Jis buvo Lietuvių Katalikų Mokslo Akademijos 
narys ir kurį laiką jos sekretorius; rinko medžiagą jos leidžia- 
mam Lietuvos Žymesnybių Žodynui; suredagavo prof. prel, A. 
Dambrausko-Jakšto veikalą —Užgesę Žiburiai, biografijų ir ne- 
krologų rinkinys, Lietuvių Katalikų Mokslo Akademijos leidinys, 
1930 m. 502 p. ir jame parašė autoriaus biografiją bei jo veiki- 
mo įvertinimą — Prelatas Aleksandras Dambrauskas, minint 
70 m. jo amžiaus sukaktį. 1860. VIII. 27, — 1930 (V—XVI p.). 
Kun. J. Tumas taip pat buvo Vytauto Didžiojo Universiteto Hu- 
manitarinių Mokslų Fakulteto Literatūros ir Mokslų Draugijos 
Literatūros sekcijos narys ir knygų leidyklos „Universitas“ val- 
dybos narys-iždininkas, rūpinosi lietuvių kalba pasaulinių klasi- 
ky leidimu. Pradėjus leisti Lietuviškąją Enciklopediją, jis buvo 
pakviestas jos bendradarbiu ir visuomenės veikėjų skyriaus re- 

daktoriumi, raidei A parašė keliadešimt mūsų veikėjų ir rašy- 
tojų biografijų.28!) 

Šalia lietuvių literatūros kun, J. Tumas daugiausia domė- 
josi savo gimtąja kalba. Žemaičių Kunigų Seminarijoje iš prof. 
K. Jauniaus įgytas lietuvių kalbos mokslo žinias nuolatos papil- 
dinėjo: gyvendamas įvairiose Lietuvos vietose rinko tautosaką, 
retesniuosius bei įdomesniuosius žodžius, vietovardžius, stebėjo 
tarmių savumus, Jis buvo gausus lietuvių kalbos žinių šaltinis, 
ir, 1903 — 1913 m. koresponduodamas su Kazimieru Būga, daug 
jam kalbos dalykuose padėjo. Kun. J. Tumas K. Būgai siųsdavo 
įvairios lietuvių kalbos mokslui medžiagos (žodžių, tarmiškų 
tekstų), o K. Būga savo korespondentui įvairių kalbinių patari- 
mų, nurodymų, etimologiškų nagrinėjimų etc.?5%) Šį tą apie lie- 
tuvių kalbos dalykus kun. J. Tumas rašydavo ir periodinėje 
spaudoje, bet daugiausia didžius mūsų gyvosios kalbos turtus 
jis plačiai ir sumaniai panaudojo savo kūryboje; jis yra vienas 
iš žodingiausių mūsų rašytojų, todėl jo raštus vertina ir litera- 
tai ir kalbininkai.283) 

Jau anksčiau esu minėjęs, kad kun, J. Tumą taip pat do- 
mino ir lietuvių etnografija. Būdamas iš prigimties labai pa- 
stabus ir keliasdešimt metų artimai santykiaudamas su liaudimi, 
puikiai pažino jos dvasinę ir medžiaginę kultūrą. Tačiau šias, kaip 
ir kalbines, savo žinias daugiausia panaudojo ne mokslui, bet 
literatūrai, Jeigu kun, J. Tumas visas savo etnografines žinias 
būtų sistematingai surašęs, tai šiandien mes turėtume brangų 
lietuvių etnografijos mokslui veikalą. Dabar gi ne visas jas pa- 
skelbė, o ir paskelbtosios, išblaškytos po įvairius veikalus bei 
straipsnius netenka vieningumo ir mokslinio charakterio. My- 
kalojui Katkui išleidus „Balanos Gadynę“, kun, J. Tumas pa- 
matė, kad ir jam tokiu pat būdu reikėjo paskelbti savo etnogra- 
fines žinias. 

— Jei visą etnografinę medžiagą būčiau išdėstęs Katkaus 
metodu, — sako jis, — būčiau pridaręs vertingiausių veikalų, 
neg dabar, įberdamas jos saują į kibirą beletristinio vandenu- 
žio.284) 

Brangindamas lietuvių tautinę kultūrą, kun. J. Tumas dar 
spaudos draudimo laikotarpyje rinko jos paminklus. Kadangi 

dažnai buvo kilnojamas, tai didesnio jų rinkinio negalėjo suda- 
ryti, Atsiradus progos, jis ir plačiau pademonstruodavo lietuvių 
tautinės kultūros kūrinius. Pavyzdžiui, 1902 m. jis nusiuntė į pir- 
mąją 1902 — 1903 m. Petrapilyje tarptautinę istorinių ir šių die- 
nų rūbų ir jų reikmenų parodą lietuvių tautinių rūbų ir papuošalų 
kolekciją ir už tai gavo antro laipsnio diplomą ir teisę gauti si- 
dabro medali?85), Tais pat metais į „Pribavleniju k Kovenskim 
Guberskim Viedomostiam“ parašė straipsnį apie lietuvių tauti- 
nius rūbus ir jų mėgiamas spalvas. Vėliau kun, J. Tumas gana 
daug etnografinių ir archeologinių eksponatų padovanojo Lie- 
tuvių Mokslo Draugijai. 

Gyvendamas Žemaičiuose, kun, J. Tumas tyrinėjo senuo- 
sius lietuvių trobesius. Tais savo tyrinėjimais jis norėjo su- 
griauti lenkų mokslininkų tendencingus prasimanymus apie 
menką lietuvių kultūrą. Tuo reikalu jis plačiai susirašinėjo su. 
Kaz. Būga, teiraudamasis jo lingvistinės ir archeologinės me- 
dżiagos. Jo paskelbta medžiagą apie „nūmą'' naudojosi visi 
žymesnieji mūsų kultūros tyrinėtojai (prof. K. Jaunius, K. Būga, 
P. Klimas, P. Galaunė etc.). 

Iš padarytosios mūsų kun. J. Tumo mokslinių darbų ap- 
žvalgos matome, kad jo daug mūsų tautinės kultūros mokslui 
padaryta. 

GYVENIMO SAULĖLYDY 


SZEZF ITEA 


eta rasti žmogų, kuris taip plačiai ir 
giliai būtų įaugęs į mūsų tautos kultū- 
rinį gyvenimą, kaip kun, J. Tumas- 
Vaižgantas. Spaudoje, mene, moks- 
le, religijoje, politikoje ir įvairiose 
kultūrinėse bei visuomeninėse orga- 
nizacijose per keturiasdešimt metų 
ekspansyvi jo asmenybė turiningai ir 
plačiai pasireiškė. Nuo Aušros ligi 
pat savo gyvenimo pabaigos jis žen- 
| gė pirmose mūsų tautos veikėjų eilė- 
se, o savo asmenybe ir veikalais visuomet atstovavo pačiam 
jautriausiam, pačiam gaivališkiausiam mūsų tautos elementui. 
Ne tik iš kun, J. Tumo-Vaižganto sielos, bet ir iš jo kūno 
spinduliavo kažkoks nepaprastas jaunumas. Net balta, lyg žy- 
dinti obelis, galva nerodė jį esant kapos metų sulaukusį senelį. 
Balti, kaip sidabro gijos, plaukai ne sendino, bet visą jo asme- 
nybę darė dar skaistesnę, dar šviesesnę. Jie aureole gaubė 
garbingą patvaraus kovotojo galvą. Tad balti plaukai buvo lyg 
ir esminis Vaižganto išorės atributas: maža kas jį kitokį ir te- 
atmine, Neramus, su šimtais įvairiausių pavojų susijęs gyve- 
nimas ir dažni širdį draską skausmai be laiko, pasak jo paties, 
iščiulpė plaukų pigmentą, vos trisdešimt metų sulaukusį pra- 

żildć, Trylika metų vaikytas po tolimiausius Žemaičių vysku- 
pijos užkampius, iškilęs viešumon, jau žilas buvo. 

Didžiausias kun. J. Tumo-Vaižganto įkvėpimo ir energijos 
šaltinis gili savo tautos meilė, 

— Kone nuo pat kūdikio lopšio ir iki pat pasenusio lazdos 
aš — jis sako — nieko tiek konkrečiai nemylėjau, deja, nei pa- 
ties Pono Dievo, prisipažįstu, nors ir be to prisipažinimo visiems 
tai aišku, kiek slieko širdžia tą velėną, po kurią aš, štai jau 
septintą dešimtį metų landžioju. Man viena tebuvo tikrai skanu 
ir malonu — čėploti kad ir nešvarų, bet tik tautinį čiulpiką.?89) 

Jis gaivališkai mylėjo savo tėvų prakaitu aplaistytą, kry- 
žiais papuoštą žemę; mylėjo savo brolius lietuvius. 

Matė juose ne tik geruosius savumus, bet ir ydų, tačiau jos 
meilės nemažino: ji kilo iš aukštesnių vertybių nujautimo, buvo 
pagrįsta didžiausiu altruizmu ir laisva nuo bet kokio savanau- 
diškumo; jis Lietuvą ir lietuvius mylėjo tokius, kokie iš tikrųjų 
jie buvo. 

Ta meilė šildė jo sielą, darė ją kūrybišką ir gyvą. O, anot 
mūsų poeto Jurgio Baltrušaičio, 


łŃuByro Ayy BCIOAY 4eTb 

H apkiń Murb, u CBBTABIĖ rogb, 

M naama pa4OCTHbIXb 3A60Tb... 

XoTa 6b KpyTOMb ĄbILIaAb CAMYMB, 

Be3ąb HafiqeTb CBOOOXĄHbiii yMb 

ZŃuBoń UCTOUHHKb BKILMXb AYMb... 
Nes 

EcTb uckpa CBKTa Bb kamq0oń TbMB, — 

EcTb MUTb CBO604bI H Bb TIOPbMB, — 

ECTb KAAĄb H Bb HHIIEHCKOf CyM%. 


Tikėjimas į gyvenime vyraujančius tiesos, gėrio ir grožio 
pradmenis jam teikė vilties, kad ir svetimų pavergtoje tėvynėje 
išauš laisvės rytas. Jo budri akis matė pirmuosius laisvės pra- 
giedrulius. 

Jis kėlė aikštėn tai, kas tautoje buvo grażiausio ir prakil- 
niausio, kūrė šimtmečiais apleistą jos kultūrą, gražias tautines 

tradicijas, ieškojo piliakalniuose ir kaimiečio sieloje užburto Lie- 
tuvos Žodžio. Paskendęs visuomeniniuose rūpesčiuose neturėjo 
laiko rūpintis savo sveikata, Tik visiškai ligos parblokštas kurį 
laiką atguldavo, bet ir tai neilgam. Jis niekados savo gyvenime 
nevažinėjo į kurortus taisyti sveikatos, atgaivinti nuvargusių 
nervų. Teisybė, pastaruoju metu jis kai kada vasaromis važiuo- 
davo į Palangą ar Birštoną. Tačiau ir čia jį viliodavo ne tiek po- 
ilsis ir kurorto pramogos, kiek Baltijos jūra ar gražūs Nemuno 
krantai. Vandens ir kalnai — platybės ir aukštybės — iš pat ma- 
żens jį viliojo, jis aistringai juos mylėjo. Plaukioti laiveliu ežere, 
taškytis jo pakraštyje jam buvę taip malonu, kaip ir laukinei 
ančiai; o pamatęs Baltijos jūrą, be jos neberimo. Jūra jį al- 
pinte alpindavus, jis taip jos pasiilgdavęs, jog retkarčiais, viską 
metęs, imdavęs ir nuvažiuodavęs be jokio kito reikalo dieną 
antrą parymoti įsižiūrėjęs į platybes. Dar labiau vandens pla- 
tybes pamilo, kai 1911 m. teko perplaukti Atlantą; tada, sa- 
kos, buvęs visai laimingas.287) 

Matė kun. J. Tumas ir didžiųjų kalnų — Karpatų, Krymo 
kalnus, Alpes, 1931 m. aplankė ir nuostabųjį Vezuvijų. Jo vir- 
šūnėje jis jautęsis demonu, kuriam rodomos pasaulio grožybės. 
Jo sieloje kilęs ilgesys viešpatauti, laisvintis ir nardytis tose 
gamtos grožybėse, kaip nardos paukščiai. Nebenorėjęs lipti že- 
myn, o iš sielos rodos veržęsis šauksmas: 

— Viešpatie, gera man čia būti. Leisk man čia pasistatyti 
palapinę, užmiršti valgį ir gėrį (vynuoges ir „Lacrima Christi..."); 
užmiršti, kad antai už nugaros Valle dell' Inferno, pragaro 
ślaitas,..258) 

Gili gamtos meilė bei nuolatinis su ja bendravimas, didelis 
idealizmas ir visumet giedri, optimistiška nuotaika ir buvo tie 
burtai, kurie kun. J. Tumą-Vaižgantą išlaikė visą gyvenimą 
jauną. Tad ir kapos metų sulaukęs, į pensiją išėjęs, garbės ženk- 
lais papuoštas, neilsinos, nedulėjo užpečkyje, bet energingai te- 
bedirbo organizacijose ir spaudoje. Matant, kaip kun. J. Tu- 
mas savo darbštumu ir vikrumu su jaunaisiais lenktyniuoja, 
kaip jis, lyg viesulas, gatve skuba, niekam galvon neateidavo min- 
tis, kad greitai jo gyvenimo saulutė leistųsi; rodėsi, kad jis dar 
daug dešimtmečių gyvens ir ne vieną iš jaunųjų į kapus palydės. 

Tačiau iš tikrųjų būta kitaip: per keturiasdešimt metų sun- 
kaus tautinės kultūros darbo kun, J. Tumas daug išeikvojo jėgų 
ir sveikatos. Jo nepaprastas darbštumas niekados nežinojo ribų, 
o 1929, šešiasdešimt jubiliejiniais, metais pasiekė iki tol mūsų 
raštų istorijoje negirdėto produktingumo. Tais metais ligi ru- 
dens jis išspausdino septynius savo raštų tomus (IX — XVI) ir 
tris tomus suredagavo svetimų (Vysk. M. Valančiaus „Pastabos 
sau pačiam", „„Maskoliams katalikus persekiojant" ir J. Kubi- 
liaus „Viltininko mintys"). Viso labo dešimt tomų arba daugiau 
kaip pustrečio tūkstančio puslapių. Nors tai daugiausia iš laik- 
raščių surinkti anksčiau parašyti straipsniai, tačiau ir jiems su- 
redaguoti, spausdinant iškoreguoti reikėjo daug triūso ir jėgų, 
Tuos veikalus bespausdindamas, kun, J. Tumas persidirbo ir 
ankstesnieji organizmo sutrikimai ėmė skaudžiau reikštis. Teko 
šauktis gydytojų pagalbos ir nors šiek tiek pailsėti. Dr. Par- 
čevskis, pasiremdamas Lesčinskio padarytu kraujo analizu, nu- 
statė urininį artretizmą. Gydytojas sveikatos sugrąžinti nebe- 
galėjo, tik žadėjo padėti, kad ilgainiui luošas netaptų. Tam rei- 
kalui davė reikalingų vaistų ir patarė pereiti į vegetarinį re- 
žimą: nebevalgyti visai mėsos, grybų, žirninių, nebevartoti gars- 
vyčių, pipirų, uksuso; tenkintis pienu be grietinės, trupučiu 
sviesto, o kuo daugiausia valgyti daržovių ir vaisių; vyno — tik 
raudonojo.?*?) 


II 


Kiek pailsėjęs Pažaislyje ir pataisęs sveikatą, kun, J. Tu- 
mas vėl toliau dirbo. Jo nepaprastas veiklumas nė kiek nesu- 
mažėjo. Jis energingai dirba Vytauto Didžiojo Komitete ir ki- 
tose organizacijose, daug rašo į laikraščius. Jis toks pat grei- 
tas ir paslankus, kaip ir seniau. 1931 m. keliauja į Italiją, 
1932 m. gegužės mėn. su jubiliatu Maironiu apsilanko Mintau- 
joje jiems suruoštose iškilmėse; su prof. Iz. Tamošaičiu revi- 
zituoja Lietuvių-Švedų Draugiją Stockholme. Ir Lietuvoje kun. 
J. Tumo visur pilna. Beveik nėra nei Kaune nei provincijoje 

didesnių iškilmių, kur jis nebūtų pakviestas. 1932 m. kovo men. 
dalyvauja Aleksandrijos dvare (Šiaulių ap.) prof. P. Matulionio 
laidotuvėse, birželio mėn. aplanko Vilkaviškyje 25-rių vyskupa- 
vimo metų sulaukusį vysk. Antaną Karosą, liepos mėn, 17 d. 
dalyvauja Aukštelkiuose (Šiaulių apskr.) kan. V. Jarulaičio at- 
statydintosios koplyčios pašventinime ir jos fundatoriaus sekun- 
dacijose, rugsėjo mėn. automobiliu vyksta į kun, Antano Vie- 
nažinskio 40 m, sukaktuves Laižuvoje, o iš čia mokytojų pa- 
kviestas važiuoja į Mažeikius, kur gimnazijos mokiniams skaito 
paskaitą apie Vienažinskio kūrybą. Tą pat spalių mėn, orga- 
nizuoja 25-rių metų „Vilties“ jubiliejų, kviečia į jį visus gyvuo- 
sius viltininkus. Visur jis ne pasyvus iškilmių dalyvis, bet jų 
centrinė asmenybė — laiko pamaldas, sako pamokslus, teirau- 
jas reikalingų žinių, o sugrįžęs namo tuojau savo įspūdžius rašo 
spaudoje, nes jų reikalauja redaktoriai, Kiekvienais metais jis 
tiek prirašydavo įvairių straipsnių, jog juos surinkus būtų kas- 
met po didelį tomą. Kun, J. Tumas suranda laiko ir beletristi- 
kai: rašo didelę iš kaimo buities apysaką „Žemaičių Robinzo- 
nas”, Jis lietuvių literatų ir žurnalistų tarpe tiek popularus ir 
gerbiamas, jog 1932 m. Lietuvių Rašytojų Sajunga jį išsirenka 
pirmininku, o Lietuvos Žurnalistų Sąjunga— garbės teismo nariu, 
Kun. J. Tumas — jautrus kiekvienam gražiam bei kultūringam 
žygiui, Iškilus naujai idėjai, jis tuojau prisidėdavo prie jos reali- 
zavimo. Pav., dailiajai knygai kultyvuoti ir jos pamegimui visuo- 
menėje ugdyti 1930 m. įsisteigė XVII Knygos Mėgėjų Draugija. 
Kun, J. Tumas į ją įstojo ir buvo išrinktas jos valdybos nariu — 
iždininku; jos susirinkime skaitė paskaitą — „„Dvejopa bibliofi- 
lybė", nuolat ragino draugiją viešai pasireikšti savo leidiniais, 
Įvairūs jubiliejai bei iškilmės, kurių arba organizatoriumi 
arba veikliuoju dalyviu būdavo kun. J. Tumas, jį labiau nuvar- 
gindavo, negu kabinetinis darbas, o 1932 m. gale tų iškilmių 
gana daug susitvenkė. Pavyzdžiui, 1932 m. gruodžio mėn, 3 d. 
vakare kun, J. Tumas dalyvavo lietuvių rašytojų vakarėlyje, 
skirtame 100 metų periodinės spaudos sukakčiai paminėti; čia 
paskaitė fragmentą iš savo rašomos „Žemaičių Robinzono" apy- 
sakos. Gruodžio men, 4 d., sekmadienį, Vytauto D. bažnyčioje 
laikė iškilmingas pamaldas ir pasakė periodinės spaudos 100 m. 

sukakčiai pritaikytą pamokslą „Rašytojai — patys Dievo ga- 
zietos”, po piet dalyvavo iškilmėse Karo Muziejaus sodelyje. 
Rytojaus dieną 8 val. toje pat bažnyčioje atlaikė gedulingas 
pamaldas už mirusius spaudos darbininkus, o 20 val. Valstybės 
Teatre per spaudos aktą skaitė paskaitą apie kūrybą, kurioje 
save ir kitus gerokai išpliekė už menką kūrybiškumą. Po iš- 
kilmingo akto 23 val. Metropolio salėse įvyko, anot „Lietuvos 
Aido", didelis žurnalistų ir spaudos draugų susibūrimas; Lie- 
tuvos žurnalistai užsienio svečiams ir sau kėlė vakarienę, Gruo- 
džio mėn. 6 d. estai („Piewaleht' redaktoriaus, „Etos“ direk- 
torius ir Estijos Ministeris Lietuvai) vaišino Lietuvos žurnalis- 
tus, Visur kun, J. Tumas dalyvavo. Gruodžio mėn, 8 d. Vy- 
tauto D. bažnyčioje Šv. Marijos Mergelės Nekalto prasidėjimo 
atlaidai, kuriuose jis laikė pamaldas ir sakė pamokslą, o va- 
kare buvo Lietuvių-Latvių Vienybės 10 metų jubiliejaus vaka- 
rienėje. Jį, buvusį tos draugijos pirmininką ir veiklųjį narį, bu- 
vo norima padaryti garbės nariu, bet nesutikęs. Be šių su iš- 
kilmėmis susijusių paskaitų bei pamokslų ir kun, J. Tumo ne- 
mėgiamų vakarienių, jis dar turėdavo įvairių posėdžių, kiek 
laisvesnio laiko suradęs lankydavo pažįstamus ligonius, per 
dieną priimdavo po keletą, o kartais net ir kelioliką su įvai- 
riais reikalais interesantų. Beveik po kiekvienos paskaitos ar 
vakarienės, kur ilgiau pasėdima prirūkytame kambaryje, kun. 
J. Tumas jausdavo paaštrėjusį bronchitą ir turėdavo bent po- 
rą dienų namie pailsėti. Dabar gi jis ne tiktai neturėjo papras- 
to poilsio, bet, norėdamas atlikti užkrautas pareigas, dirbo 
iki vėliausios nakties. 1932 m. gruodžio mėn. 8 d, Matui Gri- 
goniui rašytame laiške, suminėjęs savo darbus, pažymi: 

— Vargas, brolużi, ir sveikam, o kiek negaluojant visai 
kaput. 

Per tą nepaprastai įtempto darbo laiką sveikata taip pa- 
šlijo, jog, kol suvaikščiodavo į miestą ir atgal, labai pailsdavo 
ir vos begalėdavo įkopti į savo butą antrame aukšte. Tad jaus- 
damas visišką organizmo nusilpimą ir, gal būt, beartėjančią 
mirtį, 1933 metais sausio men, 14 d. paskutinį kartą perrašė sa- 
vo testamentą. 

Tūkstantis devyni šimtai trisdešimt trečiais metais gegužės 
mėnesio ketvirtą dieną,Kauno I nuovados Taikos Teisėjas,n u ta- 
r ė :Kan,Kansuninko Juozo TUMO mirusio 1933 m,balandźio men.29 à. 
naminį testamentą ,surašytą 1933 m.sausio mėn.l4 dieną ,patvirtinti 

* vykdyti, 

III Kauno miesto Mokesčių Inspekcijos 1933 m,gegužės men.26 d. 
prsnešim Nr.1842 išverdintas šieme testamente likes turtas nuo pa- 
laikų mokesčio atlaistas, 

Aktų mok.15 l1t.,żym.5 1t.ir kenc,1 lt.paimtas'kvitu Nr.668092, 

Šis testamentas su užrašu duotas testamento vykdytojams Inż, 
K.Rimkui ir prof.Vaclovui Biržiškai, 


Kaunas ,1933 n.liepos men.24 d.Avs.byls Nr.100/33 mt. 


alkos Teisėj 


Sausio mėn. 17 d. nuvyko į netoli jo buto esančią Valsty- 
bės Ligoninę sveikatos tirti. 

Iš pradžių buvo manoma, kad kun. J. Tumas serga šir- 
dies išplitimu, tačiau, stropiai ir nuodugniai ištyrus ligonio or- 
ganizmą, paaiškėjo, kad jo sergama anemia perniciosa, kuri 
kilo iš storųjų žarnų ligos, vadinamos colitis. Anemia pernicio- 
sa yra sunki ir pavojinga liga, seniau ji buvo neišgydoma, da- 
bar ją gana sėkmingai gydo žaliomis jaknomis ir jų preparatu 
(„Campolon“ — Leberprūparat), įtrieškiamu į raumenis. Po 
mėnesio kuracijos, po keliolikos injekcijų kun, J. Tumo svei- 
kata žymiai pagerėjo: hemoglobinų padaugėjo 65 — 70, rau- 
donųjų kraujo rutuliukų 2.700.000 — 3.520.000, indeksas su- 
mažėjo 1,16—1,00. Tai buvę labai geri ženklai, kad kuraci- 
ja toliau duos dar geresnių vaisiy.?99) Ir iš tikrųjų, kiek iš pra- 
* džių kun. J. Tumas maža beturėjo vilties išgyti, tiek ilgainiui 
be galo švelnaus ir rūpestingo Dr. Kuzmos globoje viltis draug 
su sveikata šiek tiek gerėjo. 

— Jau buvau nulipęs žemyn — rašo 1933.128, iš Valsty- 
bės Ligoninės Matui Grigoniui, — sugrįžau gana gerai, tik jau- 
čiu krūtinės kaulo skaudėjimą: jo smegenys blogstą nuo ane- 
mijos. Gal pasveiksiu, bet darbininkas nebebiisiu. 

Toliau kun. J. Tumas tame pat laiške ne savo negalavi- 
mais skundžiasi, bet džiaugiasi, kad Lietuvoje priaugo gabaus 
ir patriotiško jaunimo, kuris atnaujins susenusią internaciona- 
listy kartą, Visi tie tariamieji demokratai, anot kun, J, Tu- 
mo, buvo tik išsivilkę iš savųjų marškinių ir pigiai pasiteisinę, 
kad nedirbo savo kultūrai. Džiaugiasi, kad tautiškasis jaunimas 
jau drįsta kelti balsą prieš mišras šeimas ir pats sudarinėja tik 
lietuviškas, 

Gyvenimo saulutei leidžiantis didžiausia kun, J. Tumo pa- 
guoda — jaunimas. Senesnioji karjerizmo vėžio paliesta sava- 
naudžių karta jo neguodė, iš jos nieko gero Lietuvos kultūrai 
nebelaukė. Visoki idėjiniai spekuliantai, pakampiy intrigantai 
bei kavinių liežuvninkai apkartino paskutines jo šviesaus gyve- 
nimo dienas. Viešai spaudoje ir anoniminiais laiškais kūrybi- 
niai impotentai tyčiojos iš jo raštų, plėšė jo nupelnytą literato 
garbę. Dvidešimt penkerius metus grūmęsis su pačiais tam- 

siausiais gaivalais, visus stebinęs nepalaužiama valia ir nepa- 
prasta drąsa, prieš savuosius jis nekėlė ginklo. To daryti ne- 
leido beribė savo tautiečių meilė, kuri verčia mylėti ir di- 
džiausią niekšą. Juk kun. J. Tumas, pasak B. Sruogos, buvo 
šviesus žmogus, visomis gyslomis, lyg šaknimis, įaugęs į tėviš- 
kės žemelę, kaip ąžuolas plačiomis šakomis, mosuojąs ir prieš 
audrą, ir pavėjui, ir taikiam pakeleiviui, ir pasaulio valkatai, 
visiems lygiai, visiems vienodai, visus šios žemės brolius vieno- 
dai mylėjo, visais vienodai džiaugėsi.??') Ir ant tų, kurie jo lite- 
rato garbę plėšė, jis nepyko, bet švelniausiai atsakė spaudoje. 
— Ilgas atsakymas į trumpą paklausimą???) — lyg tėvas vai- 
kams, kurie patys nežino, ką daro. 


II 


Suvargusi sveikata ir atšalę su visuomene santykiai kun. 
J. Tumą dar ligoninėje begulint paskatino atsisakyti nuo Vy- 
tauto D. bažnyčios rektoriaus pareigų. Su ja per trylika metų 
buvo visa savo asmenybe susijęs, lyg V. Krėvės Lapinas su 
Grainio liepa; rodos, sunku buvo įsivaizduoti kun, J. Tumą be 
Vytauto D. bažnyčios arba Vytauto D. bažnyčią be kun, J. Tu- 
mo. Juodu siejo kažkokia tautinė mistika. Todėl ir staigus 
kun. J. Tumo iš Vytauto D. bažnyčios pasitraukimas visuome- 
nėje sukėlė įvairių gandų. Daug kas netikėjo ir dar šiandien 
netiki, kad jis pats laisva valia būtų pasitraukęs iš savo restau- 
ruotosios ir taip pamėgtosios šventyklos. Skaudu buvo ir pa- 
čiam kun. J. Tumui nuo jos skirtis. Jau 1932 m, rudenį jis 
artimiesiems kalbėdavęs, kad jam kažkoks nujautimas sa- 
kąs, jog metęs rektoriavimą Vytauto D. bažnyčioje veikiai 
mirsiąs,293) 

— Argi lengva širdimi šalinatės nuo tos pareigos, kuriai 
tiek energijos ir tiek savų lėšų esate padėję? — kartą jo pa- 
klausiau. 

— Kur čia tau, — sako jis man, — susigyvenau su gražia 
ir jaukiausia visame Kaune bažnytėle, su gražiausia gal visoje 

Lietuvoje jos pozicija, su Baltosios Gulbės aikšte, su Metro- 
polijos Kunigų Seminarija. Buvo laikų, kada buvau pasiryžęs 
ir rūsį gale bažnyčios lig laiku išsimūryti ir ten atsigulti. Pas- 
kui ėmiau senti, šalti; atšalo man ir kiti. Belikau, nuo sąmo- 
jingo kai kieno pasakymo, „Kazionnyj ravin", ir pasidarė aiš- 
ku, kad visą amžių toje pozicijoje nebeištesėsiu, nes ir užsimo- 
jimo nebuvo bažnyčią laikyti „civilinėje“ savo globoje, kai yra 
kas „dvasiškai“ ją paglobos. Neprisiduodamas iš esmės „nu- 
sikunigavęs', jaučiuosi ,,nusiganytojavęs', Pats savim tapau 
nebepatenkintas ir beveik noromis užsivožiu grabo voku, nes 
kas gi tai yra altarista? 691,10 lt. pensijos pragyventi pakaks.??*) 

Atsistatydinus iš Vytauto D. bažnyčios, sutrūko paskutinis 
ir pats stipriausias saitas, kuris betarpiškai jį siejo su visuome- 
ne, jis pasijuto lyg ir nebereikalingas. Jeigu nuo plačiosios vi- 
suomenės ir pats kun, J. Tumas į galą gyvenimo jautės kiek 
atitolęs, tai prie jaunuomenės jo širdis dar labiau linko. Be- 
svajojant ligoninės palatoje apie būsimąją vienišą altaristo buitį, 
jo galvon dažniau užklysdavo jau anksčiau kilusi mintis — pa- 
statydinti studentėms bendrabutį — Vaižganto namus. 

Atrestauruodinęs Vytauto D. bažnyčią, kun. J. Tumas il- 
gainiui norėjo jai pastatydinti kleboniją, o prie jos įrengti bi- 
blioteką su skaitykla ir paskaitoms salę. 

Tam reikalui Kauno Miesto Valdyba jam buvo pažadėjusi 
Vandens gatvėje, prie Nemuno ir Neries santakos sklypą. Tą 
labai gražią, bet apleistą vietą kun. J. Tumas labai mėgo ir 
buvo pasiryžęs ją sukultūrinti. Tik to savo noro negalėjo vyk- 
dyti, nes Miesto Valdyba vis kažin kodėl vilkino sklypo pripaži- 
nimą, Nesulaukdamas atsakymo, 1929 m. gegužės mėn, 29 d. 
laiškeliu prašo burmistrą greičiau jam pripažinti pavedamą 
sklypą, kad galėtų už jį iždo mokesčius sumokėti ir darbą pra- 
dėti. Toliau jis prašo, jei galima, tuojau atšaukti leidimą tame 
sklype rengti dirvą daržovėms, leisti ir paraginti, kad išvežamą 
irą (gruzą) piltų į slėnį, kuriame yra sklypas, kad jis susilygintų 
su „cimbruvka“. Tačiau Miesto Valdyba nesiskubino kun, J, 
Tumo prašymo patenkinti. Nesulaukiant žadėtojo sklypo pri- 
pažinimo ir pradėjus svyruoti jo padėjimui Vytauto D, bažny- 
čioje, senieji projektai sugriuvo ir gimė nauji. 1932 m. lapkri- 

čio men. 16 d. jis vėl rašo burmistrui laišką, prašydamas Van- 
dens gatvės sklypą pakeisti trikampiu sklypeliu Vaižganto 
gatvėje. Kun, J. Tumo noras labai kuklus: jis tą sklypelį prašė 
duoti tiktai iki gyvos galvos. 

— Po mano galvos — jis rašo — sklypas grįžtų miestui ar 
Švietimo Ministerijai su visu tuo, kas ant jo atsirastų. 

Čia jis norėjo pastatydinti studentėms bendrabutį — Vaiž- 
ganto namus. 

Pinigų ketinamiems statyti namams kun, J. Tumas neturėjo, 
bet nemaža buvo jų žmonėse paskolinty. Tad jis ir tikėjosi, 
kad jo skolininkai labdarybės tikslui statomiems namams sko- 
las grąžins. Tą savo norą jis pareiškė ir 1933.1.14, parašytame 
testamente. Be to, jo sumanytus statyti namus visokeriopai 
žadėjo paremti jo bičiuliai ir gerbėjai. Tuose namuose įsteig- 
tam studenčių bendrabučiui jis skyrė savo biblioteką, paveiks- 
lus ir kitokį turtą. Jis pats prie to bendrabučio ketino, įsitai- 
sęs koplytėlę, gyventi kaip kapelionas. 

Kai tik pasveiks, tuojau jis ketino pradėti tą gražią įdėją 
kiinyti 1933 m. sausio mėn. 31 d. išsirašęs iš Valstybės Li- 
goninės jis dar porą mėnesių gyveno senajame bute, Aleksoto 
gatvėje, nes tiktai nuo kovo 31 d. pasitraukė iš Vytauto D. 
bažnyčios. 

Išėjęs iš ligoninės, kun, J. Tumas daugiausia praleisdavo 
laiko, tvarkydamas savo raštus, kurių netrukus ketino išleisti 
tris knygas: 

1. Vaižganto Gyvulėliai, iš jo raštų. Šv. Kazimiero Drau- 
gijos leidinys, 

2. Vaižganto Raštai, XVIII tomas, beletristika, Šv. Kazi- 
miero Draugijos leidinys. 

3. Vaižganto Raštai, XIX tomas. Naujieji literatūros nuo- 
tykiai. Autoriaus leidinys, 

Pirmoji knyga išėjo dar autoriui gyvam esant, trečioji buvo 
įpusėta spausdinti ir pabaigta autoriui mirus, o antroji dar ne- 
pradėta. Toliau kun, J. Tumas, jei sveikata leis, ketino perre- 
daguoti „Pragiedrulius“, išmesdamas iš jų publicistinį balastą. 
Sumanymų ir pasiryžimo buvo labai daug, tik, deja, sveikata 
neleido jų tuojau realizuoti, o ir ateityje maža ką gero težadėjo. 

IV 


Vasario mėn, 28 d. kun. J. Tumas persikėlė gyvent į Kh- 
mų vilą, Vytauto kalne. Čia jis įsikūrė gana gražiai gyventi. 
Turėjo tris didelius, moderniškai įrengtus, kambarius. Kadan- 
gi į bažnyčią vaikščioti toloka, tai jis iš pat pirmųjų dienų rūpi- 
nos įsitaisyti savo bute mišioms laikyti altoreli, Įsigijo tam 
reikalingus daiktus, bet dvasinės vyriausybės leidimo kažin 
kodėl nesulaukė. 

Naujoji kun, J. Tumo gyvenimo vieta daugeliu atžvilgių 
puiki: atokiai nuo įkyraus miesto triukšmo ir dulkių, čia pat 
pašonėje gražus ąžuolynas, o iš langų dar gražesnė Kauno pa- 
norama, su Nemunu viduryje. Viena tik yda, kad reikia kopti 
į kalną. Paliegusiam tas kopimas pražūtingas: jis čiulpte čiul- 
pia jo paskutines jėgas, 

Rūpestinga Valstybės Ligoninės gydytojų globa šiek tiek 
pataisė kun, J. Tumo sveikatą, pašalino anemijos pavojų. Ta- 
čiau ligoninės troški ir perdaug prišildyta palata neigiamai vei- 
kė jo silpnus plaučius. Dvi savaites šutęs karštame, lyg pir- 
tyje, kambaryje, išėjęs į laisvę pats ligonis nesisaugojo. Be to, 
kėlimasis drėgnu žiemos oru į naują butą, dažnas įvairiais rei- 
kalais vaikščiojimas į miestą dar stipriau paveikė jo sveikatą, 
ir jis ėmė negaluoti plaučiais. Gydytojai V. Kairiūkštis, Ber- 
manas ir A. Petrikas nustatė, kad jis sergąs bronchitu. Die- 
nomis ir naktimis jį kankindavo smarkus kosulys, ypač jis pa- 
aštrėdavo ūkanotomis dienomis. Įspindusi saulutė linksmiau 
nuteikdavo ligonį, ir jis, rodosi, jausdavosi kiek geriau. Kun. 
J. Tumas buvo didelis saulės adoratorius, jai daug vietos savo 
kūryboje skyrė. Ir savo dienoraštyje beveik niekados neuž- 
miršdavo pažymėti, ar šviečia saulutė, ar ją debesys slepia.?95) 
Saulėtą dieną jo nuotaika visuomet geresnė, negu apsiniaukusią, 
1933 m. kovo ir balandžio mėnesiais saulėtų dienų buvo ne- 
daug, ir tas, reikia pasakyti, skaudžiai paveikė ligonio nuo- 
taiką ir sveikatą. 

Gydytojai, matydami kun. J. Tumo sveikatą kasdien men- 
kėjant, patarė jam važiuoti į Reichenhali, Tačiau lėšų stoka, 
o ypač silpna sveikata neleido tuojau vykdyti gydytojų patari- 

mo: reikėjo laukti, kol sveikata tiek pagerės, jog tolima kelionė 
bus nebepavojinga. Be to, ir pats ligonis į užsienį nesiveržė, 
nes mažai tetikėjo, kad jis stebuklingai sugrąžintų sveikatą. 

Kovo mėn. 19 d. buvo kun. Juozo Tumo vardinės, ir jis tą 
dieną paskutinį kartą gyvenime pasipuošė garbės ženklais, My- 
limo solenizanto atėjo pasveikinti ponia S. Smetonienė, Vy- 
riausybės nariai ir daug bičiulių. Vytauto D. Universiteto stu- 
denčių tautininkių Filiae Lithuania korporacija pakvietė būti 
jų korporacijos garbės nariu. Ponios ir studentės atnešė dau- 
gybę gyvų gėlių. Jos priminė atgyjančios gamtos grožį. 
Jis pasiilgo pavasariu dvelkiančių laukų, pumpurais pasipuošu- 
sio miško ir rytojaus dieną, užmiršęs gydytojų draudimą, su inž. 
P. Vizbaru išvažiavo automobiliu į Pažaislį Čia vaikštinė- 
jo, džiaugėsi pirmaisiais pavasario reiškiniais, sėdėjo ties at- 
gijusio miško skruzdėlėmis ir tyrinėjo jų karalienę, kuri už pa- 
prastas skruzdėles esanti trigubai didesnė. 1933.II1.21, Matui 
Grigoniui į Raudonojo Kryžiaus sanatoriją rašytame laiškelyje 
pažymi, kad jei daugiau pažintų, tai ir apie skruzdes rašytų. 
Dabar jo, Vaižganto, gyvulėliai bus be jų. 

Kelionė į Pažaislį buvo maloni, bet sveikatai kenksminga 
pramoga. Rytojaus dieną pasijautė blogiau, smarkiau ėmė kosėti, 

Dr. A. Petrikas, matydamas, kad kun, J, Tumui sunku na- 
mie save palenkti gydytojų įsakytam režimui, patarė jam per- 
sikelti į Šv. Luko Ligoninę, Žaliakalnyje. Čia jis buvo apsau- 
gotas nuo įkyrių lankytojų ir rūpestingai prižiūrimas vienuolių, 
pilkųjų seserų. Tačiau prie laisvės pripratusiam griežtas ligo- 
ninės režimas nemalonus. Ankštame ligoninės kambaryje jis 
jautės lyg paukštis narve; įkyrėjus gulėti, vaikščiodavo iš kam- 
po į kampą arba pro langą stebėdavo atbundančią gamtą. Kar- 
tą taip išsiilgo tyro, pavasariu pakvipusio laukų oro, jog ryt- 
metyje nebeiškentęs atsidarė langą. Dregnas ir šaltas oras 
suerzino plaučius, ir pro burną pasipylė kraujas. Kiekvienas 
gamtos malonumas jam brangiai kaštavo. 

Ir Valstybės, ir Šv. Luko ligoninėse, ir namie sirgdamas 
kun. J. Tumas visuomet domėjosi mūsų tautos kultūriniu, vi- 
suomeniniu ir politiniu gyvenimu, sekė literatūros naujenybes; 
pats negalėdamas nueiti į knygynus, mane prašydavo nupirkti 

naujuosius leidinius, kuriais maloniai dalydavos su kitais ligo- 
niais. Dėl to aš jam „Altorių Šešėly“ pirkau net tris egzemp- 
liorius. Kasdien peržiūrinėdavo kuone visus mūsų laikraščius 
ir, ką įdomesnio rasdamas, skaitydavo arba kitus prašydavo 
paskaityti, 


V 


Iš Šv. Luko Ligoninės kun, J. Tumas ne kiek sveikesnis 
sugrįžo į savo butą. Savijauta, kaip ir pirmiau, buvo bloga, tik 
mažiau bekankino kosulys. 

Saulėtomis dienomis jausdavosi gerėliau ir šį tą dirbdavo: 
taisydavo savo raštų XIX tomo korektūrą arba kurią knygą 
skaitydavo, dažniausiai Rabindranatą Tagorę. Slinko vienodos ir 
nuobodžios dienos. Dvasia, galingais sparnais nuolatos kurstė 
skristi į gyvenimą, o paliegęs kūnas pančiojo, vertė dulėti kam- 
baryje draug su laisvos nelaisvės bičiuliais kanarėliais. Fizi- 
nės jėgos kasdien, lyg aliejus žiburyje, seko, o klaiki mirties 
šmėkla artėjo. Rodos, pats ligonis jautė šiurpų jos sparnų plas- 
denimą ir kūną šaldantį alsavimą, jį dusino slogus košmaras. 
Gydytojų pagalba ir vaistai mažai tepadėjo. 

Gal ligos diagnozas buvo neteisingas, o gal jau taip likimo 
buvo skirta? 

Ligoniui tokia padėtis buvo nepakeliama, ir jis, negalėda- 
mas vienišas kambaryje be darbo nusėdėti, telkia paskutines 
jėgas, kad dar kuo nors būtų visuomenei naudingas, kad nie- 
kam skolingas neliktų ir ištesėtų tai, ką buvo pažadėjęs. Jis 
rašo mažiesiems į „Žiburėlio“ laikraštėlį straipsnelius. Jie bu- 
vo paskutiniai kun. J. Tumo rašiniai. Šeštadienyje, balandžio 
mėn. 22 d., sukaupęs paskutines jėgas, skuba į Vytauto D. baž- 
nyčią sutuokti pasižadėtąją porą. Iš pavasario potvynio pri- 
mirkusios bažnyčios drėgnas oras buvo mirštamas smūgis jo 
gyvybei. Tas oras jam buvęs toks slogus, taip smarkiai paveikė 
jo paliegusią sveikatą, jog rytojaus dieną stebėjosi, kaip galėjęs 
jame ištverti tryliką metų. 

Balandžio mėn. 23 d. pradėjo krėsti šaltis. Mėgino skai- 
tyti Rabindranato Tagorės „„Gora“, bet pakilęs karštis nebe- 
leido. 

Už lango žvangėjo pavasaris, draug su kaitriais spinduliais 
veržėsi iš bažnyčios namo žygiuojančių gusarų šaunios muzikos 
garsai, prie lango medyje giedojo šnekutis... Visa tai ligoniui 
rodėsi kažkaip tolima, lyg tie balsai jau būtų iš kito pasaulio... 

Pirmadienį gydytojas konstatavo plaučių uždegimą. Nu- 
silpusiam organizmui, o labiausiai pavargusiai širdžiai, toji liga 
buvo baisiai pavojinga. Tuojau iš Šv. Luko Ligoninės buvo 
iškviesta gailestingoji seselė vienuolė Teresė, kuri dieną naktį 
prie ligonio budėjo. 

Ligonio sveikata kasdien menkėjo ir maža bebuvo vilties 
ji išgelbėti. Ketvirtadienį jis atliko išpažintį ir priėmė pasku- 
tinį patepimą. Penktadienį buvo sukviestas gydytojų A. Pe- 
triko, Gudavičiaus ir Bermano konsiliumas, bet ir jis priėjo 
išvadą, kad sveikatos būklė beviltiška. Ligonis tiek buvo silp- 
nas, jog tarpais visai nustodavo sąmonės ir pradėdavo kliedėti. 

Šeštadienio vidudienį buvo atgavęs sąmonę ir kiek kalbė- 
josi su jį aplankiusiais, išklausė raminamo arkivyskupo Pr. Ka- 
revičiaus laiško. 

Tai truko neilgai: saulei leidžiantis prasidėjo agonija, Ji 
buvo ilga ir sunki. Paskutinę gyvenimo valandą, galingajam 
mirties demonui pažvelgus į akis, jis lyg nenorėjo sutikti su jo 
sprendimu, bet, kaip ir kiekvienas mirtingasis, turėjo nusilenkti 
Vasagalio valiai. 

Šeštadienį, balandžio mėn. 29 d. 7 val. 40 min. vakaro kun. 
J. Tumo-Vaižganto gyvybė amžinai użgęso. 

Visuomenė apie kun. J. Tumo-Vaižganto ligą spaudos buvo 
mažai informuota, todėl jo mirtis atrodė netikėta ir klaiki. Ji 
didžiu liūdesiu prislėgė visą tautą. Jam mirus visi skaudžiai 
pajautėme, kokios brangios asmenybės netekome. „Be Vaiž- 
ganto — sako prof, V. Mykolaitis — mūsų gyvenimas pasidarė 
tamsesnis, liūdnesnis ir, tarsi, net blogesnis, nes nėra to, kuris 
taip jautriai reaguodamas į kiekvieną gėrio pasireiškimą, sklei- 
dė aplink mus optimizmą, pasitikėjimą ir šviesą''.?99) 

Kochany Confrater! 

Już więcej dwóch tygodni, jakem spostrzegł, że Ksiądz prawie codzień 
przepędzasz większą część dnia po za plebanją. Prosiłbym Księdza zmie- 
nić pod tym względem modum vivendi i jeżeli z potrzeby osobistej będziesz 


Ksiądz wychodził na miasto, to niech raczy uwiadomić mnie dokąd idzie, 
z wyjątkiem jeśli na spacer wychodzić będziesz, co do spaceru bowiem ży- 

czyłbym tylko wiedzieć, jeśli możebnie, jakie godziny dnia mniejwięcej 
będziesz Ksiądz na to poświęcał. Wieczorem zaś, jeżli zechce pojsć na wi- 
zyty, to proszę wychodzić tylko razem z innymi księżmi tam, dokąd spe- 
cialnie będziemy zaproszeni. Niech kochany Confrater nie bierze mi za zło, 
że się tego domagam, czynię to z wielką niechęcią i przykrością, ale oko- 
liczności pewne i przeważnie to, com słyszał wczoraj od Księdza, zmuszają 
mnie do tego. Objawiam te prośbę moje Confratrowi nie ustnie, ale na 
piśmie dla tego, ażebyśmy w danym razie obaj lepiej pamiętali o co pro- 
szono i jak też zastosowano do tego. 
Mitawa d. 31 Sierpnia 1894 r. Ks. P. Walent 
Wielebnemu Ks, P. Wal. Mit. Prob. Mag. Św. Teol, 

Wielki jeśteś Confratru, w swem Majestacie z powodu wyżwymienio- 
nych tytułów, ale żeby o tej wielkości była przywiązana proporcyonalna 
władza względem swego wikaryusza, to, wybaczy, że będę powątpiewał, W 
odpowiedzi na Wasz list, pełny ukrytej złości, nie zaś poczucia kapłańs- 
kiego obowiązku, zajawiam, że po spełnieniu kapłańskich obowiązków, jako 
też wikaryuszowskich, czas należy się do mnie i będę im rozporządzał się, 
jak mi się spodoba, naturalnie nie .ołaczając godności kaplańskiej, którą 
szanuję, może, nie mniej od Confratra. O tóż będę zdawał sprawę z mego 
oddalenia się po za dom na przechadzki i w odwiedziny domów katolickich 
familijnych naszege miasta tylko wtenczas, gdy Pleban pokaże mi piśmienny 
dokument, od Pasterza, że ja tu się znajduję na stopie Skrypki. Nie jestem 
Ci żakiem szkolnym u opiekuna, lub też pastuchem u gospodarza, jenno 
Twym pomocnikiem co do swobody osobistej równoprawnym.  Wszakżej 
częściej odemnie wychodzisz i wyjeżdzasz po za dom, więc śmiesznie byłoby 
wymagać od wykaryusza, żeby się meldował swemu Plebanowi, navet vy- 
chodząc na spacer, jak Ks, wymagasz. Co się tycze domów, które czas od 
czasu odwiedzam, to one są aż nazbyt wiadome Plebanowi, bo i sam tam 
bywasz. Wymagasz dalej, żebym podzielał Twe towarzystwo, nu, to daruj: 
nie z dwóch powodów: 1) przy terazniejszych stósunkach nie będzie to nam 
miłem, 2) aż za północ tam się lupisz w karty, ja zaś nieczując powołania 
do tej profesyi, zmuszony jestem poziewać kilka godzin, lub też przebywać 
w towarzystwie samych kobiet, Więc będę odwiedział znajomych w czasie 
dla mnie najdogodniejszym, nie zaś dla Ciebie, Plebanie, Możesz z tego 
powodu pisać do zwierzchności i atestować, jak się podoba, psuć mi zdro- 
wie irytując, psuć przyszłość i charakter, zagradzać młodemu człowiekowi 
drogę, — wszystko możesz, jeżeli masz giętkie sumienie: policzymy się 
przed Bogiem; ale i zwierzchnośći chyba nie jesteś wszechwładnym i 
zwierzchność gdy dójdzie do wyjasnienia zrozumie nasze vinny i je oceni 
należycie. Wiem do tychczas tylko to, że żaden-człowiek mnie nie na seryo 
zarzucić nie może, więc o kapryz proboszcza nie dbam. Dixi 

Ks. Józef 
1894, 31 sierpn. 
w Mitawie, 

53) Vaižganto Raštai, IV t, 135 p. 

54) Dievmedis, „Ir vėl tėvynės meilė". — T. S. 1896 m., N. 11, 6—7 p. 

55) Ibid, 9—10 p. 

56) Plg. Dr. D. Alseika, Lietuvių tautinė idėja istorijos šviesoje, Vil- 
niuje, 1924 m., 86—89 p. 

57) I. S. 1898 m, N. 3, 8 p. 

58) Ibid. 

59) Žiūr. Vysk. M. Valančiaus „Paaugusiy žmonių knygelėje“ straips- 
nelį „Žydai“. 

60) T. S. 1896 m., N. 8, 31—33 p. 

61) T. S. 1896 m, N. 3, 43 p. 

62) Plg. Vaižganto Raštai, VI t, 156 p. 

63) Ibid. 

64) Ibid., 157 p. 

65) Ibid, 

66) Ibid, 157—158 p. 

67) Ibid., 159 p. 

68) Tėvynės Sargas, 1897 m. N. 3. 

69) Plg. Ibid. 

70) Vaižganto Raštai, VI t, 159—160 p. 

74) Ibid., XIV t, 143 p. 

72) Ibid. 

73) Ibid., 144 p. 

74) Ibid, 148 p. 

75) Kun. Al. Dambrauskas rašė kun, J, Tumui: „Kada dvi kariuo- 
menės kaujasi, tai galutinis pergalėjimas dažniausiai priguli nuo to, katra 
kariuomenė pirmiausia atlieka be vado, nes netekę vado, kareiviai tuojau 
į visas šalis išsiblaško ir tenka giltinei ar neprieteliui, Todėliai kiekvieno 
tikro vado pirmiausia priedermė yra neatsitraukti nei žingsnio nuo sargy- 
bos, stovėti ten „iki paskutiniam kraujo lašo“. Ir iš tikro, ko priešininkas 
labiausiai trokšta? To, idant, niekur nerastų užimtų sargyby. Tatai, kas 
iš savo valios nuo sargybos pasitraukia, tasai, galima sakyti, eina draug su 
priešininku, nes priešininkui to tik ir tereikia, kad niekur budrių sargų 
nebūtų, kad priešingos pusės kareiviai be kariuomenės paliktų. Na, o koks 
gi doras kariuomenės viršininkas gali daryti tai, kas priešininkui patinka?" 

Šią laiško ištrauką kun, J, Tumas, sako, nešiojęsis visą gyvenimą, kaip 
brangiausią relikviją. (Vaižganto Raštai, XIV t, 145 p.). 

76) Plg. Vaižganto Raštai, VI t, 161 p. 

77) Plg. ibid, 162—163 p. 

78) Ibid, 

79) Ibid., 111 p. 

80) Iš arkivyskupo Pr. Karevičiaus 1932, I. 25, man rašyto laiško, 

81) Žiūr, Mosėdžio vikaro J. Tumo akcija: peticijos ir memorijalai, 
— Mūsų Senovė, 1921 m., I kn., 53—58 p. 

82) Ibid, 56—57 p. 

83) Plg. Mosėdžio Blaivybės Draugija. — Mūsų Senovė, 1921 m, 
i kn, 58—63 p. 

84) Žemaičių ir Lietuvos Apžvalga, 1895 m., N. 11 ir Doc, J. Tumo 
„Apžvalga“ ir apžvalgininkai, 1925 m., 118 p. 

85) Tą, kaip ir keletą kitų savo gyvenimo epizodų, man pats kun, 
J. Tumas papasakojo. 

86) Kun, Balvočius buvo turtingas žmogus ir, norėdamas greičiau 
sulaukti lietuvių spaudos lotyniškomis raidėmis, nesigailėjo rusų valdinin- 
kams kyšių. Kun. J. Tumas visa tai žinojo, ir kai kun, Balvočius iš pradžių 
jam nenorėjo „Žinyčiai“ duoti pinigų, tai jis priminė kyšius. Jei, tu, girdi, 
nesigaili pinigų rusų biurokratams, tai juoba nesigailėk lietuvių spaudai. 
Kun. Balvočiui nebebuvo kaip beatsisakyti, ir jis dave, 

87) Žinyčia, 1900 m., N. 1, 2 p. 

88) Ibid., 3 p. 

89) Ibid, 9 p. 

90) Lietuvos gudų kunigaikštis Iriniejus Oginskis buvo vedęs rusų 
caro Mikalojaus I-jo rūmų freiliną Olgą Kalinauskaitę. Ji turėjo iš Alek- 
sandro II-jo sūnų, kurį Iriniejus pakrikštijo Bagdonu (Bog dan — Dievo 
duotas). Bagdonas to nesigynė, net dar didžiavos: jis buvo nuostabiai pa- 
našus į savo tėvą ir tyčia nešiojo dvišakus paputžandžius (bakenbardus), 
kad dar labiau paneśćty. Iriniejus 1812 m. nusipirko apleistą ir tik čigonų 
gyvenamą Rietavą su visa storostyste. Vėliau iš kretingiškių Zubovų nu- 
sipirko Plungę ir kitus dvarus. Tokiu būdu jis turėjo apie 25.000 dešimtinių 
žemės, daug miškų, dvarų ir miestelių, Tai buvo, anot Ziemianino Szawelskio, 
mąž swiatly, statysta, ekonomista, administrator, nieodrodny spadkobierca 
krwi Hetmańskiej, który nosił na sercu dobro kraju, Mėgo Iriniejus liaudį, 
jos nekankino sunkiomis baudžiavomis, o neturtingiesiems net padėdavo. 
1855 m. jis buvo sudaręs penkių komisiją žmonėms iš baudžiavos paleisti; 
domėjos lietuvių spauda ir padėdavo Laurynui Ivinskiui. Į tėvą buvo atsi- 
gimęs Mykolas, kuris su kun. J. Tumu bičiuliavo, 

91) Tai paliudija ir kun. Kaz, Pakalniškis, kuris 1901 m. spalių mėn, 
24 d. kažkam rašo iš Žvingių: „Mes visi tik stebimės, kad vyskupas taip 
greit įtikia visiems denuncijantams ir be jokio ištyrimo (audiatur et altera 
pars) apskųstąjį nubaudžia, o denuncijantą paaugśtina', — Šis laiško origi- 
nalas Vytauto Didžiojo Universiteto bibliotekos rankraščių skyriuje, 

92) Plg. 1903, XII, 20 kun, A. Dambrausko kun, J. Tumui rašytą laiš- 
ką, Vytauto D. Universiteto bibliotekos rankraščių skyriuje, kun. A. Dam- 
brausko archyve, 

93) „Księże Dziekanie, Mam przed sobą referat o X. Tumasie, Fil- 
jaliscie Miczajskim, który jokoby zawiązał w parafji Kurszańskiej korpora- 
ciję filantropijną, przymując na siebie zbieranie ofiar w parafji, oraz 
zewsząd sformowanej czy formującej się korporacji. To wszystko miało 
się stać mimo wiedzy i udziału głównego kierownika parafji proboszcza. 

Dobroczynnošė — to rzecz chwalebna i porządana, Ale est modus in 
rebus, sunt denique fines, quos ultra citroque nequit consistere rectum, 
Gospodarowanie X. Tumasa w parafji mimo wiedzy i konsensu gospoda- 
rza — proboszcza jest nie na miejscu, jest, wlasciwie, wyjsciem po za 
granicę kompetencji filjanej. 

Nadto zawiązywanie towarzystw natury społecznej lub przylączenie 
się do nich bez konsensu i aprobaty władzy koscielnej jest zakazane kap- 
łanom, jak ogólnem prawem koscielnem, tak specijalnemi w dyecezyji rozpo- 
rządzeniami, 

Zareferowano też o X, Tumasie, iż przestrzeżony w zakrystji Kur- 
szańskiej z powodu słuchania spowiedzi bez konfesyonału, miał odez- 
wać się publicznie do X. Raczkowskiego z Szakinowa, iż wielu probosz- 
czów zasługuje na zdjęcie sukni kapłańskiej i zdegradowanie. Jeżeli star- 
szy kapłan, nawołujący młódszego do porządku, zasługuje na degradację, 
to jakiemu wyrokowi ma podlegać X, Tumas, gdy jawnie, jakoby na prze- 
kór, zapoznaje, łamie surowe przepisy koscielne, dotyczące sposobu słu- 
chania spowiedzi? ? 

Polecam X, Dziekanowi dosledzic na zarzuty, czynione X, Tumasowi, 
informójąc się o incydentach u miejscowego proboszcza X, Ejdimta i u in- 
nych osób swiadomych, 

X. Dziekan ma tymczasem ostrzedz X. Tumasa, by pilnie baczył na 
swój tryb postępowania i ujmował pospiesznie w karby swoją, tak przez 
ludzi nazywaną zabarmaszystość, alias rozkiełzaną zarozumiałość, 

Dan w Kownie, 1901, 8. 27 d. M. Pallulon 

Bisk, Żmudzki. 


94) Jaśnie Wielmożny Pasterzu, 


Na rozkaz Waszej Ekscelencjy, z dnia 22-go Pazdziernika bieżoncego 
roku, zawezwałem do siebie księdza Tumasa i zapotrzebowałem od niego 
objasnienia z powodu poczynionych mu zazutów, Ksiądz Tumas katego- 
rycnie powiedział mi, że mysl o zawiązaniu w parafji Kurszańskiej korpo- 
racji filantropijnei powstała rzeczywiśćie z jego iniciatywy i że chociaż on, 
po otrzymaniu od władzy duchownej przestrogi, do tego towarzystwa na- 
leżec już nie będzie, wszelako mysl ta bez uskutecznienia nie zostanie, 
przyprowadzi ją do skutku kto inny. — Co zas tycze tego zarzutu, iź ks. Tu- 
mas słuchał spowiedzi w Kurszanach w czasie uroczystości jubileuszowej 
bez konfesionału i że na ostrzeżenie Szakinowskiego Proboszcza — księdza 
Raczkowskiego dał temu ostatniemu arogańcką odpowiedz, to ja zapotrze- 
bowałem jak od jednego tak też i od drugiego objasnienia na pismie, ja- 
kowe przy niniejszem załączam. 

Nie zdążyłem jeszcze poznać księdza Tumasa ani tryb jego życia, 
jedno wiem, że on jest całkiem oddany sprawie litewskiej, czyli tak zwanej 
„litwomanji” i że jest zawziętym wrogiem nie tylko przeciwników jej ale 


383 


nawet tych ludzi, którzy na tę sprawę najspokojniej się zapatróją, a któ- 
rych on jak pisaniem tak też żywem słowem przy każdej sposobności pio- 
runuje, Byłem ja swiadkiem bardzo ożywionej dyskusji, jaka się pewnego 
razu toczyła między księdzem Tumasem a pewnym swieckim panem, w któ- 
rej ks. Tumas okazał się nader ostrym i niekrępójącym się wyrazach i mys- 
lach swoich, o szczegółach takówej rozprawy opowiem Waszej Ekscelencji 
przy pierwszej zręczności ustnie. 


Całując ręce Waszej Ekscelencji zostaję wiernym sługą 
Ks. J. Zaleskis, dziekan Wiekszański. 


1901 roku listopada 22 dnia, 
m, Wieksznie. 


95) Quaedam de moderno lithuanismo in clero diocesis Samogitiensis. 
Iš Kauno Metropolijos Kurijos archyvo, 

96) Bogokxrosckomy Wnuniaancry Kcengsy Iocupy Tymacy. — Nuorašas Vy- 
tauto D. Un-to Bibliotekos rankraščių skyriuje. 


97) Miczajcie 18 maja 1902 r. 
Szanowny Ks. Sekretarzu! 


Dochodzą do nas wiadomošči o rychłem przemieszczeniu mem z Mi- 
czajć gdzieś na drugą posadę, Fakt przemieszczenia jest dla mnie całkiem 
obojętnym. Zwierzchność dyecezjalna, oczywiście, ma jakieś nadzwyczajnej 
wagi powody, dla których uważac za nieżądne usunąć mię z Miczajc. Tylko 
chciał bym zwrócić uwagę Waszę, a Was prosić o łaskawe przedstawienie 
Jego Excellencyi, że ze względu na rozpoczęte przezemnie fabryki zachodzi 
konieczność zwłoki przynajmniej do Bożego Narodzenia, 


Mianowicie, już 10 marca t, r. prosiłem Konsystarz o pozwolenie na 
remont zabudowań gospodarskich, jakowe były w stanie, całkiem już nie- 
przygodnym do użytku, i natychmiast przystąpiłem do roboty, Obecnie 
pozwolenie to za Nr. 3354 posiadam, ale i budowle są prawie już na ukoń- 
czeniu, Mianowicie: I wozownia, odryna—w jednym rzędzie; II 1, chlew dla 
krów, 2, chlew dla świni, 3, stajnia, 4, ptasznik, browarczyk i furmańska—w 
drugim; razem 3X17*/> sążni pięknie zbudowanych pod gontowym dachem, na 
wysokim kosztownym fundamencie, murowanym z kamieni, Zatem: III całkiem 
nowe sieni i skład przy kuchni na takowymż fundamencie i pod nowym 
gontowym dachem; IV Z dawniejszych dwóch bezsensownych przedziałów 
w domu mieszkalnym, zrobiono — pokój porządny. V wybudowano drwal- * 
nią pod gontowym dachem, VI wykopano studnie kosztowną sześciu sążni 
głębokosci, o nowym zrębie, Na wszystko to, licząc nowy o 3 rejestrach 

organek i masę utensylij w zakrystyi, položono, jak wskazuje moja ksiąžka 
rachunkowa, akuratnie, prawidłowo prowadzona, 818 rs. 85 kop., suma 
znaczna, zważywszy, że ja w Miczajciach urzenduję zaledwo od 14 lipca 
zeszłego roku. Na zakonczenie budowli niezbędne są jeszcze ze 130 rs., na 
co się zabowiązalem dacharzowi Zalmanowi Grunowi i mularzowi Antonie- 
mu Karkałasowi (cieśle już są placeni). Zatem w tych dniach przybywa z 
ukończoną robotą—przeróbką kapiteli wielkiego ołtarza, wstawieniem dużych 
figur i ślicznego obrazu — kopii Rubensa „Zdjęcie z Krzyża”. I za to się 
zobowiązałem wypłacić 125 rs. (na rękę dano tylko 20 rs.). Licząc zatem 
ogólnie położyłem kosztu na Miczajcie 1000 rs. przeszło, dochód zać dotych- 
czas wykazywał wedle tejż książki rachunkowej zaledwo 606 rs. 98!/> kop. 
Zatem 500 rub. powinienem odzyskać w czasie kolędowania, co mi się uda 
całkowicie, zważywszy z jaką chęcią wśpierają mię parafijanie, widzący 
moje zabiegi. 

Na jakiekolwiek względy ja nie liczę, czekam najdzwyczajniejszej spra- 
wiedliwości: ja— ksiądz ubogi, robiłem nie poto, by natychmiast opuścić 
całkowitym bankrutem; z resztą, gdy następca obejmie niezlikwidowane 
moje interesy, zarząd dyecezyalny będzie miał niemało fatygi. 

Mam więc niepłonną nadzieję uzyskania półrocznej prolongaty za 
zlikwidowanie interesów i oto bardzo proszę, byście raczyli postarać, 

Zatem, gdyby możno było zostać w Miczajciach, tobym został chętnie, 
a urzędowanie moje tu nie jest jalowem, Krom tych robót jakie wykazują 
„Additamenta” do spisu inwentarzowego (ten raczčie mnie zwrócić) przed- 
sięwzięto przezemnie następujące roboty: 1, postawienie dwóch oltarzyków 
bocznych i zawarto umowę z Zagorskim z Szawel. Koszt obliczono na 400 rs. 
Pozwolenie Konsystorza już jest. 2, powiększenie mogiły. Plany już wyko- 
nywa p. Kazimierz Jacynicz, mierniczy, 200 rs. na ten cel posiadamy zlo- 
kowane w Konsystorzu. Naprawienie całkiem zrujnowanego muru smętar- 
nego, 3, bram i postawienie muru nowego wedle obliczeń będzie do 500 rs. 
Koszt, już mam przyrzeczenie, pokryją parafjanie, jak zaswiadczyć mogą 
pp. Komitetowi: A. Ejgird i W. Margiewicz, szlachcice okoliczni Gdybym 
dłużej pomieszkać mógł i pewność miał, dokonał bym remontu i calego kos- 
ciołka, o czem już też traktowałem z majstrem Zagorskim i komitetem parai- 
jalnym. To zabiegi gospodarskie. 

Parafjanie ze mnie są całkiem zadowoleni. Służę im najakuratniej. 
Dzieci katechizuję. 17 maja urządziłem solenną pierwszą Komuniję dla 
24 bardzo dobrze przygotowanych z ogólnej liczby 57 katechizowanych. 
Takiej uroczystości w całej okolicy dotychczas niewidziano. O pracy zwy- 
czajnej kapłańskiej niehaj zaświadczają inni parafjanie. 

Ze szlachtą zagrodową i z obywatelstwem żyję jak najzgodniej. 
Nieszczedzę, wrawdzie, im gorzkiej prawdy, ale to prywatnie, za co krom 
szacunku, więcej nic nie zjędnałem, W praktyce nikomu na nogę jeszcze 
nie nastąpiłem, nikogo nie zbuntowałem. O tem sami obywatele zaświadczą, 
pomimo to, że z mojemi przekonaniami niesolidarizują. Część mię niezna- 

jących, nieraz identyfikuje z socyaldemokratami, z któremi przecię, zago- 
rzale walczę, To już nie moja winna, że osoby zainteresowane, nie czytają, 
wszystko raczą wiedźieć. 

Mam jedynego nieprzyjaciela, który będąc całkiem grzecznym dla 
mnie, pokryjomu rozwija zadziwiające energiczną działalność ku zwalczeniu 
„krwawej litwomanii i jej koryfeusza" — mnie. Do mego przyjazdu całkiem 
ospały i rostyły starzec 62 letni, za 2 wikaryuszami żyjący jako syneku- 
rzysta, obecnie działa bez przytomności. Obywatele coraz bardziej spostrze- 
gają w nim manję — litwanofobję. 1, ja podkurstam obywateli założyć 
Towarzystwo Dobroczynności, on założycielom wmawia, żeby niedali pola 
dla działania „innej partyi, do której ks. Tumas niezawodnie, wśliźnie się”. 
I w ten tani sposób zabiezpiecza swoje nic nierobienie. Swiadkowie: oby- 
watele Sylwestrowicz i Gružewski. 2, ja katechizuję dzieci, on — nie, 
ograniczająć się na zapytaniu, czy umie z pamięci recytować, i wszystkim 
wmawia, że to robi, żeby się litwomanija nie rozpowszechniała, mnie gani 
a swego wykaryusza ani z daleka nie dopuszcza do katechizacyi, bo ,„wpro- 
wadzi „mylistos“ zamiast „łoskos”, w żadnym katechizmie nieistniejącej, i 
wyrzuca „atiduok dešimtinę“. 3, po przeczytaniu socyalisticznej „Smertis“, 
zdecydował, że to ja pisałem i wziął się pisać apologiję. Gdy z tego nic 
nie wyszło 4, zachorował z powodu mego artikuliku w N 1 „kraju” „Dzia- 
łacze Litewscy', nic nieznaczącego, i zamierzył cóś znowu napisać z tego 
powodu i lata z jakimś szaragałkiem do Sylwestrowicza, prosząc o korektę. 
Słowem, co tylko ja powiem, czy zrobię natychmiast przenicuje, powie, że 
to nie z wiary, lecz z obłudy, choć sam całkiem jest zobojętniany, i z zadzi- 
wiającem poświęceniem się lata po okolicy i intryguje, i do Biskupa pasz- 
kwili pisze. Domyślacie się, że to jest proboszcz Ejdymt. Jest całkiem 
nieprzytomny i gdy kto jego słyszy i gdy nikt, krom wikarego niesłyszy 
ciągle klnie i klnie „litwomanję“. Pomimo to ja więcej mam miłości pa- 
rafjan; przeciwnicy są, ale nie osobiści, jenno idei. 

Wobec tego zważcie, czy jego paszkwile mają wartosć i czy można 
na nich polegać? Sprawdzić rzetelność moich słów chyba nietrudno, 


Jeszcze raz bądzcie łaskawi — uzyskajcie mi prolongatę, jeżeli nie 
całkowite pozostawienie na miejscu. Tyle poniosłem niewygód i strat — 
i nic nie skorzystam z obecnych wygód... To smutnie, 

Wasz z poważaniem 


Ks. Tumas. 


P.S, Przytem załącza się 2 książki pisma Litewskiego, 1 udało mi się 
odebrać od ludzi. J. Jego Excellencya niech przedstawi J. Gubernatorowi 
nowemu, w jakim kierunku idzie litewska prasa bez cenzury. Niech robi 
staranie, „Vaizdeliai“, Milukas jakoby już robi 6, O Demb, otrzymam calko... + 


98) Vadaktų bažnytėlė, — Vilniaus Žinios, 1905, N. 18, 

99) Ero [peocsamencrsy Uoenogumy Enuckony Cypóparasy Tacnepy 

visus pagauna girtas džiaugsmas; ko gi, jei ne.. Lietuvos nepriklausomybės. 
O, ironija! Darosi gurguolės visai svetimų kits kitam, to vieno alkoolio su- 
tapytų žmonių, svetimų tauta, įsitikinimais ir supratimais. Viską tam tik, ži- 
noma, kartui niveliavo, sulygino alkoolis; tikriau, viską panaikino, palikdamas 
tuščią vietą, pilną neutralumą. Ir darosi ne kilnu, tik kvaila. 

Štai, centre vienos gurguolės geras mano pažįstamas Vaižgantas; ir jis 

ne geriau veikusi. Vaižgantas sutinka, Iš kitos pusės jį bučiuoja lenkų frak- 
cijos narys ir drauge „smutnie aż do śmierci” skundžiasi, jog laisvai atgimu- 
sioje Lietuvoje lenkai esą vergai ir beteisiai parijai. Vaižgantas sutinka. 
Trečion pusėn jį suka visai nepažįstamas vokietis ekonomistas ir liežuviu, 
kuriam jau kliūva jo paties kulniai, daro interview; pranašauja Lietuvai Olan- 
dijos, Liberijos ar ko panašaus ateitį, Vaižgantas nieko nesupranta, vis 
delto sutinka. Iš tolimojo ketvirtojo šono, užsimiršęs, jog jis ne eskadroną 
čia komanduoja, iš visų plaučių, lyg laivo kapitonas smarkios audros metu, 
šaukia jam „Gelžinis Vilkas", lietuviu apsimetęs rusas; per pusę salės šau- 
kia Vaižgantui, jog jis privaląs... dar išgerti: Vaižgantas meiliai sutinka ir 
kiloja stiklelį į vos regimą tolį, Vienybė, jau ką gi! Jo akiniai, besibu- 
čiuojant, sulankstyti, per juos nebesimato, nors nuolat juos taiso. Jis — 
komiškas, 

Komiškas ir rimtas šiaipjau bankininkas, dabar su buteliu pasileidęs 
kankanuoti. Komiśki ir visi, kurie urmu atakuoja valstybės viršininką, kad 
jis pavelytų gavėnioje šokti, destis, mažiau nusidóti, neg pasigeriant, Rauto 
šeimininkas — blaivininkas. Jis, matyt, moraliai kenčia toje ypatingoje 
„nepriklausomybės“ šventėje. Bet ką bedarys, nusileidęs miniai, pataikavęs 
žemam jos instinktui, laiku nepaplaukęs prieš alkoolio srovę, 

Štai pokylis „visa ko naujintojų — Kristuje“, Už susirinktus pinigus — 
brangi muzika, brangi vakarienė ir... tie patys brangūs gėrimai, įvarą į žymų 
deficitą. Laukta daug ko gera — dvasiškai, o gauta daug ko bloga: neiš- 
laikyta idėjiškumo, 

Jo gi paties rekomenduojamo Jaunajam Veikėjui stiliaus neišlaiko pats 
Vaižgantas per kanauninko instaliaciją ir savo perdėtu vaiśingumu užgauna 
svečius. — Vaižganto Raštai, IV t, 20—21 p. 

248) V. Mykolaitis. Juozas Tumas-Vaižgantas. — Židinys, 1928 m., 
N. 2, 120 p. 

249) Atsakymas kun. P, Korzonui Telšių klebonui, Alsėdžių Dekanui. 

Raštu iš XII -5 d. Tamsta man drėbei į akis keletą šmeižtų. Bū- 
tent, jog Kaunas mano valdomą Vytauto bažnyčią esąs praminęs Vilkolakiu, 
destis, farso vieta. Ir tai Tamstai pasidarė dabar aišku, dėl to, būtent, 
kad aš per vieną tik pamokslą, kurio Tamstai tekę „atsitiktinai“ paklausyti, 

iš sakyklos tiek paskelbęs herezijų, jog T. palaikęs katalikų kunigo prie- 
derme pranešti tai vyskupui. 

To raštu paragintas, nuėjau į Vyskupą. Tuos šmeižtus, tikrai, radau 
pakartotus, save ir mano bažnyčią iškoneveiktą. O mano herezijos buvu- 
sios: 1, Šv. Raštą aš pavadinęs poezija; 2, Įsikūnijimo paslaptis tai esanti 
Dangaus su žeme sumaišymas; 3, pragaras esąs gailesys, skaudesnis negu 
10000 ugnis ir 4, panteistus ir deistus palaiminęs uż tai, kad jie ieško Dievo, 

Visais tais šmeižtais ir denuncijacija aš buvau taip giliai užgautas ir 
susigriaužęs, kaip dar nė karto nebuvau nuo eks-kunigo Bakšio negarbingo iš- 
gavimo slapto mano dokumento laikų. Ir kaip tik dėl to, kad tuomet buvo 
kunigas, o dabar rados — Povilas Korzonas, su kuriuo man teko kolegauti, 
kaimynauti ir ilgai draugautis, 

Dėl Dievo meilės, iš kur Tamstai (kolega nebevadinsiu) tiek daug 
pikta rados? Kuo aš taip smarkiai esu nusidėjęs, kad tiek radai užgaulių 
ir piktos paniekos („Tamstos bažnyčia — farsas“). Tamsta neatsitiktinai 
„atsiradai” mano bažnyčioje. Aš žinau, jog Tamsta jau iš vakaro buvai 
pasiruošęs eiti šnipinėti. Jei Tamstą tai paragino žmonės, tai žinok, tokie, 
kurie nė vieno sykio nėra girdėję manęs pamokslą sakant ir Vilkolakiu bus 
pavadinę dėl mano bažnyčios populiarumo. Arba tasai žmogus, kurio teo- 
loginiai plonumai tiek yra beprotiški, jog jisai tenka iš visur izoliuoti, nes 
viską supina. 

O gal tai nusimanymas, jog Kaunui lux ex Telšis — Tamsta esi Ap- 
vaizdos skirtas išgelbėti katalikybę nuo naujo hereziarcho? Tai klysti. Ma- 
no pamokslų klausosi, regėjai, kokios minios pasauliečių ir kunigų. Nuo pat 
1920 m. VIII, 15 d, treti metai aš kalbu, vis girdint bent vienam svetimam 
kunigui sumistui, Ir tie sumistai vis nauji, keičias; ir ne bet kas, tik, sa- 
kysime, rektorius Mačiulis, profesoriai Čėsnys, Dambrauskas ir k., redakto- 
rius Bikinas, dabar universiteto teologai. Be sumisto, labai dažnai klauso 
Valst. Prezidento sekretorius Bielskus, konsistorijos arch, Veblauskas ir dau- 
gybė kity. Svietiškių minioje daug krikščionių demokratų: Dr. Jokantas, 
V. Bičiūnas, Tijūnaitis, Beržinskis ir k., kurie kas miela švenčia neaplenkia 
mano bažnyčios. T. F. Žilinskio, Smetonos, Noreikos, Mačiulytės, Smailytės 
dirbtuvės narių ir daugybės kitų ne neminėsiu. Jie gerbia Vytauto bažny- 
ćią. Niekam iš tų šimtų lankančių neparėjo į galvą vadinti ją farsu, o mane 
hereziarchu, Tamsta sakais denunciavęs mane, negerą kunigą, Vyskupui del 
to, kad pats esąs geras kunigas, katalikų kunigas. Bet jei taip būtų buvę, 
tai būtumei atminęs, kad yra pasakyta: dic ecclesiae. Biitumei įžengęs į 
buvusio savo prietelio butą, kurs čia pat, būtumei, kad ir stačiokiškai, išsi- 
pravardžiavęs uż „herezijas“, būtumei išgirdęs mano aiškinimą ir, tikiuos, 
byla būtų pabaigta. Nejaugi manai, kad aš tikrai hereziarcha, kuriam jau 
metas oficiali byla iškelti? O aš kaip tik turiu gražų „kunigo“ vardą visame 
Kaune. 

Taip tad aktu primo primi, su nieku nepasvarstęs, kai ką iškreipęs, 
Tamsta šokai puolai — skysti. Skundiko rolė — dekano role, Tik aš ne- 

esu Tamstos atsakomybėje; be to, amžium ir ranga viršesnis; tai bajoriškas 
Tamstos instinktas turėjo T. pakuždėti ne tokią arogantišką ir vulgarišką de- 
nunciacijos formą: žiūrėk Tumas iš pavestos jam bažnyčios vilkolakį padarė! 
Tamsta! Ar pagalvojai, kokį biaurų šmeižtą paleidei, nežinodamas ar tyčia, 
oficialiai, pasirašydamas visus savo titulus? Korzonas tokioje rolėje, — man 
ir dabar netelpa galvoje... Juk jei aš tai viešai paskelbčiau, tai, be Tamstos 
siundytojų, visi būtų tuo pasipiktinę, 

Ir kokių gi mano herezijų Tamsta rūpestingai prilasei? Aš pavadinęs 
Šv. Raštą — poezija. Juk tai vėl šmeižtas. Anuo momentu man nereikėjo 
Šv. Rašto charakterizuoti. Aš sakiau: Šv. Rašto poezija, „Rorate coeli de- 
super etc." veikiausiai reiškė Dievo pasiilgimą. Ar psalmės, Giesmių gies- 
mė, dalimi Jobo ne poezija? Ir ką čia pamanei bloga? 

Dievžmogį aprašo symbolum Athanasii. Bet Jo nepoetizuoti tegali 
Tamsta su Dr. Lesauskiu. Čia dangų prilenkti žemei ar net nelipdyti — to- 
kie banaliukai, jog nė neverti tokio didžio vardo — herezijos. 

Kad atminimas pralaimėto laiko ir nepasiekto Dangaus bus baisesnis 
už pragaro ugnį, kurios esmės mes nežinome, apie tai kalba bet kuris asketa. 
Tamstai tai naujiena? Tai pavartyk, jei nori mane nuraminti. O kad pan- 
teistai, deistai verta laiminti už tai, kad yra ne ateistai ir, nors klaidingai, 
mėgina būti arti dievybės, tai taip pat aišku bet kam, tik ne Tamstai, kurs, 
neturėdamas rimtos medžiagos šmeižtui, graibais vaikiškumų. 

Kun. Dekane. Juk tai Tamstos paties Telšiuose išpuoselėta tamsybė. 
Sustingote savo katekizmo formose ir bailė jus ima net drąsesnio išsireiški- 
mo. Ir jūsų inteligentai klauso? 

Tamstos frazės taip nevykusiai formuluoja mano „herezijas“, ir vysku- 
pas joms nepritarė, nors mokytis liepė. To bet kam reikia. Aš norėjau 
išgirsti rimtesnį fomulavimą; tad prašiau vyskupą, kad pradėtąją bylą pa- 
leistų per Dv. Tribunolą, kur ir aš galėčiau išdėstyti savo credo. Nesutinka. 
Prašiau laiško kopijos paskelbti. Irgi nesutiko. O Tamsta ten provincijoje 
mane kaimynams dar šmeiži hereziarchu. Tai kaip aš Tamstai, Bajore, 
užčiaupsiu burną? Aš — beginklis, 

Šio atsako kopiją padedu į „Mūsų Senovės" archyvą, palikdamas Tams- 
tai denuncianto ir šmeižiko vardą. 

Vytauto b. tautos paminklo rektorius Garbės kanauninkas, Lietuvos 
Universiteto lektorius kun. Juozas Tumas. 


1922. XII. 11 d. 


250) Amerikos ` Lietuvių Prekybos Bendrovei. — Krašto Balsas, 
1923 m. N. 115. 

251) Ibid. 

252) Kun. J. Tumo Mano dienynas 1927 metams. 

253) 


Vytauto bažnyčios 
rektorius Privatinis 
N. 572 „Kultūros“ b-vei 


1923 m gr. 27 d. po" 


Žemaičių Vyskupijos Ordinariatas ir jo Consilium vigilantiae, remdamies 
kuriuo ten kanonu apie sekimą dvasiškių literatūros, ypač publicistikos, darbo 
griežtai pareikalavo iš manęs, kad mano „kunigo ir dar kanauninko" pa- 
vardės nemanifestuotumėt šalia „Naujeny”', „Socialdemokrato“ ir „Žiežirbų“, 
na, ir šalia dr. Jono Kairiūkščio. Jei tokie kanonai yra, klausyti privalau, 
ir prašau Redakciją iš bendradarbių sąrašo mano pavardę ir pravardę iš- 
braukti, taip pat atsiimu savo kandidatūrą iš Bendrovės dalyvių. Tačiau 
esu įteikęs kurijai motyvuotą savo atskirą nuomonę, kad kultūros darbe 
neišvengiamas bendradarbiavimas visokių partijų ir nuomonių žmonių. Ma- 
ne „Kultūros“ žurnalas kvietės ne socializmo skelbti, ir pats rodėsi nebū- 
siąs partijai, bet iš viso kultūrai tarnauti Tarpe bendradarbių didžiuma 
nesocialistų etc. 

Sporadiškai rašyti Jums aš vis dėlto neatsisakau. Paskaitą apie Ivinskį 
dėkitės, jei patiks. Kad geriau būtų rikti, aš siunčiu jums ?/s išgautų iš 
studentų mano originalų — tie veislesni už apolografą. Čia pridedamas kny- 
geles malonėkite nusiųsti p. Miliauskui-Miglovarai į Dv. g. 

Kan. J. Tumas. 

Šio rašto nuorašą man atsiuntė iš Šiaulių „Kultūros“ žurnalo redakto- 
rius P. Bugailiškis. 

254) Žemaičių Vyskupijos Kurijai Docento p. e. J. Tumo, garbės kanau- 
ninko Pareiškimas, 1923, XII. 27, — Nuorašas Vytauto D. Un-to Bibliotekos 
rankraščių skyriuje. 

255) Plg. kan. J. Tumo Kauno arkivyskupijos ordinarijatui raportą. 

256) Švęskime, kol prašo... L. A. 1932 N. 138. 

257) Kan. J. Tumą-Vaižgantą iš Vytauto D. bažnyčios palydint. — 
Lietuvos Aidas 1933 m. N. 45, 


VII 


258) Knygoms apginti.. nuo kritikų. — Skaitymai, 1926 m, kn. 3 ir 
Vaižganto Raštai, IV t, 92 p. 

259) Plg. kun. J. Tumo Lietuvos Universitetui įteiktą curriculum vitae. 

260) Kun. J. Tumo Mano kronika 1922 m. (rankraštis), 

261) Ibid. 

262) Ibid. 

263) Lietuvos Universito Humanitarinio Fakulto Dekanui 


Juozo Tumo 
(gyv. Aleksoto g. N. 6—4, tel, 54) 
Pareiškimas, 


Kai kurių Lietuvos Universito žmonių paskatintas, siunčiu Fakultui 
savo curriculum vitae, Jei mano kvalifikacijos pasirodytų pakankamos, pra- 
šyčiau, kad pavelytumėte man po dvi valandi kas savaitė skaityti Universi- 
to studentams apie Lietuvių Raštus ir Rašytojus galo XIX ir pradžios 
XX šm. Pirmon galvon apie Maironį, Jakštą ir Kudirką. 


Kaune, 1922 m. rugsėjo 8 d. 
Juozas Tumas. 


264) Plg. kun, J. Tumo Mano kronika, 1922 m. 

265) Ibid. 

266) Ibid. 

267) Ibid. 

268) Ibid. 

269) „Didelis senis, didelė galva, stambiu veidu, padribusiais ir ant 
akių užvirtusiais dideliais antakiais, šiurkščiais, it šeriai, trumpai pakirptais, 
bet labai tankais ir, dyvai, visai nežilais, rudais plaukais. Jie baisiai ne- 
pritiko senam, 82 metų, veidui. Geriau įsistebėjęs, kaip nenatūraliai su- 
klostyta, lengvai supratai, jog tai ne savi plaukai, bet peruka. 

Visai pasenęs, kun, Vincentas sukumpo, galva visai nukrito ant krū- 
tinės, kad net smakru rėmėsi; be to, nusisuko į dešinę pusę ar tyčia gręžės 
į šalį, Galva sprande visi nesisukiojo, it užmauta ant vieno kieto kaulo, 
kaip kuoka ant lazdos galo. Kreipdamasis į moteriškę, leidžiančią arbatą, 
sukosi visu liemeniu, arba visai nesisuko. 

Nejudėjo jokis veido muskulas. Ypač keistos buvo nejudančios akys. 
Kaip įbedė jas, nemirksėdamas, į mane, taip ir nebenugrįžo. Nebuvo tai 
seno žmogaus švino akys ar aptemusios. Ne, jos buvo sveikos, tyros, nepa- 
ašaravusios; tik šaltos, kaip plienas; tik nieko daugiau nereiškiančios, kaip 
tik piktą įnirtimą ir užkietėjimą amžinoms dienoms. Taip galėjo žiūrėti 
Sachalino katargoje kankinamas nenuolankus kaukazietis. Jautei tą sielą 
nė prieš ką nenusilenkiant; tad geriau prieš ją nusileidus" 

270) „Ateidavo (Baranauskas) retkarčiais į seminariją extrą konfe- 
rencijos pasakyti. Tai būdavo įdomu, Atsistodavo čia pat prie suolų, ne- 
sisėsdamas į katedrą. Į galingus savo plaučius pritraukdavo daug daug 
oro ir taip smarkiai, kad švilpdavo, ir berdavo nealsuodamas ilgiausius pe- 
riodus, per ištisą minutę ar pusantros; man rodės, bent per penkias. Pas- 
kui vėl prisitraukdavo oro ir vėl pildavo ilgiausias tiradas. Kalbėdavo 
lenkiškai, niekados lietuviškai; dar nebuvo tai įėję į papratimą. Iškalbus 
buvo; kalba liejosi audringomis vilnimis, kaip upė. Patetingose vietose 

stypčiojo ant pirštų. Paskui jo giminaitis Povilonis, visai netalentingas žmo- 
gus, mėgino jį imituoti net sėdomis ir būdavo karikatūra“, 

271) Doc. p. e. J. Tumas. Lietuvių literatūra rusų raidėmis ir broliai 
Juškos-Juškevičiai, Kaunas, 1924 m. 9 p, 

272) Lietuvos Universiteto veikimo apyskaita. Kaunas, 1925 m. 77 p. 


273) Plačiau žiūr. Juozas Tumas. Kultūros Muziejus. — Lietuva, 1923 
m. N. 249, 4 

274) Lietuvos Universiteto veikimo apyskaita, Kaunas, 1925 m., 77 p. 

275) Ibid. 

276) Ibid. 


277) Plg. L. G. A; A. Kan. Dr. Juozas Tumas-Vaižgantas. — Švietimo 
Ministerijos Žinios, 1933 m., N 4, 192 p. 

278) Žiūr. Doc. J. Tumo tarnybinę bylą Vytauto D, Universiteto Kan- 
celiarijoje. 

279) Kan. J. Tumas — Garbės daktaras. — Lietuvos Aidas, 1929 m. 
N. 240, 

280) Vytauto Didžiojo Universitetas. Antrųjų penkerių veikimo me- 
tų apyskaita, 123 p. 

281) Żiir, — Vaižganto Raštai, XIX t 282 — 315 p. 

282) Plg. Kaz. Būgos laiškai kun. J. Tumui. — Mūsų Senovė, I kn. 
119 — 147 p. ir II kn. 83 — 89 p. 

283) Plg. K. Būgos Kalba ir Senovė ir St. Dabušis Vaižganto žodingu- 
mas, — Vairas, 1933 m. N. 6. 192 — 197 p. 

284) Vaižganto Raštai, XIX t, 89 p. 

285) Plg. Mūsų Senovė, I kn. 121 — 22 p. 

286) Vaižganto Raštai, XIX t., 89 p. 

287) Ibid. XVII t, 223 — 24 p. 

288) Ibid, 274 p. 

289) Atsitikusios pastabos 1929 m. 

290) Kan. J. Tumą-Vaižgantą iš Vytauto D. bažnyčios palydint, — Lie- 
tuvos Aidas, 1933 m. N. 45, 

291) D. Padegėlis (B. Sruoga) Vaižganto poeto kelias.—Vairas, 1929 m., 
N. 1, 39 p. 

292) Naujoji Romuva, 1932 m. N. 13 ir Vaižganto Raštai, XIX t, 
87 — 93 p. 

293) Valstybės Prezidento A. Smetonos kalba Kan. J. Tumą laido- 
jant. — Vairas, 1933 m. N. 6. 

294) Kan. J. Tumą-Vaižgantą iš Vytauto D. bažnyčios palydint, — 
Lietuvos Aidas, 1933 m. N. 45, 

295) Penktadienis, balandžio 22 d. + 50, Naktį gerokai apsnigo sto- 
gus ir kalnus. Sniegas netirpo per visą dieną. Diena skaisti, vakare smar- 
kiai lijo. Kas čia bus? Rodo blogus metus, negali į dirvą įeiti. Klausėm 
„Żydes”. Sakiau konferenciją tautininkams apie idealų istoriją, apie pasto- 
vumą tų vienų Religijos ir Tautybės idealų. Reiks ši pakartoti per radio. 

Ketvirtadienis, balandžio 28 d -5%, Pilna debesų ir pragiedruliy. 
Dideli vėjai. Į vakarą kiek lynojo. 

Penktadienis, balandžio 29 d. +9% R, Kuo puikiausia, kuo skaisčiausia 
diena, nė mažiausio debesėlio. Tik į vakarą ėmė rastis, 

Šeštadienis, balandžio 30 d. Debesuota. Užėmė gerklę, laringitis var- 
gina, tai nuo kalbėjimo ir blogo oro. Biauru gyventi tokiuo ilgu pavasa- 
riu. Ir ūpas velnioniškas, 

Tokių trumpučių pastabų apie gamtą gana daug kun, J. Tumo die- 
noraštyje „Mano dienynas 1927 metams". Skaitant tą dienoraštį, susidaro 
įspūdis, kad gamta jam svarbesnė už kitus dienos įspūdžius. 

296) Vaižgantas sintetikas, — Vairas, 1933 m. N. 6, 139 p. 

